
„IBerlinul] era plin de şoapte. Se vorbea despre arestări 
ilegale în miez de noapte, despre prizonieri torturați în 
barăcile SA. Zvonuri înăbugşite de vocile răstite şi supărate 
ale guvernului, care le contraziceau prin mii de guri.” 


(Christopher Isherwood, Poveşti din Berlin) 

LUNI, 13 IULIE, 1936 


CAPITOLUL UNU 


Odată intrat în semiîntunericul apartamentului, ştiu că 
este în pericol de moarte. 

Işi şterse sudoarea din palme, privi în jur studiind 
încăperea tăcută ca o morgă, în care se auzeau doar 
zgomotele stinse ale traficului din Hell's Kitchen! la miez de 
noapte şi sunetul răcorii unsuroase provocat de ventilatorul 
Monkey Ward?, în timp ce sufla aerul înăbugşitor către 
fereastră, întregul decor era dezolant. 

Defect... 

Malone ar fi trebuit să fie aici, abţiguit deja şi moţăind 
îmbuibat. Dar nu era. Nicio sticlă cu tărie pe nicăieri, nici 
măcar miros de whisky, singura băutură din care trăgea 
ticălosul. Şi părea că nici nu fusese pe-acolo de ceva 
vreme. Ziarul New York Sun de pe masă era din urmă cu 
două zile. Stătea aruncat lângă o scrumieră plină de cenuşă 
rece şi un pahar la mijlocul căruia se zărea o dâră 
albăstruie de lapte uscat. 

Aprinse lumina. 

Ei bine, aşa cum observase încă de ieri de pe hol, exista 
o uşă laterală care ducea în afară, dar era bătută în cuie. 
Dar fereastra care ducea către scara de urgenţă? Frăţioare, 
era blocată cum se cuvine cu o plasă de sârmă serioasă, pe 


1 Hell's Kitchen, cunoscută și sub numele de Glinton sau Midtown West, 
este o zonă din Manhattan situată între străzile 34 şi 59. Pe vremuri 
bastion al irlandezilor săraci, este astăzi un cartier al clasei mijlocii. Se 
pare că a primit acest nume (Bucătăria iadului) pentru că era paradisul 
infractorilor. (n.tr.) 

2 Denumirea populară a Montgomery Ward, cunoscut magazin de 
îmbrăcăminte, bunuri şi cosmetice, înfiinţat în 1872 de Aaron 
Montgomery Ward (1843-1913). (n.tr.) 

care nu putuse s-o vadă de pe alee. Cealaltă fereastră era 
într-adevăr deschisă, însă era situată la vreo treisprezece 
metri faţă de caldarâm. 

Nicio scăpare... 

Dar unde era Malone? se întrebă Paul Schumann. 

Malone dăduse bir cu fugiţii, Malone se scălda în bere în 
Jersey, Malone era o statuie cu piedestal scăldată de apele 
debarcaderului de la Red Hook.3 

Nici nu mai conta. 

Indiferent ce se întâmplase beţivanului, îşi dădu seama 
Paul, nemernicul ăla nu fusese decât o momeală, iar 
informaţia că el va fi acolo în acea seară - pură invenţie. 

Pe holul de-afară, târşâitul unor picioare. Un clinchet 
metalic. 

Defect... 

Paul îşi aşeză pistolul pe una dintre măsuţele din cameră, 
îşi scoase batista şi se şterse pe faţă. Aerul încins adus de 
căldura mortală a Midwestului îşi croise drum până în New 
York. Dar niciun bărbat n-ar putea merge fără o haină pe el, 
dacă obişnuieşte să poarte un Colt 1911 de calibru 45 prins 
la centură în spate, aşa că Paul era condamnat să poarte 
costum. Era costumul său din olandă gri cu un rând de 
nasturi. Cămaşa din bumbac alb cu guler ataşat era 
şifonată. 

Un alt foşnet de pe hol, din afară, unde se pregăteau 
pentru el. O altă şoaptă, un alt clinchet. 

Paul ar fi vrut să se uite pe fereastră, însă îi era frică să 
nu fie împuşcat în faţă. Ar fi vrut o înmormântare cu sicriul 
deschis şi nu ştia niciun antreprenor de pompe funebre 
suficient de priceput să repare găurile lăsate de un glonţ 
sau de alice. 

Cine îl vâna? 


3 Debarcader important din apele golfului New York, care face parte din 
Brooklyn. (n.tr.) 

Nu putea fi, desigur, Luciano, tipul care-l angajase să-l 
„declanşeze” pe Malone. Nu era nici Meyer Lansky. Erau ei 
periculoşi, e adevărat, însă nu erau nişte şerpi. Paul făcuse 
mereu o treabă excelentă pentru ei şi nu lăsase niciodată 
vreun indiciu care să-i lege de locul loviturii. Pe de altă 
parte, dacă vreunul dintre ei ar fi dorit să-l elimine pe Paul, 
nu ar fi fost necesar să-l îmbrobodească cu un golan. Pur şi 
simplu ar fi dispărut. 

Aşadar, cine-l prinsese în capcană? Dacă erau O'Banion 
sau Rothstein din Williamsburg, sau Valenti din Bay Ridge, 
ei bine, era clar că urma să crape în următoarele câteva 
minute. 

Dacă era spilcuitul de Tom Dewey, moartea ar fi durat 
ceva mai mult - adică atât cât ar fi trebuit ca să-l 
condamne şi să-l urce pe scaunul electric la Sing Sing. 

Pe hol se auzeau acum ceva mai multe voci. Mai multe 
clinchete de metal pe metal. 

Dar, pe de altă parte, se gândi el mucalit, totul fusese 
parfum până acum: era încă în viaţă. Şi-i era o sete de zile 
mari. ` 

Se duse la frigider şi îl deschise. In două dintre cele trei 
sticle laptele se prinsese. Alături de sticle, mai erau o cutie 
de brânză Kraft şi una de compot de piersici, dar şi câteva 
sticle de suc Royal Crown. Găsi un desfăcător şi scoase 
capacul unei sticle de suc. 

De undeva se auzea cântând la radio Stormy Weather 

Aşezat din nou la masă, se observă în oglinda prăfuită de 
pe zidul din faţă, aflată deasupra unei chiuvete cu smalţul 
sărit. Ochii săi de un albastru-deschis nu erau atât de 
speriaţi pe cât ar fi trebuit să fie, îşi spuse el. Cu toate 
acestea, chipul său era istovit, era un bărbat impunător - 


4 Melodie compusă în 1933 de Harold Arlen și Ted Kochler. A fost 
cântată prima dată la Cotton Club, în Harlem (în traducere: „Vreme 


furtunoasă”). (n.tr.) 

avea peste un metru optzeci şi cântărea mai bine de 
nouăzeci de kilograme. Moştenise părul mamei sale, de un 
castaniu-roşcat, iar chipul păstra însuşirile strămoşilor 
germanici din partea tatălui. Pielea sa avea mici 
imperfecţiuni, dar nu din cauza vreunei boli, ci ca urmare a 
bătăilor din adolescenţă şi, mai recent, de la mănuşile de 
box Everlast. Beton şi pânză, deopotrivă. _ 

Sorbi sucul. Mai delicios decât o Coca-Cola. li plăcea. 

Paul se gândi la situaţia sa. Dacă era vorba despre 
O'Banion sau Rothstein, sau Valenti, ei bine, niciunul dintre 
ei nu dădea o centimă pe pielea lui Malone, un nituitor 
nebun scăpat de pe şantierul naval şi transformat într-un 
mafiot de trei bani, care o ucisese pe soţia unui poliţist de 
stradă şi o făcuse într-un mod foarte neplăcut. Ameninţase 
că aşa vor păţi toţi poliţiştii care se vor pune în cale. Toţi 
baştanii locali, din Bronx până în Jersey, erau șocați de ce 
făcuse individul ăsta. Aşa că, şi dacă ar fi vrut vreunul să i- 
o tragă lui Paul, de ce să nu aştepte până îl mătrăşea el pe 
Malone? 

Ceea ce înseamnă că era, probabil, Dewey. 

Ideea că va ateriza cu un şut în dos în camera de 
execuţie îl cam deprima. Cu toate acestea, ca să spunem 
adevărul, Paul nu era, în sufletul său, prea întors pe dos de 
faptul că ar fi putut fi prins în capcană. Exact ca pe vremea 
când era un ţâşti-băşti şi sărea la bătaie fără să stea prea 
mult pe gânduri, chiar şi împotriva a doi-trei flăcăi mai mari 
decât el, iar mai devreme sau mai târziu îşi alegea 
partenerii de bătaie nepotriviţi şi se alegea cu oasele 
frânte. Ştia că la fel se va întâmpla şi acum: în cele din 
urmă, un Dewey sau un O'Banion îl va dobori la pământ. 

Cum suna una dintre vorbele favorite ale tatălui său: „Şi 
în cea mai bună zi, şi în cea mai rea, soarele tot apune 
până la urmă”. Tatăl său cel rotofei s-ar fi tras de bretele 
plesnindu-le peste piept şi ar fi spus: „Fruntea sus! In cursa 

de mâine aleargă alţi cai”. 

Sări în picioare auzind telefonul. 

Preţ de o clipă care păru cât un secol, Paul se uită fix la 
aparat. La al şaptelea apel sau poate mai târziu, răspunse: 

— Mda? 

— Paul, se auzi o voce clară şi tânără. Nu părea 
bolboroseala din cartier. Ştii cine sunt. Sunt în alt 
apartament. Suntem şase aici. Incă şase sunt pe stradă. 

Doisprezece? In mod ciudat, Paul se simţi calm. Nu putea 
face nimic împotriva a doisprezece oameni. Oricum îl vor 
prinde. Sorbi mai mult din sucul Royal Crown. Îi era al 
dracului de sete. Ventilatorul nu făcea nimic altceva decât 
să mute căldura dintr-o parte în cealaltă a camerei. Intrebă: 

— Lucrezi pentru băieţii din Brooklyn sau din West Side? 
Doar din curiozitate. 

— Ascultă-mă, Paul! lată ce urmează să faci. Nu ai decât 
două arme la tine, nu-i aşa? Coltul. Şi micuțul ăla de calibru 
22. Pe celelalte le-ai lăsat în apartamentul tău. 

Paul râse: 

— Aşa e. 

— Le vei descărca şi vei bloca Coltul. Apoi te vei duce la 
fereastra care nu este acoperită cu sârmă şi le vei arunca 
afară. Apoi îţi vei scoate haina, o vei pune pe podea şi vei 
rămâne în picioare, în mijlocul camerei, cu mâinile ridicate. 
Să te văd cu ele cât mai sus. 

— Mă vei împuşca, spuse el. 

— Oricum ai trăit mai multe zile decât meriţi, Paul. Însă, 
dacă faci cum ţi-am spus, s-ar putea să mai trăieşti o 
vreme. 

Apoi omul de la capătul celălalt al firului închise. 

Paul aruncă receptorul în furcă. Rămase nemişcat pentru 
un moment, amintindu-şi o seară minunată din urmă cu 
câteva săptămâni. Fusese cu Marion în Coney Island să 
joace minigolf. Mâncaseră hotdogi şi băuseră bere, ca să 

facă faţă caniculei. Râzând, ea îl trăsese de mânecă până 
la o ghicitoare din parcul de distracţii. Vrăjitoarea îi dăduse 
în cărţi şi-i prezisese o groază de lucruri. Omisese, însă, 
tocmai acest incident, deşi ar fi trebuit să-l pomenească 
sub o formă sau alta, pe-acolo, prin prezicerile ei, ca să-şi 
merite banii. Marion... Nu-i spusese niciodată cum îşi 
câştigă el banii. Doar că avea o sală de sport şi că făcea 
ocazional afaceri cu nişte tipi cu un trecut dubios. Dar nu-i 
spusese mai mult de atât. Inţelese, dintr-odată, că se 
gândea să găsească o modalitate de a trăi alături de ea în 
viitor. Era animatoare la un club din West Side și studia 
designul vestimentar în timpul zilei. La ora asta lucra; de 
obicei mergea la club până la ora unu sau două noaptea. 
Cum va putea afla ea oare ce s-a întâmplat? 

Dacă era vorba de Dewey, acesta ar putea s-o sune. 
Dacă erau băieţii din Williamsburg, niciun telefon. Nimic. 
Telefonul începu să sune din nou. 

Paul îl ignoră. Desfăcu siguranţa armei pe care o purta la 
centură, scoase glontul de pe ţeavă şi apoi, rând pe rând, 
cartuşele din revolver. Merse la fereastră şi aruncă 
pistoalele afară, unul după celălalt. Nu le auzi căzând. 

Işi termină sucul, apoi îşi scoase haina, lăsând-o pe 
podea. Porni către uşă, dar se opri. Se întoarse la frigider şi 
scoase o altă sticlă de Royal Crown. O dădu peste cap. Apoi 
se şterse din nou pe faţă, deschise uşa apartamentului, 
făcu un pas înapoi şi-şi ridică mâinile deasupra capului. 

Telefonul nu mai sună. 


— Aceasta se numeşte Camera, spuse bărbatul cu părul 
cărunt, care stătea tolănit pe o sofa mică, îmbrăcat într-o 
uniformă albă, bine călcată. Nu ai fost niciodată aici, spuse 
el cu o încredere voioasă, semn că nu încăpea nicio 
discuţie în legătură cu acest aspect. Adăugă: Şi nici nu ai 
auzit vreodată vorbindu-se despre ea. 

Era 11 noaptea. Îl aduseseră pe Paul aici direct din 
magherniţa lui Malone. Era o casă de oraş proprietate 
privată, situată în Upper East Side, cu toate că multe dintre 
camerele de la parter erau pline de mese de birou, 
telefoane şi telexuri, ca un ansamblu de birouri. Doar în 
salon erau divane şi fotolii. Pe pereţi erau înrămate poze cu 
vase maritime mai vechi şi mai noi. Într-un colţ se afla un 
glob pământesc. De pe un pervaz de marmură, Frank 
Delano Roosevelt se uita în jos la el. Camera era minunat 
de răcoroasă. O casă particulară cu aer condiţionat, ce 
chestie! 

Cu cătuşele încă la încheieturi, Paul fu aşezat pe un 
fotoliu confortabil de piele. De o parte şi de alta, erau doi 
tinerei îmbrăcaţi şi ei în uniformă albă. Erau aceiaşi care-l 
escortaseră pe Paul de la apartamentul lui Malone. Cel care 
vorbise la telefon cu el se numea Andrew Avery, un bărbat 
cu obrajii roşii şi cu ochi atenţi şi pătrunzători. Ochi de 
boxer, se gândi Paul, deşi simţi că nu participase în viaţa lui 
la o luptă cu pumnii. Celălalt era Vincent Manielli, un tip 
sumbru, cu o voce care-i sugeră lui Paul că, probabil, 
crescuseră pe aceleaşi străzi din Brooklyn. Manielli şi Avery 
nu păreau mult mai în vârstă decât băieţaşii care se jucau 
cu mingea sub ferestrele casei lui Paul, dar erau cel puţin 
locotenenţi în marină. Locotenenţii sub comanda cărora 
Paul fusese în Franţa se făcuseră oameni mari. 

Aveau pistoalele în toc, însă urechile de piele ale 
tocurilor erau desfăcute, iar ei îşi ţineau mâinile în 
apropierea armelor. 

In faţa lui, pe canapea, stătea un ofiţer ceva mai 
vârstnic, cu grad măricel - era comandant de navă, dacă 
însemnele de pe uniformă erau aceleaşi cu cele de acum 
douăzeci de ani. 

Uşa se deschise şi intră o femeie atrăgătoare, îmbrăcată 
în uniforma albă a marinei. Pe buzunarul de la bluză scria 

Ruth Willets. Îi înmâna ofițerului un dosar. 

— Aveţi totul aici. 

— Mulţumesc, aghiotant. 

După ce plecă, ofiţerul deschise dosarul fără să-i arunce 
lui Paul nicio privire, extrase două file subţiri de hârtie şi le 
examină. Cu atenţie. După ce termină, îşi ridică ochii către 
Paul şi spuse: 

— Sunt James Gordon. Serviciile de informaţii ale 
marinei. Mi se spune Bull’. 

— Asta e sediul vostru, întrebă Paul, Camera? 

Comandorul îl ignoră şi se uită la ceilalţi doi ofiţeri. 

— l-aţi spus cine sunteţi? 

— Da, domnule. 

— A fost vreo problemă? 

— Niciuna, domnule. 

Avery era cel care vorbea. 

— Scoate-i cătuşele. 

Avery se conformă, în vreme ce Manielli îl flanca, ţinând 
mâna pe lângă tocul pistolului şi privindu-i nervos pumnii 
noduroşi. Manielli avea şi el mâini de luptător. Ale lui Avery 
erau roz, ca ale unui vânzător de băcănie. 

Uşa se deschise iar, şi în cameră intră un alt bărbat. 
Avea peste şaizeci de ani, dar era la fel de subţirel şi de 
înalt ca Jimmy Stewart, actorul acela tânăr pe care-l 
văzuseră el şi Marion în câteva filme. Paul se încruntă. Îi 
cunoştea chipul din articolele din Times şi Herald Tribune. 

— Domnule senator? 

Bărbatul răspunse, adresându-i-se însă lui Gordon: 

— Spuneai că e deştept. Dar nu ştiam că e şi bine 
informat. 

Nu părea prea încântat că fusese recunoscut. Senatorul îl 
scrută pe Paul, se aşeză şi-şi aprinse un trabuc scurt şi 
gros. 


5 Taurul. (n.tr.) 

O clipă mai târziu intră încă un bărbat, cam de aceeaşi 
vârstă cu senatorul, îmbrăcat într-un costum alb de pânză 
îngrozitor de mototolit. Costumul acoperea un trup mare şi 
flasc. Avea un baston de plimbare. Il privi pe Paul, apoi, 
fără să spună vreun cuvânt cuiva, se retrase într-un colţ. 
Lui Paul se păru cunoscut, dar n-ar fi putut spune de unde. 

— Acum, continuă Gordon, iată cum stau lucrurile, Paul. 
Ştim că nu lucrezi pentru Luciano, ştim că ai lucrat pentru 
Lansky şi pentru alţi câţiva ca el. Şi ştim şi ce treburi ai 
făcut pentru ei. 

— Mda, adică ce? 

— Eşti un mercenar, explodă Manielli, de parcă ar fi vrut 
să i-o verse în faţă de mai multă vreme. 

Gordon spuse: 

— În martie anul trecut, Jimmy Coughlin te-a văzut... Se 
încruntă. Cum spuneţi voi, ăştia ca tine, că nu spuneţi a 
asasina... 

Paul gândi: „Unii spun că l-au «răcit» pe cutare”. Paul 
însuşi spunea că „l-a declanşat” pe câte unul. Era expresia 
folosită de sergentul Alvin York pentru a descrie uciderea 
inamicilor în timpul războiului. Paul se simţea doar ceva 
mai mult decât un gunoi când folosea un termen utilizat de 
un erou de război. Dar, desigur, Paul Schumann nu spunea 
nimic în acele clipe. 

Gordon continuă: 

— Jimmy spune că l-ai ucis pe Arch Dimici pe 13 martie, 
într-un depozit din Hudson. 

Paul supraveghease locul mai bine de patru ore înainte 
ca Dimici să apară. Era absolut sigur că tipul fusese singur. 
Jimmy probabil că moţăia în spatele cutiilor când Paul 
ajunsese acolo. 

— Acum, din câte mi-au spus ei, Jimmy nu este cel mai 
de încredere martor. Dar avem nişte dovezi beton. Nişte 
agenţi ai fiscului l-au săltat pentru că vindea alcool de 

contrabandă şi s-a înţeles cu ei să te toarne. Se pare că a 
găsit un cartuş la faţa locului şi l-a păstrat ca asigurare. E 
drept că nu sunt amprente pe el, eşti prea deştept pentru 
asta. Dar tipii lui Hoover ţi-au testat Coltul şi urma lăsată 
pe cartuş este aceeaşi. 

Hoover? Era implicat şi FBl-ul în asta? Şi deja îi testaseră 
arma. O aruncase pe fereastra lui Malone cu mai puţin de o 
oră în urmă. 

Paul scrâşni. Era furios pe el însuşi. Scurmase locul în 
căutarea cartuşului mai bine de o jumătate de oră după 
asasinarea lui Dimici şi ajunsese în final la concluzia că se 
strecurase printre crăpăturile podelei şi căzuse în Hudson. 

— Aşa că am făcut cercetări şi am auzit că ai fost plătit 
cu cinci sute de dolari pentru... Gordon ezită... a-l 
declanşa?... a-l elimina pe Malone în seara aceasta. 

— Am fost plătit pe dracu', spuse Paul, râzând în hohote. 
Astea-s abureli. Eu doar am fost să-l vizitez. Apropo, unde 
este? 

Gordon făcu o pauză. 

— Domnul Malone nu va mai fi de azi înainte o 
ameninţare la adresa poliţiei şi a cetăţenilor din oraşul New 
York. 

— Se pare că cineva vă datorează cinci sutici. 

Bull Gordon nu râse. 

— Ai încurcat-o, Paul, şi nu scapi fără să plăteşti pentru 
asta. Aşa că iată ce-ţi oferim! Cum se zice prin reclamele 
alea de la Studebaker, nu-ţi facem oferta asta decât o 
singură dată. O primeşti sau ai pus-o. Nu negociem. 

In cele din urmă senatorul deschise gura: 

— Tom Dewey te vrea la fel de mult pe cât îi vrea pe toţi 
golanii de pe lista lui. 

Procurorul special primise însărcinarea divină de a curăța 
New Yorkul de reţelele de crimă organizată. Bossul mafiot 
Lucky Luciano, cele cinci familii italiene din oraş şi 

sindicatul evreiesc al lui Meyer Lansky erau ţintele sale 
principale. Dewey era încăpățânat şi inteligent şi obținea 
condamnare după condamnare. 

— Dar a acceptat să ni te dea nouă. 

— Las-o baltă! Nu sunt iscoada voastră. 

Gordon spuse: 

— Nici nu vrem să fii. Nu despre asta este vorba. 

— Atunci ce vrei să fac? 

Gordon făcu o pauză. Senatorul dădu din cap către 
Gordon, care spuse: 

— Eşti asasin plătit, Paul. Ce crezi că am putea vrea de la 
tine? Vrem să omori pe cineva. 

CAPITOLUL DOI 


ÎI privi câteva clipe pe Gordon în ochi, apoi îşi întoarse 
privirea către vapoarele de pe pereţi. Camera... Avea o 
rezonanţă militară. Ca un club al ofiţerilor. Lui Paul îi 
plăcuse în armată. Se simţise ca acasă, avea prieteni, avea 
un ţel. Fusese o perioadă bună pentru el, o viaţă simplă - 
înainte să se întoarcă acasă, iar viaţa să-i devină 
complicată. Când viaţa devine complicată, încep să se 
întâmple chestii urâte. 

— Veţi fi corecţi cu mine? 

— O, de asta poți fi sigur. 

În vreme ce Manielli îi scuipa un avertisment, spunându-i 
să se mişte cât se poate de încet, Paul cotrobăi în buzunar 
şi scoase un pachet de Chesterfield. Işi aprinse o ţigară. 

— Dă-i drumul! 

Gordon spuse: 

— Ai sala aia de gimnastică, pe Ninth Avenue. Nu prea e 
cine ştie ce, nu? 

ÎI întrebă apoi pe Avery: 

— Ai fost acolo? 

Avery răspunse: 

— Nu sunt aşa de fiţos. 

Manielli chicoti. 

— Părerea mea e că este o adevărată bombă. 

Comandantul continuă: 

— Ai fost tipograf înainte de a intra pe bucata asta. Ţi-a 
plăcut în tipografic, Paul? 

Prudent, Paul răspunse: 

— Mada... 

— Te pricepeai la asta? 

— Mda... Eram bunicel... Ce legătură are asta cu preţul 
ceaiului în China? 

— Ţi-ar plăcea să-ţi ştergi cu buretele tot trecutul, nu-i 
aşa? S-o iei de la capăt. Să devii iar tipograf. Putem face în 
aşa fel încât să nu te mai acuze nimeni pentru ceea ce ai 
făcut în trecut. 

— Şi, adăugă senatorul, vom scuipa şi nişte lovele. Cinci 
bătrâne. Poţi să-ncepi o nouă viaţă. 

Cinci mii? Paul clipi. Ar fi trebuit să pună cârca serios la 
treabă timp de vreo doi ani ca să facă banii aceia. Întrebă: 

— Cum, mai precis, mi-aţi putea curăța dosarul? 

Senatorul izbucni în râs. 

— Ştii jocul ăsta nou, Monopoly? Ai jucat vreodată? 

— İl au nepoţii mei, dar cu nu am jucat. 

Senatorul continuă: 

— Uneori, când dai cu zarul, ai putea sfârşi la închisoare. 
Dar există o carte de joc pe care scrie „leşi din închisoare”. 
Ei bine, o să primeşti o asemenea carte de-adevăratelea. 
Nu trebuie să ştii mai multe. 

— Vreţi să omor pe cineva? Ce ciudat! Dewey nu ar 
accepta niciodată asta. 

Senatorul spuse: 

— Nu i-am spus nimic procurorului special despre ce 
vrem să faci. 

După o pauză, Paul întrebă: 

— Pe cine? Pe Siegel? 

Dintre toţi mafioţii, Bugsy Siegel era cel mai periculos. 
Un dement, zău aşa! Paul văzuse urmele sângeroase ale 
brutalităţii tipului. Crizele sale de nervi erau renumite. 

— Acum, Paul, apuse Gordon, cu dezamăgirea zugrăvită 
pe faţă, ar fi ilegal să omori un cetăţean american. Nu ţi-am 


20 


cere niciodată aşa ceva. 

— Atunci, nu prea pricep unde bateti. 

Senatorul spuse: 

— Este mai degrabă o situaţie de război. Ai fost soldat... 

Privi către Avery, care începu să recite: 

— Prima divizie de infanterie, Armata întâi a Statelor 
Unite, AEF St. Mihiel, Meuse-Argonne. Ai trecut prin nişte 
lupte serioase. Ai luat şi ceva medalii pentru capete vânate 
pe câmpul de luptă. Pe unii i-ai omorât cu mâna goală, nu-i 
aşa? 

Paul dădu din umeri. Grăsanul îmbrăcat în costumul 
acela alb mototolit tăcea în colţişorul lui, cu mâinile 
împreunate deasupra măciuliei de aur a bastonului. Paul îl 
privi în ochi preţ de câteva clipe, apoi se întoarse către 
comandant. 

— Care sunt şansele să supraviețuiesc suficient de mult 
încât să mă pot folosi de biletul care să mă scoată din 
închisoare? 

— Suficient de mari, spuse comandantul. Nu multe, însă 
suficiente. 

Paul era prieten cu scriitorul şi jurnalistul sportiv Damon 
Runyon. Băuseră o vreme împreună prin bombele din 
vecinătatea  Broadwavyului, merseseră la lupte şi la 
baseball. Cu câţiva ani în urmă, Runyon îl invitase pe Paul 
la o petrecere după premiera newyorkeză a filmului său 
Little Miss Marker€, pe care Paul chiar îl considera un film 
bunicel. La petrecerea de după aceea, unde dăduse 
lovitura făcând cunoştinţă chiar cu Shirley Temple, îi ceruse 
lui Runyon să-i dea un autograf pe o carte. Scriitorul 
caligrafiase pe prima pagină: „Prietenului meu, Paul - 
Aminteşte-ţi, şansele în viaţă sunt de şase la cinci 


ê Runyon a fost scenaristul acestui film, a cărui premieră a avut loc în 
1934. Vedeta filmului era actriţa-copil Shirley Temple (n.1928). (n.tr.) 

împotrivă”. 

Avery spuse: 

— Ce-ar fi dacă am spune că în acest caz şansele tale 
sunt mult mai bune decât dacă ai merge la Sing Sing? 

După un moment, Paul întrebă: 

— Dar de ce eu? Aveţi o duzină de mercenari în New York 
care ar dori să se ocupe de chestia asta pentru paralele 
alea... 

— Ah, dar tu eşti diferit, Paul. Tu nu eşti unul dintre 
gunoaiele astea de doi bani. Tu eşti bun. Hoover şi Dewey 
spun că ai omorât 17 tipi. 

Paul pufni dispreţuitor. 

— Abureli, vă spun din nou. De fapt, au fost 13. 

— Ce am auzit despre tine este că verifici de fiecare dată 
de două-trei ori înainte să dai lovitura. Te asiguri mereu că 
armele funcţionează cum trebuie, te informezi în legătură 
cu ţintele tale, le verifici casele din timp, afli care e 
programul lor şi verifici dacă se ţin de el, ştii când vor fi 
singuri, când vor da telefoane, ştii unde vor mânca. 

Senatorul adăugă: 

— Şi eşti inteligent. Cum spuneam: ne trebuie cineva 
inteligent pentru asta. 

— Inteligent? 

Manielli spuse: 

— Am fost la tine acasă, Paul. Ai cărţi. La dracu’, ai o 
groază de cărţi. Faci parte chiar din clubul „Cartea lunii”. 

— Nu sunt cărţi deştepte. Niciuna dintre ele. 

— Dar sunt cărţi! sublinie respectuos Avery. Şi pariez că 
în domeniul tău de afaceri nu se citeşte prea mult. 

— lar unii chiar nu ştiu să citească, spuse Manielli şi râse 
de propria glumă. 

Paul întoarse privirea către bărbatul îmbrăcat în 
costumul şifonat. 

— Cine eşti? 

— Nu trebuie să te preocupe... începu Gordon. 

— L-am întrebat pe el. 

— Ascultă, prietene, mormăi nemulţumit senatorul, noi 
suntem cei care punem întrebări aici. 

Dar grăsunul a dat din mână către el şi i-a răspuns apoi 
lui Paul. 

— Citeşti benzi desenate? Micuța orfană Annie, fetiţa cu 
ochii fără pupile? 

— Mda, desigur... 

— Ei bine, atunci consideră-mă Daddy Warbucks’. 

— Ce vrea să însemne asta? 

Dar grăsanul se mulţumi să râdă şi se întoarse apoi către 
senator: ` 

— Continuaţi. Imi place de el. 

Senatorul cel subțirel îi spuse lui Paul: 

— Cel mai important lucru este să nu omori vreun 
nevinovat. 

Gordon adăugă: 

— Jimmy Coughlin ne-a spus cândva că nu omori decât 
alţi asasini. Cum obişnuiai să spui? Că nu faci decât să 
„corectezi greşelile lui Dumnezeu”? Este exact ceea ce 
vrem de la tine. 

— Greşelile lui Dumnezeu, repetă senatorul, zâmbind din 
vârful buzelor. 

— Ei bine, cine este tipul? 

Gordon se uită la senator, care ocoli răspunsul la 
întrebare: 

— Încă mai ai rude în Germania? 

— Pe nimeni apropiat. Familia mea s-a stabilit aici acum 
multă vreme. 

Senatorul întrebă: 


7 General-locotenent Daddy Warbucks, personaj din seria de benzi 
desenate Little Orphan Annie, salvator și susţinător moral şi financiar al 
fetiţei abandonate, (n.tr.) 

— Ce ştii despre nazişti? 

— Adolf Hitler conduce ţara. Se pare că nimeni nu este 
cu adevărat încântat de chestia asta. Acum doi-trei ani, în 
martie, a fost organizat un miting uriaş împotriva lui în 
Madison Square Garden. Traficul a fost mizerabil, vreau să 
vă spun. Am ratat primele trei runde dintr-un meci care 
avea loc în Bronx. Mi-a rămas în minte... Asta e tot ce ştiu. 

— Ştii, Paul, spuse senatorul rostind cuvintele foarte rar, 
ştii că Hitler se pregăteşte pentru un alt război? 

Asta îi reţinu de îndată atenţia. 

— Sursele noastre ne transmit informaţii din Germania 
încă de când Hitler a venit la putere, în 33. Anul trecut, 
omul nostru din Berlin a pus mâna pe ciorna scrisorii 
respective. Era scrisă de unul dintre oamenii lui de bază, 
generalul Beck. 

Comandantul îi dădu o bucată de hârtie tipărită. Era în 
germană. Paul o citi. Autorul scrisorii pleda pentru o 
reînarmare lentă, dar fermă, a armatei germane, care să 
protejeze şi să extindă ceea ce Paul traduse prin sintagma 
„spaţiul de viaţă”. Națiunea trebuia să fie gata de război în 
câţiva ani. 

Puse hârtia jos, ridicând din sprâncene. 

— Şi au mers înainte cu chestia asta? 

— Anul trecut, spuse Gordon, Hitler a început recrutările 
şi de atunci şi-a consolidat trupele la un nivel chiar mai 
mare decât cel recomandat în scrisoare. Apoi, acum patru 
luni, trupele germane au invadat Renania, zona 
demilitarizata aflată la graniţa cu Franţa. 

— Am citit despre asta. 

— Construiesc submarine la Helgoland şi au reluat 
controlul Canalului Wilhelm pentru a deplasa nave de 
război din Marea Nordului în Marea Baltică. Omul care se 
ocupă acolo cu finanţele a căpătat un titlu nou. Este şeful 
„economiei de război”. Şi Spania, cu războiul civil de acolo? 

Hitler trimite trupe şi echipament, se pare, pentru a-l ajuta 
pe Franco. De fapt, se foloseşte de războiul ăsta pentru a-şi 
antrena soldaţii. 

— Aveţi nevoie de mine... aveţi nevoie de un ucigaş care 
să-l omoare pe Hitler? 

— O, nu, lisuse, spuse senatorul. Hitler este doar un 
excentric. Un tip un pic sonat. El vrea ca ţara lui să se 
reînarmeze, dar n-are nici cea mai mică idee despre cum să 
facă asta. 

— lar omul despre care vorbiţi are? 

— A, poţi fi sigur că are, încuviinţă senatorul. Numele lui 
este Reinhard Ernst. A fost colonel în timpul Marelui Război, 
dar acum este civil. Titlul său este cam alambicat: ministru 
plenipotenţiar pentru stabilitate internă. Dar astea-s vorbe. 
El este de fapt creierul din spatele înarmării. Are interese în 
tot ce mişcă: se ocupă de finanţe alături de Schacht, de 
armată cu Blomberg, de marină cu Raeder, de aviaţie cu 
Göring, de muniţie cu Krupp. 

— Ce se aude cu tratatul? Versailles? Bănuiesc că nu au 
voie să-şi pună pe picioare o armată. 

— Nu una mare. Valabil şi pentru marină... cât despre 
aviaţie, nu au voie defel, enumera senatorul. Dar omul 
nostru ne-a informat că apar soldaţi și marinari de peste tot 
în Germania, ca vinul la nunta din Cana Galileii. 

— Dar aliaţii nu-i pot opri pur şi simplu? La urma urmei, 
noi am câştigat războiul. 

— Nimeni din Europa nu face nici cel mai mic gest în 
privinţa asta. Francezii l-ar fi putut opri de îndată pe Hitler, 
în martie trecut, în Renania. Dar n-au făcut-o. Britanicii? 
Singurul lucru pe care l-au făcut a fost să certe un căţel 
care a udat covorul. 

După un moment de tăcere, Paul întrebă: 

— Şi noi ce am făcut ca să-i oprim? 

Privirea furişată de Gordon era plină de deferenţă. 

Senatorul ridică din umeri. 

— Tot ce dorim noi în America este pacea. Izolaţioniştii 
sunt la butoane. Nu vor să se implice în politica europeană. 
Oamenii vor slujbe, iar mamele nu vor să-şi piardă din nou 
fiii prin mlaştinile din Flandra. 

— lar preşedintele vrea să fie ales din nou în noiembrie, 
spuse Paul, simțind cum îl străpung ochii lui FDR de pe 
pervazul de marmură sculptată. 

O tăcere stranie se lăsă pentru câteva clipe. Gordon 
râse. Senatorul nu. 

Paul îşi strivi ţigara în scrumieră. 

— OK. Sigur. Are sens acum. Dacă voi fi prins, niciun fir 
nu va duce la voi. Sau la el. Dădu din cap către fotografia 
lui Roosevelt. La dracu'. Eu sunt doar un civil nebun, nu un 
soldat cum sunt copiii ăştia. 

Aruncă o privire către cei doi tineri ofiţeri. Avery zâmbi. 
Manielli zâmbi şi el, dar zâmbetul său era total diferit. 

Senatorul spuse: 

— E în regulă, Paul. Chiar aşa. 

— Şi vorbesc şi germană. 

— Am auzit că vorbeşti fluent germana. 

Bunicul lui Paul era mândru de ţara străbunilor săi, la fel 
ca şi tatăl lui Paul, care insistase ca toţi copiii săi să 
studieze limba lor nativă şi să vorbească germana în casă. 
Îşi amintea momentele absurde când mama sa tipa în 
galică, iar tatăl său în germană, atunci când se certau. Mai 
mult, Paul lucrase în fabrica tatălui său, culegând litere şi 
corectând tipărituri germane, în timpul verilor când era la 
liceu. 

— Cum ne organizăm? Asta nu înseamnă că spun da. 
Sunt doar curios. Cum va funcţiona povestea asta? 

— Un vapor transportă echipa olimpică, familiile acestora 
şi presa în Germania. Pleacă poimâine. Vei fi la bordul lui. 

— Echipa olimpică? 

— Socotim că asta este cea mai bună cale. Vor fi mii de 
străini în oraş. Berlinul va fi ticsit. Armata şi poliţia nu vor 
mai prididi. 

Avery spuse: 

— Nu vei avea nicio legătură oficială cu Olimpiada, 
jocurile nu încep decât la august. Comitetul Olimpic nu ştie 
despre tine decât că eşti scriitor. 

— Jurnalist sportiv, adăugă Gordon. Asta este acoperirea 
ta. Dar, în principiu, nu ieşi în evidenţă şi fă-te pierdut. 
Mergi către Satul olimpic cu toţi ceilalţi, stai pe-acolo o zi 
sau două şi apoi pierde-te în oraş. Nu sta la hotel, nu e 
bine,  naziştii îi monitorizează pe toţi oaspeţii şi le 
înregistrează paşapoartele. Omul nostru va face rost de o 
cameră pentru tine la o pensiune privată. 

Ca oricărui profesionist, lui Paul îi răsăriră în minte 
diverse întrebări legate de misiunea sa. 

— Îmi voi folosi numele? 

— Da, vei fi tu însuţi. Dar ţi-am pregătit, de asemenea, 
un paşaport pentru urgenţe: cu poza ta, dar cu un nume 
diferit. Eliberat de altă ţară. 

Senatorul spuse: 

— Semeni cu un rusnac. Eşti mare şi solid. Dădu apoi din 
cap. Desigur, tu vei fi „omul nostru din Rusia”. 

— Nu vorbesc ruseşte. 

— Nimeni nu vorbeşte pe-acolo. Pe de altă parte, 
probabil că nu vei avea nevoie deloc de paşaport. Este doar 
pentru a ieşi din ţară în caz de urgenţă. 

— Şi, adăugă Paul repede, ca să vă asiguraţi că nimeni 
nu va face legătura între mine şi voi, în caz că nu reuşesc, 
nu-i aşa? 

Ezitarea senatorului şi privirea pe care acesta i-o aruncă 
lui Gordon îi confirmară că putea să parieze pe asta. 

Paul adăugă: 

— Pentru ce ziar se presupune că lucrez? Toate ziarele 

au deja corespondenţi acolo. Vor şti că nu sunt reporter. 

— Ne-am gândit şi la asta. Vei fi un freelancer care scrie 
reportaje, pe care încearcă apoi, la întoarcere, să le vândă 
unor publicaţii sportive. 

Paul mai întrebă: 

— Cine este omul vostru de-acolo? 

Gordon spuse: 

— Deocamdată, să nu dăm nume. 

— Nu am nevoie de un nume. Aveţi încredere în el? Şi 
dacă da, de ce? 

Senatorul răspunse: 

— Trăieşte acolo de câţiva ani şi ne-a furnizat informaţii 
corecte şi de calitate. Mi-a fost subaltern în Marele Război. 
II cunosc personal. 

— Ce acoperire are acolo? 

— Este om de afaceri, intermediar, genul ăsta de afaceri. 
Este propriul său angajat. 

Gordon continuă: 

— lţi va da o armă şi-ţi va spune tot ce trebuie să ştii 
despre obiectivul tău. 

— Nu am, de fapt, un paşaport. Vreau să spun, pe 
numele meu. 

— Ştim asta, Paul. O să-ţi procurăm unul. 

— Imi puteri da armele înapoi? 

— Nu, spuse Gordon sec, închizând astfel subiectul. 

— Aşadar, prietene, acesta este planul nostru, în linii 
mari. Şi, vreau să-ţi spun, dacă te gândeşti să o tunzi şi să 
te faci mic pe undeva prin Hooverville, în vest... 

Paul cu siguranţă se gândise la asta, dar se încrunta şi 
dădu din cap. 

— Ei bine, aceşti domni încântători vor sta lipiţi de tine 
ca timbrul de scrisoare până când vaporul va ajunge la 
Hamburg. Şi, ca să nu te roadă aceeaşi gânduri de a te 
pierde prin Berlin, omul nostru va sta acolo cu ochii pe tine. 

Dacă dispari, ne va da de ştire, iar noi le vom transmite 
naziştilor că în Berlin umblă în libertate un asasin american 
evadat. Şi le vom da, prin urmare, numele şi fotografia la. 

Gordon îi susţinu privirea, apoi adăugă: 

— lar dacă despre noi gândeşti că ne-am descurcat bine 
şi ţi-am dat de urma, ei bine, Paul, nu ai văzut nimic care 
să le semene naziştilor. Şi, din câte am auzit, nici nu se 
obosesc să-ţi mai facă proces şi să pună pe hârtie decizia 
de execuţie. Acum ne-am înţeles în privinţa asta? 

— Clar ca lumina zilei. 

— Bine. 

Comandantul aruncă o privire către Avery. 

— Spune-i acum ce se va întâmpla după ce îşi va termina 
misiunea. 

Locotenentul spuse: 

— Avem un avion cu echipaj care aşteaptă în Olanda. În 
afara Berlinului se află un aeroport părăsit, iar după ce-ţi 
termini treaba te vom scoate de acolo cu avionul. 

— Mă veţi scoate de acolo cu avionul? întrebă Paul mirat. 

Zborul îl fascina. La nouă ani, după ce-şi rupsese un braţ 
- prima dată dintr-un şir prea dureros pentru a şi-l mai 
aminti -, îşi construise un planor pe care îl lansase de pe 
acoperişul tipografiei tatălui său. Sfârşise zdrobit de 
caldarâm, două etaje mai jos. 

— Chiar aşa, Paul, spuse Gordon. 

Avery merse chiar mai departe: 

— Iţi plac avioanele, nu-i aşa? Ai reviste despre avioane 
peste tot prin apartamentul tău. Şi cărţi. Şi fotografii cu 
avioane. Chiar şi nişte modele. Le-ai făcut tu însuţi? 

Paul se simţea stânjenit. Îl supăra rău faptul că-i 
descoperiseră jucăriile. 

— Pilotezi? întrebă senatorul. 

— Nici măcar nu am fost vreodată într-un avion. Apoi 
dădu din cap. Nu, nu ştiu să pilotez. 

Chestia devenea din ce în ce mai nebunească. În cameră 
toată lumea tăcea. 

Primul care a spart liniştea a fost bărbatul în costum 
şifonat: 

— Şi eu am fost colonel în război. Ca şi Reinhard Ernst. Şi 
am fost în pădurile de la Argonne. Ca şi tine. 

Paul încuviinţă. 

— Ştii totalul? întrebă el. 

— Totalul a ce? 

— Al oamenilor pe care i-am pierdut. 

Paul îşi amintea o mare de cadavre. Erau americani, 
francezi, germani. Priveliştea celor răniţi era din anumite 
privinţe chiar şi mai oribilă. Urlau şi să văitau, şi gemeau, şi 
le chemau pe mamele şi pe taţii lor, şi nu ai fi putut uita 
vreodată vacarmul acela. Niciodată. 

Bătrânul spuse cu o voce plină de respect: 

— Forţele expediţionare americane au pierdut mai mult 
de 25 000 de oameni. Circa o sută de răniţi. Jumătate din 
băieţii pe care-i conduceam au murit. Într-o lună am 
înaintat ceva mai mult de zece kilometri în teritoriul inamic. 
In fiecare zi a vieţii mele m-am gândit la aceste numere. 
Jumătate dintre soldaţi, zece kilometri. lar luptele de la 
Meuse-Argonne au fost cea mai spectaculoasă victorie a 
noastră din timpul războiului... Nu vreau să se mai întâmple 
aşa ceva vreodată. 

Paul îl cercetă cu atenţie. 

— Cine eşti? întrebă el din nou. 

Senatorul începu să vorbească agitat, însă celălalt bărbat 
îi răspunse lui Paul: 

— Sunt Cyrus Clayborn. 

Da, asta era! Frate!... Bătrânul fusese şef al companiei 
Continental Telephone and Telegraph - un milionar care 
era cu adevărat pâinea lui Dumnezeu, chiar şi acum, în 
bezna Marii Crize. Bărbatul continuă: 

— Daddy Warbucks, cum spuneam. Eu sunt bancherul. 
Pentru... hai să spunem, proiecte ca ăsta este, de obicei, 
mai bine ca banii să nu vină din buzunarele finanţelor 
publice. Sunt prea bătrân ca să mai lupt pentru ţara mea. 
Dar fac tot ce pot. Ţi-am astâmpărat setea de cunoaştere, 
băiete? 

— Da. 

— Bun. 

Clayborn îl examina atent, apoi adăugă: 

— Ei bine, mai am ceva de spus. Banii despre care ţi-au 
vorbit înainte... Plata. 

Paul dădu din cap. 

— O dublăm. 

Paul simţi că se ridică părul pe ceafă. Zece mii de dolari? 
Nici nu-şi putea imagina asta. 

Gordon îşi întoarse încet privirea către senator. Această 
ofertă, îşi dădu seama Paul, nu făcea parte din scenariu. 

— O să-mi daţi bani gheaţă? Nu vreau cecuri. 

Dintr-un motiv sau altul, senatorul şi Clayborn începură 
să râdă în hohote auzindu-l. 

— Cum vrei, desigur, răspunse industriaşul. 

Senatorul trase un telefon mai aproape de el şi începu să 
bată cu degetele în receptor. 

— Deci, care e decizia ta, fiule? Îl chemăm pe Dewey sau 
nu? Tăcerea fu întreruptă de zgomotul unui chibrit cu care 
Gordon îşi aprinse ţigara. i 

— Gândeşte-te puţin, Paul. lţi dăm şansa să-ţi ştergi cu 
buretele trecutul. S-o iei de la început. Ce mercenar 
primeşte o ofertă ca asta? 

II 
ORAŞUL ŞOAPTELOR 
VINERI, 24 IULIE, 1936 

CAPITOLUL TREI 


În cele din urmă, bărbatul putea face ce-şi propusese. 

Era şase dimineaţa, iar SS Manhattan, vaporul pe al cărui 
culoar urât mirositor de la clasa a treia stătea, se îndrepta 
către portul Hamburg, zece zile după ce părăsise New 
Yorkul. 

Vaporul era, literalmente, nava amiral a Liniilor Maritime 
ale Statelor Unite, primul vapor din istoria companiei 
construit exclusiv pentru pasageri. Era imens - avea de 
două ori lungimea unui teren de fotbal sau mai bine -, dar 
de astă dată avea o mulţime de pasageri. În cazul 
traversărilor transatlantice obişnuite, pe vapor se aflau 
circa şase sute de pasageri şi un echipaj de cinci sute de 
oameni. In această croazieră însă, aproape patru sute de 
atleți olimpici, manageri şi antrenori, precum şi alte opt 
sute cincizeci de persoane, în mare parte rude, prieteni, 
jurnalişti şi membri ai Comitetului American Olimpic, 
umpluseră până la refuz cabinele celor trei clase de 
transport. 

Numărul pasagerilor şi pretențiile neobişnuite ale 
atleţilor şi ale jurnaliştilor de la bordul vaporul Manhattan le 
făcuseră viaţa grea membrilor echipajului, altfel harnici şi 
politicoşi, şi în mod special acelui bărbat chel şi grăsun, pe 
nume Albert Heinsler. Cu certitudine, slujba lui de îngrijitor 
presupunea ore lungi şi chinuitoare de muncă. Dar 
oboseala cea mai mare i-o producea adevăratul lui rol la 
bordul vaporului, un rol despre care niciun membru al 

echipajului nu ştia absolut nimic. Heinsler îşi spunea A- 
man, după cum îşi numeau serviciile secrete naziste agenţii 
de încredere care operau în Germania - Agenten. 

De fapt, acest tip singuratic de 34 de ani era, în secret, 
membru al Asociaţiei germano-americane, un grup pestrit 
de americani adepţi ai lui Hitler, tovarăşi de drum cu 
Frontul Creştin, de care-i lega poziţia comună pe care o 
aveau împotriva evreilor, comuniştilor şi negrilor. Heinsler 
nu ura America, dar nu putea uita zilele teribile din 
perioada adolescenţei sale, când familia sa fusese sărăcită 
de război din cauza prejudecăţilor antigermane; el însuşi 
era luat peste picior în permanenţă - Heinie, Heinie, Heinie 
hunul - şi fusese bătut măr de nenumărate ori în curtea 
şcolii sau pe străduţele cartierului. 

Nu, nu-şi ura ţara. Dar iubea Germania nazistă din tot 
sufletul şi era subjugat de figura mesianică a lui Adolf 
Hitler. Ar fi făcut orice sacrificiu pentru acest om; ar fi intrat 
în puşcărie sau chiar şi-ar fi dat viaţa, dacă ar fi trebuit. 

Lui Heinsler abia-i venise să creadă când comandantul 
trupelor de asalt din cartierul general al asociaţiei cu sediul 
în New Jersey remarcase loialitatea de care dăduse dovadă 
camaradul ce fusese contabil la bordul câtorva nave de 
pasageri şi aranjase ca acesta să primească o slujbă pe 
Manhattan. Comandantul dichisit în uniforma sa brună se 
întâlnise cu Heinsler pe esplanada din Atlantic City şi-i 
explicase că, deşi naziştii îi primesc cu braţele deschise pe 
vizitatorii veniţi din toate colţurile lumii, ei sunt, pe de altă 
parte, îngrijoraţi de problemele de securitate pe care le-ar 
putea genera acest aflux de atleți şi vizitatori. Datoria lui 
Heinsler era să fie reprezentantul clandestin al naziştilor pe 
acel vas. Nu-şi putea face însă vechea sa meserie, aceea 
de a ţine evidenţele contabile. Era important să poată 
bântui liber pe vapor fără să stârnească suspiciuni, aşa că 
se încadra ca îngrijitor. 

În fine, cam astea sunt provocările vieţii! Îşi părăsise de 
îndată slujba de angajat al unui contabil certificat, cu biroul 
în buricul Broadwavului. Îşi petrecuse următoarele câteva 
zile, până când vaporul ridicase ancora - pentru că era de 
obicei preocupat de sine însuşi -, pregătindu-se pentru 
misiunea sa, cercetând noaptea diagramele vaporului şi 
repetând rolul de îngrijitor; apoi îşi revizuise germana şi 
învățase o versiune a codului Morse, denumit codul 
continental, folosit de telegrafiştii europeni. 

După plecarea vaporului rămăsese în umbră, petrecând 
timp îndelungat observând şi ascultând, fiind agentul 
secret perfect. Când Manhattan era pe mare, nu ţinea 
legătura cu Germania, fiindcă semnalul staţiei sale de radio 
portabile era mult prea slab. Desigur vaporul era dotat cu 
un puternic sistem radio, emițând şi pe unde scurte, şi pe 
unde lungi, dar cu greu ar fi putut transmite mesaje pe 
această cale, pentru că asta ar fi însemnat să implice un alt 
membru al echipajului şi era extrem de important ca 
nimeni să nu audă sau să vadă ce avea el de transmis. 

Heinsler privea acum prin hublou către dunga cenuşie de 
uscat din depărtare, care era Germania. Da, se gândi el, 
erau suficient de aproape de țărm pentru a putea 
transmite. Păşi în cabina sa minusculă şi scoase telegraful 
Allocchio Bacchini de sub hamacul său. Apoi porni pe 
scările pe unde se putea ajunge la puntea principală, unde 
spera el că anemicul semnal radio va ajunge la țărm. 

Pe când străbatea culoarul îngust, repetă în minte 
mesajul pe care urma să-l transmită. Regreta un singur 
lucru: acela că, deşi ar fi vrut să includă în mesaj numele 
său şi asociaţia din care făcea parte, nu putea s-o facă. 
Chiar dacă Hitler admira, în particular, activitatea Asociaţiei 
germano-americane, gruparea era atât de înverşunat şi 
zgomotos antisemită, încât Fuhrer-ul fusese silit ca în 
public să se disocieze de ea. Mesajul lui Heinsler ar fi putut 

fi ignorat dacă ar fi făcut vreo referire la acea organizaţie 
americană. 
lar acest mesaj cu siguranţă nu trebuia ignorat: 


Pentru Obersturmfuhrer-SS, Hamburg: Sunt un național- 
socialist devotat. Am auzit că un bărbat susţinut de ruşi 
intenţionează să dea o lovitură cu impact la nivel înalt în 
Berlin, în următoarele zile. Nu-i ştiu încă identitatea, însă 
voi continua să fac investigaţii şi sper să trimit în curând şi 
această informaţie. 


Simţea că trăieşte când lovea cu pumnii. 

Nu exista un alt sentiment asemănător. Dansul în 
pantofii de piele comozi, căldura muşchilor, pielea pe de-o 
parte răcorită de sudoare, pe de alta încălzită de sânge, 
vibrația energică a corpului său în continuă mişcare. 
Durerea, de asemenea. Paul Schumann era de părere că 
durerea te poate învăţa multe. La urma urmei, ăsta era 
sensul ei adevărat. 

Dar cel mai mult îi plăcea să se bată pentru că, după 
cum se întâmplă în box, atât succesul, cât şi eşecul stăteau 
numai pe umerii lui largi şi marcați de cicatrice şi se 
datorau jocului de picioare, mâinilor puternice, dar şi minţii 
sale. În box eşti doar tu împotriva celuilalt, fără coechipieri. 
Ţi-o iei dacă adversarul este mai bun decât tine. Pur şi 
simplu. lar meritele sunt ale tale dacă-i învingi adversarul 
- pentru că tu ai sărit coarda, te-ai lăsat de ţigări şi de 
băutură, te-ai gândit ore în şir la slăbiciunile lui şi cum să-i 
eviţi apărarea. La Ebbets Field şi la Yankee Stadium e 
vorba doar despre noroc. Nu şi pe ringul de box. 

Acum dansa pe ringul care fusese improvizat pe puntea 
principală a vaporului Manhattan. Intregul vapor se 
transformase într-o sală de gimnastică plutitoare. Unul 
dintre boxerii olimpici îl văzuse cu o seară înainte lucrând 

la sacul de box şi-l întrebase dacă nu vrea să se antreneze 
dimineaţa, înainte ca vaporul să arunce ancora. Paul 
acceptase fără să ezite. 

Acum evită câteva măciuci date cu stânga şi punctă cu 
dreapta, făcându-l pe adversarul său să clipească de 
surpriză. Apoi primi o lovitură puternică în abdomen, 
înainte să apuce să se pună în gardă. Fusese puţin 
înţepenit la început - nu mai fusese pe ring de o vreme =, 
dar Joel Koslow, doctorul ăla tinerel şi deştept, îl consultase 
şi îi spusese că se poate confrunta faţă în faţă chiar şi cu un 
boxer care să aibă doar jumătate din vârsta lui. 

— M-aş limita la două-trei runde, totuşi, adăugă doctorul 
cu un zâmbet. Tinereii ăştia sunt puternici. Debordează de 
energie. 

Ceea ce era adevărat. Dar lui Paul nu-i păsa. Cu cât era 
efortul mai mare, cu atât era mai bine, de fapt, pentru că 
acest antrenament - ca şi boxul cu umbra sau săritul corzii, 
cu care se ocupase zilnic cât timp fusese la bordul 
vaporului - îl menținea în formă pentru misiunea pe care o 
avea în Berlin. 

Paul se antrena la box de două-trei ori pe săptămână. 
Era cumva solicitat să fie partener de antrenament, chiar 
dacă avea 41 de ani, pentru că era un curs ambulant de 
tehnici de box. Se lupta oriunde, în sălile din Brooklyn, pe 
ringurile în aer liber din insula Coney, chiar şi în săli mai 
pretenţioase. Damon Runyon era unul dintre fondatorii 
Twentieth Century Sporting Club - alături de legendarul 
organizator de meciuri Mike Jacobs şi de alţi câţiva oameni 
de presă - şi-l dusese pe Paul în hipodromul din New York 
să se antreneze. O dată sau de două ori încrucişase 
mănuşile cu câţiva dintre cei mari. Se antrena, fireşte, şi în 
sala sa de sport din clădirea aceea mică, aflată în 
apropierea debarcaderului din West Side. Mda, Avery, e 
adevărat că nu e chiar de primă mână, dar sala aia 

ponosită şi veche era un sanctuar, cel puţin aşa o socotea 
Paul, iar Sorry Williams, care locuia într-o cămăruţă din 
spate, făcea mereu curăţenie şi se îngrijea mereu să aibă 
gheaţă, prosoape şi bere la îndemână. 

Băiatul făcu o fentă, însă Paul ştiu de îndată din ce parte 
va fi lovit, aşa că bloca lovitura, apoi îi dădu o directă 
puternică în piept. Nu reuşi, cu toate acestea, să intre 
suficient de repede în gardă şi simţi mănuşa de piele 
plesnindu-l cu putere peste maxilar. Se îndepărtă dincolo 
de alonja adversarului, înainte ca acesta să-şi continue 
succesiunea de lovituri, şi se învârtiră iar în ring. 

In timp ce se mişcau, Paul observi că băiatul era puternic 
şi rapid, dar că nu se putea detaşa de adversarul său. Simţi 
o dorinţă copleşitoare să câştige. Desigur, dorinţa este 
necesară, dar mult mai important era să observe cam cum 
se mişca adversarul său, căutând indicii despre ce 
intenţiona să facă în continuare. Această capacitate de 
detaşare era absolut vitală pentru a deveni un mare boxer. 

Şi era la fel de vitală şi pentru un asasin plătit. 

Paul numea asta atingerea ghetii. 

Cu câţiva ani în urmă, Paul stătea în crâşma lui Hanrahan 
de pe Strada 48 şi îşi îngrijea un ochi vânăt, cadou din 
partea lui Beavo Wayne, care n-ar fi putut să lovească la 
piept, să-l păzească Dumnezeu, dar se pricepea să spargă 
arcade. Astfel că Paul stătea şi-şi doftoricea cu o bucată de 
carne de vacă ochiul umflat, în timp ce pe uşa crâşmei 
intra un negru uriaş, aducând provizia zilnică de gheaţă. 
Mulţi furnizori foloseau cleştii pentru a căra blocurile de 
gheaţă. Băiatul ăsta, însă, le căra cu mâinile. Nici măcar nu 
purta mănuşi. Paul îl privi ducându-se în spatele barului şi 
punându-şi încărcătura în cuva în care se păstra gheaţa. 

— Hei, îl strigă Paul. Imi dai şi mie un colţ de gheaţă? 

Bărbatul se uită la urmele violete din jurul ochiului lui 
Paul şi izbucni în râs. Scoase o daltă pentru gheaţă dintr-un 

toc şi sparse o bucată, pe care Paul o înveli într-o batistă şi 
şi-o puse pe faţă. li dădu furnizorului o monedă de zece 
cenți, iar acesta îi mulţumi. 

— Vreau să te întreb ceva, spuse Paul. Cum poţi căra aşa 
gheaţa aia? Nu te doare? 

— O, ia uite aici. 

Răsfiră în faţă palmele sale uriaşe. Erau acoperite de 
cicatrice, la fel de netede şi de palide ca pergamentul 
folosit de tatăl lui Paul pentru a tipări invitaţiile alea 
şmechere. 

Negrul îi explică: 

— Gheaţa îţi poate arde pielea, exact ca focul. Lasă în 
urmă cicatrice. Am tot pus mâna pe gheaţă de atâta 
vreme, că nici n-o mai simt. 

Atingerea gheții. 

Fraza aceea îi rămăsese lui Paul întipărită în minte. Era, 
după cum înţelesese el, exact cum se întâmpla când avea 
de îndeplinit o misiune. În toţi oamenii exista gheaţă, 
credea el. Ne putem hotărî dacă s-o atingem sau nu. 

Acum, în această sală de gimnastică improvizată, la mii 
de kilometri de casă, Paul simţea aceeaşi amorţeală, 
pierdut în balotul acestui meci de antrenament. Mănuşile 
se loveau una de alta, mânuşile atingeau pielea şi, chiar 
dacă aerul dimineţii pe mare era răcoros, aceşti doi bărbaţi 
asudau din greu, dansând în jurul ringului şi încercând să 
afle în ce constau slăbiciunea şi tăria adversarului. Uneori 
intrau în contact, alteori nu... Erau însă mereu prudenti. 

Nu există nene în ringul de box... 


Albert Heinsler se cocoţă în spatele unui coş de evacuare 
a fumului, situat pe una dintre punţile de la înălţime ale 
vasului Manhattan, şi conectă bateria la aparatul radio. 
Scoase micuța cheie telegrafică neagră-maronie şi o montă 
pe partea de sus a aparatului. Era uşor tulburat de faptul că 

folosea un transmiţător italian - considera că Mussolini 
fusese nepoliticos cu Fuhrer-ul dar acesta era mai degrabă 
un sentiment confuz, fiindcă ştia că aparatul Allocchio 
Bacchini era unul dintre cele mai bune transmiţătoare 
portabile din lume. 

După ce se încălziră tuburile, el încerca cheia - punct- 
liniuță-punct-liniuță. Firea sa îndărătnică îl determinase să 
se antreneze ore în şir. Se cronometrase înainte ca nava să 
pornească la drum: putea trimite un mesaj de mărimea 
celui pe care-l transmitea acum în nu mai mult de două 
minute. 

Privind spre ţărmul către care se îndreptau, Heinsler 
trase adânc aer în piept. Se simţea bine aici sus, pe cea 
mai înaltă punte a vaporului. Chiar dacă nu fusese 
condamnat să stea închis în cabina sa, gemând şi 
vomându-şi sufletul ca multe alte sute de pasageri şi chiar 
ca unii dintre membrii echipajului, ura sentimentul de 
claustrofobie pe care-l resimțea stând la unul dintre 
nivelurile inferioare ale vasului. Fosta sa meserie de 
contabil pe navă îi conferea mai mult prestigiu decât cea 
de îngrijitor şi avea o cabină mai mare pe puntea 
superioară. Dar nu conta, onoarea de a-şi ajuta ţara- 
surogat era mai presus de orice disconfort. 

În sfârşit, pe ecranul unităţii radio clipi o luminiţă. El se 
aplecă, reglă două butoane şi îşi puse degetul în cheia de 
bachelită. Incepu să transmită semnalul pe care-l traducea 
în germană pe măsură ce-l tasta. 

Punct-punct-liniuță-punct... punct-punct-liniuță... 

punct-liniuță-punct-liniuţă-liniuţă-liniuţă... 

liniuță-punct-punct-punct... punct-punct-liniuță-punct... 

Fur Ober... 

Nu merse mai departe de atât. 

O mână îl prinse de guler de la spate şi-l trase cu putere. 
Heinsler icni din toţi rărunchii, apoi îşi pierdu cumpătul, ţipă 

şi se prăbuşi pe puntea netedă de stejar. 

— Nu, nu, nu mă răni! 

Incercă să se ridice în picioare, dar bărbatul uriaş 
purtând echipament de box îl privi încruntat, îl ameninţă cu 
pumnul şi-şi scutură capul. 

— Nu mişca! 

Heinsler se lăsă să cadă pe punte, tremurând. 

Heinie, Heinie, Heinie hunul... 

Boxerul se întinse înainte şi decuplă bateria de la staţia 
radio. 

— Coborâm, spuse el, împachetând transmiţătorul. 
Acum. 

ŞI-I săltă pe A-man pe picioarele lui. 


— Ce aveai de gând să faci? 

— Du-te dracului, spuse Heinsler, cu o voce tremurată şi 
piţigăiată. 

Se aflau în cabina lui Paul. Transmiţătorul, bateria şi tot 
ce avusese bărbatul prin buzunare erau întinse pe patul 
îngust. Paul repetă întrebarea, de data aceasta însoţind-o 
cu un mormăit ameninţător. 

— Spune-mi... 

O bătaie în uşa cabinei. Paul făcu un pas înainte, îşi 
pregăti pumnul şi deschise uşa. Vince Manielli îşi făcu loc 
înăuntru. 

— Am primit mesajul tău. Ce dracu' este...? 

Tăcu, holbându-se la prizonier. 

Paul îi înmâna portofelul. 

— Albert Heinsler, Asociaţia germano-americană. 

— Oh, Iisuse... Nu Asociaţia... 

— Avea cu el unitatea asta radio. 

Făcu un semn cu capul către unitatea de telegrafie fără 
fir. 

— Ne spiona? 

— Habar n-am. Dar tocmai voia să transmită ceva. 

— Cum ai ajuns să-l suspectezi? 

— Să zicem că am avut o bănuială. 

Paul nu-i spuse lui Manielli că, deşi avea încredere până 
la un punct în Gordon şi în băieţii lui, nu putea şti cât de 
prudenţi erau aceştia într-un joc cum era cel în care 
intraseră. Ar fi putut lăsa urme atât de mari încât le vedeai 
din avion - informaţii despre vas, vorbe necontrolate 
despre Malone şi alte lovituri de-ale lui, chiar şi informaţii 
despre Paul însuşi. Nu crezuse că naziştii reprezentau un 
risc; era mai preocupat de faptul că unii dintre vechii lui 
inamici din Brooklyn sau din Jersey ar fi putut afla că este 
pe vapor şi voia să fie pregătit. Aşa că săpase adânc prin 
buzunare după o bancnotă de o sută de îndată ce 
părăsiseră portul şi i-o dădu unuia dintre marinarii de 
încredere, cerându-i să-i dea informaţii despre nou-veniţii 
în echipaj, cei care stăteau retraşi şi îşi băgau nasul în 
chestiuni care nu-i priveau. De asemenea, dorea să-i 
semnaleze şi pasagerii care păreau dubioşi. 

O sută de dolari dai pentru săpături serioase 
detectivistice, însă pe tot parcursul călătoriei marinarul pe 
care-l plătise nu aflase nimic - nimic până în acea 
dimineaţă, când îi întrerupse meciul lui Paul cu boxerul 
olimpic, pentru a-i spune că un membru al echipajului îi 
vorbise despre îngrijitorul acesta, Heinsler. Se purta mereu 
evaziv, nu-şi petrecea niciodată timpul cu tovarăşii săi din 
echipaj şi - cel mai ciudat lucru - era gata oricând să 
debiteze fără să clipească prostii despre nazişti şi Hitler ăla 
al lor. 

Alarmat, Paul pornise pe urmele lui Heinsler şi-l găsise pe 
puntea superioară aplecat deasupra staţiei lui radio. 

— A apucat să transmită ceva? întrebă Manielli. 

— Nu în această dimineaţă. Am urcat scările după el şi l- 
am văzut cum instala staţia radio. Nu a avut timp să trimită 

mai mult de câteva litere. Dar se prea poate să fi transmis 
toată săptămâna. 

Manielli privi către radio. 

— Puțin probabil că a făcut-o cu ăsta. Raza de emisie 
este doar de vreo doi kilometri. Ce ştie? 

— Intreabă-l, spuse Paul. 

— Aşadar, amice, care-i baiul? 

Cheliosul rămase tăcut... 

Paul se aplecă. 

— Hai, toarnă! 

Heinsler zâmbi misterios. Apoi se întoarse către Manielli: 

— Am auzit ce vorbeaţi. Ştiu ce aveţi de gând. Dar vă vor 
opri. 

— Cine te-a pus să faci asta? Asociaţia? 

Heinsler spuse pe un ton batjocoritor: 

— Nimeni nu m-a pus să fac nimic. 

Nu mai părea să se teamă. Vorbi cu un devotament care- 
| lăsa fără respiraţie: 

— Sunt loial Noii Germanii. Îl iubesc pe Führer şi aş face 
orice pentru el şi pentru Partid. lar persoanele ca voi... 

— O, ia ascultă, şopti Manielli. Cum adică ne-ai auzit ce 
vorbim, ce vrei să spui? 

Heinsler nu răspunse. Zâmbi plin de sine şi privi prin 
hublou. 

Paul spuse: 

— A auzit despre tine şi Avery? Ce spuneaţi? 

Locotenentul privi în jos, cu ochii fixaţi în podea. 

— Nu ştiu. Am revăzut planul de câteva ori. Doar am 
vorbit despre el. Nu-mi amintesc exact. 

— Frate, doar n-aţi făcut-o în cabina ta! sări Paul ca ars. 
Ar fi trebuit să staţi pe punte, de unde îi puteaţi vedea pe 
toţi cei din jurul vostru. 

— Nu credeam că e cineva care să tragă cu urechea, 
spuse locotenentul pe un ton defensiv. 

Urme cât să le vezi din avion... 

— Ce ai de gând să faci cu el? 

— Voi vorbi cu Avery. Au o carceră la bord. Cred c-o să-l 
punem la păstrare acolo până când ne vom gândi la ce 
urmează să facem. 

— Nu-l putem duce la consulatul nostru din Hamburg? 

— Poate. Nu ştiu. Dar... 

Tăcu şi se încruntă. 

— Ce miroase aşa? 

Paul se încruntă şi el. Dintr-odată, un miros puternic, 
dulce-amărui, umplu cabina. 

— Ah, nu! 

Heinsler se prăbuşi pe pernă, cu ochii rostogolindu-se în 
spatele pleoapelor şi cu spumă în colţurile gurii. Corpul său 
era cuprins de convulsii cumplite. 

Mirosul era de migdale amare. 

— Cianură, şopti Manielli. 

Se duse la hublou şi-l deschise larg. 

Paul luă o faţă de pernă şi şterse cu atenţie gura 
bărbatului, căutând capsula. Nu scoase însă decât vreo 
câteva cioburi de sticlă. Se spărsese cu totul. Era mort când 
Paul se întoarse de la chiuvetă cu un pahar de apă ca să-i 
spele otrava din gură. 

— S-a sinucis, şopti Manielli monoton, privind fix cu ochii 
larg deschişi. Pur şi simplu... Chiar aici. S-a sinucis. 

Paul se gândi supărat: „Şi uite aşa pierdem orice şansă 
să aflăm mai multe”. 

Locotenentul se holba la cadavru, şocat. 

— Am dat de belea. O, frăţicule... 

— Du-te şi spune-i lui Avery. 

Dar Manielli părea paralizat. 

Paul îl prinse zdravăn de braţ. 

— Vince... du-te şi spune-i lui Avery. Mă auzi? 

— Ce?... Da, sigur. Andy. Să-i spun. Da. 

Apoi ieşi din cabină. 

Câteva haltere de la sala de forţă ar fi trebuit să fie 
suficient de grele cât să ducă rapid cadavrul pe fundul 
oceanului, însă hubloul nu avea decât 20 de centimetri 
diametru. lar punţile Manhattanului se umpleau acum de 
persoane care se pregăteau pentru debarcare. Nu putea fi 
scos cu niciun chip din interiorul vasului. Erau nevoiţi şi 
aştepte. Paul îndesă cadavrul sub pături şi-i întoarse capul 
într-o parte, ca şi cum Heinsler ar fi dormit, apoi se spălă 
atent pe mâini în chiuvetă, pentru a fi sigur că înlătură 
toate urmele de otravă. 

Zece minute mai târziu, se auzi o bătaie în uşă şi Paul îl 
lăsă pe Manielli să intre. 

— Andy ia legătura cu Gordon. La Washington D.C. este 
miezul nopţii, dar cu siguranţă va da de el. _ 

Nu se putea abţine să nu se holbeze la cadavru. In cele 
din urmă, locotenentul îl întrebă pe Paul: 

— Ţi-ai făcut bagajele? Eşti gata de plecare? 

— Voi fi gata după ce mă voi schimba. 

Se uită la tricoul de sport şi la şort. 

— Ocupă-te de asta. Apoi urcă pe punte. Andy spune că 
nu vrea ca lucrurile să scape de sub control, adică tu să 
dispari, la fel şi individul ăsta, apoi supraveghetorul lui să 
nu-l mai găsească. Ne întâlnim pe puntea principală, 
sectorul dinspre port, peste o jumătate de oră. 

Aruncând o ultimă privire către cadavrul lui Heinsler, 
Paul îşi luă valiza şi trusa de bărbierit şi se îndreptă spre 
sala de duş. 

După ce se spălă şi se bărbieri, îşi puse pe el o cămaşă 
albă şi nişte pantaloni gri din flanel, însă nu şi pălăria 
Stetson maro cu boruri înguste; câţiva marinari de 
duminică îşi pierduseră deja panamalele de pai şi pălăriile, 
aruncate de vânt în ocean. Zece minute mai târziu se 
plimba tacticos pe puntea solidă de stejar, în lumina palidă 

şi transparentă a dimineţii. Paul se opri şi, sprijinindu-se de 
balustradă, îşi aprinse o ţigară Chesterfield. 

Se gândi la omul care-şi luase viaţa cu câteva minute 
înainte. Nu putea înţelege cu niciun chip sinuciderea. 
Privirea din ochii omului i-ar fi putut da un indiciu, bănui 
Paul. Strălucirea fanatismului. Heinsler îi evoca nişte pagini 
citite recent, pe care și le reaminti după un moment: 
mulţimea trasă pe sfoară de pastorul revivalist din Elmer 
Ganby, romanul acela bine-cunoscut scris de Sinclair Lewis. 

„ll iubesc pe Führer şi aş face orice pentru el şi pentru 
partid... 

Desigur, era o nebunie ca un om să-şi ia viaţa aşa, dintr- 
odată. Dar ce era mai neliniştitor era ceea ce-i spunea 
acest incident despre fâşia cenuşie de pământ din zare, la 
care se uita acum. Câţi erau cei care împărtăşeau aceeaşi 
pasiune mortală? Tipi ca Dutch Schultz sau Siegel erau 
periculoşi, dar îi puteai inţelege. Ce făcuse acest om, 
privirea din ochii săi, dăruirea sa loială... ei bine, erau 
nebuni, defecți, săriţi de pe fix. În toată viaţa lui, Paul nu se 
mai izbise de cineva care să le semene. 

Gândurile sale fură întrerupte când, privind de-a lungul 
punţii, observă că se apropie de el un negru bine făcut. 
Purta o haină albastră subţire cu însemnele olimpice şi un 
şort care-i punea în evidenţă picioarele musculoase. 

Se salutară dând din cap. 

— Scuzaţi-mă, domnule, spuse bărbatul pe un ton blând. 
Ce mai faceţi? 

— Bine, răspunse Paul. Dar dumneata? 

— Nu mă mai satur de aerul dimineţii. Cu mult mai curat 
decât cel din Cleveland sau din New York. 

Scrutară orizontul. 

— Te-am văzut antrenându-te mai devreme. Eşti 
profesionist? 

— Un bătrânel ca mine? O fac doar ca să mă menţin în 

formă. 

— Eu sunt Jesse. 

— O, da, domnule, ştiu prea bine cine eşti, răspunse 
Paul. Jesse Owens, G/onțul castaniu din statul Ohio. 

Dădură mâinile. Paul se prezentă. In ciuda şocului 
provocat de incidentul din cabina sa, nu se putea abţine să 
nu zâmbească larg. 

— Am văzut ştirile de la Western Conference Meet de 
anul trecut. Ann Arbor. Ai bătut trei recorduri mondiale. ŞI l- 
ai egalat pe ai patrulea, nu-i aşa? Nici nu mai ştiu de câte 
ori am văzut filmele alea. Dar pariez că ai obosit să-ţi tot 
spună oamenii chestii d-astea. 

— Nu mă supără s-o mai aud o dată, domnule, chiar 
deloc, spuse Jesse Owens. E adevărat, sunt mereu surprins 
de cât de multe ştiu oamenii despre ceea ce fac. Eu doar 
alerg şi sar. Nu te-am prea văzut în timpul călătoriei, Paul. 

— Am fost pe-aici, spuse Paul pe un ton vag. 

Se întrebă dacă nu cumva Owens aflase ceva despre ce 
se întâmplase lui Heinsler. Trăsese oare cu urechea la ce 
vorbiseră? Sau îl văzuse pe Paul înşfăcându-l pe bărbatul 
cocoţat pe puntea superioară în spatele coşurilor? Se gândi 
însă că atletul ar fi părut mult mai îngrijorat dacă ar fi ştiut 
ceva. Părea că are altceva în minte. Paul făcu un semn 
către puntea din spatele lor. 

— Este cea mai mare sală de antrenament pe care am 
văzut-o vreodată. |ţi place? 

— Am fost fericit că m-am putut antrena, dar o pistă de 
alergare nu ar trebui să se clatine. Şi cu siguranţă nu ar 
trebui să se legene-n sus şi-n jos, cum făcea acum câteva 
zile. Am nevoie de praf şi zgură în fiecare zi. 

Paul spuse: 

— Aşadar, acela era boxerul nostru, cel cu care m-am 
bătut. 

— Exact. Un tip mişto. Am schimbat vreo două vorbe. 

— E bun, spuse Paul fără prea mult entuziasm. 

— Pare să fie, spuse alergătorul. 

Era evident că ştia şi el că boxul nu era punctul forte al 
echipei americane, dar lui Owens nu-i plăcea să critice un 
camarad din echipă. Paul auzise că negrul era cel mai 
talentat dintre americani. Cu o seară înainte se plasase pe 
locul doi în cel mai popular top al atleţilor, după Glenn 
Cunningham. 

— Să-ţi dau o ţigară... 

Owens râse. 

— Nu-s de mine. 

— Aproape că am renunţat să mai ofer chiştoace sau o 
duşcă din sticluta mea. Prea sunteţi şi voi, băieţi, al 
dracului de sănătoşi. 

Râseră din nou. Apoi tăcură pentru un moment, în vreme 
cu negrul cel bine făcut privea valurile mării. 

— Spune-mi, Paul, pot să te întreb ceva? Eşti aici în 
calitate oficială? 

— Oficială? 

— Faci parte din comitet, vreau să spun? Eşti un fel de 
bodyguard? 

— Eu? De ce spui asta? 

— Semeni, cumva, cu un... hmm... un soldat sau ceva de 
genul ăsta. Şi apoi, felul în care te lupţi. Ştii foarte bine ce 
faci. 

— Am fost în război. Asta ai observat, probabil. 

— Poate. Apoi Owens adăugă: Desigur, asta a fost acum 
douăzeci de ani. lar tipii ăia doi cu care te-am văzut 
vorbind, ăia erau din marină. l-am auzit vorbind cu unul 
dintre membrii echipajului. 

Frate, alte urme de elefant. ` 

— Tipii ăia doi? Am dat peste ei la bord. Imi duc viața 
alături de voi, băieți... Scriu articole despre sport, despre 
box, în Berlin, la Olimpiadă. Sunt scriitor. 

— Da, desigur. 

Owens  încuviinţă alene. Părea să analizeze pentru 
moment cele auzite. 

— Ei bine, chiar dacă eşti reporter, ai putea avea ceva 
informaţii în legătură cu o problemă care mă frământă. Mă 
întrebam dacă ai auzit ceva despre tipii ăia doi. 

Făcu un semn către cei doi bărbaţi de pe punte care 
alergau împreună, trecându-şi unul altuia bastonul de la 
ştafetă. Zburau cu viteza fulgerului. 

— Cine sunt tipii ăia? întrebă Paul. 

— Sam Stoller şi Marty Glickman. Sunt buni alergători, 
unii dintre cei mai buni pe care-i avem. Dar am auzit un 
zvon cum că s-ar putea să nu poată alerga. Mă întreb dacă 
ştii ceva despre asta. 

— Nu, absolut nimic. Vrei să spui că au ceva probleme ca 
să se califice? Sunt accidentaţi? 

— Vreau să spun că ar putea avea probleme fiindcă sunt 
evrei. 

Paul scutură capul. Îşi aminti o controversă legată de 
faptul că Hitler nu-i prea avea la inimă pe evrei. Fuseseră 
ceva proteste şi discuţii în legătură cu posibilitatea ca 
Olimpiada să aibă loc în altă ţară. Unii ar fi vrut chiar ca 
echipa Statelor Unite să boicoteze Jocurile Olimpice. Damon 
Runyon fusese extrem de supărat chiar şi la gândul că ţara 
sa participă. Dar de ce ar retrage Comitetul American nişte 
atleți pe motiv că ar fi evrei? 

— Ar fi groaznic. Nu pare deloc corect. 

— Nu, domnule. Oricum, mă gândeam că poate ai auzit 
dumneata ceva. 

— Îmi pare rău, nu-ți pot fi de ajutor, prietene, spuse 
Paul. 

Li se alătură apoi un alt negru, care se prezentă cu 
numele de Ralph Metcalfe. Paul îl ştia şi pe el. Câştigase 
medalii la Olimpiada de la Los Angeles din 1932. 

Owens observă că Vince Manielli se uita către ei de 
undeva de sus, de pe o punte superioară. Locotenentul 
făcu un semn cu capul şi porni către scări. 

— Hai că vine şi amicul tău... Cel pe care abia l-ai 
cunoscut la bordul vasului. 

Owens avea un zâmbet şmecheresc pe faţă, nefiind pe 
deplin convins de sinceritatea lui Paul. Ochii negrului priviră 
în faţă, către fâşia tot mai mare de pământ. 

— la te uită ce chestie, aproape c-am ajuns în Germania. 
Nu mi-a dat niciodată prin cap că voi face o călătorie ca 
asta. Viaţa poate fi surprinzătoare, nu crezi? 

— Chiar aşa, fu Paul de acord. 

Alergătorii îşi luară rămas-bun şi se îndepărtară. 

— Ala era Owens? întrebă Manielli apropiindu-se şi 
sprijinindu-se de balustradă. 

Se întoarse cu spatele către vânt şi-şi rulă o ţigară. 

— Mada... 

Paul trase un Chesterfield din pachet, îl aprinse protejând 
flacăra chibritului cu mâinile ţinute cupă şi-i oferi apoi 
chibritul locotenentului. Acesta-şi aprinse şi el ţigara. 

— Un tip de treabă. 

„Deşi cu o minte cam prea ascuţită”, se gândi Paul. 

— Fir-aş al dracului, omul ăsta chiar ştie să alerge. Ce ți- 
a spus? 

— Am pălăvrăgit despre una-alta. Apoi. Zise în şoaptă: 
Care-i treaba cu prietenul nostru de jos? 

— Se ocupă Avery de asta, spuse Manielli pe un ton 
ambiguu. Este în camera de transmisiuni radio. Vine într-un 
minut. _ 

Un avion survolă vaporul, la joasă înălţime. Il priviră 
câteva minute, tăcuţi. 

Băiatul părea încă şocat de sinuciderea lui Heinsler. Cu 
toate acestea, nu era la fel de şocat precum Paul: pentru că 
moartea lui îi spusese acestuia ceva îngrijorător despre 


50 


oamenii cu care urma să se confrunte. Nu, marinarul ăla 
era întors pe dos doar pentru că văzuse moartea atât de 
aproape - şi, mai mult decât evident, fusese pentru prima 
dată. Paul ştia că există două tipuri de nemernici. Ambele 
specii vorbeau tare şi erau lăudăroşi cât cuprinde, şi aveau 
braţele puternice şi pumnii mari. Primul tip nu va ezita să 
dea şi să primească pumni în figura - să atingă gheaţa în 
vreme ce specia cealaltă, nu. Vince Manielli intra în 
categoria a doua. El era doar băiatul bun din vecini. li 
plăcea să scuipe cuvinte ca „mercenar” sau „lichidare” 
pentru a arăta că ştie ce înseamnă, dar era la fel de 
departe de lumea lui Paul cum fusese şi Marion. Marion, 
fata cea bună care flirtează cu băieţii cei răi... 

Dar, după cum îi spusese odată naşul mafiot Lucky 
Luciano: flirtatul nu-i totuna cu regulatul. 

Manielli părea să se aştepte ca Paul să comenteze ceva 
în legătură cu moartea secăturii ăleia, Heinsler. De pildă, că 
tipul merita să moară. Sau că avea gărgăuni în cap. 
Oamenii vor să audă asta în legătură cu cineva care a 
murit. Că a fost doar vina lor sau că şi-o meritau, sau că era 
inevitabil. Dar moartea nu este niciodată simetrică şi 
ordonată, aşa că mercenarul nu avea nimic de spus. Spaţiul 
dintre ei fu umplut de o tăcere consistentă până când, un 
moment mai târziu, Andrew Avery li se alătura. Căra un 
dosar cu hârtii şi o valiza de piele uzată şi mult-încercată. 
Se uită în jur. Nu era nimeni prin apropiere. 

— Trage-ţi un scaun, îi spuse el lui Paul. 

Paul găsi un scaun de pe punte, alb şi solid, şi-l aduse 
lângă cei doi. Nu era nevoie să-l care cu o mână, ba chiar 
ar fi fost mai uşor cu ambele, dar îi plăcu să-l vadă pe 
Manielli clipind uluit când înşfacă scaunul şi-l aduse fără 
vreun icnet sau opinteală. Paul se aşeză. 

— lată telegrama, şopti locotenentul. Comandantul nu 
este îngrijorat de moartea tipului ăstuia, Heinsler. Allocchio 

Bacchini este o staţie mică de telegrafie fără fir. Are o arie 
mică de acţiune şi este concepută pentru teren şi aviaţie. 
Şi, chiar dacă a transmis vreun mesaj, probabil că Berlinul 
nu-i va acorda mare atenţie. Pentru ei, asociaţia asta e 
acum o complicaţie în plus. Dar Gordon spune că tu decizi. 
Dacă vrei să renunti, asta e. 

— Dar nu voi mai primi nicio carte de joc pe care şi scrie 
„leşi din închisoare”, spuse Paul. 

— Nicio carte de joc, admise Avery. 

— Afacerea asta devine tot mai simpatică. 

Mercenarul avea un surâs acru în colţul gurii. 

— Te bagi? 

— Mă bag, mda... 

Arătă cu capul spre puntea de jos. 

— Ce s-a întâmplat cu corpul? 

— După ce coboară toţi pasagerii, vor veni la bord nişte 
marinari de la consulatul din Hamburg şi se vor îngriji de el. 

Apoi Avery se aplecă înainte şi spuse cu voce joasă: 

— OK, uite care-i treaba cu misiunea ta, Paul. După ce 
debarcăm, tu vei pleca, iar Vince cu mine ne vom îngriji de 
povestea asta cu Heinsler. Apoi noi ne vom duce în 
Amsterdam. Tu rămâi cu echipa. Va fi o scurtă ceremonie 
în Hamburg şi apoi toţi se vor îmbarca în trenul către 
Berlin. Diseară atleţii vor avea o altă ceremonie, dar tu te 
vei duce direct în Satul olimpic şi vei sta ascuns acolo. 
Mâine-dimineaţă iei un autobuz către Tiergarten - ăsta e 
parcul central din Berlin. 

Îi înmâna servieta lui Paul. 

— la asta cu tine. 

— Ce e asta? 

— Este o parte din acoperirea ta. Permise de liberă 
trecere. Hârtie. Creioane. O documentaţie bogată în 
legătură cu Jocurile Olimpice și cu oraşul. Un ghid al Satului 
olimpic. Articole, tăieturi din presă, statistici sportive. 

Chestii d-astea pe care orice jurnalist le are. Nu trebuie să 
te uiţi la ele acum. 

Paul deschise însă geanta și petrecu câteva minute 
cercetând-o meticulos, cotrobăind prin conţinutul acesteia. 
Permisul, îl asigură Avery, era autentic şi nu descoperi 
nimic dubios în legătură cu celelalte materiale din servietă. 

— Nu-i așa că n-ai încredere în nimeni? întrebă Manielli. 

Gândindu-se că ar fi nostim să-l facă praf pe marţafoi, 
odată şi-odată, dar aşa, cum scrie la carte, Paul închise 
servieta cu un clinchet şi ridică privirea: 

— Ce se aude de paşaportul celălalt, cel rusesc? 

— Omul nostru ţi-l va da acolo. Cunoaşte un falsificator 
care este expert în documente europene. Nu uita să ai 
mâine cu tine servieta, pentru că în felul acesta te va 
recunoaşte. 

Desfăcu o hartă a Berlinului şi trasă o rută. 

— leşi pe aici şi mergi pe traseul ăsta. Ar trebui să ajungi 
la o cafenea cu numele Bierhaus. 

Avery se uită la Paul, care privea atent harta. 

— Poţi s-o iei cu tine. Nu trebuie s-o memorezi. 

Dar Paul scutură capul. 

— Hărțile conţin informaţii despre locurile pe unde ai fost 
sau intenţionezi să mergi. Şi atragi atenţia tuturor, dacă 
priveşti o hartă pe stradă. Dacă te-ai pierdut, mai bine îi 
întrebi pe oameni încotro s-o apuci. In felul ăsta va şti doar 
un om că eşti străin, nu toată strada. 

Avery ridică o sprânceană, ba chiar şi Manielli, care nu 
găsi nimic ca să-l ironizeze pe tema asta. 

— Lângă cafenea se află o alee. Aleea Dresda. 

— Aşa se numeşte? 

— In Germania, aleile au nume. Unele dintre ele. Este o 
scurtătură. Nu contează unde duce. La amiază intră pe 
aleea asta şi opreşte-te acolo, apoi prefă-te că te-ai 
pierdut. Omul nostru te va aborda. El este tipul despre care 

ţi-a vorbit senatorul. Reginald Morgan. Reggie. 

— Descrie-mi-l. 

— Scund. Mustaţă. Păr închis la culoare. Va vorbi 
nemţeşte. Va deschide o conversaţie. La un moment dat, tu 
vei întreba: „Care este cel mai bun tramvai pentru Piaţa 
Alexander?”, iar el va răspunde: „Tramvaiul 138!” Apoi va 
face o pauză şi se va corecta: „Nu, mai bine 254”. Vei şti că 
este el, pentru că nici măcar nu există tramvaie cu numărul 
ăsta. 

— Arăţi de parcă ar părea amuzant, spuse Manielli. 

— Toate astea par desprinse din romanele lui Dashiell 
Hammett. Continental Op. 

— Asta nu e un joc. 

Nu, nu era, iar el se gândi că nici parolele nu erau 
amuzante. Dar era neliniştitor, cu toate scenetele astea 
misterioase. Şi ştia de ce: pentru că asta presupunea că 
trebuie să aibă încredere în alte persoane. lar Paul 
Schumann ura asta. 

— În regulă. Piaţa Alexander. Tramvaiele 138, 254. Ce se 
întâmplă dac-o dă în bară cu povestea asta cu tramvaiele? 
Nu este el? 

— Ajungem şi acolo. Dacă observi ceva dubios, tot ce 
trebuie să faci este să nu-l loveşti pe om şi să nu-i faci vreo 
scenă. Zâmbeşte doar, îndepărtează-te cât mai nepăsător 
şi mergi la adresa asta. 

Avery îi dădu o fâşie de hârtie, pe care era scris numele 
unei străzi şi un număr. Paul o memoră şi-i dădu hârtia 
înapoi. Locotenentul îi dădu apoi o cheie, pe care el o băgă 
în buzunar. 

— Este un vechi palat chiar la sud de Poarta 
Brandenburg. Acolo urmează să fie noua ambasadă SUA, 
dar clădirea a fost incendiată acum vreo cinci ani şi încă o 
mai repară şi astăzi. Diplomaţii nu s-au mutat încă. Astfel 
că francezii, germanii şi britanii nu se obosesc să-şi bage 

nasul pe-acolo. Oricum, avem câteva camere pe care le 
folosim uneori, într-o cămară de lângă bucătărie găseşti un 
aparat de radio fără fir. Ne poţi contacta pe unde radio în 
Amsterdam şi îi putem telefona comandorului Gordon. El şi 
senatorul vor decide ce este de făcut. Dar, dacă lucrurile 
merg ca unse, Morgan va avea grijă de tine. Te va duce la 
pensiune, îţi va găsi o armă şi va aduce toate informaţiile 
de care ai nevoie despre... omul pe care trebuie să-l 
vizitezi. 

Noi, băieţi, spunem „pe care să-l declanșezi...”, gândi 
Paul. 

— Şi nu uita, îl anunţă încântat Manielli, dacă nu ajungi 
mâine pe Aleea Dresda sau dacă-i tragi clapa lui Morgan 
mai târziu, el ne va da telefon şi ne vom face luntre şi 
punte ca poliţia să-ţi cadă în cap ca o tonă de cărămizi. 

Paul nu spuse nimic şi-l lăsă pe băiat să-şi arate muşchii. 
Se vedea cu ochiul liber că Manielli era stânjenit de reacţia 
sa la sinuciderea lui Heinsler şi că avea nevoie să scuture 
de lesă. În fapt însă, nu era nicio posibilitate ca Paul să 
spele putina. Bull Gordon avea dreptate; mercenarii nu 
primeau niciodată o a doua şansă precum cea pe care o 
primise el - şi o grămadă de bani numai pentru lovitura 
asta. 

Apoi bărbaţii tăcură. Nu mai era nimic de spus. 
Zgomotele umpleau aerul umed şi acru din jurul lor: vântul, 
foşnetul valurilor,  măcinatul  baritonal al motoarelor 
Manhattan-ului - un amestec de tonuri pe care el îl găsea în 
mod straniu plăcut, în ciuda sinuciderii lui Heinsler şi 
dificilei misiuni pe care o avea de îndeplinit. 

În cele din urmă, marinarii plecară. 

Paul se ridică, îşi aprinse o altă ţigară şi se sprijini din 
nou de balustradă, privind cum uriaşul vapor îşi croieşte 
drum cu uşurinţă prin portul Hamburg. Gândurile lui se 
concentrară asupra colonelului Reinhard Ernst, un om a 

cărui importanţă, din punctul de vedere al lui Paul 
Schumann, consta nu în faptul că era o potenţială 
ameninţare la adresa păcii din Europa şi a atâtor vieţi 
nevinovate, ci în faptul că urma să fie ultima persoană pe 
care asasinul plătit o va mai omori vreodată. 


La câteva ore după ce Manhattan acostase, iar atleţii şi 
anturajul lor debarcaseră, un tânăr membru al echipajului 
vaporului părăsi zona germană de control şi începu să 
hoinărească pe străzile oraşului Hamburg. 

Nu avea prea mult timp de stat pe țărm - era novice şi 
avea o învoire de doar şase ore dar îşi petrecuse toată 
viaţa pe pământ american şi se simţea obligat şi era 
hotărât să se bucure de prima sa vizită într-o ţară străină. 

Marinarul-ajutor de bucătar, roşu în obraji şi bine scrobit, 
socotea că ar putea vedea vreun muzeu de soi din oraş. 
Poate, de asemenea, câteva biserici cumsecade. Avea 
aparatul Kodak cu el şi intenţiona să-i roage pe localnici să- 
i facă nişte poze în faţa acestora, să le arate lui tati şi 
mami. Bitte, dos Foto? repeta el în gând. Ca să nu mai 
vorbim despre berării şi taverne... Şi ce ar mai fi găsit el ca 
distracţie în acest oraş-port atât de exotic? 

Înainte însă de a ciupi ceva din cultura locală, avea de 
îndeplinit un comision. Era îngrijorat că această sarcină i-ar 
fi putut mânca din preţiosul timp petrecut pe uscat, dar se 
dovedi că greşeşte. La doar câteva minute după ce părăsi 
vama, descoperi persoana pe care o căuta. 

Marinarul se îndreptă spre un bărbat între două vârste, în 
uniformă verde şi cu o pălărie cu negru şi verde. Işi puse în 
funcţiune germana: 

— Bitte... 

— Ja, mein Her? 

Privindu-l chiorâş, băiatul începu să se bâlbâie: 

— Bitte, du bist ein Polizist... îti... sau militar? 

Ofiţerul surâse şi răspunse în engleză: 

— Da, da. Sunt poliţist. Cu ce vă pot fi de folos? 

Făcând un semn către stradă, ajutorul de bucătar spuse: 

— Am găsit hârtiile acestea pe stradă. li dădu un plic alb. 
Cuvântul ăsta nu înseamnă „important? 

Sublinie literele de pe plic: Bedeutend. 

— Am vrut să mă asigur că ajunge unde trebuie. 

Holbându-se la partea din faţă a plicului, polițistul nu 
răspunse din primul moment. Apoi spuse: 

— Da, da, „important”. 

Celelalte cuvinte scrise la destinatar erau Fur 
Obersturmfuhrer-SS, Hamburg. Ajutorul de bucătar nu avea 
nicio idee ce ar fi putut însemna acele cuvinte, dar păreau 
să-l tulbure pe poliţist. 

— Unde l-aţi găsit? îl întrebă polițistul. 

— Pe aleea de acolo. 

— Bine. Iţi foarte mulţumesc. 

Ofiţerul continua să se uite la plicul sigilat din faţa sa, pe 
care îl răsucea pe toate părţile. 

— Ai văzut cumva cine l-a scăpat? 

— Nu. Doar l-am găsit acolo şi m-am gândit să fac pe 
bunul samaritean. 

— A, da, samaritean. 

— Ei bine, mai bine o şterg, spuse americanul. Pe curând. 

— Mulţumesc, spuse cu voce absentă polițistul. 

Indreptându-se către una dintre cele mai stranii zone 
turistice pe lângă care trecuse, tânărul marinar se întrebă 
ce cuprindea oare plicul cu pricina. Şi de ce bărbatul pe 
care-l întâlnise pe Manhattan, îngrijitorul Al Heinsler, îi 
ceruse seara trecută ca, după debarcare, să dea plicul cu 
pricina unui poliţist local sau unui soldat. Băiatul ăla era 
cam dus cu pluta, toată lumea era de acord, totul în cabina 
lui era perfect ordonat şi curăţat, totul era pus la linie, iar 
hainele lui erau călcate mereu. Şi-apoi... felul cum se 

comporta, felul în care lăcrima când vorbea despre 
Germania. 

— Bineînţeles, dar ce e în el? întrebase ajutorul de 
bucătar. 

— E un pasager care pare cam dubios. Vreau să-i 
informez pe germani despre el. Vreau să încerc să trimit 
nişte cablograme, dar uneori astea nu ajung. Vreau să mă 
asigur că autorităţile primesc mesajul ăsta. 

— Care e pasagerul despre care vorbeşti? O, stai puţin, 
ştiu, grăsunul ăla în costum cadrilat, tipul care a leşinat de 
băutură la masa căpitanului? 

— Nu, altcineva. 

— De ce nu apelezi la poliţiştii de pe navă? 

— Este o chestiune care-i priveşte pe germani. 

— Oh, şi nu poţi să le dai chiar tu scrisoarea? 

Heinsler îşi împreunase mâinile durdulii într-un fel foarte 
bizar şi-şi scutură capul: 

— Nu ştiu cât voi fi de ocupat. Am auzit că tu ai un bilet 
de voie. Este important ca germanii să afle toate astea. 

— Ei bine, bănuiesc că... sigur... 

Heinsler mai adăugase cu o voce moaie: 

— Încă ceva: e mai bine să spui că ai găsit scrisoarea. 
Altfel, te-ar putea duce la o secţie de poliţie să te 
interogheze. Ar dura ore întregi şi ţi-ai putea irosi timpul de 
stat pe uscat. 

Tânărul se simţi puţin cam neconfortabil când auzi acest 
sfat. Heinsler îşi dădu seama de asta şi adăugă repede: 

— Uite douăzeci de parai pentru că te ocupi de asta. 

„lisuse, Mărie preasfântă şi măreţe losif”, se gândi 
bărbatul, apoi îi spuse îngrijitorului: 

— Tocmai te-ai făcut cu o livrare de primă clasă. 

Acum, că scăpase de poliţist şi se îndrepta înapoi către 
chei, se întrebă absent ce se întâmplase oare lui Heinsler. 
Tânărul matelot nu-l mai văzuse de noaptea trecută. Dar 

gândurile despre îngrijitor dispărură de îndată ce ajutorul 
de bucătar se apropie de destinaţia aleasă, cea care părea 
cel mai potrivit loc unde ar fi putut gusta pentru prima dată 
ceva din cultura germană. Cu toate acestea, descoperi 
dezamăgit că Rosa's Hol Kitten Club - ispititorul nume era 
scris în engleză - avea lacătul pus la intrare, ca de altfel 
mai toate atracțiile de genul acesta de pe chei. 

Aşa că, se gândi ajutorul de bucătar cu un oftat, se părea 
că, până la urmă, tot cu muzeele şi bisericile va trebui să 
se descurce. 

CAPITOLUL PATRU 


ÎI trezi sunetul unei ierunci bătându-şi aripile către cer între 
tufele de agrişe de sub fereastra dormitorului său de acasă, 
din zona suburbană a Charlottenburgului. Îl trezi parfumul 
magnoliei. 

ÎI trezi atingerea dezgustătorului vânt venit dinspre 
Berlin, vânt care, după cum spuneau tinerii şi bătrânele 
gospodine, era saturat de praf alcalin, care stârnea pofte 
trupeşti. 

Fie pentru că era o briză magică, fie pentru că era un om 
ajuns la o vârstă anume, Reinhard Ernst descoperi că se 
gândeşte la bruneta Gertrud, atrăgătoarea sa soţie, care-i 
era alături de 28 de ani. Se răsuci să o privească. ŞI 
observă că se uită la o adâncitură din patul lor conjugal. Nu 
se putu abţine să nu zâmbească. Era mereu extenuat 
scara, după ce lucra 16 ore pe zi, iar ea se trezea dis-de- 
dimineaţă pentru că aşa-i era în fire. Seara abia dacă 
schimbau o vorbă, două în pat. 

Auzea acum, de la parter, vacarmul activităţii din 
bucătărie. Era şapte dimineaţa. Ernst dormise puţin peste 
patru ore. 

Se întinse, ridicându-şi braţul rănit cât de mult reuşi, 
masându-l şi pipăind piesa triunghiulară de metal de lângă 
umăr. Şrapnelul din mână îi devenise cumva familiar şi, în 
mod curios, se simţea confortabil cu el. Ernst considera că 
trebuie să-şi asume trecutul şi punea mare preţ pe 

simbolurile anilor trecuţi, chiar şi pe acelea care aproape 
că-l lăsaseră infirm sau chiar îl omorâseră. 

Se dădu jos din pat deja şi-şi scoase cămaşa de noapte. 
De vreme ce Frieda trebuia să fie deja în casă până la 
această oră, îşi trase pe el nişte pantaloni de călărie bej şi, 
lipsindu-se de cămaşă, intră în studioul de lângă dormitor. 
Colonelul de 56 de ani avea un cap rotund şi un păr cărunt 
bine tuns. Gura îi era înconjurată de riduri. Nasul mic era 
tipic roman, iar ochii săi apropiaţi îi dădeau un aer 
deopotrivă prădător şi inteligent. Aceste trăsături îi 
atrăseseră porecla de Cezar de la oamenii săi, în timpul 
Marelui Război. 

In timpul verii, el şi nepotul său Rudy exersau de multe 
ori dimineaţa împreună, rostogolind mingea medicinală şi 
ridicând o pereche de măciuci indiene, făcând flotări şi 
alergând pe loc. Cu toate acestea, miercurea şi vinerea, 
băiatul avea zilele de şcoală-altfel, zile care începeau 
devreme, astfel că Ernst era obligat să facă singur 
exerciţiile, ceea ce era o mare dezamăgire pentru el. 

Incepu cele 15 minute de flotări şi de genuflexiuni. 

— Opa! 

Respirând din greu, Ernst făcu o pauză şi se uită în hol. 

— Bună dimineaţa, Rudy. 

— la uite ce am desenat. Băieţelul de şapte ani, îmbrăcat 
în uniformă, ridică un desen. Ernst nu avea ochelarii la el şi 
nu putea vedea desenul cu claritate. Dar băiatul îi spuse: 
Este un vultur. 

— Da, sigur că e un vultur. Am observat. 

— Şi zboară printr-o furtună cu fulgere. 

— Ce vultur curajos ai desenat! 

— Vii să mănânci micul dejun? 

— Da, spune-i bunicii tale că voi cobori în zece minute. Ai 
mâncat un ou astăzi? 

Băiatul răspunse: 

— Da, am mâncat. 

— Excelent. Ouăle sunt bune pentru sănătatea ta. 

— Mâine voi desena un şoim. 

Băiatul cel subţire! şi blond se întoarse şi cobori scările. 

Ernst se întoarse la exerciţiile sale, gândindu-se la zecile 
de lucruri pe care trebuia să le facă în acea zi. Termină 
setul de exerciţii şi se spălă apoi pe corp cu apă rece, dând 
jos nu doar sudoarea, ci şi praful alcalin al oraşului. Pe când 
se usca, telefonul sună. Mâinile sale se opriră. În acele zile 
nu prea mai conta cât de sus te situai în guvernul național- 
socialist, un telefon la o oră nepotrivită era prilej de 
îngrijorare. 

— Reinie, îl chemă Gertrud. E cineva la telefon şi vrea să 
vorbească cu tine. 

Işi trase cămaşa pe el şi, fără a se obosi să-şi pună 
ciorapi sau pantofi, cobori la parter. Luă receptorul din 
mâna soţiei sale. 

— Da. Sunt Ernst. 

— Colonele... 

Recunoscu vocea uneia dintre secretarele lui Hitler. 

— Domnişoara Lauer. Bună dimineaţa. 

— Bună dimineaţa şi dumneavoastră. Mi s-a cerut să vă 
spun că Fuhrer-ul vrea să vă vadă la cancelarie imediat. 
Dacă aveaţi altceva în plan, mi s-a cerut să vă spun să 
amânaţi. 

— Vă rog să-i transmiteţi Cancelarului Hitler că voi pleca 
de îndată. Aşadar, în biroul său? 

— Corect. 

— Cine va mai participa? 

Urmă un moment de ezitare la celălalt capăt al firului, 
apoi femeia spuse: 

— Nu mai am alte informaţii, domnule colonel. Heil 
Hitler. 

— Heil Hitler. 

Puse receptorul în furcă şi se holbă la telefon, cu mâna 
încă pe el. 

— Opa, nu ţi-ai pus pantofii! 

Rudy venise lângă Ernst, ţinând încă strâns în mână 
desenul. Râse, uitându-se la picioarele goale ale bunicului 
său. 

— Ştiu, Rudy. Trebuie să termin să mă îmbrac. 

Se uită îndelung la telefon. 

— Ce este, Opa? E ceva în neregulă? 

— Nimic, Rudy. 

— Mutti spune că dejunul tău se răceşte. 

— Ai mâncat tot oul, da? 

— Da, Opa. 

— Bravo, amice. Spune-le bunicii şi mamei tale că voi 
cobori în câteva clipe. Dar spune-le să înceapă dejunul fără 
mine. 

Ernst urcă iar scările să se bărbierească, observând că 
pofta cu care se gândea la soţia sa şi foamea pe care i-o 
stârnea dejunul care-l aştepta aburind dispăruseră complet. 


Patruzeci de minute mai târziu, Reinhard Ernst străbătea 
coridoarele Cancelariei de stat de pe Voss Strasse, din 
centrul Berlinului, ferindu-se de muncitorii constructori care 
mişunau pe-acolo. Clădirea era veche, unele aripi datând 
din secolul al XVIII-lea, şi era sediul conducătorilor germani 
încă de pe vremea lui Bismarck. Hitler se lansa din când în 
când în tirade legate de stadiul avansat de degradare a 
clădirii şi, pentru că noua cancelarie era departe de a fi 
terminată, ordona constant renovarea celei vechi. 

Dar nici construcţia şi nici arhitectura nu erau importante 
în acele momente pentru Ernst. Singurul gând pe care-l 
avea în minte era: „Care vor fi consecinţele greşelilor pe 
care le-am făcut? Cât de mult am greşit?” 

Ridică braţul şi rosti un „Heil Hitler” din vârful buzelor 

când trecu pe lângă un soldat de gardă, care îl salută 
entuziasmat pe ministrul plenipotenţiar pentru stabilitate 
internă, un titlu la fel de greu şi de inconfortabil de purtat 
ca o haină udă şi zdrenţuită. Ernst continuă să meargă pe 
coridor, cu faţa încremenită, fără să dezvăluie nimic din 
gândurile tumultoase legate de potenţiala crimă comisă. 

Şi care era crima aceea? 

Crima de a nu împărtăşi totul cu Conducătorul. 

Era posibil să fie o chestiune lipsită de importanţă în alte 
tări, dar aici, în Germania, putea fi considerată o crimă 
capitală. 

Cu toate acestea, uneori, nu poţi spune chiar tot ce ştii. 
Dacă i-ar fi dat lui Hitler toate detaliile unei idei, mintea lui 
s-ar fi putut agăța de cel mai nesemnificativ aspect al ei şi 
asta ar fi ingropat-o, împuşcată cu un singur cuvânt. Nu 
contează că tu personal nu ai fi avut niciun câştig și că te 
gândeai doar la ce ar fi fost mai bine pentru ţara-mamă. 

Dar dacă nu-i spuneai... Vai, putea fi mult mai rău. În 
paranoia lui ar fi putut hotărî că ai ascuns acele informaţii 
dintr-un motiv anume. Şi atunci marele şi pătrunzătorul 
ochi al mecanismului de securitate al Partidului s-ar 
întoarce către tine şi către cei iubiţi... uneori cu consecinţe 
mortale. Cum s-a întâmplat acum, era convins Reinhard 
Ernst, date fiind misterioasele şi evidentele circumstanţe 
ale acestei întâlniri atât de matinale şi neplanificate. Al 
Treilea Reich era personificarea ordinii, structurii şi 
regulilor. Tot ce ieşea din ordinea lucrurilor trebuia să te 
îngrijoreze. 

Of, ar fi trebuit să-i spună omului ceva despre Studiul 
Waltham, conceput prima dată de Ernst în martie trecut. Cu 
toate acestea, Fuhrer-ul, ministrul apărării von Blomberg şi 
Ernst însuşi fuseseră atât de ocupați cu recucerirea 
Renaniei, încât importanţa studiului cu pricina pălise în faţa 
riscului monumental la care se expuneau reclamând o 

regiune a ţării care fusese furată de aliaţi prin Tratatul de la 
Versailles. Şi, ca s-o spunem pe şleau, mare parte din 
studiu se baza pe cercetări academice pe care Hitler le 
considera suspecte, dacă nu subversive; aşa că Ernst pur şi 
simplu nu a vrut să aducă acest subiect în discuţie. 

lar acum va trebui să plătească pentru această omisiune. 

O anunţă pe secretara lui Hitler că a sosit şi fu primit 
înăuntru. 

Ernst păşi în anticamera impunătorului birou şi văzu că 
stă chiar în faţa lui Adolf Hitler - conducător, cancelar şi 
preşedinte al celui de-Al Treilea Reich, comandant suprem 
al forţelor armate. Se gândi aşa cum o făcea adesea: dacă 
energia, charisma şi prudenţa sunt principalele ingrediente 
ale puterii, atunci iată-l aici, în faţa lui, pe cel mai puternic 
om al lumii. 

Purtând o uniformă maro-închis şi ghete înalte strălucind 
de curăţenie, Hitler stătea aplecat deasupra unui birou, 
răsfoind nişte hârtii. 

— Domnule Comandant! spuse Ernst, dând din cap 
respectuos şi bătând din tocuri cavalereşte, o întoarcere la 
zilele din timpul celui de-Al Doilea Reich, care-şi încheiase 
existenţa cu 18 ani înainte, când Germania se predase, iar 
Kaiser Wilhelm se refugiase în Olanda. 

Deşi era de aşteptat ca toţi cetăţenii să folosească salului 
Partidului, Heil Hitler sau Heil Sieg, această formalitate era 
rareori respectată printre membrii eşalonului superior al 
oficialilor, excepţie făcând cei mai dezgustători sicofanţi. 

— Colonele! Hitler ridică privirea către Ernst pe sub 
pleoapele lăsate ale ochilor săi de un albastru spălăcit - 
dintr-un motiv oarecare, ochii lăsau impresia că omul se 
gândea la zeci de lucruri deodată. Starea sa de spirit era 
complet indescifrabilă. Hitler găsi documentul pe care-l 
căuta, se întoarse şi păşi în vastul, dar austerul său birou. 
Te rog, alătură-te nouă. 

Ernst îl urmă. Chipul său neclintit de soldat nu reacţionă, 
dar inima sa tresări când văzu cine mai era prezent. 

Transpirat şi masiv, Hermann Göring stătea răsturnat pe 
o sofa care gemea sub greutatea sa. Pretinzând mereu că 
are tot soiul de dureri, bucălatul camarad se doftoricea 
singur cu metode care pe altul l-ar fi făcut să se cutremure. 
Mirosul coloniei cu care se dăduse în exces umplea 
încăperea. Ministrul forţelor aeriene dădu din cap către 
Ernst, salutându-l, iar acesta-i răspunse. 

Într-un fotoliu frumos sculptat se afla, sorbindu-şi 
cafeaua, un alt bărbat, stând picior peste picior ca o 
femeie: era sperietoarea aia de Paul Joseph Goebbels, cu 
picioarele lui diforme, altminteri ministrul propagandei de 
stat. Ernst nu se îndoia de priceperea lui. El era responsabil 
în mare măsură pentru faptul că Partidul îşi stabilise de 
timpuriu şi hotărâtor avanposturile în zonele Berlinului şi 
Prusiei. Cu toate acestea, Ernst îl dispreţuia pe omul care 
nu se putea abţine să nu se uite cu ochi plini de adoraţie la 
Fuhrer şi să nu împroaşte în jur bârfe josnice despre evrei 
sau socialişti cunoscuţi, sau să nu evoce dulceag numele 
unor faimoşi actori sau actriţe de la studiourile UFA. Ernst îi 
dădu bună dimineaţa şi lui şi apoi se aşeză, amintindu-şi un 
banc care circula din gură-n gură: „Descrie arianul ideal. 
Păi, este blond ca Hitler, slab ca Göring şi înalt ca 
Goebbels”. 

Hitler îi oferi documentul lui Göring, care îl citi cu ochii 
săi înfundaţi între pungi şi cu cearcăne, dădu din cap şi 
apoi îi introduse în somptuosul său dosar de piele fără să 
facă vreun comentariu. Conducătorul se aşeză şi-şi turnă 
nişte ciocolată. Ridică o sprânceană către Goebbels, ceea 
ce însemna că acesta putea continua să spună ce avea de 
spus, iar Ernst înţelese că soarta sa - ca urmare a 
muşamalizării Studiului Waltham - va rămâne indecisă 
pentru mai multă vreme. 

— Cum spuneam, dragul meu Führer, mulţi vizitatori de 
la Olimpiadă vor dori să se distreze. 

— Avem cafenele şi teatre. Avem muzee, parcuri, 
cinematografe. Pot vedea filmele noastre realizate în 
studioul Babelsberg, le pot vedea pe Greta Garbo şi pe Jean 
Harlow. Şi pe Charles Laughton sau pe Mickey Mouse. 

Tonul nerăbdător din vocea lui Hitler îi spuse lui Ernst că 
Fuhrerul ştia exact la ce fel de distracţie se referea 
Goebbels. Urmă o dezbatere îngrozitor de lungă şi de 
tăioasă despre legalizarea prostituţiei - escorte cu licenţă, 
controlate medical periodic ca odinioară. Hitler se 
împotrivise ideii încă de la bun început, însă Goebbels se 
gândise îndelung la subiect şi avea argumente 
convingătoare. Conducătorul se domoli în cele din urmă, 
dar puse condiţia să nu fie mai mult de şapte mii de femei 
în zona metropolitană. De asemenea, aplicarea articolului 
175 al Codului Penal, cel care interzicea homosexualitatea, 
urma să fie temporar relaxată. Circulau zvonuri în legătură 
cu preferinţele lui Hitler - de la incest la băieţi, de la 
animale la resturi umane. Ernst ajunsese să creadă, cu 
toate acestea, că omul nu era, pur şi simplu, interesat de 
sex; singura iubită pe care şi-o dorea era națiunea 
germană. 

— In fine, continuă suav Goebbels, mai am o problemă 
care ţine tot de prezentarea publică. Mă gândesc că poate 
am putea permite ca fustele femeilor să fie scurtate într-o 
oarecare măsură. 

În vreme ce liderul celui de-Al Treilea Reich german şi 
adjunctul său dezbăteau, în centimetri, gradul până la care 
şi-ar fi putut permite femeile din Berlin să se conformeze 
modei internaţionale, viermele îngrijorării încă îşi săpa 
făgaş în sufletul lui Ernst. De ce nu pomenise de Studiul 
Waltham cu câteva luni în urmă? l-ar fi putut trimite o 
scrisoare Fuhrer-ului, cu o referire sumară la această 

cercetare. Trebuia să fii prevăzător în zilele astea! 

Dezbaterea continuă, apoi Fuhrer-ul spuse pe un ton 
hotărât: 

— Fustele pot fi scurtate cu cinci centimetri. Am rezolvat 
aspectul ăsta. Dar nu vom aproba machiajul. 

— Desigur, mein Fuhrer. 

Urmă un moment de tăcere, iar ochii lui Hitler poposiră 
într-un colţ al camerei, cum făcea mereu în astfel de 
momente. Apoi privi aspru către Ernst. 

— Colonele! 

— Da, domnule! 

Hitler se ridică şi se duse la biroul său. Ridică o foaie de 
hârtie şi se apropie lent de ceilalţi. Göring şi Goebbels îl 
cercetau cu atenţie pe Ernst. Deşi fiecare considera că are 
o relaţie personală cu Fuhrer-ul, adânc în sufletul lor săpa 
permanent teama că această graţie e temporară sau, şi 
mai înfricoşător, iluzorie şi că în orice moment ar fi putut 
sta acolo, ca Ernst, ca un viezure în lesă, deşi probabil fără 
aplombul tăcut al colonelului. 

Comandantul îşi şterse mustaţa. 

— O chestiune importantă. 

— Desigur, mein Fuhrer. Orice pentru a fi de ajutor. 

Ernst îl privise pe Hitler în ochi şi îi răspunsese cu o voce 
fermă. 

— Este în legătură cu forţele noastre aviatice. 

Ernst se uită la Göring, ai cărui obraji bucălaţi îi încadrau 
surâsul fals. Fusese un as al zborului foarte îndrăzneţ în 
timpul Marelui Război (deşi dat afară de însuşi baronul von 
Richthofen pentru că ar fi atacat, în mod repetat, civilii), iar 
în prezent era atât ministru al aviaţiei, cât şi comandant-şef 
al forţelor aeriene germane - a doua îndeletnicire fiind cea 
favorită din noianul de titluri de pe cartea sa de vizită. 
Göring şi Ernst se întâlniseră şi se certaseră cel mai 
adesea, uneori pasionat, pe tema forţelor aeriene germane. 

Hitler îi înmâna documentul lui Ernst. 

— Ştii englezeşte? 

— Mă descurc. 

— Aceasta este o scrisoare de la însuşi domnul Charles 
Lindbergh, spuse Hitler cu mândrie. Este invitatul nostru 
special la Jocurile Olimpice. 

Adevărat? Asta era o informaţie interesantă. Zâmbind 
amândoi, Göring şi Goebbels se aplecară în faţă şi bătură 
cu degetele în masa din faţa lor, semn că erau încântați de 
aceste ştiri. Ernst luă scrisoarea cu mâna dreaptă, al cărei 
dos era zgâriat, ca şi umărul său, de şrapnele. 

Lindbergh... Ernst urmărise avid istoria zborului 
transatlantic pe care-l făcuse omul, dar fusese cu mult mai 
emoţionat de povestea teribilei morţi a fiului aviatorului. 
Ernst ştia cât este de crunt să pierzi un copil. Explozia 
accidentală care îi luase viaţa lui Mark în depozitul de pe 
navă fusese un incident tragic, sfâşietor chiar; dar cel puţin 
băiatul lui Ernst fusese la cârma unei nave de luptă şi trăise 
suficient cât să-şi vadă băiatul, pe Rudy. Dar să pierzi un 
copil în mâinile unui criminal - asta era cu adevărat 
înfricoşător. 

Ernst îşi trecu ochii peste scrisoare şi remarcă vorbele 
amabile, prin care aviatorul îşi exprima interesul pentru 
recentele descoperiri aviatice ale Germaniei. 

Fuhrer-ul continuă: 

— Acesta este motivul pentru care am vrut să fii prezent, 
colonele. Unele persoane cred că ar avea o importanţă 
strategică să arătăm lumii cât de mult ne-am dezvoltat 
capacitatea aviatică. Eu însumi sunt înclinat să gândesc la 
fel. Ce părere ai despre o mică demonstraţie aeriană în 
onoarea domnului Lindbergh, în care să prezentăm noul 
nostru monoplan? 

Ernst se simţi extrem de uşurat că nu fusese solicitat să 
dea socoteală în privinţa Studiului Waltham. Dar uşurarea 

dură doar o clipă. Îngrijorarea lui reveni la cote alarmante 
gândindu-se la întrebarea care îi fusese adresată... şi la 
răspunsul pe care urma să-l dea. Sintagma „unele 
persoane” folosită de Hitler se referea, desigur, la domnul 
Hermann Göring. 

— Monoplanul, domnule, a... 

Avionul Me 109, fabricat de Messerschmitt, era o 
superbă maşină de ucis, un avion de luptă care avea o 
viteză de cinci sute de kilometri pe oră. Mai existau şi alte 
avioane de luptă cu o singură aripă în lume, însă acesta era 
cel mai rapid. Mai mult chiar, Me 109 era o construcţie în 
întregime metalică, tehnologie pentru care Ernst pledase 
îndelung pentru că permitea nu numai producţia în masă, 
ci şi reparaţiile şi întreţinerea pe teren. Erau necesare o 
mulţime de avioane pentru devastatoarele bombardamente 
pe care Ernst le plănuia ca premergătoare invaziei terestre 
a armatei celui de-Al Treilea Reich. Îşi ridică privirea, de 
parcă s-ar fi gândit la răspuns, deşi se decisese imediat ce 
auzise intenţia Fuhrer-ului: 

— Eu m-aş împotrivi unei asemenea idei, mein Fuhrer. 

— De ce? Ochii lui Hitler îl străfulgerară, o anticipare a 
furtunii care ar fi putut urma, însoţită, posibil, de ceva la fel 
de devastator. Un monolog nesfârşit şi zgomotos despre 
istoria militară sau politică. Nu suntem împiedicaţi, oare, să 
ne protejăm noi înşine? Ne e ruşine să spunem lumii că 
respingem poziţia inferioară pe care aliaţii încearcă tot 
timpul să ne-o impună? 

„Fii atent acum”, se gândi Ernst, atent ca un chirurg care 
trebuie să înlăture o tumoare. 

— Nu mă gândesc la trădătorii care susţin tratatul din 
1918, răspunse Ernst, adăugând vocii sale cât mai mult 
dispreţ când se referi la Tratatul de la Versailles. Mă 
gândesc cât de înţelept ar fi să-i lăsăm şi pe alţii să afle 
amănunte despre acest avion. Este construit într-un mod 

despre care cei familiarizați cu aviația îşi pot da seama că 
este unic. Ar putea deduce că este produs în masă. 
Lindbergh îţi poate da seama cu uşurinţă de asta. Şi-a 
proiectat el însuşi avionul său, Spirit of St. Louis, dacă nu 
mă înşel. 

Ferindu-se să-l privească în ochi pe Ernst, Göring spuse, 
după cum era de presupus: 

— Trebuie să începem şi-i lăsăm pe adversarii noştri să 
vadă cât suntem de puternici. 

— Putem expune, spuse Ernst fără să se grăbească, un 
prototip al avionului 109 la Olimpiadă. Este un model 
construit mai degrabă în atelier, spre deosebire de 
modelele noastre puse în producţie, şi nu are nici 
armament la bord. Şi este echipat cu motoare britanice 
Rolls-Royce. Lumea ar vedea astfel realizările noastre 
tehnologice şi, pe de altă parte, ar socoti că nu are niciun 
motiv de nelinişte văzând că folosim motoarele foștilor 
inamici. Ceea ce ar putea sugera că nici cu gândul nu 
gândim la vreo ofensivă militară. 

Hitler spuse: 

— E ceva în punctul tău de vedere, Reinhard... Da, nu 
vom organiza un spectacol aerian. Şi vom expune 
prototipul. Bun. S-a decis. Mulţumesc că ai venit, colonele. 

— Mein Fuhrer. 

Ernst, topit de uşurare, se ridică. 

Aproape că ajunsese la uşă când Göring spuse pe un ton 
degajat: 

— Oh, Reinhard, bine că mi-am amintit. Cred că unul 
dintre documentele tale a ajuns din greşeală la biroul meu. 

Ernst se întoarse şi cercetă faţa lui rotundă şi 
surâzătoare. Se vedea însă, din ochii lui, că fierbe după 
victoria lui Ernst în disputa pe marginea avionului de luptă. 
Voia, deci, să se răzbune. Göring îl privi printre gene. 

— Cred că este vorba despre... cum îi spune? Studiul 

Waltham. Da. 

Dumnezeule din ceruri... 

Hitler nu le acorda nicio atenţie. Desfăcuse o schiţă 
arhitectonică şi o studia cu mare atenţie. 

— Din greşeală? întrebă Ernst. 

Sensul adevărat al cuvântului era „şterpelit” de către 
unul dintre spionii lui Göring. 

— Vă mulţumesc, domnule ministru, spuse el liniştit. Voi 
trimite pe cineva să-l ridice imediat. Bună ziua... 

Dar eschiva, desigur, a fost ineficientă. Göring continuă: 

— Ai fost norocos că dosarul mi-a fost predat mie. 
Imaginează-ţi ce ar fi putut crede unii văzând o scriere 
evreiască purtând numele tău pe ea. 

Hitler ridică privirea. 

— Despre ce este vorba? întrebă el. 

Asudând din belşug, ca de obicei, Göring îşi şterse faţa şi 
răspunse: 

— Studiul Waltham pe care l-a comandat colonelul Ernst. 

Hitler îşi scutură capul, iar ministrul insistă: 

— Oh, bănuiesc că Fuhrer-ul nostru ştia de el. 

— Spune-mi despre ce e vorba, ceru Hitler. 

Göring spuse: 

— Nu ştiu nimic despre asta. Eu doar am primit - din 
greşeală, cum spuneam - câteva rapoarte scrise de doctorii 
aceia evrei care se ocupă de studiul minţii omului. Unul e 
scris de austriacul ăla, Freud. Altul de cineva pe nume 
Weiss. De alţii nici nu-mi mai amintesc. Adăugă strâmbând 
buzele: Psihologii ăia! 

Pentru Hitler, când venea vorba despre ură, evreii erau 
pe primul loc, comuniştii erau pe al doilea, iar intelectualii 
pe al treilea. Pe psihologi îi dispreţuia în mod special, 
pentru că respingeau ştiinţa raselor - credinţa că rasa 
determina comportamentul, o cheie de boltă a gândirii 
naţional-socialiste. 

— Este adevărat, Reinhard? 

Ernst spuse degajat: 

— Este o parte a atribuţiilor mele să citesc cât mai multe 
documente referitoare la agresiune şi conflict. Despre asta 
este vorba în acele documente. 

— Nu mi-ai vorbit niciodată despre asta. Şi, cu instinctul 
său caracteristic de a mirosi până şi cea mai mică urmă de 
conspiratie, Hitler întrebă fără răgaz: Ministrul apărării von 
Blomberg e la curent cu studiul acesta al dumneavoastră? 

— Nu. Nu e nimic de raportat de data aceasta. După cum 
spune şi numele, este mai degrabă un studiu întreprins în 
cadrul Colegiului Militar Waltham. Pentru a strânge 
informaţii. Asta e tot. S-ar putea să nu iasă nimic din asta. 
Ruşinat că juca jocul acesta, continuă, adăugând în privirea 
sa ceva din lucirea de sicofant a lui Goebbels: Dar este 
posibil ca rezultatul să ne arate căile pe care trebuie să le 
urmăm pentru a crea o armată mai puternică şi mai 
eficientă în vederea atingerii ţelurilor glorioase pe care le- 
aţi stabilit pentru patria noastră. 

Ernst nu putea spune dacă linsul cizmelor avusese vreun 
efect. Hitler se ridică şi începu să se plimbe. Se duse până 
la complexa machetă a Stadionului Olimpic şi o privi 
îndelung Ernst îşi simţea bătăile inimii pulsând până în 
vârful dinţilor. 

Fuhrer-ul se întoarse şi urlă: 

— Vreau să-mi văd arhitectul imediat. 

— Da, domnule, spuse aghiotantul său şi se grăbi să iasă 
în anticameră. 

O clipă mai târziu intră în cameră un bărbat, dar acesta 
nu era Albert Speer, ci Heinrich Himmler, îmbrăcat în 
uniforma sa neagră. Bărbia sa aproape inexistentă, statura 
meschină şi ochelarii cu rame negre şi rotunde aproape că 
te făceau să uiţi că te afli în faţa stăpânului absolut al SS- 
ului, Gestapoului şi al tuturor celorlalte forţe poliţieneşti din 

ţară. 

Himmler îi salută în stilul său rigid şi-şi întoarse ochii de 
un albastru-cenuşiu, plini de adoraţie, către Hitler, care-i 
răspunse cu propriul său salut, o fluturare spasmodică a 
mâinii peste umăr. 

Şeful SS aruncă o privire prin cameră şi ajunse la 
concluzia că poate împărtăşi fără grijă informaţiile pe care 
le avea. 

Hitler îi făcu un gest absent către serviciul de cafea şi 
ciocolată. Himmler dădu din cap a refuz. Cu un 
comportament foarte controlat de regulă - în ciuda 
ocheadelor sale languroase de iubit pătimaş -, şeful poliţiei 
era în acea zi mai nervos ca de obicei, observă Ernst. 

— Am de raportat o problemă de securitate. Un 
comandant SS din Hamburg a primit în această dimineaţă o 
scrisoare cu data de astăzi. li era adresată lui, dar la 
destinatar nu era trecut numele comandantului, ci doar 
titlu! În scrisoare se spune că un rus urmează să dea în 
zilele următoare o lovitură care va produce „daune” în 
Berlin. La „nivel înalt”, se spune în scrisoare. 

— Scrisă de cine? 

— Individul spune că este un naţional-socialist loial. Dar 
nu-şi dă numele. A fost găsită pe stradă. Nu ştim mai multe 
despre cel care a scris-o. 

Arătându-şi dantura perfect albă, cu dinţi egali, omul se 
strâmbă, ca un copil care şi-a decepţionat părinţii. Işi dădu 
ochelarii jos, le şterse lentilele şi şi-i puse la loc pe nas. 

— Indiferent cine este cel care a trimis scrisoarea, 
adăugă el, spune că va continua să investigheze şi că ne va 
trimite identitatea persoanei imediat ce-o va afla. Dar de 
atunci nu am mai aflat nimic. Faptul că am descoperit 
scrisoarea în stradă sugerează că expeditorul a fost 
interceptat şi, probabil, ucis. S-ar putea să nu mai aflăm 
nimic suplimentar. 

Hitler întrebă: 

— În ce limbă este scrisă? În germană? 

— Da, mein Fuhrer. 

— „Daune”?! Ce fel de daune? 

— Nu ştim. 

— Ha, bolşevicilor le-ar plăcea să ne perturbe Jocurile. 

Chipul lui Hitler era împietrit de furie. Göring întrebă: 

— Crezi că e vreun fir de adevăr? 

Himmler răspunse: 

— S-ar putea şi nu fie nimic. Numai că prin Hamburg trec 
zilele acestea zeci de mii de străini. Este posibil ca unul să 
fi aflat de vreun complot şi să nu fi vrut să fie implicat, aşa 
că a scris o informaţie anonimă. Vreau să le cer tuturor 
celor prezenţi să dea dovadă de prudenţă. Voi lua legătura 
cu comandanții militari, de asemenea, şi cu ceilalţi miniştri. 
Le-am transmis tuturor reprezentanţilor serviciilor de 
securitate să facă investigaţii în această privinţă. 

Cu o voce spartă de mânie, Hitler urlă: 

— Fă ce trebuie să faci! Totul! Asupra Jocurile noastre 
Olimpice nu va arunca nimeni nicio pată. Apoi, în mod 
ciudat, doar o clipă mai târziu, vocea sa era calmă, iar ochii 
săi albaştri străluceau. Se întinse să-şi umple din nou cana 
cu ciocolată şi puse doi biscuiţi zw/ieback* pe farfuriuţă. Vă 
rog, puteţi pleca cu toţii acum. Mulţumesc. Trebuie să 
discut nişte probleme de arhitectură. Strigă la aghiotantul 
care stătea în pragul uşii: Unde e Speer? 

— Va veni imediat, mein Führer. 

Bărbaţii porniră către uşă. Inima lui Ernst începu să bată 
normal. Ceea ce tocmai se întâmplase era tipic pentru 
modul în care funcţiona cercul interior al guvernului 
naţional-socialist. Intriga ce ar fi putut avea rezultate 


8 Tip de pâine crocantă, îndulcită, făcutâ cu ouă. Este coaptă de două 
ori (literal, zwie-back) şi provine din Prusia Orientală, (n.tr.) 

dezastruoase dispăruse pur şi simplu, ca  firimiturile 
măturate peste pragul uşii. In ceea ce priveşte manevrele 
lui Göring, ei bine, el... 

— Colonele! se auzi vocea lui Hitler chemându-l. 

Ernst se opri imediat şi privi în spate. Fuhrer-ul privea la 
macheta stadionului, examinând nou-construita staţie de 
tren. Hitler spuse: 

— Pregăteşte un raport despre acest Studiu Waltham al 
tău. In detaliu. Vreau să-l primesc luni. 

— Da, desigur, mein Fuhrer. 

La uşă, Göring îşi ridicase braţul cu palma în sus, 
invitându-l pe Ernst să iasă primul. 

— Mă voi ocupa să primeşti documentele acelea care au 
ajuns la mine din greşeală, Reinhard. Şi sper că tu şi 
Gertrud veţi participa la petrecerea mea olimpică. 

— Mulţumesc, domnule ministru. Voi face tot posibilul să 
ajung acolo. 


Era o seară de vineri ceţoasă şi călduroasă, cu miros de 
iarbă tăiată în aer, brazdă de pământ şi vopsea proaspătă 
şi dulceagă. 

Paul Schumann hoinărea de unul singur prin Satul 
olimpic, situat în vestul Berlinului, la jumătate de oră de 
oraş. 

Ajunsese aici nu de mult timp, după o călătorie 
complicată din Hamburg. Fusese o zi extenuantă, într- 
adevăr. Dar şi înviorătoare în acelaşi timp, iar el era 
încântat că se află într-o ţară străină - ţara străbunilor săi - 
şi se simţea plin de energie la gândul misiunii sale. Îşi 
prezentase documentele de presă şi fusese admis în zona 
americană a Satului - zeci de clădiri în care erau cazate 
câte cincizeci-şaizeci de persoane. Îşi lăsase valiza şi 
servieta într-una dintre camerele din spate, unde urma să 
stea câteva nopţi, şi acum străbătea împrejurimile 

imaculate. Se simţea tot mai amuzat, pe măsură ce trecea 
în revistă Satul olimpic. Paul Schumann era obişnuit cu săli 
de sport mizere - sala sa, de pildă, nu mai fusese zugrăvită 
de ani şi mirosea a transpiraţie, a piele putredă şi a bere, 
indiferent cât de energic spăla şi freca podelele Sorry 
Williams. Satul era, în orice caz, doar ceea ce-i spunea şi 
numele: un orăşel straniu, fără nicio legătură cu exteriorul. 
Amplasat într-o pădure de mesteceni, locul fusese minunat 
amenajat, cu impresionante semicercuri de clădiri scunde 
şi imaculate, cu un lac, în jurul căruia erau trasate poteci 
unduioase şi piste pentru plimbare şi alergare, terenuri de 
antrenament şi chiar o arenă sportivă proprie. 

Conform ghidului pe care Andrew Avery i-l pusese în 
geantă, orăşelul avea birou vamal, magazine, cameră de 
presă, poştă şi bancă, benzinărie, magazin cu efecte 
sportive, standuri cu suvenire şi oficiu de voiaj. 

Atleţii participau la ora aceea la ceremonia de bun sosit, 
la care-l rugaseră să participe nu doar Jesse Owens şi Ralph 
Metcalfe, dar şi tânărul boxer cu care făcuse antrenament. 
Dar acum, că se afla în zonă pentru a-l declanşa pe unul, 
nu trebuia să facă prea multe valuri. Paul se scuzase, 
spunând că trebuie să se documenteze pentru interviurile 
pe care voia să le ia a doua zi. Mâncă în sala de mese o 
friptură cum rar mai mâncase și, după o cafea şi o ţigară 
Chesterfield, îşi termina acum plimbarea prin Satul olimpic. 

Singurul lucru care-l preocupa, ţinând cont de motivul 
pentru care venise în ţară, era că - pe lângă rezidența 
fiecărei delegaţii - fusese desemnat un militar german, un 
„ofiţer de legătură”. In clădirea ocupată de delegaţia 
Statelor Unite fusese repartizat un ofiţer sever, tânăr, cu 
păr castaniu, îmbrăcat într-o uniformă ce părea insuportabil 
de neconfortabilă în căldura de peste zi. Paul se ţinu cât 
putu de departe de el; omul de contact, Reginald Morgan, îl 
avertizase pe Avery că Paul ar fi trebuit să fie precaut cu 

orice om în uniformă. Paul se folosea doar de uşa din spate 
a dormitorului şi se asigura mereu că ofiţerul nu-l vede de 
aproape. 

Pe când se plimba pe aleea foarte curată, îl văzu pe unul 
dintre alergătorii americani cu o tânără şi cu un copil; mulţi 
membri ai echipei îşi aduseseră cu ei soțiile sau alte rude. 
Paul îşi aminti de conversaţia pe care o avusese cu fratele 
său în ultima săptămână, înainte ca Manhattan să ridice 
ancora. 

In ultimul deceniu, Paul se îndepărtase de fratele şi de 
sora sa, dar şi de familiile acestora. Nu voia să atragă în 
vreun fel asupra lor violenţa şi pericolul care-i distruseseră 
lui viaţa. Sora lui locuia în Chicago şi rareori ajungea pe la 
ea, însă cu Hank se vedea mai des. El locuia în Long Island 
şi administra tipografia pe care o înființase bunicul lor. Era 
un soţ şi un tată de nădejde. Nu ştia prea bine cu ce se 
ocupă fratele său ca să-şi câştige existenţa, în afara 
faptului că se întovărăşise cu durii mafiei şi cu criminali. 

Deşi Paul nu le furnizase nicio informaţie personală lui 
Bull Gordon sau celorlalţi în Cameră, principalul motiv 
pentru care se hotărâse să vină în Germania şi să accepte 
această misiune era că dosarul său urma să fie curăţat şi 
că eliminarea tuturor mizeriilor i-ar fi putut permite să reia 
legătura cu familia, un lucru la care visa de atâţia ani. 

Dădu peste cap un pahar de whisky, apoi altul şi, în cele 
din urmă, ridică receptorul telefonului şi-şi sună fratele 
acasă. După zece minute de pălăvrăgit despre valul de 
căldură care mătura oraşul, despre Yankees şi despre cei 
doi băieţi ai lui Hank, Paul îşi luă inima în dinţi şi îl întrebă 
pe Hank dacă nu ar vrea un partener la Schumann Printing. 
EI îl asigură repede: 

— Nu mai am nicio legătură cu foştii mei parteneri. 

Apoi adăugă că ar putea veni cu un capital de 10 000 de 
dolari în afacere. 


78 


— Bani legali. Sută la sută legali. 

— Sfântă măiculiţă a lui lisus, spuse Hank. 

Râseră amândoi de această expresie, favorita tatălui lor. 

— Ar fi însă o problemă, spuse Hank pe un ton grav. 

Paul se gândi că Hank e pe punctul să-l refuze, din cauza 
carierei sale dubioase. Insă fratele Schumann mai vârstnic 
spuse: 

— Va trebui să ne comandăm o firmă nouă, fiindcă pe 
cea veche nu e suficient spaţiu pentru a scrie „Tipografia 
fraţilor Schumann”. 

Acum, că spărseseră gheaţa, vorbiră ceva mai mult 
despre acest proiect. Paul fu surprins să-l audă pe Hank 
emoţionat până la lacrimi de această perspectivă. Familia 
era vitală pentru Hank, care nu putea înţelege de ce Paul 
se distanţase atât în ultimii zece ani. 

Şi frumoasei Marion, se gândi Paul, i-ar fi plăcut o astfel 
de viaţă. O, îi cam plăcea ei să facă pe dura, dar se 
prefăcea, iar Paul ştia suficient cât să o facă să simtă doar 
de departe viaţa rău-famată pe care o ducea. l-o 
prezentase lui Damon Runyon, îi dăduse o bere în sala de 
sport, o dusese la bar la Hell's Kitchen, unde Owney 
Madden obişnuia să vrăjească femeile cu accentul lui 
britanic şi etalându-şi pistoalele cu plăsele intarsiate cu 
perle. Dar ştia că, asemenea multor alte fete de colegiu, 
Marion ar obosi repede dacă ar fi silită să ducă o viaţă dură 
alături de el. Ringul de dans va deveni şi el nesatisfăcător, 
iar ea şi-ar putea dori ceva mai stabil. Ar fi însă foarte 
fericită să ajungă soţia unui tipograf înstărit. 

Hank spuse că va vorbi cu avocatul său pentru a pune pe 
hârtie un acord de parteneriat, astfel că lui Paul nu i-ar mai 
rămâne decât să-l semneze de îndată ce se întorcea din 
„călătoria sa de afaceri”. 

Acum, revenind în camera sa din vilă, Paul observă trei 
băieţi purtând şorturi, cămăşi brune cu cravate negre şi 


79 


caschete maro, după modelul celor militare. Mai văzuse 
zeci de asemenea tineri care asistau echipele naţionale. Cei 
trei mergeau în pas de marş către un catarg înalt, în vârful 
căruia flutura drapelul nazist. Paul îl mai văzuse la 
cinematograf, la buletinele de ştiri, şi în ziare, însă 
imaginile fuseseră mereu alb-negru. Dar acum, în amurg, 
cărămiziul de pe steag strălucea ca sângele proaspăt. Unul 
dintre băieţi îl observă privind steagul şi îl întrebă în 
germană: 

— Sunteţi atlet, domnule? Nu participaţi la ceremonia pe 
care am organizat-o? 

Paul se gândi că e mai bine să nu dea în vileag faptul că 
ştia germana, chiar şi în faţa acestor cercetaşi, aşa că le 
răspunse în engleză: 

— Imi pare rău, nu vorbesc prea bine germana. 

Băiatul îi spuse atunci în engleză: 

— Sunteţi atlet? 

— Nu, sunt ziarist. 

— American sau englez? 

— American. 

— A, spuse tânărul binedispus, cu un uşor accent, bine 
aţi venit la Berlin, mein Her. 

— Mulţumesc. 

Al doilea băiat observă privirea lui Paul şi spuse: 

— Vă place steagul partidului nostru? Este, s-ar putea 
spune, impresionant, nu-i așa? 

— Da, într-adevăr. 

Steagul american cu stele şi cu dungi părea, cumva, mai 
delicat. Steagul nazist, însă, părea că te păleşte în moalele 
capului. 

Primul băiat spuse: 

— Să ştiţi că fiecare element al steagului nostru are un 
înţeles, o semnificaţie importantă. Le ştiţi? 

— Nu. Spune-mi-le, te rog. 


80 


Paul ridică privirea către înaltul catargului. Fericit că 
poate da aceste explicaţii, băiatul începu să recite 
entuziasmat: 

— Roşu este culoarea socialismului. Albul este, desigur, 
culoarea naţionalismului. lar negrul, crucile cu cârlige. Le 
puteţi spune svastică... 

Se uită la Paul ridicând o sprânceană, fără a mai adăuga 
nimic. 

— Da, spuse Paul. Dă-i înainte. Ce înseamnă? 

Băiatul îi privi pe tovarăşii săi, apoi se uită din nou la 
Paul, cu un surâs de curiozitate. Spuse: 

— Cu siguranţă, ştiţi ce înseamnă. 

Le spuse apoi în germană prietenilor săi: 

— Voi cobori acum steagul. Surâzând, îi spuse din nou lui 
Paul: Cu siguranţă, ştiţi ce înseamnă. 

Şi, încruntat de concentrare, cobori steagul, în vreme ce 
camarazii lui îşi întindeau braţele pentru acel salut băţos pe 
care-l zăreai pretutindeni. 

În vreme ce Paul se îndrepta către vila unde era cazat, 
băieţii începură un cântec, pe care-l intonau cu voci 
inegale, dar pline de energie. Auzi frânturi din el ridicându- 
se şi coborând prin aerul fierbinte, în vreme ce se 
îndepărta: 

— Tineti sus steagul, strângeţi rândurile... / Trupele de 
asalt mărşăluiesc cu pași hotărâți... /Faceţi loc, faceţi loc 
batalioanelor brune... / In vreme ce batalioanele de şoc vor 
deschide drumul.. / Se aude ultimul strigăt al trompetei... / 
Suntem pregătiţi de bătălie... / In curând pe toate străzile 
vor apărea steagurile lui Hitler, / lar sclavia noastră va lua 
sfârşit... 

Paul se uită înapoi şi-i văzu împăturind cu respect 
drapelul și plecând cu paşi de marş înapoi. Se strecură prin 
uşa din spate a vilei şi se întoarse în camera sa, unde se 
spălă, îşi curăţă dinţii şi apoi se dezbrăcă şi se aruncă în 

pat. Rămase cu privirea aţintită multă vreme în tavan, 
aşteptând să-i vină somnul şi gindindu-se la Heinsler - 
bărbatul care se sinucisese în acea dimineaţă pe vapor, 
sacrificându-se prosteşte, într-un imbold plin de pasiune. 

Se gândi, de asemenea, la Reinhard Ernst. 

Şi, în final, pe când începea să adoarmă, se gândi la 
băiatul în uniformă maro-închis. Cu zâmbetul său misterios. 
Auzindu-i vocea, mereu şi mereu: „Cu siguranţă ştiţi ce 
înseamnă... cu siguranţă ştiţi ce înseamnă...” 

III 
PĂLĂRIA LUI GORING 
SÂMBĂTĂ, 25 IULIE, 1936 

CAPITOLUL CINCI 


Străzile Berlinului străluceau de curăţenie, iar oamenii 
erau  plăcuţi, mulţi salutându-l când trecea pe lângă ei. 
Cărându-şi servieta veche şi uzată, Paul Schumann se 
îndrepta spre nordul oraşului, unde se afla Tiergarten. Era o 
dimineaţă târzie de sâmbătă, iar el mergea la întâlnirea cu 
Reggie Morgan. 

Parcul era minunat, plin de copaci cu coroane bogate, cu 
poteci, lacuri şi grădini. La New York, în Central Park, erai 
conştient tot timpul de oraşul din jurul tău, iar zgârie-norii 
se vedeau de oriunde. Berlinul era însă un oraş dezvoltat 
mai degrabă pe orizontală, astfel că se vedeau foarte 
puţine clădiri înalte, „capcane pentru nori”, cum auzise el 
în autobuz o femeie spunându-i unui copil. În drumul său 
prin parcul cu copaci negri şi cu vegetaţie bogată, nici nu 
se mai gândea că se află într-un oraş. Parcul îi amintea lui 
Paul de pădurea deasă din nordul statului New York, unde 
bunicul său îl ducea la vânătoare în fiecare vară, până când 
sănătatea nu i-a mai permis bătrânului să mai facă 
asemenea expediţii. 

Avea un sentiment de nelinişte. Era însă obişnuit cu aşa 
ceva: simţurile lui se intensificau la începutul fiecărei 
misiuni, când supraveghea biroul sau apartamentul țintei 
sale şi când o urmărea, pentru a descoperi tot ce se putea 
afla despre aceasta. Instinctiv, se oprea din timp în timp 
privind în urma sa, de parcă ar fi vrut să-şi dea seama unde 
se află. Părea că nu-l urmăreşte nimeni. Dar nu era sigur. 

Pădurea era foarte întunecoasă şi ar fi putut fi urmărit cu 
uşurinţă. Câţiva oameni jerpeliţi îl priviră bănuitori, apoi se 
strecurără printre copaci şii tufişuri. Erau probabil 
vagabonzi şi cerşetori, dar nu voia să rişte nimic, aşa că îşi 
schimbă itinerariul de câteva ori pentru a scăpa de posibilii 
urmăritori. 

Străbătu apele tulburi ale râului Spree, ajunse apoi pe 
strada cu acelaşi nume, după care continuă să meargă spre 
nord, îndepărtându-se de parc. Observă că, în mod curios, 
casele se aflau în stadii diferite de degradare. Unele dintre 
ele erau în stare foarte bună, în vreme ce altele, aflate 
imediat lângă, erau abandonate în ruină. Trecu prin faţa 
unei case a cărei curte era plină de ierburi cafenii. Cândva 
fusese cu siguranţă o casă foarte luxoasă. Acum însă cele 
mai multe ferestre erau sparte şi cineva, probabil vreo 
puşlama, se gândi el, aruncase vopsea galbenă pe faţadă. 
Un anunţ informa că sâmbătă urma să aibă loc vânzarea 
mobilei şi a obiectelor din casă. Probabil aveau probleme 
cu taxele, se gândi Paul. Ce li se întâmplase oare celor care 
locuiseră acolo? Unde plecaseră? „Vremuri grele”, îşi spuse 
el. Condiţiile se schimbaseră. 

Soarele tot apune în cele din urmă... 

Descoperi cu uşurinţă restaurantul. Văzu semnul, dar nici 
măcar nu observă cuvântul Bierhaus. Pentru el era „Casa 
berii”. Gândea deja în germană. Modul în care fusese 
crescut şi orele petrecute culegând litere în tipografia 
bunicului său făcură ca traducerea să se petreacă spontan. 
Cercetă din ochi locul. Câţiva oameni, bărbaţi şi femei, luau 
cina în patio, singuri în cele mai multe cazuri, mâncând 
absenţi sau răsfoind ziarul. Nimic ieşit din comun, după 
cum observă el. 

Paul traversă strada către pasajul despre care-i vorbise 
Avery, Aleea Dresda. Păşi pe străduţa întunecoasă şi rece. 
Nu mai era mult până la amiază. 

O clipă mai târziu auzi nişte paşi. Apoi, un bărbat masiv 
îmbrăcat într-un costum cafeniu şi cu vestă îl ajunse din 
urmă, învârtind o scobitoare în gură. 

— Bună ziua, spuse omul binedispus, în germană. 

Privi servieta de piele maro a lui Paul. 

Paul dădu din cap. Semăna cu portretul pe care Avery i-l 
făcuse lui Morgan, deşi omul era ceva mai masiv decât îşi 
imaginase Paul. 

— Este o scurtătură bună, nu credeţi? O folosesc adesea. 

— Cu siguranţă este. 

Paul îl privi. 

— Poate mă puteţi ajuta. Care este cel mai bun tramvai 
care mă poate duce în Piaţa Alexander? 

Bărbatul se încruntă. 

— Tramvaiul? Vreţi să spuneţi de aici? 

Paul deveni mai prevăzător. 

— Da. Către Piaţa Alexander. 

— De ce să luaţi tramvaiul? Metroul este mult mai rapid. 

„OK.”, se gândi Paul, greşise. Trebuia s-o şteargă. Acum. 

Pur şi simplu să plece fără grabă. 

— Mulţumesc. Mi-aţi fost de mare ajutor. Bună ziua. 

Dar probabil că ochii îl trădaseră pe Paul. Mâna omului 
alunecă într-o parte, un gest pe care Paul îl cunoştea prea 
bine, şi se gândi: un pistol! 

Fir-ar să fie, fusese trimis aici fără Coltul său. 

Paul strânse pumnii şi făcu un pas înainte, însă - având 
în vedere masivitatea sa - adversarul său era surprinzător 
de rapid. Sări înapoi, ferindu-se de lovitura lui Paul, şi 
scoase cu dexteritate un pistol negru de la centură. Paul nu 
putu decât să se întoarcă și să fugă. Alergă şi, dând colţul, 
ajunse într-o prelungire a aleii, dar se opri imediat. Nu mai 
avea unde merge. 

O scârţâitură de pantofi în spatele lui, apoi simţi arma 
bărbatului împingându-l în spate, la nivelul inimii. 

— Nu te mişca, spuse bărbatul într-o germană guturală. 
Lasă geanta jos. 

Lăsă servieta să cadă pe pavaj, apoi simţi că arma nu-l 
mai împunge în spate, ci îi atinge creştetul capului, puţin 
mai jos de marginea pălăriei. 

„Tăticule”, se gândi el - nu se adresa unei zeități, ci 
propriului său tată, plecat dintre cei vii cu doisprezece ani 
înainte. 

Închise ochii. 

Soarele tot apune în cele din urmă... 

Impuşcătura se auzi pe neaşteptate. Ecoul ei se auzi 
izbindu-se de pereţii aleii, apoi fu absorbit de cărămizile 
zidurilor. 

Căzut în genunchi, Paul simţi ţeava apăsându-i craniul, 
apoi presiunea dispăru brusc. Auzi arma căzând pe 
caldarâm. Făcu un pas înainte, se lăsă la pământ şi, 
întorcându-se, îl văzu pe bărbatul care fusese gata să-l 
omoare căzând la pământ. Ochii săi erau deschişi şi 
perplecşi. Fusese lovit de un glonţ în tâmplă. Sângele 
împroşcase pământul şi zidul de cărămidă. 

Paul ridică privirea şi văzu un alt bărbat, îmbrăcat într-un 
costum cenuşiu de flanel, apropiindu-se. Din instinct, Paul 
se întinse după pistolul căzut din mâna bărbatului mort. Era 
un pistol automat, cu o pârghie articulată deasupra, un 
Luger, se gândi el. Ţintind către pieptul bărbatului, Paul îl 
privi chiorâş, îl recunoscu pe unul dintre bărbaţii de la Casa 
Berii. Stătea în patio, pierdut în lectura ziarului - presupuse 
Paul. Avea un pistol automat de o mărime impresionantă, 
însă nu tintea către Paul. Il ţinea încă îndreptat către 
bărbatul căzut la pământ. 

— Nu te mişca, spuse Paul în germană. Aruncă arma. 

Bărbatul nu aruncă arma, dar - convins că tipul pe care-l 
împuşcase nu mai era o ameninţare - îşi strecură pistolul în 
buzunar. Scrută în sus şi-n jos Aleea Dresda. 

— Şşşşt, şopti el, apoi îşi înclină capul şi ascultă. Se 
apropie încet. Schumann? întrebă el. 

Paul nu spuse nimic. Ţinea încă Lugerul îndreptat către 
străin, care se aplecă în faţa bărbatului împuşcat. 

— Ceasul meu. 

Cuvintele erau în germană, cu un uşor accent. 

— Poftim? 

— Ceasul meu. Asta vreau să scot din buzunar. 

Îţi scoase ceasul din buzunar, îl deschise şi puse sticla 
ceasului în dreptul gurii şi nasului bărbatului. Nu se vedea 
nicio urmă de respiraţie. Işi puse ceasul înapoi în buzunar. 

— Numele tău este Schumann? repetă bărbatul, arătând 
cu capul spre servieta căzută la pământ. Eu sunt Reggie 
Morgan. 

Şi el se potrivea descrierii făcute de Avery: avea părul 
închis la culoare şi mustață, dar era mult mai slab decât 
bărbatul pe care-l împuşcase. 

Paul se uită pe alee, dar nu văzu pe nimeni. 

Dialogul părea absurd cu un cadavru în faţa lor, însă Paul 
intrebă: 

— Care este cel mai bun tramvai care să mă ducă în 
Piaţa Alexander? 

Morgan replică la repezeală: 

— Tramvaiul 138... Nu, de fapt, 254 este mai bun. 

Paul privi spre cadavru. 

— Atunci el cine este? 

— Hai să aflăm. 

Se aplecă deasupra cadavrului şi începu să-l scotocească 
prin buzunare. 

— Eu ţin de şase, spuse Paul. 

— În regulă. 

Paul se îndepărtă, apoi se întoarse şi-şi propti Lugerul în 
teasta lui Morgan. 

— Nu mişca! 

Bărbatul încremeni. 

— Ce se întâmplă? 

Paul îi spuse în engleză: 

— Dă-mi paşaportul tău. 

Paul luă paşaportul, care confirma identitatea lui 
Reginald Morgan. Cu toate acestea, după ce i-l dădu înapoi, 
continuă să-i ţină pistolul la ceafă. 

— Descrie-mi-l pe senator. În engleză. 

— Fii atent la trăgaci, te rog, spuse omul cu un accent 
care-i plasa originile undeva în Noua Anglie. În regulă! 
Senatorul? Are 62 de ani, păr cărunt, un nas brăzdat de 
vene, ceea ce şi datorează scotchului. Este slab ca o 
scândură, deşi mănâncă un antricot întreg la Delmonico's 
când e în New York şi la Ernie's când e în Detroit. 

— Ce fumează? 

— Nimic, ultima dată când l-am văzut, adică anul trecut. 
Din cauza soţiei. Dar mi-a spus că se va apuca din nou. 
Obişnuia să fumeze trabucuri dominicane, care miroseau a 
cauciuc ars. Hai, scuteşte-mă, amice! Nu vreau să mor 
pentru că un moşulică s-a reapucat de un obicei tâmpit. 

Paul puse arma deoparte. 

— Îmi pare rău. 

Morgan reluă examinarea cadavrului, fără să pară 
intimidat de testul lui Paul. 

— Mai degrabă colaborez cu un om prudent care să mă 
insulte decât cu unul neglijent şi politicos. Noi doi vom trăi 
mai multă vreme împreună. 

Cotrobăi prin buzunarele mortului. 

— Niciun vizitator? 

Paul privi în sus şi-n jos pe Aleea Dresda. 

— Nimeni. 

Era conştient de faptul că Morgan părea supărat de ceea 
ce descoperise în buzunarele bărbatului pe care-l 
împuşcase. Oftă. 

— OK. Frate, asta e o problemă! 

— Care? 

Bărbatul ridică ceva ce părea o legitimaţie oficială. Ca 
antet avea un vultur şi mai jos, într-un cerc, o svastică. Sus 
erau imprimate literele SA. 

— Ce înseamnă asta? 

— Asta înseamnă, amice, că eşti în oraş de mai puţin de 
o zi şi deja a trebuit să omorâm un agent din trupele de 
asalt Sturmabteilung. 

CAPITOLUL ȘASE 


— Un ce? întrebă Paul Schumann. 

Morgan oftă. 

— Sturmabteilung. Trupe de asalt. Sau Cămăşile brune. 
Un fel de armată a partidului. Consideră-i asasinii lui Hitler. 

Işi scutură capul. 

— Şi cel mai rău pentru noi este că nu era în uniformă. 
Asta înseamnă că era din Elita brună. Unul dintre lideri. 

— Cum a aflat despre mine? 

— Nu cred că a aflat, oricum nu despre tine în mod 
special. Stătea într-o cabină telefonică şi monitoriza 
persoanele de pe stradă. 

— Nu l-am văzut, spuse Paul, supărat că nu îşi dăduse 
scama că este urmărit. 

Totul era al dracului de aiurea aici. Nu ştia încotro trebuia 
să se uite şi ce trebuia să ignore. 

Morgan continuă: 

— De îndată ce ai intrat pe alee, a sărit după tine. Cred 
că voia doar să vadă încotro te îndrepţi, un străin în 
împrejurimile astea. Cei din Cămăşile brune şi-au împărţit 
oraşul în fiefuri. Asta trebuie că este al lui. Morgan se 
încruntă. Insă, chiar şi-aşa, nu stă în obiceiul lor să fie atât 
de vigilenţi. Şi-apoi, problema este ce căuta un lider SA 
printre cetăţenii obişnuiţi. De ăştia se ocupă eşalonul 
inferior. Probabil că s-a declarat starea de alertă. 

Privi cadavrul. 

— Oricum, avem o problemă. Dacă cei din Cămăşile 

brune află că unul dintre ai lor a fost ucis, nu se vor opri 
până nu voi descoperi ucigaşul. O, şi chiar vor căuta. Sunt 
zeci de mii în oraş. Precum gândacii. 

Şocul iniţial al împuşcăturii se risipise, iar instinctele lui 
Paul reveneau la normal. Cercetă distanţa dintre fundătură 
şi principala secţiune a Aleii Dresda. Era încă pustie. 
Ferestrele erau întunecate. Nicio uşă deschisă. Ridică 
degetul mare către Morgan şi se întoarse către capătul 
aleii, apoi privi după colţ către Casa Berii. Niciunul dintre 
puţinii oameni care se aflau pe stradă nu părea să fi auzit 
împuşcătura. 

Se întoarse şi-i spuse lui Morgan că totul pare în regulă. 
Apoi adăugă: 

— Cartuşul. 

— Ce? 

— Cartuşul glonţului. Din pistolul tău. _ 

Se uitară pe jos şi Paul localiză micul tub galben. Il prinse 
cu batista şi-l şterse bine, ca să nu aibă cumva amprentele 
lui Morgan, după care îl aruncă în canal. Îi auzi 
rostogolindu-se şi apoi căzând cu un pleoscăit în fundul 
canalului. 

Morgan dădu din cap. 

— Mi-au spus ei că te pricepi. 

Nu suficient de bun încât să evite drumul întors în State, 
mulţumită unei astfel de bucăţi de alamă înfipte-n el. 

Morgan deschise un briceag bine echipat. 

— Vom îndepărta etichetele de pe haine. li vom lua toate 
lucrurile de prin buzunare. Apoi vom pleca de aici cât mai 
departe. Inainte să-l descopere. 

— Şi cine sunt „ei”? întrebă Paul. 

Din gătlejul lui Morgan se auzi un râs cavernos: 

— In Germania de azi, „ei” înseamnă toată lumea. 

— Soldaţii din trapele de asalt au tatuaje? Poate 
svastica? Sau poate literele „SA”? 

— Da. Posibil. 

— Uită-te după unul. Pe braţe şi pe piept. 

— Şi dacă găsesc vreunul? întrebă Morgan, încruntându- 
se. Ce-am putea face în situaţia asta? 

Paul dădu din cap către cuţit. 

— Cred că glumeşti. 

Dar pe faţa lui Paul se vedea că nu glumea absolut deloc. 

— Nu pot face asta, şopti Morgan. 

— O voi face eu, atunci. Dacă este atât de important să 
nu fie identificat, trebuie s-o facem. 

Paul îngenunche pe caldarâm şi deschise haina şi 
cămaşa bărbatului. Putea să înţeleagă scârba lui Morgan, 
dar a fi mercenar era, până la urmă, o slujbă ca oricare 
alta. Fie i te dăruiai sută la sută, fie-ţi căutai altceva de 
lucru. lar un tatuaj, un mic tatuaj, putea face diferenţa 
dintre viaţă şi moarte. 

Dar nu trebui să jupoaie nimic, din câte descoperi în cele 
din urmă. Pe corpul bărbatului nu erau semne. Dintr-odată 
se auzi un țipăt. 

Cei doi bărbaţi îngheţară. Morgan cercetă aleea. Începu 
să-şi caute din nou pistolul. Paul prinse plăselele pistolului 
luat de la militarul SA. 

Strigătul se auzi din nou. Apoi tăcere, cu excepţia 
zgomotelor străzii. Cu toate acestea, doar o clipă mai 
târziu, Paul auzi sunetul sinistru al alarmei, ridicându-se şi 
coborând, tot mai aproape de ei. 

— Ar trebui să pleci, spuse Morgan pe un ton imperios. 
Termin eu aici. Se gândi apoi un moment şi spuse: Ne 
întâlnim peste trei sferturi de oră. E un restaurant, Grădina 
de vară îi spune, pe Rosenthaler Strasse, în nord-vestul 
Pieței Alexander. Am o cunoştinţă care are informaţii 
despre Ernst. Il voi chema să ne întâlnim cu toţii acolo. 
Intoarce-te în faţa berăriei. Ar trebui să găseşti un taxi 
acolo. În tramvaie şi în autobuze se află mai mereu poliţişti. 


93 


la taxiul sau mergi pe jos, când poţi. Uită-te în faţă şi nu 
privi pe nimeni în ochi. 

— Grădina de vară, repetă Paul, apucând servieta şi 
ştergând praful şi mizeria de pe piele. Puse în ea pistolul pe 
care-l luase de la ofiţerul Sturmabteilung. 

— De acum înainte, să ne întoarcem la germană. Stârnim 
mai puţine suspiciuni. 

— Bună idee, spuse Morgan în limba locului. Tu o 
vorbeşti mai bine. Mai bine decât mă aşteptam. Dar 
rosteşte g-ul mai puţin apăsat. Vei vorbi ca un berlinez 
sadea. 

Un alt țipăt. Sirena se auzea tot mai aproape. 

— Oh, Schumann... şi dacă nu ajung acolo într-o oră? 
Radioul despre care ţi-a vorbit Bull Gordon, în clădirea 
ambasadei pe care o tot renovează? 

Paul dădu din cap. 

— Sună şi spune-le că ai nevoie de noi instrucţiuni. Risc 
strâmb. Le poţi spune, de asemenea, că am mierlit-o. 
Acum, dă-i bice. Nu te uita în ochii nimănui, poartă-te 
normal. Şi, orice s-ar întâmpla, nu fugii. 

— Să nu fug? De ce? 

— Pentru că sunt mult prea mulţi oameni în ţara asta 
care te-ar vâna pur şi simplu doar pentru că alergi. Acum, 
grăbeşte-te! 

Morgan se întoarse la treaba lui, cu mişcări iuți şi precise 
ca ale unui croitor. 


Maşina neagră, prăfuită şi ciupită de rugină, opri lângă 
trotuar, în apropierea aleii. Acolo se aflau trei ofiţeri de 
poliţie, purtând ţepeni uniforme verzi impecabile, cu gulere 
de un portocaliu strălucitor, şi pălării înalte, negre-verzui, 
cu panaş. 

De pe locul pasagerului coborî un bărbat mustăcios, de 
vârstă medie, purtând un costum bej, de in, din trei piese, 

iar maşina săltă imediat cu câţiva centimetri, uşurată de 
greutatea lui considerabilă. Işi puse panamaua peste părul 
cenuşiu şi rar, pe care-l purta pieptănat pe spate. Işi 
scutură apoi pipa din spumă de mare, aruncând scrumul. 

Motorul se înecă, apoi tuşi şi, în cele din urmă, se opri. 
Punând în buzunar pipa gălbuie, inspectorul Willi Kohl privi 
maşina cu un aer uşor exasperat. Şefii SS şi agenţii de 
investigaţii din Gestapo aveau la dispoziţie maşini 
Mercedes şi BMW. Dar ofiţerilor din Kripo, Poliţia Criminală, 
chiar şi celor mai de soi, cum era Kohl, le erau distribuite 
maşini de la Auto Union?. Şi, din cele patru cercuri care se 
uneau, reprezentând cele patru companii - Audi, Horch, 
Wanderer şi DKW - lui Kohl se pusese la dispoziţie un 
model vechi de doi ani, cel mai modest tip produs de 
această companie (în vreme ce maşina sa mergea - să 
zicem mergea din generozitate - cu motorină, se spunea că 
inițialele DKW erau prescurtarea de la „vehicul pe bază de 
aburi”10). 

Konrad Janssen, proaspăt bărbierit şi fără pălărie, ca 
atâţia alţi tineri inspectori candidaţi, cobori de la volan şi-şi 
închise haina de mătase verde a costumului său la două 
rânduri. Luă servieta şi cutia aparatului Leica din portbagaj. 

Bătându-şi buzunarele pentru a se asigura că are la el 
carneţelul şi plicurile pentru probe, Kohl se îndreptă către 
cei trei poliţişti. 

— Heil Hitler, inspectore, spuse cel mai în vârstă din 
grup, cu un ton familiar. 


Auto Union a rezultat din fuzionarea, în 1932, a patru firme germane 
producătoare de mașini (Audi, DKW, Horch şi Wanderer). Compania a 
impus marca Audi. In 1936, sediul companiei s-a stabilit în Chemnitz, 
Saxonia. (n.tr.) 

10 Dampf-Kraft-Wagen. Primul model, din 1916, construit de inginend 
danez Jurgen Skafte Rasmussen, avea un motor care chiar mergea cu 
aburi. (n.tr.) 

Kohl nu-l recunoscu şi se întrebă dacă se mai întâlniseră 
cumva înainte. Schupo - poliţia care patrula prin oraş - 
putea ocazional să-i asiste pe inspectorii Poliţiei Criminale, 
dar nu erau, din punct de vedere tehnic, sub comanda 
Poliţiei Criminale. Kohl se intersecta periodic cu fiecare 
dintre poliţiştii locali. 

Kohl ridică vag braţul, simulând salutul Partidului. 

— Unde este cadavrul? 

— Pe aici, domnule, spuse bărbatul. Aleea Dresda. 

Ceilalţi ofiţeri stăteau la fel de încordaţi. Erau prudenti. 

Ofițerii Schupo erau foarte pricepuţi la infracțiunile din 
trafic, la prinderea pungaşilor şi la reținerea maselor 
entuziaste atunci când Hitler se plimba pe largul bulevard 
Unter den Linten însă crima de acum cerea ceva mai mult 
discernământ din partea lor. O crimă înfăptuită de un hoţ 
presupunea ca ei să conserve scena crimei cu maximă 
atenţie; un asasinat înfăptuit de un militar din 
Sturmabteilung sau SS presupunea că era necesar să 
dispară cât de repede puteau şi să uite ce au văzut. 

Kohl îi spuse agentului Schupo mai în vârstă: 

— Spune-mi ce ştii. 

— Da, domnule. Mi-e teamă că nu foarte multe. Am 
primit un telefon la secţia din Tiergarten şi am venit 
imediat aici. Am fost primul care a ajuns. 

— Cine a sunat? 

Kohl intră pe alee, apoi privi în spate către ceilalţi ofiţeri 
şi, nerăbdător, le făcu semn să-l urmeze. 

— Nu şi-a dat numele. Era o femeie. A auzit o 
împuşcătură în zonă. 

— Când a sunat? 

— În jurul prânzului. 

— Şi ai ajuns aici când? 

— Am plecat de îndată ce am fost alertat de 
comandantul meu. 


96 


— Şi ai ajuns aici când? repetă Kohl întrebarea. 

— Poate că pe la 12.20. Sau poate la şi jumate. 

Făcu un semn către străduţa îngustă, care se termina 
într-o fundătură. 

Pe caldarâm se afla întins pe spate un bărbat corpolent, 
în vârstă de vreo patruzeci de ani. Rana din tâmplă era cu 
certitudine cauza morţii. Sângerase din belşug. Hainele lui 
erau răvăşite, iar buzunarele întoarse pe dos. Fusese ucis 
acolo, fără îndoială. Urmele de sânge duceau evident la 
această concluzie. 

Inspectorul le spuse celor doi poliţişti mai tineri: 

— Vă rog, vedeţi voi dacă nu cumva găsiţi vreun martor, 
în special cineva care să fi fost la capătul aleii ăsteia. Şi 
prin clădirile alea. 

Le arătă cele două clădiri din cărămidă - observând cu 
această ocazie că nu aveau nicio fereastră către alee. 

— Şi la berăria pe lângă care am trecut, Casa Berii, aşa-i 
spune. 

— Da, domnule. 

Agenţii plecară în grabă. 

— L-ai percheziţionat? 

— Nu, spuse cel mai în vârstă ofiţer Schupo, apoi 
adăugă: Doar pentru a verifica dacă nu este evreu, desigur. 

— Deci l-ai percheziţionat. 

— l-am deschis doar pantalonii. Apoi i-am închis la loc. 
Puteţi vedea. 

Kohl se întrebă dacă omul care decisese că moartea 
persoanelor circumcise nu ar trebui să fie considerată 
prioritară se gîndise că uneori procedura cu pricina era 
efectuată din motive medicale, poate chiar şi asupra celor 
mai arieni dintre copii. 

Kohl îl căută prin buzunare şi nu descoperi niciun 
document. De fapt, nu descoperi nimic. Curios. 

— Nu ai luat nimic de la el? Nu avea niciun document? 

Niciun efect personal? 

— Nu, domnule. 

Inspectorul îngenunche, respirând greoi, şi examina 
cadavrul cu atenţie. Descoperi că mâinile bărbatului erau 
moi, fără bătături. Vorbi, jumătate pentru sine, jumătate 
pentru a fi auzit de Konrad Janssen: 

— Cu asemenea mâini, cu unghii perfect tăiate, şi cu 
părul tuns, cu resturi de talc pe piele, cu siguranţă nu 
muncea fizic. Văd cerneală pe degetele lui, dar nu prea 
multă, ceea ce-mi spune că nu era în domeniul tipografic. 
Cu toate acestea, urmele sugerează că omul s-a murdărit 
de cerneală scriind de mână, probabil în registre sau 
corespondenţă. Nu e jurnalist, pentru că ar fi avut urme de 
creion pe mâini, dar nu văd niciuna. 

Kohl ştia asta pentru că investigase moartea a peste 
zece jurnalişti de când veniseră naţional-socialiştii la 
putere. Niciunul dintre aceste dosare nu fusese închis, 
niciunul nu mai era investigat. 

— Om de afaceri, profesionist, funcţionar civil, membru 
al guvernului... 

— Nici sub unghii nu are nimic, domnule. 

Kohl încuviinţă, apoi cercetă picioarele bărbatului: 

— Un intelectual cel mai probabil, cum am spus. Dar 
picioarele lui sunt foarte musculoase. Şi ia priveşte cât de 
uzaţi sunt pantofii! Doamne, simt că îmi iau foc picioarele 
doar uitându-mă la pantofii ăştia. Părerea mea este că tipul 
ăsta mergea mult şi des. 

Inspectorul gemu, ridicându-se cu oarecare efort. 

— leşise probabil la o plimbărică, după un prânz luat 
înainte de vreme. 

— Da, foarte posibil. Aici e o scobitoare, care ar putea fi 
foarte bine a lui. 

Kohl o luă şi o mirosi. Usturoi. Se aplecă şi adulmecă şi în 
apropiere de gura victimei. 

— Da, cred că aşa este. 

Puse scobitoarea într-unul dintre plicurile maro, apoi îl 
sigila. 

Tânărul ofiţer continuă: 

— Aşadar, o victimă a unei tâlhării. 

— Este, într-adevăr, o posibilitate, spuse Kohl fără să se 
grăbească. Dar poate că nu. Un tâlhar ar fi luat chiar tot ce 
avea omul asupra lui? Şi nu există arsuri de praf de puşcă 
pe gât sau pe ureche. Asta înseamnă că glonţul a fost tras 
de la o anumită distanţă. Un hoţ ar fi fost mai aproape şi s- 
ar fi confruntat faţă în faţă. Acest om a fost împuşcat din 
lateral, spate. 

Kohl linse vârful ciotului de creion pe care-l avea şi 
începu să-şi noteze aceste observaţii în carneţelul său 
jerpelit. 

— Da, da, sunt sigur că există tâlhari care îşi aşteaptă 
victima, o împuşcă şi apoi o jefuiesc. Dar nu se potriveşte 
cu ceea ce ştim despre cei mai mulţi hoţi, nu-i aşa? 

Rana sugera, de asemenea, că ucigaşul nu aparţinea 
Gestapoului, SS sau Cămăşilor brune. In asemenea ocazii, 
glonţul este tras de foarte aproape, în frunte sau în ceafă. 

— Ce făcea oare pe alee? se întrebă inspectorul 
candidat, privind în jur de parcă ar fi putut găsi răspunsul 
pe undeva, zăcănd pe pământ. 

— Asta nu ne interesează încă, Janssen. Este o scurtătură 
foarte cunoscută între Spener Strasse şi Calvin Strasse. 
Poate că nu avea intenţii bune venind pe-aici, dar vom afla 
asta din probe și mai puţin din ruta pe care a ales-o. 

Kohl examina rana de la cap, apoi merse către zidul de 
pe alee, împroşcat cu o cantitate considerabilă de sânge. 

Inspectorul exclamă de încântare descoperind glonţul pe 
caldarâm, lângă zidul de cărămidă. Il ridică atent cu o 
batistă. Era deformat, însă doar superficial. Işi dădu seama 

pe dată că este un glonţ de calibrul 9 mm. Cel mai probabil 
fusese tras cu un pistol automatic, care ar fi evacuat 
cartuşul de alamă consumat. Se adresă apoi celui de-al 
treilea ofiţer Schupo: 

— Ofiţere, uită-te, te rog, cu atenţie pe jos pe aici. Uită-te 
după un cartuş de alamă. 

— Da, domnule. 

Kohl scoase din buzunarul vestei sale monocilul pe care-l 
folosea ca lupă şi, privind cu atenţie prin el, examina 
proiectilul. 

— Glonţul s-a păstrat foarte bine. Asta-mi dă ceva 
speranţe. Vom vedea ce ne va spune analiza balistică la 
Alex. Sunt destul de pricepuţi. 

— Aşadar, ucigaşul are o armă nouă, plusă Janssen, apoi 
îşi nuanţă observaţia. Sau poate o armă veche cu care s-a 
tras rareori. 

— Foarte bine, Janssen. Tocmai asta voiam să spun şi eu. 

Kohl puse glonţul într-un alt plic maro, pe care-l sigilă. 

Scrise câteva lucruri în agendă. 

Janssen privi iar cadavrul. 

— Dacă nu a fost tâlhărit, domnule, atunci de ce le-au 
scos afară? întrebă el. Buzunarele, vreau să spun. 

— O, nu am vrut să spun că nu a fost jefuit. Doar că nu 
sun chiar atât de sigur că jaful a fost principalul motiv. A, 
uite acolo. Deschide haina din nou. 

Janssen dădu haina deoparte. 

— Vezi firele alea? 

— Unde? 

— Uite, chiar acolo! 

Kohl îi arătă. 

— Da, domnule. 

— Eticheta a fost îndepărtată. Nu cumva aşa a procedat 
cu toate obiectele de îmbrăcăminte? 

— Identificarea, spuse tânărul dând din cap, pe măsură 

ce cerceta pantalonii şi cămaşa. Ucigaşul nu a vrut să 
aflăm pe cine a ucis. 

— Există însemne pe pantofi? 

Janssen îi ridică şi se uită atent la ei. 

— Niciunul, domnule. 

Kohl se uită şi el la pantofi, apoi pipăi haina victimei. 

— Costumul este făcut din material înlocuitor. 

Inspectorul aproape că îşi muşcă limba: fusese cât pe ce 
să folosească sintagma stofa lui Hitler, o trimitere la 
hainele făcute din fibre vegetale. (lată o glumă populară: 
dacă ai o tăietură în costum, cu apă şi cu raze de soare 
hainele ar creşte la loc, pur şi simplu.) Fuhrer-ul anunţase 
că plănuieşte ca țara să nu mai fie dependentă de 
importuri comerciale. Elasticul, margarina, benzina, uleiul 
de motor, cauciucul, hainele - toate urmau să fie fabricate 
din materiale alternative, autohtone. Problema era, fireşte, 
aceeaşi pentru substitutele de pretutindeni - pur şi simplu 
acestea nu erau de bună calitate, iar oamenii se refereau 
uneori la ele cu dispreţ, spunând că sunt mărfurile lui Hitler 
Dar nu era înţelept defel să foloseşti această sintagmă în 
public. Cineva te-ar fi putut turna. 

Semnificaţia acestei descoperiri era că, probabil, 
bărbatul mort era german. Cei mai mulţi străini ajunşi de 
curând în ţară veneau cu bani de buzunar, ceea ce-i făcea 
suficient de avuţi pentru a-şi permite să cheltuiască... şi, 
oricum, nimeni nu ar fi cumpărat de bunăvoie haine ieftine 
ca acestea. 

Totuşi, de ce ar fi vrut ucigaşul să ascundă identitatea 
victimei sale? Hainele din înlocuitori sugerau că victima nu 
ieşea din comun cu nimic. Mai apoi, Kohl se gândi că mulţi 
dintre membrii mai importanţi ai Partidului Național- 
Socialist erau prost plătiţi şi, de multe ori, chiar şi cei care 
aveau salarii decente purtau haine de proastă calitate, în 
semn de loialitate faţă de Führer. Aşadar, motivul morţii 

necunoscutului să fi fost oare poziţia pe care o ocupa în 
Partid sau în guvern? 

— Interesant, spuse Kohl, ridicându-se înţepenit. Ucigaşul 
împuşcă un om într-o zonă populată a oraşului. Ştie că 
împuşcătura ar putea fi auzită de cineva şi, cu toate 
acestea, riscă să fie prins decupând etichetele de pe 
hainele victimei. Asta mă face tot mai curios să aflu cine a 
fost acest nefericit domn. la-i amprentele, Janssen! Am 
aştepta zadarnic să le ia medicul legist. 

— Da, domnule. 

Tânărul ofiţer deschise servieta, scoase echipamentul şi 
trecu la muncă. 

Kohl privi cu atenţie pavajul. 

— Am spus „ucigaşul”, la singular, Janssen, dar, desigur, 
ar putea fi zeci de inşi. Acum însă n-am nicio ipoteză legată 
de modul în care s-au desfăşurat evenimentele în realitate. 

Multe dintre locurile unde se petreceau crime erau 
acoperite, în mod convenabil, de praful adus de vântul 
îngrozitor de răzbătător care sufla prin tot Berlinul. Dar nu 
şi această alee protejată de case. 

— Domnule... Inspectore, îl strigă polițistul Schupo. Nu 
am găsit niciun cartuş aici. Am cercetat toată zona. 

Era un amănunt care-l tulbură pe Kohl, iar Janssen văzu 
expresia de pe faţa şefului. 

— Mă preocupă faptul că nu s-a mulţumit doar să taie 
etichetele de pe hainele victimei, explică inspectorul, ci şi-a 
făcut timp să caute şi cartuşul. 

— Aşa... Deci este un profesionist. 

— După cum am spus, Janssen, când facem deducţii, nu 
trebuie să ne expunem concluziile ca pe nişte certitudini. 
Când faci asta, atunci mintea ta, în mod instinctiv, se 
închide în fața altor posibilităţi. Spune, mai degrabă, că 
principalul nostru suspect pare să aibă un grad mare de 
pricepere, întrucât este atent la detalii. Poate că e un 

criminal profesionist, poate că nu. De asemenea, ar fi putut 
la fel de bine ca un şobolan sau o pasăre să fi fost atraşi de 
obiectul strălucitor sau să-l fi cules de pe jos un şcolar care 
apoi a rupt-o la fugă, înfricoşat de vederea unui cadavru. 
Sau poate că ucigaşul este un sărăcan care vrea să 
refolosească alama. 

— Desigur, inspectore, spuse Janssen, dând din cap de 
parcă s-ar fi străduit să memoreze cuvintele lui Kohl. 

Lucrau împreună de puţin timp, însă inspectorul învățase 
două lucruri în legătură cu Janssen: că tânărul era incapabil 
de ironie şi că învăţa remarcabil de repede. Ultima calitate 
era un dar de la Dumnezeu pentru inspectorul care nu se 
putea lăuda cu răbdarea. Cu toate acestea, în ceea ce 
priveşte prima calitate, şi-ar fi dorit ca băiatul să 
glumească mai des, pentru că în poliţie ai nevoie de umor 
ca de aer. 

Janssen termină de luat amprentele cu gesturi de expert. 

— Acum amprentează şi caldarâmul din jurul lui şi 
fotografiază urmele pe care le descoperi. Se prea poate ca 
pe ucigaşul ăsta, care a fost suficient de isteţ să taie 
etichetele, să nu-l fi dus mintea să se ferească să atingă 
pământul când a făcut asta. 

După cinci minute de pulverizat praful de amprente în 
jurul cadavrului, Janssen spuse: 

— Cred că avem ceva aici, domnule. Priviţi. 

— Da. Sunt bune. Colectează-le. 

După ce fotografie amprentele, tânărul aspirant se 
retrase şi făcu poze adiţionale cadavrului şi scenei crimei. 
Inspectorul înconjură încet cadavrul. Scoase din nou 
monoclul din buzunarul vestei şi-şi petrecu pe după gât 
cordonul verde de care era ataşat, cadou de Crăciun 
împletit pentru el de tânărul Hanna. Examină o pată pe 
pavaj, de lângă cadavru. 

— Fâşii de piele, aşa se pare. Le privi cu atenţie. Vechi şi 

uscate. Maro. Prea rigide ca să fie de la mănuşi. Poate 
pantofi, o centură, un rucsac vechi sau o valiză a 
criminalului sau a victimei. 

Colectă aceste fâşii şi le puse în alt plic maro, apoi umezi 
lipiciul şi-l închise. 

— Am găsit un martor, domnule, spuse unul dintre ofiţerii 
Schupo mai tineri. Dar nu prea e dispus să coopereze. 

Martor. Excelent! Kohl îl urmă pe ofiţer până la ieşirea de 
pe alee. Acolo, un alt ofiţer Schupo trăgea după el un 
bărbat care avea, după cum estimă Kohl, peste patruzeci 
de ani. Era îmbrăcat ca un muncitor. Ochiul lui stâng era de 
sticlă, iar braţul drept atârna inert pe lângă corp. Unul 
dintre cele patru milioane de supraviețuitori ai Marelui 
Război, rămaşi betegi pentru totdeauna după această 
îngrozitoare experienţă. Ofiţerul Schupo îl împinse către 
Kohl. 

— Asta e tot, ofiţere, spuse inspectorul aspru. 
Mulţumesc.  |Intorcându-se către martor, întrebă: Ai 
buletinul la tine? 

Bărbatul îi dădu actul de identitate. Kohl examina 
documentul. Uită tot ce citise în document în clipa când i-l 
returnă, dar simplul fapt că un ofiţer de poliţie le 
examinează chiar şi superficial documentele de identitate îi 
determină pe martori să devină foarte cooperanţi. 

Cu toate acestea, nu se întâmpla mereu aşa. 

— Aş vrea să vă ajut. Insă, după cum i-am spus ofițerului, 
domnul de faţă, nu am văzut mare lucru, de fapt. 

Tăcu. 

— Da, da, spune-mi totuşi ce ai văzut. 

Kohl îi făcu un semn nerăbdător cu mâna lui mare. 

— Da, inspectore. Curăţăm scările din subsol la numărul 
48. Aici. Arătă înspre o clădire aflată dincolo de alee. După 
cum puteţi vedea, eram sub nivelul aleii. Am auzit ceva ce, 
în momentul acela, am crezut că este un rateu de maşini. 

Kohl mormăi. Din 1933, doar idioţii se mai gândeau la 
rateuri de maşină, primul gând al tuturor celorlalţi era la 
împuşcături. 

— Nu i-am dat importanţă şi mi-am văzut de treabă. Îşi 
dovedi cele spuse arătând către bluza şi pantalonii săi uzi. 
Zece minute mai târziu, am auzit un fluierat. 

— Un fluierat? Al vreunui poliţist, de exemplu? 

— Nu, domnule, vreau să spun... de parcă cineva ar fi 
şuierat printre dinţi. Se auzea destul de bine. Am privit într- 
acolo... Un bărbat ieşise de pe alee şi fluierase ca să 
oprească un taxi. S-a oprit în faţa clădirii unde munceam eu 
şi l-am auzit cerându-i şoferului să-l ducă la restaurantul 
Grădina de vară. 

Un fluierat? se gândi Kohl. Era neobişnuit. Fluieri ca să 
chemi câinii sau caii. Dar un taxi... s-ar putea ca şoferul să 
se simtă ofensat. În Germania, toţi profesioniştii şi 
meseriaşii sunt demni de un respect egal. Este de presupus 
că suspectul ar putea fi un străin? Sau, mai degrabă, un 
mitocan? Îşi notă informaţiile în carneţel. 

— Ce număr avea taxiul? îl întrebă Kohl, dar primi 
răspunsul la care se aştepta. 

— O, domnule, nu am nici cea mai mică idee. 

— Grădina de vară. Era un nume des folosit. Care 
anume? 

— Cred că am auzit şi Rosenthaler Strasse. 

Kohl dădu din cap, încântat că descoperise un fir atât de 
bun chiar la începutul investigaţiei. 

— Spune-mi, cum arăta bărbatul? 

— Eram jos, pe scări, domnule, aşa cum v-am zis. Nu i- 
am văzut decât spinarea, când se urca în maşină. Era un 
bărbat masiv, mai înalt de doi metri. Era masiv, dar nu 
gras. Şi avea accent. 

— Ce accent? Dintr-o zonă diferită a Germaniei? Sau din 
altă ţară? 


105 


— Asemănător cu cei din sud, aş zice. Însă am un frate 
lângă Munchen... şi accentul bărbatului suna totuşi puţin 
diferit. 

— Poate că era din altă ţară? Sunt mulţi străini aici în 
zilele astea, cu Olimpiada. 

— Nu ştiu, domnule. Mi-am petrecut toată viaţa în Berlin. 
Şi am părăsit patria doar o dată. 

Făcu un semn cu capul către braţul lui inert. 

— Avea o geantă de piele? 

— Da, cred că da. 

Kohl îi spuse lui Janssen: 

— Probabil că din geantă provin fâşiile de piele. 

Reveni la martor: 

— Şi zici că nu i-ai văzut faţa? 

— Nu, domnule. 

Kohl cobori vocea: 

— Dacă-ţi spun că nu-ți voi lua numele, deci că nu vei fi 
implicat în anchetă mai târziu, crezi că ţi-ai putea aminti 
mai bine cum arăta omul ăla? 

— Să fiu sincer, domnule, nu i-am văzut faţa. 

— Ai idee ce vârstă avea? 

Bărbatul scutură din cap. 

— Tot ce ştiu este ca era un bărbat solid şi purta un 
costum scump... Mi-e teamă că nu vă pot spune ce culoare 
avea acesta. A, şi pe cap avea o pălărie care semăna cu 
cea pe care o poartă ministrul aviaţiei, Göring. 

— Cum adică? întrebă Kohl. 

— Cu margine îngustă. Maro. 

— A, ăsta e un amănunt care ne poate ajuta. 

Kohl îl cercetă pe îngrijitor din cap până-n picioare. 

— Foarte bine, poţi pleca acum. 

— Heil Hitler, spuse bărbatul cu un entuziasm patetic şi 
salută energic, poate ca să compenseze faptul că trebuia 
să folosească mâna stângă. 

Inspectorul îi răspunse şi el neatent cu un Heil aruncat 
peste umăr şi se întoarse la cadavru. Adunară în grabă 
echipamentul. 

— Să ne grăbim. La Grădina de vară! 

Se îndreptară către maşină. Willi Kohl se strâmbă când îşi 
privi picioarele. Chiar dacă purta pantofi de piele excesiv 
de scumpi, căptuşiţi cu cea mai moale lână de miel, nu 
reuşea să-şi protejeze degetele şi laba piciorului. Pavajul 
era, în mod special, nemilos cu picioarele lui. 

Işi dădu seama că Janssen, care mergea alături de el, îşi 
încetinise paşii. 

— Gestapo, spuse tânărul în şoaptă. 

Tulburat, Kohl ridică privirea şi-l zări pe Peter Krauss, în 
jerpelitul său costum maro, potrivindu-şi pe cap pălăria 
moale de fetru şi apropiindu-se. In spatele lui erau doi 
dintre asistenții săi mai tineri, cam de vârsta lui Janssen. 

Oh, nu acum! Suspectul ar putea fi la restaurant chiar 
acum, fără să ştie că a fost identificat. 

Krauss se apropie tacticos de cei doi criminalişti. 
Ministrul propagandei, Goebbels, trimitea mereu fotografi 
ai Partidului să facă poze regizate cu modele ariene şi 
familiile lor, pentru a le folosi în publicaţiile sale. Peter 
Krauss ar fi putut apărea cu uşurinţă în aceste sute de 
fotografii: era un bărbat înalt, suplu şi blond. Fost coleg de- 
al lui Kohl, Krauss fusese solicitat să facă parte din Gestapo 
datorită experienței căpătate în cadrul vechiului 
departament A1 din Poliția Criminală, care investiga crime 
politice. Imediat după ce național-socialiştii preluaseră 
puterea, departamentul se desprinsese din organigrama 
Kripo şi devenise Gestapo. Krauss era asemenea multor 
germani prusaci: nordic cu ceva sânge slav în vine, dar 
umbla vorba că primise oferta să părăsească Kripo pentru a 
munci în Prinz Albrecht Strasse doar după ce îşi schimbase 
numele Pietr, care mirosea a rusnac. 

Kohl auzise că Peter Krauss era un investigator metodic, 
deşi nu lucraseră niciodată împreună. Kohl refuzase mereu 
să se ocupe de crimele politice şi acum Kripo nu mai avea 
voie s-o facă. 

— Willi, bună ziua, spuse Krauss. 

— Să trăieşti. Cu ce treburi pe-aici, Peter? 

Janssen dădu din cap şi investigatorul Gestapo îl salută la 
fel. Îi spuse lui Kohl: 

— Am primit un telefon de la şeful nostru. 

„Voia să spună că sunase Heinrich Himmler în 
persoană?” se întrebă Kohl. Era posibil. Cu o lună în urmă, 
şeful SS trecuse toate forţele poliţieneşti ale Germaniei sub 
controlul propriu și crease Sipo, divizia de poliţişti sub 
acoperire, în care inclusese Gestapo, Kripo şi bine- 
cunoscutul SD'!, care era divizia de informaţii a SS. 
Himmler abia fusese numit şeful Poliţiei de Stat, un titlu 
mai degrabă modest pentru conducătorul celui mai mare 
sistem polițienesc de pe faţa pământului, se gândise Kohl 
când auzise ştirea. 

Krauss continuă: 

— El a primit instrucţiuni de la Fuhrer-ul nostru să 
menţină ordinea în oraş pe timpul Olimpiadei. Suntem 
interesaţi de toate crimele importante care se petrec în 
apropierea stadionului, a Satului olimpic şi a centrului 
oraşului şi trebuie să ne asigurăm că făptaşii sunt prinşi în 
cel mai scurt timp. lar aici avem o crimă la o aruncătură de 
băț de Grădina Zoologică. 

Krauss scoase un zgomot care aducea cu un pleoscăit, 


11 Sicherhaitsdlienst, serviciul de securitate nazist înfiinţat în 1931 sub 
numele de /c-Dienst. A fost organizat de Reinhard Heynarich. A devenit 
singurul serviciu de informaţii al partidului în 1934. In 1938, s-a 
transformat în serviciul de siguranţă al întregii ţări. După Al Doilea 
Război Mondial, SD a fost considerat o organizaţie criminală şi membrii 
ei au fost acuzaţi de crime de război şi judecaţi la Nurnberg. (n.tr.) 

indicând mirarea. 

Kohl se uită ostentativ la ceas, în încercarea disperată de 
a ajunge la Grădina de vară. 

— Mi-e teamă că trebuie să te părăsesc, Peter. 

Omul Gestapoului se lăsă pe vine pentru a examina 
cadavrul şi spuse: 

— Din nefericire, cu toţi reporterii ăştia în oraş... Atât de 
dificil să-i controlăm, să-i monitorizăm. 

— Da, da, dar... 

— Trebuie să ne asigurăm că rezolvăm cazul până să afle 
ei de asasinat. 

Krauss se ridică şi merse fără grabă în jurul cadavrului. 

— Cine e, ştim asta? 

— Nu încă. Nu i-am găsit actele de identitate. Spune-mi, 
Peter, cazul ăsta nu are de-a face cumva cu SS sau SA, nu? 

— Habar n-am, spuse Krauss, ridicând o sprânceană, 
mirat. De ce? 

— Venind aici, eu şi Janssen am observat multe... prea 
multe patrule. Filtre spontane pentru verificarea 
documentelor de identitate. Cu toate acestea, nu ni s-a 
spus nimic despre vreo operațiune. 

— A, nu-i nimic, spuse inspectorul de la Gestapo, dând 
din mână dispreţuitor. O problemă măruntă de securitate. 
Nu e nimic pentru care să-şi bată capul Poliţia Criminală. 

Kohl se uită iar la ceasul său de buzunar. 

— Bine, chiar trebuie să plec, Peter. 

Ofiţerul Gestapo se ridică în picioare. 

— A fost jefuit? 

— Nu mai are nimic prin buzunare, spuse Kohl 
nerăbdător. 

Krauss se uită îndelung la cadavru şi singurul lucru la 
care se putu gândi Kohl fu că suspectul său stătuse în 
Grădina de vară, la jumătatea drumului până la o masă 
constând într-un şniţel sau un crenvurst. 

— Trebuie să mă întorc, spuse Kohl. _ 

— O clipă. Krauss continuă să studieze cadavrul. In cele 
din urmă, fără să-i privească, spuse: Nu este deplasat să 
spunem că asasinul este un străin. 

— Un străin? Ei bine... începu Janssen. 

Vorbea repede, iar sprâncenele se ridicară pe faţa 
tânără. Dar Kohl îi aruncă o privire aspră şi Janssen tăcu. 

— Ce vrei să spui? îl întrebă Krauss. 

Inspectorul candidat se redresă repede: 

— Sunt curios de ce credeţi că ar putea fi vorba despre 
un străin. 

— Aleea pustie, dispariţia actelor de identitate, un 
asasinat cu sânge-rece... Când îţi petreci atâta timp în 
domeniul criminalistic, capeţi un instinct anume faţă de cei 
care fac asemenea crime, inspector candidat. 

— De ce ar fi diferită crima asta de altele? nu se putu 
abţine Kohl să îl întrebe. Zilele astea, cu greu poţi 
considera excepţională omorârea a unui om pe o alee din 
Berlin. 

Dar Krauss nu răspunse. 

— Un ţigan sau un polonez, foarte posibil. Oameni 
violenţi, cu certitudine. Şi care au motive din belşug să 
omoare germani nevinovaţi. De asemenea, asasinul ar 
putea fi ceh din est, desigur nu din regiunea Sudeţilor. 
Este bine ştiut faptul că omoară oamenii pe la spate. 

Lui Kohl aproape că-i scăpă: „Ca şi Cămăşile brune”. Dar 
spuse doar: 

— Atunci putem spera că făptaşul este slav. 

Krauss nu reacţionă, deşi era o aluzie la originea sa 
etnică. Privi din nou la cadavru. 

— Voi face cercetări în legătură cu asta, Willi. Îi voi pune 
pe oamenii mei să ia legătura cu agenţii din zonă. 

Kohl spuse: 

— Mă simt mai bine la gândul că vom apela la 

informatorii naţional-socialişti. Se pricep la asta. Şi sunt 
atât de mulţi! 

— Așa este. 

Janssen, dragul de el, privi şi el neliniştit la ceas, făcu o 
grimasă şi spuse: 

— O, ce-am întârziat la întâlnirea aia, domnule! 

— Da, da, am întârziat. 

Kohl se îndreptă către ieşirea de pe alee. Dar se opri şi-l 
strigă pe Krauss: 

— Încă o întrebare... 

— Da, Willi... 

— Ce fel de pălărie poartă Göring, ministrul aviaţiei? 

— Ce întrebare e asta...? se încruntă Krauss. 

— Göring. Ce fel de pălărie poartă? 

— Hmm, nu am nicio idee, replică el, părând pentru o 
clipă uluit, de parcă ar fi crezut că este vorba despre un 
domeniu în care orice bun ofiţer Gestapo ar fi trebuit să fie 
iniţiat. De ce? 

— Nu contează. 

— Heil Hitler. 

— Heil. 

Grăbindu-se către maşina lor DKW, Kohl spuse cu 
respiraţia tăiată: 

— Dă-i filmul unuia dintre ofiţerii Schupo şi spune-i să se 
grăbească să-l ducă la sediu. Vreau fotografiile alea cât mai 
repede. 

— Da, domnule. 

Tânărul se întoarse şi-i înmână filmul unui ofiţer, dându-i 
instrucţiunile de rigoare, apoi îl prinse din urmă pe Kohl, 
care vorbea cu un Schupo: 

— Când medicul legist ajunge aici, spune-i că vreau 
raportul autopsiei cât se poate de repede. Vreau să-mi 
spună ce boli ar fi putut avea prietenul nostru. Gonoree şi 
tuberculoză, în special. Şi cât de avansate. Şi ce conţinea 

stomacul. Plus tatuaje, oase rupte, cicatrice chirurgicale. 

— Da, domnule. 

— Nu uita să-i spui că e urgent. 

Medicul legist era atât de ocupat zilele acelea, încât ar fi 
putut trece chiar opt sau zece ore până când cadavrul să 
fie ridicat din stradă. Autopsia ar fi putut fi făcută în câteva 
zile. 

Kohl se strâmbă de durere, grăbindu-se către DKW. Lâna 
de miel din pantofii săi se mototolise. 

— Care este cel mai scurt traseu până la Grădina de 
vară? Nu contează, ne dăm noi seama. 

Se uită în jur. 

— Acolo! strigă el, arătând către un chioşc de ziare. 
Mergi şi cumpără toate ziarele pe care le găseşti. 

— Da, domnule, dar de ce? 

Willi Kohl se lăsă să cadă în scaunul şoferului şi băgă 
cheia în contact. Nu mai avea respiraţie, dar reuşi cu toate 
acestea să-şi controleze nerăbdarea. 

— Pentru că ne trebuie un portret al lui Göring cu pălărie. 
De ce altceva? 

CAPITOLUL ȘAPTE 


În picioare la colţul străzii, ţinând un exemplar jerpelit 
din Berliner Zeitung, Paul cerceta cafeneaua Grădinii de 
vară: doamne care purtau mănuşi şi-şi beau cafeaua, 
bărbaţi care dădeau peste cap berile cu înghiţituri 
pofticioase şi-şi treceau apoi ştergare de in peste mustăţi, 
pentru a şterge spuma. Oameni care se bucurau de soarele 
amiezii, fumând o ţigară. 

Paul Schumann rămăsese nemişcat şi observa necontenit 
oamenii. 

Defect... 

Ca maşina care culegea literele din cutia lor 
compartimentată şi le aduna în cuvinte şi propoziţii. 

Atenţie la literele p şi g, îi spunea tatăl său de fiecare 
dată, căci în special aceste litere erau foarte uşor de 
confundat, pentru că piesa culeasă era exact reversul 
literei imprimate. _ 

Cerceta Grădina de vară cel puţin la fel de atent. Il ratase 
pe agentul SA care-l supraveghea din cabina telefonică de 
lângă Aleea Dresda - o greşeală de neiertat pentru un 
mercenar. Nu avea de gând să o repete. 

După câteva minute, nu se simţi în pericol imediat, dar - 
se gândi el - cum putea fi sigur? Poate că persoanele la 
care privea nu erau mai mult decât păreau: oameni simpli, 
mâncându-şi prânzul şi propunându-şi să facă o plimbare 
într-o după-amiază toridă şi leneşă de sâmbătă. Fără să-i 
intereseze lumea de pe strada. 

Dar poate că toţi erau bănuitori şi loiali naziştilor până în 
crimă, ca omul acela de pe Manhattan, Heinsler. Toţi îl 
iubim pe Fuhrer... 

Îndesă ziarul într-un coş de gunoi, traversă strada şi intră 
în restaurant. 

— Vă rog, îi spuse el şefului de sală, aş vrea o masă 
pentru trei persoane. 

— Oriunde, oriunde, răspunse cu o voce sâcâită 
chelnerul. 

Paul se aşeză la o masă din interior. Aruncă o privire 
relaxată în jurul său. Nimeni nu-l băga în seamă. Sau părea 
că nu-l bagă în seamă. 

In cele din urmă apăru un chelner. 

— Doriţi să comandati? 

— Deocamdată vreau o bere. 

— Ce fel de bere? 

Incepu să înşire mărci de bere de care Paul nu auzise 
niciodată. Paul spuse: 

— Prima. Un pahar mare. 

Chelnerul se îndreptă către bar şi se întoarse un moment 
mai târziu cu un pahar înalt cu bere blondă. Paul bău cu 
sete, dar descoperi că nu-i place gustul berii. Era aproape 
dulce, cu aromă de fructe. O împinse deoparte şi-şi aprinse 
o ţigară Chesterfield, scoţând-o din pachet sub masă, să nu 
vadă nimeni că este o marcă americană. Se uită cu atenţie 
şi îl văzu pe Reginald Morgan intrând degajat în restaurant. 
Acesta se uită în jur, îl observă pe Paul şi, îndreptându-se 
către el, îi spuse în germană: 

— Prietene, mă bucur să te revăd. 

Îşi strânseră mâinile, apoi Morgan se aşeză la masă în 
faţa lui Paul. : 

Faţa lui Morgan era transpirată şi se şterse cu batista. In 
ochii lui se citea îngrijorarea. 

— A fost foarte aproape. Schupo a ajuns acolo imediat ce 

am plecat. 

— Te-a văzut cineva? 

— Nu cred. Am plecat pe la capătul îndepărtat al aleii. 
Suntem în siguranţă aici? întreba Paul, privind în jur. Nu ar 
trebui să plecăm? 

— Nu. Ar da de bănuit să vii la restaurant la ora asta şi să 
pleci repede, fără să mănânci. Nu e ca la New York. 
Berlinezii nu se grăbesc când vine vorba despre mâncare. 
Birourile se închid pentru două ore, astfel ca oamenii să 
mănânce un prânz ca lumea. Desigur, mănâncă şi micul 
dejun de două ori. Işi mângâie burta. Acum poţi să înţelegi 
de ce am fost fericit când am fost trimis aici. Uitându-se 
liniştit în jur, Morgan spuse: Uite aici. Impinse o carte 
groasă către Paul. Vezi, mi-am amintit că trebuie să ţi-o 
dau înapoi. 

Pe copertă era scris în germană Mein Kampf adică, 
traduse Paul, Lupta mea. Cartea era semnată de Hitler. 
Scrisese o carte? Paul era mirat. 

— Mulţumesc. Nu era nicio grabă. Paul strivi mucul de 
ţigară în scrumieră, dar, când jarul acesteia se transformă 
în cenuşă şi se răci, strecură resturile în buzunar, atent în 
continuare să nu lase urme care i-ar fi putut trăda trecerea 
pe acolo. 

Morgan se aplecă în faţă, zâmbind de parcă i-ar fi şoptit 
o glumă fără perdea. 

— În carte găseşti o sută de mărci. Şi o adresă a casei 
unde vei sta, o pensiune. Se află lângă Piaţa Lützow, la sud 
de Grădina Zoologică. Ţi-am scris şi indicaţii ca s-o găseşti. 

— Este la parter? 

— Apartamentul? Habar n-am. Nu am întrebat. Te 
gândeşti la posibilităţile de scăpare? 

In mod special, se gândise la bârlogul beţivanului de 
Malone, cu uşile şi ferestrele sale impenetrabile, şi la o 
petrecere de bun venit organizată de câţiva marinari bine 

înarmaţi. 

— Aşa este. 

— Ei bine, du-te şi aruncă un ochi. Poate c-o poţi schimba 
dacă e vreo problemă. Proprietăreasa pare agreabilă. 
Numele ei este Käthe Richter. 

— E nazistă? 

Morgan spuse încet: 

— Nu folosi cuvântul ăsta aici. Te va da de gol. „Nazist” 
se spune prin Bavaria la „prostănac”. Abrevierea corectă 
este „Nazo”, dar nici pe asta n-o auzi prea des. Mai bine 
spui „naţional-socialist”. Unii folosesc inițialele: NSDAP. Sau 
te poți referi la Partid. Şi s-o faci în mod respectuos... În 
ceea ce-o priveşte pe domnişoara Richter, nu pare să aibă 
vreo simpatie de vreun fel sau altul. 

Făcând un semn cu capul către bere, Morgan îl întrebă: 

— Nu bei dintr-asta? 

— Are gust de pipi. 

Morgan începu să râdă. 

— Este bere din grâu. Copiii beau d-asta. De ce ai cerut 
aşa ceva? 

— Aveau o mie de tipuri de bere. Nu am auzit de niciunul 
dintre ele. 

— Am să comand eu. 

Când chelnerul veni la masa lor, Morgan spuse: 

— Adu-ne, te rog, două beri Pschorr. Şi cârnaţi cu pâine. 
Cu varză şi castraveciori muraţi. Unt, dacă aveţi astăzi. 

— Da, domnule. 

Chelnerul luă paharul lui Paul. 

Morgan continuă: 

— În carte ai de asemenea şi un paşaport rusesc cu poza 
ta şi nişte ruble, contravaloarea a o sută de dolari. In caz 
de urgenţă, fă-ţi drum până la frontiera Elveţiei. Germanii 
vor fi fericiţi să dea afară din ţară un rus şi te vor lăsa să 
pleci. Nu-ţi vor lua rublele pentru că nu li se permite să le 

folosească. Elveţienilor nu le va păsa că eşti bolşevic şi vor 
fi fericiţi să te lase în ţară, ca să-ţi cheltuieşti banii. Du-te la 
Zurich şi lasă un mesaj la Ambasada SUA. Gordon te va 
scoate din ţară. Acum, după povestea petrecută pe Aleea 
Dresda, trebuie să fim foarte atenţi. Cum spuneam, ceva se 
întâmplă, cu siguranţă, prin oraș. Sunt mult mai multe 
patrule pe străzi decât de obicei: Cămăşile brune - ceea ce 
nu este neapărat ciudat - nu au ce face cu timpul lor, aşa 
că mărşăluiesc şi patrulează, dar sunt şi trupe SS şi 
oamenii Gestapoului. 


— Ei sunt...? _ 
— SS... l-ai văzut pe cei doi din patio? In uniforme negre? 
— Da. 


— Au fost gărzile lui Hitler la început. Acum sunt o 
adevărată armată privată. Cei mai mulţi poartă uniforme 
negre, dar sunt şi unii în uniformă gri. Gestapo este poliţia 
secretă, iar oamenii ei umblă îmbrăcaţi civil. Nu sunt mulţi, 
dar sunt foarte periculoşi. Ei se ocupă, în special, de 
crimele politice. Dar în Germania de azi orice ar putea fi o 
crimă politică. Scuipatul pe stradă este o ofensă adusă 
onoarei Fuhrer-ului, aşa că vei ajunge, în închisoarea 
Moabit sau într-un lagăr de concentrare. 

Chelnerul le aduse berile Pschorr şi mâncarea, iar Paul 
bău o jumătate de pahar dintr-odată. Era aspră şi bogată. 

— Ei da, asta e bună. 

— Îţi place? După ce am sosit aici, mi-am dat seamă că 
nu voi mai putea bea bere americană din nou. Să poţi face 
bere, iată o artă care se învaţă în ani de zile. Ştiinţa asta 
este respectată la fel de mult ca un titlu universitar. 
Berlinul este capitala Europei la făcut bere, însă cea mai 
bună pe care o fac este în Munchen, în sud, în Bavaria. 

Paul mânca de zor. Insă nu la bere şi la mâncare se 
gândea în acele momente. N 

— Trebuie să acţionăm repede, şopti el. In profesiunea 

lui, fiecare oră petrecută pe lângă locul unde dăduse 
lovitura creștea riscul de a fi prins. Am nevoie de informaţii 
şi de o armă, adaugă el. 

Morgan dădu din cap. 

— Omul meu de legătură ar trebui să fie aici în câteva 
minute. El are informaţii despre... despre omul pe care ai 
venit să-l vizitezi. Apoi, în după-amiaza asta vom merge să 
vizităm o casă de amanet. Proprietarul are o puşcă tocmai 
bună pentru tine. 

— O puşcă? 

Paul se încruntă. 

Morgan era îngrijorat. 

— Nu poţi să foloseşti o puşcă? 

— Da, pot să trag cu puşca. Am făcut armata la 
infanterie. Dar lucrez mereu de aproape. 

— De aproape? E mai uşor pentru tine? 

— Nu se pune problema de uşurinţă. E mai eficient. 

— Ei bine, crede-mă, Paul, ar fi posibil, deşi foarte dificil, 
să te apropii suficient ca să-l poţi omori cu un pistol. Dar 
mişună atâţia ofiţeri din trupele de şoc şi atâţia agenţi SS şi 
ai Gestapoului încât, fără îndoială, ai fi prins. Şi-o garantez 
că va durea mult până vei muri şi va fi neplăcut. Dar mai 
este un motiv pentru care e indicat să foloseşti o puşcă - 
individul trebuie asasinat în public. 

— De ce? întrebă Paul. 

— Senatorul spune că toţi membrii guvernului şi ai 
Partidului ştiu cât este de important Ernst în problema 
reînarmării. Este esenţial să ne asigurăm că, indiferent cine 
îl va înlocui, va şti că se pune în pericol dacă îi va continua 
programul. Dacă Ernst moare la el acasă, Hitler ar putea 
muşamaliza totul, spunând că a murit într-un accident sau 
de cine ştie ce boală. 

— Atunci o voi face în public, spuse Paul. Cu o puşcă. Dar 
trebuie să reglez arma, să mă obişnuiesc cu ea, să găsesc 

un loc bun pentru execuţie, să-l pot cerceta amănunţit 
înainte, să văd cum bate vântul, cât de luminos este locul, 
să văd care sunt căile de acces în zonă şi în afara ei. 

— Desigur. Tu eşti expertul. Vei primi tot ce vrei. 

Paul îşi termină mâncarea. 

— După tot ce s-a întâmplat pe alee, trebuie să merg pe 
teren. Vreau să-mi iau lucrurile din Satul olimpic şi să mă 
mut la pensiune cât mai repede posibil. Camera este liberă 
acum? 

Morgan îi spuse că da. 

Paul mai bău nişte bere, apoi trase cartea lui Hitler către 
el, o aşeză în poală şi o răsfoi până găsi paşaportul, banii şi 
adresa. Scoase foaia de hârtie pe care erau trecute 
informaţiile despre pensiune. Punând cartea în servietă, 
memoră adresa şi direcţiile, apoi, cu nonşalanţă, înmuie 
nota în berea scursă pe masă şi o frământă cu mâinile lui 
puternice până când se transformă într-un cocoloş de 
celuloză pe care-l strecură în buzunar, alături de mucurile 
de ţigară pe care intenţiona să le arunce mai târziu. 

Morgan arcui o sprânceană. 

— Mi-au spus ei că eşti bun. 

Paul arătă cu capul către servietă, şoptind: 

— Lupta mea. Cartea lui Hitler. Ce este de fapt chestia 
asta? 

— Cineva a numit-o o colecţie de 160 000 de greşeli 
gramaticale. Se presupune că este filosofia lui Hitler, dar, în 
principal, este o prostie impenetrabilă. Dar poate că vrei s- 
o păstrezi. 

Morgan zâmbi. 

— In Berlin domneşte criza şi e posibil să nu găseşti cu 
uşurinţă hârtie igienică. 

Râse scurt. Apoi Paul întreba: 

— Omul ăsta pe care urmează să-l cunoaştem... putem 
avea încredere în el? 

— În Germania încrederea este un lucru curios zilele 
astea. Riscul este atât de mare şi atât de frecvent, că nu 
este suficient să ai încredere în cineva doar pentru că îţi 
împărtăşeşte cauza. În cazul omului meu de legătură, 
fratele său a organizat un sindicat şi a fost asasinat de 
Cămăşile brune, astfel că el simpatizează cu noi. Dar nu aş 
vrea să-mi risc viaţa bazându-mă doar pe asta. Aşa că i-am 
dat o groază de bani. Pe aici circulă o vorbă: „Cine-mi dă să 
mănânc o pâine dă tonul la muzică”. Bine, Max mănâncă o 
felie mare de pâine din banii mei. Şi este în situaţia dificilă 
de a-mi fi vândut deja câteva materiale foarte folositoare, 
dar şi foarte compromiţătoare pentru el. Este un exemplu 
clasic al modului cum funcţionează încrederea aici - trebuie 
fie să mituieşti pe cineva, fie să-l ameninţi, iar eu prefer să 
aplic ambele metode simultan. 

Uşa se deschise, iar Morgan se uită cu atenţie. 

— A, uite-l, şopti el. 

În restaurant intră un bărbat subţire îmbrăcat în haine 
muncitoreşti, cu un rucsac de mici dimensiuni aruncat 
peste umăr. Se uită în jur, clipind pentru a-şi obişnui ochii 
cu penumbra restaurantului. Morgan îi făcu semn cu mâna, 
iar bărbatul li se alătură. Era, în mod vizibil, nervos, ochii 
săi rotindu-se de la Paul la clienţi, apoi la chelneri şi la 
umbrele de pe coridoarele care duceau la toaletă şi la 
bucătărie, apoi din nou la Paul. 

În Germania de azi, „ei” înseamnă toată lumea. 

Se aşeză la masă, mai întâi cu spatele la uşă, apoi 
schimb locul în aşa fel încât să vadă şi restul restaurantului. 

— Bună ziua, spuse Morgan. 

— Heil Hitler. 

— Heil, îi răspunse Paul. 

— Prietenul meu a cerut să i se spună Max. El a lucrat 
pentru omul pe care ai venit să-l vezi. Pe lângă casă. 
Livrează diverse mărfuri acolo şi îi cunoaşte pe menajeră şi 

pe grădinar. Locuieşte în acelaşi oraş, Charlottenburg, la 
vest de locul ăsta. 

Max refuză să mănânce şi să bea bere şi-şi luă doar o 
cafea. Işi turnă zahăr, care lăsă o spumă prăfoasă la 
suprafaţă. Amestecă energic. 

— Vreau să ştiu tot ce-mi poţi spune despre el, şopti 
Paul. 

— Da, da, îţi voi spune. 

Dar rămase apoi tăcut şi privi din nou în jur. Suspiciune îl 
învăluia ca loţiunea cu care-şi lipise părul rar de pielea 
capului lui. Paul considera această nelinişte supărătoare, 
periculoasă de-a dreptul. Max deschise rucsacul şi îi oferi 
lui Paul un dosar cu copertă verde-închis. Lăsându-se pe 
spătarul scaunului ca să nu vadă nimeni ce cuprinde, Paul îl 
deschise şi descoperi şase fotografii mototolite. În ele 
apărea un bărbat îmbrăcat cu un costum făcut pe 
comandă, haina unui om de afaceri meticulos și 
conştiincios. Avea peste cincizeci de ani, un cap rotund, pe 
care creştea un păr scurt şi cărunt, aproape alb. Purta 
ochelari cu ramă de sârmă. 

Paul întrebă: 

— Sigur ăsta e? Are cumva sosii? 

— Nu are aşa ceva. 

Bărbatul duse cu mâna tremurândă cafeaua la gura şi se 
uită iar prin restaurant. 

Paul termină de studiat fotografiile şi fu pe punctul să-i 
spună lui Max să le ia și să le distrugă pe drumul spre casă, 
dar bărbatul părea prea nervos şi americanul şi-l imagină 
panicându-se şi uitându-le în tramvai sau în metrou. Îşi 
strecură dosarul în servietă, lângă cartea lui Hitler. Va 
scăpa de ele mai târziu. 

— Acum, spuse Paul, aplecându-se către el, vorbeşte-mi 
despre el. Tot ce ştii. 

Max îi spuse ce ştia despre Reinhard Ernst. Colonelul 

avea disciplina şi aerul unui militar, deşi se pensionase de 
câţiva ani. Se scula devreme şi muncea din greu, multe 
ore, şase, chiar șapte zile pe săptămână. Făcea regulat 
exerciţii şi era expert în trasul cu arma. Avea deseori la el 
un mic pistol automat. Biroul lui era pe Wilhelm Strasse, în 
clădirea Cancelariei, şi conducea singur către şi dinspre 
birou, rareori întovărăşit de o escortă. Maşina sa era un 
Mercedes decapotabil. 

Paul cântărea vorbele omului. 

— La Cancelarie? Acea Cancelarie? Este aici în fiecare zi? 

— De obicei, da. Cu toate acestea, uneori face vizite în 
port sau, mai nou, la uzinele Krupp. 

— Cine este Krupp? 

— Companiile lui fabrică muniţie şi blindaje. 

— Unde parchează când merge la Cancelarie? 

— Nu ştiu asta, domnule, nu am fost niciodată acolo. 

— Poţi afla unde va fi în următoarele câteva zile? Când ar 
putea merge la birou? 

— Da, voi încerca. Făcu o pauză. Nu ştiu dacă... 

Vocea lui Max se stinse. 

— Ce? întrebă Paul. 

— Ştiu câte ceva şi despre viaţa lui personală. Despre 
soţia lui, despre noră, despre nepoţel. Vreţi să vă spun 
ceva și despre viaţa lui de familie? Sau aveţi vreo problemă 
cu detaliile de genul ăsta? 

Atingerea ghetii.. 

— Nu, şopti Paul. Spune-mi tot. 


Conduceau pe Rosenthaler Strasse cât de repede îi putea 
duce mica lor maşină, spre restaurantul Grădinii de vară. 

Konrad Janssen îşi întrebă şeful: 

— Domnule, o întrebare... 

— Da? 

— Inspectorul Krauss spera să descopere că ucigaşul 

este străin, iar noi avem o probă în privinţa asta. De ce nu 
i-aţi spus asta? 

— O probă care sugerează că ar putea fi străin. Şi nu o 
probă prea solidă. Ştim doar că ar putea avea un accent 
străin şi că a fluierat după un taxi. 

— Da, domnule. Dar nu ar fi trebuit să le spunem asta? 
Ne-am putea ajuta de resursele Gestapoului. 

Masivul Kohl respira greu şi transpira furios în căldura 
caniculara. Îi plăcea vara pentru că familia lui se putea 
bucura de Grădina Zoologică şi de Luna Park şi pentru că 
puteau merge cu maşina până la Wannsee sau la râul 
Havel, unde organizau picnicuri. Dar în sufletul său 
îndrăgea mai mult toamna. Îşi şterse fruntea şi îi răspunse: 

— Nu, Janssen, nu trebuia să menţionăm acest fapt şi nici 
nu trebuie să căutăm sprijinul Gestapoului. Şi iată de ce: în 
primul rând, de când şi-au unificat forţele luna trecută, 
Gestapo-ul şi SS fac tot ce pot pentru a-şi subordona Poliţia 
Criminală. Trebuie să ne păstrăm independenţa cât putem 
de mult şi asta înseamnă că trebuie să ne facem treaba 
fără ajutorul lor; în al doilea rând, mult, mult mai important, 
„resursele” Gestapoului constau de multe ori pur şi simplu 
în arestarea cuiva care pare vinovat - asta în cel mai bun 
caz. Ajung, uneori, să-i aresteze pe cei care sunt cu 
certitudine nevinovaţi, dar a căror arestare ar putea fi 
convenabilă. 

În clădirea centrală a Kripo se aflau şase sute de celule, 
al căror scop fusese odinioară acela pe care-l aveau 
celulele în secţiile de poliţie de pretutindeni - să-i reţină pe 
infractori pănă la eliberare sau proces. In prezent, în aceste 
celule - deja suprapopulate - erau reţinuţi indivizi asupra 
cărora planau vagi acuzaţii politice. Supravegherea era 
asigurată de membri ai trupelor de şoc, nişte tineri brutali 
cu uniforme maro şi brasarde albe. Celulele erau mai 
degrabă halte pe drumul către lagărele de concentrare sau 

către sediul central al Gestapoului, pe Prinz Albrecht 
Strasse. Uneori către cimitir. 

Kohl continuă: 

— Nu, Janssen, noi suntem nişte meşteşugari care 
practicăm arta rafinată a muncii de poliţist, nu fermieri 
saxoni înarmaţi cu secera pentru a curma vieţile a zeci de 
oameni, în căutarea unui singur vinovat. 

— Da, domnule. 

— Nu uita niciodată asta. 

Işi clătină capul. 

— Of, cât e de greu să ne facem treaba, cu toată morala 
asta cu nişte nisipuri mişcătoare din jurul nostru. Oprind 
maşina lângă bordură, se uită la asistentul său. Janssen, 
poţi să-i faci să mă aresteze, ştii, să mă trimită la 
Oranienburg, să stau acolo un an pentru ceea ce am spus 
acum. 

— Nu voi spune nimic, domnule. 

Kohl opri motorul. Coborâră, apoi porniră cu paşi repezi 
pe trotuarul larg, către Grădina de vară. Pe măsură ce se 
apropiau, mirosul de saverbraten bine marinat, pentru care 
acest restaurant era renumit, devenea tot mai puternic. Lui 
Kohl îi ghiorţăia stomacul de poftă. 

Janssen ţinea în mână un exemplar din oficiosul 
naţionalist-socialist, Observatorul poporului, care avea pe 
prima pagină o poză de mari dimensiuni a lui Göring, 
purtând o pălărie stilată, cu o formă nu prea des întâlnită în 
Berlin. Gândindu-se la aceste accesorii speciale, Kohl se 
uită la asistentul său. Chipul bălai al inspectorului candidat 
începuse să se înroşească de la soarele lunii iulie. Tinerii de 
azi chiar nu au înţeles că pălăriile au fost create cu un 
scop? 

Pe măsură ce se apropiau de restaurant, Kohl îl trăgea de 
mânecă pe Janssen să-şi domolească pasul. Se opriră în 
spatele unui felinar şi studiară Grădina de vară. Nu mai 

rămăseseră prea mulţi oameni care să ia prânzul la ora 
aceea. Doi ofiţeri SS tocmai plăteau nota şi se pregăteau să 
plece, ceea ce era în regulă, de vreme ce, din motivele pe 
care tocmai le expusese lui Janssen, prefera să nu lase 
nimic să transpire din cazul la care lucra. Singurii oameni 
care rămăseseră erau un bărbat între două vârste îmbrăcat 
cu /lederkosen şi un pensionar. 

Kohl observă perdelele groase, graţie cărora nu puteau fi 
supravegheați din interiorul restaurantului. Făcu un semn 
cu capul către Janssen şi păşiră în interiorul grădinii, apoi 
inspectorul îi întrebă pe cei de faţă dacă văzuseră un 
bărbat masiv cu o pălărie maro intrând în restaurant. 

Pensionarul aprobă. 

— Un tip masiv? Într-adevăr, domnule detectiv. Nu m-am 
uitat prea atent, dar cred că a intrat în restaurant acum 
vreo douăzeci de minute. 

— Este încă înăuntru? 

— Nu a ieşit de-acolo, cel puţin din câte am putut vedea. 

Janssen se crispă, ca un copoi mirosind o urmă. 

— Domnule, vom chema Orpo? 

Orpo erau poliţiştii în uniformă care se ocupau de 
menţinerea ordinii. Erau încartiruiţi în cazarmă, gata, după 
cum le spunea şi numele, să facă ordine cu puştile, 
mitralierele şi bastoanele. Dar Kohl se gândi din nou la 
măcelul care s-ar fi putut declanşa dacă îi chema, mai ales 
împotriva unui suspect înarmat aflat într-un restaurant plin 
de clienţi. 

— Nu, cred că nu o vom chema, Janssen. Vom fi mai 
subtili. la du-te în spatele restaurantului şi aşteaptă la uşă. 
Dacă iese cineva suspect, cu sau fără pălărie, reţine-l. Nu 
uita, suspectul nostru este înarmat. Du-te acum acolo pe 
ascuns. 

— Da, domnule. 

Tânărul ajunse pe alee şi, cu cel mai natural stil, dădu 

colțul şi dispăru. 

Kohl porni nonşalant înainte, apoi se opri, consultând 
parcă meniul afişat la intrare. După care se apropie, 
simțindu-se neliniştit, fiind conştient, în acelaşi timp, de 
greutatea pistolului din buzunarul său. Până să vină 
naţional-socialiştii la putere, puţini detectivi Kripo purtau 
arma cu ei. Cu câţiva ani în urmă însă, după ce ministrul de 
interne Göring întărise în mare măsură forţele poliţieneşti 
din ţară, dăduse ordin ca toţi poliţiştii să poarte armă şi, 
spre stupefacţia lui Kohl şi a colegilor săi din Kripo, să o 
folosească fără interdicții. De fapt, transmisese o hotărâre 
conform căreia poliţiştii urmau să fie pedepsiţi dacă nu 
împușcau un suspect, dar nu şi dacă împuşcau pe cineva 
care se dovedea, în cele din urmă, nevinovat. 

Willi Kohl nu mai folosise arma din 1918. 

Totuşi, reamintindu-şi ţeasta zdrobită de glonţ a victimei 
de pe Aleea Dresda, era fericit că avea arma cu el. Işi 
potrivi haina, se asigură că poate să înşface arma rapid 
dacă era nevoie şi inspiră adânc. Apoi împinse uşa şi intră. 

Şi îngheţă ca o statuie, panicat. Interiorul restaurantului 
era foarte întunecat, iar ochii săi erau obişnuiţi cu lumina 
soarelui strălucitor de afară. Se simţi orbit pentru o clipă. 
Ce prostie, se gândi supărat pe sine însuşi. Ar fi trebuit să 
se gândească la asta. Stătea expus aici, cu o inscripţie 
mare Kripo pe tot corpul, o ţintă pe care un suspect 
înarmat cu siguranţă nu ar fi ratat-o. 

Păşi înăuntru şi uşa se închise în spatele său. Cu ochii 
ceţoşi, văzu persoane care se mişcau prin restaurant. Unii 
oameni, credea el, stăteau în picioare. Cineva se mişca 
spre el. 

Kohl făcu un pas înapoi, alarmat. Mâna îi cobori către 
buzunarul unde avea pistolul. 

— Domnule, o masă? Aşezaţi-vă unde doriți. 

Işi strânse ochii, apoi vederea îi reveni încet. 

— Domnule? repetă chelnerul. 

— Nu, spuse el. Caut pe cineva. 

În cele din urmă, inspectorul începu să vadă normal, din 
nou. 

In restaurant se aflau vreo doisprezece clienţi, dar 
niciunul nu era masiv, cu o pălărie maro şi un costum 
deschis la culoare. Se îndreptă către bucătărie. 

— Domnule, nu puteţi... 

Kohl îi arătă chelnerului legitimatia. 

— Sigur, domnule, spuse bărbatul, intimidat. 

Kohl intră în bucătăria înfricoşător de caldă şi merse 
către uşa din spate. O deschise. 

— Janssen? 

— Nu a ieşit nimeni pe uşă, domnule. 

Inspectorul candidat se alătură şefului său şi se 
întoarseră împreună în sala de mese. Kohl îi făcu semn unui 
chelner. 

— Domnule, cum te numeşti? 

— Johann. 

— Ei bine, Johann, ai văzut cumva în ultimele douăzeci 
de minute un bărbat care să poarte o pălărie ca aceasta? 

Kohl făcu un semn către Janssen, care-i arătă fotografia 
lui Göring. 

— Păi, da, am văzut. El şi tovarăşii lui au plecat acum 
câteva minute. A fost puţin cam ciudat fiindcă au plecat pe 
uşa laterală. 

Arătă spre o masă goală. Kohl oftă nemulţumit. Era una 
dintre cele două mese de lângă ferestre. Da, perdeaua era 
groasă, dar observă o crăpătură mică pe o parte. Suspectul 
lor îi văzuse cu certitudine interogându-i pe clienţii din 
patio. 

— Hai, Janssen! 

Kohl şi inspectorul candidat se grăbiră să iasă pe ieşirea 
laterală, traversând una dintre anemicele grădiniţe, 

asemănătoare altor zeci de mii prezente în tot oraşul. 
Berlinezilor le plăcea să crească flori şi arbuşti, însă 
pământul era atât de prețuit, încât erau forţaţi să 
folosească orice petic de noroi pentru grădinile lor. Nu era 
decât o cărare pe care suspectul ar fi putut ieşi de pe acea 
porţiune cu vegetaţie, care ducea în Rosenthaler Strasse. 
Se năpustiră într-acolo şi priviră în sus şi în jos de-a lungul 
străzii aglomerate. Nici urmă de suspectul lor. 

Kohl era furios. Dacă nu ar fi fost reţinut de Krauss, se 
pare că ar fi avut şanse mai mari să-l captureze pe bărbatul 
masiv cu pălărie maro. In mare măsură însă era supărat pe 
sine însuşi, pentru neglijenţa de care dăduse dovadă ceva 
mai devreme, în patio. 

— De grăbiţi ce suntem, mormăi el către Janssen, am ars 
coaja, dar poate că putem salva restul de aluat. 

Se întoarse şi se îndreptă din nou către uşa din faţă a 
Grădinii de vară. 


Paul, Morgan şi bărbatul uscăţiv şi nervos cunoscut sub 
numele de Max se ascunseseră nu mai departe de 15 metri 
pe Rosenthaler Strasse, după un mic pâlc de tei. 

Îi priviră pe bărbatul în costum alb şi pe tânărul său 
asociat pe când erau în grădină, lângă restaurant, cum se 
uitau în susul şi-n josul străzii, apoi cum s-au întors la uşa 
din faţă. 

— Nu ne puteau urmări pe noi, spuse Morgan. E 
imposibil! 

— Urmăreau pe cineva, spuse Paul. Au ieşit pe uşă la un 
minut după ce am ieşit noi. Asta nu mai e o coincidenţă. 

Cu voce tremurândă, Max întrebă: 

— Credeţi că erau de la Gestapo? Sau Kripo? 

— Ce este Kripo? întrebă Paul. 

— Poliţia Criminală. Detectivi în civil. 

— Oricum, erau agenţi de poliţie, spuse Paul. Nu încape 

nicio îndoială. 

Bănuise asta încă de când îi văzuse pe cei doi 
apropiindu-se de Grădina de vară. Ocupase masa de la 
fereastră special pentru a putea supraveghea strada şi, mai 
mult ca sigur, îi observase imediat pe cei doi - un bărbat 
zdravăn, cu o pălărie panama pe cap, şi altul mai slăbuţ şi 
mai tânăr, îmbrăcat într-un costum verde - interogând 
clienţii care luau masa în patio. Apoi, tinerelul a dispărut - 
probabil pentru a acoperi uşa din spate iar polițistul în 
costum alb s-a îndreptat către meniul afişat, examinându-l 
mai mult decât ar fi făcut-o altcineva. 

Paul se ridicase de îndată, pusese nişte bani pe masă - 
numai bancnote, de pe care ar fi fost imposibil de 
recuperat amprentele - şi spusese răstit: 

— Plecăm în secunda asta. 

Alături de Morgan şi urmaţi de Max, care era tot mai 
panicat, o zbughiră pe uşa laterală şi aşteptară lângă o 
grădiniţă de flori până când polițistul intră în restaurant, 
după care plecară în grabă pe Rosenthaler Strasse. 

— Poliţia, mormăi Max, aproape plângând. Nu... nu... 

Prea multă lume te vâna aici... Şi prea mulţi oameni 
puteau să te urmărească, prea mulţi puteau să te toarne. 

Aş face orice pentru el şi pentru Partid... 

Paul privi iar în josul străzii, către Grădina de vară. Nu-i 
urmărea nimeni. Simţea, totuşi, o necesitate tot mai mare 
ca Max să-i spună cât mai urgent informaţiile pe care le 
avea despre Ernst şi să plănuiască etapele următoare ale 
lichidării acestuia. Se întoarse şi apuse: 

— Vreau să ştiu... 

Dar vocea lui se stinse. 

Max dispăruse. 

— Unde a dispărut? 

Morgan se întoarse şi el. 

— Fir-ar să fie, murmură el în engleză. Ne-o fi trădat? 

— Nu cred că ar fi făcut asta - ar fi însemnat totodată şi 
arestarea lui. Dar... 

Vocea lui Morgan se stinse în timp ce privea dincolo de 
Paul, pe stradă. 

— Nu! 

Răsucindu-se, Paul îl văzu pe Max la circa două blocuri 
depărtare. Era printre cele câteva persoane oprite de doi 
bărbaţi în uniforme negre, pe care, se pare, Max nu-i zărise. 

— Un filtru SS. 

Max privea nervos în jur, aşteptând să-i vină rândul să fie 
interogat de militarii SS. Işi şterse faţa, părând vinovat ca 
un adolescent. 

Paul şopti: 

— Nu are de ce să-i fie frică. Documentele lui sunt în 
regulă. Ne-a dat nouă fotografiile lui Ernst. Câtă vreme nu 
se panichează, nu se va întâmpla nimic. 

„Linişteşte-te, îi spuse în gând Paul. Nu te uita în jur...” 

Atunci Max zâmbi şi se apropie de cei doi militari SS. 

— Va fi în regulă, spuse Morgan. 

„Nu, nu va fi, se gândi Paul. O va zbârci.” 

Şi, chiar atunci, bărbatul se întoarse şi o luă la fugă. 

Militarii SS dădură la o parte un cuplu cu care vorbeau şi 
începură să alerge după el. 

— Stop, opreşte-te! 

— Nu! şopti Morgan. De ce a făcut asta? De ce? 

„Pentru că spaima i-a luat minţile”, se gândi Paul. 

Max era mai slab decât militarii SS, care erau îmbrăcaţi 
în uniformele lor grele, infoiate, şi începu să se îndepărteze 
de ei. Poate că reuşeşte. Poate... 

Se auzi apoi o împuşcătură, iar Max se rostogoli pe 
ciment, cu sângele şiroindu-i din spinare. Paul se uită în 
spatele său. Un al treilea ofiţer SS, care stătea pe partea 
cealaltă a străzii, îşi scosese pistolul şi-l împuşcase. Max 
începu să se târască spre trotuar, când cei doi ofiţeri SS de 

care fugise îi prinseră, respirând greu. Unul îşi scoase 
pistolul, trase un foc în capul bietului om şi se sprijini apoi 
de un stâlp de iluminat pentru a-şi recăpăta suflarea. 

— Să mergem, şopti Paul. Acum! 

Se întoarseră pe Rosenthaler Strasse şi porniră către 
nordul oraşului alături de alţi trecători, care se îndepărtau 
repede de locul crimei. 

— Dumnezeule mare, şopti Morgan. Am pierdut o lună 
cultivându-l pe bietul om, ţinându-l de mână în vreme ce el 
culegea informaţiile despre Ernst. Ce ne facem acum? 

— Orice decidem, trebuie s-o facem repede. S-ar putea 
găsi cineva care să facă legătura dintre el - privi în urmă 
către cadavrul din stradă - şi Ernst. 

Morgan oftă şi se gândi o clipă. 

— Nu cunosc pe nimeni atât de aproape de Ernst... Dar 
am un om în ministerul informaţiilor. 

— Ai pe cineva în interior? 

— Naţional-socialiştii sunt paranoici, e adevărat, dar e 
ceva care le depăşeşte paranoia: propriul lor ego. Au atâţia 
agenţi pe teren, dar nu s-au gândit niciodată că ar putea 
exista cineva care să se infiltreze în efectivele astea. Este 
doar un funcţionar, dar ar putea afla câte ceva. 

Se opriră la un colţ de stradă aglomerat, iar Paul spuse: 

— Mă duc să-mi iau lucrurile din Satul olimpic. Mă voi 
muta la pensiune. 

— Casa de amanet de unde vom lua puşca se află 
undeva lângă staţia Oranienburger Strasse. Ne-ntâlnim în 
Piaţa Noiembrie 1923, sub statuia gigant a lui Hitler. Să 
zicem pe la patru jumate. Ai o hartă? 

— Voi găsi. 

Işi dădură mâna şi, cu o privire în urmă către mulţimea 
adunată în jurul cadavrului nefericitului om, porniră fiecare 
pe drumul lui, în vreme ce sirena umplea străzile oraşului, 
atât de curate, ordonate şi pline de persoane politicoase şi 

zâmbitoare, străzi care erau locul în care se petrecuseră 
două crime, în doar câteva ore. 

Nu, gândi Paul, nefericitul Max nu-l trădase. Dar 
înţelesese că exista o altă implicaţie, mult mai 
îngrijorătoare: aceşti doi poliţişti sau agenţi Gestapo 
dăduseră de urma lui Morgan sau a lui Paul, sau poate a 
amândurora, urmărindu-i din Aleea Dresda până la Grădina 
de vară de capul lor, şi lipsiseră doar câteva clipe ca să-i 
prindă. Era o investigaţie poliţienească cu mult mai 
profesionistă decât văzuse el în New York. „Cine dracului 
sunt ăştia?” se întrebă el. 


Johann, îl întrebă Willi Kohl pe chelner, ce haine purta, de 
fapt, individul ăsta cu pălărie maro? 

— Avea un costum gri-deschis, o cămaşă albă şi o 
cravată verde, care mi s-a părut cam ţipătoare. 

— Era solid? 

— Foarte, domnule. Dar nu era gras. Era, probabil, 
culturist. 

— Mai avea ceva care să-ţi atragă atenţia? 

— Nu am băgat de seamă. 

— Era străin? 

— Nu ştiu. Dar vorbea o limbă germană fără greşeli. 
Poate doar cu un accent slab. 

— Ce culoare avea părul lui? 

— Nu prea ştiu. Mai degrabă închis decât deschis. 

— Vârsta? 

— Nici prea bătrân, nici prea tânăr. 

Kohl oftă. 

— Şi ai spus „tovarăşi”? 

— Da, domnule. El a sosit primul. Apoi s-a alăturat un alt 
bărbat. Cu mult mai mic. Purta un costum negru sau poate 
gri-închis. Nu-mi amintesc ce cravată avea. Şi apoi un altul, 
un bărbat cu haine maro, peste treizeci de ani. Un 

muncitor, dacă nu mă înşel. Li s-a alăturat mai târziu. 

— Individul ăla solid avea cumva cu el o geantă sau un 
rucsac de piele? 

— Da. Era maro. 

— Tovarăşii lui vorbeau şi ei germana? 

— Da. 

— Nu ai auzit nimic din conversaţia lor? 

— Nu, inspectore. 

— Şi faţa omului? A tipului cu pălăria? întrebă Janssen. 

O ezitare. 

— Nu i-am văzut faţa. Şi nici pe cea a tovarăşilor lui. 

— Ai fost chelner la masa lor şi nu le-ai văzut faţa? 
întrebă Kohl. 

— Nu le-am dat prea multă atenţie. Este întuneric aici, 
după cum puteţi observa. Şi în meseria asta... vezi atât de 
mulţi oameni. Te uiţi, dar rareori vezi, dacă mă înţelegeţi. 

Era adevărat, presupuse Kohl. Insă ştia, de asemenea, că 
de când venise Hitler la putere cu trei ani înainte, orbirea 
devenise o boală naţională. Oamenii fie îşi denunţau vecinii 
de „crime” la care nu fuseseră martori, fie nu-şi puteau 
aminti detalii ale unor crime pe care chiar le văzuseră. A şti 
prea multe ar fi putut însemna o excursie la Alex - cartierul 
general al Kripo - sau la sediul Gestapo din Prinz Albrecht 
Strasse, pentru a privi nesfârşitele albume ale criminalilor 
cunoscuţi. Nimerii nu ar fi mers din proprie voinţă în 
niciunul dintre aceste două locuri: martorii de azi puteau 
deveni deţinuţii de mâine. 

Ochii chelnerului măturară podeaua, îngrijoraţi. Fruntea 
se umplu brusc de sudoare. Lui Kohl se făcu milă de el. 

— Poate că, în loc să ne descrii faţa lui, ne-ai putea 
spune alte lucruri pe care le-ai observat şi ne-am putea 
dispensa astfel de o vizită la sediul poliţiei. Poate că te 
gândeşti la ceva care ne-ar putea fi folositor. 

Bărbatul ridică privirea, uşurat. 

— Voi încerca să te ajut, spuse inspectorul. Hai să 
începem cu câteva detalii. Ce a mâncat şi ce a băut? 

— A, s-ar putea să fie ceva aici. La început a comandat o 
bere de grâu. Probabil că nu a mai băut niciodată până 
acum. A băut doar o înghiţitură şi a pus-o deoparte. In 
schimb, a băut toată berea Pschorr pe care a comandat-o 
prietenul său pentru el. 

— Bun. 

Kohl nu ştia niciodată, de la început, ce ar putea pune în 
evidenţă, până la urmă, aceste detalii despre un suspect. 
Poate că statul sau ţara de origine a bărbatului, poate ceva 
mai special. Dar merita să-şi noteze informaţia aceasta, 
ceea ce făcu imediat în carneţelul său jerpelit, după ce 
umezi vârful creionului trecându-l peste limbă. 

— Şi ce a mâncat? 

— Felul nostru cu cârnaţi şi varză. Cu multă pâine şi 
margarină. Cu toţii au mâncat la fel. Tipul cel solid a 
mâncat tot. Părea înfometat. Prietenul lui a mâncat doar 
jumătate de farfurie. 

— Şi al treilea bărbat? 

— A băut doar o cafea. 

— Cum ţinea bărbatul cel solid - să-i spunem aşa 
deocamdată - cum ţinea furculiţa? 

— Furculiţa? 

— După ce a tăiat o bucată din cârnat, a schimbat 
furculiţa dintr-o mâna într-alta şi apoi a mâncat bucata? 
Sau a ridicat mâncarea către gură fără să schimbe mâinile? 

— N-aş... n-aş putea să vă spun, domnule. Cred că e 
posibil să fi schimbat mâna. Spun asta pentru că părea că- 
şi pune mereu furculiţa jos ca să ia paharul cu bere. 

— Bine, Johann. 

— Sunt fericit că-mi pot ajuta Fuhrer-ul cum pot. 

— Da, da, spuse Kohl istovit. 

Deci schimba furculiţa. Asta se obişnuia în alte ţări, mai 

puţin în Germania, ca şi fluieratul după taxi. Aşa că 
accentul îi putea fi cu adevărat străin. 

— Fuma? 

— Aşa cred, domnule. 

— Pipă, trabuc, ţigaretă? 

— Ţigarete, aşa cred. Dar eu... 

— Ai văzut cumva ce marcă erau ţigaretele? 

— Nu, domnule, nu am văzut. 

Kohl străbătu sala restaurantului şi cercetă masa 
suspectului şi scaunele din jurul acesteia. Nu găsi nimic 
folositor. Se încruntă când văzu că scrumiera era plină de 
cenuşă, dar nu găsi niciun muc de ţigară. 

Şi mai multe dovezi ale inteligenţei bărbatului? 

Kohl se aplecă şi aprinse un chibrit, cercetând podeaua 
de sub masă. 

— A, da, uite, Janssen! Câteva fâşii de piele maro, cum 
am descoperit mai devreme. Este, într-adevăr, omul nostru. 
Şi se văd urme în praf care dovedesc că a pus o servietă 
acolo. 

— Mă întreb care o fi conţinutul ei, spuse Janssen. 

— Asta nu ne interesează, spuse Kohl, adunând fâşiile de 
piele şi punăndu-le într-un plic. Nu deocamdată. Importantă 
este geanta în sine, legătura pe care o face între acest om 
și Aleea Dresda. 

Kohl îi mulţumi chelnerului şi, după ce aruncă o privire 
pofticioasă către un platou cu şniţel vienez, ieşi din 
restaurant. Janssen îl urmă. 

— Hai să întrebăm prin vecini dacă nu i-a văzut cineva pe 
domnii noştri. Tu porneşte de la capătul celălalt al străzii, 
Janssen. Eu voi vorbi cu vânzătoarele de flori. 

Kohl râse mohorât. Toată lumea ştia cât de nepoliticoase 
erau florăresele din Berlin. 

Janssen îşi scoase batista şi-şi şterse sprâncenele. Păru 
să scoată un oftat leşinat. 


135 


— Eşti obosit, Janssen? 

— Nu, domnule. Deloc. Tânărul ezită o clipă, apoi 
adăugă. Doar că mi se pare că uneori eforturile noastre 
sunt fără speranţă. Ne zbatem atât pentru un grăsan care a 
murit. 

Kohl scotoci prin buzunare şi-şi scoase pipa galbenă, 
încruntându-se când descoperi că îşi pusese pistolul în 
acelaşi buzunar şi o ciobise. O umplu cu tutun şi spuse: 

— Da, Janssen, ai dreptate. Victima era un individ obez, 
de vârstă mijlocie. Dar noi suntem nişte detectivi 
inteligenţi, nu-i aşa? Ştim, de asemenea, câte ceva despre 
el. 

— Ce anume, domnule? 

— Că era fiul cuiva. 

— Bine... cu siguranţă era. 

— Şi poate că era fratele cuiva. Şi poate că era soţul 
cuiva. Sau iubitul. Şi, dacă a fost un tip norocos, era tatăl 
unor băieţi şi fete. Aş vrea să sper, de asemenea, că a avut 
iubite în trecut, care se mai gândesc la el din când în când. 
Şi, în viitorul său, ar mai fi putut avea alte iubite, Şi alţi trei 
sau patru copii pe care să-i aducă pe lume. Frecă un băț de 
chibrit de o parte a cutiei și aprinse tutunul din pipa din 
spumă de mare. Aşa că, Janssen, când priveşti incidentul 
astfel, nu avem de rezolvat doar un mister oarecare despre 
un grăsan mort. Avem o tragedie care se întinde ca o 
pânză de păianjen, influențând multe alte vieţi şi multe alte 
locuri, extinzându-se de-a lungul multor ani și ani. Cât este 
de trist... Vezi de ce meseria noastră este atât de 
importantă? 

— Da, domnule. 

lar Kohl fu convins că tânărul înţelesese cu adevărat. 

— Janssen, trebuie să-ți cumperi o pălărie, Dar, 
deocamdată, m-am răzgândit. la tu partea mai umbroasă a 
străzii. Asta presupune, desigur, că trebuie să vorbeşti şi cu 

florăresele. Te vor trata cu nişte vorbe pe care nu le auzi 
decât în cazarma Cămăşilor brune, dar, cel puţin, nu te vei 
întoarce diseară la soţia ta roşu ca racul. 

CAPITOLUL OPI 


Mergând către piaţa aglomerată pentru a lua un taxi, 
Paul mai arunca din când în când câte o privire în spate. 
Fumându-și ţigara Chesterfield, uitându-se la peisaj, la 
magazine, la trecători, căutând iar şi iar dacă este ceva în 
neregulă. 

Se strecură într-o toaletă publică, de o curăţenie 
impecabilă, şi intră într-o cabină. Îşi strivi ţigara şi o aruncă 
în toaletă, alături de celelalte mucuri de ţigară şi de 
cocoloşul pe care fusese scrisă adresa pensiunii lui Käthe 
Richter. Apoi rupse în zeci de bucățele fotografiile lui Ernst 
şi trase apa după toate aceste resturi. 

Din nou în stradă, lăsă deoparte imaginile dureroase ale 
morţii lui Max, atât de tristă şi de inutilă, şi se concentră pe 
misiunea pe care o avea de îndeplinit. Erau ani de când nu 
mai omorâse pe cineva cu o puşcă. Era un bun trăgător cu 
armele cu ţeavă. Puştile era numite „compensatoare”. Dar 
nu este complet adevărat. Un pistol cântăreşte probabil un 
kilogram şi jumătate, o puşcă - cinci sau chiar mai mult. Să 
ţii o puşcă perfect nemișcată presupune putere, iar braţele 
solide ale lui Paul îl ajutase să devină cel mai bun puşcaş 
din detaşamentul lui. 

Cu toate acestea acum, după cum îi spusese lui Morgan, 
dacă trebuia să „declanşeze” pe cineva, prefera s-o facă cu 
un pistol. Şi să fie mereu aproape, ca o umbră. 

El nu vorbea niciodată cu victimele sale, nu se întâlnea 
cu ele, nici măcar nu le dădea de înţeles ce urma să se 

întâmple. Apărea fără zgomot în spatele victimei, atât cât 
putea un om solid ca el, și îi trăgea un glonţ în cap, 
ucigându-l instantaneu. Nu se gândise niciodată să se 
poarte ca sadicul de Bugsy Siegel sau ca recent răposatul 
Dutch Schultz. Ei omorau oamenii încetul cu încetul în 
bătaie, torturându-i şi batjocorindu-i. Ce făcea Paul ca 
asasin plătit nu avea nimic de-a face cu furia sau cu 
plăcerea, sau cu înfrânatul sentiment al răzbunării; era 
vorba pur şi simplu despre comiterea unui act rău, pentru 
eliminarea unui rău şi mai mare. 

lar Paul Schumann insista să plătească preţul acestei 
ipocrizii. Suferea pentru că asasina din apropiere. Morţii îl 
îmbolnăveau, îl făceau să treacă printr-o vale a plângerii şi 
a vinovaţiei. De fiecare dacă când ucidea pe cineva, o parte 
din el murea. Odată, beat într-o speluncă irlandeză din 
West Side, a concluzionat că el este opusul lui lisus Hristos; 
el murea pentru ca şi alţii să poată muri. Şi-ar fi dorit să fi 
fost atât de afumat încât să nu-şi mai aducă aminte de 
acest gând. Dar îi rămăsese în minte. 

Incă mai credea că Morgan avea dreptate când susţinea 
să folosească de astă dată o puşcă. Amicul lui Damon 
Runyon spusese cândva că un bărbat poate fi un învingător 
numai dacă își propune să treacă dincolo de reguli. Paul le 
încălcase cu siguranţă suficient de des, dar ştia, de 
asemenea, când să se oprească. Nu avusese niciodată 
înclinații suicidale. De mai ori amânase lichidarea unei ţinte 
când simţise că sorții îi sunt nefavorabili. Poate că şase la 
cinci împotrivă era până la urmă un pariu acceptabil. Dar 
mai rău de atât? El nu ar fi... 

Un trosnet puternic îl puse în mişcare. Ceva zbură prin 
fereastra unei librării, la câţiva paşi depărtare de el. Un 
dulap de cărţi. Urmat de câteva cărţi. Privi înăuntrul 
magazinului şi văzu un bărbat de vârstă mijlocie, ţinându-şi 
faţa însângerată în mâini. Părea să fi fost lovit în obraz. O 

femeie îl strângea de mână, plângând. Patru bărbaţi solizi 
în uniforme maro-deschis îi înconjuraseră. Paul presupuse 
că erau din trupele de şoc, Cămăşile brune. Unul dintre ei 
ţinea o carte şi ţipa la bărbat: 

— Nu ai voie să vinzi mizeria asta! Este ilegal. Ţi-ai 
asigurat un bilet pentru Oranienburg. 

— Este Thomas Mann, protestă bărbatul. Nu este 
împotriva Fuhrer-ului sau împotriva Partidului nostru. Eu... 

Militarul din trupele de şoc îl lovi pe librar peste faţă cu 
cartea deschisă. Vorbea cu o voce batjocoritoare: 

— Este... (dându-i o altă lovitură)... Thomas... (o altă 
lovitură, iar cotorul cărţii se rupse)... Mann... 

Agresiunea îl enervă peste poate pe Paul, dar nu era 
problema lui. Nu-şi putea permite să atragă atenţia. Porni 
mai departe. Deodată însă, unul dintre agenţii SA o trase 
pe femeie de braţ şi o împinse afară prin uşă. Ea se lovi cu 
putere de Paul şi căzu pe trotuar. Era atât de înfricoşată, că 
nici nu-l băgă în seamă. Incepu să-i curgă sânge din palme 
şi din genunchi, acolo unde o rănise rama uşii. 

Cel care părea liderul militarilor îl trase pe bărbat afară. 

— Faceţi-i praf magazinul, le ordonă el camarazilor săi, 
care începură să împingă rafturile de cărţi şi dulapurile, să 
rupă tablourile de pe pereţi şi să izbească scaunele masive 
de podele, încercând să le rupă. 

Liderul privi către Paul, apoi îl izbi cu putere pe librar în 
pântec, iar acesta scoase un geamăt, se strânse de mijloc 
şi începu să vomite. Militarul făcu un pas către femeie. O 
apucă de păr şi era pe punctul de a o lovi în plină figură, 
când Paul îl apucă, din reflex, de mână. 

Bărbatul se răsuci cu spume la gură, în timp ce uimirea 
se aşternea pe faţa lată, pătrată. Se holbă perplex la ochii 
albaştri ai lui Paul. 

— Cine eşti tu? Ştii cine sunt eu? Hugo Felstedt din 
brigada SA a castelului Berlin. Alexander! Ştefan! 

Paul o lăsă pe femeie deoparte. Ea se aplecă şi-l ajută pe 
librar, care-şi ştergea gura, cu ochii plini de lacrimi de 
durere şi de umilinţă. 

Din magazin ieşiră imediat doi militari. 

— Cine e ăsta? întrebă unul dintre ei. 

— Actele la control! Acum! strigă Felstedt. 

Deşi boxa de când se ştia, Paul evitase bătăile de stradă. 
Tatăl său obişnuia să-şi dăscălească cu severitate băiatul 
să nu participe la nicio competiţie în care regulile erau 
făcute pentru a fi încălcate. Se interzisese să se bată în 
curtea şcolii sau pe alei. 

— Eşti atent la mine, fiule? 

lar Paul spunea ascultător: 

— Desigur, tăticule, fii liniştit. 

Uneori însă, nu trebuia să facă nimic altceva decât să-i 
întâlnească pe Jake McGuire sau pe Micuţul Bill Carter 
pentru a da şi a lua ceva scatoalce. Nu era sigur prin ce 
anume erau diferite acele timpuri. Cumva însă, ştiai mai 
presus de orice îndoială că nu poţi pleca. Şi, uneori, 
probabil deseori, ai fi putut, dar pur şi simplu nu voiai să 
pleci. 

II măsură din ochi pe bărbatul din faţa lui; era cam cât 
băiatul acela, locotenentul Vincent Manielli, estimă Paul. 
Tânăr şi musculos, dar în mare măsură vorbăreţ. 
Americanul îşi lăsă greutatea în vârful picioarelor, se 
balansă şi-l lovi pe Felstedt în stomac cu o dreaptă aproape 
invizibilă. 

Falca bărbatului căzu şi el se retrase, încercând să 
respire şi pipăindu-şi pieptul de parcă şi-ar fi căutat inima. 

— Tu, porcule, strigă unul dintre ceilalţi cu o voce 
ascuţită şi şocată, căutându-şi pistolul. 

Paul făcu o mişcare unduioasă înainte, apucă mâna 
dreaptă a bărbatului, o trase de pe tocul pistolului şi-i 
plesni un croşeu de stânga în plină figură. In box, nu există 

durere mai mare decât o lovitură puternică în nas, iar când 
cartilajul plesni şi sângele începu să curgă pe uniforma sa 
maro, omul scoase un urlet ascuţit şi se clătină în spate, 
sprijinindu-se de zid, cu ochii plini de lacrimi. 

Hugo Felstedt căzuse acum în genunchi şi nu mai părea 
deloc interesat de inima sa - îşi pipăia abdomenul, cuprins 
de icnete patetice. 

Al treilea militar îţi căuta arma. 

Paul făcu un pas rapid înainte, cu pumnii strânşi. 

— Las-o acolo, îl avertiză el calm. 

Militarul o zbughi deodată în sus, pe stradă, strigând: 

— Voi veni cu ajutoare... Voi veni cu ajutoare... 

Cel de-al patrulea militar ieşi în pragul librăriei. Paul făcu 
un pas către el, iar acesta începu să plângă: 

— Te rog, nu-mi face rău! 

Nescăpându-l din ochi pe ofiţerul SA, Paul îngenunche, 
deschise servieta şi începu să caute printre hârtiile 
dinăuntru, după pistol. 

Îşi îndreptă pentru o clipă ochii într-acolo şi ofiţerul SA se 
aplecă deodată, înşfăcă nişte cioburi de sticlă şi le aruncă 
înspre Paul. Acesta se ghemui, însă militarul se proiectă în 
american şi-l lovi în obraz cu boxul!? pe care-l avea pe 
degete. A fost doar o lovitură razantă, însă Paul - surprins 
de mişcare - căzu pe spate, peste servieta sa, pe un petic 
de iarbă de lângă magazin. Ofiţerul SA sări după el. Cei doi 
începură să se bată. Bărbatul nu era foarte puternic şi nici 
nu era un luptător cu experienţă, dar, cu toate acestea, lui 
Paul îi trebui ceva până să se ridice în picioare. Supărat că 
a fost prins cu garda jos, îl apucă pe om de o mână şi i-o 
răsuci brusc, până când se auzi o trosnitură. 

— O, şopti bărbatul. 


12 Box - armă albă, alcătuită dintr-o placă de metal cu găuri pentru 
degete și cu o creastă de sinuozităţi (n.red.) 

Căzu apoi la pământ şi-şi pierdu cunoştinţa. 

Felstedt se încovrigase şi stătea în fund, ştergându-şi 
voma de pe faţă. 

Paul smulse pistolul de la brâul bărbatului şi-l aruncă pe 
acoperişul unei clădiri scunde din apropiere. Se întoarse 
apoi către librar şi către soţia lui şi le spuse: 

— Plecaţi acum. Haide. 

Cei doi se holbau la el, muţi. 

— Acum! le spuse Paul printre dinţi. 

Se auzi un fluierat pe stradă, apoi nişte strigăte. 

Paul repetă: 

— Fugiţi! 

Librarul îşi şterse gura din nou şi privi pentru ultima dată 
resturile magazinului său. Femeia îl luă pe după umeri şi 
plecară amândoi grăbiţi. 

Uitându-se în direcţia opusă, în josul străzii Rosenthaler, 
Paul observă şase militari din Cămăşile brune alergând 
către el. 

— Tu, porc de evreu, mormăi bărbatul cu nasul rupt, eşti 
terminat acum. 

Paul înşfacă servieta, îndesă înapoi conţinutul împrăştiat 
pe jos şi începu să alerge către o alee apropiată. Aruncă o 
privire în urmă. Incă era urmărit de cei şase militari. De 
unde dracului apăruseră şi ăştia? leşind de pe alee, 
descoperi că a ajuns într-o zonă cu case de locuit, cu 
cărucioare la intrare, restaurante soioase şi magazine 
dubioase. Se opri o clipă, privind strada aglomerată. 

Trecu pe lângă un vânzător de haine la mâna a doua şi, 
când bărbatul privi în altă parte, şterpeli o haină verde- 
închis de pe stelajul cu haine bărbăteşti. O înfăşură rapid şi 
porni către o altă alee, pentru a şi-o pune pe el. Auzi însă 
strigăte din apropiere. 

— Acolo! El este? Tu! Opreşte-te! 

La stânga sa văzu alţi trei ofiţeri SA care se luptau să-i 

taie calea. Incidentul făcea deja valuri uriaşe. Se grăbi să 
intre pe alee, ceva mai lungă şi mai întunecoasă decât 
prima. Auzi alte strigăte în spatele lui. Apoi, o împuşcătură. 
Auzi un pocnet ascuţit când glonţul izbi o cărămidă, trecând 
pe lângă capul lui. Privi în spate. Alţi trei sau patru bărbaţi 
în uniformă li se alăturaseră celor care-l urmăreau. 

Sunt atât de mulți oameni în tara asta care te-ar urmări 
pur şi simplu numai pentru că fugi... 

Paul scuipă pe zidul din faţă, luptându-se să tragă aer în 
plămâni. O secundă mai târziu sprintă din alee într-o stradă 
şi mai aglomerată decât prima. Trase adânc aer în piept şi 
se pierdu în mulţimea de cumpărători de sâmbăta după- 
amiază. Privind de-a lungul bulevardului, văzu trei sau 
patru alei. 

Pe unde s-o ia? 

Strigăte în spatele lui, când militarii SA se năpustiră şi ei 
în stradă. Nu avea vreme de pierdut. Intră pe cea mai 
apropiată alee. Proastă alegere. Singura ieşire de acolo 
erau cele cinci sau şase uşi. Toate încuiate. 

Încercă să iasă din această fundătură, apoi se opri. Erau 
acum circa doisprezece militari din Cămăşile brune care 
străbateau mulţimea, îndreptându-se cu rapiditate către 
această alee. Cei mai mulţi dintre ei aveau pistoale. li 
însoțeau câţiva băieţi, îmbrăcaţi ca tinerii stegari care 
coborâseră drapelul cu o zi înainte, în Satul olimpic. 

Potolindu-şi respiraţia, se făcu una cu zidul de cărămidă. 

„În ce mizerie nemaipomenită am intrat”, se gândi el 
supărat. 

Îşi înghesui pălăria, cravata şi haina costumului în 
servietă, apoi îşi trase pe el haina cea verde. ; 

Puse apoi geanta la picioare şi scoase de acolo pistolul. Il 
verifică pentru a se asigura că este încărcat şi că are un 
glonţ pe ţeavă. Proptind o mână în zid, fixă arma pe 
antebraţ şi se aplecă încet, ţintind primul om care-i intră în 

cătare - Felstedt. 

Ar fi fost dificil pentru ei să-şi imagineze de unde a pornit 
împuşcătura, iar Paul spera că se vor risipi pentru a face 
cercetări, ceea ce-i va da şansa să scape printre rândurile 
de cărucioare din apropiere. Riscant, dar în câteva clipe ar 
fi intrat pe alee, aşa că nu avea altceva de făcut... 

Mai aproape, mai aproape... 

Atingerea ghetii.. 

Crescu presiunea pe trăgaci, ţintindu-l pe bărbat chiar în 
centrul pieptului, concentrându-se pe locul unde cureaua 
diagonală prinsă de centură şi petrecută peste umăr îi 
acoperea inima. 

— Nu, îi şopti o voce poruncitoare în ureche. 

Paul se întoarse, ridicând pistolul către omul care venise 
în tăcere în spatele lui. Părea să aibă ceva mai mult de 
patruzeci de ani. Avea o mustață stufoasă, iar părul său 
des fusese pieptănat pe spate şi fixat cu ulei. Era mai 
scund cu câţiva centimetri decât Paul, iar burta îi împingea 
în faţă centura. Avea în mâini o cutie mare de carton. 

— Ar trebui să-l îndrepţi în altă direcţie, spuse el calm, 
făcând un semn către pistol. 

Americanul nu-şi clinti arma. 

— Cine eşti? 

— Poate că vom face conversaţie mai târziu. Acum avem 
lucruri mai urgente de făcut. 

Trecu de Paul şi privi după colţ. 

— Doisprezece inşi. Probabil că ai făcut ceva care i-a 
călcat pe coadă. 

— l-am bătut pe trei dintre ei. 

Germanul ridică o sprânceană de uimire. 

— Ah, bine, te asigur, domnule, că dacă omori unul sau 
doi, vor veni alţii, cu sutele, în câteva minute. Te vor vâna 
şi ar putea ucide zeci de oameni nevinovaţi pentru a te 
prinde. Te pot ajuta să scapi. 

Paul ezită. 

— Dacă nu faci cum îţi spun eu, te vor ucide. Ei ştiu să 
facă bine doar două lucruri: să ucidă şi să mărşăluiască. 

— Pune cutia jos. 

Bărbatul o puse, iar Paul îi ridică haina, se uită la betelia 
pantalonilor, apoi îi făcu un semn să se rotească. 

— Nu am armă. 

Acelaşi gest, nerăbdător. 

Germanul se roti. Paul îi pipăi buzunarele şi gleznele. Era 
neînarmat. 

Bărbatul spuse: 

— Te-am urmărit. Ţi-ai dat jos haina şi pălăria, ceea ce e 
bine. Băteai la ochi ca o virgină în Piaţa Nollendorf cu 
cravata aia ţipătoare. Dar este posibil să fii căutat în 
geantă. Trebuie să arunci hainele. 

Făcu un semn către servietă. 

Se auziră paşi repezi în apropiere. Paul făcu un pas 
înapoi, gândindu-se la ceea ce-i spusese bărbatul. Avea 
logică. Scoase hainele din servietă şi se îndreptă către o 
pubelă de gunoi. 

— Nu, spuse bărbatul. Nu acolo. Dacă vrei să scapi de un 
lucru în Berlin, nu-l arunca în pubelele în care se aruncă 
mâncarea, pentru că oamenii care vor căuta după resturi îl 
vor găsi şi nu-l arunca în containerele de gunoaie, pentru 
că agenţii şi informatorii SD îl vor găsi; ei cotrobăie deseori 
prin gunoaie. Singurul loc sigur în care poţi arunca ceva 
este reţeaua de canalizare. Nimeni nu investighează 
canalele. Oricum, nu deocamdată. 

Paul se uită la un grătar din apropiere şi aruncă lucrurile 
acolo fără prea mare tragere de inimă. A dracului cravată 
irlandeză... 

— Acum am să adaug o pată de culoare deghizamentului 
tău de evadat din calea cămăşilor căcănii. 

Se căută prin buzunarul hainei şi scoase de acolo mai 

multe pălării împachetate. Alese una din stofă deschisă la 
culoare. O desfăcu şi i-o înmână lui Paul, apoi le puse pe 
celelalte în buzunar. 

— Pune-o pe cap. 

Americanul se conformă. 

— Acum pistolul. Trebuie să scapi de el. Ştiu că eziţi, dar 
nu te va ajuta prea mult, de fapt. Nicio armă nu are 
suficiente gloanţe pentru a opri toate Cămăşile brune din 
oraş, ca să nu mai vorbim despre bietul tău Luger. Da sau 
nu? 

Instinctul îi spuse din nou că bărbatul avea dreptate. Se 
lăsă la pământ şi îndesă pistolul prin grătar. Auzi un 
pleoscăit, mult sub nivelul străzii. 

— Acum, vino după mine. 

Bărbatul ridică iar cutia de carton. Văzându-l pe Paul că 
ezită, şopti: 

— A, te gândeşti de ce-ai avea încredere în mine? Nu mă 
cunoşti deloc. Dar, domnule, vreau să spun că, în această 
situaţie, adevărata întrebare este cum ar putea cineva să 
nu aibă încredere în mine? Totuşi, este alegerea ta, Ai circa 
10 secunde să te hotărăşti. 

Râse. 

— Nu e aşa de când e lumea? Cu cât e mai importantă 
decizia, cu atât mai puțin timp avem pentru a o lua! 

Se îndreptă către o uşă, se căută după cheie şi o descuie. 
Apoi privi înapoi. Paul îl urma. Păşiră într-o magazie, iar 
bărbatul închise uşa şi o încuie. Privind prin fereastra 
soioasă, Paul îi văzu în militarii SA intrând pe alee, uitându- 
se în jur, apoi plecând. 

Camera era înţesată de cutii, lăzi şi sticle prăfuite de 
vin. Bărbatul se opri, făcând semn către o cutie. 

— la-o. Va fi un argument solid pentru povestioara ta. ŞI, 
probabil, unul profitabil. 

Paul îl privi pe bărbat enervat. 

— Mi-aş fi putut ascunde hainele şi arma în depozitul tău. 
Nu ar fi trebuit să le arunc. 

Bărbatul îşi împinse înainte buza de jos. 

— Desigur, aşa e, doar că acesta nu este tocmai 
depozitul meu. Acum, ia te rog cutia aceea! Te rog, 
domnule, trebuie să ne grăbim. 

Paul puse servieta pe cutie, o ridică şi îl urmă. Ajunseră 
într-o cameră prăfuită, care dădea în stradă. Bărbatul privi 
prin ferestrele mizerabile, apoi deschise încet uşa. 

— Aşteaptă, spuse Paul. 

Işi atinse obrazul. Tăietura făcută cu boxul încă mai 
sângera ușor. Îşi trecu mâna peste nişte rafturi prăfuite, şi- 
o trecu peste faţă, acoperind astfel rana, apoi peste haină. 
In cele din urmă, se relaxă. Mizeria va atrage mai puţin 
atenţia decât sângele. 

— In regulă, spuse germanul şi deschise uşa larg. Acum 
eşti un muncitor transpirat. lar eu voi fi şeful tău. Pe aici. 

Merse direct către un grup de trei sau patru militari SA 
care vorbeau cu o femeie sprijinită de un felinar, ţinând un 
pudel cu o lesă roşie. 

Paul ezită. 

— Haide. Nu încetini. 

Aproape că trecuseră de militari, când unul dintre ei îi 
stopă. 

— Voi de colo, ia opriţi-vă! Vrem să vă vedem actele. 

Unul dintre prietenii săi se alătură şi veniră amândoi în 
faţa lui Paul şi a celuilalt bărbat. Spumegând fiindcă fusese 
nevoit să-şi arunce arma, Paul privi într-o parte. Bărbatul 
de pe alee se încruntă. 

— Ah, actele noastre, da, da... îmi pare rău, domnilor. 
Trebuie să înţelegeţi că suntem forţaţi să muncim astăzi, 
după cum vedeţi. Făcu un semn către cutiile de carton. Nu 
ne-am așteptat la asta. Trebuie să livrăm urgent comanda 
asta. 

— Trebuie să aveţi actele cu voi tot timpul. 

Paul spuse: 

— Nu trebuie să mergem prea departe... 

— Căutăm un bărbat masiv, într-un costum gri cu pălărie 
maro. Este înarmat. Aţi văzut pe cineva care să-i semene? 

Se uitară unul la celălalt, consultându-se din priviri. 

— Nu, spuse Paul. 

Al doilea militar îi percheziţiona pe german şi pe Paul 
pentru arme, apoi înşfăcă servieta şi, deschizând-o, privi 
înăuntru. Găsi exemplarul din Mein Kampf. Paul putea 
vedea locul în care ascunsese paşaportul rusesc şi rublele. 
Germanul care-l salvase pe alee spuse repede: 

— Nu e nimic interesant acolo. Însă mi-am amintit acum 
că avem actele de identitate la noi. Uitaţi-vă în cutia 
angajatului meu. 

Cei doi se uitară unul la celălalt. Cel care ţinea cartea lui 
Hitler o îndesă îndărăt în servietă, apoi desfăcu capacul 
cutiei pe care o ţinea Paul. 

— După cum vedeţi, suntem fraţii Bordeaux. 

Unul dintre militari izbucni în râs, iar germanul continuă: 

— Dar nu puteţi fi niciodată prea siguri de asta. Poate că 
vreţi să luaţi şi dumneavoastră doua sticle pentru 
verificare. 

Fură confiscate imediat câteva sticle. Militarii le făcură 
semn celor doi să plece. Paul îşi luă servieta şi-şi continuau 
drumul. 

Câteva clădiri mai încolo, germanul îi făcu semn cu capul 
să traverseze. 

— Mergi acolo! 

Locul către care arăta părea să fie un club de noapte, 
decorat cu steaguri un naziste. Pe o tăblie de lemn se 
putea citi: Cafeneaua Ariană. 

— Te-ai ţicnit? întrebă Paul. 

— Nu am avut dreptate până acum, prietene? Te rog, 

intră. Este cel mai sigur loc cu putinţă. Cămăşile căcănii nu 
sunt binevenite aici şi nici nu şi-ar putea permite să intre. 
Cât timp nu ai bătut niciun ofiţer SS şi nici vreun lider de 
seamă al Partidului, eşti în siguranţă. Nu ai bătut, nu-i aşa? 

Paul scutură din cap, Il urmă neîncrezător pe bărbat în 
cafenea. Observă de îndată la ce se referise bărbatul când 
adusese vorba despre taxa pusă la intrare, Pe un afiş scria: 
$20US/10 DM. lisuse, se gândi el. Cel mai fitos loc unde 
mersese în New York, Clubul Debonair, avea o taxă de 
intrare de doi dolari. 

Cât mălai avea la el? Preţul ăsta însemna aproape 
jumătate din banii pe care i-i dăduse Morgan. Dar uşierul 
ridică privirea și-l recunoscu pe germanul cel mustăcios. Le 
făcu semn celor doi să intre în cafenea, fără să le ceară 
bani. 

Ei îşi croiră drum dând la o parte marginile unei perdele, 
apoi intrară într-un bar mic şi întunecos, unde erau 
înghesuite antichităţi şi obiecte de artă, afişe de filme şi 
sticle prăfuite. 

— Otto! spuse barmanul, dând mâna cu bărbatul care-l 
salvase pe Paul. 

Otto puse cutia pe bar şi îi făcu semn lui Paul s-o pună 
tot acolo şi pe a lui. 

— Credeam că-mi aduci doar o cutie. 

— Prietenul meu m-a ajutat s-o car şi pe a doua, în care 
sunt, însă, doar zece sticle. Asta ar face un total de 70 de 
mărci, nu-i aşa? 

— Am cerut doar o cutie. Am nevoie doar de o cutie. Te 
voi plăti doar pentru una. 

În vreme ce barmanul se târguia cu Otto, Paul se 
concentră asupra vocii care se auzea asurzitor dintr-un 
radio de mari dimensiuni aflat în spatele barului. 

— ... Ştiinţa modernă a descoperit nenumărate căi prin 
care poate proteja corpul de boală şi, cu toate acestea, 

dacă nu respectaţi câteva reguli simple de igienă, vă puteţi 
îmbolnăvi grav. Este posibil ca vizitatorii care vin în oraşul 
nostru să aducă noi tulpini infecțioase, astfel că este 
extrem de important să avem mereu în minte regulile unei 
igiene eficiente... 

Otto termină negocierea, aparent satisfăcut, şi privi pe 
fereastră. 

— Sunt tot acolo, dând târcoale. Hai să luăm o bere. Te 
las să-mi faci cinste cu una. 

Observă că Paul se holba la aparatul de radio, căruia 
nimeni din bar nu părea să-i dea vreo atenţie, în ciuda 
faptului că volumul era dat la maximum. 

— Aha, îţi place vocea profundă a ministrului nostru cu 
propaganda, nu-i aşa? Dar, dacă-l vezi, e un nenorocit. Am 
contacte peste tot pe Wilhelm Strasse, în toate clădirile 
guvernamentale. Pe la spate este poreclit „Mickey Mouse”. 
Hai să mergem în spate! Nu suport bolboroselile astea. 
Fiecare instituţie trebuie să aibă câte un radio care să 
transmită discursurile liderilor Partidului şi trebuie să dea 
sonorul tare atunci când sunt deschise. Este ilegal să nu ţii 
radioul deschis. Aici ţin radioul ăsta deschis, în sala din 
faţă, pentru a nu încălca legile. Clubul adevărat se află însă 
în camerele din spate. Acum, spune-mi, îţi plac bărbaţii sau 
femeile? 

— Poftim? 

— Bărbaţi sau femei? Ce preferi? 

— Nu mă interesează să... 

— Înţeleg, dar de vreme ce tot trebuie să aştept ca 
golanii ăştia din SA să obosească ridicând pietrele ca să te 
găsească, te rog să-mi spui: la ce preferi să te uiţi cât 
sorbim berea pe care ai acceptat cu atâta generozitate să 
mi-o oferi? Bărbaţi dansând ca bărbaţii, bărbaţi dansând ca 
femeile sau femeile dansând ca ele însele? 

— Femei. 

— Aha, la fel şi eu. Este ilegal să fii homosexual în 
Germania de azi. Dar ai fi surprins să ştii câţi național- 
socialişti par să se bucure de compania unuia dintre ei, din 
alte motive decât discuţiile pe marginea politicilor de 
dreapta. Pe aici. 

Trase deoparte o perdea de catifea albastră. 

A doua cameră era pentru bărbaţii cărora le plăceau 
femeile, se pare. Stăteau la o masă şubredă de răchită într- 
o cameră vopsită în negru, decorată cu lanterne chinezeşti, 
ghirlande de hârtie şi trofee de animale, la fel de prăfuite 
ca şi drapelele naziste care atârnau din tavan. 

Paul îşi scoase basca şi aceasta dispăru în buzunarul 
bărbatului, alături de celelalte. 

— Mulţam. 

Otto dădu din cap. 

— Deh, la ce sunt buni prietenii? 

Se uită după chelner. 

— Mă întorc imediat. 

Paul se ridică şi merse la toaletă. Îşi spălă praful şi 
sângele de pe faţă şi-şi pieptănă părul dându-l cu loţiune, 
cea ce-l făcu să pară mai scurt şi mai închis la culoare. Era 
cumva diferit faţă de omul pe care-l căutau agenţii SA. 
Obrazul său nu era tăiat prea tare, dar se învineţise. leşi 
din toaletă şi intră în culise. Descoperi vestiarul 
dansatoarelor. Un bărbat stătea la capătul celălalt, fumând 
un trabuc şi citind ziarul. Nu-i dădu atenţie lui Paul, care-şi 
băgă degetul într-un borcan cu fond de ten. Întors în 
toaletă, îşi întinse crema peste rană. Avea ceva experienţă 
cu machiajul: toţi boxerii de clasă ştiu cât e de important 
să-şi ascundă rănile de ochii adversarilor. 

Se întoarse apoi la masă, unde-l găsi pe Otto făcându-i 
semne chelneriţei, o femeiuşcă drăguță, brunetă. Dar 
aceasta era ocupată şi bărbatul oftă enervat. Se întoarse şi- 
| privi cu atenţie pe Paul. 

— Acum, cu siguranţă nu eşti de pe la noi, pentru că nu 
ști nimic despre „cultura” noastră. Vorbesc despre radio. ŞI 
despre cămăşile căcănii, pe care nu și le-ai fi pus în cap 
dacă ai fi fost german. Dar limba este perfectă. Un accent 
insesizabil. Dar nu este francez şi nici slav sau spaniol. Ce 
rasă de câine ești? 

— Sunt recunoscător pentru ajutorul tău, Otto. Dar sunt 
unele lucruri pe care prefer să le păstrez pentru mine. 

— Nu contează. Am decis că eşti american sau englez. 
Probabil american. Ştiu din filmele voastre... modul în care- 
ţi construieşti frazele... Da, eşti american. Cine altcineva ar 
avea după el o trupă de cămăși căcănii, dar şi o obrăznicie 
coioasă, d-aia americană? Eşti de pe tărâmul legendar al 
cowboy-lui care cuceresc singuri câte un trib de indieni. 
Unde o fi chelneriţa aia? Se uită prin jur, mângâindu-şi 
mustaţa. Acum prezentările. Să mă prezint: sunt Otto 
Wilhelm Friedrich Georg Webber. Acum tu?... Dar probabil 
că doreşti să păstrezi tăcerea şi în această privinţă. 

— Cred că e mai înţelept. 

Webber chicoti. 

— Aşadar, ai bătut trei d-ăştia şi ţi-ai câştigat nesfârşita 
afecţiune a Cămăşilor brune şi a puilor de căţea? 

— Puii cui? 

— Hitlerjugend. Băieţeii care se freacă de picioarele celor 
din SA. 

Webber se uită la încheieturile congestionate ale mâinilor 
lui Paul. 

— Probabil că îţi place să boxezi, nu-i aşa, domnule Fără- 
nume? Arăţi ca un atlet. iți pot aduce bilete la Olimpiadă. 
Nu au mai rămas, după cum ştii. Dar îţi pot face rost. 
Primul rând, la stal, bilete bune. 

— Nu, mulţumesc. 

— Sau aş putea să te duc la una dintre serbările 
olimpice, Max Schmeling va participa la unele. 

— Schmeling? 

Paul ridică o sprânceană. Îl admira pe cel mai de succes 
campion german la categoria grea şi fusese în tribune pe 
Yankee Stadium cu o lună în urmă, să vadă lupta dintre 
Schmeling şi Joe Louis. Şocant pentru toţi, Schmeling îl 
îngenunchease pe Bombardierul Negru în a douăsprezecea 
rundă. Seara îl costase pe Paul şase sute opt dolari, din 
care opt fusese biletul şi şase hârtii de o sută - pariul ăla de 
rahat. 

Webber continuă: 

— Va fi acolo cu soţia lui. O tipă extrem de frumoasă. 
Anny Ondra. Actriţă, ştii. Ai petrece o seară cu adevărat 
memorabilă. Preţul e cam piperat, dar pot aranja eu. li 
trebuie, desigur, şi o haină de cină. [i-o pot aduce eu. 
Pentru o sumă simbolică. 

— De data asta, nu. 

— Aha, murmură Webber, de parcă Paul tocmai făcuse 
cea mai mare greşeală a vieţii lui. 

Chelneriţa se opri la masa lor şi se apropie de Paul, 
zâmbindu-i. 

— Sunt Liesl. Cum te cheamă? 

— Hermann, spuse Paul. 

Ce aţi dori? 

— Bere pentru amândoi. O Pschorr pentru mine. 

— Ehe, spuse Webber rânjind când îl auzi ce alege. Un 
lager berlinez pentru mine. Fermentată încet şi la rece. Una 
mare. 

Când chelneriţa se uită la el, privirea ei deveni rece, de 
parcă tocmai ar fi sărit-o de la plata bacşişului. 

Liesl privi prelung în ochii lui Paul, apoi surâse provocator 
și merse la altă masă. 

— Te-ai făcut cu o admiratoare, domnule Non-Hermann. 
Drăguţă, nu? 

— Foarte. 

Webber îi făcu cu ochiul. 

— Dacă vrei... 

— Nu, spuse ferm Paul. 

Webber ridică o sprânceană şi-şi îndreptă atenţia către 
arenă, unde o femeie îşi scosese sutienul şi se învârtea. 
Avea sânii căzuţi şi braţe flasce şi, chiar de la distanţa unde 
se afla Paul, se puteau vedea crăpăturile din jurul gurii, pe 
care o ţinea ţuguiată într-un surâs feroce, dansând pe 
sunetul strident al unui gramofon. 

— După-amiaza nu au muzicanți, doar gramofon, îi 
explică Webber. Dar noaptea au orchestre bune. Alămuri... 
Imi plac alămurile. Am un disc de gramofon pe care-l pun 
deseori. Marele şef de trupă, britanicul John Philip Sousa. 

— Imi pare rău să-ţi spun, dar este american. 

— Nu! 

— Ba ăsta-i adevărul! 

— Ce ţară trebuie să fie America! Au un cinema 
nemaipomenit şi milioane de maşini, aşa am auzit. Şi acum 
aflu că John Philip Sousa este al lor. 

Paul o privi pe chelneriţă apropiindu-se, cu coapsele ei 
zvelte mişcându-se înainte şi înapoi. Liesl puse berile pe 
masă. Se parfumase recent, se pare, în cele câteva minute 
cât fusese plecată. li zâmbi lui Paul, iar el îi răspunse cu un 
rânjet, apoi se uită la nota de plată. Nu era familiar cu banii 
germani şi nu voia să atragă atenţia asupra lui cotrobăind 
după mărunţiş Aşa că-i dădu o bancnotă de cinci mărci, 
adică vreo doi dolari, aproxima el. 

Liesl consideră că diferenţa era bacşişul ei şi-i mulţumi 
din inimă, strângându-i mâinile în ale sale. Lui Paul îi fu 
frică să nu-l sărute. Nu ştia cum ar fi putut cere restul la 
banii daţi şi decise să pună pierderea acestora în contul 
unei lecţii despre obiceiurile nemților. Cu o altă privire plină 
de adoraţie, Liesl plecă de la masa lor, devenind de îndată 
tot mai morocănoasă la perspectiva de a servi şi la alte 

mese. Webber îşi ciocni halba de a lui Paul. Amândoi băură 
cu poftă. 

Webber îl privi pe Paul cu atenţie şi spuse: 

— Aşa, deci. Ce şmecherii învârţi? 

— Şmecherii? 

— Când te-am văzut la început pe alee, cu arma, mi-am 
spus: aha, deci nu este nici Soci, nici Kosis... 

— Ce să fiu? 

— Soci, adică social-democrat. A fost cândva un partid 
mare, până când l-au scos în afara legii. Kosis sunt 
comuniştii. Nu sunt ilegali, sunt morţi. Nu, am ştiut că nu 
eşti agitator. Eşti unul dintre noi, un şmecher, un artist al 
întunericului. Se uită în jur prin sala barului. Nu fi îngrijorat! 
Câtă vreme suntem liniştiţi, putem vorbi aici. Nu sunt 
microfoane. Nici loialitate faţă de Partid, nu între aceşti 
pereţi. La urma urmei, ştanga bărbatului e mai de 
încredere decât conştiinţa lui, iar naţional-socialiştii, ca s-o 
spunem p-aia dreaptă, nici nu au conştiinţă. 

Webber insistă: 

— Aşadar, ce fel de şmecherii învârţi? 

— Nu fac şmecherii. Am venit pentru Olimpiadă. 

— Aşa? Otto făcu cu ochiul. Probabil că este o nouă 
probă anul ăsta, de care eu nu am auzit. 

— Scriu pe subiecte sportive. 

— Aha, deci eşti scriitor... Şi încă unul care se luptă cu 
militarii SA, nu-şi spune numele, bate coclaurile cu o 
stropitoare Luger și îşi schimbă hainele ca să scape de cei 
care-l urmăresc. Apoi îşi dă părul pe spate şi-şi dă cu cremă 
de prăjituri pe obraji. 

Webber îşi mângâie obrazul cu subînţeles. 

— S-a întâmplat să mă ciocnesc de câţiva militari SA, 
care atacaseră un cuplu. l-am oprit. Cât despre Luger, era 
al unuia dintre ei. L-am furat. 

— Da, da, cum spui tu... Îl cunoşti pe Al Capone? 

— Bineînţeles că nu, spuse Paul exasperat. 

Webber oftă profund, dezamăgit cu-adevărat. 

— Urmăresc crimele din America. Mulţi dintre noi o fac, 
aici, în Germania. Citim de asemenea maculatură 
polițistă... romane, înţelegi? Multe se petrec în America. Am 
urmărit cu mare interes soarta lui John Dillinger. A fost 
trădat de o femeie în rochie roşie şi împuşcat pe o alee, 
după ce fuseseră la cinema. Cred că a fost bine totuşi că a 
văzut filmul înainte să fie omorât. A murit cu această mică 
plăcere în sufleţel. Deşi ar fi fost şi mai bine dacă ar fi văzut 
filmul, s-ar fi îmbătat, s-ar fi culcat cu femeiuşcă aia şi apoi 
ar fi fost împuşcat. Ar fi fost o moarte perfectă. Da, sunt 
absolut convins de asta, indiferent ce vei spune, eşti un 
adevărat mafiot, domnule John Dillinger! Liesl! Frumoasă 
Liesl! Mai adu bere aici! Prietenul meu mai face cinste cu 
două berici. 

Halba lui Webber era goală; a lui Paul era plină pe trei 
sferturi. Îi spuse lui Liesl: 

— Nu, pentru mine nu mai aduce. Doar pentru el. 

Când chelneriţa se îndreptă către bar, îi aruncă lui Paul o 
nouă ocheadă plină de adoraţie, iar strălucirea din ochii ei 
și chipul ei slab îi reamintiră de Marion. Se întrebă cum se 
simţea ea oare, ce făcea în acele clipe, având în vedere că 
în America era mai devreme cu şase sau şapte ore. „Sună- 
mă”, îi spusese ea în ultima lor conversaţie, gândindu-se că 
el trebuie să meargă în Detroit pentru afaceri. Paul aflase 
că poţi da un telefon peste Oceanul Atlantic, însă costa 
aproape 50 de dolari minutul. Pe de altă parte, niciun 
asasin plătit nu s-ar gândi să lase probe atât de evidente 
legate de locul în care se află. 

li privi pe naziştii aflaţi în salonul barului: unii erau 
membri SS sau soldaţi în imaculatele lor uniforme negre 
sau gri, alţii păreau oameni de afaceri. Cei mai mulţi dintre 
ei erau deja afumaţi, unii chiar mult avansați în porţia lor 

de băutură de la amiază. Toţi zâmbeau vitejeşte, dar 
păreau plictisiţi privind acel dizgraţios spectacol erotic. 

Când chelneriţa reveni, le aduse totuşi două beri. Puse 
una în faţa lui Webber, pe care, de altminteri, îl ignora în 
continuare, şi-i spuse lui Paul: 

— Poţi plăti berea prietenului tău, însă a ta este cadou de 
la mine. 

li luă mâna şi i-o puse în jurul toartei halbei de bere. 

— 25 de pfenigi. 

— Mulţumesc, spuse el, gândindu-se că mărcile plătite în 
plus din bancnota dată mai devreme i-ar fi ajuns să 
cumpere un butoi. li dădu o marcă de data aceasta. 

Ea tremură de plăcere, de parcă Paul i-ar fi strecurat în 
buzunar un inel cu diamante. Îl sărută apoi pe frunte. 

— Să te bucuri de bere! 

Şi plecă din nou. 

— Uau, te-ai făcut cu reducerea pe care o primesc doar 
cei din familie. In ceea ce mă priveşte, trebuie să plătesc 
cincizeci de pfenigi. Desigur, cei mai mulţi dintre străini 
plătesc o marcă și 75. 

Webber bău dintr-o suflare o bună parte din halbă. Îşi 
șterse spuma din mustață cu dosul mâinii şi scoase un 
pachet de trabucuri. 

— Sunt dezgustătoare, dar trebuie să spun că-mi plac. 

li oferi pachetul lui Paul, care scutură din cap. 

— Sunt frunze de varză înmuiate în apă de tutun şi 
nicotină. E greu să găseşti acum trabucuri adevărate. 

— Cu ce afaceri te ocupi? îl întrebă Paul. În afară de 
faptul că eşti importator de vinuri. 

Webber râse şi-i aruncă lui Paul o privire reticentă. Se 
strădui să inhaleze fumul acru, apoi spuse gânditor: 

— Fac multe şi diferite lucruri. In mare parte, achiziţionez 
şi apoi vând obiecte greu de găsit. Bunurile militare sunt la 
mare preţ în ultima vreme. Nu arme, desigur. Dar insigne, 

canistre, centuri, ghete, uniforme. Toată lumea de pe-aici 
iubeşte uniformele. Când soţii sunt la lucru, femeile lor ies 
şi le cumpără uniforme, chiar dacă nu au grade sau nu fac 
parte din vreo organizaţie militară. Le poartă până şi copiii. 
Minţi de bibilică! Medalii, trese, eşarfe, epoleţi, colane. Şi le 
vând, de asemenea, şi guvernului, pentru adevărații 
soldaţi. Avem din nou înrolări. Armata noastră se extinde. 
Au nevoie de uniforme şi este greu să faci rost de haine. 
Cunosc persoane de la care cumpăr uniforme, le modific 
puţin şi apoi le vând armatei. 

— Le furi dintr-o sursă guvernamentală şi le vinzi, mai 
apoi, alteia? 

— Uau, domnule John Dillinger, eşti atât de comic! Se 
uită prin sală. Doar o clipă... Hans, vino aici. Hans! 

Apăru un bărbat îmbrăcat în smoching. Acesta se uită 
suspicios la Paul, dar Webber îl asigură că sunt prieteni, 
după care îi spuse: 

— Am făcu rost de nişte unt. Ai vrea să cumperi? 

— Cât? 

— Cât unt sau câţi bani? 

— Amândouă, desigur. 

— Zece kilograme, 75 de mărci. 

— Dacă este la fel ca ultima oară, vrei să spui șase 
kilograme de unt amestecate cu patru kilograme de ulei de 
huilă, untură, apă şi vopsea galbenă. Prea mulţi bani pentru 
şase kilograme de unt. 

— Atunci dă-mi două cutii de şampanie franţuzească. 

— O cutie. 

— Zece kilograme pentru o cutie de şampanie? 

Webber părea indignat. 

— Şase kilograme, după cum ţi-am mai explicat. 

— Optsprezece sticle. 

Făcând un gest de renunțare, patronul barului spuse: 

— Adaugă mai multă vopsea şi sunt de acord. Luna 

trecută o groază de clienţi au refuzat să mănânce din untul 
tău alb. Şi cine i-ar putea învinovăţi? 

După ce plecă, Paul îşi termină berea şi scoase o ţigară 
Chesterfield din pachet, ţinând, ca de obicei, pachetul sub 
nivelul mesei, astfel încât nimeni să nu poată vedea marca 
americană a ţigărilor. Făcu patru încercări până să aprindă 
ţigara. Chibriturile ieftine de la club se tot sfărâmau. 

Webber dădu din cap către chibrituri. 

— D-astea nu furnizez, prietene. Nu mă învinovăţi pe 
mine. 

Paul trase un fum lung din ţigara sa Chesterfield, apoi 
întrebă: 

— De ce m-ai ajutat, Otto? 

— Pentru că, desigur, aveai nevoie de ajutor. 

— Faci fapte bune, nu-i aşa? 

Paul ridică o sprânceană. Webber îşi mângâie mustata. 

— Bine, să fim sinceri: în ziua de azi, fiecare dintre noi 
trebuie să lupte mult mai mult decât în trecut pentru a găsi 
diverse oportunităţi. 

— lar eu sunt o oportunitate? 

— Cine poate şti, domnule John Dillinger? Poate că da, 
poate că nu. Dar, dacă nu eşti, atunci nu am pierdut decât 
o oră, bând o bere cu un nou prieten, deci cum ar putea fi 
asta o pierdere? lar dacă eşti, atunci poate că am putea 
profita amândoi. 

Se ridică, merse la fereastră şi privi afară pe după 
perdeaua groasă. 

— Cred că eşti în siguranţă dacă pleci... Indiferent ce faci 
în trepidantul nostru oraş, aş putea fi chiar omul de care ai 
nevoie. Cunosc mulţi oameni pe-aici, persoane plasate în 
posturi importante - nu, nu oameni din vârful ierarhiei. 
Vreau să spun, acei oameni pe care este cel mai bine să-i 
cunosc doar în virtutea afacerilor mele. 

— Ce fel de oameni? 

— Omuleţi bine plasau. Nu ai auzit gluma aceea despre 
oraşul bavarez care şi-a înlocuit roza vânturilor cu un 
funcţionar civil? Şi ştii de ce? Pentru că funcţionarul civil 
ştie mai bine ca oricine de unde bate vântul. Ha, ha, ha! 

Se cutremură de râs. Apoi redeveni solemn şi-şi termină 
halba de bere. 

— De fapt, mor aici... Mor de plictiseală. Mi-e dor de 
zilele de odinioară. Aşa că lasă-mi un mesaj sau vino să mă 
vezi. De obicei, sunt pe-aici. In camera asta sau la bar. 

Scrise adresa pe un şerveţel, pe care i-l întinse lui Paul. 
Uitându-se pe bucata de hârtie, Paul memoră adresa şi îi 
împinse hârtia înapoi. Webber îl privi. 

— Aha, chiar că eşti un jurnalist sportiv competent, nu-i 
aşa? 

Merseră către uşă. Paul îi strânse mâna. 

— Îţi mulţumesc, Otto. 

Ajunşi afară, Webber spuse: 

— Acum, prietene, rămas-bun. Sper să ne revedem. Apoi 
se încruntă. Mie ce-mi rămâne? O cerere pentru vopsea 
galbenă. Of, asta a mai rămas din viaţa mea. Grăsime şi 
vopsea galbenă. 

CAPITOLUL NOUĂ 


În biroul său spaţios din cadrul Cancelariei, Reinhard 
Ernst se uită din nou la literele strâmbe de pe biletul pe 
care-l avea în faţă. 


Col. Ernst: 

Aştept raportul pe care am convenit să-l pregăteşti pe 
tema Studiului Waltham. Mi-am alocat ceva timp să-l 
studiez luni. 

Adolf Hitler 


Îşi şterse ochelarii cu rame de sârmă şi şi-i puse la loc pe 
nas. Se întrebă dacă acest mod neglijent de a trasa literele 
trăda caracterul celui care le scrisese. Semnătura, în mod 
special, atrăgea atenţia. Adolf arăta ca o zvâcnitură de 
fulger, în vreme ce Hitler era scris ceva mai citeţ, dar se 
scurgea curios şi vertiginos spre finalul lui, în josul paginii. 

Ernst se roti pe scaunul său şi privi pe fereastră. Se 
simţea ca un comandant de armată care ştia că adversarul 
se apropie, gata să atace, dar nu ştia când anume va lovi, 
ce tactică va adopta, cât de puternice îi erau forţele, unde- 
şi va stabili liniile de atac, când vor avea loc manevrele pe 
flancuri. 

Conştient, de asemenea, că bătălia va fi decisivă şi că 
era în joc soarta armatei sale - de fapt, a întregii naţiuni. 

Nu exagera deloc gravitatea impasului în care se afla. 
Pentru că Ernst ştia despre Germania lucruri pe care puţini 

le-ar fi putut simţi sau le-ar fi recunoscut cu voce tare: 
faptul că Hitler nu avea şi mai fie la putere pentru multă 
vreme. Prea erau numeroşi inamicii Fuhrer-ului, atât în 
ţară, cât şi în afară. El era Cezar, era Macbeth, era Richard. 
Când nebunia lui îl va măcina, fie va fi înlăturat sau ucis, fie 
se va omori cu propria mână (atât de nebuneşti erau 
accesele sale de furie) şi alţii vor năvăli imediat în acest 
imens gol de putere produs de dispariţia lui. Şi nu era 
neapărat vorba despre Göring; lăcomia sufletului şi cea a 
trupului se întreceau în a-l dobori la pământ. intuiţia îi 
spunea lui Ernst că, după căderea celor doi lideri (şi după 
ce Goebbels se va sfârşi de dorul lui Hitler, iubirea sa 
pierdută), puterea naţional-socialistă se va veşteji şi va 
apărea un bărbat de stat prusac cu viziuni de dreapta, un 
alt Bismarck, cu o viziune imperială poate, dar un om de 
stat rezonabil şi strălucitor. 

lar Ernst ar putea avea un cuvânt de spus în această 
transformare. Pentru că, în afară de un glonţ sau de o 
bombă, singura ameninţare la adresa lui Adolf Hitler şi a 
Partidului era armata germană. 

In iunie 1934, Hitler şi GOring asasinaseră sau arestaseră 
o mare parte din conducerea SA pe parcursul aşa-numitei 
„Nopți a cuţitelor lungi!*”. S-a socotit că epurarea era 
necesară mai ales pentru a domoli armata, geloasă pe 
uriaşele efective ale miliției Cămăşilor brune. Hitler se 
uitase la hoarda de mardeiaşi, pe de-o parte, şi la armata 
germană - moştenitori direcţi ai batalioanelor de secol al 
XIX-lea ale dinastiei Hohenzollern - de partea cealaltă şi, 
fără niciun moment de ezitare, i-a ales pe ultimii. Două luni 
mai târziu, după moartea preşedintelui Hindenburg, Hitler a 


13 „Noaptea cuţitelor lungi** (Nacht der Laugen Messer) sau 


„Operaţiunea Colibri" a avut loc în Germania între 30 iunie şi 2 iulie 
1934, când regimul nazist a executat cel puţin 85 de oameni din 
motive politice (n.tr.) 

mai făcut doi paşi pentru a-şi consolida puterea. Primul, s-a 
declarat lider absolut al naţiunii. Al doilea - de departe cel 
mai important - a fost că le-a cerut militarilor să-i jure 
personal loialitate. 

De Tocqueville!“ spusese că nu va avea loc niciodată 
vreo revoluţie în Germania, pentru că poliţia nu va permite 
asta. Nu, Hitler nu era preocupat de revoltele populare, 
singura lui teamă era armata. 

lar de la sfârşitul războiului, Ernst îşi dedicase viaţa unei 
armate noi şi luminate. O armată care ar fi putut apăra 
Germania şi pe cetăţenii ei de toate pericolele, poate în 
cele din urmă chiar de Hitler însuşi. 

Totuşi, se gândi el, Hitler nu plecase încă şi Ernst nu-ţi 
putea permite să-l ignore pe autorul acelui bilet, la fel de 
îngrijorător pentru el ca şi vuietul îndepărtat al unei armate 
de blindate apropiindu-se în noapte. 

Col. Ernst: Aştept raportul... 

El sperase că intriga declanşată de Göring va muri în 
faşă, dar această bucăţică de hârtie subţire dovedea că 
dimpotrivă. Inţelese că trebuie să acţioneze rapid pentru a 
se pregăti de atac şi pentru a-l respinge. 

După multe frământări, colonelul ajunse în fine la o 
concluzie. Împături scrisoarea, se ridică de la pupitrul său 
şi-şi părăsi biroul, spunându-i secretarei că se va întoarce 
într-o jumătate de oră. 

Un hol, apoi altul, prin şantierul provocat cu ocazia 
renovării, extins în mai toată bătrâna şi prăfuita clădire. 
Muncitori pretutindeni, ocupați chiar şi la sfârşit de 
săptămână. Clădirea era o metaforă a noii Germanii - o 
naţiune renăscând din cenuşa Tratatului de la Versailles, 


14 Alexis Henri Charles de Clérel, viconte de Tocqueville (1805-1859), 
gânditor şi istoric francez, cunoscut pentru importanta sinteză De /a 
démocratie en Amérique (1835,1840) şi pentru L'Ancien Régime et la 
Révolution (1856). (n.tr.) 

reconstruită conform mult-citatei filosofii a lui Hitler, care 
spunea că, folosindu-se de naţional-socialism, îi va aduce la 
acelaşi nivel pe cetăţenii ţării şi instituţiile acesteia. 

Incă un culoar, pe sub un portret încruntat al Fuhrer-ului 
făcut din lateral, cu privirea uşor ridicată, parcă spre 
viziunea pe care o avea despre națiunea sa. 

Ernst ieşi din clădire în vântul nisipos de-afară, 
înfierbântat de soarele canicular al amiezii. 

— Heil, colonele! 

Ernst dădu din cap către cei doi soldaţi de pază, înarmaţi 
cu Mausere pe care fuseseră montate baionete. Il amuză 
salutul lor. Se obişnuia ca unui demnitar care avea rang 
guvernamental să i te adresezi cu titlul său complet. Numai 
că o adresare ca Domnule plenipotenţiar era comic de 
dificilă. 

Trecu de Wilhelm Strasse, traversă Voss Strasse, ajunse 
în Prinz Albrecht Strasse, aruncă o privire în dreapta sa, la 
numărul opt - acolo se afla cartierul general al Gestapoului, 
în vechiul hotel şi în şcoala de arte şi meserii. Îşi continuă 
drumul spre sud către cafeneaua sa favorită, unde îşi 
comandă o cafea. Rămase așezat câteva minute, apoi 
merse la cabina telefonică. Ceru un număr, băgă câţiva 
pfenigi în telefon şi se făcu legătura. 

O voce feminină răspunse la capătul firului: 

— Bună ziua. 

— Vă rog, doamna Keitel? 

— Nu, domnule. Sunt menajera. 

— Se poate vorbi cu domnul profesor doctor Keitel? Aici 
este Reinhard Ernst. 

— Un moment, vă rog. 

O clipă mai târziu în receptorul telefonului se auzi o voce 
blândă, bărbătească: 

— Bună ziua, colonele... Deşi e cam fierbinte. 

— Aşa e, Ludwig... Trebuie să ne întâlnim. Astăzi. S-a ivit 

o problemă urgentă în legătură cu studiul. Ai putea să-ţi 
găseşti un moment liber? 

— Este urgent? 

— Foarte. Poţi veni la biroul meu? Aştept nişte informaţii 
din Anglia. Trebuie să stau la birou. La patru după-amiaza 
ar fi convenabil? 

— Da, desigur. 

Inchiseră telefonul şi Ernst se întoarse la cafeaua lui. 

La ce stratageme ridicole era nevoit să recurgă numai ca 
să găsească un telefon care să nu fie monitorizat de piticii 
lui Göring. „Am văzut războiul şi din interior, şi din afară. 
Câmpul de bătălie este oribil, da, îngrozitor de oribil! 
Comparativ însă cu o bătălie în care inamicii sunt alături de 
tine, fără a te privi în faţă, războiul pare pur şi curat, 
angelic chiar!” 


Pe drumul de 20 de kilometri care despărţeau centrul 
Berlinului de Satul olimpic, o autostradă largă şi perfect 
netedă, taximetristul fluiera vesel, spunându-i lui Paul 
Schumann că se aşteaptă să câştige o groază de bani pe 
durata Olimpiadei. 

Omul tăcu brusc când la unul dintre radiourile din maşinii 
se auziră câteva acorduri ample de muzică clasică. Opelul 
său era echipat cu două staţii radio, una pentru 
comunicațiile şoferului cu baza, alta pentru transmisiile 
publice. 

— Beethoven, spuse şoferul. Se difuzează mereu înaintea 
înregistrărilor oficiale. Să ascultăm! 

Un moment mai târziu, muzica se stinse şi se auzi o voce 
aspră şi plină de pasiune: 

— In primul rând, nu putem accepta şi tratăm cu uşurinţă 
această problemă a infecţiei. Trebuie să înţelegem că o 
sănătate de fier depinde şi trebuie să depindă de 
descoperirea modalităţilor de a trata nu doar simptomele 

bolii, ci şi sursele acesteia. Priviţi apa mizerabilă a unei 
bălți, terenul propice pentru dezvoltarea germenilor. Un râu 
cu apele lui repezi nu oferă, însă, acelaşi climat pentru un 
astfel de pericol. Campania noastră va continua să 
localizeze şi să dreneze toate aceste bălți inerte, nelăsând, 
aşadar, germenilor şi ţânţarilor niciun loc în care să se 
înmulțească. Mai mult chiar... 

Paul ascultă un timp, însă bolboroseala aceea repetitivă 
îl plictisea de moarte. Făcu abstracţie de sunetul acela fără 
noimă şi privi peisajele încinse de soare, casele şi morile, 
când frumoasele suburbii din vestul oraşului începură să se 
îndepărteze, făcând loc sălbăticiei. Şoferul ieşi de pe 
autostrada Hamburg şi trase în faţa intrării principale a 
Satului olimpic. Paul îl plăti pe șofer, care-i mulţumi 
ridicând o sprânceană, fără a spune însă nimic, atent în 
continuare la valul de vorbe care inunda radioul. Se gândi 
iniţial să-i spună şoferului să-l aştepte, dar decise apoi că ar 
fi mai înţelept să găsească pe altcineva care să-l ducă 
înapoi în oraş. 

Satul olimpic era încălzit de soarele amiezii. Vântul era 
sărat, ca briza adusă de ocean, dar uscat ca piatra acră, 
ducând cu sine un nisip fin. Paul îşi prezentă legitimaţia la 
poartă şi continuă să meargă pe aleea perfect trasată, pe 
lângă şirul de copaci plantați la distanţe egale, crescuţi 
exact în mijlocul cercurilor de pământ afânat, cu iarbă 
verde, perfectă. Drapelul german flutura mândru în vântul 
încins: roşu, alb şi negru. 

A, cu siguranță, ştiţi ce inseamnă... 

Ajuns la căminele americane, ocoli zona recepţiei, unde 
se afla un soldat german, şi se strecură în camera sa pe 
uşa din spate. Îşi schimbă hainele, îngropând haina cea 
verde într-un coş plin cu rufe murdare, neavând la 
îndemână canale, şi-şi puse nişte pantaloni de flanel bej, un 
tricou de tenis şi un pulover croşetat cu ochiuri largi. Işi 

aranjă părul diferit, de data aceasta într-o parte. Machiajul 
se ştersese, dar nu mai putea face nimic în privinţa asta. 
Când ieşi pe uşă cu valiza şi cu servieta, auzi o voce: 

— Hei, Paul! 

Îl văzu pe Jesse Owens, îmbrăcat în haine de 
antrenament, întorcându-se la dormitor. Owens îl întrebă: 

— Ce faci? 

— Mă duc în oraş. Am ceva de făcut. 

— Ba s-avem pardon, Paul. Speram să te avem pe- 
aproape. Ai ratat o ceremonie foarte ca lumea noaptea 
trecută. Ar fi trebuit să vezi ce de mâncare au avut acolo! E 
super! 

— Ştiu că va fi nemaipomenit, dar va trebui să sar peste 
asta. Am de făcut nişte interviuri în oraş. 

Owens se apropie mai mult de el şi dădu din cap văzând 
tăietura şi vânătaia de pe faţa lui Paul. Apoi, ochii 
pătrunzători ai alergătorului coborâră către nodurile 
pumnilor, care erau răniţi şi iritaţi de pe urma bătăii. 

— Sper ca restul interviurilor să meargă mai bine decât 
cel de dimineaţă. Se pare că e periculos să fii cronicar 
sportiv în Berlin. 

— Am alunecat. Nu e nicio brânză. 

— Poate nu pentru tine, spuse Owens, amuzat. Ce s-o fi 
întâmplat cu băiatul peste care ai aterizat? 

Paul nu se putu abţine să nu zâmbească. Alergătorul era 
doar un copil, dar părea să aibă ceva experienţă. Probabil 
că negrii care cresc în sud sau în Vestul Mijlociu se 
maturizează mai repede. La fel şi dacă ai intrat în şcoală 
imediat după Marea Criză. 

De parcă ajungând să facă ceea ce tăcea îl schimbase pe 
Paul... Şi-l schimbase cu adevărat repede. 

— Ce faci, de fapt, aici, Paul? şopti alergătorul. 

— Îmi fac doar misiunea, răspunse el încet. Doar 
misiunea. Spune-mi, care sunt veştile referitoare la Stoller 

şi Glickman? Sper că nu au fost daţi deoparte. 

— Nu, sunt încă pe liste, spuse Owens încruntându-se, 
dar zvonurile astea nu sună a bine. 

— Să aibă noroc! Noroc şi ţie, Jesse! Adu acasă ceva aur. 

— Vom face tot ce putem. Ne vedem mai târziu? 

— Poate. 

Paul îi strânse mâna şi plecă spre poarta Satului olimpic, 
unde se aflau mai multe taxiuri care aşteptau. 

— Hei, Paul! 

Se întoarse şi-l văzu pe cel mai rapid om din lume 
salutându-l cu un rânjet pe figură. 


Chestionarea florăreselor şi a celor care stăteau pe 
băncile de pe Rosenthaler Strasse s-a dovedit inutilă (deşi 
Janssen admise că învățase înjurături noi când florăresele 
îşi dădeau seama că erau deranjate doar pentru a li se 
pune întrebări, şi nu ca să vândă ceva). Fuseseră nişte 
împuşcături nu departe de locul acela, află Kohl, dar era o 
acţiune a SS - probabil în legătură cu acele „probleme 
minore de securitate” al căror secret îl păzeau cu străşnicie 
- Şi niciunul dintre membrii gărzii de elită nu ar fi catadicsit 
să spună ceva Poliţiei Criminale despre asta. 

După ce se întoarseră la centru, oricum, descoperiră că 
se petrecuse un miracol. Fotografiile victimei şi amprentele 
din Aleea Dresda se aflau pe biroul lui Willi Kohl. 

— la te uită, Janssen, spuse Kohl, tăcând un gest către 
fotografiile lucioase, aşezate în ordine într-un dosar. 

Se aşeză la pupitrul său înţesat din biroul din Alex, 
clădirea impunătoare şi antică a Poliţiei Criminale, poreclită 
aşa graţie pieţei agitate şi cartierului din apropierea locului 
în care era situată: Piaţa Alexander. Toate clădirile de stat 
fuseseră renovate, cu excepţia acesteia, se pare. Poliţia 
Criminală era găzduită de aceeaşi clădire sinistră de ani de 
zile. Lui Kohl nu-i păsa oricum de asta, câtă vreme era ceva 

drum de străbătut până în Wilhelm Strasse, ceea ce Îi 
dădea poliţiei cel puţin o autonomie efectivă, chiar dacă 
aceasta nu exista deloc din punct de vedere administrativ. 

Kohl era, de asemenea, norocos să aibă propriul său 
birou, o cameră care măsura patru metri pe şase şi 
conţinea un birou, o tablă şi trei scaune. Pe blatul neted de 
stejar al biroului se aflau mii de foi de hârtie, o scrumieră, 
un suport de pipe şi o duzină de fotografii înrămate cu 
soţia, copiii şi părinţii. 

Se lăsă în faţă pe scaunul său de lemn care scârţâia şi 
privi cu atenţie fotografiile făcute la locul crimei şi pe cele 
ale amprentelor. 

— Eşti talentat, Janssen, Astea sunt chiar bune. 

— Vă mulţumesc, domnule. 

Tânărul se uită la fotografii, dând din cap. 

Kohl îl privi îndeaproape pe colaboratorul său. 
Inspectorul însuşi străbătuse traseul tradiţional prin ierarhia 
poliţiei. Fiu de fermier prusac, tânărul Willi fusese fascinat 
şi de Berlin, şi de munca de poliţist, graţie culegerilor de 
povestiri pe care le citise în adolescenţă. La 18 ani, sosise 
în oraş şi primise o slujbă ca agent Schupo în uniformă; 
străbătuse apoi etapele de bază ale antrenamentului la 
faimosul Institut de Poliţie din Berlin, devenise caporal şi 
apoi sergent, primind şi o diplomă de licenţă. Apoi, cu o 
soţie şi doi copii, mersese mai departe la Şcoala de ofiţeri a 
institutului şi intrase în Kripo, ridicându-se de-a lungul 
anilor de la gradul de inspector-detectiv asistent la cel de 
inspector-detectiv senior. 

De partea cealaltă, tânărul său protejat străbătuse un alt 
traseu, mult mai comun în acele zile. Janssen absolvise, cu 
câţiva ani înainte, o universitate bine cotată, trecuse cu 
bine examenul de jurisprudenţă şi, după ce urmase 
Institutul de Poliţie, fusese acceptat, deşi foarte tânăr, ca 
inspector-detectiv candidat, ucenic al lui Kohl. 

Deseori era greu să-l scoţi pe inspectorul candidat din ale 
lui. Janssen era o persoană rezervată. Era căsătorit cu o 
femeie trupeşă, brunetă, însărcinată în acele zile cu al 
doilea copil. Singura dată când Janssen se însufleţea era 
atunci când vorbea despre familia sa ori despre pasiunea 
sa pentru ciclism şi excursii. Până să fie puşi să lucreze ore 
suplimentare din cauza apropierii Jocurilor Olimpice, 
detectivii lucrau doar jumătate de zi miercurea, iar Janssen 
se schimba deseori la amiază într-o toaletă din sediul 
Poliţiei Criminale în şortul său de plimbare şi pleca în 
călătorie cu fratele sau cu soţia sa. 

însă, indiferent ce-l emoţiona, omul era inteligent şi 
ambițios, iar Kohl era foarte fericit că îl avea ca subordonat. 
În ultimii câţiva ani, de această abundentă de ofiţeri Kripo 
tineri şi talentaţi profitase Gestapoul, care îi plătea mai 
bine şi de unde aveau şi perspective mult mai bune de 
viitor. La venirea lui Hitler la putere, Kripo avea, în toată 
ţara, circa douăsprezece mii de inspectori. Acum existau 
mai puţin de opt mii. Şi, dintre aceştia, mulţi erau foşti 
investigatori Gestapo trimişi la Kripo în schimbul tinerilor 
ofiţeri care fuseseră transferați; de fapt, cei transferați la 
Kripo erau în cea mai mare parte beţivi și incompetenti. 

Telefonul sună, iar el ridică receptorul. 

— La telefon e Kohl. 

— Inspectore, sunt eu, Schreiber, funcţionarul cu care aţi 
vorbit mai devreme. Heil Hitler! 

— Da, da, heil. 

Pe drumul de întoarcere de la Grădina de vară spre Alex, 
Kohl şi Janssen opriseră la departamentul de mercerie de la 
Tietz, vastul magazin departamental care domina nordul 
Pieței Alexander, de lângă sediul Kripo. Kohl îi arătase 
vânzătorului poza pălăriei lui Göring şi îl întrebă dacă ştie 
ce tip era. Omul nu ştia, dar a promis că va face săpături. 

— Avem noroc? îl întrebă Kohl. 

— A, da, da, am găsit răspunsul. Este o pălărie Stetson. 
Fabricată în Statele Unite. După cum ştiţi, domnul ministru 
Göring a dat mereu dovadă de rafinament. 

Kohl nu comentă această remarcă. 

— Se găsesc des pe la noi? 

— Nu, domnule, destul de rar. Sunt scumpe, după cum 
vă imaginaţi. 

— De unde mi-aş putea cumpăra una în Berlin? 

— Ca să fiu sincer, domnule, nu prea ştiu. Ministrul, mi s- 
a spus, a făcut o comandă specială la Londra. 

Kohl îi mulţumi, puse receptorul în furcă şi-i spuse lui 
Janssen ce aflase. 

— Deci, probabil, este american, spuse Janssen. Sau 
poate că nu, de vreme ce Goring poartă acelaşi tip de 
pălărie. 

— O piesă mică din puzzle, Janssen. Dar vei descoperi că 
multe astfel de mici firimituri îţi pot oferi o imagine mai 
clară decât o singură bucată mare. 

Scoase plicurile maro cu probe din buzunare şi îl alese pe 
cel în care se afla glonţul. 

Kripo avea propriile sale laboratoare de criminalistică, 
datând de pe vremea când poliţia prusacă era cea mai 
eficientă forţă de aplicare a legii (dacă nu cumva din 
întreaga lume: în vremea Republicii de la Weimar”, poliţia 
prusacă rezolva circa 97 la sută din dosarele criminale din 
Berlin). Laboratorul fusese însă prăduit şi el de Gestapo, 
care îl golise atât de echipament, cât şi de personal, iar 
angajaţii tehnici de la sediul Kripo erau hărţuiţi şi mult mai 
15 Republică federală şi democraţie parlamentară cu sediul politic la 
Weimar, înfiinţată în 1919, după înfrângerea din Primul Război Mondial. 
A durat 14 ani, până la preluarea puterii de către naziști, şi s-a 
confruntat cu hiperinflaţia, extremismul de stânga și de dreapta și cu 
ostilitatea Aliaților câştigători în război, care au restructurat de două ori 
despăgubirile de război, aruncând Germania într-o criză economică, 
politică și socială, (n.tr.) 

puţin competenţi decât laboranţii dinaintea lor. De aceea 
Willi Kohl se străduise să devină el însuși expert în anumite 
ramuri ale criminalisticii. In ciuda lipsei de interes pentru 
arme, Kohl aproape că studiase sistematic balistica, 
ghidându-şi abordarea după cea a celui mai bun laborator 
balistic din lume - cel al Biroului Federal de Investigaţii 
condus de J. Edgar Hoover în Washington, D.C. 

Scutură plicul până ce glonţul alunecă pe o bucată curată 
de hârtie. 

Punându-şi monoclul la ochi, luă o pensetă şi examina 
glonţul cu atenţie. 

— Ochii tăi sunt mai buni, spuse el. Uită-te tu. 

Inspectorul candidat luă cu atenţie glonţul şi monoclul, în 
vreme ce Kohl scoase un dosar din sertarul lui. Conţinea 
fotografiile şi schiţele mai multor tipuri de gloanţe. Dosarul 
era uriaş - avea câteva sute de pagini dar inspectorul îl 
organizase după calibru şi după numărul de ghinturi şi 
striaţii - dârele presate pe un glonţ de ghinturile din 
interiorul ţevii - şi după cum erau torsionate spre dreapta 
sau spre stânga. După numai cinci minute, Janssen 
descoperi o asemănare. 

— Uau, asta e o veste bună, spuse Kohl. 

— Bună? Cum aşa? 

— Ucigaşul nostru a folosit o armă neobişnuită. Uite. Este 
un glonţ Largo de 9 milimetri. Provenit cei mai probabil de 
la un Spanish Star Modelo A. E bine pentru noi, este rar. Şi, 
după cum ai observat și tu, este fie o armă nouă, fie una nu 
prea folosită. Să sperăm că e ultimul caz. Janssen, tu te 
pricepi să învârţi vorbele: te rog frumos, trimite o 
telegramă către toate secţiile de poliţie din zonă. Pune-i să 
meargă din magazin în magazin, să întrebe dacă nu cumva 
au vândut un Star Modelo A nou ori puţin uzat sau muniţie 
pentru un asemenea model, în ultimele câteva luni. Nu, hai 
să spunem în ultimul an! Vreau numele şi adresele tuturor 

cumpărătorilor. 

— Da, domnule. 

Tânărul inspector candidat îţi notă informaţiile şi plecă 
spre camera unde se afla telexul. 

— Stai puțin, adaugă în  postscriptumul mesajului 
descrierea suspectului nostru. Şi spune-le că este înarmat. 

Inspectorul alese cea mai bună fotografie a amprentelor 
suspectului şi una cu cele luate victimei. Oftând, spuse: 

— Şi acum, trebuie să încerc să fiu diplomat. Urăsc 
chestia asta. 

CAPITOLUL ZECE 


— Îmi pare rău, inspectore Kohl, departamentul este 
ocupat. 

— În întregime? 

— Da, domnule, spuse şeful de birou, un tip chel 
îmbrăcat într-un costum strâns, închis până sub bărbie. 

— Acum câteva ore, ni s-a ordonat să oprim toate 
celelalte investigaţii şi să alcătuim o listă cu toţi indivizii pe 
care-i avem prin dosare proveniţi din mediul rusesc sau 
care ies în evidenţă. 

Se aflau în holul biroului marii divizii de identificare a 
Kripo, acolo unde se tăceau analiza amprentelor şi 
antropometria. 

— Toţi din Berlin? 

— Da. Se pare că s-a ridicat gradul de alertă. 

A, din nou problema securităţii, pe care Krauss o 
considerase prea  insignifiantă pentru a le-o pomeni 
inspectorilor Kripo. 

— Se folosesc de analişti ai amprentelor pentru a verifica 
dosare personale? Ce straniu, se folosesc şi de specialişti 
de la noi. 

— Au abandonat totul, răspunse tipul mititel şi spilcuit. 
Acestea sunt ordinele pe care le-am primit. De la sediul 
central Sipo. 

„Himmler din nou”, se gândi Kohl. 

— Te rog, Gerhard, astea sunt extrem de importante. 

li arătă cartelele cu amprentele victimei şi fotografiile. 

— Sunt fotografii bune. Gerhard le examina. Foarte clare. 

— Pune trei sau patru analişti să le examineze, te rog. 
Doar atâta vreau. 

Un surâs bolnăvicios crispa faţa administratorului. 

— Nu pot, inspectore. Trei? Asta e imposibil. 

Kohl era frustrat. Fiindcă studiase ştiinţa criminalisticii 
din alte ţări, se uita cu invidie la Statele Unite şi la Anglia, 
unde identificările legiştilor erau făcute aproape exclusiv pe 
baza analizei amprentelor. Aici, da, amprentele erau 
folosite pentru identificare, dar, spre deosebire de 
americani, Germania nu avea un sistem uniform de analiză 
a amprentelor. Fiecare arie geografică era diferită. Un 
poliţist din Westfalia putea analiza o amprentă într-un fel, 
în vreme ce un ofiţer de la Poliţia Criminală o putea analiza 
diferit. Trimiţând probele dintr-o parte într-alta, s-ar fi putut 
face o identificare, dar procesul putea dura săptămâni 
întregi. Kohl pledase multă vreme pentru standardizarea 
analizei amprentelor pe tot cuprinsul ţării, dar se izbise de 
o considerabilă rezistenţă şi de o letargie generală. Îi 
ceruse, de asemenea, superiorului său să cumpere câteva 
aparate de fotografiat americane, cu cablu de transmisie, 
echipament remarcabil care putea transmite facsimilat, în 
doar câteva minute, fotografii şi imagini clare, cum ar fi 
amprentele, cu ajutorul liniilor telefonice. Preţul lor era, 
oricum, destul de piperat, iar şeful lui a respins cererea, 
fără ca măcar să fi adus subiectul în discuţie în faţa 
comandantului Poliţiei. 

Cu toate acestea, şi mai îngrijorător pentru Kohl era că, 
odată ce  naţional-socialiștii ajunseseră la putere, 
amprentele căpătaseră o importanţă mai mică decât 
anticul sistem de antropometrie al lui Bertillon:$, în care 


16 Alphonse Bertillon (1853-1914), ofiţer de poliţie francez şi cercetător 
în biometrie. (n.tr.) 

dimensiunile trupului, feţei şi capului erau folosite pentru 
identificarea criminalilor. Kohl, ca mulţi alţi detectivi 
moderni, respingea analiza  Berlillon, considerând-o 
greoaie. Da, structura corporală a fiecăruia dintre noi este 
foarte diferită, dar erau necesare zeci de măsurători 
precise pentru a defini pe cineva. Şi, spre deosebire de 
amprente, criminalii lăsau rareori la faţa locului suficiente 
urme ale corpului care să lege pe cineva de scena crimei, 
conform datelor lui Bertillon. 

Dar interesul naţional-socialiștilor pentru antropometrie 
depăşea simpla identificare a unei persoane. Această 
metodă era cheia către ceea ce ei numeau „ştiinţa” 
criminobiologiei: cu ajutorul acesteia îi puteau clasifica pe 
oameni, indiferent de comportamentul lor, numai pe baza 
caracteristicilor lor fizice. Sute de membri Gestapo şi SS se 
străduiau din răsputeri să coreleze lungimea nasului şi 
nuanța pielii, de pildă, cu înclinația către criminalitate. 
Obiectivul lui Himmler nu era şi-i aducă pe criminali în faţa 
justiţiei, ci să anihileze crima înainte de a se petrece. 

În viziunea lui Kohl, acest ţel era pe cât de înfricoşător, 
pe atât de nebunesc. 

Uitându-se la camera imensă, cu mesele ei lungi pline de 
oameni cocoşaţi deasupra hârtiilor, Kohl decise pe loc că 
diplomaţia pe care o invocase la venire nu avusese efect. 
Trebuia aplicată o nouă tactică: viclenia. 

— Foarte bine. Spune-mi o dată când poţi începe analiza. 
Trebuie să-i spun lui Krauss ceva. Mă bate la cap de câteva 
ore. 

O pauză. 

— Pietr Krauss al nostru? 

— Krauss al Gestapoului, da. Am să-i spun... ce artrebui 
şi-i spun, Gerhard? Va dura o săptămână, zece zile? 

— Este implicat Gestapoul? 

— Krauss şi cu mine investigăm împreună scena crimei. 

Cel puţin asta era adevărat. Mai mult sau mai puţin. 

— Probabil că acest incident se leagă de securitatea 
naţională, spuse bărbatul, de data asta cam încurcat. 

— Sunt sigur că are legătură, spuse Kohl. Este foarte 
probabil ca aceste amprente să fie ale rusului cu pricina. 

Bărbatul nu mai spuse nimic, dar privi fotografiile. Era 
atât de slab! De ce purta un costum atât de strâmt? 

— Voi da amprentele astea unui specialist. Te voi suna 
pentru rezultate. 

— Fă ce-oi face, rămân profund îndatorat, spuse Kohl, în 
timp ce se gândea: Văleu, un expert? E mai degrabă inutil, 
dacă nu cumva se întâmplă să găsească din întâmplare o 
potriveală. 

Kohl îi mulţumi tehnicianului şi urcă treptele până la 
etajul unde se afla biroul său. Intră în biroul superiorului 
său, Friedrich Horcher, şeful inspectorilor din Berlin- 
Potsdam. 

Bărbatul uscăţiv şi cărunt, cu o mustață demodată dată 
cu ceară, fusese un bun investigator în tinereţea sa şi 
navigase cu pricepere pe curenţii politici din Germania 
recentă. Poziţia lui Horcher faţă de Partid era ambiguă: 
fusese membru secret în zilele crunte al inflaţiei, apoi 
demisionase din cauza extremismului lui Hitler. Recent 
doar reintrase în partid, probabil fără prea mare tragere de 
inimă, tras implacabil de direcţia pe care se înscrisese 
întreaga ţară. Sau poate că era un convertit sincer. Kohl nu 
avea nicio idee care era adevărul. 

— Cum merge cazul ăsta, Willi? Cazul Aleea Dresda? 

— Incet, domnule. Adăugă mohorât: Oamenii noştri sunt 
ocupați cu altceva, se pare. Oamenii noştri. 

— Da, se întâmplă ceva. S-a dat vreo alarmă ceva. 

— Într-adevăr. 

— Mă întreb dacă ai auzit ceva despre asta, medită 
Horcher. 

— Nu, nimic. 

— Şi, cu toate acestea, suntem supuşi unei asemenea 
tensiuni... Ei cred că lumea are privirea aţinută către noi şi 
că un om care a murit lângă Grădina Zoologică ar putea 
ruina imaginea oraşului nostru pentru totdeauna. 

La nivelul lui Horcher, ironia era un lux periculos, iar Kohl 
nu o detectă deloc în vocea şefului său. 

— Avem vreun suspect? 

— Câte ceva despre felul în care arată, unele indicii 
mărunte. Asta e tot. 

Horcher îşi ordonă hârtiile de pe birou. 

— Ar fi atât de bine dacă făptaşul ar fi... 

— ... străin? îi suflă Kohl. 

— Exact. 

— Vom vedea... Aş vrea să fac un lucru, domnule. 
Victima nu a fost încă identificată. Acesta este un 
dezavantaj. Aş vrea să publicăm o fotografie în 
Observatorul poporului şi în Jurnal, să vedem dacă îl 
recunoaşte cineva. 

Horcher râse. 

— Fotografia unui cadavru în ziar? 

— Suntem extrem de dezavantajaţi de faptul că nu ştim 
cine este victima. 

—Le voi pune întrebarea asta  propagandiştilor 
Partidului, să văd ce are de spus ministrul Goebbels. In 
privinţa asta trebuie să ne lămurim cu el. 

— Vă mulţumesc, domnule. Kohl se întoarse să plece. 
Apoi, după o pauză, spuse: încă ceva, domnule şef al 
inspectorilor! Aştept încă acel raport de la Gatow. A trecut 
o săptămână. Mă întrebam dacă nu cumva l-aţi primit 
dumneavoastră. 

— Ce a fost la Gatow? O, incidentul acela armat? 

— Cele două incidente, da! îl corectă Kohl. Două 
incidente cu arme. 

În primul, două familii care ieşiseră la picnic pe malul 
râului Havel, în sud-vestul Berlinului, fuseseră omorâte prin 
împuşcare: muriseră şapte persoane, inclusiv trei copii. În 
ziua următoare, a avut loc al doilea măcel: opt muncitori, 
care trăiau în rulote între Gatow şi Charlottenburg, suburbia 
vestică la modă a Berlinului. 

Comandantul poliţiei din Gatow nu mai avusese de-a 
face niciodată cu un asemenea caz şi îl pusese pe unul 
dintre oamenii săi să cheme Poliţia Criminală în ajutor. 
Raul, un tânăr ofiţer foarte zelos, vorbise cu Kohl şi 
trimisese fotografii de la scena crimei la sediul Kripo din 
Piaţa Alexander. Deşi înăsprit de munca sa de la divizia de 
omucideri, Willi Kohl fusese şocat la vederea mamelor şi a 
copiilor împuşcaţi. Kripo avea jurisdicție asupra tuturor 
crimelor non-politice din toată Germania, iar el voia ca 
aceste crime să fie o prioritate. 

Dar jurisdicţia legală şi alocarea resurselor erau două 
lucruri foarte diferite, în special în privinţa acestor crime, în 
care victimele erau, îl informase Raul, evrei, respectiv 
polonezi. 

— Îi vom lăsa pe cei de la Jandarmeria din Gatow să se 
ocupe de asta, îi spusese Horcher cu o săptămână în urmă. 

— Omucideri la o asemenea scară? îl întrebă Kohl, 
preocupat și sceptic în acelaşi timp. 

Jandarmeria suburbană şi rurală investiga accidentele de 
mașină şi furturile de vaci. lar şeful poliţiei din Gatow, 
Wilhelm Meyerhoff, era un funcţionar mărginit şi leneş, care 
nu-şi putea găsi nici pâinea prăjită pentru micul dejun fără 
ajutor. 

Astfel că Willi Kohl insistase pe lângă Horcher până când 
primise permisiunea de a cerceta, cel puţin, raportul făcut 
la locul crimei. II sunase pe Raul şi-l învățase fundamentele 
tehnicii investigaţiei şi-i ceruse să interogheze martorii. 
Jandarmul promisese să-i trimită raportul lui Kohl imediat 

ce superiorul lui îl va aproba. Kohl primise fotografiile, dar 
nimic altceva. 

Horcher spuse: 

— Nu am auzit nimic, Willi. Dar, iartă-mă: evrei, 
polonezi? Avem acum alte priorităţi. 

Kohl spuse gânditor: 

— Desigur, domnule. Înţeleg! Mă gândesc doar să nu-i 
scăpăm pe cei din Kosis. 

— Comuniştii? Ce au masacrele astea de-a face cu ei? 

— Nu mi-am format nicio idee până nu am văzut 
fotografiile. Dar am observat că aceste crime presupuneau 
o anume organizare - şi că nu a existat nicio încercare de a 
le ascunde. Crimele mi se par prea evidente. Totul pare să 
fie regizat. 

Horcher se gândi un pic la asta. 

— Crezi că cei din Kosis au vrut să pară că în spatele 
acestor crime s-ar afla cei din SS sau din Gestapo? Da, 
inteligent, Willi. Ticăloşii ăia roşii s-ar fi dedat, cu siguranţă, 
la asta. 

Kohl adăugă apoi: 

— În special cu ocazia Olimpiadei, cu presa străină aflată 
în oraş. Tare le-ar mai plăcea comuniştilor să mânjească 
imaginea noastră în ochii lumii! 

— Mă voi uita peste raport, Willi. Voi da câteva telefoane. 
Ai avut o intuiţie remarcabilă. 

— Vă mulţumesc, domnule! 

— Acum scapă de cazul ăsta din Aleea Dresda. Dacă 
şeful poliţiei noastre vrea un oraş fără pată, va avea unul. 

Kohl se întoarse în biroul său şi se aşeză greoi pe scaun 
masându-şi piciorul şi privind fotografiile celor două familii 
asasinate. Ceea ce-i spusese lui Horcher era o prostie. 
Masacrul de la Gatow nu avea nicio legătură cu comuniştii. 
Naziştii era atraşi însă de conspirații ca porcii de găleata cu 
lături. Era jocurile pe care trebuia să le joace. Vai, cât de 

mult se educase după ianuarie 1933! 

Puse fotografiile înapoi în dosarul intitulat 
„Gatow/Charlottenburg” şi-l aşeză deoparte. Adună apoi 
plicurile maro în care se aflau probele colectate în acea 
după-amiază şi le puse într-o cutie, pe care scrise 
„Incidentul din Aleea Dresda”. Adăugă şi fotografii ale 
amprentelor, ale scenei crimei şi ale victimei. Puse cutia la 
vedere pe biroul său. 

Îl sună pe expertul medical şi află că acesta este la o 
cafea. Asistentul îi spuse că primiseră cadavrul 
neidentificat A 25-7-36-Q de pe Aleea Dresda, dar că nu 
avea nicio idee când urma să fie autopsiat. In acea noapte, 
probabil. Kohl se încruntă. Sperase să-l prindă pe doctor în 
timpul autopsiei, dacă nu să afle chiar că a terminat-o. 
Puse receptorul în furcă. Janssen se întoarse. 

— Am trimis telexurile către secţiile de poliţie, domnule. 
Le-am spus că este urgent. 

— Mulţumesc. 

Sună telefonul şi răspunse. Era, din nou, Horcher. 

— Willi, ministrul Goebbels spune că nu putem prezenta 
fotografii de oameni decedați în paginile ziarelor. Am 
încercat să-l conving. Am fost cât se poate de convingător, 
te asigur. Credeam că-l voi convinge. Dar, în cele din urmă, 
am eşuat. 

— Asta este, domnule şef al inspectorilor, vă mulţumesc. 

Închise, gândindu-se cu cinism: „Cu siguranţă, a fost tare 
convingător”. Se îndoia chiar şi de faptul că şeful lui pusese 
mâna pe telefon să-l sune pe Goebbels. 

Kohl îi transmise inspectorului candidat ce-i spusese 
Horcher. 

— Fir-ar, şi vom aştepta zile, ba chiar săptămâni, până 
când un specialist în amprente ne va lămuri cum stăm cu 
amprentele pe care le-am găsit. Janssen, ia fotografia 
aceea a victimei... Nu, nu, cealaltă - unde pare mai puţin 

mort. Du-o la tipografia noastră şi pune-i să printeze cinci 
sute de copii. Spune-le că suntem foarte grăbiţi. Spune-le 
că este o investigaţie comună Kripo/Gestapo. Putem cel 
puţin să-l exploatăm pe inspectorul Krauss, de vreme ce el 
ne-a făcut să întârziem la Grădina de vară. Lucru de care 
sunt încă tulburat, trebuie să-ţi spun. 

— Da, domnule. 

Exact când Janssen se întorcea, zece minute mai târziu, 
telefonul sună iar. Kohl ridică receptorul. 

— Da, Kohl la telefon. 

— Sunt Georg Jaeger. Ce mai faci? 

— Georg! Sunt în regulă. Doar că muncesc sâmbătă, 
când speram să merg în Lustgarten!” cu familia. Dar asta e 
treaba. Tu ce faci? 

— Muncesc şi eu. Mereu la muncă. 

Jaeger fusese protejatul lui Kohl cu câţiva ani înainte. Era 
un detectiv foarte talentat şi, după ce Partidul ajunsese la 
putere, fusese solicitat să intre în Gestapo. A respins oferta 
şi refuzul său direct i-a ofensat, pare-se, pe nişte oficiali. A 
redevenit poliţist în uniformă - o retrogradare de la poziţia 
de detectiv Kripo. Cu toate acestea, după cum s-a dovedit, 
Jaeger era foarte bun şi la noul lui loc de muncă şi, în scurtă 
vreme, a ajuns să conducă secţia Orpo din sectorul central- 
nordic al Berlinului. In mod ironic, părea să fie cu mult mai 
fericit pe tărâmul său îndepărtat decât în balta plină de 
intrigi din Piaţa Alexander. 

— Te sun pentru că sper să-mi dai o mână de ajutor, 
profesore. 

Kohl râse. Işi aminti că aşa îl numea Jaeger pe Kohl când 


17 Parc aflat pe Insula Muzeului, în centrul Berlinului, lângă Berliner 
Stadtschloss. Înființat în secolul al XVI-lea ca o grădină a palatului, 
parcul a fost redesenat la începutul secolului al XIX-lea de către 
peisagistul Peter Joseph Lenné, care l-a împărţit in şase sectoare, (n.tr.) 


183 


lucrau împreună. 

— Despre ce ar fi vorba? 

— Tocmai am primit o telegramă despre un suspect într- 
un caz la care lucrezi. 

— Da, da, Georg. Ai găsit vreun magazin de arme care să 
fi vândut un Spanish Star Modelo A? Deja? 

— Nu, dar i-am auzit pe nişte tipi din SA plângându-se de 
un bărbat care i-a atacat la o librărie de pe Rosenthaler 
Strasse, nu cu mult timp în urmă. Se potriveşte descrierii 
din mesajul tău. 

— Ce bine! Georg, îmi eşti de mare ajutor. Aş putea să 
mă întâlnesc cu ei la locul unde a avut loc atacul? 

— Nu vor coopera, dar mă fac luntre şi punte pentru că-i 
pot controla dacă sunt la mine în circumscripție. Fac tot 
posibilul să fie prezenţi. Când? 

— Acum. Imediat. 

— Cu siguranţă, profesore. Jaeger îi dădu adresa din 
Rosenthaler Strasse. Apoi întrebă: Şi cum este viaţa pe- 
acolo, la Alex? 

— Ar fi mai bine să lăsăm subiectul pe altă dată, cu nişte 
şnaps şi bere. 

— Sigur că da, spuse comandantul Orpo cu înţelegere, 
gândindu-se probabil că inspectorul nu dorea să vorbească 
despre asta la telefon. 

Ceea ce era, fără îndoială, adevărat. Cu toate acestea, 
motivul pentru care Kohl puse capăt convorbirii avea mai 
puţin de-a face cu intrigile de la Alex şi mai degrabă cu un 
accentuat sentiment de urgenţă că trebuia să-l găsească 
pe bărbatul cu pălărie ca a lui Göring. 


— Mai să fie, mormăi militarul SA sarcastic, a venit un 
detectiv Kripo să ne salveze? la uitaţi-vă, camarazi, asta da 
privelişte ciudată! 

Bărbatul avea peste doi metri înălţime şi, ca multe 

Cămăşi brune, era destul de bine făcut: contribuiseră la 
asta zilele de muncă grea dinainte să intre în SA şi defilările 
permanente şi fără noimă pe care le făceau în acele zile. 
Stătea pe marginea trotuarului, ţinând cu vârful degetelor 
pălăria cilindrică de culoare maro-deschis. 

Alt membru SA, mai scund, dar la fel de solid, se 
sprijinea de zidul din faţă al unei mici băcănii. Pe uşă era 
atârnat un carton care anunţa: Astăzi nu avem unt, nu 
avem carne de vită. Alături era o librărie a cărei fereastră 
fusese spartă. Trotuarul era plin de cioburi de sticlă şi de 
resturi de cărţi. Bărbatul avea faţa crispată de durere, 
ținându-se de mâna bandajată. Un al treilea stătea posac 
deoparte. Avea pete de sânge pe pieptul cămăşii. 

— Ce te-a scos din birou, inspectare? întrebă primul 
militar SA şi continuă: Cu siguranţă, nu noi. Ne-ar fi putut 
mitralia cum a făcut-o Horst Wessel, dar asta tot nu te-ar fi 
dezlipit de prăjiturică şi cafeaua din Piaţa Alexander. 

Janssen se încordă la auzul vorbelor insultătoare, dar 
Kohl îl linişti din priviri şi detectivul reuşi să se uite la cei 
trei cu simpatie. Un om al poliţiei sau un oficial 
guvernamental de nivelul lui Kohl putea să le verse 
militarilor SA de nivel inferior cum erau aceştia căruţe de 
insulte, fără să aibă de suferit. Insă acum aveau nevoie de 
cooperarea lor. 

— A, dragii mei domni, nu aveţi niciun motiv să vorbiţi 
aşa. Kripo este la fel de interesată de bunăstarea 
dumneavoastră, ca de a oricărui alt cetăţean. Vă rog să-mi 
daţi amănunte în legătură cu ambuscada de azi. 

— Aveţi dreptate, inspectare, spuse matahala, dând din 
cap la auzul vorbelor atent meşteşugite ale lui Kohl. A fost 
o ambuscadă. A venit din spate tocmai când aplicam legea 
referitoare la cărţile inadecvate. 

— Şi tu ești...? 

— Hugo Felstedt. Sunt la comanda cazărmii de la Ber/iner 

Stadtsckloss1&. 

Acesta era depozitul părăsit al unei berării, din câte ştia 
Kohl. Îl preluaseră vreo două duzini de Cămăşi brune. 
Sckloss ajunsese să însemne „hotel ieftin”. 

— Cine erau tipii ăştia? întrebă Kohl, dând din cap către 
librărie. 

— Un cuplu. Soţ şi soţie, se pare. 

Kohl se căzni să pari îngrijorat. Privi în jur. 

— Au fugit şi ei? 

— Exact. 

În fine, al treilea militar SA reuşi să spună, printre dinţii 
sparţi: 

— A fost un plan, cu siguranţă. Cei doi ne-au distras 
atenţia şi apoi a venit al treilea din spate. A sărit pe noi cu 
un baston. 

— Înţeleg. Şi purta o pălărie Stetson? Cum poartă 
ministrul GOring? Şi o cravată verde? 

— Intocmai, aprobă matahala. 

— O cravată de o culoare ţipătoare, evreiască. 

— l-ai văzut faţa? 

— Are un nas uriaş şi fălci cărnoase. 

— Sprâncene stufoase. Şi buze groase. 

— Era aproape gras, adăugă şi Felstedt. Ca pe coperta 
din ultima săptămână a revistei Stormer. Ai văzut-o? Arăta 
exact ca omul de pe copertă. 

Stormer era revista pornografică şi antisemită a lui Julius 
Streicher. Cuprindea articole contrafăcute despre crimele 
comise de evrei şi tâmpenii despre inferioritatea lor rasială. 
Pe copertă erau prezentate caricaturi groteşti ale evreilor. 
jJenantă chiar şi pentru cei mai mulţi naţional-socialişti, 
revista era editată în continuare pentru că lui Hitler îi 
plăcea stilul ei de tabloid. 


18 Castelul din Berlin, (n.tr.) 

— Din păcate, am ratat numărul ăsta, spuse placid Kohl. 
Şi individul vorbea germana? 

— Da. 

— Avea accent? 

— Un accent evreiesc. 

— Bine, bine, dar nu putea fi altfel de accent? Bavarez, 
vestfalian, saxon? 

— Se prea poate. Matahala dădu din cap. Da... cred că 
da. Şi nu cred că ne-ar fi rănit dacă ne-ar fi abordat 
bărbăteşte. Dar a procedat ca un laş... 

Kohl îl întrerupse, insistând: 

— Deci ar putea avea un accent străin? 

Cei trei se priviri unul pe celălalt. 

— De unde să ştim? N-am ieşit niciodată din Berlin. 

— Poate un accent palestinian... spuse altul. O fi de prin 
zona aia. 

— În fine... aşadar, v-a atacat din spate cu bastonul. 

— Şi cu astea. 

Al treilea îi arătă două boxuri de aramă. 

— Astea sunt ale lui? 

— Nu, ale mele. Pe ale lui şi le-a luat. 

— Da, înţeleg. V-a atacat pe la spate. Totuşi, după câte 
lovituri a început să vă sângereze nasul? 

— Am căzut cu capul înainte după prima lovitură. 

— Şi unde aţi fost atacați, mai exact? 

— Uite acolo. 

Îi arătă o grădiniţă care ocupa o porţiune din trotuar. 

— Unul dintre camarazii noştri a fugit să strige după 
ajutor. S-a întors, dar evreul ăla laş a luat-o la sănătoasa, 
ca un iepure. 

— În ce direcţie? 

— În partea aia. Câteva alei mai jos, către est. O să vă 
arăt. 

— Numai o clipă, spuse Kohl. Avea cumva o servietă? 


187 


— Da. 

— A luat-o cu el? 

— Desigur. Acolo îşi ascunsese ciomagul. 

Kohl dădu din cap către grădiniţă. El şi Janssen se 
îndreptară acolo. 

— Nu are sens, şopti inspectorul asistent către Kohl. 
Atacaţi de un evreu uriaş înarmat cu un box de alamă şi cu 
o bâtă... Şi probabil alţi cincizeci de reprezentanţi ai 
Poporului ales în spatele lui. 

— Janssen, simt că relatările martorilor şi ale suspecţilor 
sunt ca fumul. Cuvintele în sine ar putea părea fără sens, 
dar ar fi posibil sa ne indice unde este incendiul. 

Se plimbară în jurul grădinii, privind pe jos cu atenţie. 

— Aici, domnule, îl chemă entuziasmat Janssen. 

Descoperiră un mic ghid al Satului olimpic, în engleză. 

Kohl prinse curaj. Părea o coincidenţă stranie ca turiştii 
străini să se fi aflat în această zonă liniştită, şi să fi pierdut 
ghidul chiar pe locul unde avusese loc atacul. Paginile erau 
umede şi curate, semn că broşura nu se afla în iarbă de 
prea multă vreme. Ridică ghidul cu o batistă (existau cazuri 
în care fuseseră descoperite amprente pe hârtie). 
Deschizându-l cu atenţie, nu descoperi nimic scris pe pagini 
şi niciun indiciu care ar fi putut duce la identificarea 
posesorului. || răsfoi şi apoi îl băgă în buzunar. li chemă pe 
militarii SA. 

— Veniţi încoace, vă rog! 

Cei trei bărbaţi se târâră până la grădină. 

— Staţi acolo, pe un rând. 

Inspectorul făcu un semn către o palmă de pământ fără 
iarbă. 

Cei trei se aliniară cu precizie, o activitate în care 
membrii SA dădeau dovadă de rezerve nesfârşite de talent. 
Kohl le examina ghetele şi compară mărimea şi forma cu 
amprentele de talpă din noroi, îşi dădu seama că atacatorul 

avea picioare mai mari decât ale celor trei şi că flecurile de 
la tocurile lui erau foarte uzate. 

— Bun. Apoi se adresă lui Felstedt: Arată-mi unde te-a 
urmărit. Voi doi puteţi pleca. 

Omul cu faţa însângerată îi spuse: 

— După ce-l găsiţi, inspectore, să ne chemaţi pe noi. 
Avem o celulă în cazarmă. Ne ocupăm de el acolo. 

— Da, da, probabil că putem aranja ceva. Şi vă voi lăsa 
suficient timp, în aşa fel încât să se poată ocupa de el mai 
mult de trei oameni. 

Militarul SA ezită, întrebându-se dacă nu cumva tocmai 
fusese insultat. Se uită la cămaşa sa murdară de pete 
cărămizii. 

— Uitaţi-vă la asta. Vai de el când îl vom prinde, îl vom 
face să scuipe tot sângele din el! Să mergem, camarade! 

Cei doi se îndepărtară pe trotuar. 

— Pe aici... A fugit pe aici. 

Felstedt îi duse pe Kohl şi pe Janssen pe două alei, până 
ajunseră în suprapopulata stradă Gormann. 

— Eram siguri că a fugit pe una dintre aceste alei. Am 
pus oameni să acopere toate ieşirile acestor străduţe, dar 
individul a dispărut. 

Kohl cercetă cu atenţie fiecare alee în parte. Unele se 
desprindeau din stradă, una sfârşind într-o fundătură, altele 
făcând legătura cu alte străzi. 

— În regulă, domnule, vom prelua noi de aici. 

Fără camarazii săi alături, Felstedt era mult mai onest. 
Cu o voce scăzută, spuse: 

— Este un om periculos, inspectore. 

— Şi susţii în continuare că descrierea pe care i-ai făcut-o 
este exactă? 

Ezită o secundă, apoi răspunse: 

— Un evreu. Cu siguranţă un evreu, da. Cu păr creţ ca un 
etiopian, nas evreiesc. Ochi de evreu. 

Militarul SA râcâi petele de sânge de pe cămaşă, apoi se 
îndepărtă ţanţoş. 

— Ce idiot, murmură Janssen privind prudent către Kohl, 
care adăugă: 

— Idiot, ca să fim politicoşi. Inspectorul privi de-a lungul 
aleilor, gânditor. Cu toate acestea, în ciuda orbirii sale 
evidente, cred ceea ce ne-a spus „comandantul” Felstedt. 
Suspectul nostru a fost încolţit, dar a reuşit să scape din 
mâna a zeci de soldaţi SA. Vom căuta în pubelele de pe 
alei, Janssen. 

— Da, domnule. Credeţi că a aruncat o parte din haine 
sau servieta pentru a nu putea fi identificat? 

— Aşa e logic. 

Cercetară fiecare alee, uitându-se în pubele: nimic în 
afară de cutii vechi de carton, hârtii, conserve, sticle şi 
resturi putrezite de mâncare. 

Kohl rămase o secundă cu mâinile în şold şi, privind înjur, 
întrebă: 

— Cine se ocupă de cămăşile tale, Janssen? 

— Cămăşile mele? 

— Sunt mereu impecabil de curate şi călcate. 

— Soţia mea, desigur. 

— Atunci, transmite-i scuzele mele pentru că va trebui să 
curețe şi să repare cămaşa pe care o porţi acum. 

— De ce ar trebui să-mi curețe şi să-mi repare cămaşa? 

— Pentru că urmează să te aşezi pe burtă şi să te 
strecori în scurgerea aceea. 

— Dar... 

— Da, da, ştiu. Dar eu unul am făcut-o... şi încă de atâtea 
ori. Şi cu vârsta, Janssen, câştigi unele privilegii. Acum 
scoate-ţi haina. Este atât de mătăsoasă! Pe asta nu va fi 
nevoită să o repare. 

Tânărul îi dădu lui Kohl haina sa verde-închis. Era chiar 
frumoasă. Familia lui Janssen era destul de înstărită, iar el 

avea ceva bani pe lângă salariul său de inspector candidat 
- era deci norocos, dacă luăm în considerare plata derizorie 
pe care o primea un detectiv Kripo. Tânărul se aşeză în 
genunchi pe pavaj, iar apoi, sprijinindu-se într-o mână, o 
strecură pe cealaltă prin grilajul întunecos al scurgerii. 

După cum avea să constate, cămaşa sa n-a fost prea 
tare murdărită în cele din urmă, pentru că nu trecu mult şi 
tânărul strigă: 

— Am găsit ceva aici, domnule! 

Ridică privirea şi puse pe pavaj un obiect maro mototolit. 
Pălăria lui Göring. Şi, ca bonus, în interiorul pălăriei se afla 
o cravată, de un verde cu adevărat ţipător. 

Janssen spuse că le găsise pe o bordură, la numai 
jumătate de metru sub nivelul gurii de canalizare. Mai 
cercetă puţin, dar nu mai găsi nimic. 

— Avem acum nişte răspunsuri, Janssen, spuse Kohl, 
examinând interiorul  pălăriei. Acolo era eticheta 
fabricantului: Stetson Mity-Lite. O alta era a magazinului 
care o pusese în vînzare: Haine bărbăteşti Manny, New 
York City. 

— Putem adăuga acum mai multe la portretul 
suspectului nostru. 

Kohl îşi scoase monoclul din buzunarul vestei, şi-l puse, 
făcând  strâmbătura de rigoare, şi începu să examineze 
câteva fire de păr prinse în banda interioară a pălăriei. 

— Are părul de lungime medie, castaniu-închis, uşor 
roşcat. In orice caz nu are părul negru, nici „creţ”. Este un 
fir drept. Fără urme de cremă sau de briantină. 

Kohl îi dădu pălăria și cravata lui Janssen, linse vârful 
creionului şi îşi notă aceste ultime informaţii în carneţelul 
său, pe care apoi îi închise. 

— Unde mergem acum, domnule? Ne întoarcem la Alex? 

— Şi ce să facem acolo? Să mâncăm biscuiţi şi să ne bem 
cafeluţa, cum cred camarazii noştri SA că facem toată ziua? 

Sau să-i vedem pe cei de la Gestapo drenându-ne resursele 
pentru a aduna toţi ruşii din oraş? Nu, cred că mai bine am 
face o excursie cu maşina. Sper că DKW-ul nu s-a 
supraîncălzit din nou. Ultima dată când Heidi şi cu mine am 
luat copiii şi am mers la ţară, am stat pur şi simplu două 
ore pe păturică în Falkenhagen!*, fără să facem altceva 
decât să ne uităm la vaci. 


19 Localitate situată in nord-vestul Berlinului, acum cartier al oraşului, 
amplasat administrativ în arondismentul Spandau. (n.tr.) 

CAPITOLUL UNSPREZECE 


Taxiul pe care-l luase de la Satul olimpic îl lăsă pe Paul 
lângă Piaţa Lutzow, o piaţă aglomerată, aflată lângă un 
canal cafeniu cu ape stătute, la sudul Grădinii Zoologice. 

Paul cobori adulmecând apele fetide şi rămase locului 
pentru un moment, privind încet în jur şi încercând să se 
orienteze. Nu văzu nicio privire care să-l măsoare peste 
marginea ziarelor, nici oameni în maro sau în uniforme care 
să încerce să treacă neobservaţi. O luă spre est. Era o zonă 
tăcută, rezidenţială, cu unele case minunate, dar şi altele 
mai modeste. Amintindu-şi perfect indicaţiile lui Morgan, 
merse o vreme de-a lungul canalului, îl traversă şi se 
întoarse pe Prinz Heinrich Strasse. Ajunse de îndată pe o 
străduţă liniştită. Era Aleea Magdeburg, mărginită de clădiri 
rezidenţiale cu patru şi cinci etaje care-i aminteau de 
imobilele cam desuete din cartierul West Side, din 
Manhattan. Aproape toate clădirile arborau steaguri, multe 
dintre ele drapelul naţionalist-socialist roşu, alb şi negru, iar 
pe faţada altora fluturau drapele cu cercurile olimpice. Pe 
casa pe care o căuta, nr. 26, era arborat un drapel olimpic. 
Apăsă butonul soneriei. O clipă mai târziu, auzi sunetul 
paşilor. Perdeaua care acoperea o fereastră laterală se 
mişcă parcă ridicată de un subit curent de aer. Apoi nimic. 
Se auzi zgomotul metalic al zăvorului şi uşa se deschise. 

Paul dădu din cap către femeie, care se uită la el 
precaută. 

— Bună ziua, spuse el în germană. 

— Eşti Paul Schumann? 

— Da, eu sunt. 

Era o femeie de circa patruzeci de ani, presupuse Paul. 
Avea o faţă slabă şi era îmbrăcată într-o rochie înflorată, 
lungă peste genunchi, din cele pe care Marion le eticheta 
drept „cam nestilate”, demodate chiar de ani de zile. Părul 
ei blond şi vălurit era tăiat scurt şi, asemenea multor femei 
văzute de el prin Berlin, nu era machiată. Pielea ei era 
lipsită de strălucire, iar ochii ei căprui erau obosiţi, dar 
acestea erau nişte neajunsuri pe care câteva mese mai 
consistente şi două-trei seri de somn relaxat le-ar fi putut 
îndrepta. Şi, în mod curios, tocmai aceste trăsături o făceau 
pe femeie să se pară şi mai atrăgătoare. Nu era ca 
prietenele lui Marion - sau chiar ca Marion însăşi - care se 
ferchezuiau atât de tare, că uneori nici nu mai ştiai cum 
arată cu adevărat. 

— Sunt Käthe Richter. Bun venit în Berlin! 

Intinse o mână slabă şi congestionată şi i-o strânse pe-a 
lui cu fermitate. 

— Nu am ştiut când veniţi. Domnul Morgan mi-a spus că 
pe parcursul acestui weekend. Oricum, apartamentul 
dumneavoastră este pregătit. Vă rog să intraţi! 

El intră în hol. Mirosea a naftalină folosită pentru 
alungarea moliilor, dar şi a scorţişoară, şi mai identifica un 
iz subtil de liliac, probabil parfumul ei. După ce închise şi 
zăvori uşa, femeia ridică iar o clipă perdeaua şi cercetă 
strada. Apoi îi luă valiza şi servieta din mână. 

— Nu, vă rog... 

— Le duc eu, spuse ea abrupt. Haideţi pe aici. 

Il conduse către o uşă situată la jumătatea holului 
întunecos, unde încă se mai găseau lămpile de gaz de 
odinioară alături de instalaţiile electrice mai noi. Pe ziduri 
erau agăţate câteva scene pastorale decolorate, pictate în 
ulei. Käthe deschise uşa şi îi făcu semn să intre. 


194 


Apartamentul era mare, curat şi abia mobilat. Uşa de la 
intrare se deschidea în sufragerie, în planul îndepărtat, la 
stânga, se vedea dormitorul şi de-a lungul zidului era o 
mică bucătărie, separată de restul sufrageriei de un 
paravan japonez vopsit. Mesele erau acoperite cu figurine 
de animale şi păpuşi, cutiuţe lăcuite din lemn cioplit şi 
evantaie ieftine de hârtie. Mai văzu şi două lămpi electrice 
cam instabile. Un gramofon se afla în colț, alături de un 
radio masiv, la care gazda se duse şi-l deschise. 

— Camera de fumat se află în partea din faţă a casei. 
Sunt convinsă că sunteţi obişnuit doar cu camere de fumat 
pentru bărbaţi, dar aici o poate folosi toată lumea. Sunt 
categorică în privinţa asta. 

El nu folosea deloc camera pentru fumat. Dădu din cap. 

— Acum, spuneţi-mi dacă vă plac camerele. Mai am şi 
altele. Aruncând o privire rapidă prin apartament, Paul 
spuse: 

— Imi plac aşa cum sunt. 

— Nu doriţi să vedeţi mai mult? Să vă uitaţi prin dulapuri, 
să verificaţi instalaţia, să vedeţi dacă vă place priveliştea 
de în fereastră? 

Paul observase că apartamentul era la parter, că 
ferestrele nu aveau zăbrele, ceea ce însemna că putea ieşi 
rapid pe fereastra dormitorului, pe cea laterală a 
sufrageriei sau pe uşa de la hol, care l-ar fi dus la alte 
apartamente, aşadar, către alte ieșiri posibile. Îi spuse: 

— Dacă apa nu iese din canalul peste care am trecut, 
sunt sigur că va fi bine. În privinţa peisajului, mă voi strădui 
să mă bucur de el. 

După ce tuburile radioului se încălziră, o voce 
bărbătească umplu camera. Dumnezeule! Cursul despre 
sănătate continua, insistând din nou asupra desecării 
mlaştinilor şi a împrăştierii insecticidelor pentru a omori 

ţânţarii. Măcar conversațiile la gura sobei ale lui FDR” erau 
scurte şi haioase. Merse la aparat, răsuci bulonul de acord, 
căutând un post cu muzică. Nu găsi niciunul, aşa că închise 
radioul. 

— Nu te deranjează, nu? 

— E camera ta. Faci ce vrei. Privi cu un aer nesigur la 
radioul care amuţise şi apoi îi zise: Domnul Morgan mi-a 
spus că ești american. Insă germana ta este foarte bună. 

— Mulțumită părinţilor şi bunicilor mei. 

Îi luă valiza din mână, se duse în dormitor şi o puse pe 
pat. Geanta se scufundă în saltea, iar el se întrebă dacă nu 
cumva aceasta era plină cu puf. Bunica lui îi spusese că, 
înainte să migreze la New York, avusese în Nurnberg un pat 
cu saltea de puf, iar toată copilăria lui, Paul fusese fascinat 
de gândul că ai putea dormi în penele unei păsări. 

Când se întoarse în sufragerie, Käthe îi spuse: 

— Intre şapte şi opt dimineaţa puteţi mânca un mic dejun 
ușor, de partea cealaltă a holului. Spuneţi-mi, vă rog, de cu 
seară la ce oră vreţi să luaţi micul dejun. Şi după-amiaza, 
firește, avem cafea. Veţi găsi o cafetieră în dormitor. Baia 
este mai încolo, pe hol, dar deocamdată sunteţi singurul 
nostru musafir. Când ne vom apropia de perioada 
Olimpiadei, va fi mult mai populat pe-aici. Astăzi sunteţi 
rege pe Aleea Magdeburg la numărul 25. Castelul e al 
dumneavoastră. Se îndreptă către uşă. Vă voi aduce acum 
cafeaua de după-amiază. 

— Nu trebuie să vă deranjaţi. De fapt, eu... 

— Ba da, ba da, o aduc. Intră în preţ. 


20 Serie de treizeci de mesaje neoficiale în legătură cu Marea criză, 
problemele sociale şi economice din perioada interbelică şi cea a celui 
de-Al Doilea Război Mondial, înregistrate de preşedintele SUA Franklin 
D. Roosevelt și radiodifuzate între 1933-1944. El este cel care a iniţiat 
seria mesajclni difuzate la radio şi la televiziune de către preşedinţii 
americani, (n.tr.) 

După ce ieşi pe hol, Paul se întoarse în dormitor şi văzu 
că pe podea fojgăiau o duzină de gândaci negri. Deschise 
servieta și puse exemplarul din Mein Kampf-ul lui Hitler, 
unde avea paşaportul fals şi rublele, pe raftul cu cărţi. Îşi 
scoase puloverul, își rulă mânecile bluzei sale de tenis, apoi 
se spălă pe mâini şi se șterse cu un prosop jerpelit. 

Käthe se întoarse după un moment cu o tavă pe care 
avea o cafetieră de argint cam deformată, o ceaşcă şi o 
farfuriuţă acoperită cu un milieu împletit. Puse totul pe 
măsuţa din faţa canapelei încărcate cu perne. 

— Vă rog să vă aşezaţi. 

El se aşeză, încheindu-şi la loc mânecile, apoi întrebă: 

— İl cunoaşteţi bine pe Reggie Morgan? 

— Nu, el doar a răspuns la un anunţ pentru cameră şi a 
plătit în avans. 

Acesta era răspunsul pe care-l aştepta şi Paul fu liniştit 
să afle că femeia nu avea nicio legătură cu Morgan, ceea 
ce ar fi făcut-o suspectă. Văzu cu coada ochiului că ea îi 
studia tăietura din obraz. 

— Eşti rănit? 

— Sunt înalt. Mă lovesc mereu la cap. Paul îşi atinse uşor 
faţa, de parcă s-ar fi lovit singur, pentru a-şi ilustra 
cuvintele. Pantomima îl făcu să se simtă prost şi-şi lăsă 
braţul în jos. 

Ea se ridică. 

— Aşteaptă o clipă, te rog! 

Câteva minute mai târziu se întoarse cu un plasture pe 
care i-l oferi. 

— Mulţumesc. 

— Mi-e teamă că n-am tinctură de iod. Am căutat şi n-am 
găsit. 

El se duse în dormitor, unde, în faţa oglinzii de deasupra 
chiuvetei, îşi aplică plasturele. 

Käthe îi spuse: 

— Aici nu avem tavane joase, aşa că eşti în siguranţă. 

— Este casa ta? întrebă el când se întoarse. 

— Nu. Este proprietatea unui bărbat care se află, în 
prezent, în Olanda, îi răspunse Käthe. Am grijă de casa lui 
şi beneficiez de masă şi casă. 

— Tipul are vreo legătură cu Olimpiada? 

— Cu Olimpiada? Nu, de ce? 

— Multe dintre steagurile de pe stradă sunt naziste... 
vreau să spun naţional-socialiste. Dar în faţa casei tale este 
arborat drapelul olimpic. 

— Da, da, răspunse ea surâzând. Zilele acestea suntem 
pătrunşi de spiritul jocurilor, nu-i aşa? 

Germana ei era fără greşeală şi felul ei de-a vorbi era 
foarte articulat. În trecut, se gândi Paul, avusese o carieră 
diferită mult mai strălucitoare, dar mâinile muncite cu 
unghii crăpate și ochii aceia atât de obosiţi spuneau istoria 
unor greutăţi recente. Totuşi, Paul putea simţi energia care 
vibra în ea, hotărârea cu care spera la vremuri mai bune. 
Asta, decise el, era o parte a atracției pe care o simţea 
pentru ea. 

Käthe îi turnă cafea. 

— Nu avem zahăr pentru moment. Proviziile s-au 
terminat. 

— O beau fără zahăr. 

— Însă avem ştrudel. L-am făcut pe când mai aveam 
zahăr. Luă milieul de deasupra farfuriei pe care se aflau 
patru bucățele mici de foietaj. Ştii ce este ştrudelul? 

— Mama îmi făcea în fiecare sâmbătă. Fratele şi sora 
mea o ajutau. Intindeau aluatul atât de subţire, că puteai 
citi prin el. 

— Da, da, spuse ea entuziasmată, tot aşa îl fac şi eu. Nu-i 
ajutai să întindă aluatul? 

— Nu, niciodată. Nu eram prea talentat în bucătărie. 
Muşcă din ștrudel şi spuse: Dar am mâncat o groază... Este 

foarte bun. Dădu din cap către cafetieră. Ai vrea nişte 
cafea? Să-ţi torn puţină. 

— Mie? Femeia clipi. O, nu. 

Paul sorbi cafeaua, care era slabă. Era făcută din zaț 
refolosit. 

— Vom vorbi în limba ta, spuse Käthe. Şi de îndată se 
lansă: Nu am fost niciodată în ţara ta, dar aş vrea tare mult 
să merg. 

El simţi doar un uşor v acolo unde în engleză apare w, cel 
mai greu sunet de pronunţat pentru germani. 

— Engleza ta este bună, spuse Paul. 

— Vrei să spui „bine”, îi scăpă ei, zâmbind pentru că îl 
prinsese greşind. 

Paul spuse: 

— Nu, engleza este bună. Vorbeşti bine engleză. „Bun” 
este adjectiv. „Bine” este adverb... de cele mai multe ori. 

Ea se încruntă: _ 

— Să mă gândesc... Da, da, ai dreptate. Imi vine să 
roşesc de ruşine. Domnul Morgan mi-a spus că eşti scriitor. 
Şi că ai fost la universitate, desigur. 

Studiase doi ani la un mic colegiu din Brooklyn înainte să 
abandoneze pentru a se înrola în armată şi a pleca să lupte 
în Franţa. După aceea nu îşi mai găsise timp să-şi termine 
studiile. Când s-a întors, viaţa se complicase şi perspectiva 
colegiului se îndepărtase. De fapt, aflase mai multe despre 
cuvinte şi despre cărţi lucrând cu bunicul şi cu tatăl său în 
tipografie decât învățase în colegiu. Dar nu spuse nimic 
despre asta. 

— Sunt profesoară. Adică, ar trebui să spun, am fost 
profesoară. Îi învăţam literatură pe copii. Dar şi diferenţa 
dintre „voi face” şi „voi fi făcut” sau dintre „aş putea” şi 
„pot”. Da, şi dintre „bun” şi „bine”. De aceea sunt acum 
atât de stânjenită. 

— Literatură engleză? 

— Nu, germană. Deşi iubesc mult cărţile englezeşti. 

Se lăsă un moment de tăcere. Paul căută prin buzunar, 
îşi scoase paşaportul şi i-l înmâna. Ea se încruntă, 
învârtindu-l în mâini şi i-l dădu înapoi. 

— Sunt cine spun că sunt. 

— Nu înţeleg. 

— Limba... M-ai întrebat despre limba engleză pentru a 
vedea dacă sunt chiar un american, şi nu un informator 
naţional-socialist. Am dreptate? 

— Eu... 

Ochii ei căprui se lăsară în grabă în jos, fixând podeaua. 
Era stânjenită. 

— E în regulă, dădu el din cap. Uite aici. Fotografia. 

Ea încercă din nou să i-l dea înapoi, dar se opri apoi şi 
compară fotografia cu figura lui. Paul îşi luă paşaportul 
înapoi. 

— Da, ai dreptate. Sper că mă vei ierta, domnule 
Schumann. 

— Paul. 

Ea zâmbi, apoi spuse: 

— Trebuie să fii un jurnalist bine cotat ca să ai un spirit 
atât de... „pătrunzător” e cuvântul? 

— Da, exact. 

— Cred că Partidul nu este atât de sârguincios şi nici atât 
de bogat încât să angajeze americani care să spioneze 
oameni mărunți ca mine. Aşa că pot să-ţi spun că nu le 
sunt prea dragă. 

Oftă, apoi continuă: 

— A fost greşeala mea. Nu m-am gândit. Le vorbeam 
despre Goethe, poetul, elevilor mei şi am spus, pur şi 
simplu, că îi respect curajul dovedit atunci când i-a interzis 
fiului său să lupte în Războiul de Independenţă german. 
Pacifismul este o crimă în Germania de azi. Am fost 
concediată pentru că am spus asta şi mi-au confiscat toate 

cărţile. Scutură din cap: lartă-mă. Am început să mă plâng. 
L-ai citit? Pe Goethe? 

— Nu cred. 

— i-ar plăcea. Este genial. Pur şi simplu ţese culori din 
cuvinte. Dintre toate cărţile care mi-au fost luate, ale lui 
sunt cele care-mi lipsesc cel mai mult. 

Käthe privi cu poftă la farfurioara cu ştrudele. Nu 
mâncase niciunul. Paul îi întinse farfuria, dar ea răspunse: 

— Nu, mulţumesc. 

— Dacă nu mănânci un ştrudel, voi considera că eşti un 
agent naţional-socialist care încearcă să mă otrăvească. 

Ea cântări prăjiturile din ochi şi luă una. O mâncă foarte 
repede. Când Paul îşi îndreptă privirea către măsuţă pentru 
a-şi lua de acolo ceşcuţa cu cafea, o observă cu coada 
ochiului cum adună firimiturile de pe masă între degete şi 
le duce la gură, privindu-l cu atenţie pentru a se asigura că 
n-o observă. 

Când se întoarse, Käthe spuse: 

— A, dar acum am fost neglijenţi, tu şi cu mine, cum se 
întâmplă mereu la primele întâlniri. Trebuie să fim mai 
prudenţi. Asta mi-aduce aminte... Arătă cu degetul 
telefonul: Trebuie să fie mereu deconectat. Să nu uiţi nicio 
clipă că au aparatură de ascultare. lar când telefonezi 
cuiva, să presupui mereu că participă la convorbire şi o a 
treia ureche, cea a unui lacheu naţional-socialist. Este 
valabil în special pentru convorbirile la mare distanţă pe 
care le faci de la poştă, căci cabinele telefonice de pe 
stradă sunt, se spune, sigure din punctul ăsta de vedere. 

— Mulţumesc, spuse Paul. Dar dacă ar asculta cineva 
conversațiile mele telefonice ar muri de plictiseală: care 
este populaţia Berlinului, câte fripturi au mâncat atleţii, cât 
de mult a durat construcţia stadionului... Chestii d-astea. 

— A, spuse Käthe cu blândeţe, ridicându-se să plece, 
ceea ce am vorbit în după-amiaza asta, tu şi cu mine, ar 

putea fi considerat plicticos de multă lume, dar ar merita 
cu prisosinţă o vizită a Gestapoului. Dacă nu mai rău. 

CAPITOLUL DOISPREZECE 


Rabla Auto Union DKW a lui Willi Kohl reuşi să parcurgă, 
fără să se supraîncălzească, cei 20 de kilometri până la 
Satul olimpic din vestul Berlinului, în ciuda soarelui nemilos 
care-i forţă pe cei doi ofiţeri să-şi scoată hainele - ceea ce 
contravenea felului lor de-a fi, dar şi regulamentelor Kripo. 

Traseul îi purtă prin Charlottenburg şi, dacă şi-ar fi 
continuat drumul către sud-vest, ar fi ajuns la Gatow, cele 
două oraşe unde muncitorii polonezi şi familiile de evrei 
fuseseră ucişi.  Ingrozitoarele fotografii ale crimelor 
continuau să se zbată în memoria lui Kohl, la fel ca peştele 
stricat în stomac. 

Ajunseră la intrarea principală, extrem de aglomerată, a 
Satului. Maşini particulare, taxiuri şi autobuze aduceau 
sportivi şi angajaţi ai Satului; camioanele livrau cutii, 
bagaje şi echipament. Işi puseră iar hainele şi merseră la 
poartă, unde îşi prezentară legitimaţiile gardienilor - care 
erau militari din armata regulată - şi fură lăsaţi să intre în 
spaţiosul şi bine îngrijitul parc. În jurul lor oamenii trăgeau 
în cărucioare valize şi cufere pe largile trotuare ale aleii 
centrale. Alţii, în şorturi şi în cămăşi fără mâneci, făceau 
exerciţii sau alergau. 

— Uite, spuse cu entuziasm Janssen, făcând un semn cu 
capul către un grup de bărbaţi japonezi sau chinezi. 

Kohl fu surprins să-i vadă în cămăşi albe şi în pantaloni 
de flanel şi nu... ei bine, cine ştie cum altfel. Cu o cârpă în 
jurul şalelor sau, poate, cu robe din mătase brodate pe ei. 

În apropiere, câţiva bărbaţi din Orientul Mijlociu cu un ten 
măsliniu se plimbau, doi dintre ei râzând de ceea ce 
spunea al treilea. Willi Kohl se holba ca un şcolar. Cu 
siguranţă, îi vor plăcea Jocurile Olimpice care începeau 
săptămâna următoare, dar era curios de asemenea să vadă 
oameni de pe aproape tot mapamondul, singurele ţări mari 
care nu participau fiind Spania şi Rusia. 

_ Poliţiştii localizară căminele unde erau cazaţi americanii. 
In clădirea centrală se afla recepţia. Se apropiară de 
ofiţerul de legătură german. 

— Locotenente, spuse Kohl, observând rangul pe 
uniforma bărbatului. 

Acesta se ridică imediat şi deveni tot mai atent pe 
măsură ce Kohl se identifica şi i-l prezenta pe asistentul lui. 

— Heil Hitler. Aţi venit aici cu treburi, domnule? 

— Aşa este. 

El descrise suspectul şi îl întrebă pe ofiţer dacă văzuse 
un asemenea bărbat. 

— Nu, domnule, dar numai în căminele americanilor sunt 
sute de oameni. După cum puteţi observa, clădirile sunt 
destul de mari. 

Kohl încuviinţă. 

— Vreau să vorbesc cu cineva care însoţeşte echipa 
americană. Un oficial. 

— Da, domnule, găsesc eu pe cineva. 

Cinci minute mai târziu se întoarse cu un bărbat deşirat, 
trecut de patruzeci de ani. Bărbatul spuse în engleză că 
este unul dintre antrenorii şefi. Purta pantaloni albi, largi şi, 
cu toate că era o căldură caniculară, o bluză albă tricotată 
peste cămaşa sa albă. Kohl îşi dădu seama că, dacă nu cu 
multă vreme în urmă zona de recepţie fusese goală, acum 
aproape se umpluse - mai mult de zece atleți şi alte 
persoane veniseră în acea sală, prefăcându-se că au de 
lucru pe-acolo. După cum îşi amintea din armată, nimic nu 

se răspândea mai repede ca ştirile printre bărbaţii cazaţi 
împreună. 

Ofiţerul german voia să facă pe interpretul, însă Kohl 
preferă să le vorbească direct celor pe care-i interoga, 
astfel că spuse într-o engleză poticnită: 

— Domnule, sunt ofiţer la Poliţia Criminală germană, îi 
prezentă legitimaţia. 

— S-a întâmplat ceva? 

— Nu ştim sigur încă. Dar, bun... încercăm să găsim un 
bărbat cu care am vrea să vorbim. Probabil că-l cunoaşteţi. 

— Este o chestiune extrem de importantă, preciză 
Janssen într-o engleză perfectă. 

Kohl nu ştiuse că vorbeşte atât de bine engleza. 

— Da, da, continuă inspectorul. A avut această hartă pe 
care, se pare, a pierdut-o. Îi înmână ghidul, despachetându- 
| din batista în care fusese înfăşurat. O primesc persoanele 
care au de-a face cu Jocurile Olimpice, nu-i aşa? 

— Întocmai. Adică nu doar atleţii, ci toată lumea. Cred că 
am dat vreo mie sau pe-acolo. Şi alte ţări au dat versiunea 
în limba engleză, să ştiţi. 

— Da, dar noi am găsit şi pălăria individului şi aceasta a 
fost cumpărată din New York. Aşa că, foarte probabil, este 
americaner. 

— E-adevărat? întrebă prudent antrenorul. Pălăria lui? 

Kohl continuă: 

— Este un bărbat masiv, credem noi, cu părul castaniu- 
închis, un pic roşcat. 

— Castaniu-închis? 

Frustrat că vocabularul său este atât de sărac, Kohl privi 
la Janssen, care interveni: 

— Părul său este drept şi castaniu-închis. Are o nuanţă 
roşcată. Poartă un costum gri-deschis... mai avea pălăria 
aceasta şi cravata. 

Kohl făcu semn către Janssen, care scoase proba din 

geanta sa. Antrenorul le privi fără să spună nimic şi ridică 
din umeri. 

— Poate că ne-ar ajuta mai mult dacă ne-aţi spune 
despre ce este vorba. 

Din nou, Kohl reflectă cât de diferită era viaţa în America. 
Niciun german nu ar fi îndrăznit să întrebe un poliţist de ce 
ar vrea să afle ceva anume. 

— Este o problemă de securitate a statului. 

— Securitate a statului. Mda... Bine, mi-ar plăcea să ajut, 
cu siguranţă. Numai că, dacă nu ne spuneţi mai clar despre 
ce este vorba... 

Kohl se uită în jur. 

— Poate că unii dintre ei îl cunosc pe bărbatul acesta. 

Antrenorul îi chemă. 

— Ştie vreunul dintre voi ale cui sunt astea? 

Atleţii dădură din cap în semn că nu ştiu sau mormăiră; 
„Nu” sau „Nţţ”. 

— Atunci, poate că aveţi o listă... da, da, o listă a 
persoanelor care au venit cu dumneavoastră. Şi adresele. 
Să vedem cine locuieşte în New York. 

— Vă putem da una, care conţine însă numai membrii 
echipei şi antrenorii ei. Doar nu credeţi că... 

— Nu, nu. 

Kohl nu credea că asasinul făcea parte din echipă. Atleţii 
erau în lumina reflectoarelor. Era greu de crezut că vreunul 
dintre ei s-ar fi evaporat din Sat chiar din prima sa zi 
petrecută în Berlin, că ar fi omorât un om, ar fi vizitat 
diferite locuri în oraş având cine ştie ce misiune şi că s-ar fi 
întors apoi, fără să stârnească suspiciunea cuiva. 

— Mă îndoiesc că acest om este sportiv. 

— Asta e. Mi-e teamă că nu vă pot ajuta prea mult. 
Antrenorul îşi încrucişă mâinile peste piept. Ştiţi, domnule 
ofiţer, pot să pun pariu că departamentul dumneavoastră 
de imigraţii ştiu care sunt adresele vizitatorilor. l-au urmărit 

pe toţi cei care au intrat şi au părăsit ţara, nu-i aşa? Am 
auzit că aveţi nişte colegi foarte pricepuţi la treaba asta 
aici, în Germania. 

— Da, da. La asta mă gândeam şi eu. Din nefericire, 
informaţiile nu au şi adresa de acasă, ci doar naționalitatea 
persoanei. 

— Oh, ghinion! 

Kohl insistă: 

— Şi mai speram ceva: că există o evidenţă a vaporului, 
o listă a pasagerilor de pe Manhattan! Deseori acolo se 
găsesc şi adresele. 

— A, mda. Asta pun pariu că avem. Deşi cred că 
înţelegeţi că au fost aproape o mie de oameni pe vapor. 

— Înţeleg, dar vă rog... încă sunt încrezător că aş putea 
să găsesc lista aceasta. 

— Sunt convins. Numai că... Nu-mi place deloc să mă 
pun dea curmezişul, domnule ofiţer, numai că mă gândesc 
că acest cămin... Ştiţi, cred că am putea avea statut 
diplomatic. Teritoriu suveran. Aşa că, dacă stau şi mă 
gândesc, ar trebui să aveţi mandat. 

Kohl îşi aminti situaţiile în care un judecător trebuia să 
aprobe mandatul pentru percheziţionarea casei unui 
suspect sau să ceară predarea probelor. Constituţia de la 
Weimar, documentul care a creat Republica Germania după 
război, avea multe asemenea prevederi, în mare măsură 
împrumutate de la americani. (Avea o singură scăpare, 
destul de semnificativă, de care Hitler a profitat imediat: 
dreptul preşedintelui de a suspenda pe termen nedefinit 
doar drepturile cetăţenilor.) 

— O, deocamdată cercetez doar unele amănunte, aşa că 
nu am mandat. 

— M-aş simţi mult mai bine dacă aţi avea unul. 

— Este o chestiune destul de urgentă. 

— Sunt sigur că este. Dar, nu-i aşa, ar putea fi mai bine 

şi pentru voi. Nu, vrem să jumulim pe nimeni de pene. Din 
punct de vedere diplomatic, desigur! „Să jumulim 
penele...”, înţelegeţi ce vreau să spun? 

— Înţeleg cuvintele. 

— Aşa că, ce zici dacă şefu' tău sună ambasada sau 
Comitetul Olimpic? Ei îmi pot da mie acceptul şi atunci, 
indiferent ce veţi dori, vă voi da pe un platou de argint. 

Acceptul. Da, da. Ambasada Statelor Unite probabil că îşi 
va da aprobarea, se gândi Kohl, dacă se ocupa de cerere în 
mod potrivit. Americanii nu ar dori să se răspândească 
ştirea că un ucigaş a intrat în Germania odată cu echipa lor 
olimpică. 

— Foarte bine, domnule, spuse Kohl politicos. Voi lua 
legătura cu ambasada şi cu Comitetul Olimpic, aşa cum mi- 
aţi sugerat. 

— Bun. Aveţi grijă. Şi, să nu uit, noroc la Jocuri. Băieţii 
voştri o să ne dea mult de furcă dacă vrem să-i învingem. 

— Voi fi de faţă, în public, spuse Kohl. Mi-am cumpărat 
bilete de mai bine de un an. 

Işi luară rămas-bun, iar Kohl şi inspectorul candidat 
ieşiră. 

— ÎI vom căuta pe Horcher de la radioul din maşină, 
Janssen. Sunt convins că poate lua legătura cu ambasada 
americană. Asta ar putea fi... Kohl tăcu. Simţi un miros 
pătrunzător cumva familiar, cu toate acestea nepotrivit. 
Ceva e în neregulă. 

— Ce...? 

— la-o pe-aici. Repede! Kohl începu să meargă repede, 
ajungând în spatele clădirii centrale americane. Mirosul era 
de fum, dar nu părea fum de la bucătărie, ca acela pe care- 
| simţeai uneori vara de la grătarele cu cărbuni, ci fum de la 
focul dintr-o sobă, un miros rar în iulie. 

— Ce scrie, Janssen? Pe semnul acela? Nu înţeleg 
engleza. 

— Spune Duşuri/Saună. 

— Nu se poate! 

— Ce se întâmplă, domnule? 

Kohl intră într-o încăpere de mari dimensiuni, cu pavaj pe 
jos. Spălătorul era la stânga, duşurile la dreapta şi o uşă 
separată ducea la saună. Către aceasta se îndreptă Kohl şi 
o izbi de zid. Înăuntru era o sobă deasupra căreia se afla o 
tavă mare plină cu pietre. Alături erau găleți cu apă care, 
cu ajutorul unor polonice mari, putea fi aruncată peste 
pietrele încinse, pentru a produce abur. Doi negri îmbrăcaţi 
în echipament bleumarin de antrenament stăteau lângă 
soba în care ardea focul. Unul, care se aplecase către uşiţa 
sobei, avea un chip rotund, plăcut, şi o frunte foarte înaltă, 
iar celălalt era mai slab, iar părul lui, mai des decât al 
colegului său, îi acoperea fruntea. Cel cu faţa rotundă se 
ridică şi închise uşiţa sobei de metal. Se întoarse şi privi 
către inspector cu un surâs plăcut. 

— Bună ziua, domnilor, spuse Kohl, din nou într-o 
engleză îngrozitoare. Eu sunt... 

— Am auzit deja. Ce mai faceţi, domnule inspector? Aţi 
amenajat un loc minunat pentru noi aici. Satul, vreau să 
spun. 

— Mi-a mirosit a fum şi m-am îngrijorat. 

— Nu făceam decât să aţâţăm focul. 

— Nu e nimic mai bun ca aburul pentru durerile 
musculare, adăugă şi prietenul lui. 

Kohl se holbă la uşa de sticlă a sobei. Şuberul era deschis 
la maximum şi flăcările se zbateau mânioase. Văzu 
înăuntru câteva bucăţi de hârtie albă care se chirceau, 
transformându-se în cenuşă. 

— Domnule, începu brusc Janssen în germană, ce sunt...? 

Dar Kohl îi reteză fraza cu o scuturătură din cap şi îl fixă 
pe primul bărbat cu care vorbise. 

— Sunteţi...? 

Kohl se uită chiorâş la el, apoi căscă ochii. 

— Da, da, sunteţi Jesse Owens, marele alergător. 

Kohl pronunţă numele în engleza sa foarte germanizată, 
„Yessa Ovens”. 

Surprins, bărbatul îi întinse mâna  transpirată. 
Scuturându-i puternic braţul, Kohl se holbă la celălalt 
negru. 

— Ralph Metcalfe, spuse atletul, prezentându-se. 

O a doua strângere de mâini. 

— Şi el face parte din echipă, spuse Owens. 

— Da, da, am auzit şi de dumneavoastră. Aţi câştigat la 
Los Angeles în statul California la ultimele Jocuri. Bine aţi 
venit şi dumneavoastră! 

Ochii lui Kohl scrutară focul. 

— Faceţi saună înaintea exerciţiilor? 

— Uneori înainte, alteori după, spuse Owens. 

— Obişnuiţi să faceţi saună, domnule inspector? întrebă 
Metcalfe. 

— Da, da, uneori. În ultima vreme, cel mai des fac băi la 
picioare. 

— Dureri la picioare, spuse Owens făcând cu ochiul. Ştiu 
totul despre asta. Hei, de ce n-am merge afară, domnule 
inspector? E mult mai răcoare. 

Deschise uşa pentru Kohl şi Janssen. Ofițerii Kripo 
ezitară. Dar în cele din urmă îl urmară pe Metcalfe pe 
tăpşanul ierbos din spatele căminului. 

— Aveţi o ţară frumoasă, domnule inspector, spuse 
Metcalfe. 

— Da, e-adevărat. 

Kohl privi cum se ridică fumul din coşul metalic de 
deasupra saunei. 

— Sperăm să aveţi noroc şi să-l găsiţi pe tipul pe care 
căutaţi, spuse Owens. 

— Da, da. Mă gândesc că nu are vreun rost să vă întreb 

dacă ştiţi pe cineva care să poarte o pălărie Stetson şi o 
cravată verde. Un bărbat masiv? 

— Îmi pare rău, nu ştiu pe nimeni care să arate așa. 

Se uită la Metcalfe, care dădu din cap, semn că nici el nu 
ştia. 

Janssen întrebă: 

— Ştiţi pe cineva care a venit aici cu echipa şi care, 
probabil, a plecat mai târziu? Să fi plecat în Berlin sau în 
altă parte? 

Cei doi se uitară din nou unul la altul. 

— Nţţţ, mi-e teamă că nu, spuse Owens. 

— Cu siguranţă, nici eu nu ştiu, adăugă Metcalfe. 

— Ei bine, a fost o onoare să vă cunosc. 

— Mulţumim, domnule. 

— Am urmărit ştirile despre cursele dumneavoastră... de 
unde oare? Din statul Michigan? Anul trecut, etapele de 
calificare? 

— Ann Arbor. Aţi auzit de ele? 

Owens râse, din nou surprins. 

— Da, da. Recorduri mondiale. Din nefericire, nu prea 
mai primim acum multe ştiri din America. Cu toate acestea, 
aştept cu nerăbdare Olimpiada. Dar am patru bilete şi cinci 
copii, la care se adaugă soţia şi viitorul ginere. Vom fi 
prezenţi şi vom participa pe... schimburi, aşa aţi spune 
dumneavoastră, nu? Căldura nu vă va face probleme? 

— Am crescut alergând în Vestul Mijlociu. In mare 
măsură, era aceeaşi vreme ca aici. 

Brusc serios, Janssen spuse: 

— Ştiţi, există mulţi oameni în Germania care speră să 
nu câștigați. 

Metcalfe se încruntă şi spuse: 

— Din cauza tâmpeniei ăleia... ce crede Hitler despre 
colorați? 

— Nu, spuse tânărul asistent. Apoi chipul lui se sparse 

într-un zâmbet: Pentru că agenţii de pariuri ar fi arestaţi 
dacă ar accepta pariuri puse pe străini. Nu putem paria 
decât pe sportivii germani. 

Owens râdea în hohote. 

— Aşadar, veţi paria împotriva noastră? întrebă el. 

— O, am paria pe voi, spuse Kohl. Dar, din păcate, nu 
putem. 

— Pentru că este ilegal? 

— Nu, pentru că noi suntem doar nişte sărăcani de 
poliţişti. Aşa că alergaţi ca Die Luft, ca vântul, cum aţi 
spune voi, americanii, corect? Alergaţi ca vântul, Herr 
Owens şi Herr Metcalfe! Voi fi în tribune. Şi vă voi încuraja, 
deşi poate că în tăcere... 

— Haide, Janssen. 

Kohl făcu câţiva paşi, apoi se opri şi se întoarse: Vreau să 
vă întreb încă o dată, sunteţi siguri că nimeni nu purta pe- 
aici pălărie Stetson?... Nu, nu, desigur... nu, că altfel mi-aţi 
fi spus. Vă urez o zi bună. 

Ocoliră clădirea şi se îndreptară către ieşirea din Satul 
olimpic. 

— Acelea erau documentele vaporului, cele care 
conţineau şi numele ucigaşului, domnule? Foile alea pe 
care le ardeau negrii în sobă? 

— Este posibil. Dar spune mereu „suspectul”, nu uita 
asta! Nu „ucigaşul”. 

Mirosul hârtiei arse plutea prin aerul încins, până la nările 
lui Kohl, parcă în bătaie de joc, amplificându-i frustrarea. 

— Şi ce putem face? 

— Nimic, spuse Kohl simplu, oftând supărat. Nu putem 
face nimic. Şi a fost greşeala mea. 

— Greşeala dumneavoastră, domnule? 

— Ah, subtilităţile muncii noastre, Janssen... Mi-am dorit 
să nu dezvălui nimic despre intenţiile noastre, astfel că i- 
am spus antrenorului aceluia că îl caut pe om pentru 

probleme care ţin de „securitatea statului”, ceea ce 
spunem cam prea cu dragă inimă în zilele noastre. Ceea ce 
am spus le-a sugerat nu că ar fi vorba despre asasinarea 
unei victime inocente, ci, probabil, despre o ofensă adusă 
autorităţii guvernamentale - care, desigur, a fost în război 
cu ţara lor acum mai puţin de douăzeci de ani. Mulţi dintre 
atleţii ăia au pierdut, cu siguranţă, rude, chiar taţi, ucişi de 
armata Kaiserului, şi poate că li se pare un gest patriotic să 
protejeze un asemenea om. lar acum este prea târziu să 
retrag ceea ce am spus cu atâta neglijenţă. 

Când ajunseră pe şoseaua din faţa Satului, Janssen se 
îndreptă către locul unde parcaseră DKW-ul, dar Kohl îl 
întrebă: 

— Unde te duci? 

— Nu ne întoarcem la Berlin? 

— Nu încă. Nu au vrut să ne dea lista de pasageri. Dar 
faptul că au distrus probe implică un motiv, care ar putea fi 
descoperit, din punct de vedere logic, chiar lângă punctul 
în care i-am pierdut urma. Așa că vom face nişte 
investigaţii. Trebuie să ne continuăm cercetările cu 
propriile noastre forţe şi ajutându-ne de bietele noastre 
picioare... Mm, mâncarea aia miroase bine, nu? Se găteşte 
bine pentru sportivi. Imi amintesc de pe vremea când 
obişnuiam să înot zilnic. Cu ani în urmă. Din cauza asta 
puteam mânca orice, fără să mă-ngraş un gram. Tare mi-e 
că acele zile sunt departe, în urmă! la-o la dreapta aici, 
Janssen, la dreapta! 


Reinhard Ernst aruncă telefonul în furcă şi închise ochii. 
Se lăsă pe spate, în fotoliul său masiv din biroul pe care-l 
avea în Cancelarie. Pentru prima dată în ultimele câteva 
zile, se simţea mulţumit - nu, de fapt era chiar fericit. Il 
cotropi un sentiment al victoriei, la fel de intens ca acela 
când el şi cei şaizeci şi şapte de supraviețuitori cuceriseră, 

la Verdun, reduta de nord-vest, înfrângând cei trei sute de 
soldaţi ai Aliaților. Aşa a câştigat Crucea de fier, clasa |, şi o 
privire admirativă din partea lui Wilhelm II (şi numai braţul 
beteag al Kaiserului l-a oprit să prindă el însuşi decorația pe 
pieptul lui Ernst) - dar succesul de astăzi, care, desigur, 
putea să nu fie întâmpinat cu aclamații publice era cu mult 
mai plăcut. 

Una dintre cele mai mari probleme cu care se confrunta 
în reconstrucţia marinei germane era acea secţiune din 
Tratatul de la Versailies care interzicea Germaniei să aibă 
submarine și limita flota de nave de război la şase 
cuirasate, şase crucișătoare de mic tonaj, douăsprezece 
distrugătoare şi douăsprezece nave torpiloare. 

Absurd, fireşte, chiar şi pentru un sistem defensiv 
rudimentar. 

Însă în ultimul an Ernst pusese la cale o lovitură. El şi 
impertinentul ambasador plenipotențiar Joachim von 
Ribbentrop negociaseră Tratatul naval anglo-german, care 
permitea construcţia de submarine şi ridica limitele flotei 
de suprafață la 35 la sută din mărimea pe care o avea flota 
Angliei. Dar cea mai importantă parte a pactului nu fusese 
pusă la încercare până acum. Fusese ideea strălucitoare a 
lui Ernst să-l sfătuiască pe Ribbentrop să negocieze 
procentajul nu ca număr de nave, uşa cum prevedea 
Tratatul de la Versailies, ci ca tonaj. 

Germania avea acum dreptul legal să construiască şi mai 
multe vase decât cele britanice, câtă vreme tonajul total al 
fiolei nu depăşea magicele 35 de procente. Mai mult, Ernst 
şi Erich Raeder, comandantul-şef al marinei, doriseră 
dintotdeauna să creeze o flotă de luptă mai uşoară, mai 
flexibilă şi mai mortală decât cuirasatele mătăhăloase care 
constituiau miezul flotei de război britanice - vapoare atât 
de vulnerabile la atacurile aeriene şi submarine. 

Singura problemă era dacă englezii nu vor pretinde că au 

fost înşelaţi când vor revizui rapoartele şantierelor navale şi 
vor descoperi că flota germană este mult mai mare decât 
se aşteptau. 

Cu toate acestea, cel care se aflase la capătul celălalt al 
liniei telefonice, un consultant diplomatic german de la 
ambasada din Londra, îi spusese că guvernul britanic 
revizuise cifrele şi le aprobase fără să ezite. 

Ce succes imens! 

Ernst scrise o notă către Fuhrer pentru a-i transmite 
veştile bune şi chemă un curier care avea să i-o livreze 
personal. 

Chiar când ceasul din perete sună ora patru, în biroul lui 
Ernst intră un bărbat cu chelie, de vârstă medie, purtând o 
haină verde de tweed şi pantaloni largi reiaţi: 

— Colonele, eu tocmai... 

Ernst scutură din cap şi-şi puse degetul pe buze, 
făcându-i semn să tacă profesorului doctor Ludwig Keitel. 
Colonelul se răsuci şi privi pe fereastră. 

— Ce după-amiază minunată! 

Keitel se încruntă. Era una dintre cele mai toride zile ale 
anului, aproape 34 de grade, iar vântul purta particule de 
nisip. Rămase însă tăcut, cu o sprânceană ridicată. 

Ernst făcu un semn către uşă. Keitel încuviinţă şi ieşiră 
împreună pe hol, apoi părăsiră clădirea Cancelariei. O luară 
spre nord, pe Wilhelm Strasse, îşi continuară plimbarea pe 
Unter den Linden şi apoi merseră către vest, discutând 
doar despre vreme, Olimpiadă, despre un nou film 
american a cărui premieră urma să aibă loc în curând. Ca şi 
Fuhrer-ul, amândoi erau admiratori ai actriţei americane 
Greta Garbo. Filmul ei Anna Karenina?! tocmai fusese 
aprobat pentru difuzare în cinematografele din Germania, 


21 Film regizat de Clarence Brown şi lansat în 1935. Greta Garbo a 
primit Premiul criticii americane din New York pentru cea mai bună 
actriţă. (n.tr.) 

în ciuda decorurilor ruseşti şi a moralității îndoielnice. 
Discutând despre filmele ei recente, cei doi intrară în 
Tiergarten, imediat după Poarta Brandenburg. 

În cele din urmă, uitându-se să vadă dacă nu au fost 
urmăriţi sau dacă nu sunt cumva supravegheați, Keitel 
spuse: 

— Despre ce este vorba, Reinhard? 

— S-a declanşat nebunia, doctore. 

Ernst oftă. 

— Glumeşti, nu? întrebă profesorul pe un ton sardonic. 

— leri, Fuhrer-ul mi-a cerut un raport despre Studiul 
Waltham. Keitel tăcu un moment, părând că digeră această 
veste. 

— Fuhrer-ul însuşi? 

— Speram să fi uitat. A fost extrem de preocupat de 
Olimpiadă. Dar se pare că nu... îi arătă lui Keitel biletul 
primit de la Hitler şi îi povesti apoi cum aflase Fuhrer-ul 
despre studiu. Să-i mulţumim tipului cu multe riduri şi 
multe, mult mai multe kilograme. 

— Hermann grăsanul, spuse tare Keitel, oftând cu 
amărăciune. 

— Stt, făcu Ernst. Vorbeşte şi tu mai înflorat. 

Era o expresie banală pe-atunci, care însemna să spui 
numai lucruri bune atunci când pomeneşti numele 
oficialilor partidului în public. 

Keitel ridică din umeri. Apoi, cu o voce mai temperată, 
continuă: 

— De ce i-ar păsa de noi? 

Ernst nu avea nici timp şi nici energie să discute 
maşinaţiunile din interiorul guvernării naţional-socialiste cu 
un om a cărui viaţă era esențialmente academică. 

— Ei bine, prietene, spuse Keitel, ce vom face de-acum 
înainte? 

— Am hotărât că apărarea cea mai bună e atacul. Vom 

riposta energic. Luni îi voi înainta un raport. Un raport 
detaliat. 

— Peste două zile? îl luă Keitel peste picior. Nu avem 
decât date brute şi chiar şi astea sunt foarte limitate. Nu 
poţi să-i spui că în câteva luni vom avea o analiză mai 
temeinică? Am putea... 

— Nu, doctore, spuse Ernst râzând. 

Dacă nu putea vorbi mai înflorat, măcar să vorbească în 
şoaptă. 

— Nimeni nu are voie să-i spună Fuhrer-ului să aştepte 
câteva luni. Sau zile sau minute. Nu, cel mai bine pentru 
noi este să o facem acum. O lovitură de fulger. Aşa trebuie 
să facem. Göring îşi va continua intriga şi şi-ar putea băga 
coada suficient pentru ca Fuhrer-ul să sape mai adânc, să 
nu-i placă ce găseşte şi să pună capăt studiului în 
întregime. În dosarul pe care l-a furat erau pomenite câteva 
dintre scrierile lui Freud. Asta a pomenit la întâlnirea de 
ieri. Cred că expresia a fost „doctorii ăia evrei care se 
ocupă cu mintea omului”. Ar fi trebuit să vezi faţa Fuhrer- 
ului. Credeam că sunt pe drumul spre Oranienburg. 

— Freud a fost genial, şopti Keitel. Importante sunt ideile. 

— Ne putem folosi de ideile lui. Şi de acelea ale altor 
psihologi. Dar... 

— Freud a fost psihanalist. 

„Ah, universitarii ăştia, îşi spuse Ernst. Mai răi decât 
politicienii.” 

— Dar n-o să-i cităm în studiul nostru. 

— Asta este o fraudă, din punct de vedere intelectual, 
spuse  morocănos Keitel. Integritatea morală este 
importantă. 

— În aceste circumstanţe, nu, nu este, replică ferm Ernst. 
Nu vom publica cercetările astea într-o revistă universitară. 
Nu despre asta este vorba. 

— Bine, bine, spuse Keitel nerăbdător. Chestiunea asta 

nu rezolvă nicicum îngrijorarea mea. Nu sunt suficiente 
date. 

— Ştiu. Am decis că trebuie să găsim mai mulţi voluntari. 
Doisprezece. Va fi cel mai mare grup de până acum, să-l 
impresionăm pe Fuhrer şi să-l facem să nu mai plece 
urechea la ce spune Göring. 

Profesorul râse la auzul vorbelor lui Ernst. 

— Nu vom avea timp. Până luni dimineaţă? Nu, nu, clar 
nu putem. 

— Ba da, putem, Trebuie să putem! Munca noastră este 
prea importantă ca să pierdem această dispută. Vom 
organiza o nouă sesiune la colegiu, mâine după-amiază. Voi 
pune pe hârtie pentru Conducător viziunea noastră 
magnifică despre noua armată germană. Voi folosi cel mai 
bun discurs diplomatic de care sunt în stare. Ştiu cele mai 
bune întorsături de frază. Se uită în jur. O altă şoaptă: Cât 
despre ministrul aviaţiei, îi vom trage preşul de sub 
picioarele alea grase. 

— Bănuiesc că putem încerca, spuse Keitel nesigur. 

— Nu, chiar vom face asta, spuse Ernst. Nu există „să 
încercăm”. Fie reuşim, fie nu. Işi dădu seama că părea un 
ofiţer care dăscăleşte un subordonat. Zâmbi gânditor şi 
adăugă: Situaţia asta nu mă face mai fericit ca tine, 
Ludwig. La sfârşitul ăsta de săptămână speram să mă 
relaxez. Să petrec ceva timp cu nepotul meu. Voiam să 
construim împreună o barcă, dar va fi timp de relaxare 
după aceea. Colonelul adăugă: După ce murim. 

Keitel nu spuse nimic, dar Ernst văzu cu coada ochiului 
că profesorul îşi întoarse, nesigur, capul către el. 

— Glumesc, prietene, spuse colonelul. Glumesc. Acum, 
lasă-mă să-ţi spun nişte noutăţi extraordinare despre noua 
noastră forţă navală. 

CAPITOLUL TREISPREZECE 


Bronzul înverzit al statuii lui Hitler, ridicându-se falnic 
peste trupele căzute în luptă, dar care-şi păstraseră 
noblețea, monument ridicat în Piaţa Noiembrie 1923, era 
impresionant, însă era situat într-o zonă foarte diferită de 
celelalte văzute de Paul în Berlin. Prin vântul plin de praf 
zburau hârtii şi mirosea acru a gunoi. Telalii vindeau marfă 
ieftină şi fructe, iar un artist care-şi avea atelierul într-un 
căruţ şubred ţi-ar fi putut desena portretul pentru câţiva 
pfenigi. In pragul uşilor stăteau curve bătrâne fără licenţă 
sau puicuţe tinere. Bărbaţi fără un membru şi echipați cu 
hamuri bizare şi proteze metalice se târau sau trăgeau de 
roţile cărucioarelor de invalizi în susul şi-n josul trotuarului, 
cerșind. Unul avea un carton pe piept pe care scria: Mi-am 
dat picioarele pentru țara mea.. Tu ce poti să-mi dai mie? 
Era de parcă ar fi trecut dincolo de perdeaua după care își 
măturase Hitler tot gunoiul şi toţi nedoriţii Berlinului. 

Paul depăşi poarta de fier ruginit şi se aşeză cu faţa la 
statuia lui Hitler, pe una dintre băncile parcului, dintre care 
vreo şase erau ocupate. 

Observă o placă de bronz şi o citi, aflând că monumeniul 
era dedicat Puciului de la berărie din toamna lui 19237, 
când, conform prozei bombastice gravate în metal, nobilii 


22 Puciul de la berărie (Hit/lerputsch) a fost o tentativă eşuată de lovilură 
de stat, care a avut loc între 8 şi 9 noiembrie 1923, când Adolf Hitler și 
generalul Erich Ludendorff au încercat să preia puterea politică în 
Munchen, Bavaria și Germania. (n.tr.) 

vizionari ai  naţional-socialismului se  ridicaseră eroic 
împotriva puterii corupte de la Weimar şi încercaseră să 
scoată ţara din mâinile celor-care-înjunghie-pe-la-spate 
(limba germană, după cum știa Paul, era foarte bună când 
era vorba să compui un cuvânt din cât mai multe posibil). 

In scurtă vreme, nesfârşitele şi obositele laude aduse lui 
Hitler şi Göring îl obosiră. Se sprijini de spătarul băncii şi-şi 
frecă faţa. Soarele începuse să coboare, dar era încă 
strălucitor și nemilos de fierbinte. Stătea acolo doar de un 
minut sau două, când Reggie Morgan traversă strada, trecu 
de poartă şi veni lângă el. 

— Ai găsit locul fără probleme, după câte văd, vorbi el 
din nou în germana sa impecabilă. Râse, dând din cap către 
statuie, şi-şi cobori vocea: Glorios, nu? Adevărul este că o 
gaşcă de beţivi au încercat să cucerească oraşul Munchen 
şi au fost stârpiţi ca muştele. La primul foc de armă, Hitler 
s-a aruncat la pământ şi a scăpat doar pentru că l-a 
acoperit o grămadă de tovarăşi căzuţi peste el. 

II studie apoi pe Paul. 

— Arăţi diferit. Părul tău. Hainele. Apoi observă 
plasturele. Ce s-a întâmplat? 

El îi spuse despre confruntarea cu Cămăşile brune. 

Morgan se încruntă. 

— Are vreo legătură cu povestea din Aleea Dresda? Te- 
au căutat? 

— Nu. li băteau pe oamenii ăia care aveau o librărie. Nu 
am vrut să mă implic, dar nu le puteam permite să-i 
omoare. M-am schimbat hainele. De asemenea, părul. Doar 
că va trebui să evit Cămâăşile brune. 

Morgan dădu din cap. 

— Nu cred că este un pericol prea mare. Nu vor merge la 
SS sau la Gestapo să le ceară o anchetă, preferă să se 
răzbune singuri. Insă cei cu care te-ai bumbăcit vor sta în 
apropiere de Rosenthaler Strasse. Ei nu vor merge prea 

departe de cazarma lor. Altfel nu eşti rănit? Mâna cu care 
tragi este în regulă? 

— Da, fără probleme. 

— Bun. Dar fii atent, Paul! Ar fi putut să te împuşte 
pentru asta. Ei nu pun întrebări, nu te arestează. Te 
execută, pur și simplu, la faţa locului. 

Paul îşi cobori vocea: 

— Ce a aflat omul tău din ministerul informaţiei despre 
Ernst? 

Morgan se încruntă. 

— Se întâmplă ceva ciudat. El spunea că au loc tot soiul 
de întâlniri misterioase peste tot în Wilhelm Strasse. Că, de 
obicei, sâmbetele era pe jumătate pustiu pe-acolo, dar că 
SS şi SD sunt acum peste tot. Are nevoie de mai mult timp. 
Ar trebui să-l sunăm într-o oră sau cam aşa. 

Se uită la ceas. 

— Acum însă, omul nostru cu puşca stă mai sus, pe 
strada asta. Şi-a închis magazinul astăzi, pentru că ştia că 
venim noi. Dar locuieşte în apropiere. Ne aşteaptă. Am să-l 
sun acum. 

Se ridică şi-şi roti privirea. Printre speluncile soioase şi 
restaurantele din zonă, doar unul, Cafeneaua Ariană, afişa 
semnul că înăuntrul s-ar găsi un telefon public. 

— Mă întorc într-un moment. 

Pe când Morgan trecea strada, Paul îl urmări din ochi şi 
văzu că unul dintre veteranii handicapaţi îşi făcuse drum 
către curtea restaurantului, cerând de pomană. Un chelner 
zdravăn făcu câţiva paşi către balustrada de la intrare şi-l 
alungă. 

Un bărbat de vârstă medie, care stătea câteva bănci mai 
încolo de Paul, se ridică şi se aşeză lângă Paul. Făcu o 
grimasă care-i puse în evidenţă dinţii înnegriţi, apoi 
mormăi: 

— Ai văzut asta? E o crimă cum îi tratează unii oameni pe 

eroi. 

— Da, aşa este. 

Ce ar fi trebuit să facă? se întrebă Paul. Ar fi dat mai mult 
de bănuit dacă s-ar fi ridicat pur şi simplu şi ar fi plecat. 
Spera ca omul să tacă. 

Dar germanul îl privi mai de-aproape şi continuă: 

— Ai şi tu o vârstă. Ai luptat. 

Nu era o întrebare, iar Paul presupuse că doar în 
circumstanţe extraordinare un german de peste douăzeci 
de ani ar fi putut evita să lupte în timpul războiului. 

— Da, bineînţeles. 

Mintea lui o luase la galop. 

— In ce bătălie ai căpătat aia? 

Făcu un semn către cicatricea de pe obrazul lui Paul. 
Acea bătălie nu presupusese, oricum, vreo acţiune militară. 
Inamicul său fusese un mercenar sadic pe numele său 
Morris Starble, care-i făcuse tăietura cu un cuţit în taverna 
Hell's Kitchen, în spatele căreia a şi murit, cinci minute mai 
târziu. 

Bărbatul privi spre el, plin de speranţă. Paul trebuia să îi 
răspundă ceva, aşa că pomeni o bătălie pe care o 
cunoştea: 

— St. Mihiel. 

Pentru patru zile, în septembrie 1918, Paul şi camarazii 
săi, soldaţi în Prima Divizie de infanterie, Corpul IV de 
armată, se târâseră printr-o ploaie puternică şi prin noroiul 
cleios, luând cu asalt tranşeele germane adânci de trei 
metri şi apărate de sârmă ghimpată şi cuiburi de mitralieră. 

— Da, da. Am fost acolo! Strălucind de fericire, bărbatul 
strânse călduros mâna lui Paul. Ce coincidență 
extraordinară! Camarade! 

„Bună alegere, se gândi Paul cu amărăciune. Care erau 
şansele să se întâmple asta?” Dar încercă să pară plăcut 
surprins de această întâmplare. Germanul continuă să-i 

spună fratelui său de arme: 

— Deci ai făcut parte din Detaşamentul C! Ce ploaie! N- 
am mai văzut asemenea potop nici înainte şi nici după ziua 
aceea. Unde erai? 

— La vest de avanpost. 

— Eu mă aflam în faţa Corpului 2 al armatei coloniale 
franceze. 

— Noi îi aveam pe americani călare pe noi, spuse Paul, 
bâjbâind disperat prin amintirile vechi de două decenii. 

— Ah, colonelul George Patton! Ce om nebun şi genial 
era! Şi-ar fi trimis trupele să măture întregul câmp de luptă. 
Şi tancurile lui! Apăreau aşa, deodată, ca printr-o vrajă. Nu 
ştiam niciodată unde vor lovi data viitoare. Nu mă îngrijora 
infanteria, nu, ci tancurile... 

Îşi scutură capul, făcând o grimasă. 

— Da, a fost o bătălie pe cinste. 

— Dacă asta e singura rană pe care ai căpătat-o acolo 
înseamnă că ai fost norocos. 

— Dumnezeu m-a păzit de mai rău, e adevărat. 

Paul întrebă apoi: 

— Ai fost şi tu rănit? 

— O bucată de şrapnel în pulpă. O am şi astăzi acolo, i- 
am arătat nepotului meu rana. Are forma unei clepsidre. A 
atins cicatricea aia lucioasă şi a râs de n-a mai putut. Ah, 
ce timpuri erau pe-atunci! Bău dintr-o sticlă. Mulţi oameni 
şi-au pierdut prietenii la St. Mihiel. Eu, nu. Ai mei muriseră 
înainte de ziua aceea. 

Tăcu şi-i oferi sticla lui Paul, care scutură din cap. 

Morgan ieşi din cafenea şi îi făcu semn să vină. 

— Trebuie să plec, îi spuse Paul bărbatului. A fost o 
plăcere să întâlnesc un camarad veteran şi să depanăm 
amintiri. 

— Da. 

— Bună ziua, domnule, Heil Hitler. 

— A, da, Heil Hitler. 

Paul se alătură lui Morgan, care spuse: 

— Ne poate întâlni acum. 

— l-ai spus de ce îmi trebuie puşca? 

— Nu, nu adevărul, cel puţin. Crede că eşti german şi că 
vrei să omori un şef de bandă din Frankfurt care te-a 
înşelat. 

Cei doi bărbaţi continuării sa meargă pe stradă încă şase 
sau şapte cvartale, în timp ce cartierul devenea tot mai 
ponosit, până când ajunseră în apropierea unei case de 
amanet. Instrumente muzicale, valize, aparate de ras, 
bijuterii şi sute de alte fleacuri umpleau vitrinele murdare şi 
zăbrelite. Pe uşă era afişai un carton pe care scria „Închis”. 
Aşteptară doar câteva minute în antreu, înainte să apară 
un om scund şi chelbos. Dădu din cap către Morgan, îl 
ignoră pe Paul, aruncă o privire în jur şi apoi îi lăsă să intre. 
Se uită iar de-a lungul străzii, închise și zăvori uşa, apoi 
trase perdelele. 

Străbătură magazinul mucegăit şi plin de praf. 

— Veniţi pe-aici. 

Proprietarul le deschise două uşi zdravene, pe care le 
închise și le zăvoră după ce trecură de ele. Coborâră apoi o 
scară lungă, până ce ajunseră într-un subsol umed, luminat 
doar de două becuri minuscule. După ce ochii se obişnuiră 
cu lumina puternică, Paul observă vreo două duzini de puşti 
în rastelul prins de zid. 

Omul îi înmâna lui Paul o puşcă cu lunetă. 

— Este un Mauser Karabiner. Are calibrul de 7.92 
milimetri. Se strică uşor, de aceea trebuie s-o cari în cutie. 
Priveşte luneta. Este cea mai bună sculă optică din lume! 

Omul apăsă un buton şi imediat se aprinseră nişte becuri 
care iluminau un tunel lung de vreo 30 de metri, la capătul 
căruia se aflau saci cu nisip şi, agăţată de unul, o ţintă de 
hârtie. 

— Este complet izolat fonic. Este un tunel de 
aprovizionare care a fost săpat cu ani în urmă. 

Paul luă arma în mâini. Simţi lemnul catifelat al patului 
de armă bine polizat şi lăcuit. Mirosi aroma uleiului şi a 
creozotului, dar şi a pielii curelei. Folosise rareori puşti în 
misiunile sale şi combinaţia dintre mirosurile dulci, lemnul 
solid şi metal îl ducea cu mulţi ani în urmă. Îi mirosea ca 
nămolul tranşeelor, mizeria din jur, aburii de kerosen. Şi ca 
duhoarea morții şi mucavaua umedă, cuprinsă de 
putrefacție. 

— De asemenea, acestea sunt gloanţe speciale, găurite 
la vârf, după cum puteţi vedea. Au un efect cu mult mai 
distrugător decât gloanţele standard. 

Paul trase de câteva ori fără muniţie, pentru a simţi 
trăgaciul. Apoi îndesă câteva gloanţe în magazie şi se 
aşeză pe o bancă; îşi sprijini arma de o bucată de lemn 
acoperit cu o pânză, apoi începu să tragă. Zgomotul era 
asurzitor, dar el aproape că nu-i dădea atenţie. Paul privea 
fix prin lunetă, concentrându-se doar asupra punctelor 
negre de pe ţintă. Ajusta luneta şi trase apoi, rar, ultimele 
douăzeci de gloanţe din cutia de muniţie. 

— Bun, spuse el ţipând, pentru că aproape nu mai auzea 
deloc. O armă bună. 

Dând din cap, îi dădu înapoi arma cămătarului, care o 
luă, o curăţă şi o împachetă cu tot cu muniţie într-o cutie 
răpănoasă din pal melaminat. Morgan luă cutia şi-i dădu un 
plic patronului, care închise luminile din tunel şi-i conduse 
pe scări, la parter. Privi dincolo de uşă, dădu din cap că 
totul este în regulă şi, în scurt timp, erau din nou afară, 
plimbându-se pe stradă. Paul auzi o voce metalică umplând 
aerul. Izbucni în râs. 

— Nu poţi scăpa nicăieri. 

Peste stradă, într-o staţie de tramvai, era un difuzor din 
care o voce bărbătească huruia fără oprire - alte şi alte 

informaţii despre sănătatea publică. 

— Nu se opresc niciodată? 

— Nu, niciodată, spuse Morgan. Când vom evalua 
trecutul, cam asta va fi contribuţia culturală a național- 
socialismului: clădiri oribile, sculpturi hidoase din bronz şi 
discursuri nesfârşite... 

Arătă cu capul cutia în care se afla Mauser-ul. 

— Acum, să ne întoarcem în piaţă şi să-l sunăm pe 
informatorul meu... Să vedem dacă a găsit suficiente 
informaţii ca să putem pune la lucru capodopera asta de 
tehnică germană. 


Prăfuita maşină DKW întoarse în Piaţa Noiembrie 1923 şi, 
în imposibilitatea de a descoperi un loc de parcare în 
haosul din zonă, evită cu mare greutate un vânzător ce se 
agita să vândă nişte fructe fleşcăite, când se sui cu roţile 
din faţă pe trotuar. 

— Aşa, iată-ne ajunşi, Janssen, spuse Willi Kohl, 
ştergându-se pe faţă. Ai pistolul la îndemână? 

— Da, domnule. 

— Atunci, hai să vânăm. 

Coborâră din maşină. 

Inspectorul se decisese să facă ocolul acesta, după ce 
părăsiseră căminul american, pentru a-i interoga pe şoferii 
de taxi care  staţionau în faţa Satului olimpic. Graţie 
clarviziunii naţional-socialiste, nu li se permisese decât 
şoferilor poligloţi să lucreze în zona Satului, ceea ce 
însemna nu doar că nu erau prea mulţi, dar şi că urmau să 
se întoarcă în faţa Satului după ce-şi lăsau pasagerii la 
destinaţie. Kohl se gândi că asta ar însemna, logic, că unul 
dintre ei l-a condus pe suspectul lor undeva. 

După ce şi-au împărţit taxiurile între ei şi au vorbit cu 
peste douăzeci de taximetrişti, Janssen găsi un şofer care 
avea, într-adevăr, o poveste cu adevărat interesantă 

pentru Kohl. Clientul acestuia părăsise Satul olimpic nu cu 
mult timp înainte. Avea un geamantan şi o servietă maro, 
uzată. Era un tip zdravăn, cu un uşor accent. Părul lui nu 
părea să fie prea lung sau cu nuanţe roşcate, ci era negru 
şi dat pe spate, dar asta, se gândi Kohl, ar fi putut fi din 
pricina uleiului sau a loţiunii de păr. Şoferul le mai spuse că 
bărbatul nu purta costum, ci haine deschise la culoare, deşi 
nu le putu descrie în detaliu. 

Bărbatul se dăduse jos din taxi în Piaţa Lutzow şi 
dispăruse în mulţime. Aceasta era una dintre cele mai 
populate intersecţii din oraş, cu un trafic infernal. Erau 
puţine şanse să dea de urma suspectului acolo. Oricum, 
şoferul de taxi adăugase că bărbatul îi ceruse informaţii 
despre traseul către Piaţa Noiembrie 1923 şi se întreba 
dacă poate ajunge acolo pe jos din Piaţa Lutzow. 

— A întrebat şi altceva despre piaţa asta? A spus ceva 
anume? Ceva despre intenţiile lui? Despre camarazii pe 
care speră să-i întâlnească? Ceva anume? 

— Nu, domnule inspector. Nimic. l-am spus că va avea 
foarte mult de mers pe jos până în piaţă. lar el mi-a 
mulţumit şi a plecat. Asta a fost tot. Nu l-am privit în faţă, 
spuse el. M-am uitat la drum. 

„Orbirea, desigur”, se gândi cu amărăciune Kohl. 

Se întorseseră la secţia centrală şi luaseră de acolo 
documentele tipărite ale victimei de pe Aleea Dresda. Apoi 
se grăbiseră să ajungă aici, la monumentul ridicat în 
onoarea puciului eşuat din 1923 (numai naţional-socialiştii 
puteau transforma o înfrângere atât de jenantă într-o 
victorie fără egal). In vreme ce Piaţa Lutzow era prea vastă 
pentru a putea fi cercetată eficient, această piaţetă era cu 
mult mai mică şi putea fi examinată cu uşurinţă. 

Kohl îşi aruncă privirea asupra persoanelor de acolo: 
cerşetori, vânzători, prostituate, clienţi, bărbaţi şi femei 
fără ocupaţie, pierzându-şi vremea prin cafenelele prizărite 

din zonă. Trase adânc în piept acrul înţepător, plin de 
miasmă fetidă a gunoaielor, şi întrebă: 

— Simţi pe-aici mirosul prăzii, Janssen? 

== Eü... 

Asistentul părea încurcat de acest comentariu. 

— E un sentiment, spuse Kohl, sondând adâncul străzii, 
cum stătea în umbra curajosului şi sfidătorului Hitler de 
bronz. Nu cred în ocultism. Tu crezi? 

— Nu prea, domnule. Nu am o fire prea religioasă, dacă 
la asta vă referiţi. 

— Ei bine, eu nu am renunţat complet la religie. Heidi nu 
ar fi de acord. Dar este vorba despre o iluzie a spiritualităţii 
bazată pe percepții şi pe experienţă. Şi acum am acest 
sentiment. Este în apropiere. 

— Da, domnule, spuse inspectorul candidat. Dar de ce 
credeţi asta? 

„O întrebare potrivită”, se gândi Kohl. El era de părere că 
tinerii detectivi ar trebui să-i ia mereu la întrebări pe 
mentorii lor. Îi explică: pentru că acest cartier era o parte a 
Berlinului nordic. Aici puteau fi găsiţi o mare parte a 
răniților din război, precum şi săracii, şomerii, comuniştii şi 
socialiştii în ilegalitate, dar şi găştile de Ede/weiBpiraten 
care erau împotriva Partidului, găinari şi agitatori sindicali 
care se ascundeau după ce confederaţiile fuseseră scoase 
în afara legii. Era populat de acei germani cărora le lipsea 
în mod fatal perioada de dinainte: nu Republica de la 
Weimar, desigur (nimănui nu-i plăcuse Republica), ci gloria 
Prusiei, a lui Bismarck, a lui Wilhelm, a celui de-Al Doilea 
Reich. Ceea ce însemna că erau puţini membri şi 
simpatizanți ai Partidului. Şi puţini denunţători, aşadar, 
gata să alerge schelălăind la Gestapo sau la garnizoana 
locală SA. 

— Indiferent ce urma să facă aici, acesta este locul unde 
va găsi sprijin şi camarazi. Stai mai retras, Janssen! Este 

mereu mai simplu să identifici o persoană care se uită după 
un suspect, cum suntem noi, decât să-l localizezi pe 
suspect însuşi. 

Inspectorul asistent se trase în umbra unei pescării, ale 
cărei containere puturoase erau în mare măsură goale. Nu 
avea de vânzare decât ţipari stricaţi, crapi şi păstrăvi 
bolnăvicioşi de canal. Ofițerii urmăriră străzile pentru 
câteva momente, în căutarea prăzii. 

— Hai să ne gândim, Janssen. A coborât dintr-un taxi cu 
valiza şi servieta aceea care-l încriminează atâta, în Piaţa 
Lutzow. Nu a vrut ca maşina să-l aducă direct aici de la 
Satul olimpic, probabil, pentru că şi-a lăsat bagajele acolo 
unde s-a cazat acum şi pentru că a venit aici cu alte 
scopuri. De ce? Să întâlnească pe cineva? Să livreze ceva, 
poate servieta? Să ia ceva sau pe cineva? A fost în Satul 
olimpic, pe Aleea Dresda, în Grădina de vară, pe 
Rosenthaler Strasse, în Piaţa Lützow şi acum aici? Mă întreb 
ce au în comun toate aceste locuri? 

— Să verificăm toate magazinele şi depozitele? 

— Cred că aşa ar trebui. Dar îţi spun eu, Janssen, 
îngrijorarea pe care mi-o produce înfometarea este acum 
foarte serioasă. Simt că am capul gol. Vom investiga, la 
început, cafenelele şi, în acelaşi timp, vom lua ceva care să 
ne facă să supravieţuim. 

Kohl îşi mişcă în pantofi degetele, care făcuseră cârcei de 
durere. Pielea de miel alunecase în interior şi picioarele lui 
erau sfâşiate acum de durere. Făcu un semn cu capul către 
cel mai apropiat restaurant, Cafeneaua Edelweiss, şi intrară 
amândoi în local. 

Era un loc sordid. Kohl observă că ochii clienţilor îi evitau 
pe ai lui, aşa cum era întâmpinată, în mod tipic, apariţia 
unui oficial. Pe când se uitau la clienţi sperând ca suspectul 
lor newyorkez să se afle acolo, Kohl îi arătă legitimaţia unui 
chelner, care deveni deodată plin de solicitudine. 

— Heil Hitler. Cu ce vă pot ajuta? 

În spelunca aceea afumată, Kohl se îndoia că se auzise 
vreodată de maitre d'hotel aşa că întrebă pur și simplu de 
director. ? 

— Domnul Grolle, da, domnule. II chem imediat. Vă rog 
aşezați-vă, domnilor! Şi, dacă doriți vreo cafea şi ceva de 
mâncare, spuneţi-mi, vă rog: 

— Vreau o cafea şi un ştrudel cu mere. Mai bine o bucată 
dublă. Şi colegul meu... 

Ridică o sprânceană către Janssen. 

— Doar o Coca-Cola. 

— Vreţi şi frişcă la ştrudel? întrebă şeful de sală. 

— Bineînţeles că vreau, spuse Willi Kohl cu o voce 
surprinsă, de parcă ar fi fost un sacrilegiu să servească 
ştrudelul fără. 


Întorcându-se de la traficantul de arme din nou la 
Cafeneaua Edelweiss, de unde Morgan urma să-l sune pe 
omul să din ministerul informaţiei, Paul întrebă: 

— Ce ne va spune? Ceva despre locul în care se află 
Ernst. 

— Mi-a spus despre Goebbels că insistă că trebuie să ştie 
unde ar putea fi văzuţi în public toţi înalții demnitari. El 
decide, atunci, dacă este important să trimită şi o echipă 
de filmare sau un fotograf pentru a imortaliza evenimentul. 

Zâmbi acru, apoi continuă: 

— Mergi să vezi, să zicem, Revoltă pe Bounty” şi nu 
apuci şi vezi nici măcar un desen animat cu Mickey Mouse 
fără douăzeci de minute de ştiri plicticoase cu Hitler care 
gâdilă copilaşi sub bărbie şi cu Göring făcând paradă cu 
uniformele sale ridicole în faţa a o mie de muncitori din 


23 Versiunea din 1935, regizată de Frank Lloyd, cu Charles Laughton ş 
Clark Gable, (n.tr.) 

Reichsarbeitsdienst??. 

— Şi Ernst este pe acea listă? 

— Asta sper. Am auzit că domnul colonel nu prea înghite 
propaganda şi că-l detestă pe Goebbels la fel de mult ca pe 
Göring, dar că a învăţat regula jocului. Nu reuşeşti să te 
mentii în guvern în zilele noastre dacă nu ştii regula jocului. 

Când se apropiară de Cafeneaua Edelweiss, Paul observă 
o maşină neagră ieftină parcată pe trotuar, lângă statuia lui 
Hitler, în faţa restaurantului. Detroit părea să aibă totuşi un 
avantaj faţă de industria auto germană. Văzuse, e drept, 
unele modele Mercedes şi BMW arătoase, dar cea mai 
mare parte a mașinilor din Berlin erau ca aceasta, 
pătrăţoasă şi deşelată. Când se va întoarce în Statele Unite 
şi va avea în buzunar cele zece bătrâne, îşi va cumpăra 
maşina visurilor sale, un Lincoln negru strălucitor. Marion ar 
arăta nemaipomenit într-o maşină ca aia. 

Paul se simţi dintr-odată foarte însetat. Decise că se va 
aşeza la o masă cât timp Morgan va da telefon. 
Specialitatea casei la Cafeneaua Edelweiss păreau să fie 
produsele de patiserie şi cafeaua, dar, într-o zi toridă ca 
aceea, nu-l atrăgeau de foc. Nu, decise el, îşi va continua 
educaţia în arta rafinată a fabricării berii germane. 


24 Agenţie nazistă provenită din fuziunea mai multor organizații 
profesionale. Aceasta își propunea să reducă șomajul. In război a fost o 
forță armată auxiliară, construind fortificaţii, plantând mine și ajutând 

CAPITOLUL PAISPREZECE 


Stând în Cafeneaua Edelweiss, la o masă şubredă, Willi 
Kohl îşi termină ştrudelul şi cafeaua. „Mult mai bine”, gândi 
el. Mâinile lui începuseră, practic, să tremure de foame. Nu 
era sănătos să o duci fără hrană atâta timp. 

Nici directorul, nici clienţii nu văzuseră pe cineva care să 
se potrivească descrierii suspectului. Dar Kohl spera ca 
cineva din acest cartier nenorocit să fi văzut victima care 
murise după atacul din Aleea Dresda. 

— Janssen, ai la tine fotografiile bietului om, cel care a 
murit? 

— În maşină, domnule. 

— Bine, adu-le. 

— Da, domnule. 

Tânărul îşi termină Coca-Cola şi se duse la maşină. 

Kohl îl urmă până la uşă, pipăindu-şi absent pistolul din 
buzunar. Işi şterse sprânceana şi se uită în stradă la 
dreapta, de unde se auzea din nou sunetul unei sirene. Auzi 
uşa maşinii trântindu-se şi se întoarse, privind către 
Janssen. Când făcu acest gest, inspectorul băgă de seamă 
o mişcare rapidă în spatele asistentului său, la stânga lui 
Kohl. 

Se pare că un bărbat îmbrăcat într-un costum negru, 
cărând cutia de placaj a unui instrument muzical, se 
întorsese şi intrase rapid în curtea unei clădiri de 
apartamente, imensă şi ruinată, vecină cu Cafeneaua 
Edelweiss. Fusese ceva nenatural în modul abrupt în care 

bărbatul îşi schimbase direcţia şi sărise de pe trotuar. | se 
păru ciudat, de asemenea, ca un bărbat în costum să intre 
într-o clădire atât de dărăpănată. 

— Janssen, îl chemă Kohl, ai văzut chestia asta? 

— Ce? 

— Bărbatul care a intrat în curte? 

Tânărul ofiţer ridică din umeri. 

— Nu foarte clar. Am văzut doar nişte bărbaţi pe trotuar. 
Cu coada ochiului. 

— Bărbaţi? 

— Doi, cred. 

Instinctele lui Kohl învinseră. 

— Trebuie să cercetăm chestia asta! 

Clădirea de apartamente era legată de o altă construcţie 
la dreapta şi, privind pe alee, inspectorul putu vedea că nu 
există uşi laterale. 

— Trebuie să fie o intrare de serviciu în spate, ca la 
Grădina de vară. Du-te şi păzeşte-o! Voi intra prin faţă. 
Consideră că ambii bărbaţi sunt înarmaţi şi disperaţi. Ţine 
pistolul în mână. Acum aleargă! Le poţi ieşi înainte dacă te 
grăbeşti. 

Inspectorul candidat sprintă pe alee. Kohl scoase şi el 
pistolul şi se apropie încet de curte. 


În capcană. 

Ca în apartamentul lui Malone. 

Paul şi Reggie Morgan se opriseră, gâfâind după un 
sprint scurt prin curtea mohorâtă, plină de gunoaie şi de 
tufe de ienupăr maronii. Doi adolescenţi în haine soioase 
aruncau cu pietre în porumbei. 

— Nu sunt aceiaşi poliţişti? întrebă gâfâit Morgan. 

— Cei de la Grădina de vară? Imposibil. 

— Aceiaşi. 

Paul nu era sigur că fuseseră observați, dar ofiţerul cel 

tânăr, în costum verde, privise către ei, exact când Paul îl 
trase pe Morgan în curte. Trebuia să considere că fuseseră 
observați. 

— Cum ne-au găsit? 

Paul ignoră întrebarea şi se uită în jurul lui. Merse către 
uşa de lemn de la intrare, plasată chiar în centrul formei de 
U a clădirii. Era închisă şi încuiată. Ferestrele primului etaj 
erau la o înălţime de vreo trei metri, greu de escaladat. 
Multe erau închise, dar Paul observă una deschisă, iar 
apartamentul către care ducea părea părăsit. 

Morgan observă privirea lui Paul şi spuse: 

— Ne putem ascunde acolo, putem trage jaluzelele, dar 
întrebarea e cum urcăm acolo! 

— Alo, îl chemă Paul pe unul dintre băieţii care arunca cu 
pietre, locuieşti aici? 

— Nu, domnule, doar venim aici ca să ne jucăm. 

— Vrei să câştigi o marcă pe bune? 

— lisuse, spuse unul din ei, holbându-se la cei doi 


bărbaţi. 
Veni către ei. 
— Da, vrem. 


— Bun. Dar trebuie să acţionaţi repede. 


Willi Kohl făcu o pauză în faţa intrării în curtea interioară. 

Aşteptă un moment până când se asigură că Janssen îşi 
ocupase poziţia în spatele clădirii, apoi dădu colţul. Nici 
urmă de suspectul de pe Aleea Dresda sau de bărbatul care 
transporta cutia unui instrument muzical. Doar câţiva 
adolescenţi, care stăteau în jurul unei grămezi de lăzi de 
lemn pentru transportat laptele, în cealaltă parte a curţii. 
Aceştia se uitară la el neliniştiţi şi începură să se îndrepte 
către ieşirea din curte. 

— Hei, băieţi! îi strigă Kohl. 

Aceştia se opriră şi îl priviră, neliniştiţi. 

— Da? 

— Aţi văzut cumva doi bărbaţi? 

O altă privire stânjenită. 

— Nu, domnule. 

— la veniţi încoace! 

O scurtă pauză, apoi, simultan, băieţii începură să alerge 
și dispărură din curte, ridicând nori de praf de sub picioare. 
Kohl nici măcar nu încercă să meargă pe urma lor. 
Strângând tocul pistolului, se uită în jurul curţii. Toate 
apartamentele de la parter aveau perdelele trase sau 
plante anemice pe pervaz, semn că erau ocupate. Doar 
unul era fără perdele şi cam întunecos. 

Kohl se apropie de el încet şi observă că în praful de sub 
fereastră erau urme - de la cutiile de lemn, se gândi el. 
Suspectul şi tovarăşul său îi plătiseră pe băieţi să care 
lăzile la fereastră, apoi să le ia de-acolo după ce oamenii 
urcaseră în apartament. 

Strângând puternic tocul pistolului, inspectorul apăsă pe 
sonerie, pentru a-l chema pe administratorul blocului. 

Un moment mai târziu, apăru un bărbat cu faţă plictisită. 
Administratorul, un bărbat vânos şi cărunt, deschise uşa şi 
se uită cu o căutătură nervoasă la pistolul din mâna lui 
Kohl. 

Kohl intră în clădire, uitându-se în spatele 
administratorului pe coridorul întunecos. Se vedea mişcare 
la capătul celălalt al holului. Kohl se ruga din suflet ca 
Janssen să fie în continuare vigilent. Măcar inspectorul 
trecuse prin încercările câmpului de luptă. Fusese împuşcat 
şi, socoti el, împuşcase unul sau doi soldaţi inamici, Janssen 
însă? Deşi era un ţintaş redutabil, trăsese doar în ţinte de 
hârtie. Cum s-ar descurca el dacă s-ar ajunge la un schimb 
de focuri? 

Şopti către administrator: 

— Apartamentul de la acest nivel, al doilea pe dreapta, îi 

făcu un semn cu mâna. Este neocupat? 

— Da, domnule. 

Kohl făcu un pas înapoi în aşa fel încât să ţină sub 
observaţie şi curtea, în caz că suspecţii ar încerca să sară 
pe fereastră şi să fugă. li spuse administratorului: 

— La intrarea cealaltă mai este un ofiţer. Du-te şi adu-l 
imediat aici. 

— Da, domnule. 

Chiar când pleca însă, o bătrână îndesată, cu o rochie pu 
purie şi cu o basma albastră, se împletici către ei. 

— Domnule Greitel, domnule Greitel! Repede, trebuie să 
chemaţi poliţia! 

Kohl se întoarse către ea. 

Administratorul îi spuse: 

— Poliţia este aici, doamnă Haeger. 

— A, dar cum aşa? 

Ea clipi nelămurită. Inspectorul o întrebă: 

— De ce aveţi nevoie de poliţie? 

— Hoţii! 

instinctul îi spuse lui Kohl că toate acestea aveau 
legătură cu cei pe care-i urmărea. 

— Spuneţi-mi, doamnă! Mai repede, vă rog! 

— Apartamentul meu dă în partea din faţă a clădirii. De 
la fereastra mea am observat doi oameni care se 
ascundeau în spatele cutiilor de lapte, pe care, trebuie să 
subliniez cu hotărâre, domnule Greitel, mi-aţi promis de 
câteva săptămâni că o să le căraţi în altă parte. 

— Vă rog, continuaţi. S-ar putea să fie nevoie să luăm 
măsuri urgente. 

— Cei doi dădeau târcoale, era evident. Apoi, chiar acum 
câteva clipe, i-am văzut ridicându-se şi luând două biciclete 
din rastelul de la uşa din faţă a clădirii. Nu ştiu a cui era 
una dintre cele două biciclete, dar cealaltă era cu siguranţă 
a domnişoarei Bauer, iar ea nu se mai vede cu niciun 


236 


bărbat de doi ani, aşa că ştiu precis că nu a 
împrumutat nimănui bicicleta. 

— Nu! şopti Kohl şi se grăbi afară. 

Înţelesese imediat că suspectul îi plătise pe băieţi să pun 
nişte cutii sub fereastră ca să lase urme în praf şi apoi să le 
ducă din nou în grămada de lăzi, în spatele căreia stătuseră 
ascunși cei doi. Ei le spuseseră băieţilor să pară stânjeniţi, 
de parcă ar fi avut ceva de ascuns, făcându-l pe Kohl să 
creadă că astfel intraseră suspecţii în clădire. 

Se năpusti în curte şi se uită în susul şi-n josul străzii, 
culegând la faţa locului o probă vie a unei statistici pe care 
el, ca ofiţer de poliţie conştiincios, o ştia prea bine: cea mai 
populară formă de transport în Berlin era bicicleta, iar 
străzile din jur erau împânzite de sute de biciclete, 
ascunzându-i pe cei doi la fel de eficient ca o perdea densă 
de fum. 

Cei doi îşi abandonaseră bicicletele şi mergeau pe jos pe 
o stradă aglomerată, la aproape un kilometru distanţă de 
Piaţa Noiembrie 1923. Paul şi Morgan căutau din ochi o altă 
cafenea sau vreun bar care să aibă şi telefon. 

— De unde ai ştiut că erau în Cafeneaua Edelweiss? 
întrebă Morgan, respirând greu din cauza cursei rapide pe 
bicicletă pe care o făcuseră. 

— Maşina, cea parcată lângă bordură. 

— Cea neagră? 

— Da. Nu mi-a dat de gândit la început, apoi ceva a făcut 
un declic în mintea mea. Mi-am amintit ce mi s-a întâmplat 
acum câţiva ani când mă duceam într-una dintre misiuni. S- 
a dovedit că nu eram singurul care urma să-l viziteze pe Bo 
Gillette. Câţiva poliţişti din Brooklyn ajunseseră acolo 
primii. Fuseseră însă neglijenţi şi parcaseră afară, urcând 
maşina pe bordură, gândindu-se că, fiind o maşină fără 
număr, cine şi-ar bate capul cu ea? Ei bine, Bo a observat- 
o. A apărut, şi-a dat seama că-l caută şi a dispărut. Mi-a 

trebuit o lună să-l găsesc din nou. Undeva, în subconștient, 
m-am gândit: o maşină a poliţiei. Aşa că, atunci când tipul 
mai tânăr a ieşit, am înţeles de îndată că este acelaşi om 
pe care l-am văzut în patio, la Grădina de vară. 

— Ne-au urmărit din Aleea Dresda la Grădina de vară şi 
apoi aici... Cum dracu? 

Paul rememoră ultimele ceasuri. Nu-i spusese lui Käthe 
Richter că urma să vină aici şi verificase de zeci de ori să 
fie sigur că nu-l urmăreşte nimeni de la pensiune la staţia 
de taxiuri. Nu spusese nimănui nimic în Satul olimpic. 
Cămătarul ar fi putui să-i trădeze, dar nu ar fi ştiut de 
Grădina de vară. Nu. Cei doi poliţişti sârguincioşi îi 
urmăriseră fără niciun ajutor. 

— Taxiurile, spuse într-un final Paul. 

— Ce? 

— Asta ar fi singura legătură. Spre Grădina de vară şi 
aici. De acum înainte, dacă nu putem parcurge drumul pe 
jos, îi vom cere şoferului să ne lase la o distanţa de două- 
trei străzi faţă de locul în care mergem. 

Se îndepărtară de Piaţa Noiembrie 1923. Câteva blocuri 
mai departe descoperiră o berărie care avea telefon public. 
Morgan intră pentru a suna persoana de legătură, în vreme 
ce Paul comandă nişte halbe de bere; crispat şi atent, 
continuă să monitorizeze strada. Nu ar fi fost surprins dacă 
i-ar fi văzut pe cei doi poliţişti alergând pe stradă, ţinându- 
se încă după ei. 

Cine dracului erau? 

Când Morgan se întoarse la masă, avea o figură 
îngrijorată. 

— Avem o problemă. Luă o înghiţitură de bere şi apoi îşi 
şterse mustaţa. Se aplecă înainte şi spuse: Nu furnizează 
nicio informaţie. S-a primit ordin de la Himmler sau de la 
Heydrich, omul meu nu e sigur de la cine -, dar nu se vor 
furniza informaţii despre apariţiile publice ale oficialilor de 

partid sau ai guvernului până la alte indicaţii. Nicio 
conferinţă de presă. Nimic. Anunţul a fost făcut acum 
câteva ore. 

Paul bău dintr-odată jumătate de halbă. 

— Ce ne facem? Ştim altceva despre programul lui Ernst? 

— Nu ştiu nici măcar unde locuieşte, doar că undeva în 
Charlottenburg. L-am putea supraveghea, probabil, când 
pleacă de la Cancelarie, să-l urmărim până acasă. Dar va fi 
extrem de dificil. Dacă te afli la mai puţin de două sute de 
metri de un şef de la partid, te poţi aştepta să fii oprit ca să 
prezinţi actele, iar dacă nu le convine ce găsesc, poţi fi 
chiar dus la puşcărie. 

Paul se gândi un moment, apoi spuse: 

— Am o idee. Aş putea obţine ceva informaţii. 

— Despre ce? 

— Despre Ernst, spuse Paul. 

— Tu? întrebă Morgan surprins. 

— Da, dar am nevoie de câteva sute de mărci. 

— Iţi pot da, desigur. 

Numără câteva bancnote şi le strecură lui Paul. 

— Şi omul tău din ministerul informaţiei? Crezi că poate 
afla câte ceva despre persoane care nu fac parte dintre 
oficiali? 

Morgan ridică din umeri. 

— Nu sunt sigur. Dar pot să-ţi spun un lucru de care nu 
mă îndoiesc: dacă e vreun lucru la care naţional-socialiştii 
să se priceapă, acesta este colectarea informaţiilor despre 
propriii cetăţeni. 


Janssen şi Kohl părăsiră curtea clădirii. 

Doamna Haeger nu-i putea descrie pe suspecți, deşi, în 
mod ironic, acest fapt se datora orbirii reale, şi nu celei 
politice, de care suferea bătrâna. Cataractele din ochii ei îi 
permiseseră băgăreţei femei să-i observe pe cei doi bărbaţi 

ascunzându-se, apoi dispărând cu bicicletele, dar nu-i 
permiteau să dea mai multe amănunte. 

Descurajaţi, se întoarseră în Piaţa Noiembrie 1923 şi-şi 
reluară cercetările, în susul şi-n josul străzii, vorbind cu 
vânzătorii de prin magazine şi cu chelnerii, arătând afişul 
cu chipul victimei şi întrebând despre suspectul lor. 

Nu avură deloc succes până când nu ajunseră la o 
brutărie aflată dincolo de parc, ascunsă în umbra statuii lui 
Hitler. Un bărbat grăsuliu, într-un halat alb, recunoscu la 
întrebarea lui Kohl că zărise un taxi care oprise pe partea 
cealaltă a străzii, cu o oră şi mai bine înainte. Un taxi pe 
strada aceea era ceva neobişnuit, spuse el, de vreme ce 
locuitorii cartierului nu şi-ar fi putut permite unul şi nici nu 
exista un motiv imaginabil pentru care o persoană locuind 
în altă parte să vină în acea zonă sau cel puţin nu cu taxiul. 

Bărbatul observase coborând din maşină un om masiv, 
cu părul bine pieptănat şi lucios, uitându-se în jur şi 
mergând la statuie. A stat pe bancă vreo câteva minute 
înainte să plece. 

— Ce fel de haine avea? 

— Nişte haine lejere. Nu le-am văzut prea clar. 

— Ai mai observat şi alte amănunte? 

— Nu, domnule, aveam un client. 

— Căra vreo servietă cu el sau vreo valiză? 

— N-aş prea crede, domnule. 

Aşadar, se gândi Kohl, bănuiala lui era corectă: cel mai 
probabil, se cazase undeva pe lângă Piaţa Lutzow şi venise 
aici ca să facă vreun comision. 

— In ce parte a mers? 

— Nu am observat, domnule. lertaţi-mă. 

Orbirea, desigur. Dar, cel puţin, avea confirmarea că 
suspectul lor nu ajunsese de multă vreme aici. Chiar atunci 
un Mercedes negru ieşi de după colţul străzi, puse frână şi 
opri. 

— Ah, murmură Kohl, văzându-l pe Peter Krauss ieşind 
din maşină şi uitându-se în jur. 

Ştia cum îi dăduse de urmă. Regulamentele pretindeau 
să informeze mereu biroul departamental al ofiţerilor când 
părăsea sediul Alex în timpul orelor de serviciu şi să spună 
unde se va afla. Ezitase să le furnizeze astăzi aceste 
informaţii. Dar lui Willi Kohl îi era greu să calce în picioare 
regulamentul, aşa că, înainte de a pleca, pusese pe hârtie 
Piața Noiembrie 1923 şi ora la care anticipa că se va 
întoarce. 

Krauss dădu din cap a salut. 

— Îmi fac doar rondul, Willi. Mă întreb cum merge 
ancheta în cazul ăsta. 

— Care caz? întrebă Kohl, doar pentru că se simţea iritat. 

— Cadavrul din Aleea Dresda, desigur. 

— A, se pare că resursele departamentului nostru sunt 
foarte reduse. Adăugă apoi pe un ton ironic: Din nu ştiu ce 
motive. Dar credem că suspectul ar fi putut ajunge aici, nu 
cu multă vreme în urmă. 

— Ţi-am spus că voi face investigaţii prin oamenii mei. 
Sunt încântat să-ţi raportez că informatorul meu are 
confirmarea certă a faptului că ucigaşul este străin. 

Kohl îşi scoase carneţelul şi creionul. 

— Şi care este numele suspectului? 

— Nu-l ştie. 

— De ce naţionalitate este? 

— Nu mi-a putut spune. 

— Bine, dar cine este informatorul ăsta? întrebă Kohl, 
exasperat. 

— O, nu pot să-ţi dezvălui. 

— Trebuie să-l intervievez, Peter. Dacă este martor. 

— Nu este martor. Are propriile sale surse, care sunt... 

— ... de asemenea, confidenţiale. 

— Într-adevăr. Îţi spun asta doar pentru că e încurajator 

să aflu că bănuielile tale s-au confirmat. 

— Bănuielile mele. 

— Că nu este german. 

— Nu am spus niciodată asta. 

— Cine eşti? întrebă Krauss, întorcându-se către brutar. 

— Inspectorul tocmai mă întreba câte ceva în legătură cu 
un bărbat pe care l-am zărit. 

— Suspectul tău? îl întrebă Krauss pe Kohl. 

— Probabil. 

— Uau, ce tare eşti, Willi! Suntem la kilometri de Aleea 
Dresda şi ai găsit urma suspectului tocmai aici, în gaura 
asta de şarpe. 

Se uită la martor, apoi întrebă: Cooperează? 

Brutarul răspunse cu voce tremurăndă: 

— Nu am văzut nimic, domnule. Nu prea am văzut. Doar 
un bărbat ieşind dintr-un taxi. 

— Unde era bărbatul ăsta? 

— Eu nu... 

— Unde? mârâi Krauss. 

— Vizavi. Serios, domnule, nu am văzut nimic. Era cu 
spatele la mine. El... 

— Mincinosule! 

— Jur pe... Mă jur pe Führer-ul nostru. 

— Un om care jură strâmb este un mincinos. Krauss făcu 
un semn către unul dintre tinerii săi asistenţi, un ofiţer cu 
fața rotundă. Îl vom duce în Prinz Albrecht Strasse. O zi 
acolo şi ne va face o descriere completă. 

— Nu, vă rog, domnule, vreau să vă ajut. Vă promit. 

Willi Kohl dădu din umeri. 

— Dar adevărul e că nu ne ajuţi. 

— V-am spus... 

Kohl ceru actele de identitate ale brutarului. 

Cu mâini tremurânde, acesta îi întinse inspectorului 
cartea sa de identitate, pe care Kohl o deschise şi începu s- 

o examineze. Krauss se uită iar la asistentul său. 

— Pune-i cătuşele. Du-l la sediu. 

Tânărul ofiţer Gestapo trase mâinile omului la spate şi le 
încătuşă. Ochii acestuia se umplură de lacrimi: 

— Am încercat să-mi amintesc. Sincer, am încercat... 

— Bine, ai să-ţi aminteşti, te asigur. 

Kohl îi spuse: N 

— Sunt la mijloc probleme extrem de importante. In locul 
tău aş coopera acum. Dar dacă colegii mei vor să te ducă 
pe Prinz Albrecht Strasse - inspectorul îşi ridică o 
sprânceană către bărbatul înspăimântat din faţa lui - 
lucrurile ar putea decurge rău pentru dumneata, domnule 
Heydrich. Foarte rău. 

Omul clipi şi-şi şterse lacrimile. 

— Dar, domnule... 

— Da, da, într-adevăr ei vor... vocea lui Kohl se stinse. Se 
uită iar la actele de identitate. Eşti... unde te-ai născut? 

— La Gottburg, în apropiere de Munchen. 

— Ah. 

Chipul lui Kohl rămase neclintit. Dădu din cap lent. 
Krauss se uită la el. 

— Dar, domnule, cred... 

— Şi oraşul este mititel? 

— Da, domnule, eu... 

— Te rog, taci, spuse Kohl, continuând să se holbeze la 
actul de identitate pe care-l ţinea în mâini. 

În cele din urmă, Krauss întrebă: 

— Ce e asta, Willi? 

Kohl îi făcu un semn inspectorului Gestapo că vrea să-i 
spună ceva, îi şopti: 

— Cred că Poliţia Criminală nu mai este interesată de 
acest om. Poţi să faci ce vrei cu el. 

Krauss tăcu o clipă, încercând să înţeleagă brusca 
schimbare de atitudine a lui Kohl. 

— De ce? 

— Şi, te rog, fă-mi o favoare, nu spune că eu şi Janssen l- 
am arestat. 

— Trebuie să te întreb din nou, Willi: de ce? 

După o clipă, Kohl spuse: 

— Gottburg este oraşul natal al şefului SD, Fuhrer-ul 
Heydrich. 

Reinhard Heydrich, şeful serviciului secret al SS şi mâna 
dreaptă a lui Himmler, era considerat cel mai crud om din 
Al Treilea Reich. Heydrich era un robot fără inimă (lăsase 
însărcinată o fată pe care, ulterior, o abandonase pentru că 
ura femeile de moravuri uşoare). S-a spus că lui Hitler nu-i 
plăcea să producă durere, dar tolera tortura dacă servea 
scopurilor sale. Heinrich Himmler se bucura să producă 
durere, dar habar nu avea să se folosească de asta pentru 
a-şi atinge scopurile. Lui Heydrich, în schimb, îi plăcea să 
producă durere şi era un artist în ale torturii. 

Krauss se holbă la brutar şi întrebă stânjenit: 

— Şi sunt... vrei să spui că sunt rude? 

— Aş prefera să nu-mi asum riscuri. Voi, cei din Gestapo, 
aveţi o relaţie cu mult mai bună cu SD decât are Kripo. Il 
poţi investiga fără să te temi prea tare de consecinţe. 
Dacă-mi văd numele legat de al lui în vreo anchetă, cariera 
mea ar putea lua sfârşit. 

— Însă, totuşi, să interogăm una dintre rudele lui 
Heydrich? Krauss se uită de-a lungul străzii. II întrebă pe 
Kohl: Crezi cu ştie ceva care să ne folosească? 

Kohl se uită la amărâtul brutar. 

— Probabil că ştie mai mult, dar nimic care să ne ajute în 
mod special. Cred că ceea ce te gândeşti tu că ascunde 
domnul Heydrich nu este de fapt altceva decât că îndoaie 
făina cu rumeguş sau că foloseşte unt de pe piaţa neagră. 
Inspectorul se uita de jur împrejur, cercetând cartierul. Sunt 
sigur că, dacă eu şi Janssen continuăm aici ancheta, vom 

descoperi toate informaţiile posibile referitoare la incidentul 
de pe Aleea Dresda şi, în acelaşi timp (spuse el coborându- 
şi vocea), ne vom păstra şi slujbele. 

Krauss făcu câţiva paşi, încercând pesemne să-şi 
amintească dacă-i spusese numele său brutarului, care l-ar 
fi putut transmite vărului său Heydrich. Spuse abrupt: 

— Scoate-i cătuşele. lar când tânărul ofiţer le scoase, 
Krauss spuse: Avem nevoie urgentă de un raport referitor 
la Aleea Dresda, Willi. 


— Bineînţeles. 
— Heil Hitler. 
— Heil. 


Cei doi ofiţeri Gestapo urcară în Mercedesul lor, ocoliră 
statuia Fuhrer-ului şi se pierdură în viteză printre celelalte 
maşini. 

După ce maşina plecă, Kohl îi înapoie actele de identitate 
brutarului. 

— Asta e, domnule Rosenbaum. Vă puteţi întoarce la 
muncă acum, nu vă vom mai deranja. 

— Vă mulţumesc, oh, vă mulţumesc, spuse brutarul cu 
căldură. 

li tremurau mâinile şi lacrimile-i alunecau prin ridurile 
săpate în jurul gurii. 

— Dumnezeu să vă binecuvânteze, domnule. 

— Şşşşt, spuse Kohl, necăjit de recunoştinţa aceasta 
manifestată atât de indiscret. Acum întoarce-te în 
magazinul dumitale. 

— Da, domnule. Nu vreţi să vă dau o bucată de pâine? 
Nişte ştrudel? 

— Nu, nu. 

Intră în magazin. Bărbatul se grăbi să intre înăuntru. 

Când se îndreptară către maşină, Janssen întrebă: 

— Numele lui nu era Heydrich? Era Rosenbaum? 

— În această privinţă, Janssen, cel mai bine pentru tine 

ar fi să nu pui întrebări. Nu te-ar ajuta să devii un inspector 
mai bun. 

— Da, domnule. 

Tânărul încuviinţă cu un aer înţelegător. 

— Acum, continuă Kohl, ştim că suspectul nostru a ieşit 
din taxi şi a stat în piaţă înainte să plece de aici în misiune, 
indiferent care o fi fost aceasta. Hai să-i întrebăm pe 
pierde-vară ăştia de aici dacă nu au văzut ceva. 

Nu avură noroc defel cu acei indivizi, dintre care mulţi nu 
erau, după cum îi explică Kohl lui Janssen, câtuşi de puţin 
înţelegători cu Partidul sau cu Poliţia. Niciun noroc, asta 
până să ajungă la un bărbat care stătea la umbra 
Fuhrerului de bronz. Kohl se uită cu atenţie la el şi intui că 
era soldat - fie din armata regulată, fie din Freikorps, miliția 
paramilitară constituită după război. 

Dădu din cap cu putere când Kohl îl întrebă despre 
suspect. 

— A, da, da, ştiu la cine vă referiţi. 

— Cine eşti, domnule? 

— Sunt Helmut Gershner, fost caporal în armata 
Kaiserului Wilhelm. 

— Şi ce ne poţi spune, caporale? 

— Am vorbit cu bărbatul acesta acum nu mai mult de 45 
de minute. Se potriveşte descrierii. 

Kohl simţi că inima începe să i-o ia razna. 

— Ştii cumva, mai este pe-aici? 

— Nu, din câte am văzut. 

— Ei bine, spune-ne despre el. 

— Da, domnule inspector. Am vorbit despre război. La 
început am crezut că am fost camarazi, dar după aceea am 
avut un sentiment ciudat. 

— Ce sentiment ai avut, domnule? 

— A vorbit despre bătălia de la St. Mihiel. Cu toate 
acestea, nu părea tulburat când povestea. 

— Tulburat? 

Bărbatul dădu din cap. 

— Au fost capturați 15 mii dintre noi în acea bătălie şi au 
murit mulţi, foarte mulţi alţii. A fost o zi neagră pentru 
unitatea mea, Detaşamentul C. Ce tragedie! Americanii şi 
francezii ne respinseseră pe Linia Hindenburg. Bărbatul 
părea că ştie multe despre luptă. Cred că a fost acolo. Dar 
bătălia nu-i stârnea oroarea. Puteam vedea în ochii săi că 
acele zile teribile nu i se păreau mare lucru. Şi privirea 
caporalului se umplu de indignare: Nu a vrut să bem din 
sticla mea în onoarea celor căzuţi în luptă. Nu ştiu de ce îl 
căutaţi, dar reacţia asta m-a făcut bănuitor. Cred că a fost 
dezertor. Sau laş. Sau poate că a trădat. 

„Sau poate era chiar inamicul”, se gândi cu ironie Kohl. 
Inspectorul întrebă: 

— V-a spus ceva, cu ce treburi a venit pe-aici? Sau cu ce 
se ocupă în general? 

— Nu, domnule, nu mi-a spus. Am vorbit doar câteva 
minute. 

— Era singur? 

— Cred că nu. Mi se pare că s-a întâlnit cu cineva, parcă 
o persoană mai scundă ca el. Dar nu am văzut clar. Îmi 
pare rău. Nu le-am dat atenţie. 

— Te-ai descurcat bine, soldat, spuse Janssen, apoi se 
adresă lui Kohl: Probabil că bărbatul pe care l-am văzut în 
curte era colegul său. Mai mic, îmbrăcat cu un costum 
negru. 

Kohl dădu din cap. 

— E posibil. Unul dintre cei cu care s-a întâlnit la Grădina 
de vară. Il întrebă pe veteran: Cam ce vârstă avea individul 
ăsta solid? 

— Cam patruzeci, poate un an sau doi mai mult. Era de-o 
seamă cu mine. 

— Şi ai putut să-l vezi bine? 

— O, da, domnule. Eram aproape de el... cam cum 
suntem noi acum. Vi-l pot descrie cu uşurinţă. 

Slavă cerului, se gândi Kohl. Oamenii nu mai aveau orbul 
găinilor! Se uită de-a lungul străzii, căutând o persoană pe 
care o observase când făceau cercetări prin piaţă, cu o 
jumătate de oră în urmă. Il luă pe veteran după el şi, 
ridicând un braţ ca să oprească traficul, îl conduse pe 
bărbatul care şchiopăta puternic de partea cealaltă a 
străzii. 

— Domnule, se adresă el unui comerciant îmbrăcat cu o 
salopetă pătată de vopsea, postat în faţa unui cărucior pe 
care înşiruise nişte lucrări de pictură. 

Artistul străzii ridică privirea de pe o natură moartă cu 
flori pe care tocmai o picta. Işi puse jos pensula şi se ridică 
alarmat când văzu legitimaţia lui Kohl. 

— lertaţi-mă, domnule inspector. Vă asigur că am 
încercat de multe ori să obţin un permis, dar... 

Kohl se năpusti fără să-l mai lase să-şi termine fraza: 

— Ştii să foloseşti creionul sau doar pictezi? 

Artistul îl privi nedumerit. 

— Creionul! Te descurci cu el? 

— Da, domnule. Deseori încep să fac schiţa preliminară 
cu un creion şi apoi... 

— Da, da, bine, Uite, am ceva de lucru pentru tine. 

Îl puse pe caporalul infirm pe scaunul şchiop tapiţat cu 
pânză şi-i întinse pictorului un carneţel de hârtie. 

— Vreţi să-l desenez pe bărbatul ăsta? întrebă pictorul, 
gata să înceapă, dar destul de confuz. 

— Nu, vreau să desenezi o persoană pe care acest 
bărbat ţi-o va descrie. 

CAPITOLUL CINCISPREZECE 


Taxiul trecu în viteză pe lângă un hotel imens pe care 
fluturau steagurile naziste negre-albe-roşii. 

— A, aici este Metropol, spuse şoferul. Ştiţi cine stă acum 
aici? Marea artistă şi cântăreaţă Lillian Harvey. Am văzut-o 
cu ochii mei. Cu siguranţă vă plac spectacolele ei muzicale. 

— Este bună. 

Paul nu avea nici cea mai mică idee cine era femeia 
aceea. 

— Chiar acum turnează un film în Babelsberg pentru 
studiourile UFA. Mi-ar plăcea să-mi fie clientă, dar 
bineînţeles că are limuzină. 

Paul privi absent la hotelul acela cochet, locul cu 
adevărat potrivit unde să stea o starletă de cinema. Apoi 
Opelul viră către nord şi dintr-odată peisajul urban se 
schimbă, devenind tot mai sordid, cu fiecare bloc de care 
treceau. Cinci minute mai târziu, Paul îi spuse şoferului: 

— Te rog, opreşte aici. 

Şoferul opri lângă bordură şi, conştient acum de riscul pe 
care-l presupuneau taxiurile, Paul aşteptă până când 
maşina dispăru în trafic înainte să meargă pe jos încă două 
străzi până pe Dragoner Strasse şi apoi mai departe, către 
Cafeneaua Ariană. 

lnăuntru, nu trebui să se uite prea mult după Otto 
Webber. Germanul stătea la o masă în faţa barului, 
discutând în contradictoriu cu un bărbat îmbrăcat cu un 
costum albastru-deschis soios şi cu o pălăriuţă de paie pe 
cap. Webber ridică privirea, iar pe faţa lui se întinse un 
surâs larg văzându-l pe Paul, apoi îi făcu semn 
comeseanului său să plece. 

— Vino aici, vino aici, domnule John Dillinger! Ce mai 
faci, prietene? 

Webber se ridică să-l îmbrăţişeze. 

Se aşezară. Chiar înainte ca Paul să se descheie la haină, 
Liesl, tânăra şi atrăgătoarea chelneriţă care-i servise mai 
devreme, se grăbi către el. 

— Aha, te-ai întors, spuse ea, lăsindu-şi o mână pe 
umărul lui şi strângându-l cu putere. Ţi-a fost dor de mine! 
Ştiam eu! Ce vrei să bei? 

— Pschorr pentru mine, spuse Paul. Pentru el, o bere 
Berlin. 

Degetele chelneriţei îl mângâiară pe ceafă când plecă de 
la masa lor. 

Ochii lui Webber o urmăriră pe Liesl. 

— Se pare că ţi-ai făcut un prieten special. Şi ce te face 
să te întorci aici? Trupul lui Liesl? Sau ai mai bătut ceva 
cămăşi căcănii şi ai nevoie de ajutorul meu? 

— M-am gândit că am putea face ceva afaceri, la urma 
urmei. 

— Aa, cuvintele tale sună ca ariile lui Mozart în urechile 
mele. Ştiam eu că eşti tâlhar de-al meu. 

Liesl le aduse berile degrabă. Paul observă că cel puţin 
doi dintre clienţii care comandaseră mai devreme nu 
fuseseră încă serviţi. Aşa că fata făcu o grimasă, privind 
clienţii din bar. 

— Trebuie să muncesc acum, zise ea, altfel m-aş aşeza şi 
eu lângă tine şi te-aş lăsa să-mi cumperi nişte şnaps. 

Plecă supărată. 

Webber îşi ciocni halba de a lui Paul. 

— Mulţumesc pentru asta. 

El dădu din cap către bărbatul îmbrăcat în costum 
albastru-deschis, care stătea acum la bar. 

— Am atâtea probleme! Nici nu ai crede. Hitler a anunţat 
anul trecut, la Târgul Auto din Berlin, că va fi produsă o 

nouă maşină. Mai bună decât Audi, mai ieftină decât DKW. | 
se va spune „maşina populară”, Volkswagen. O maşină 
pentru toată lumea. O poţi plăti în rate şi s-o ridici după ce 
ai terminat plăţile. Nu e o idee rea. Compania se poate 
folosi de bani şi-i păstrează dacă nu plăteşti toate ratele. 
Nu e genial? 

Paul dădu din cap. 

— Şi am fost îndeajuns de norocos să găsesc mii de 
anvelope. 

— Serios? 

Webber ridică din umeri şi spuse: 

— Mda, şi acum am aflat că nenorociţii de ingineri au 
schimbat dimensiunea roţilor piticaniei ăsteia de maşină, 
prin urmare, depozitul meu de anvelope este inutilizabil. 

— Cât ai pierdut? 

Webber se uită la spuma berii sale. 

— De fapt, nu am pierdut bani. Dar nici nu voi câştiga, 
ceea ce este la fel de rău. Automobilele sunt unul dintre 
lucrurile pe care ţara asta le face bine. Piticul a refăcut 
toate şoselele. Insă circulă deja o glumă: poţi călători 
oriunde în ţară cu viteză şi confortabil. Dar de ce ai face-o? 
La capătul drumului nu vei descoperi altceva decât şi mai 
mulţi naţional-socialişti. 

Izbucni într-un râs gros, ca un muget. 

Din partea cealaltă a încăperii Liesl se uita la Paul, plină 
de speranţă. Ce dorea? Să comande altă bere, să se 
rostogolească în fân, să o ceară de soţie? Paul se întoarse 
către Webber. 

— Trebuie să recunosc că ai dreptate, Otto. Sunt ceva 
mai mult decât un jurnalist sportiv. 

— Asta dacă eşti, până la urmă, şi jurnalist sportiv. 

— Vreau să-ţi fac o propunere. 

— Bine, bine. Dar hai să vorbim între patru ochi. Înţelegi 
ce vreau să spun? Fără nimeni prin preajmă. Cunosc un loc 

mai bun unde putem vorbi şi trebuie să şi livrez ceva. 

Îşi băură berile, iar Paul lăsă câteva mărci pe masă. 
Webber ridică o plasă de cumpărături care avea imprimate 
pe-o parte cuvintele KaDeWe - Cel mai bun magazin din 
lume. leşiră fără să-şi ia rămas-bun de la Liesl. 

— Vino pe-aici. 

Afară o luară spre nord, îndepărtându-se de centrul 
oralului, de magazine, de mondenul Hotel Metropol, şi se 
scufundară într-un cartier incredibil de pestriţ. 

Fuseseră mai multe cluburi de noapte şi cabarete pe-aici, 
dar toate aveau acum uşile şi ferestrele barate cu scânduri. 

— Ah, ia te uită! Vechiul meu cartier. S-a dus dracului cu 
totul! Uite ce e, domnule John Dillinger, vreau să-ţi spun că 
am fost foarte faimos în Berlin. Exact ca mafioţii voştri 
despre care am citit în romanele polițiste, noi avem aici 
propriul nostru Ringvereine. 

Paul nu cunoştea termenul a cărui traducere literală era 
„cerc de afaceri” dar, cu ajutorul explicaţiilor pe care le 
dădu Webber, decise că înseamnă „cercuri mafiote”. 

Webber continuă: 

— A, am avut multe de-astea. Foarte puternice. Al meu 
era denumit după Vestul Sălbatic al vostru. Noi eram 
cowboy. Am fost preşedintele acestuia pentru o perioadă... 
Da, preşedinte. Pari surprins. Dar să ştii că organizam 
alegeri când ne numeam liderii. 

— Democraţie... 

Webber deveni serios: 

— Trebuie să-ţi aminteşti că pe-atunci eram republică, iar 
guvernul nostru german era democrat. Preşedinte era 
Hindenburg. Cercurile noastre mafiote erau foarte bine 
conduse. Erau imense. Aveam clădiri şi restaurante şi 
organizam petreceri simandicoase. Chiar şi baluri mascate 
la care invitam politicieni şi oficiali ai poliţiei. E-adevărat, 
eram criminali, dar cât se poate de respectabili. Oricum, 

eram tare mândri şi pricepuţi la ceea ce făceam. Odată am 
să mă laud cu cele mai mari şmecherii pe care le-am făcut. 
Nu ştiu multe despre mafia voastră, domnule John Dillinger 
- Al Capone, Dutch Schultz ai voştri dar a noastră a început 
în cluburile de box. Muncitorii se întâlneau să boxeze după 
muncă şi au pus la punct reţele de protecţie. După război, 
ţara a cunoscut ani în şir de răscoale şi tulburări sociale, în 
lupta cu comuniştii. O nebunie... Şi apoi, înfricoşătoarea 
inflaţie... Era mai ieftin să dai foc bancnotelor ca să te 
încălzeşti decât să le iroseşti pe lemne. Puteai cumpăra cu 
un dolar de-al vostru miliarde de mărci. Erau nişte vremuri 
cumplite. Avem o expresie la noi în ţară: „Dracul joacă în 
buzunarele goale”. Şi toate buzunarele noastre erau goale. 
De aceea a reuşit Piticul să vină la putere. Şi din acelaşi 
motiv am cunoscut şi eu succesul. Lumea însemna troc şi 
piaţă neagră într-o asemenea atmosferă, am înflorit pur şi 
simplu. 

— Îmi imaginez, spuse Paul. Apoi făcu un semn cu capul 
către scândurile bătute-n uşile şi ferestrele cabaretelor: lar 
naţional-socialiştii au făcut curăţenie. 

— A, ăsta e un fel de a spune lucrurilor pe nume. 
Depinde ce înţelegi prin „curăţenie”. Piticul nu prea e în 
toate minţile. Nu bea, nu fumează, nu-i plac femeile. Sau 
bărbaţii. Uită-te cum îşi ţine pălăria la coaie în timpul 
manifestaţiilor. Noi spunem că protejează în felul ăsta 
ultimul şomer din Germania! 

Webber izbucni în hohote. Apoi râsul lui se stinse. 

— Nu-i de râs. Graţie lui, deţinuţii au preluat controlul 
puşcăriei. 

Continuară să meargă în tăcere pentru o vreme. Apoi 
Webber se opri şi arătă cu mândrie o clădire ruinată. 

— Am ajuns, prietene. Uită-te la nume. 

Pe semnul decolorat era scris, în engleză, The Texas 
Club. 

— Acesta era cartierul nostru general. Al găştii mele, 
cowboy, după cum ţi-am spus. Era mult, mult mai drăguţ 
pe-atunci. Vezi pe unde calci, domnule John Dillinger! Sunt 
unii care adorm uneori mahmuri pe treptele de la intrare. 
Ah, dar cred că m-am plâns destul de cât de mult s-au 
schimbat vremurile! 

Webber îi dădu misterioasa sacoşă de cârpă barmanului 
şi luă în schimb un plic. 

Camera era plină de fum şi puţea a gunoi şi a usturoi. 
Podeaua era inundată de ţigări şi chiştoace fumate până la 
ultimul fir de tutun. 

— Să nu iei de aici decât bere, îl avertiză Webber. Nu pot 
contraface butoaiele. Vin sigilate de la berărie. În privinţa 
celorlalte băuturi? Păi, amestecă şnapsul cu etil şi adaosuri 
alimentare. lar vinul... Aoleu, mai bine nu întreba. Şi în 
ceea priveşte mâncarea... 

Făcu un semn cu capul către seturile de cuțite, furculiţe 
şi linguri legate cu lanţul de zidul de lângă fiecare masă în 
parte. Un tânăr îmbrăcat cu haine jigărite mergea prin sala 
de mese, clătind tacâmurile folosite într-un ciubăr unsuros. 

— Mai bine pleci flămând, spuse Webber. Sau s-ar putea 
să nu mai pleci deloc. 

Comandară şi se aşezară. Barmanul, holbându-se tot 
timpul încruntat la Paul, aduse berile. Bărbaţii şterseră 
buzele paharelor înainte de a bea. Webber se uită din 
întâmplare în jos şi se încruntă. Îşi puse unul dintre 
picioarele sale groase peste genunchiul celuilalt şi-şi 
examină pantalonii. Manşeta cracului de pantaloni se 
destrămase şi atârnau fire de material. 

Făcu o evaluare a pagubei. 

— Of, şi ăştia erau pantaloni din Anglia! Bond Street! 
Bine, o să o chem pe una dintre fetele mele să mi-i repare. 

— Fete? Ai fiice? 

— Aş putea avea. ŞI fii, probabil. Nu ştiu. Dar mă refer la 

una dintre femeile cu care trăiesc. 

— Femei? Trăieşti cu toate la grămadă? 

— Bineînţeles că nu, spuse Webber. Uneori, stau în 
apartamentul uneia, alteori în apartamentul alteia. O 
săptămână aici, o săptămână dincolo. Una dintre ele este o 
bucătăreasă posedată de Escoflier?, alta coase la fel de 
genial cum sculpta Michelangelo, alta are o experienţă 
extraordinară în pat. Da, fiecare este o perlă în felul ei. 

— Şi se cunosc...? 

— Dacă se cunosc între ele? Webber ridică din umeri. 
Poate că da, poate că nu. Ele nu întreabă, iar eu nu le spun. 
Se aplecă spre Paul: Acum, domnule John Dillinger, ce pot 
face pentru dumneata? 

— Vreau să-ţi spun ceva, Otto. lar dacă nu-ți convine ce 
spun, poţi să te ridici şi să pleci. Te voi înţelege. Sau poţi să 
rămâi și să mă asculţi până la capăt. În cazul ăsta şi dacă 
mă poţi ajuta, vei primi o sumă frumuşică. 

— Deja sunt curios. Continuă. 

— Am un asociat în Berlin. Unul dintre oamenii lui de 
legătură a făcut ceva cercetări în ceea ce te priveşte. 

— M-a cercetat? Sunt flatat. 

Şi chiar părea să fie. 

— Te-ai născut în Berlin în 1886, te-ai mutat în Koln pe 
când aveai 12 ani şi te-ai întors după trei ani, după ce ai 
fost exmatriculat de la şcoală. 

Auzind ultima parte, Webber se încruntă. 

— Am plecat de bunăvoie. Povestea asta este deseori 
greşit interpretată. 

— Pentru furtul alimentelor din bucătărie şi o afacere 
sentimentală cu una dintre cameriste. 

— Ea a fost cea care m-a sedus... 


25 Georges Auguste Escoflier (1846-1935), bucătar, director de 
restaurant, scriitor francez pe teme culinare. A popularizat metodele şi 
reţetele tradiţionale franceze, (n.tr.) 

— Ai fost arestat de şapte ori şi ai stat 13 luni, în total, la 
Moabit?6. 

Webber radia de fericire. 

— Atât de multe arestări şi totuşi sentinţe atât de scurte! 
Ceea ce atestă calitatea legăturilor pe care le am cu 
diverse persoane sus-puse. 

Paul concluziona: 

— Şi niciun britanic nu te iubeşte prea tare pe-aici din 
cauza uleiului rânced pe care l-ai vândut bucătăriei 
ambasadei anul trecut. Şi, de asemenea, nici francezii, din 
cauza cărnii de cal pe care le-ai vândut-o ca fiind de miel. 
Au un anunţ prin care avertizează să nu se mai facă afaceri 
cu tine niciodată. 

— Ah, francezii ăştia, spuse Otto zeflemitor. Aşadar, vrei 
să-mi spui că doreşti să te asiguri că te poţi încrede în mine 
şi că sunt cu adevărat criminalul care pretind că sunt, şi nu 
un găinar tembel, cum sunt spionii naţional-socialiştilor. 
Eşti pur şi simplu prudent. De ce ar trebui să mă simt 
insultat de asta? 

— Nu, ai putea fi insultat, în schimb, de faptul că 
asociatul meu a aranjat ca unele persoane din Berlin să afle 
despre tine, oameni din guvernul nostru. Acum, eşti liber să 
alegi să nu mai ai de-a face cu mine. Dezamăgitor, dar de 
înţeles. Dar dacă te vei decide să mă ajuţi pentru ca dup- 
aia să mă trădezi, tipii ăştia te vor găsi. Şi consecinţele vor 
fi neplăcute. Inţelegi ce spun? 

Mita şi ameninţarea erau, în Berlin, pietrele de boltă ale 
încrederii, după cum îi spusese Reggie Morgan. 

Webber îşi şterse faţa, îşi cobori privirea şi şopti: 

— Ţi-am salvat viaţa şi aşa mă tratezi? 


25 închisoare din departamencul Moabit, zonă care aparţinea, în 
perioada în care se petrece acţiunea romanului, fostului sector 
Tiergarten (Grădina Zoologică). După atentatul împotriva lui Hitler din 
20 iulie 1944, a devenit închisoarea Gestapoului, (n.tr.) 

Paul oftă. Îi plăcea omul ăsta de-a dreptul neverosimil, 
dar nu vedea altă cale prin care să afle informaţii despre 
agenda lui Ernst. Nu avusese de ales decât să pună 
contactele lui Morgan să-i dea informaţii despre 
antecedentele lui Webber şi să se asigure că acesta nu-i va 
trăda. Erau precauţii vitale într-un oraş atât de periculos. 

— Deci presupun că ne vom termina berile în tăcere şi ne 
vom vedea fiecare de drumul lui. 

După o clipă, gheaţa de pe chipul lui Webber se topi şi 
acesta îi zâmbi: 

— Trebuie să admit că nu mă simt chiar atât de insultat 
pe cât ar trebui să fiu, domnule Schumann. 

Paul clipi. Nu-i spusese numele său lui Webber. 

— Vezi, am avut eu însumi dubiile mele în ceea ce te 
priveşte. La Cafeneaua Ariană, la prima noastră întâlnire, 
când te-ai dus să-ţi împrospătezi machiajul, cum ar spune 
fetele mele, ai trecut pe lângă mine şi am putut să-ţi şutesc 
paşaportul, să văd cu cine am de-a face. A, nu miroseai a 
naţional-socialist, dar, după cum ai sugerat, nu eşti 
niciodată suficient de prudent în acest oraş nebunesc. 
Astfel că am făcut propria mea investigaţie. Omul meu a 
reuşit să descopere că nu ai nicio legătură cu Wilhelm 
Strasse. Apropo, cum m-am descurcat? Nu ai simţit nimic, 
nu-i aşa? Când ţi-am luat paşaportul... 

— Nu, spuse Paul, zâmbind jenat. 

— Aşa că sper că am câştigat amândoi suficient respect 
din partea celuilalt, râse el ironic, încât să putem discuta un 
proiect comun de afaceri. Te rog, continuă, domnule John 
Dillinger. Spune-mi despre ce-i vorba! 

Paul scoase o sută de mărci din banii primiţi de la 
Morgan şi i-i dădu lui Webber, care-l privea cu sprâncenele 
ridicate. 

— Ce vrei să cumperi? 

— Vreau nişte informaţii. 


257 


— A, informaţii. Da, da. Astea pot costa o sută de mărci. 
Sau mai mult. Informaţii despre ce sau despre cine? 

Se uită în ochii omului care stătea la masă, în faţa lui. 

— Reinhard Ernst. 

Buza de jos a lui Webber ieşi în afară şi el înclină capul. 

— Aşadar, am pus la locul ei ultima piesă din puzzle. Eşti 
aici pentru un nou şi foarte interesant sport olimpic: 
vânătoarea de animale mari. Şi ai făcut o bună alegere, 
prietene! 

— Bună? întrebă Paul. 

— Da, da. Colonelul face multe schimbări pe-aici şi nu în 
beneficiul ţării. Ne pregăteşte de belea. Piticul este nebun, 
dar a adunat oameni deştepţi pe lângă el, iar Ernst este 
unul dintre cei mai deştepţi. 

Webber îşi aprinse unul dintre trabucurile sale puturoase. 
Paul, o ţigară Chesterfield, pe care şi-o aprinse de astă dată 
doar cu două bete din cutia ieftină de chibrituri. 

Webber îl privi cu rezervă, apoi spuse: 

— L-am servit pe Kaiser trei ani. Până la capitulare. Oh, 
am făcut unele chestii eroice, te asigur! Compania mea 
avansase la un moment dat o sută de metri între liniile 
britanice şi ne-au trebuit doar două luni să facem asta. Ne- 
a adus nişte medalii, asta a făcut. Celor care am 
supravieţuit. Există în unele sate plachete pe care scrie 
doar atât: Ce/or căzuți. Oraşele nu şi-au permis suficient 
bronz pentru a grava toate numele morţilor acolo. 

Işi scutură capul. 

— Voi, yankeii, aveaţi Maxim”. Noi aveam mitralierele 
noastre. La fel ca tunurile Maxim. Am furat schema de la 
voi sau a fost invers. Nu-mi amintesc care pe care. Dar 
britanicii, mamă! Britanii aveau Vickers”. Răcite cu apă. În 


27 Prima mitralieră autoalimentată inventata de sir Hiram Maxim în 

1884. (n.tr.) 

28 După cumpărarea companiei Maxim în 1896, Vickers a îmbunătăţit 

mâinile voastre, astea erau nişte maşini de tocat carne. 
Erau o capodoperă de metal... Nu, nu, nu vrem un alt 
război, indiferent ce spune Piticul, niciunul dintre noi nu 
vrea. Ar fi sfârşitul zilelor. Şi asta este ce şi-a pus în cap 
colonelul. 

Webber strecură suta de mărci în buzunar şi pufăi din 
trabucul său ieftin. 

— Ce vrei să ştii? întrebă el. 

— Ce program are pe Wilhelm Strasse. Când ajunge la 
birou, când pleacă, ce maşini conduce, unde parchează, 
dacă va fi acolo mâine, luni sau marţi, pe ce rute o apucă, 
ce cafenele frecventează în zona Cancelariei. 

— Poţi afla orice dacă ai suficient timp. Şi ouă. 

Işi mângâie buzunarul. 

— Bani. Trebuie să fiu sincer, domnule John Dillinger. Nu 
vorbim să dăm pe sub mână păstrăv de canal vechi de trei 
zile din Landwehr spunând că e proaspăt pescuit din 
Havel”. Asta e o problemă care va necesita să mă retrag o 
vreme. Vor fi repercusiuni serioase şi va trebui să mă fac 
nevăzut.. Vor fi... 

— Otto, spune-mi doar un număr. 

— Foarte periculos... Dincolo de asta, ce înseamnă banii 
pentru voi, americanii? Voi îl aveţi pe FDR al vostru. Spuse 
apoi în engleză: Nu vă mai săturaţi de cozonac! 

— De caşcaval, îl corectă Paul. Un număr? 

— O mie de dolari americani. 

— Ce??? 
mitraliera, reducăndu-i greutatea şi simplificandu-i mecanismele. Este o 


mitralieră care a fost folosiră de armata britanică până în anii 1960. 
(n.tr.) 


29 Râu cu lungimea de 325 kilometri aflat din nord-estul Germaniei, 
afluent al fluviului Elba. (n.tr.) 

— Nu mărci. Ei spun că inflaţia a trecut, dar nimeni dintre 
cei care au trăit-o nu crede asta. De ce, în 1928, un litru de 
petrol costa cinci sute de mii de mărci? Şi în... 

Paul scutură capul. 

— O groază de bani! 

— Dar nu-i chiar aşa, dacă îţi aduc informaţiile pe care le 
vrei! Şi-ţi garantez că și le aduc. Mă plăteşti numai 
jumătate în avans. 

Paul arătă spre buzunarul lui Webber în care acesta 
pusese mărcile. 

— Asta este arvuna ta. 

— Dar... 

— Vei primi restul când şi dacă aduci informaţiile. Şi dacă 
primesc aprobarea. 

— Trebuie să fac anumite cheltuieli. 

Paul îi strecură suta de mărci pe care o mai avea. 

— Uite aici. 

— O să-mi ajungă cu greu, dar mă voi descurca eu. Apoi 
se uită îndeaproape la Paul şi spuse: Sunt curios. 

— In legătură cu ce? 

— În legătură cu tine, domnule John Dillinger. Care este 
povestea ta? 

— Nu e nicio poveste. 

— A, mereu este o poveste. Haide, spune-i lui Otto 
povestea ta. Suntem parteneri de afaceri acum. Nici în pat 
n-am fi atât de intimi. Şi, aminteşte-ţi, el vede tot, şi 
adevărul, şi minciunile. Pari a fi un candidat atipic pentru 
treaba asta. Şi, probabil, tocmai de aceea ai fost ales să ne 
vizitezi minunatul oraş. Pentru că pari atipic. Cum ai ajuns 
să practici această nobilă meserie? 

Paul tăcu un moment, apoi zise: 

— Bunicul meu a venit în America acum mulţi ani. A 

luptat în Războiul franco-prusac“ şi se săturase de război. 
A pus pe picioare o tipografie. 

— Cum îl chema? 

— Wolfgang. Spunea că prin venele sale curge cerneală 
tipografică şi pretindea că predecesorii săi locuiseră în 
Mainz şi că lucraseră cu Gutenberg. 

— Poveştile bunicilor, spuse Webber, dând din cap 
înţelegător. Al meu susţinea că e verişorul lui Bismarck. 

— Compania lui se afla în New York, în cartierul Lower 
East Side, zona germano-americană a oraşului. In 1904, s-a 
petrecut o tragedie - peste o mie de persoane de acolo au 
fost ucise când un vas de agrement a luat foc pe East 
River. Se numea Generalul Stocum*!. 

— Vai, ce nenorocire! 

— Bunicul meu era la bord. El şi bunica mea au 
supravieţuit, însă el a suferit arsuri îngrozitoare pe când a 
ajutat la salvarea pasagerilor şi nu a mai putut munci după 
aceea. Apoi, cei mai mulţi membri ai comunităţii germane 
s-au mutat în Yorkville, în nordul Manhattanului. Oamenii 
erau prea întristaţi pentru a mai locui în Mica Germanie. 
Afacerea lui era pe punctul de a da faliment, pentru că 
bunicul era foarte bolnav şi nu prea mai era lume de la care 
să preia comenzi de tipărituri. Astfel că tatăl meu a preluat 


30 Război din 1870 dintre Al Doilea Imperiu Francez și Regatul prusac 
ajutat de Confederaţia statelor nord-germane și alte câteva state 
germane sudice. Împăratul Napoleon al Ill-lea a fost capturat cu 
întreaga sa armată, după Bătălia de la Sedan. Înfrângerea Franţei a dus 
la unificarea Germaniei sub conducerea împăratului Wilhelm | şi la 
constituirea celui de-Al Doilea Reich. (n.tr.) 


31 Pasagerii vaporului erau membrii Bisericii lutherane Sfântul Marcu. 
Vaporul a luat foc şi au murit aproximativ 1 300 de oameni. Cel mai 
mare dezastru din zona New Yorkuiui, până la atacul împotriva 
Turnurilor gemene din 11 septembrie 2001. (n.tr.) 

afacerea. Nu voia să fie tipograf, voia să joace baseball. Ai 
auzit de baseball? 

— A, bineînţeles. 

— Dar nu a avut de ales. Avea de hrănit acum o soţie, o 
fiică, pe fratele meu şi pe mine şi, de asemenea, pe bunicii 
mei. Insă am putea spune că s-a ridicat la înălţimea 
provocării. Şi-a făcut datoria. S-a mutat în Brooklyn, a 
început să tipărească şi în engleză şi şi-a extins compania. 
A făcut-o extrem de eficientă. Fratele meu nu s-a putut 
duce în armată în timpul Marelui Război şi au condus 
compania împreună, în vreme ce eu eram în Franţa. După 
ce m-am întors, m-am alăturat lor, iar afacerea a evoluat 
frumuşel. Râse. Acum, nu ştiu dacă ai auzit de asta, dar 
ţara noastră a trecut prin chestia asta, Prohibiţia. Ştii... 

— Da, da, desigur. Am citit un roman poliţist, îmi 
amintesc... Era ilegal să bei alcool. Ce nebunie! 

— Întreprinderea tatălui meu era chiar pe malul râului, în 
Brooklyn. Avea un debarcader şi o hală imensă pentru 
depozitarea hârtiei şi a materialelor tipărite. Una dintre 
bandele de gangsteri voia să pună mâna pe el şi să 
depoziteze acolo whisky-ul pe care-l aduceau în port, prin 
contrabandă. Tatăl meu s-a împotrivit. Au venit doi bătăuşi 
să-l vadă într-o zi. L-au bătut pe fratele meu şi, pentru că 
tata nu a cedat, i-au prins mâinile în presele din tipografie. 

— O, nu, prietene... 

Paul continuă: 

— A fost mutilat cumplit. A murit câteva zile mai târziu. 
lar fratele meu şi mama le-au vândut fabrica în ziua 
următoare, pentru o sută de dolari. 

— Aşa că nu ai avut de lucru şi te-ai înhăitat cu tipi 
dubioşi? 

— Nu, lucrurile s-au petrecut altfel, spuse încet Paul. Am 
mers la poliţie. Nu dădeau ghes să ne ajute să-i descoperim 
pe asasinii ăştia. Inţelegi? 

— Mă întrebi dacă am auzit despre poliţişti corupți? 

Webber râdea în hohote. 

— Aşa că am găsit vechiul meu Colt din armata, pistolul 
meu. Am aflat unde sunt ucigaşii. l-am urmărit permanent 
timp de o săptămână. Am aflat totul despre ei. Apoi i-am 
„declanşat”. 

— Tu? 

Paul îşi dădu seama că tradusese fraza literal, astfel că 
nu avea niciun sens în germană. 

— Noi spunem că „îi declanşăm”. Adică le-am tras un 
glonţ în ceafă. 

— A, da. Webber murmură fără să zâmbească acum: Noi 
spunem că le-am stins lumânarea... 

— Da... Bine, ştiam de asemenea pentru cine lucrau 
contrabandiştii care ordonaseră ca tata să fie torturat. l-am 
lăsat reci și pe ăştia. 

Webber îşi pierduse vocea. Paul îşi dădu seama că nu 
povestise această istorie nimănui până atunci. 

— Ţi-ai recăpătat compania înapoi? 

— O, nu. Federalii, oamenii guvernului, au făcut razii 
acolo înainte de asta şi au confiscat depozitul. In ceea ce 
mă priveşte, am dispărut din peisaj, în Hell's Kitchen, 
Manhattan. Şi era cât pe ce să fiu lichidat. 

— Să fii lichidat? 

— Am ucis un tip foarte important. Şeful ăsta mafiot. 
Ştiam că asociaţii săi sau altcineva ar fi putut porni să mă 
vâneze şi să mă ucidă. Mi-am acoperit urmele foarte bine, 
iar poliţia nu m-ar fi bănuit. Dar mafioţii ştiau că eu 
fusesem. Nu voiam să-i conduc la familia mea - pe-atunci 
fratele meu pusese pe picioare propria lui companie 
tipografică - astfel că, în loc să mă întorc înapoi în afaceri, 
mi-am luat o slujbă într-o sală de sport. Ajutam la 
antrenamentul boxerilor, făceam curat şi primeam, în 
schimb, un acoperiş deasupra capului. 

— Şi aşteptai să mori. Dar nu pot să nu observ, domnule 
John Dillinger, că încă eşti cât se poate de viu. Cum făcuşi 
de se-ntâmplă? 

— Alţi tipi... 

— Şefi de bandă. 

— Au auzit ce am făcut. Nu se înțelegeau prea bine cu 
tipul pe care l-am omorât şi nu se împăcau cu felul în care 
făcea el afacerile, de pildă torturându-l pe tatăl meu şi 
ucigând poliţişti. Ei considerau că un criminal trebuie să fie 
profesionist. Gentleman. 

— Ca mine, spuse Webber, împungându-se cu degetul 
mare în piept. 

— Ei auziseră cum i-am ucis pe gangster şi pe oamenii 
lui. Au fost omorâţi curat, fără urme. Şi fără să moară vreun 
tip nevinovat. Mi-au cerut să-i fac acelaşi lucru altui tip, un 
alt individ foarte rău. Nu am vrut, dar am aflat ce făcuse. 
Ucisese un martor şi pe membrii familiei acestuia, chiar şi 
pe cei doi copii. Aşa că am fost de acord. Şi l-am 
„declanşat” şi pe ăsta. Mi-au dat o groază de bani. Apoi am 
ucis pe altul. Am economisit banii pe care mi i-au dat şi mi- 
am cumpărat o sală mică de antrenament. Eram pe punctul 
să renunţ. Dar ştii ce înseamnă să intri în rutină? 

— Da, asta chiar ştiu. 

— Ei bine, rutina asta a fost viaţa mea pentru mulţi ani... 

Paul rămase tăcut câteva clipe, apoi adăugă: 

— Deci, asta este povestea mea. Adevărul. 

În cele din urmă, Webber întrebă: 

— Te deranjează? Să faci asta ca să-ţi câştigi existenţa? 

— Ar trebui să mă deranjeze mai mult, cred, spuse el 
după o tăcere scurtă. M-am simţit rău lăsându-i reci pe 
băieţii voştri în timpul războiului. În New York, am lăsat reci 
doar alţi ucigaşi. Tipi răi. Cei care făceau ce i-au făcut ăia 
tatălui meu. Râse. Obişnuiesc să spun că nu fac altceva 
decât să corectez greşelile lui Dumnezeu. 

— Îmi place asta, domnule John Dillinger, spuse Webber 
aprobator. Greşelile lui Dumnezeu. O, avem şi noi câteva 
greşeli din astea pe-aici, da, chiar avem. 

Işi termină berea, apoi spuse: 

— Azi e sâmbătă. Greu de cules informaţii într-o zi ca 
asta. Să ne întâlnim mâine la Tiergarten. Este un iaz la 
capătul aleii Stern. În partea de sud. Când ţi-ar conveni să 
ne vedem? 

— Devreme. Să spunem la opt. 

— A, foarte bine, spuse Webber ridicându-se încruntat. 
Este devreme. Dar voi veni atunci. 

— Mai am nevoie de ceva, spuse Paul. 

— Ce? Whisky? Ţigări? Pot să-ţi aduc, dacă vrei, şi 
cocaină. Nu prea a mai rămas multă în oraş. Cu toate 
acestea eu... 

— Nu este pentru mine. Este pentru o femeie. Un cadou. 

Webber rânji cu toţi dinţii. 

— O, domnule John Dillinger, drăguţ din partea 
dumneavoastră! Aţi venit în Berlin de câteva ore şi deja 
inima dumneavoastră a început să vorbească. Sau poate că 
vorbeşte altă parte a corpului tău. Ei bine, nu i-ar plăcea 
prietenei tale nişte jartiere cu ciorapi asortaţi? Din Franţa, 
desigur. O bustieră roşu cu negru? Sau este mai modestă? 
O bluză de caşmir. Poate ceva ciocolată belgiană. Sau nişte 
dantelă. Parfumul merge mereu de minune. lar ţie, 
prietene, am să ţi le vând la un preţ special. 

CAPITOLUL ȘAISPREZECE 


Vremuri solicitante... Erau zeci de probleme care ar fi 
putut ocupa mintea uriaşului şi asudatului bărbat care, în 
acea după-amiază târzie de sâmbătă, zăcea în spaţiosul 
său birou, din recent finalizata clădire de trei hectare şi 
jumătate a ministerului, un birou pe potriva sa, mai mare 
decât Cancelaria şi apartamentele lui Hitler la un loc. 
Hermann Göring ar fi putut, de pildă, să reia lucrul la 
constituirea uriaşului imperiu industrial pe care-l tot plănuia 
(şi care, bineînţeles, i-ar fi purtat numele). Ar fi putut schiţa 
un memorandum către jandarmeria rurală din toată ţara, 
reamintindu-le că Legea de stat pentru protecţia 
animalelor, pe care el însuşi o scrisese, urma să fie aplicată 
cu stricteţe şi că toţi cei care vor fi prinşi vânând vulpi cu 
ajutorul câinilor de vânătoare vor fi pedepsiţi cu severitate. 

Sau era chestiunea extrem de importantă a petrecerii pe 
care urma să o dea în cinstea Olimpiadei, eveniment 
pentru care Göring construia propriul său sat în interiorul 
ministerului aviaţiei (reuşise să-şi arunce ochii peste 
planurile lui Goebbels pentru acest eveniment şi-şi 
îmbunătăţise propria gală pentru a fi cu zeci de mii de 
mărci mai strălucitoare ca a viermelui ăluia). Şi, desigur, 
era mereu vitala problemă a costumului pe care-l va purta 
la petrecere. S-ar fi putut întâlni chiar cu adjuncţii săi 
pentru a discuta recenta sa misiune în cel de-Al Treilea 
Reich: aceea de a pune la punct cea mai eficientă forţă 
aeriană din lume. 

Dar ceea ce-l preocupa acum pe Hermann Göring, care 
avea 43 de ani pe muchie, era o văduvă pensionară care 
avea de două ori vârsta lui, care trăia într-o vilă mică din 

afara oraşului Hamburg. 

Nu-i vorbă că bărbatul - printre ale cărui titluri se 
numărau cele de ministru fără portofoliu, comisar pentru 
aviaţie, comandant-şef al forţelor aeriene, preşedinte- 
ministru prusac, ministru al aerului şi maestru-şef de 
vânătoare al imperiului - nu făcea el însuşi cercetări 
referitoare la doamna Ruby Kleinfeldt, desigur. O duzină de 
subalterni şi ofiţeri Gestapo scobeau după informaţii în 
Wilhelm Strasse şi în Hamburg, săpând prin dosare şi 
interogând diverse persoane. 

Göring însuşi se holba pe fereastra imensului său birou, 
mâncând o farfurie consistentă de spaghete. Era felul de 
mâncare preferat al lui Hitler, iar Göring îl văzuse pe Führer 
ciugulind dintr-un bol cu o zi înainte. Porţia neconsumată îl 
îndurera pe Göring, iar durerea se transformă într-o poftă 
teribilă: deja dăduse gata trei porţii în acea zi. 

„Ce vom găsi despre dumneata?” o întrebă el tăcut pe 
bătrâna doamnă care nu ştia nimic despre ancheta agitată 
pe are o stârnise. Investigaţiile păreau o rătăcire absurdă, 
luând în considerare multele proiecte vitale din calendarul 
lui. Totuşi, acest proiect era şi el de o importanţă vitală, 
pentru că ar fi putut provoca prăbuşirea lui Reinhard Ernst. 

Viaţa de soldat era cea mai apropiată de sufletul lui 
Hermann Göring, care-şi amintea deseori de fericitele zile 
ale războiului, când zbura cu avionul său biplan alb Fokker 
D-7 peste Franţa şi Belgia, confruntându-se cu orice pilot 
aliat care era suficient de nebun încât să zboare în 
apropierea lui (rapoartele oficiale confirmau că douăzeci şi 
doi dintre ei plătiseră aceasta greşeală cu viaţa, deşi 
Göring era ferm convins că omorâse mult mai mulţi). Putea 
fi acum o matahală care nici nu mai încăpea în cabina 
bătrânului său avion, un bărbat a cărui viaţă se rezuma la 
analgezice, mâncare, bani, artă şi putere. Însă, dacă-l 
întrebai cine era el în adâncul sufletului, răspunsul lui 

Göring ar fi fost: „Sunt un soldat”. 

Şi încă un soldat care ştia cel mai bine cum ar fi putut să- 
ţi transforme ţara într-o naţiune de luptători: trebuia să-ţi 
arăţi muşchii. Nu negociezi, nu baţi coclaurile şi nici nu te 
ascunzi în spatele mărăcinilor de lângă grajd să tragi din 
pipa lui tăticu', năravul colonelului Reinhard Ernst. 

Când se ocupa de treburile curente, individul avea 
fragilitatea unei femei. Chiar şi homosexualul de Roehm, 
şeful SA omorât de Göring şi de Hitler în timpul puciului, cu 
doi ani în urmă, era un buldog în comparaţie cu Ernst. 
Negocierile secrete pe picior de egalitate cu Krupp, 
transferul nevrotic al resurselor de pe un şantier naval pe 
altul, obligarea armatei lor actuale, aşa cum era ea, să se 
antreneze cu arme de lemn şi cu artileria în grupuri mici 
pentru a nu atrage atenţia asupra lor... Zeci de alte 
stratageme la fel de fandosite. 

De ce ezitările astea? Pentru că loialitatea omului faţă de 
naţionalist-socialism, credea Göring, era dubioasă. Führer- 
ul şi Göring nu erau naivi. Ştiau că nu toţi îi sprijină. Poţi 
câştiga voturi cu pumnii şi cu armele; nu poţi câştiga inimi. 
Şi multe inimi din ţara lor nu erau devotate național- 
socialismului, inclusiv persoane de la vârful forţelor armate. 
Ernst ar fi putut foarte bine să-şi târşească intenţionat 
cizmele lui prusace pentru a-i ţine departe pe Hitler şi pe 
Göring de instituţia pe care şi-o doreau cu disperare: o 
armată puternică. Se părea chiar că Ernst însuşi spera să 
ajungă la butoane, dacă cei doi conducători ar fi fost 
îndepărtați. 

Graţie vocii sale blânde, comportamentului său chibzuit, 
felului său de a fi lipsit de asperităţi, celor două blestemate 
de Cruci de fier şi altor zeci de decoraţii, Ernst intrase 
actualmente pe sub pielea Lupului (pentru că îl făcea să se 
simtă apropiat Fuhrer-ului, lui Göring îi plăcea să folosească 
porecla cu care-l pomeneau uneori femeile pe Hitler, deşi 

ministrul devenea aşa de intim doar în gândurile sale). 

Fir-ar sa fie, uite doar cum îi atacase colonelul pe Göring 
ieri pe tema prezentării avioanelor de luptă Me 109 la 
Olimpiadă! Ministrul aviaţiei zăcuse treaz jumătate de 
noapte, înfuriat de ceartă, revăzându-l mereu şi mereu pe 
Lup întorcându-şi ochii lui albaştri către Ernst şi fiind de 
acord cu el! 

Fu cutremurat de un alt val de furie. 

— Dumnezeule mare! 

Göring aruncă farfuria cu spaghete pe jos. Explodă în 
zeci de cioburi. 

Una dintre ordonanţe, un veteran al războiului, alergă 
împiedicat, cu un picior beteag şi ţeapăn. 

— Domnule? 

— Curăţă pe jos! 

— Mă duc să aduc o găleată... 

— Nu am spus să speli podeaua. Adună pur şi simplu 
bucăţile. Vor spăla în seara asta. 

După care matahala se holbă la cămaşa lui şifonată şi 
văzu şi pe ea pete de roşii. Furia lui se amplifică. 

— Vreau o cămaşă curată, se răsti el. Bolul de porțelan 
este prea mic pentru porţiile de spaghete. Spune-i 
bucătarului să găsească ceva mai mare. Fuhrer-ul are setul 
verde cu alb de porțelan de Meissen. Vreau farfurii ca 
acelea. 

— Da, domnule. 

Bărbatul se aplecă să culeagă cioburile. 

— Nu, cămaşa în primul rând. 

— Da, domnule ministru al aviaţiei. 

Veteranul se grăbi să iasă. Se întoarse câteva clipe mai 
târziu, cu o cămaşă verde-închis pe un umeraş. 

— Nu aia. Ţi-am spus când mi-ai mai adus-o luna trecută 
că mă face să semăn cu Mussolini. 

— Aceea era cămaşa neagră, domnule. Pe care am 

aruncat-o. Asta e verde. 

— Ei bine, vreau una albă. Adu-mi o cămaşă albă! Una de 
mătase! 

Bărbatul părăsi camera, apoi se întoarse din nou, de data 
aceasta cu cămaşa dorită. 

O clipă mai târziu, unul dintre aghiotanţii lui Göring intră 
în birou. 

Ministrul luă cămaşa şi o puse alături. Era conştient de 
greutatea lui şi nu i-ar fi trecut nicicând prin cap să se 
dezbrace în fața unui subaltern. Il cuprinse un nou acces de 
furie, de data aceasta gândindu-se la felul în care arăta 
Ernst. In timp ce ordonanța aduna cioburile de porțelan, 
aghiotantul spuse: 

— Domnule ministru al aviaţiei, cred că avem ştiri bune. 

— Ce? 

— Agenţii noştri din Hamburg au descoperit câteva 
scrisori referitoare la doamna Kleinfeldt. In ele se 
sugerează că doamna cu pricina este evreică. 

— „Se sugerează”? 

— Demonstrează, domnule ministru. Se demonstrează. 

— Pură? 

— Nu. Doar pe jumătate. Dar din partea mamei. Aşa că 
este o dovadă indiscutabilă. 

Legile de la Nurnberg referitoare la cetăţenie şi rasă, 
adoptate cu un an în urmă, retrăseseră cetăţenia evreilor 
germani,  desemnându-i ca „supuşi” ai statului şi 
incriminând, de asemenea, căsătoria sau sexul între evrei 
şi arieni. De asemenea, legea definea exact cine era urmaş 
evreu în cazul unei căsătorii mixte a predecesorilor. Cu doi 
bunici evrei şi alţi doi ne-evrei, doamna Kleinfeldt era 
evreică pe jumătate. 

Nu era chiar atât de condamnabil, dar descoperirea îl 
încântă pe Göring datorită nepotului doamnei Kleinfeldt: 
profesorul doctor Ludwig Keitel, partenerul lui Reinhard 

Ernst în Studiul Waltham. Göring încă nu ştia care era, până 
la urmă, obiectul acestui misterios studiu. Dar faptele erau 
suficient de incriminante: Ernst lucra cu un descendent al 
unor evrei şi foloseau scrierile unui doctor de creiere evreu, 
Freud. Şi cea mai mare dovadă de vinovăţie era faptul că 
Ernst ţinuse studiul secret pentru primii doi oameni ai 
guvernului; el şi Lupul. 

Göring era surprins că Ernst îl subestimase în aşa mare 
măsură. Colonelul presupusese că ministrul aviaţiei nu 
monitoriza telefoanele din cafenelele din jurul străzii 
Wilhelm. Nu știa plenipotenţiarul că în acest district 
contaminat de paranoia tocmai acele telefoane meritau cel 
mai mare efort? El primise transcrierea convorbirii 
telefonice pe care o avusese Ernst cu profesorul doctor 
Keitel în acea dimineaţă, prin care-i cerea să se vadă de 
urgenţă. 

Ce s-a întâmplat în timpul întâlnirii nici nu mai avea vreo 
importanţă. Cel mai important pentru Goring era că aflase 
numele bunului profesor şi faptul că-i curgea sânge 
evreiesc prin vene. Consecințele acestor fapte? Asta 
depindea în mare măsură de ce-şi dorea Göring să obţină. 
Keitel, un intelectual semi-evreu, va fi trimis în lagărul din 
Oranienburg. Nu încăpea îndoială în legătură cu asta. Dar 
cum rămânea cu Ernst? Göring decise că ar fi mai bine să-l 
păstreze la vedere. Va fi înlăturat din poziţiile de conducere 
ale guvernului, dar va fi păstrat într-o poziţie de slugă. Da, 
de săptămâna viitoare, bărbatul va fi norocos dacă va fi 
angajat să tropăie pe lângă ministrul apărării von 
Blomberg, cărând servieta chelbosului. 

Exuberant acum, Göring aruncă pe gât alte câteva 
analgezice, strigă după o altă farfurie de spaghete şi se 
premie pentru intrigile sale de succes, întorcându-şi atenţia 
către petrecerea dedicată Olimpiadei. Se întreba dacă să 
apară în costumul unui vânător german, al unui şeic arab 

sau dacă să se îmbrace în Robin Hood, din cap până în 
picioare, cu tolbă de săgeți şi arc în spinare. 

Există momente în care oamenii pur şi simplu aproape că 
nu se pot decide. 


Reggie Morgan era îngrijorat. 

— Nu am autoritatea să aprob o mie de dolari. lisuse 
Hristoase! O mie? 

Mergeau prin Grădina Zoologică, trecând de un militar SA 
îngrozitor de transpirat care stătea într-o tribună 
improvizată şi dăscălea un grup mic de oameni. Era evident 
că unii își doreau să fi fost în altă parte, iar alţii din spate 
aveau dispreţ în priviri. Însă unii erau hipnotizaţi. Paul îşi 
aminti ce-i spusese Heinsler pe vapor: „Îl iubesc pe Führer 
şi aş face orice pentru el şi pentru Partid...” 

— Amenințarea a funcţionat? întrebă Morgan. 

— O, da. De fapt, cred că l-am făcut să mă respecte şi 
mai mult. 

— Şi chiar poate obţine informaţii utile? 

— Dacă poate cineva, el este acela. li cunosc p-ăştia ca 
el. Este uimitor cât de plini de resurse pot fi unii când 
scuturi sacul cu bani în faţa lor. 

— Atunci să vedem dacă putem face rost. 

Părăsiră Grădina Zoologică şi plecară spre sud, către 
Poarta Brandenburg. Câteva blocuri mai încolo, trecură de 
palatul înzorzonat care urma să devină, după ce reparaţiile 
de după incendiu se vor fi terminat, Ambasada Statelor 
Unite. 

— la priveşte, spuse Morgan. Minunat, nu? Sau va fi, 
când se vor termina reparaţiile. 

Chiar dacă palatul nu era încă oficial Ambasada Statelor 
Unite, în faţa clădirii era arborat drapelul american. 
Vederea lui îl impresionă pe Paul şi îl făcu să se simtă bine, 
cu mult mai liniştii. 

Se gândi la membrii Hitlerjugend din Satul olimpic. 

Și negrul... crucile cu cârlige. Vreti să spuneți svastica... 
A, ai siguranţă, ştiţi ce înseamnă... 

Morgan intră pe o alee, apoi coti pe alta şi, cercetând 
străduţa din spatele lor, deschise o uşă. Pătrunseră în 
clădirea tăcută şi întunecoasă şi străbătură câteva 
coridoare până când ajunseră la o uşă mică de lângă 
bucătărie. Intrară. Camera întunecoasă era austeră: un 
birou, câteva scaune şi un radio imens, mai mare decât 
oricare aparat văzut de Paul vreodată. Morgan puse în 
funcţiune radioul şi, pe măsură ce tuburile se încălzeau, 
acesta începu să bâzâie. 

— Ascultă toate transmisiunile de pe unde scurte din 
afara ţării, spuse Morgan, aşa că vom transmite cu ajutorul 
releelor către Amsterdam şi de acolo la Londra. Mesajul va 
fi transmis printr-o linie telefonică spre Statele Unite. Le va 
lua o vreme naziştilor să intre pe frecvenţă, spuse bărbatul 
punându-şi căşti, dar ar putea fi norocoşi, aşa că trebuie să 
porneşti de la prezumția că te ascultă. Să nu-ţi iasă asta 
din cap, indiferent ce spui. 

— Desigur. 

— Trebuie să fim rapizi. Eşti gata? 

Paul dădu din cap, luă perechea de căşti pe care i-o 
întinsese Morgan şi băgă conectorul gros în mufa pe care. i- 
o indică acesta. Pe cadranul plasat pe faţa staţiei se 
aprinse, în cele din urmă, o luminiţă verde. Morgan se duse 
la o fereastră, se holbă afară pe alee, apoi lăsă perdeaua să 
cadă la loc. Trase apoi microfonul aproape de gură şi apăsă 
pe butonul de pe pupitru. 

— Am nevoie de o conexiune peste ocean cu prietenul 
din sud. 

Repetă fraza, după care eliberă butonul de transmisiune 
şi-i spuse lui Paul: 

— Bull Gordon este „prietenul nostru din sud”. 

Washington, ştii. „Prietenul nostru din nord” este senatorul. 

— Am recepționat, spuse o voce tânără. 

Era a lui Avery. 

— O clipă. Aşteaptă. Am făcut legătura. 

— Sal'tare, spuse Paul. 

Pauză. 

— Hai să trăieşti, răspunse Avery. Cum o mai duci? 

— O, de minune. Mă bucur să-ţi aud vocea. 

Lui Paul nu-i venea să creadă că-i spusese rămas-bun cu 
doar o zi înainte. Părea că trecuseră luni. 

— Ce face jumătatea ta mai bună? 

— Se păzeşte de belele. 

— Greu de crezut. 

Paul se întrebă dacă Manielli le spunea şi soldaţilor 
olandezi aceleaşi vorbe de duh ca cele pe care le spusese 
lui în America. 

— Vezi că aici eşti pus pe difuzor, se auzi vocea iritată a 
lui Manielli. Asta aşa, ca să ştii. 

Paul râse. 

Urmă o tăcere încărcată de zgomote electrostatice. 

— Ce oră e la Washington? îl întrebă Paul pe Morgan. 

— Este prânzul. 

— E sâmbătă. Unde este Gordon? 

— Nu trebuie să ne preocupe asta. Il vor găsi. 

În căşti se auzi o voce feminină care spuse: 

— Un moment, vă rog. Vă fac legătura. 

O clipă mai târziu, Paul auzi un telefon sunând. Apoi o 
altă voce feminină care răspunse: 

— Da? 

Morgan spuse: 

— Aş vrea să vorbesc cu soţul dumneavoastră, vă rog. 
lertaţi-mă că vă deranjez. 

— Rămâneţi la aparat. 

De parcă ar fi ştiut că nu trebuie să întrebe cine sunase. 

Un moment mai târziu, Gordon veni la telefon. 

— Alo? 

— Noi suntem, domnule, spuse Morgan. 

— Dă-i drumul. 

— S-au modificat datele problemei. Trebuie să luăm 
legătura cu cineva de-aici pentru informaţii. 

Gordon tăcu o clipă. 

— Cine este? Aşa, în general? 

Morgan îi făcu un semn lui Paul, care spuse: 

— Ştie pe cineva care ne poate duce mai aproape de 
clientul nostru. 

Morgan dădu din cap, aprobând modul în care-şi alesese 
cuvintele, şi adăugă: 

— Furnizorul meu nu mai are nimic de livrat. 

Comandantul întrebă: 

— Omul ăsta lucrează pentru cealaltă companie? 

— Nu, lucrează de unul singur. 

— Ce alte opţiuni avem? 

Morgan spuse: 

— Cealaltă posibilitate este să stăm şi să aşteptăm, 
sperând că vor veni vremuri mai bune. 

— Ai încredere în el? 

După un moment, Paul răspunse: 

— Da. Este unul de-al nostru. 

— Al nostru? 

— De-al meu, explică Paul. Lucrează în branşa mea. Am 
aranjat târgul... să zicem că la un nivel oarecare de 
încredere. 

— Este vorba de bani? 

Morgan spuse: 

— De aceea am şi sunat. Vrea mulţi şi imediat. 

— Ce înseamnă mulţi? 

— O mie. Moneda dumneavoastră. 

O pauză. 

— Asta ar putea fi o problemă. 

— Nu avem de ales, spuse Paul. Trebuie să vezi cum 
aranjezi ploile... 

— Te-am putea aduce înapoi mai repede din călătorie... 

— Nu, nu cred că doriţi să faceţi asta, spuse Paul cu 
emfază. 

Sunetul care se auzi în radio ar fi putut fi un val de emisii 
statice sau oftatul lui Bull Gordon. 

— Trebuie să aveţi răbdare. Vă voi căuta cât de repede 
pot. 

— Aşadar, ce ne pod spune despre bani? 

— Nu ştiu detaliile, îi transmise Bull Gordon lui Gyrus 
Adam Clayborn, care se afla în New York la capătul celălalt 
al liniei telefonice. Nu au putut să-mi spună amănunte. Să 
nu fie interceptată convorbirea, ştii. Se pare, însă, că 
naziştii au blocat accesul lui Schumann la informaţiile de 
care avea nevoie pentru a ajunge la Ernst. Eu asta am 
înţeles. 

Clayborn mormăi ceva. 


În mod surprinzător, Gordon se simţea în largul său, 
ţinând cont de faptul că vorbea cu cel care era cotat al 
patruzeci şi cincilea în topul celor mai bogaţi oameni din 
ţară. (Fusese cândva al doilea, dar criza bursieră îl făcuse 
să cadă mai multe locuri.) Erau extrem de diferiţi, dar 
împărtăşeau două caracteristici vitale: aveau armata în 
sânge şi erau amândoi patrioţi. Dispăreau astfel în mare 
măsură diferenţele de avere şi de situaţie socială. 

— O mie? Bani gheaţă? 

— Da, domnule. 

— Îmi place Schumann ăsta. A fost destul de pătrunzător 
comentariul ăsta despre realegeri. FDR speriat ca un 
iepure. 

Clayborn chicoti. 

— Mă gândeam că senatorul o să se scape pe el chiar în 
momentul ăla. 

— Aşa părea. 

— OK. Voi face rost de bani. 

— Mulţumesc, domnule. 

Clayborn anticipă următoarea întrebare a lui Gordon. 

— Desigur, este sâmbătă seara în Hunville. lar el are 
nevoie de banii ăştia acum, nu? 

— Aşa e. 

— Aşteaptă puţin. 

Trei minute mai târziu magnatul reveni la telefon. 

— Spune-le să meargă la funcţionarul nostru de la locul 
obişnuit de livrare din Berlin. Morgan va şti unde. Banca 
Maritimă a Americilor. La numărul 88, pe Bulevardul Unter 
den Linden sau cum dracului i-o fi spunând. Nu nimeresc 
niciodată. A 

— Unter den Linden. Inseamnă „Pe sub tei”. 

— Bine, bine, paznicul îi va da pachetul. 

— Mulţumesc, domnule. 

— Bull? 

— Da, domnule? 

— Nu avem suficienţi eroi în ţara asta. Vreau ca băiatul 
ăsta să vină înapoi nevătămat. Ţinând cont de resursele 
noastre... 

Clayborn şi toţi cei ca el nu ar fi spus niciodată „banii 
mei”. Omul de afaceri continuă: 

— Ţinând cont de resursele noastre, ce am putea face ca 
să-i îmbunătăţim şansele de reuşită? 

Gordon îşi măsură cu atenţie răspunsul. Un singur lucru îi 
veni în minte: 

— Să ne rugăm, spuse el şi puse receptorul în furca 
telefonului, apoi, după un moment de pauză, îl ridică din 
nou. 

CAPITOLUL ȘAPTESPREZECE 


Inspectorul Willi Kohl stătea la biroul său din Alex, 
încercând să înţeleagă inexplicabilul, un joc nicăieri jucat 
mai des decât în sediile poliţiei de pretutindeni. 

Fusese mereu un om curios prin natura sa, mirat, să 
zicem, de modul în care, amestecând pur şi simplu 
cărbune, sulf și azotat, poţi produce praf de puşcă. Sau 
cum funcţionează submarinele, de ce păsările se adună pe 
aceeaşi linie de telegraf, ce se petrece în sufletul oamenilor 
care se transformă din cetăţeni raţionali în fanatici, când 
cine ştie ce frustrat naţional-socialist le vorbeşte la o 
manifestaţie. 

Mintea lui era ocupată acum cu o întrebare: ce fel de om 
poate lua viaţa altuia? Şi de ce? 

Şi, desigur, „cine”, îşi şopti el, gândindu-se la portretul 
făcut de artistul ambulant din Piaţa Noiembrie 1923. 
Janssen îl dusese la tipografia de la parter pentru a-l 
multiplica, aşa cum făcuseră şi cu fotografia victimei. Nici 
nu era un desen prea rău, se gândi Kohl. Desenatorul 
făcuse nişte ştersături pentru că veteranul fie îi dăduse 
indicaţii prea vagi, fie revenise asupra lor: un maxilar 
pătrat şi arătos, gâtul gros, părul uşor ondulat, o cicatrice 
pe bărbie şi un petic de leucoplast pe obraz. 

— Cine eşti? şopti el privind portretul bărbatului. 

Willi Kohl ştia faptele: înălţimea şi vârsta omului, 
culoarea părului şi, probabil, naționalitatea, poate chiar şi 
oraşul în care locuia. Dar învățase în anii de investigaţii că, 

pentru a descoperi un criminal anume, avea nevoie de mult 
mai multe detalii. Pentru a-i înţelege, era nevoie de ceva 
mai mult de atât, era nevoie de intuiţie - unul dintre cele 
mai mari talente ale lui Kohl. Mintea lui făcea conexiuni şi 
salturi care, uneori, îl mirau chiar şi pe el. Nu însă şi acum. 
Ceva în acest caz ieşea din tipare. 

Se sprijini de spătarul scaunului, examinându-şi notele, 
în timp ce trăgea din pipa sa fierbinte (unul dintre 
avantajele de a face parte din mult hulita Poliţie Criminală 
era că disprețul lui Hitler pentru fumat nu ajungea şi acolo, 
pe acel tărâm păgân). Suflă fumul spre tavan şi oftă. 

Trebuia să aştepte rezultatele probelor de laborator 
depuse mai devreme. Tehnicianul de la laborator nu 
descoperise nicio amprentă pe ghidul olimpic găsit la locul 
încăierării cu militarii SA, iar expertul poliţiei (Kohl băgă de 
seamă cu amărăciune că tot un singur expert rămăsese) nu 
identificase amprente similare cu cele colectate din Aleea 
Dresda. Şi încă nu primise nimic de la medicul legist. Cât 
dracului durează să tai un om în două şi să faci analiza 
sângelui? 

Dintre zecile de rapoarte referitoare la persoane 
dispărute care inundaseră în acea zi Poliţia Criminală, 
niciunui nu se potrivea cu descrierea omului care, cu 
siguranţă, era fiu şi poate tată, poate soţ, poate iubit... 

Sosiseră câteva telegrame de la secţiile din jurul 
Berlinului, dându-i informaţii despre cei care cumpăraseră 
pistoale spaniole Star Modelo A sau muniţie Largo în ultimul 
an. Însă lista era îngrozitor de incompletă, iar Kohl află 
descurajat că făcuse o greşeală: arma crimei nu era defel 
atât de rar întâlnită pe cât crezuse el. Poate din pricina 
relaţiilor apropiate dintre Germania şi forţele naţionaliste 
ale lui Franco din Spania, multe astfel de arme, puternice şi 
eficiente, se vindeau în Berlin. La acel moment lista 
conţinea numele a 56 de persoane din Berlin şi din zonele 

adiacente, însă urmau să mai fie investigate unele 
magazine care vindeau arme. Poliţiştii raportaseră, de 
asemenea, că unele magazine nici nu dădeau chitanţe 
după cumpărare sau că erau închise la sfârşit de 
săptămână. 

În plus, dacă omul sosise în oraș ieri, aşa cum părea 
acum, cel mai probabil era că nu cumpărase arma el însuşi, 
(deşi lista ar fi putut fi folositoare chiar şi-aşa: asasinul 
putea fura arma, putea s-o ia de la victimă sau de la un 
tovarăş de-al său care se afla în Berlin de mai multă 
vreme.) Înţelegând inexplicabilul... 

Sperând încă să-şi poată arunca un ochi pe lista 
pasagerilor de pe Manhattan, Kohl trimisese telegrame 
oficialilor din Hamburg şi companiei United States Lines, 
care deţinea şi opera vaporul, cerând o copie a 
documentului. Însă Kohl nu era prea optimist şi nici nu era 
prea sigur că la căpitănia portului se putea găsi o copie a 
listei. În ceea ce priveşte linia maritimă, compania ar fi 
putut găsi documentul, l-ar fi putut copia şi trimite apoi cu 
poşta sau prin telex la sediul Kripo, dar asta ar fi putut dura 
zile întregi. Oricum, până acum nu primise niciun răspuns 
la solicitările sale. 

Trimisese chiar o telegramă la magazinul de haine 
bărbăteşti Manny din New York, cerându-le să-i spună cine 
cumpărase recent pălării Stetson Mity-Lites. Această cerere 
rămăsese tot fără răspuns, până în prezent. 

Se uită nerăbdător la ceasul de alamă de pe biroul lui. 
Începuse să se facă târziu şi simţea cum îl apucă foamea. 
Kohl îşi dorea să facă o pauză în investigarea cazului sau să 
se ducă acasă pentru a cina cu familia. 

Konrad Janssen intră în birou. 

— lată-le, domnule, spuse el. 

Ţinea un afiş încă mirosind a cerneală tipografică, o 
gravură după desenul făcut de artistul ambulant. 

— Bun... Acum, din nefericire, Janssen, mai ai ceva de 
făcut în seara asta. 

— Da, domnule, orice e nevoie. 

O calitate suplimentară a lui Janssen cel serios era că nu 
se fofila când venea vorba să muncească din răsputeri. 

— la DKW-ul şi întoarce-te în Satul olimpic. Arată 
portretul ăsta tuturor celor pe care-i găseşti acolo, 
american sau de altă naţionalitate, şi vezi dacă-l 
recunoaşte cineva. Lasă-le câteva exemplare şi numărul 
nostru de telefon. Dacă nu ai noroc acolo, ia nişte 
exemplare şi du-te la secţia noastră din Piaţa Lutzow. Dacă 
se întâmplă să-l descopere pe suspect, spune-le să-l reţină 
doar ca martor şi să mă sune pe mine. Chiar şi acasă. 

— Da, domnule. 

— Mulţumesc, Janssen... Stai puţin, e pentru prima dată 
când investighezi o crimă, nu-i aşa? 

— Da, domnule. 

— Ah, prima investigaţie n-o vei uita niciodată. Te 
descurci de minune. 

— Vă sunt recunoscător, domnule. 

Kohl îi dădu cheile de la DKW. 

— Umblă cu atenţie la starter. Îi place aerul la fel de mult 
ca şi benzina. Poate chiar mai mult. 

— Da, domnule. 

— Voi fi acasă. Telefonează-mi şi ţine-mă la curent cu 
orice nouă informaţie. 

După ce tânărul inspector plecă, Kohl îşi desfăcu 
şireturile şi-şi scoase pantofii. Deschise sertarul biroului, 
scoase o cutie cu lână de miel şi înfăşură câteva bucăţi în 
jurul degetelor, ca să protejeze zone dureroase. Mai puse 
câteva ghemotoace strategice în pantofi şi, tresărind, îşi 
strecură picioarele din nou înăuntru. 

Privirea lui alunecă peste portretul suspectului şi se opri 
asupra fotografiilor sumbre ale asasinatelor din Gatow şi 

Charlottenburg. Nu mai auzise nimic despre raportul 
referitor la scena crimei sau despre interogarea martorilor. 
Bănuia că invenţia sa despre conspirația comunistă pe care 
i-o livrase inspectorului-şef Horcher rămăsese fără efect. 

Privi din nou fotografiile: un băiat mort, o femeie care 
încerca să apuce piciorul unui bărbat ce zăcea prea departe 
de ea, un muncitor ţinându-se strâns de lopata sa uzată... 
Sfâşietor. Se uită fix timp de câteva minute. Ştia că putea fi 
periculos să continue acest caz. Cu siguranţă, periculos 
pentru carieră, dacă nu cumva şi pentru viaţa sa. Şi cu 
toate acestea, nu avea de ales. 

De ce? se întrebă el. De ce se simţea mereu obligat să 
rezolve un caz de asasinat? 

Pentru că în moarte, presupunea Willi Kohl, îşi 
descoperise, în mod ironic, sănătatea. Sau, mai exact, în 
efortul de a aduce ucigaşii în faţa justiţiei. Simţea că acesta 
este țelul său pe pământ, iar a ignora un asasinat, 
indiferent dacă victima era un grăsan de pe o alee sauo 
întreagă familie de evrei, ar fi însemnat pentru el să-şi 
ignore propria natură şi ar fi fost, tocmai de aceea, un 
păcat. _ 

Inspectorul puse apoi fotografiile deoparte. lşi luă 
pălăria, ieşi în holul bătrânei clădiri şi începu să străbată 
întinderea prusacă de cărămidă, piatră şi lemn măcinat de 
vreme, pe care nu puteai zări, în ciuda vechimii, nicio pată 
de mizerie şi care strălucea de curăţenie. Trecu printre 
coloanele joase şi roz pe care le proiecta lumina soarelui - 
în acea perioadă a anului, sursa principală de iluminaţie 
pentru sediul Kripo. Berlinul devenise cheltuitor, ca o mare 
cocotă, sub guvernarea naţional-socialiştilor („Mai întâi 
arme, apoi unt”, spunea fără încetare Göring), iar inginerii 
constructori făceau tot posibilul să conserve resursele. 

De vreme ce-i dăduse maşina lui Janssen, urma să 
meargă acasă cu tramvaiul, aşa că mai cobori două rânduri 

de scări pentru a ieşi pe uşa din spate a clădirii, o 
scurtătură către staţie. 

La capătul treptelor se aflau semne care arătau drumul 
către celulele de detenţie din sediul Poliţiei Criminale, iar la 
stânga şi drept în faţă era drumul către arhivele unde se 
aflau dosarele vechilor cazuri. Se îndrepta în acea direcţie, 
amintindu-şi timpul pe care-l petrecuse acolo pe când era 
inspector detectiv asistent, citind dosarele nu doar pentru a 
învăţa tot ce putea de la marii detectivi prusaci ai 
trecutului, dar şi, pur și simplu, din bucuria de a vedea 
istoria Berlinului spusă pe limba celor care vegheau la 
aplicarea legilor. 

Logodnicul fiicei sale, Heinrich, era funcţionar civil, însă 
era pasionat de investigaţiile polițienești. Kohl se hotărâse 
să-l aducă pe tânăr aici cândva, să frunzărească împreună 
dosarele. Inspectorul i-ar putea arăta chiar câteva dintre 
cazurile la care lucrase el însuşi cu ani în urmă. 

Dar când împinse uşa către arhivă, rămase țintuit locului: 
arhivele dispăruseră. Kohl fu surprins să vadă că se găsea 
într-un coridor iluminat festiv, unde se aflau şase oameni 
înarmaţi. Nu purtau, oricum, uniformele verzi ale Schupo, ci 
uniformele negre SS. Ca la un semn, toţi se întoarseră către 
el. 

— Bună seara, domnule, spuse cel mai apropiat de el. 
Era un bărbat subţire cu o faţă uimitor de prelungă. Il 
cercetă cu atenţie pe Kohl: Dumneavoastră sunteţi...? 

— Inspectorul detectiv Kohl. Dumneavoastră cine 
sunteți? 

— Dacă vreţi să ajungeţi la arhive, să ştiţi că au fost 
mutate la etajul al doilea. 

— Nu. Vreau, pur şi simplu, să folosesc uşa din spate. 

Kohl porni înainte. Militarul SS făcu un pas aproape 
insesizabil către el. 

— Îmi pare rău să vă raportez, uşa aceasta nu mai poate 

fi folosită. 

— Eu nu ştiu nimic despre asta. 

— Nu? Ei bine, s-a decis astfel de câteva zile. Trebuie să 
urcați înapoi scările. 

Kohl auzi un sunet ciudat. Ce-o fi asta? Un pocnet 
mecanic... 

Holul fu străbătut de o rază de soare când doi dintre 
soldaţii SS deschiseră uşa din fundal şi împinseră înăuntru 
cărucioare încărcate cu cutii. Intrară într-una dintre 
camerele de la capătul culoarului. 

Kohl îi spuse paznicului: 

— Aceea este uşa despre care vorbeam. Pare să fie 
folosită. 

— Nu pentru toată lumea, domnule. 

Sunetele... 

Se auziră din nou pocnetul şi, în spate, mormăitul unui 
motor sau al unei maşini... 

Se uită la dreapta, printr-o uşă întredeschisă, şi zări 
câteva instalaţii mecanice de mari dimensiuni. O femeie în 
halat alb alimenta cu bucăţi de hârtie una dintre acele 
maşinării. Ar fi trebuit să fie o parte a departamentului 
tipografic al Poliţii Criminale. Dar observă atunci că nu erau 
bucăţi de hârtie, ci carduri perforate pe care maşinăria le 
sorta. 

Ah, se lumină Kohl. Găsise răspunsul la un vechi mister. 
Cu câtva timp în urmă, auzise că guvernul închiria maşini 
de calculat şi sortat numite DeHoMags, după firma care le 
producea, subsidiara germană a companiei internaţionale 
americane International Business Machines. Aceste aparate 
se foloseau de carduri perforate pentru a analiza şi corela 
informaţiile. Kohl fusese încântat când aflase. Aceste 
maşinării puteau fi de  nepreţuit în investigațiile 
criminaliştilor; puteau restrânge categoriile dactiloscopice 
sau informaţiile balistice de o sută de ori mai repede decât 

o făcea un tehnician care lucra manual. Puteau, de 
asemenea, să coreleze modurile de operare pentru a lega 
un criminal şi o crimă şi puteau să ţină socoteala celor 
eliberaţi condiționat sau a criminalilor  recidivişti. 
Entuziasmul inspectorului se ofili în scurtă vreme, când află 
că această aparatură nu era disponibilă şi pentru Kripo. Se 
întrebase cine o luase şi unde se afla. Dar acum, spre 
stupoarea lui, se părea că cel puţin două sau trei astfel de 
maşini se aflau la mai puţin de o sută de metri de biroul 
său şi erau păzite de militari SS. 

La ce erau folosite? 

Il întrebă pe paznic. 

— Nu v-aş putea spune, domnule, spuse bărbatul cu o 
voce spartă. Nu am fost informat nici eu. 

Femeia în alb din încăpere se uită afară. Se opri din lucru 
şi vorbi cu cineva. Kohl nu putea auzi ce spune şi nici nu 
putea vedea persoana cu care vorbeşte. Dar uşa se închise 
încet, parcă de una singură. 

Gardianul cu faţă prelungă făcu un pas înaintea lui Kohl 
şi deschise uşa care ducea înapoi la scări. 

— Repet, domnule inspector, pe aici nu se poate ieşi. 
Veţi găsi o altă uşă la nivelul următor şi... 

— Cunosc clădirea, spuse Kohl morocănos şi se întoarse 
către scări. 


— Ti-am adus ceva, spuse el. 

In sufrageria lui Paul din pensiunea de pe Aleea 
Magdeburg, Käthe Richter luă micul pachet cu o privire 
curioasă, plină de un respect prudent, de parcă ar fi trecut 
ani de când îi oferise cineva un cadou. Pipăi cu degetele 
mari hârtia maro ce acoperea cadoul pe care Otto Webber 
îl găsise pentru el. 

— Oh, făcu tânăra, surprinsă la vederea volumului 
îmbrăcat în piele, pe coperta căruia era gravat titlul Poeme 

alese de Johann Wolfgang von Goethe. 

— Prietenul meu spune că nu este ilegal, dar nici legal. 
Ceea ce înseamnă că în scurtă vreme va fi ilegal. 

— E în suspensie, spuse ea aprobator. La fel a fost pentru 
o vreme şi cu jazzul american, care acum este interzis. 

Continuând să zâmbească, Kăthe răsuci volumul pe toate 
părţile. 

Paul spuse: 

— Nu ştiam că rudele mele au avut acelaşi nume. 

Ea ridică o privire mirată. 

— Pe bunicul meu îl chema Wolfgang. lar tata era 
Johann. 

Käthe râse de coincidenţă şi răsfoi cartea. 

— Mă întrebam, spuse el. Dacă nu eşti ocupată, poate 
luăm cina, ceva... 

Faţa ei rămase imobilă. 

— După cum ţi-am spus, nu pot să-ţi ofer decât micul 
dejun, nu... 

El începu să râdă. 

— Nu, nu. Vreau să te invit să cinăm. Poate să vedem 
ceva din Berlin. 

— Vrei să... 

— Aş vrea să te invit la o plimbare. 

— Eu... nu, nu, nu pot. 

— A, ai un prieten sau un soţ... Se uită la mâinile ei și nu 
văzu niciun inel, dar nu era sigur că acesta este modul în 
care îşi leagă oamenii destinele în Germania. Te rog, invită- 
| şi pe el. _ 

Käthe rămăsese fără grai. In cele din urmă, spuse: 

— Nu, nu, nu e vorba de altcineva. Dar... 

Paul spuse ferm: 

— Niciun „dar”. Nu stau în Berlin multă vreme. Mi-ar fi de 
folos dacă aş avea pe cineva care să-mi arate 
împrejurimile. Îi surâse. Şi apoi adăugă în engleză: Îţi spun 

eu, domnişoară, n-oi accepta un refuz. 

— Nu înţeleg forma asta „n-oi accepta”, spuse ea. Dar nu 
am mai fost într-un restaurant de foarte multă vreme. 
Probabil că un asemenea eveniment ar putea fi plăcut. 

Paul se încruntă. 

— Ai folosit greşit forma englezească. 

— Da? Cum ar fi trebuit să spun? întrebă ea. 

— Forma corectă este „va fi foarte plăcut”, nu „ar putea 
fi”. 

Ea râse uşor şi acceptă să se revadă într-o jumătate de 
oră. Se întoarse în camera ei, în vreme ce Paul făcu un duş 
și-și schimbă hainele. 

Treizeci de minute mai târziu, auzi un ciocănit la uşă. 
Cînd deschise, clipi orbit. Käthe devenise o cu totul altă 
persoană. 

Purta o rochie neagră care ar fi satisfăcut-o chiar şi pe 
zeița modei Marion din Manhattan. Strânsă pe talie, dintr- 
un material strălucitor, cu o crăpătură îndrăzneață pe o 
parte şi cu mâneci mici care abia-i acopereau umerii. 
Rochia mirosea vag a naftalină cu care o protejase 
împotriva moliilor. Părea ușor stângace, parcă jenată că 
poartă o rochie atât de elegantă, de parcă tot ceea ce 
purtase în ultima vreme fusese doar rochii de casă. Dar 
ochii ei luceau, iar Paul avu acelaşi gând ca atunci când o 
văzuse pentru prima dată: că ea iradia pasiune şi o 
frumuseţe difuză, în ciuda oaselor proeminente, a pielii 
bolnăvicioase, a figurii palide şi a ridurilor dintre sprâncene. 

Cât despre Paul, părul lui era tot negru datorită loţiunii, 
doar că acum era pieptănat diferit. (Şi, când aveau să iasă, 
urma să fie acoperit cu o pălărie foarte diferită de Stetsonul 
său maro: va purta pălăria neagră, cu boruri largi, pe care o 
cumpărase în acea după-amiază, după ce-l părăsise pe 
Morgan.) Purta un costum bleumarin de in și o cravată 
argintie la cămaşa albă marca Arrow. Din magazinul de 

unde cumpărase pălăria, luase şi un borcan cu fond de ten 
ca să acopere vânătaia și rana de pe faţă, aşa că renunţase 
la plasture. 

Käthe luă cartea de poeme pe care o lăsase în camera lui 
înainte să plece să se schimbe şi-i răsfoi paginile. 

— Aceasta este una dintre favoritele mele, spuse ea. Se 
numește Aproape de cel drag . |i citi cu voce tare: 


La tine mă gândesc când valu-n soare, 
Pe mări sclipeşte, 

Când licărul de lună, din izvoare 

Se oglindeşte. 


Te văd pe tine când în drum, sub zare 


Colb se ridică. 
In bezne, când drumeţul pe cărare 
E prins de frică. 


Te-aud pe tine-n văjăirea-adâncă 

De val, în ropot 

Adesea merg s-ascult când, stins, în luncă, 
E orice şopot.*? 


Citea cu voce joasă, iar Paul şi-o imagina stând în faţa 
clasei, iar pe elevii ei vrăjiţi de dragostea ei evidentă faţă 
de aceste cuvinte. 

Käthe râse şi-şi ridică ochii strălucitori. 

— Mi-ai făcut o mare bucurie. 

Apucă apoi cartea cu mâinile sale puternice şi rupse 
coperta de piele, pe care o aruncă în cutia de gunoi. 

Paul se uită la ea, ridicând din sprâncene. 


32 Din volumul Johann Wolfgang von Goethe - Poezii, Editura 
Tineretului, 1957, traducere de Maria Bănuș, (n.tr) 

Käthe surâse trist. 

— Voi păstra poemele, dar trebuie să arunc acea parte a 
cărţii unde apar titlul și numele poetului. Astfel, niciun 
vizitator sau musafir nu va putea citi din greşeală cine a 
scris-o şi fi va fi tentat să mă toarne. In ce vremuri trăim! Și 
o voi lăsa deocamdată, în camera ta. Cel mai bine e să nu 
ai asupra ta unele lucruri când mergi pe stradă, chiar dacă 
e vorba despre o carte fără copertă. Acum, hai să mergem! 
spuse ea cu o încântare de şcolăriţă. Trecu apoi pe engleză, 
spunând: Vreau să fac oraşul. Aşa spuneţi voi, nu? 

— Mda. A face oraşul. Unde vrei să mergem?... Dar mai 
întâi am două rugăminţi la tine. 

— Te rog... 

— În primul rând, mi-e foame şi mănânc muult. Şi, a doua, 
mi-ar plăcea să văd faimoasa voastră Wilhelm Strasse. 

Chipul ei împietri pentru o clipă. 

— A, sediul guvernului nostru. 

El se gândise că, fiind o persoană pe care național- 
socialiştii o persecutaseră, nu s-ar fi bucurat prea mult 
dacă ar fi vizitat acel loc anume. Cu toate acestea, trebuia 
să afle care ar putea fi cel mai bun loc să-l lichideze pe 
Ernst şi ştia că un bărbat singur pare mult mai dubios decât 
unul care are o femeie la braţ. Aceasta fusese a doua 
misiune a lui Reggie Morgan în acea zi - trebuise nu doar 
să studieze trecutul lui Otto Webber, dar şi să strângă 
informaţii în legătură cu Käthe Richter. Fusese, într-adevăr, 
concediată de la catedră şi fusese stigmatizată ca 
intelectuală şi pacifistă. Nu existau dovezi că ar fi fost 
vreodată informatoarea naţional-socialiştilor. 

Acum, văzând privirea în care învăluise cartea de poezii, 
simţi un junghi de vinovăţie pentru că se folosea de ea 
astfel, dar se consolă la gândul că ea nu era fan ai 
naziştilor şi că ajutându-l aşa, participa fără să ştie la 
evitarea războiului plănuit de Hitler. 

Ea spuse: _ 

— Da, desigur. ţi voi arăta. lar în ceea ce priveşte prima 
cerere, am în minte un restaurant. Are să-ţi placă acolo. 
Adăugă cu un zâmbet misterios: Este locul potrivit pentru 
persoane ca tine şi ca mine. 

Eu, tu... 

Paul se întrebă ce voia să spună. 

Porniră la plimbare prin seara călduroasă. El observă 
amuzat că, în momentul în care au făcut primul pas pe 
trotuarul din faţa casei, au privit amândoi într-o parte şi- 
ntr-alta, verificând dacă nu sunt cumva urmăriţi de cineva. 

In timpul plimbării, vorbiră despre cartier, vreme, 
neajunsuri, inflaţie. Despre familia ei. Părinţii ei muriseră şi 
avea o singură soră care locuia lângă Spandau, împreună 
cu soţul şi în cei patru copii. Ea vru să afle amănunte 
despre viaţa lui, dar prudentul mercenar dădea răspunsuri 
vagi şi făcea cumva ca discuţia să se concentreze din nou 
asupra vieţii ei. 

Wilhelm Strasse era prea departe pentru a merge acolo 
pe jos, îi spuse ea. Paul ştia asta, amintindu-şi harta 
oraşului. Era încă prudent cu taxiurile, dar - după cum s-a 
dovedit - acum nu mai avea de ce. Era sfârşitul de 
săptămână dinaintea deschiderii Olimpiadei şi oamenii 
năpădiseră oraşul. Käthe sugeră să ia un autobuz cu etaj. 
Urcară în maşină pe platforma de sus, unde se aşezară 
unul lângă altul pe bancheta de piele strălucitor de curată. 
Paul se uită cu atenţie în jur, dar nu zări pe nimeni care să 
le acorde atenţie în mod special (deşi, cumva, se aştepta 
să-i vadă pe cei doi poliţişti care îl hăituiseră toată ziua, 
polițistul acela greoi în haine bej şi cel subţiratic în costum 
verde). 

Autobuzul se legănă când trecură pe sub Poarta 
Brandenburg, ratând cu puţin picioarele ei de piatră, şi 
mulţi pasageri traseră aer în piept cu o spaimă comică în 

ochi, ca pasagerii unui montagne russe în Coney Island. El 
presupuse că reacţia lor era o tradiţie berlineză. 

Käthe trase de clopoțel şi coborâră pe Unter den Linden 
lângă Wilhelm Strasse, apoi merseră spre sud, de-a lungul 
bulevardului larg unde se afla centrul guvernului nazist. Era 
un bulevard oarecare, cu clădiri gri şi monolitice de birouri 
de o parte şi de alta. Foarte curată, părând aproape 
aseptică, strada radia o forţă tulburătoare. Paul văzuse 
fotografii cu Casa Albă şi cu Congresul american. Păreau 
pitoreşti şi prieteneşti. Aici fațadele şi micile ferestre ale 
etajelor de piatră şi ciment ridicate unul peste altul erau 
lugubre. 

Şi, lucrul cel mai important în acea seară, erau foarte 
bine păzite. Nu mai văzuse niciodată atâta pază. 

— Unde este Cancelaria? întrebă el. 

— Uite acolo. Käthe arătă o clădire veche şi pompoasă, 
cu faţada acoperită în mare măsură de schele. 

Paul se simţea descurajat. Cercetă locul cu ochiul lui 
ager. Pază armată în faţă. Zeci de militari SS şi alţii care 
păreau că aparţin armatei regulate patrulau pe stradă, 
oprindu-i pe trecători şi cerându-le actele. Pe clădire se 
aflau alţi militari înarmaţi. Erau, probabil, o sută de militari 
în zonă. Era practic imposibil să găseşti un loc de unde să 
tragi. Şi, chiar dacă ar fi găsit, ar fi fost fără îndoială 
capturat sau ucis în încercarea de a părăsi zona. 

El încetini pasul. 

— Cred că am văzut suficient. 

Ochise câţiva bărbaţi zdraveni, în uniforme negre, care 
opriseră doi indivizi care mergeau pe trotuar înaintea lor şi 
le ceruseră actele. 

— Nu e atât de pitoresc pe cât te-ai fi aşteptat? Ea râse 
şi se pregăti să spună ceva, probabil „i-am spus eu”, dar 
se gândi mai bine şi adăugă: Dacă ai mai mult timp, nu-ți 
face griji, îţi pot arăta zone din oraş care sunt chiar 

frumoase. Acum mergem la masă? întrebă ea. 

— Da, hai să mergem! 

Tânăra îl conduse către o staţie de tramvai de pe Unter 
den Linden. Se urcară şi merseră o vreme, apoi coborâră la 
semnalul ei. 

Käthe îl întrebă ce impresie şi-a făcut despre Berlin în 
scurtul răstimp de când sosise. Paul dădu un răspuns 
evaziv şi îndreptă iar conversaţia către ea. O întrebă: 

— leşi cu cineva? 

— „leşi”? 

EI îi explică: 

— Vreau să spun, ai o relaţie sentimentală? 

Ea îi răspunse fără fasoane: 

— Până nu demult, am avut un iubit. Acum nu mai 
suntem împreună. Dar ocupă încă un loc însemnat în 
sufletul meu. 

— Cu ce se ocupă? o întrebă el. 

— Reporter, ca şi tine. 

— Eu nu sunt chiar reporter. Eu scriu diverse materiale 
de presă şi sper să le vând. Noi le spunem „de interes 
uman”. 

— Şi scrii şi despre politică? 

— Politică? Nu. Doar despre sport. 

— Sport. 

Vocea ei sună dispreţuitor. 

— Nu-ţi plac sporturile? 

— Îmi pare rău să spun că-mi displace sportul. 

— De ce? 

— Pentru că ne confruntăm cu atât de multe probleme, 
nu doar aici, pretutindeni în lume... Sporturile sunt... ei 
bine, frivole. 

Paul îi replică: 

— Aşa este şi plimbarea pe străzile Berlinului într-o 
frumoasă seară de vară. Dar asta facem acum. 

— A, spuse Käthe cu ironie. Singurul principiu educativ 
din Germania de azi este să clădeşti trupuri puternice, nu 
minţi, băieţii noştri joacă numai jocuri războinice, 
mărşăluiesc la tot pasul. Ai auzit că au început recrutările? 

Paul îşi aminti că Bull Gordon îi vorbise despre noile 
recrutări din armata germană, însă îi răspunse că nu. 

— Unul din trei băieţi este respins pentru că are platfus 
din cauza marşurilor pe care le fac la şcoală. E o ruşine. 

— Ei bine, cred că exagerezi, spuse el. Mie-mi plac 
sporturile. 

— Da, pari atletic. Faci culturism? 

— Câteodată. Dar cel mai des fac box. 

— Box? Vrei să spui că loveşti alţi oameni? 

El râse. 

— Asta e singurul tip de box. 

— Ce barbarie! 

— Poate fi, dacă laşi garda jos. 

— Glumeşti, spuse ea. Dar cum ai putea să-i asmuţi pe 
oameni să se lovească unul pe celălalt? 

— Nu-ţi pot spune. Dar îmi place. Este distractiv. 

— Distractiv, spuse ea pe un ton batjocoritor. 

— Mda, distractiv, spuse Paul, tot mai supărat şi el. Viaţa 
este grea. Câteodată trebuie să găseşti ceva distractiv, 
când restul lumii devine tot mai mizerabilă în jurul tău... De 
ce să nu mergi la un med de box cândva? Mergi să-l vezi pe 
Max Schmeling. Să bei nişte bere, să tipi până răguşeşti. S- 
ar putea să-ţi placă. 

— Kakfif, spuse ea fără ezitare. 

— Poftim? 

— KaKkfif, repetă Käthe. Este prescurtarea pentru „nici nu 
poate fi vorba”. 

— Faci cum vrei. 

Ea tăcu o clipă, apoi spuse: 

— Sunt pacifistă, după cum ţi-am spus mai devreme. Toi 

prietenii din Berlin sunt pacifişti. Nu poţi să te distrez 
rănind oameni. 

— Eu nu mă învârt prin oraş ca militarii SA, bătând 
oamenii nevinovaţi. Tipii cu care mă antrenez? Ei vor să 
facă asta. 

— Îi încurajezi să producă durere. 

— Nu, îi descurajez să mă lovească. Despre asta e vorba 
în luptă. 

— Ca nişte copii, murmură ea. Eşti ca un copil. 

— Nu înţelegi. 

— Şi de ce spui asta? Pentru că sunt femeie? ripostă ea. 

— Poate, mda, poate d-asta. 

— Nu sunt proastă. 

— Nu este vorba despre inteligenţă. Vreau doar să spun 
că femeile nu sunt înclinate către luptă. 

— Noi nu suntem înclinate să fim agresive. Vom lupta să 
ne protejăm casele. 

— Uneori lupul nu este la tine în casă. Nu ieşi ca să-l 
omori tu înainte s-o facă el? 

— Nu. 

— Îl ignori şi speri să se care? 

— Da. Exact. ŞIi-l înveţi că nu trebuie să distrugă totul în 
jur. 

— E ridicol, spuse Paul. Nu poţi să transformi cu predicile 
un lup în oaie. 

— Ba eu cred că se poate, dacă-ţi doreşti s-o faci, spuse 
ea. Şi dacă munceşti din greu la asta. Sunt prea mulţi 
bărbaţii care nu doresc asta. Ei vor să se lupte. Vor să 
distrugă totul pentru că asta le produce plăcere. 

Pentru un răstimp îndelungat, între ei se lăsă o cortină 
densă de tăcere. Apoi ea spuse, cu vocea îmblânzită: 

— Vai, Paul, te rog, iartă-mă! Eşti aici, alături de mine, 
batem oraşul împreună. Cum n-am mai făcut-o de atât de 
multe luni! Şi te răsplătesc purtându-mă ca o scorpie. 

Femeile americane sunt la fel de scorpii ca mine? 

— Unele da, altele nu. Nu că ai fi una. 

— E dificil să stai lângă mine. Trebuie să înţelegi, Paul, 
multe femei din Berlin îmi seamănă. Trebuie să fim aşa. 
După război, nu au mai rămas bărbaţi în ţară. A trebuit să 
devenim bărbaţi şi să fim la fel de tari ca ei. Imi cer iertare. 

— Nu e cazul. Mi-a plăcut discuţia. Este o altă formă de 
luptă. 

— Ah, lupta! lar eu sunt o pacifistă. 

Râse feciorelnic. 

— Ce ar spune prietenii tăi? întrebă Paul. 

— Da, chiar, ce ar spune? repetă ea şi-l luă de braţ să 
traverseze strada. 

CAPITOLUL OPISPREZECE 


Chiar dacă era „călduţ” - adică era neutru politic şi nu 
intrase în Partid - Willi Kohl se bucura de unele privilegii 
rezervate de regulă naţional-socialiştilor fervenţi. 

Unul dintre acestea era că, atunci când un oficial de nivel 
înalt din Kripo s-a mutat la Munchen, lui Kohl i s-a oferit 
şansa să se mute în apartamentul acestuia cu patru 
dormitoare, situat într-o zonă curată, la capătul unei 
fundături străjuite cu tei care se făcea din Berliner Strasse, 
lângă Charlottenburg. Berlinul se confrunta cu o criză acută 
a locuinţelor încă de pe vremea războiului şi celor mai mulţi 
inspectori Kripo, chiar şi celor de nivelul lui Kohl, le 
fuseseră alocate apartamente pătrăţoase şi insignifiante, 
înghesuite unu-ntr-altul în blocurile din cartiere. 

Kohl nu era prea sigur de ce fusese recompensat astfel. 
Mulţi credeau că asta se datora faptului că era mereu gata 
să-i ajute pe tovarăşii săi ofiţeri să analizeze informaţiile de 
la locul crimelor, să facă deducţii pe marginea probelor sau 
să intervieveze martorii sau suspecţii de crimă. Kohl ştia 
că, în orice slujbă, cel mai inestimabil om este cel care îşi 
poate face colegii şi, în special, superiorii să pară şi ei de 
nepreţuit. 

Aceste camere erau sanctuarul său. Erau la fel de intime 
pe cât era de public locul său de muncă. Aici se aflau cele 
mai apropiate persoane de sufletul său: soţia şi copiii şi, 
ocazional (dormind mereu în camera de primire, desigur), 
logodnicul lui Charlotte, Heinrich. 

Apartamentul era situat la etajul al doilea şi, pe când 
urca scările, cutremurat de efort, simţi mirosul de ceapă şi 
carne. Heidi nu avea program de făcut mâncare. Unii colegi 
ai lui Kohl declaraseră cu solemnitate sâmbetele, lunile şi 
miercurile, de pildă, „Zilele fără carne”, din loialitate faţă 
de stat. Din gospodăria lui Kohl, care număra cel puţin 
şapte guri de hrănit, lipsea deseori carnea, atât din cauza 
sărăciei, cât şi a preţurilor exorbitante, dar Heidi nu voia să 
se supună unui ritual. Această seară de sâmbătă ar putea 
avea vinete cu şuncă şi sos sau budincă de rinichi sau 
sauerbraten sau chiar pastă cu roşii italienească. Mereu 
ceva dulce, desigur. Lui Willi Kohl îi plăceau tortul Linzer şi 
ştrudelul. 

Respirând cu greutate după treptele urcate, abia 
deschise uşa când fetiţa lui, Hanna, care avea 11 ani, 
alergă la el. Fetiţa - care era, din cap până-n picioare, o 
blondă fecioară nordică, în ciuda părului castaniu al 
părinţilor - îşi încolăci braţele în jurul trupeşului bărbat. 

— Tati! Pot să duc eu pipa la locul ei? 

El pescui prin buzunare după pipa sa din spumă de mare 
şi i-o dădu. Ea o duse în dulapul din cabinet, unde se aflau 
alte zeci de pipe. 

— Sunt acasă, strigă el. 

Heidi apăru în pragul uşii şi-şi sărută bărbatul pe ambii 
obraji. Era cu câţiva ani mai tânără decât soţul ei şi se 
rotunjise bine de-a lungul anilor de căsătorie. li crescuse o 
bărbie dublă, iar pieptul ei era uriaş, adăugând kilogram 
după kilogram odată cu fiecare nou copil. Dar aşa trebuia 
să fie; Kohl simţea că ar trebui să creşti împreună cu 
partenerul tău atât în suflet, cât şi în talie. Cei cinci copii îi 
aduseseră un certificat de la Partid (femeile se bucurau de 
respect proporțional cu numărul de vlăstare; dacă 
produceai nouă copii, primeai o stea de aur; şi, într-adevăr, 
un cuplu cu mai puţin de patru progenituri nu avea dreptul 

să-şi spună „familie”). Dar Heidi îndesase supărată 
pergamentul în ultimul sertar al biroului ei. Avea copii 
pentru că se bucura de ei, îi plăcea tot ce avea legătură cu 
ei - să le dea viaţă, să-i crească, să-i educe —, și nu pentru 
că Piticul dorea să sporească populaţia celui de-Al Treilea 
Reich. 

Soţia lui dispăru, apoi se întoarse un moment mai tărziu 
cu un păhărel de şnaps. Il lăsa să bea doar câte un pahar 
de tărie înainte de cină. El bodogănea uneori pe tema 
acestei raţionalizări, dar era, în secret, de acord cu ea. Ştia 
că foarte mulţi poliţişti nu s-ar fi oprit la al doilea pahar. 
Sau la a doua sticlă. 

li dădu bineţe şi Hildei, fiica sa de 17 ani, pierdută, ca de 
obicei, într-o carte. Ea se ridică şi-l îmbrăţişă, apoi se 
întoarse pe divan. Fetiţa lor cea subţirică era savanta 
familiei. Dar trecea, de la o vreme, printr-o perioadă 
dificilă. Insuşi Goebbels spusese că singurul scop al femeii 
este să fie frumoasă şi să populeze Al Treilea Reich. În 
acele zile universităţile le erau în mare măsură interzise 
fetelor, iar cele admise nu aveau dreptul să participe decât 
la două linii de studiu: ştiinţe domestice (în urma cărora 
câştigau ceea ce era numit ironic „diploma de budincă”) 
sau educaţie. Hilde, pe de altă parte, îşi dorea să studieze 
matematica şi ştiinţele şi, în cele din urmă, să devină 
profesor universitar. Dar în acele vremuri nu se putea 
permite să predea decât în învăţământul preuniversitar. 
Kohl considera cu ambele lui fete mai mari erau la fel de 
deştepte, dar Hilde avea o mai mare putere de învăţare 
decât atletica şi vioaia Charlotte, care era cu patru ani mai 
mare. Era deseori mirat de faptul că el şi Heidi aduseseră 
pe lume fiinţe omeneşti atât de asemănătoare, dar, în fapt, 
atât de diferite. 

Inspectorul ieşi în micuțul balcon, unde stătea uneori 
noaptea târziu şi-şi fuma pipa. Balconul dădea către vest şi 

acum vedea fioroşii nori roşii-portocalii, aprinşi de lumina 
soarelui agonic. Luă o înghiţitură din şnapsul tare. A doua 
fu mai plăcută, iar el se aşeză confortabil în fotoliul său, 
încercând din greu să nu se gândească la bărbaţi graşi şi 
morţi, la asasinatele tragice de la Gatow şi Charlottenburg, 
la Pietr, pardon, Peter Krauss sau la misterioasele şi 
zgomotoasele maşini DeHoMags de la parterul Poliţiei 
Criminale, făcu tot posibilul să nu se mai gândească nici la 
inteligentul lor suspect, clientul magazinului Manny's din 
New York. 

Cine eşti? 

Din holul de la intrare se auziră chiţăieli şi zarvă. Se 
întorceau băieţii. Bubuiau cu picioarele pe trepte, în timp 
ce urcau către etaj. Herman, care era mezinul, trecu primul 
pragul, încercând să-i trântească uşa în nas lui Gunter, care 
puse piciorul blocând-o şi începu să pescuiască orbeşte cu 
mâna prin cameră. Il observară după aceea pe tatăl lor şi 
încăierarea încetă. 

— Tati! ţipă Herman îmbrăţişându-şi tatăl. 

Gunter şi ridică bărbia, în semn de salul. Băiatul de 
şaisprezece ani încetase să-şi mai îmbrăţişeze părinţii cu 
exact optsprezece luni în urmă. Kohl presupuse că fiii 
respectă acest program încă de pe vremea lui Otto 13, dacă 
nu cumva dintotdeauna. 

— Să vă spălaţi înainte de cină, le spuse Heidi. 

— Dar am înotat. Am fost la bazinul din strada Wilhelm 
Marr. 

— Atunci, adăugă tatăl lor, vă veţi spăla apa de bazin de 
pe voi. 

— Ce avem de mâncare, Mutti? întrebă Herman. 

— Cu cât te speli mai repede, îi spuse ea, cu atât mai 


33 Cunoscut şi ca Otto cel Mare, primul împărat al Sfântului Imperiu 
Roman (912-973). (n.ir.) 

repede vei afla. 

Cei doi se luară la întrecere pe coridor, o adevărată 
catastrofă-adolescină-în-mişcare. 

Câteva momente mai târziu, sosi şi Heinrich cu Charlotte. 
Lui Kohl îi plăcea băiatul (nu şi-ar fi lăsat vreo fiică să se 
mărite cu un bărbat pe care el nu-l respecta). Dar 
fascinația chipeşului blond faţă de problemele poliţiei o 
determina să-l chestioneze îndelung pe Kohl, punându-i tot 
felul de întrebări entuziaste despre cazurile sale recente. În 
mod normal, inspectorului îi plăceau aceste discuţii, dar, în 
seara aceea, era ultimul lucru pe care şi l-ar o dorit, să 
vorbească despre ziua care abia trecuse. Kohl deschise 
aşadar o discuţie despre Olimpiadă, cu care se apără de 
orice alt subiect. Toţi auziseră diferite zvonuri despre 
echipe, sportivi favoriţi, mulţimea ţărilor reprezentate. 

La scurtă vreme după aceea se aşezară la masă. Kohl 
deschise două sticle de vin Saar-Ruwer şi turnă pentru 
fiecare, punând chiar şi pentru copiii mai mici câte puţin vin 
în pahare. Conversaţia, cum se întâmpla de obicei în casa 
lui Kohl, merse în multe direcţii. Pentru inspector, acesta 
era unul dintre momentele preferate ale zilei. Să fii cu cei 
dragi... şi să poţi vorbi în libertate. Privirea lui Kohl se 
abătea de la unul la altul în timp ce vorbeau şi râdeau, şi se 
certau. Ochii lui se mişcau rapid, le asculta vocile, le 
observa gesturile şi expresiile de pe chip. S-ar fi putut 
spune că făcea asta din reflex, după ani de zile petrecuţi în 
poliţie. Dar, de fapt, nu era deloc aşa. El observa şi trăgea 
concluzii, pentru că era de părere că asta trebuie să facă 
un părinte. In seara aceea observă un lucru care-l nelinişti, 
dar pe care-l îndosarie în minte, aşa cum făcea cu indiciile 
descoperite la locul unei crime. 

Cina se termină relativ repede, adică în aproximativ o 
oră. Căldura diminuase pofta de mâncare a tuturor, mai 
puţin în cazul lui Kohl şi al fiilor săi. Heinrich propuse să 

joace cărţi. Dar Kohl scutură din cap. 

— Eu, nu. Mă duc să fumez, anunţă el. Şi să-mi înmoi 
picioarele, cred. Te rog, Gunter, să-mi aduci şi mie o cană 
cu apă fierbinte. 

— Da, tată. 

Kohl îşi luă ligheanul pentru picioare şi sărurile. Se lăsă în 
fotoliul său de piele din birou, fotoliul în care stătuse şi tatăl 
său după o zi lungă de muncă la câmp, îşi îndesă pipa cu 
tutun şi o aprinse. Câteva minute mai târziu, fiul său cel 
mare intră în cameră, cărând fără efort, cu o singură mână, 
cana cu apă clocotită, care probabil atârna vreo zece 
kilograme. Umplu ligheanul. Kohl îşi rulă manşetele 
pantalonilor, îşi scoase şosetele şi, ferindu-se să privească 
încheieturile strâmbe şi bătăturile galbene, îşi strecură 
picioarele în apa fierbinte în care turnă şi nişte săruri. 

— Ah, asta e! 

Băiatul se întoarse şi vru să plece, dar Kohl îi spuse: 

— Gunter, stai puţin. 

— Da, tată. 

— Aşază-te. ` 

Băiatul se aşeză prudent şi puse cana pe podea. In ochii 
săi se zărea o sclipire de vinovăţie adolescentină. Kohl se 
întrebă, amuzat, ce gânduri păcătoase treceau acum prin 
mintea fiului său. O ţigară, un păhărel de şnaps, ceva 
cotrobăială exploratorie prin lenjeria intimă a tinerei Lisa 
Wagner? 

— Gunter, ce se întâmplă? Ceva te-a deranjat la masă, 
am văzut asta. 

— Nimic, tată. 

— Nimic? 

— Nimic. 

Cu o voce blândă, dar fermă, Willi Kohl spuse: 

— Îmi vei spune despre ce este vorba. _ 

Băiatul părea că examinează podeaua. In cele din urmă, 

spuse: 

— Şcoala va începe curând. 

— Mai e o lună. 

— Însă... mă gândeam, tată... Nu m-ai putea transfera la 
o altă şcoală? 

— Dar de ce? Şcoala Hindenburg este una dintre cele 
mai bune din oraş, Directorul Muntz este o persoană foarte 
respectată. 

— Te rog... 

— Ce nu merge aici? 

— Nu ştiu. Pur şi simplu nu-mi place. 

— Notele tale sunt bune, iar profesorii spun că eşti un 
elev foarte bun. 

Băiatul tăcea. 

— Este vorba despre altceva decât orele de curs? 

— Nu ştiu. 

Ce ar putea fi? 

Gunter dădu din umeri. 

— Te rog, nu aş putea merge la altă şcoală până în 
decembrie? 

— De ce decembrie? 

Băiatul nu voia să răspundă şi evita ochii tatălui său. 

— Haide, spuse Kohl ca blândeţe. 

— Pentru că... 

— Hai, spune... 

— Pentru că în decembrie toţi trebuie să intre în 
Hitlerjugend. lar acum, ei bine, tu nu m-ai lăsa. 

Ah, iarăşi asta. Eterna problemă. Insă era această nouă 
informaţie adevărată? Va deveni obligatorie intrarea în 
Hitlerjugend? Un gând înfricoşător. După venirea național- 
socialiștilor la putere, ei adunaseră asociaţiile şi cluburile 
de tineret sub pălăria organizaţiei Hitlerjugena, toate 
celelalte fiind scoase în afara legii. Kohl era convins de 
utilitatea organizaţiilor pentru copii - în adolescenţă fusese 

el însuşi membru al unor cluburi de înot şi de drumeţie pe 
care le îndrăgise foarte mult —, dar Hitlerjugend nu era 
altceva decât o organizaţie de pregătire militară, formată şi 
condusă, nici mai mult, nici mai puţin, de înşişi tinerii 
respectivi; cu cât erau mai turbaţi tinerii lideri național- 
socialişti, cu atât era mai bine. 

— Şi acum doreşti să intri în organizaţie? 

— Nu ştiu. Toată lumea râde de mine pentru că nu sunt 
membru. La meciul de fotbal de azi, era pe-acolo şi Helmut 
Gruber. El este liderul Hitlerjugend de la noi. Spunea că e 
mai bine să intru cât mai repede. 

— Dar nu se poate să fii tu singurul care nu este 
membru. 

— Tot mai mulţi intră în organizaţie, în fiecare zi, îi 
răspunse Gunter. Cu cei care nu sunt membri se poartă 
foarte rău. Când jucăm „Arienii şi evreii” la şcoală, eu sunt 
mereu evreu. 

— Ce jucaţi? se încruntă Kohl. 

Nu auzise niciodată de asta. 

— Ştii tu, tată, jocul acela, „Arienii şi evreii”. Ne 
vânează. Nu ar trebui să ne rănească - profesorul doctor 
Klindst spune că nu ar trebui. Se presupune doar că te 
marchează. Dar când domnul Klindst nu se uită, ei ne 
trântesc pe jos. 

— Eşti un băiat puternic şi te-am învăţat cum să te aperi. 
De ce nu-i împingi şi tu? _ 

— Câteodată îi împing, da. Insă în echipa arienilor sunt 
mult mai mulţi. 

— Ei bine, mi-e teamă că nu poţi merge la altă şcoală, 
spuse Kohl. 

Gunter se uită la norul de fum care se ridica din pipa 
tatălui său către tavan. Ochii lui străluceau. 

— Poate că aş putea denunța pe cineva. Poate că atunci 
mă vor lăsa să joc în tabăra ariană. 


303 


Kohl se  încruntă. Denunţul: altă pacoste național- 
socialistă. Îi spuse hotărât fiului său: 

— Nu vei denunța pe nimeni. Ar merge la puşcărie. Ar 
putea fi torturați. Sau ucişi. 

Gunter ridică sprâncenele, surprins de reacţia tatălui său: 

— Dar nu aş denunța decât un evreu, tată. 

Lui Kohl începură să îi tremure mâinile, inima îi bătea cu 
putere şi îi pierise graiul. Forţându-se să fie calm, el întrebă 
în cele din urmă: 

— Ai denunța un evreu fără niciun motiv? 

Fiul său părea confuz. 

— Bineînţeles că nu. L-aş denunța pentru că este evreu. 
Mă gândeam că tatăl lui Helen Morrell lucrează la 
supermagazinul din Karstadt. Şeful lui este evreu, dar le 
spune tuturor că nu este. Ar trebui denunţat. 

Kohl trase adânc aer în piept, cântărindu-şi vorbele ca un 
măcelar o raţie de carne, şi spuse: 

— Fiule, trecem prin vremuri foarte dificile. Totul este 
derutant. Este derutant pentru mine şi este, cu siguranţă, 
infinit mai derutant pentru tine. Singurul lucru pe care 
trebuie să ţi-l aminteşti mereu - dar să nu-l spui niciodată 
cu voce tare - este că un om decide de unul singur ce este 
bine şi ce este rău. El ştie asta din ceea ce vede şi constată 
despre viaţă, despre cum trăiesc şi colaborează oamenii 
unii cu alţii sau după cum simte el. El ştie în sufletul lui ce 
este bine şi ce este rău. 

— Dar evreii sunt răi. Nu ne-ar învăţa asta la şcoală dacă 
nu ar fi adevărat. 

Sufletul lui Kohl se zvârcoli de furie şi durere auzind asta. 

— Nu vei denunța pe nimeni, Gunter, spuse el cu 
severitate. Asta e dorinţa mea. 

— Foarte bine, tată, spuse băiatul plecând. 

— Gunter, îl strigă Kohl. 

Băiatul se opri la uşă. 


304 


— Câţi sunt copiii care nu s-au înscris în organizaţie la 
tine la şcoală? 

— Nu prea ştiu, tată. Dar intră zilnic tot mai mulţi. În 
scurtă vreme, nu va mai rămâne nimeni care să facă pe 
evreul, în afară de mine. 


Restaurantul la care se gândise Käthe era Crama Luttei 
und Wegner, care avea o vechime de peste o sută de ani şi 
prestigiul unei adevărate instituţii în ochii berlinezilor. Sălile 
erau întunecoase, afumate şi intime. lar pe aici nu se 
preumblau Cămăşi cafenii, ofiţeri SS sau bărbaţi în costum 
purtând brasarde roşii cu crucea aceea cu cârlige, „cu- 
siguranţă-ştiți-ce-înseamnă”. 

— Te-am adus aici pentru că, după cum ţi-am spus, asta 
e vizuina celor ca tine şi ca mine. 

— Ca tine şi ca mine? 

— Da, vizuina boemilor, pacifiştilor, gânditorilor şi a celor 
ca tine, a scriitorilor. 

— Aha, a scriitorilor, da... 

— E.TA. Hoffmann şi-a găsit inspiraţia aici. Era un băutor 
de şampanie veşnic însetat; obişnuia să bea şampanie cu 
sticlele! Şi apoi scria toată noaptea. L-ai citit, cu siguranţă. 

Paul nu citise nimic de el. Dădu însă din cap că da. 

— Îţi poţi imagina un scriitor mai bun al romantismului 
german? Eu personal nu pot. Spărgătorul de nuci şi regele 
şoarecilor mult mai întunecos şi mult mai realist decât şi l-a 
imaginat Ceaikovski, Baletul lui este o simplă flaterie, nu 
crezi? 

— Cu certitudine, fu de acord Paul. 

Se gândi că parcă-l văzuse cândva, de Crăciun, în 
copilărie. Işi dorea să fi citit cartea, să poată spune câteva 
vorbe inteligente despre ea. li făcea atât de bine chiar să şi 
discute pur şi simplu cu ea. Pe când îşi sorbeau 
cocktailurile, el se gândi la „lupta” pe care o dăduse cu 

Käthe pe drumul spre restaurant. Fusese serios când îi 
spusese ce crede despre cearta cu ea. li dădea poftă de 
viaţă. Nici nu-şi amintea să fi avut vreo neînțelegere cu 
Marion în lunile de când erau împreună. Nu-şi amintea ca 
ea să se fi enervat vreodată. Uneori se mai ducea firul la un 
ciorap nou şi scotea un „fir-ar” sau „al dracului”. După care 
îşi acoperea gura cu degetele, ca un preludiu la o bezea, şi- 
şi cerea scuze pentru vorbele dulci scăpate. 

Chelnerul le aduse meniurile şi apoi comandară picioare 
de porc, spaetz/e*, varză şi pâine („Uau, unt adevărat!” 
şopti ea uluită, holbându-se la cuburile galbene mititele). 
Ea comandă de băut un vin dulce, auriu. Mâncară fără să se 
grăbească, vorbind şi râzând tot timpul. După ce terminară, 
Paul îşi aprinse o ţigară. Observă că ea părea frământată 
de ceva. Vorbindu-le parcă elevilor săi, ea spuse: 

— Am fost prea serioşi azi. Vreau să îţi spun un banc. 

Vocea ei se reduse până la intensitatea unei şoapte: 

— Ai auzit de Hermann Göring? 

— Un demnitar din guvern? 

— Da, da. Este cel mai apropiat camarad al lui Hitler. Un 
tip ciudat, extrem de gras. lese în public purtând costume 
ridicole, acompaniat de celebrităţi şi de femei frumoase. Ei 
bine, s-a căsătorit anul trecut, în fine. 

— Asta este gluma? 

— Nu încă, nu... Chiar s-a căsătorit. Uite gluma. Käthe 
făcu pe îmbufnata: Ai auzit de soţia lui Göring? Biata de ea 
a renunţat la religie. Şi acum tu trebuie să mă întrebi de ce. 

— Te rog să-mi spui: de ce a renunţat soţia lui Göring la 
religie? 

— Pentru că, după noaptea nunţii, şi-a pierdut încrederea 
în învierea trupească. 

Râseră amândoi din plin. Paul observă că ea era roşie ca 


3 Tip de paste care au în compoziție ouă, utilizate în general drept 

para focului. 

— O, Doamne, Paul! Am spus o glumă deocheată unui 
bărbat pe care nu-l cunosc. Şi încă o glumă care ne-ar 
putea azvârli în fundul puşcăriei. 

— Nu pe noi, spuse el impasibil. Doar pe tine. Nu eu am 
spus bancul. 

— O, chiar să şi râzi la un banc ca acesta este un motiv 
suficient ca să fii arestat. 

El plăti nota, apoi plecară, renunțând la tramvai şi 
parcurgând tot drumul până la pensiune pe jos, pe 
trotuarul care mărginea hotarul sudic al Grădinii Zoologice. 

Paul se simţea ameţit din cauza vinului, din care nu prea 
obişnuia să bea. Senzaţia era plăcută, mai plăcută decât 
ghiontul pe care i-l dădea un whisky de porumb. Briza 
călduroasă era liniştitoare. La fel şi braţul lui Käthe, strâns 
de al lui. 

Mergând spre pensiune, vorbiră despre cărţi şi politicii, 
contrându-se uneori, râzând alteori, un cuplu neobişnuit, 
care se împleticea pe străzile imaculate ale oraşului. Paul 
auzi la un moment dat voci bărbăteşti în faţa lor. La vreo 
treizeci de metri în faţă zări trei militari SA. Făceau glume, 
foarte gălăgioşi. In uniformele lor cafenii, cu feţele lor 
tinereşti, păreau nişte şcolari fericiţi. Spre deosebire de 
derbedeii cu care avusese de-a face mai devreme, cei trei 
păreau să nu dorească altceva decât să se bucure de seara 
aceea minunată. Nu-i băgau în seamă pe ceilalţi trecători. 

Paul o simţi pe Käthe încetinind. Se uită la ea. Faţa el 
devenise o mască, iar mâna începuse să-i tremure. 

— Ce se întâmplă? 

— Nu vreau să trec pe lângă ei. 

— Nu ai niciun motiv să te îngrijorezi. 

Ea se uită în stânga, panicată. Strada era aglomerată şi 
se aflau la câteva blocuri distanţă de prima trecere de 
pietoni. Pentru a-i evita, nu aveau decât o singură soluţie: 

Tiergarten. 

El îi spuse: 

— Sincer, eşti în siguranţă. Nu trebuie să fii îngrijorată. 

— Îţi simt braţul, Paul. Simt că eşti gata să te baţi cu ei. 

— Tocmai de aceea îţi şi spun că eşti în siguranţă. 

— Nu. Ea se uită la poarta care ducea în parc. S-o luăm 
pe aici. 

Se întoarseră în parc. Coamele dese ale copacilor 
reduceau mult zgomotul traficului şi, în scurtă vreme, 
zumzetul insectelor şi strigătele baritonale ale broaştelor 
din lacuri umpleau aerul serii. Militarii SA continuară să 
meargă pe trotuar, nebăgând în seamă nimic altceva în 
afara cântecelor şi a conversaţiei lor exuberante. Trecură 
fără să arunce vreo privire în parc. Cu toate acestea, Käthe 
îşi ţinea privirea în jos. Mersul ei rigid îi aminti lui Paul de 
felul în care umblase după ce-şi rupsese o coastă după o 
partidă de box. 

— Ţi-e bine? întrebă el. 

Tăcere. 

Ea privi înjur, tremurând. 

— Ţi-e frică aici? întrebă ei din nou. Vrei să plecăm? 

Din nou, ea nu spuse nimic. Ajunseră la intersecţia unor 
cărări - una mergea la stânga, spre sud, în afara parcului şi 
înapoi spre pensiune. Ea se opri. Apoi, după un moment, 
spuse: 

— Vino, s-o luăm pe aici. 

Intorcându-se, Käthe îl duse şi mai departe, în 
adâncimea parcului, către nord, de-a lungul potecilor 
şerpuite. Ajunseră, în cele din urmă, pe malul unui lac, 
lângă un hangar pentru bărci. Zeci de bărci de închiriat 
stăteau cu fundul în sus, strânse una lângă alta. În noaptea 
aceea fierbinte, zona era pustie. 

— Nu am mai fost de trei ani în Tiergarten, şopti ea. 

Paul nu spuse nimic. În cele din urmă, ea continuă: 

— Bărbatul care se află în sufletul meu... 

— Da. Prietenul tău ziarist... 

— Michael Klein. A fost reporter la Münchener Post”. 
Hitler s-a lansat la Munchen. Michael a scris mult despre 
felul în care s-a ridicat, despre tacticile lui, despre 
intimidare, bătăi şi asasinate. El a ţinut o evidenţă continuă 
a asasinatelor nesoluţionate, în care victimele erau cei care 
se opuseseră Partidului. El credea chiar că Hitler şi-a ucis 
propria nepoată în 1932, pentru că era obsedat de ea, iar 
ea era îndrăgostită de altcineva. Partidul şi SA i-au 
ameninţat atât pe el, cât şi pe toţi ceilalţi de la Münchener 
Post. Porecliseră ziarul „Cazanul cu otravă”. Dar, înainte ca 
naţional-socialiştii să ajungă la putere, nu i-au făcut nimic 
rău. Apoi a fost incendiat Reichstagul... O, uite, poţi vedea. 
Acolo. 

Ea făcu un semn către nord-est. Paul întrezări o clădire 
imensă, care avea deasupra un dom. 

— Parlamentul nostru. La doar câteva săptămâni după ce 
Hitler a devenit cancelar, cineva a incendiat clădirea. ŞI 
Hitler, şi Goring au dat vina pe comunişti şi i-au prins cu 
sutele. La fel şi pe social-democraţi. Au fost arestaţi 
conform decretului care proclama starea de urgenţă. 
Michael era printre ei. A fost dus la una dintre închisorile 
improvizate în apropierea oraşului L-au ţinut acolo câteva 
săptămâni. Eram înnebunită. Nu mi-a spus nimeni ce s-a 
petrecut, nu-mi spunea nimeni unde se află. A fost 
îngrozitor. Mi-a spus mai târziu că l-au bătut, că-i dădeau să 
mănânce doar o dată pe zi, în cel mai fericit caz, că-l 
puneau să doarmă dezbrăcat pe podeaua de ciment. In 


35 Ziar care a dezvăluit multe dintre practicile nazismului. Încă din 
1931, a făcut public planul nazist pentru o „soluţie finală" în cazul 
evreilor, așadar, cu mai bine de zece ani înaintea Conferinţei de la 
Wannsee. A fost interzis în 1933, după venirea lui Hitler la putere, 
(n.tr.) 

cele din urmă, un judecător a decis să-i dea drumul, pentru 
că nu comisese nicio crimă. După ce a ieşit din închisoare, 
l-am întâlnit la el în apartament, nu departe de aici. Era o zi 
de primăvară, în mai, o zi splendidă. Ora două după- 
amiaza. Voiam să închiriem o barcă. Chiar aici, pe lacul 
ăsta. Adusesem ceva pâine uscată să hrănesc păsărelele. 
Stăteam aici când au venit la noi patru militari SA şi m-au 
împins la pământ. Veniseră după noi. Ne-au spus că-l 
urmăreau încă de când ieşise din puşcărie. l-au zis că 
judecătorul care îl eliberase luase o decizie ilegală şi că ei 
trebuie acum să aplice sentinţa. Se înecă o clipă. Apoi l-au 
bătut până l-au omorât, chiar în faţa mea, Uite aici. Auzeam 
cum se rup oasele. Vezi... 

— Oh, Käthe. Te rog, nu... 

— ... vezi pătratul acela de ciment? Acolo a căzut. Acela. 
Al patrulea de la stratul de iarbă. Acolo îşi pusese Michael 
capul când a murit. 

Paul îşi puse mâna peste umerii ei. Ea nu opuse 
rezistenţă, dar nici nu părea reconfortată de apropierea 
dintre ei. Stătea îngheţată de durere. 

— Mai a devenit acum cea mai urâtă lună, şopti ea. Apoi 
se uită în jur, la baldachinul ţesut de coroanele pomilor. 
Acest parc se numeşte Tiergarten. 

— Ştiu. 

Ea spuse în engleză: 

— „Tier” înseamnă „animal sau „bestie”. lar „Garten” 
înseamnă, desigur, „grădină”. Aşadar, aceasta este grădina 
bestiilor, locul unde vânau familiile regale ale Germaniei 
imperiale. Dar în argou „Tier” înseamnă, de asemenea, şi 
derbedeu sau criminal. lar aceştia sunt cei care mi-au ucis 
iubitul, criminalii. 

Vocea ei devenea tot mai rece. 

— Aici, chiar aici, în Grădina fiarelor. 

O strânse şi mai mult lângă el. 

Ea privi încă o dată spre lac şi apoi la pătratul de ciment, 
al patrulea de la iarbă. Apoi spuse: 

— Te rog, du-mă acasă, Paul. 

În hol, în faţa uşii lui, se opriră. 

Paul strecură mâna în buzunar şi găsi cheia. Se uită la 
Käthe, care, în schimb, privea spre podea. 

— Noapte bună, şopti el. 

— Am uitat atâtea, spuse ea, ridicând brusc privirea 
către el. Mergând prin oraş, văzând iubiții prin cafenele, 
spunându-şi glume fără perdea, stând acolo unde au stat 
scriitori şi gânditori faimoşi... plăcerea unor lucruri ca 
acestea. Am uitat cum este. Am uitat atâtea... 

Mâna lui se întinse către mâneca rochiei ei, delicată ca o 
scoică, acoperindu-i umărul, apoi îi atinse gâtul, simţindu-i 
oasele prin piele. „Atât de subţire, se gândi el. Atât de 
subţire.” 

Cu cealaltă mână îi dădu la o parte părul căzut peste faţă 
şi apoi o sărută. 

Ea se încordă deodată, iar el înţelese că făcuse o 
greşeală. Era vulnerabilă, tocmai văzuse locul în care 
murise iubitul ei, se plimbaseră prin Grădina bestiilor... El 
vru să se retragă, dar ea îşi aruncă mâinile în jurul lui şi 
începu să-l sărute apăsat, dinţii ei rănindu-i buzele. Simţi 
gustul sângelui. p 

— O, spuse ea şocată. Imi pare rău. 

Dar el râse blând, apoi râse şi ea. 

— Ţi-am spus că am uitat multe, şopti ea. Mi-e teamă că 
ăsta este un alt lucru care mi-a dispărut din memorie. 

El o trase la pieptul lui şi rămaseră aşa în holul întunecos, 
sărutându-se şi  mângâindu-se flămânzi. Imagini 
fulgerătoare: haloul în care lampa din spatele ei îi îmbrăca 
părul auriu, dantela crem a fumului deasupra dantelei mai 
deschise la culoare a sutienului, mâinile ei descoperind 
cicatricea lăsată de glonţul tras de Albert Reilly cu 

Derringerul său ascuns - un pistol mic, de calibru 22 care 
însă ricoşase când lovise osul şi traversase bicepsul dintr-o 
parte într-alta, geamătul ei ascuţit, respiraţia fierbinte, 
senzaţia mătăsii, a bumbacului, mâna sa alunecând şi 
descoperindu-i degetele care-l ghidară printre straturile 
complicate de îmbrăcăminte şi chingi, porțjartierul ei, 
extrem de uzat şi cârpit peste tot. 

— Camera mea, şopti el. 

In câteva secunde uşa fu trântită de perete, iar ei se 
împleticiră înăuntru, unde aerul părea chiar mai fierbinte 
decât zăpuşeala coridorului. 

Patul era la kilometri distanţă, dar ajunseră într-o clipă 
pe sofaua pestriță cu braţe extensibile. El căzu cu spatele 
pe perne şi auzi lemnul trosnind. Kăthe era deasupra lui şi îi 
prinsese braţele ca într-o menghină, de parcă, dacă i-ar fi 
dat drumul, s-ar fi înecat în apa cafenie a canalului 
Landwehr. 

Il sărută violent, apoi faţa ei îi căută gâtul. O auzi vorbind 
în şoaptă cu el, cu ea însăşi sau poate cu nimeni. 

— Cât timp a trecut? 

Ea începu să-i desfacă febrilă nasturii de la cămaşă. 

— Ah, ani şi ani... 

Ei bine, se gândi el, nu trecuse chiar atâta timp în cazul 
lui... Dar când îi înlătură rochia şi furoul dintr-o singură 
mişcare, extrem de calmă, cu mâinile alunecând pe 
transpiraţia spatelui ei delicat, el înţelese că, în ciuda 
faptului că avusese experienţe recente, trecuseră ani de 
când nu mai simţise aşa ceva. 

Apoi, prinzându-i faţa în palmele sale, o aduse mai 
aproape de el, din ce în ce mai aproape, pierzându-se cu 
totul, devenind poate mai bun. 

Şi poate pentru totdeauna. 

CAPITOLUL NOUĂSPREZECE 


Ritualurile serii în familia Kohl se isprăviseră. Farfuriile se 
uscaseră, paturile erau făcute, rufele fuseseră spălate. 

Picioarele inspectorului erau acum mai puţin dureroase, 
așa că acesta aruncă apa din lighean, îl uscă şi-l puse la 
loc. Împacheta sărurile şi le puse la locul lor, sub chiuvetă. 

Se întoarse apoi în biroul său, unde-l aştepta pipa. Un 
moment mai târziu, Heidi se alătură şi se aşeză în propriul 
ei fotoliu, cu trusa de croşetat. Kohl îi povesti discuţia pe 
care o avusese cu Gunter. 

Ea dădu din cap. 

— Deci despre asta era vorba. Şi ieri a fost supărat, când 
a venit acasă de pe terenul de fotbal. Dar nu mi-ar spune 
mie nimic! Nu i-ar spune mamei lui, nu asemenea lucruri... 

Kohl continuă: 

— Trebuie ca noi să le vorbim lor. Cineva trebuie să îi 
înveţe tot ceea ce am învăţat şi noi. Bine sau rău. 

Nisipurile mişcătoare ale moralei.. 

Heidi  clincăni expertă andrelele groase de lemn. 
Împletea o păturică pentru primul copil a] lui Charlotte şi al 
lui Heinrich, care, presupunea ea, va apărea pe lume la 
circa nouă luni și jumătate, după ce se vor căsători în mai, 
anul viitor. Îl întrebă cu o şoapta aspră: 

— Şi apoi, apoi ce se va întâmpla? Gunter le va spune 
prietenilor săi în curtea şcolii că tatăl său susţine că este 
greşit să arzi cărţi şi că ar trebui să permitem aducerea 
ziarelor americane în ţară? A, apoi eşti arestat şi nu mai 

auzim de tine niciodată. Sau îmi trimit cenuşa ta într-o 
cutie cu svastica pe ea. 

— Le zicem să ţină secret ce le spunem. Ca într-un joc. 
Trebuie să fie secret. 

Un zâmbet de la soţia lui. 

— Sunt copii, dragul meu. Ei nu pot ţine un secret. 

„Adevărat, se gândi Kohl. Cât de adevărat! Ce criminali 
geniali sunt Fuhrer-ul şi şleahta lui! Ne răpesc națiunea, 
confiscându-ne copiii. Hitler spune că imperiul lui va dura o 
mie de ani. lar în felul acesta îşi va atinge scopul.” 

El spuse: 

— Voi vorbi cu... 

Holul casei se umplu deodată de sunetul profund al 
ciocănelului de bronz de la intrarea casei lui Kohl. 

— Dumnezeule mare, spuse Heidi şi sări în picioare, 
răsturnând împletitura şi privind către camerele copiilor. 

Willi Kohl înţelese de îndată că fie SD, fie Gestapo avea 
un microfon la ei în casă şi auziseră multe discuţii dubioase 
între el şi soţia lui. Era tehnica favorită a Gestapoului - 
aduna date pe ascuns şi apoi te aresta chiar în casa ta, fie 
dimineaţa devreme, fie la cină sau imediat după, când te 
aşteptai cel mai puţin la apariţia lor. 

— Deschide imediat radioul, vezi dacă transmite, spuse 
el. 

De parcă dacă asculta discursurile găunoase ale lui 
Goebbels s-ar fi putut păzi de poliţia politică. 

Ea deschise radioul. Scala se lumină gălbui, dar nu se 
auzea încă nimic din difuzoare. Era nevoie de câteva 
secunde pentru ca tuburile radioului să se încălzească. 

Alte bătăi în uşă. 

Kohl se gândi la pistolul lui, însă îl ţinea la birou. Nu ar fi 
lăsat arma în ruptul capului în apropierea copiilor săi. Dar, 
chiar şi dacă ar fi avut-o, ce ar fi putut face cu ea împotriva 
unei companii ca Gestapo sau SS? Se duse în living, unde 

văzu pe Charlotte şi pe Heinrich stând alături, uitându-se 
neliniştiţi unul la celălalt. Hilde apăru în pragul uşii, cu 
cartea atârnându-i în mână. 

Glasul baritonal şi pasional al lui Goebbels începu să se 
dezlănţuie la radio, vorbind despre infecţii, sănătate şi boli. 

Îndreptându-se către uşă, Kohl se întrebă dacă nu cumva 
Gunter făcuse deja ceva comentarii neglijente în legătură 
cu părinţii săi, discutând cu vreun prieten. Poate că băiatul 
denunţase în cele din urmă pe cineva, pe tatăl său, chiar 
fără să-şi dea seama. Kohl se uită înapoi spre Heidi, care 
înconjurase cu braţul umerii fiicei lor mai mici. Trase 
zăvorul şi deschise larg uşa grea de stejar. 

În pragul uşii stătea Konrad Janssen, arătând proaspăt cu 
un copil în ziua sfintei comuniuni. Privi dincolo de inspector 
şi-i spuse lui Heidi: 

— lertaţi-mă pentru deranj, doamnă Kohl. Este de 
neiertat la ora asta târzie. 

„Sfântă Fecioară născătoare de Dumnezeu”, se gândi 
Kohl, simțind că mâinile şi inima se zbat incontrolabil. Se 
întrebă dacă nu cumva inspectorul candidat îi poate auzi 
inima bubuind în piept. 

— Da, da, Janssen, ora nu este o problemă. Dar, data 
viitoare, o bătaie mai uşoară în uşă, dacă nu ţi-e cu 
supărare. 

— Desigur. 

Faţa lui tânără, de obicei atât de calmă, era transfigurată 
de entuziasm. 

— Domnule, am arătat portretul suspectului nostru prin 
tot Satul olimpic şi aproape unei jumătăţi din Berlin, din 
câte mi s-a părut. 

— Şi? 

— Am găsit un reporter de la un ziar britanic. A venit din 
New York pe SS. Manhattan. Scrie un reportaj despre 
stadioanele de atletism din toată lumea şi... 

— Britanicul ăsta e suspectul nostru, bărbatul din 
portretul făcut de desenator? 

— Nu, dar... 

— Atunci această porţiune din povestea ta nu ne 
interesează, Janssen. 

— Desigur, domnule. lertaţi-mă. Era suficient să spun că 
reporterul respectiv l-a recunoscut pe omul nostru. 

— A, foarte bine, Janssen. Spune-mi, ce a avut de zis?? 

— Nu prea multe. Tot ce ştia era că este american. 

O fi meritat această confirmare nesemnificativă şocul 
prin care trecuse? Kohl oftă. Insă inspectorul candidat, se 
pare, făcuse doar o pauză pentru a-şi recăpăta respiraţia. 
Apoi continuă: 

— lar numele lui este Paul Schumann. 


Cuvinte rostite în beznă. Cuvinte rostite parcă în vis. 

Stăteau aproape unul de altul, descoperind în celălalt un 
corp confortabil, cu genunchii împingând, din spate, 
încheietura picioarelor, abdomenul lipit de spate, bărbia 
proptită pe umărul celuilalt. Patul îi ajuta: salteaua de pene 
din dormitorul lui Paul formase un V sub greutatea lor 
comună şi-i ţinea acum cu fermitate unul lângă celalalt. Nu 
ar fi putut sta la distanţă nici dacă ar fi vrut. 

Cuvinte rostite în anonimatul noii poveşti de dragoste, a 
pasiunii ce trecuse doar de o clipă. Mirosindu-i parfumul, a 
cărui sursă era liliacul pe care-l adulmecase atunci când o 
zărise prima dată. Paul o sărută pe ceafă. 

Cuvinte rostite între iubiţi, vorbind despre tot şi despre 
nimic. Mofturi, glume, fapte, speculaţii, speranţe, un torent 
de vorbe. 

Käthe îi vorbi despre viaţa ei la cârma pensiunii. Apoi 
tăcu. Prin fereastra deschisă se auzea din nou muzica lui 
Beethoven, tot mai tare, de parcă cineva dintr-un 
apartament învecinat ar fi ridicat volumul radioului. O clipă 

mai târziu se auzi ecoul unei voci ferme în moliciunea 
nopţii. 

— Ah, spuse ea, scuturând capul. Vorbeşte Fuhrer-ul. 
Asta e Hitler însuşi. 

Vorbea iarăşi despre germeni, ape stătătoare şi infecţii. 
Paul râse. 

— De ce e atât de obsedat de sănătate? 

— Sănătate? 

— De-a lungul întregii zile toţi vorbesc despre germeni şi 
curăţenie. Nu pop scăpa de asta. 

Ea izbucni în râs. 

— Germeni? 

— Ce e atât de amuzant? 

— Nu înţelegi ce spune? 

— Eu... ei bine, nu. 

— Nu vorbeşte despre germeni. E vorba despre evrei. Și- 
a schimbat discursul pe timpul Olimpiadei. Nu spune 
„evreu”, dar ăsta e înţelesul. Nu vrea să-i irite pe străini, 
dar nici să ne lase să uităm dogmele naţional-socialiste. 
Paul, nu ştii ce se întâmplă aici? Uite, la parterul a jumătate 
dintre hotelurile şi pensiunile din Berlin sunt însemne care 
au fost date jos pe durata Olimpiadei şi care vor fi puse la 
loc după ce pleacă străinii. Pe acestea scrie „Interzis 
evreilor”. Sau: „Evreii nu sunt bineveniţi aici”. Pe drumul 
către casa surorii mele din Spandau se află o curbă 
periculoasă. Semnul de circulaţi avertizează: „Curbă 
periculoasă. 30 km/h. Pentru evrei 70 km/h”. Este un semn 
de circulaţie! Nu este mâzgălit de cine ştie ce vandal, ci 
este pus acolo de guvernul nostru! 

— Vorbeşti serios? 

— Serios, Paul! Da! Ai văzut steagurile de pe casele 
aflate pe Aleea Magdeburg, strada asta. Ai comentat ceva 
despre steagul de la intrare când ai ajuns aici. 

— Steagul olimpic. 

— Da, într-adevăr. Nu steagul naţional-socialist, ca pe 
multe dintre casele de pe strada asta. Ştii de ce? Pentru că 
această clădire este proprietatea unui evreu. Pentru el este 
ilegal să arboreze drapelul german. Vrea să fie mândru de 
patria lui ca toţi ceilalţi. Dar nu poate. ŞI, în definitiv, cum 
ar putea să arboreze steagul naţional-socialist? Svastica? 
Crucea aia cu braţele rupte? Este simbolul 
antisemitismului. 

A, deci acesta era răspunsul. 

Cu siguranță, Ştiţi... 

— Ai auzit despre arianizare? 

— Nu. 

— Guvernul pune mâna pe o casă sau pe afacerea unui 
evreu. E o hoţie, pur şi simplu. Göring este specialist la 
asta. 

Paul îşi aminti casele pustii pe lângă care trecuse 
dimineaţă, mergând către Aleea Dresda ca să-l întâlnească 
pe Morgan. Afişele de la intrare spuneau că urmează să fie 
puse în vânzare obiectele din interior. 

Käthe se trase mai aproape de el. După o tăcere lungă, 
ea spuse: 

— Cunosc un om... Are un număr artistic la un 
restaurant. Fantezia se numeşte. Adică numele 
restaurantului este Fantezia. Dar trebuie să-ţi spun că este 
vorba despre ceva chiar fantastic. Foarte frumos. Am fost 
odată la acest restaurant şi bărbatul despre care ţi-am spus 
atârna într-o cuşcă de sticlă în mijlocul sălii restaurantului. 
Ştii ce era? Un artist al foamei. 

— Nu ce? 

— Un artist al foamei. Ca în povestirea lui Kafka. Urcase 
în cuşca lui cu câteva săptămâni înainte şi supravieţuise 
acolo fără să mănânce nimic, băuse doar apă. Era acolo 
pentru ca toţi să vadă. Nu mânca nimic. 

— Cum...? 

— | se permitea să meargă la toaletă. Însă era însoţit 
mereu de cineva, care controla ca nu care cumva să 
mănânce ceva. Zi după zi... 

Vorbe rostite în beznă, vorbe între iubiţi... 

Ce însemnau acele cuvinte nu era important uneori. 
Alteori, însă, era. 

Paul şopti: 

— Spune mai departe. 

— L-am cunoscut după ce a stat în cuşca aceea de sticlă 
patruzeci şi opt de zile. 

— Fără mâncare? Probabil că era un schelet... 

— Era foarte slab, aşa e. Arăta bolnav. Dar ieşise din 
cuşcă de câteva săptămâni. L-am cunoscut printr-un 
prieten. L-am întrebat de ce a ales să facă asta ca să-şi 
câştige existenţa. Mi-a spus că a lucrat ca funcţionar 
guvernamental timp de câţiva ani, undeva la transporturi. 
Dar când Hitler a venit la putere, şi-a părăsit slujba. 

— A fost concediat pentru că nu era naţional-socialist? 

— Nu, a plecat pentru că nu le putea accepta valorile şi 
nu putea lucra pentru acel guvern. Dar avea un copil şi 
trebuia să facă bani cumva. 

— Un copil? 

— Da, şi avea nevoie de bani. Dar, oriunde a căutat, nu a 
găsit niciun post care să nu fie pervertit de influenţa 
Partidului. A găsit că singurul lucru pe care-l putea face 
păstrându-și integri... Care este cuvântul? 

— Integritate. 

— Da, da, integritatea... era să fie un artist al foamei. Era 
o meserie pură. Nu putea fi coruptă. Şi ştii câţi oameni 
veneau să-l vadă? Mii! Mii de oameni veneau să-l vadă 
pentru că era sincer şi e atât de puţină cinste în vieţile 
noastre în zilele acestea! 

Un tremur uşor îl făcu pe Paul să înţeleagă că ea plângea 
în hohote. 

Cuvinte între iubiţi... 

— Käthe? 

— Ce au făcut? Părea că nu mai are aer. Ce au făcut?... 
Nu înțeleg ce s-a petrecut! Suntem un popor căruia îi plac 
muzica şi trăncăneala, ne bucurăm când ne iese perfect 
cusătura cămăşii bărbaţilor noştri, ne curăţăm lună pavajul 
de pe aici și ne prăjim la soare pe plajă la Wannsee, şi le 
cumpărăm copiilor noştri îmbrăcăminte şi dulciuri, suntem 
emoţionaţi până la lacrimi de Sonata lunii, de scrierile lui 
Goethe şi Schiller dar, cu toate acestea, acum suntem 
posedaţi. De ce? Vocea ei se stinse. De ce? 

Un moment mai târziu ea şopti: 

— Ah, aceasta este o întrebare al cărei răspuns, mi-e 
teamă, va veni prea târziu. 

— Părăseşte ţara, şopti Paul. 

Ea se răsuci cu faţa spre el. El îi simţi braţele puternice, 
întărite de curăţatul băilor şi de spălatul podelelor, 
cuprinzându-l, simţi cum piciorul ei trecut peste şoldul lui îi 
atinge spatele cu călcâiul şi-l trage mai aproape, tot mai 
aproape. 

— Pleacă, repetă el. 

Tremurul încetă. Respirația ei se potoli. 

— Nu pot pleca. 

— De ce nu? 

— Aceasta este ţara mea, şopti ea simplu. Nu o pot 
abandona. 

— Dar nu mai e deloc ţara ta. Este a lor. Cum ai spus? 
Tier. Bestii, fiare, criminali. A fost cucerită de bestii... 
Pleacă! Indepărtează-te până nu va fi mai rău de atât! 

— Crezi că situaţia se va înrăutăţi? Spune-mi, Paul! Te 
rog! Tu eşti scriitor. Drumul către care se îndreptă lumea 
asta nu este şi drumul meu. Nu se mai învaţă nici Goethe, 
nici poezie. Eşti un om deştept. Ce crezi? 

— Cred că va fi tot mai rău. Trebuie să scapi de aici. Cât 

de repede poţi. 

Ea îşi slăbi strânsoarea disperată şi spuse: 

— Chiar dacă aş vrea, nu pot. După ce am fost 
concediată, numele meu a fost trecut pe o listă. Mi-au luat 
paşaportul. Nu voi mai primi niciodată viza de ieşire. Le e 
frică să nu lucrăm împotriva lor din Anglia sau de la Paris. 
Aşa că ne ţin sub lacăt. 

— Vino cu mine. Te pot scoate de aici. 

Cuvinte între iubiţi... 

— Hai în America. 

Oare nu îl auzise? Sau decisese deja că nu va ceda? 

— Avem şcoli minunate. Poţi să predai. Engleza ta este la 
fel de bună ca a celorlalţi. 

Ea inspiră adânc. 

— Ce vrei să spui? 

— Hai să plecăm împreună. 

Un râs aspru. 

— O femeie plânge, un bărbat îi spune ceva care să-i 
oprească lacrimile. Ah, nici măcar nu te cunosc. 

Paul îi spuse: 

— Nici eu nu te cunosc. Nu te cer de soţie. Nu spun că 
vom trăi împreună. Spun doar că trebuie să pleci dracului 
de aici. Pot aranja asta. 

În tăcerea care urmă, Paul se gândi că nu, nu îi ceruse 
mâna. Nimic de genul ăsta. Dar Paul Schumann nu se 
putea împiedica să nu se întrebe dacă oferta lui nu era 
cumva ceva mai mult decât o mână întinsă pentru a o ajuta 
să scape din acest infern. O, avusese parte de femei-fete 
bune şi de femei-fete rele, şi de fete bune care se 
prefăceau că sunt rele. Pe unele a crezut că le iubeşte, iar 
pe altele ştia că le iubise. Dar ştia că niciodată nu simţise 
pentru ele ce simţea pentru această femeie după o atât de 
scurtă perioadă de timp. Da, într-un fel o iubea pe Marion. 
Şi-ar fi petrecut ocazional o noapte cu ea în Manhattan. Sau 

ea cu el în Brooklyn. Ar sta în pat, ar vorbi despre filme, 
despre cât de lungi vor fi rochiile anul următor, despre 
restaurantul lui Luigi, despre mama ei, despre sora sa, 
despre Dodgers... Dar nu erau cuvinte între îndrăgostiți, își 
dădu seama Paul Schumann. Nu erau ca cele schimbate în 
această noapte cu femeia aceasta complicată, pasională. 

În cele din urmă, ea spuse dispreţuitoare, iritată: 

— Ah, nu pot pleca. Spune-mi, cum aş putea? Ţi-am spus 
despre paşaport şi despre documentele de plecare. 

— Este exact ce-ţi spun. Nu trebuie să te preocupe asta. 
Am relaţii. 

— Ai? 

— Nişte tipi din America îmi datorează ceva. 

Asta măcar era adevărat. Se gândi la Avery şi la Manielli 
aflaţi în Amsterdam, gata să trimită un avion care să-l 
scoată din Germania când li se va cere. Apoi o întrebă: 

— Ai legături aici? Ce se aude cu sora ta? 

— A, sora mea... Este căsătorită cu un fidel al Partidului. 
Nici măcar nu mă mai vede. Sunt o ruşine. După un 
moment, Käthe spuse: Nu, nu am decât fantome aici. lar 
fantomele nu au niciun motiv să rămână. Au motive să 
plece. 

Afară, râsete şi strigăte de beţivi. O voce de bărbat 
bolborosea un cântec: 

— După ce Jocurile-s sfârşite, / Vom băga-n evrei cuțite... 

Apoi zgomot de ferestre sparte. Alt cântec, intonat de 
data aceasta de mai multe voci: 

— Tineti sus steagul,  strângeţi rândurile... / SA 
mărşăluieşte cu paşi hotărâți... /Faceți loc, faceți loc, 
batalioanelor brune, / În vreme ce batalioanele de şoc vor 
deschide drumul... 

Paul  recunoscu imnul intonat ieri de membrii 
Hitlerjugend pe când coborau drapelul în Satul olimpic. 
Roşu, alb, crucea neagră cu cârlige. 

A, cu siguranţă știți.. 

— O, Paul, chiar poţi să mă scoţi din ţară fără 
documente? 

— Da. Însă voi pleca în scurtă vreme. Mâine-noapte, 
sper. Sau noaptea următoare. 

— Cum? 

— Lasă-n grija mea detaliile... Ai putea să pleci imediat? 

După un moment de tăcere, ea spuse: 

— Pot face asta. Da. 

ÎI luă de mână, îi mângâie palma şi-şi împleti degetele cu 
ale lui. Acesta era, de departe, cel mai intim moment dintre 
ei în acea noapte. 

O îmbrăţişă strâns, întinse mâna şi lovi ceva tare ascuns 
sub pernă. Atinse acel obiect şi, după mărime şi formă, 
înţelese că era volumul de poeme de Goethe pe care i-l 
dăruise mai devreme. 

— Nu ai... 

— Şșşt, şopti el. 

Îi mângâie părul. 

Paul Schumann ştiu că erau momente în care vorbele 
dintre îndrăgostiţi trebuie să se încheie. 

IV 
ŞASE LA CINCI ÎMPOTRIVĂ 
DE DUMINICĂ, 26 IULIE, PÂNĂ 
LUNI, 27 IULIE, 1936 

CAPITOLUL DOUĂZECI 


Era în biroul lui de la Alex de vreo oră, de la cinci 
dimineaţa, scriind cu mari dureri de cap o telegramă în 
engleză, pe care o compusese în minte câtă vreme stătuse 
în pat fără să doarmă alături de iubitoarea Heidi, parfumată 
de pudra cu care-şi dăduse înainte de a se sui în pat. 

Willi Kohl îşi privea acum opera: 


SUNT INSPECTORUL DETECTIV SUPERIOR WILLI KOHL DE 
LA KRIMINALPOLIZEI (POLIŢIA CRIMINALA) DIN BERLIN STOP 
CAUTAM INFORMAŢII IN LEGATURA CU UN AMERICAN 
POSIBIL DIN NEW YORK ACTUALMENTE ÎN BERLIN PAUL 
SCHUMANN ÎN LEGĂTURĂ CU O OMUCIDERE STOP A SOSIT 
IMPREUNA CU ECHIPA OLIMPICA AMERICANA STOP VA ROG 
SĂ-MI TRIMITEŢI INFORMAŢII DESPRE ACEST OM LA SEDIUL 
KRIMINAL-POLIZEI ALEXANDERPLATZ BERLIN IN ATENŢIA 
INSPECTORULUI WILLI KOHL STOP FOARTE URGENT STOP 
MULŢUMIRI TOATE CELE BUNE. 


Se chinui din greu să pună cuvintele unul lângă altul. 
Departamentul avea traducători, dar niciunul nu lucra 
duminica şi voia să trimită telegrama de îndată. Ar fi fost 
mai simplu în America. Nu era prea sigur în legătură cu 
timpul zonal şi presupuse că este după miezul nopţii, însă 
spera că apărătorii legii aveau şi ei ture, ca în poliţia multor 
altor ţări. 

Kohl reciti telegrama şi hotărî că, deşi şchiopăta, era 

suficient de bună. Pe o bucată de hârtie separată, dădea 
indicaţii ca telegrama să fie transmisă Comitetului 
Internaţional Olimpic, Departamentului de Poliţie din New 
York City şi Biroului Federal de Investigaţii. Cobori la biroul 
telegrafic, însă fu dezamăgit să vadă că nu venise încă 
nimeni la datorie. Supărat, se întoarse în biroul său. 

După câteva ore de somn, Janssen se îndrepta, la acea 
oră, înapoi spre Satul olimpic, pentru a vedea dacă nu 
găseşte şi alte indicii acolo. Ce altceva ar fi putut face 
Kohl? Nu-i trecu nimic prin cap, poate doar să-l hărţuiască 
pe medicul legist pentru autopsie şi pe expertul poliţiei, ca 
să facă urgent analiza amprentelor. Dar aceştia, evident, 
nu se aflau încă la birou, ba poate că nu lucrau deloc 
duminica. 

Avu un sentiment acut de frustrare. 

Ochii îi căzură pe textul atât de muncit al telegramei. 

„Ah, asta este absurd.” 

Nu ar trebui să mai aştepte deloc. Cât de dificil poate fi 
să foloseşti telexul? Kohl se ridică şi se grăbi să se întoarcă 
în departamentul respectiv, imaginându-şi că ar face mai 
bine dacă ar putea transmite el însuşi telegrama în Statele 
Unite. Şi dacă, din cauza degetelor sale stângace, va apuca 
să o trimită din greşeală într-o sută de locuri din America, 
ei bine, asta va fi chiar mai bine. 


Ea se întorsese în camera ei nu cu mult înainte, pe la 6 
dimineaţa, şi revenise apoi în al lui, purtând o rochie de 
casă albastră-închis; părul îi era prins cu clame şi era uşor 
îmbujorată. Paul stătea în prag, ştergându-şi clăbucii 
cremei de bărbierit rămaşi pe faţă. Acoperi lama maşinii de 
bărbierit şi o aruncă într-o geantă pătată de pânză. 

Käthe adusese cafea şi pâine, alături de nişte margarină 
gălbuie, brânză, cârnaţi uscați şi o marmeladă apoasă. 
Înaintă prin lumina joasă, prăfoasă, strecurată pe fereastra 

din faţă a sufrageriei sale, şi puse tava pe masa de lângă 
bucătărie. 

— Uite, anunţă ea, făcând un semn cu capul. Nu e nevoie 
să vii în sala de mese pentru micul dejun. Il privi rapid, apoi 
îşi mută privirea în altă parte. Am de gospodărit. 

— Aşa, deci încă eşti în cărţi? o întrebă el în engleză. 

— Cum adică „în cărţi”? 

El o sărută. ` 

— İnseamnă ce te-am întrebat noaptea trecută. Incă mai 
doreşti să vii cu mine? 

Ea aşeză mai bine ceştile de porțelan pe tavă, deşi lui se 
părea că sunt deja aranjate perfect. 

— Sunt în cărţi. Tu eşti? 

El ridică din umeri. 

— Nu te-aş fi lăsat să te răzgândeşti. Ar fi fost Kakfif. Nici 
nu s-ar fi pus problema. 

Ea râse. Apoi ridică o sprânceană. 

— Vreau să-ţi mai spun un lucru. 

— Ce este? 

— Mă reped cu părerea destul de des. Lăsă ochii în jos. Şi 
destul de dur. Michael spunea despre mine că sunt ca un 
ciclon. Vreau să spun, referitor la subiectul sporturi: pot 
învăţa să-mi placă şi sporturile. 

Paul scutură din cap. 

— Mai bine nu. 

— Nu? 

— Atunci îmi închipui că ar trebui să-mi placă şi mie 
poezia. 

Ea îşi apăsă capul pe pieptul lui. Paul se gândi că 
zâmbeşte. 

— lţi va plăcea America, spuse el. lar dacă nu, când toate 
astea se vor duce pe apa sâmbetei, poţi veni înapoi. Nu e 
nevoie să-ţi părăseşti ţara pe vecie. 

— O, înțeleptul meu scriitoraş... Tu crezi că toate astea 

se vor - care era expresia ta? — se vor duce pe apa 
sâmbetei? 

— Da, aşa cred. Cred că nu vor mai rămâne la putere 
multă vreme. 

Se uită la ceas. Era aproape 7 şi jumătate. 

— Trebuie să mă întâlnesc acum cu asociatul meu. 

— Duminică dimineaţa? Ah, în fine v-am aflat secretul. 

El o privi cu un zâmbet prudent. 

— Scrii despre preoţii care fac sport! râse ea. Asta e 
reportajul tău bombă! Apoi zâmbetul ei păli. Şi care e 
motivul pentru care trebuie sa pleci atât de rapid dacă scrii 
despre sporturi sau despre metrii cubi de ciment folosiţi 
pentru stadion? 

— Nu trebuie să plec rapid. Doar că am câteva întâlniri 
importante acasă, în Statele Unite. 

Paul îşi bău cafeaua repede şi mâncă o bucată de pâine 
prăjită cu cârnat. 

— Termină tu ce a rămas. Mie nu mi-e foame acum. 

— Ei bine, întoarce-te repede la mine. Îmi voi face 
bagajele. Dar voi lua numai o geantă, cred. Dacă iau mai 
multe, s-ar putea ca vreo fantomă să încerce să se ascundă 
într-una. Un chicotit, apoi spuse: Ah, acum vorbesc ca un 
personaj din povestirile macabrului nostru prieten E.TA. 
Hoftmann. 

El o sărută şi apoi părăsi pensiunea, păşind în aerul 
dimineţii deja fierbinţi, care îi acoperi pielea cu haina 
umedă a transpiraţiei. După ce privi scurt în susul şi-n josul 
străzii, el se îndreptă spre nord, peste canal, şi apoi se 
avântă în Tiergarten - Grădina fiarelor. 


Paul îl găsi pe Reggie Morgan stând pe o bancă, în faţa 
aceluiaşi lac lângă care fusese omorât în bătaie iubitul lui 
Käthe Richter, cu trei ani în urmă. Deşi era devreme, pe 
aleile parcului se aflau deja zeci de persoane. Unii se 

plimbau pe jos, alţii erau pe biciclete. Morgan îşi scosese 
haina şi-şi rulase mânecile cămăşii. 

Paul se aşeză lângă el. Morgan dădu un bobârnac unui 
plic aflat în buzunarul interior al hainei. 

— Am luat verzişorii, şopti el în engleză. 

Apoi se întoarseră la germană. 

— Au încasat un cec sâmbătă noaptea? întrebă Paul 
râzând. Trăiesc într-o lume cu totul nouă. 

— Crezi că Webber va veni? întrebă Morgan cu un aer 
sceptic. 

— O, da. Dacă sunt bani la mijloc, va veni. Nu sunt sigur 
cât ne va fi de ajutor. Am vizitat Wilhelm Strasse seara 
trecută. Sunt zeci de paznici, poate sute. Este mult prea 
riscant să dai lovitura acolo. Vom vedea ce spune Otto. 
Poate a găsit un alt loc. 

Tăcură o vreme. Paul îl văzu apoi pe Morgan privind 
parcul de jur împrejur. Morgan părea visător. Spuse: 

— Îmi va lipsi ţara asta foarte tare. 

Pentru un moment chipul bărbatului îşi pierdu duritatea, 
iar ochii lui erau trişti. 

— Sunt mulţi oameni buni aici. Cred că sunt mai amabili 
decât parizienii şi mai deschişi decât londonezii. Şi-şi petrec 
cu mult mai mult timp bucurându-se de viaţă decât 
newyorkezii. Dacă am fi avut timp, te-aş fi dus în 
Lustgarten şi în Luna Park. Îmi place să mă plimb pe aici, 
prin Tiergarten. Îmi place să văd păsările. Bărbatul cel 
uscăţiv părea jenat de asta: O distracţie prostească... 

Paul râse în sinea lui, gândindu-se la modelele de 
avioane care stăteau pe raftul lui din Brooklyn. Prostia era 
în ochiul privitorului. 

— Aşadar, vei pleca? întrebă Paul. A 

— Nu pot rămâne. Sunt aici de prea multă vreme. In 
fiecare zi pe care o petrec aici mă expun altor riscuri de a 
face vreo greşeală. Cine ştie ce neglijenţă mă va da de gol! 

Şi, după ce suntem pe cale să facem, îi vor cerceta cu mare 
atenţie pe toţi străinii care au avut treburi pe-aici recent. 
Dar, după ce viaţa va reveni la normal şi naţional-socialiştii 
vor pleca, pot să mă întorc. 

— Ce vei face când te vei întoarce? 

Morgan strălucea. 

— Mi-ar plăcea să fiu diplomat. D-asta fac ce fac. După 
tot ce am văzut prin tranşee... 

Făcu un semn către o cicatrice lăsată de un glonţ care-i 
străpunsese mâna. 

— După asta, m-am decis că voi face tot ce voi putea 
pentru a opri războiul. Aşa că nu e total lipsit de sens să 
intru în diplomaţie. l-am scris senatorului despre asta şi el 
mi-a sugerat Berlinul. O ţara pe culmea valului, aşa spunea 
el. Aşa că, iată-mă! Sper să fiu ofiţer de legătură în câţiva 
ani. Apoi, ambasador sau consul. Ca ambasadorul nostru 
Dodd de aici. Este un tip genial, un adevărat politician. Nu 
aş fi trimis aici, nu de prima dată. E o ţară prea importantă. 
Aş putea începe în Olanda. Sau poate în Spania, mă rog, 
după ce se termină războiul lor civil, desigur. Dacă mai 
rămâne ceva din Spania. Franco este la fel de rău ca Hitler. 
Va curge mult sânge. Dar, da, mi-ar plăcea să mă întorc 
aici, atunci când ţara asta se va însănătoşi. 

O clipă mai târziu, Paul îl văzu pe Otto Webber coborând 
pe potecă, mergând încet şi cam instabil, privind încruntat 
din cauza razelor puternice ale soarelui. 

— lată-l. 

— El este? Seamănă cu un primar. Şi încă unul care şi-a 
petrecut noaptea într-un butoi cu bere. Putem avea 
încredere în el? 

Webber se apropie de banca lor şi se aşeză, respirând cu 
greutate. 

— Ce zi toridă! Nu mi-am imaginat că poate fi atât de 
cald dimineaţa. Rareori mă trezesc la ore d-astea. Dar nici 

cămăşile căcănii nu se trezesc, aşa că ne putem întâlni fără 
să ne facem griji prea mari. Dumneavoastră sunteţi 
asociatul domnului John Dillinger? 

— Dillinger? întrebă Morgan. 

— Eu sunt Otto Webber. 

Zgâlţâi viguros mâna lui Morgan. 

— Dumneavoastră sunteţi...? 

— Dacă nu vă supăraţi, nu am să vă spun numele meu. 

— A, da, zău, e în regulă. 

Webber se uită cu atenţie la Morgan, apoi spuse: 

— Uite, am nişte pantaloni grozavi. Ţi-i pot vinde ieftin. 
Ha, da, foarte ieftin. Cea mai bună editate. Direct din 
Anglia. Pot vorbi cu una dintre fetele mele să-i croiască să- 
ţi vină perfect. Ingrid este liberă. Şi foarte talentată... De 
asemenea, e foarte drăguţică. O adevărată perlă. 

Morgan aruncă o privire către nădragii lui gri din flanel. 

— Nu, nu-mi trebuie alte haine. 

— Şampanie? Ciorapi? 

— Otto, spuse Paul, cred că singura tranzacţie care ne 
interesează este cea despre care am vorbit ieri. 

— A, da, domnule John Dillinger. Doar că am nişte veşti 
care sigur nu-ţi vor plăcea. Toate contactele mele mi-au 
spus că peste Wilhelm Strasse s-a tras cortina. Ceva i-a 
făcut să fie extrem de prudenţi. Paza a fost întărită mai 
mult ca de obicei. Şi toate astea de ieri. Nimeni nu are nicio 
informaţie despre persoana de care mi-ai vorbit. 

Paul se strâmbă de dezamăgire. Morgan murmură: 

— Am petrecut jumătate de noapte ca să fac rost de 
bani. 

— Bun, spuse Webber luminându-se la faţă. Dolari, nu? 

— Prietene, spuse americanul cel uscăţiv pe un ton 
caustic, nu ești plătit decât dacă obţinem ce dorim. 

— Dar nu suntem fără speranţă. Încă mai pot găsi pe 
cineva care să mă ajute. 

— Dă-i drumul, spuse nerăbdător Morgan. 

Se uită din nou la pantalonii săi, râcâind o pată de pe ei. 

Germanul continuă: 

— Nu vă pot spune unde-i găina, dar ce-aţi spune dacă v- 
aş băga în coteţ, să găsiţi voi ce vă interesează? 

— În ce? 

El îşi cobori vocea: 

— Vă pot duce în Cancelarie. Ernst este invidiat de toţi 
miniştrii. Toţi încearcă să se culcuşească în apropierea 
Piticului şi să facă rost de birouri în clădire, dar mulţi dintre 
ei nu obţin, în cel mai bun caz, decât sedii prin apropiere. 
Faptul că Ernst este tolerat acolo îi face pe mulţi să-şi bage 
unghia-n gât. 

Paul îl luă peste picior: 

— Am văzut zona seara trecută. Sunt militari de gardă 
peste tot. Nu ai putea să mă duci înăuntru. 

— A, dar eu sunt de cu totul altă opinie, amice. 

— Cum dracului ai putea face asta? 

Paul reveni la engleză, apoi repetă întrebarea în 
germana. 

— Trebuie să-i mulţumim  Piticului. Este obsedat de 
arhitectură. Renovează întruna Cancelaria de când a venit 
la putere. Muncitorii sunt acolo şapte zile din şapte. Voi 
face rost de o salopetă de muncitor, documente de 
identitate false şi două legitimaţii pentru accesul în clădire. 
Unul dintre oamenii mei de contact munceşte la tencuitul 
clădirii şi are acces la toată documentaţia. 

Morgan se gândi la propunere, apoi dădu din cap, de 
data asta mai puţin neîncrezător. 

— Prietenii mei spun că Hitler îşi doreşte să aibă covoare 
în toate birourile de la etajele importante. Printre acestea, 
este şi al lui Ernst. Furnizorii de covoare măsoară birourile. 
Unele au fost măsurate, altele nu. Să sperăm că al lui Ernst 
nu a fost încă. În cazul în care a fost, poţi să spui că s-a ivit 

ceva neprevăzut şi că trebuie măsurat din nou. Legitimaţia 
pe care ţi-o voi da este din partea unei companii care este 
cunoscută, printre altele, pentru covoarele ei fine. ţi voi da, 
de asemenea, şi un metru de lemn şi un carneţel. 

— De unde ştii că pot avea încredere în omul ăsta? îl 
întrebă Paul. 

— Pentru că foloseşte tencuială ieftină şi bagă în buzunar 
diferenţa dintre banii pe care i-i dă statul şi ce plăteşte el 
cu adevărat. Este o crimă capitală când construieşti sediul 
puterii lui Hitler. Aşa că am un oarecare avantaj faţă de el. 
Nu mă va minţi. Pe de altă parte, el consideră că vrem doar 
să facem o şmecherie, ca să mai scădem din preţul real al 
covoarelor. Desigur, i-am promis o parte din ou. 

— Ou? întrebă Morgan. 

Paul îi explică: 

— Bani. 

Cine-mi dă să mănânc o pâine acela îmi spune ce muzică 
să cânt... 

— Dă-i din cei o mie de dolari. 

— Vreau să subliniez faptul că nu am mia de dolari. 

Morgan îşi scutură capul, băgă mâna în buzunar și 
extrase o bancnotă de o sută. 

— E în regulă. Vezi, nu sunt lacom. 

Morgan îşi rostogoli ochii către Paul. 

— Nu e lacom? Valeu, e mai lacom decât Göring. 

— Ah, am să iau asta ca pe un compliment, domnule. 
Ministrul aviaţiei noastre este un om de afaceri foarte 
descurcăreţ. 

Webber se întoarse apoi către Paul şi spuse: 

— Acum vor fi unii oficiali în clădire, chiar şi duminica. 
Dar omul meu îmi spune că vor fi unii dintre boşii cei mari, 
în special în zona cabinetului Fuhrer-ului, aripa din stânga, 
de care nu ţi se va permite oricum să te apropii. La stânga 
sunt birourile oficialilor de rangul doi şi acolo este biroul lui 

Ernst. Cel mai probabil va fi ca demnitarii şi secretarii sau 
consilierii lor să nu fie acolo. Îţi va trebui ceva timp să 
cotrobăi prin biroul lui și, dacă ai noroc, să-i găseşti 
calendarul sau agenda, sau chiar vreo notă în legătură cu 
întâlnirile pe care le va avea în zilele următoare. 

— Nu e rău, spuse Morgan. 

Webber adăugă: 

— Îmi va trebui cam o oră să pun la punct toate 
amănuntele. Voi aduce salopeta, documentele şi un 
camion. Ne întâlnim la statuia de acolo, femeia aia cu ţâţe 
mari, la zece dimineaţa. Şi am să-ţi aduc şi ţie nişte 
pantaloni, zise el întorcându-se spre Morgan. Douăzeci de 
mărci. Un preţ prea bun. Zâmbi, apoi îi spuse lui Paul: 
Prietenul tău mă urmărește cu o privire foarte ciudată, 
domnule John Dillinger. Nu cred că are încredere în mine. 

Reggie Morgan ridică din umeri: 

— Să-ţi spun ceva, Otto Wilhelm Friedrich Georg Webber! 
Aruncă o privire spre Paul. Colegul meu aici de faţă ţi-a 
spus câte ceva despre precauţiile pe care ni le-am luat 
pentru a ne asigura că nu ne trădezi. Nu, amice, nu 
încrederea e problema. Mă uit la tine aşa pentru că vreau 
să ştiu ce dracu' e în neregulă cu pantalonii de pe mine! 


Văzu chipul lui Mark în băiatul din faţa lui. 

Era de aşteptat, fireşte, să vadă tatăl în chipul fiului. Cu 
toate acestea, era tulburător. 

— Vino aici, Rudy, îi spuse Reinhard Ernst nepotului său. 

— Da, Opa. 

Era duminică devreme, iar menajera aduna farfuriile de 
la micul dejun de pe masa pe care lumina soarelui cădea 
galbenă ca polenul. Gertrud era în bucătărie, cercetând o 
gâscă jumulită, pe care o pregătea pentru cină. Nora lor 
plecase la biserică, să aprindă lumânări în memoria lui 
Mark Albrecht Ernst, acelaşi tânăr pe care-l vedea acum 

colonelul oglindindu-se în chipul nepotului său. 

El legă şireturile pantofilor lui Rudy. Îl privi din nou pe 
puşti în faţă şi-l zări iarăşi pe Mark, deşi observă, de astă 
dată o căutătură diferită pe faţa sa: curioasă, cercetătoare. 

Era cu adevărat straniu. 

Oh, îi lipsea atât de mult fiul său... 

Trecuseră optsprezece luni de când Mark îşi luase rămas- 
bun de la părinţi, de la soţie şi de la Rudy, în gara Lebrter. 
Ernst îşi salutase fiul ofiţer în vârstă de 27 de ani cu un 
salut real, nu cu cel fascist. Fiul său se urca în trenul spre 
Hamburg, de unde urma să preia comanda vaporului său. 

Tânărul era pe deplin conştient de pericolele pe care le 
presupunea acel vapor ruinat, dar cu toate acestea şi le 
asumă întru totul. Pentru că aşa fac soldaţii şi marinarii. 

Ernst se gândea la Mark în fiecare zi. Dar niciodată 
înainte spiritul fiului său nu se apropiase atât de mult de el 
ca acum, descoperind aceste trăsături familiare pe chipul 
nepotului său, atât de direct, de încrezător, de curios. 
Existau oare dovezi că fiul moştenise felul de a fi al tatălui 
său? Rudy urma să fie recrutat peste zece ani. Unde va fi 
Germania atunci? În război? Va fi pace? Vor recăpăta 
pământurile furate prin Tratatul de la Versailles? Va fi 
plecat Hitler de la conducere? Era ca un motor extrem de 
puternic, care are convulsii şi apoi ia foc... Va fi oare 
Fuhrer-ul încă la putere, finisându-şi viziunea despre noua 
Germanie? Ernst simţea în sufletul lui că aceste întrebări 
erau cruciale. Cu toate acestea, ştia că nu se poate 
îngrijora în legătură cu ele. Tot ce putea face era să se 
concentreze să-şi facă datoria. 

Un bărbat trebuie să-şi facă până la capăt datoria. 

Chiar dacă asta însemna să conduci un vapor de şcoală 
îmbătrânit, care nu ar fi trebuit să care praf de puşcă şi nici 
torpile, a cărui magazie improvizată era prea apropiată de 
cambuză şi de camera motoarelor, sau de o instalaţie care 

scotea scântei (nimeni nu va şti vreodată), consecinţa fiind 
că, la un moment dat, vaporul implicat în manevre de 
război în apele reci ale Balticei a explodat pur şi simplu într- 
un nor coroziv, iar coca lui s-a scufundat prin bezna apelor 
până pe fundul mării. Datoria... 

Chiar dacă asta însemna să-şi petreacă jumătate de vieţi 
bătându-se în tranşeele din Wilhelm Strasse, croindu-şi 
drum către Fuhrer, dacă era nevoie, pentru a face ce era 
mai bun pentru Germania. 

Ernst strânse pentru ultima oară şiretul lui Rudy, pentru 
a se asigura că nu se va desface, iar băiatul nu se va 
împiedica de el. Apoi se ridică şi privi în jos către versiunea 
miniaturală a fiului său. Cât se poate de nefiresc pentru el, 
întrebă impulsiv: 

— Rudy, trebuie să văd pe cineva dimineaţa asta. Dar nu 
vrei, mai târziu, să vii cu mine la Stadionul Olimpic? Ţi-ar 
plăcea? 

— O, da, Opa. 

Faţa băiatului înflori într-un zâmbet imens. 

— Pot alerga pe pistă. 

— Alergi repede. 

— Gunni şi cu mine am alergat la şcoală de la stejar până 
la verandă şi el este mai mare cu doi ani decât mine, dar 
tot l-am întrecut. 

— Bine, bine. Atunci o să-ţi placă după-amiază. Vei veni 
cu mine şi vei putea alerga pe aceeaşi pistă pe care se vor 
întrece sportivii de la Olimpiadă. Apoi, când vom vedea 
Jocurile săptămâna viitoare, le poţi spune tuturor că ai 
alergat pe aceeași pistă. Nu e grozav? 

— O, da, Opa. 

— Trebuie să plec acum. Dar vin în jurul prânzului să te 
iau. 

— Mă antrenez la alergare. 

— Da, aşa să faci. 

Ernst merse în biroul său, adună câteva dosare despre 
Studiul Waltham, apoi o găsi pe soţia sa dereticând prin 
cămară. Îi spuse că îl va lua cu el pe Rudy ceva mai târziu. 
Din nou, acum? Da, da, era duminică dimineaţa, dar mai 
trebuia să se ocupe de câteva lucruri importante. Şi nu, nu 
puteau aştepta. 


Indiferent ce se spunea despre el, Hermann Goring era 
neobosit. 

Azi, de exemplu, ajunsese la biroul său din sediul 
ministerului aviaţiei la opt dimineaţă. Duminică, nici mai 
mult, nici mai puţin. Şi fusese nevoit să facă şi o oprire pe 
drum. 

Transpirând furios, el intrase în Cancelarie de o jumătate 
de oră, ducându-se direct spre biroul lui Hitler. Era posibil 
ca Lupul să fie treaz - încă treaz, adică. Insomniac, omul 
stătea deseori treaz până în zori. Dar nu, Fuhrer-ul era în 
pat. Militarul de gardă îi raportă că se retrăsese pe la cinci, 
dând instrucţiuni să nu fie deranjat. 

Göring se gândi o clipă, apoi aşternu o notă pe o foaie de 
hârtie, pe care i-o dădu gărzii. 


Fuhrer-ul meu, 

Am amănunte legate de o chestiune de interes suprem. 
Ar putea fi vorba despre trădare. Miza acestei chestiuni 
sunt planuri importante de viitor. Vă voi dezvălui această 
informaţie personal, de îndată ce se va ivi ocazia. 

Goring. 


Îşi alesese bine vorbele. „Trădare” era un bun detonator. 
Evreii, comuniştii, social-democraţii, republicanii - pe scurt, 
trădătorii - își vânduseră ţara Aliaților la sfârşitul războiului 
şi încă amenințau să joace rolul lui Pilat faţă de lisus al lui 
Hitler. 

O, Lupul lua foc de fiecare dată când auzea cuvântul 
asta. 

„Planuri de viitor” era, de asemenea, o bună alăturare de 
cuvinte. Orice obstacol care ar fi ameninţat viziunea pe 
care Hitler o avea despre Al Treilea Reich îi atrăgea atenţia 
de îndată. 

Deşi Cancelaria era practic după colţul străzii, fusese 
extrem de neplăcut să facă această plimbare, un om atât 
de gras într-o dimineaţă atât de caldă. Dar Göring nu 
avusese de ales. Nu putea da telefon şi nici nu putea 
trimite un curier. Reinhard Ernst nu era un adversar 
suficient de priceput la intrigi încât să-şi fi organizat propria 
sa reţea pentru a-şi spiona colegii, dar mulţi alţii ar îi fost 
încântați să fure informaţiile lui Göring despre strămoşii 
evrei ai lui Ludwig Keitel şi să-l informeze pe Führer, dându- 
i de înţeles că ar fi fost descoperirea lor. Goebbels, de 
pildă, principalul rival al lui Göring pentru grațiile Lupului, 
ar fi făcut asta cât ai clipi. 

Acum, aproape de ora nouă dimineaţa, ministrul îşi 
întoarse atenţia către dosarul descurajator de impozant 
referitor la arianizarea unei mari întreprinderi chimice din 
vestul ţării, în vederea transformării acesteia în Uzinele 
Hermann Göring. Sună telefonul. 

Aghiotantul său răspunse din anticameră: 

— Biroul ministrului Göring. 

Ministrul se aplecă înainte şi privi dincolo de uşa biroului; 
îşi putea vedea subalternul stând smirnă şi vorbind la 
telefon. Apoi puse telefonul în furcă şi veni către uşă. 

— Fuhrer-ul vă poate vedea în jumătate de oră, domnule. 

Göring dădu din cap şi se duse la masa aflată în capătul 
celălalt al biroului. Se aşeză şi luă o porţie de mâncare din 
tava supraîncărcată. Aghiotantul îi turnă cafea. Ministrul 
aviaţiei răsfoi informaţiile financiare ale companiei chimice, 
dar nu reuşi să se concentreze. Din tabelele cu cifre îi 

răsărea fără încetare în faţa ochilor imaginea lui Reinhard 
Ernst dus din Cancelarie de doi ofiţeri Gestapo, pe chipul 
colonelului - de altfel enervant de liniştit - plutind un aer de 
confuzie şi de înfrângere. 

O fantezie frivolă, mai degrabă, furnizându-i în schimb un 
oarecare subiect de distracţie, câtă vreme hăpăia un uriaş 
platou cu cârnaţi şi ouă. 

CAPITOLUL DOUĂZECI ȘI UNU 


Într-un apartament spaţios, dar prăfuit şi neîngrijit, de pe 
strada Krausen, construit în zilele lui Bismarck şi ale lui 
Wilhelm, jumătate de kilometru la sud-est de clădirile 
guvernamentale, doi tineri stăteau la o masă frumos 
decorată. Discutau în contradictoriu de ore în şir. Discuţia 
fusese lungă şi înfocată, pentru că subiectul era, nici mai 
mult, nici mai puţin, supraviețuirea lor. 

Ca în multe alte situaţii din acele zile, cea mai 
importantă problemă cu care se confruntau era cea a 
încrederii. 

Îi va salva acel bărbatul sau vor fi trădaţi şi vor plăti cu 
viaţa credulitatea lor? 

Zang, zang, zang... 

Kurt Fischer, cel mai în vârstă dintre cei doi frați cu păr 
auriu, spuse: 

— Încetează cu zgomotul ăla! 

Hans lovea cu un cuţit farfuria în care avea un măr 
decojit şi coaja de la brânză, rămăşiţele derizoriului lor mic 
dejun. El continuă zăngănitul timp de câteva clipe, apoi 
puse cuțitul pe masă. 

Cinci ani era diferenţa dintre cei doi fraţi, însă între ei se 
căscau prăpăstii care-i despărţeau cu mult mai tare. 

Hans spuse: 

— Ne-ar putea denunța pentru bani. Ne-ar putea denunța 
pentru că e otrăvit de nazism. Ne-ar putea denunța pentru 
că este duminică şi-şi face, pur şi simplu, hatârul de a 

denunța pe cineva. 

Asta era sigur, într-adevăr. 

— Şi, cum am mai zis, ce e atâta grabă? De ce azi? Mi-ar 
plăcea să o văd pe Ilsa din nou. Ţi-o aminteşti, nu? O, este 
la fel de frumoasă ca Marlene Dietrich. 

— Glumeşti, nu? spuse Kurt exasperat. Suntem îngrijoraţi 
de propria supravieţuire şi tu jeleşti o fată cu sânii mari pe 
care o cunoşti de mai puţin de o lună. 

— Am putea pleca mâine. Dar de ce nu după Olimpiadă? 
Sunt mulţi care vor pleca devreme de la Jocuri, vor renunţa 
la biletele pe-o zi. Am putea intra la Jocuri după-amiaza. 

Asta era, se pare, punctul vital al conflictului: Olimpiada. 
Prin viaţa unui tânăr chipeş ca Hans vor mai trece, cu 
siguranţă, multe Ilse. Ea nu era frumoasă în mod special şi 
nici prea strălucită (deşi părea de-a dreptul destrăbălată 
conform standardelor  naţional-socialiste). Dar ce-l 
preocupa cel mai mult pe Hans în legătură cu fuga lor din 
Germania era că pierdeau Jocurile Olimpice. 

Frustrat, Kurt oftă. Fratele său avea 19 ani, o vârstă la 
care mulţi bărbaţi deţineau poziţii de mare responsabilitate 
în armată sau în comerţ. Dar fratele său fusese mereu cam 
impulsiv şi visător şi, de asemenea, un pic cam leneş. 

Ce era de făcut? se gândi Kurt, preferând să reia 
dezbaterea în sinea lui. Mesteca o bucată de pâine uscată. 
Nu mai aveau unt de o săptămână. De fapt, nu prea mai 
aveau de mâncare deloc. Dar Kurt detesta să iasă din casă. 
În mod ironic, se simţea mult mai vulnerabil acolo, când, de 
fapt, era probabil mult mai periculos să te afli în 
apartament, de vreme ce acesta era cercetat cu 
certitudine, din când în când, de Gestapo sau SD. 

Se gândi din nou: totul până la încredere. S-o facă sau 
nu? 

— Ce-a fost asta? întrebă Hans, ridicând o sprânceană. 

Kurt îşi scutură capul. Vorbise tare, fără să îşi dea seama 

întrebarea le era adresată singurilor doi oameni care ar fi 
răspuns onest şi judecând în profunzime. Părinţii lor. Dar 
Albrecht și Lotte Fischer nu erau prezenţi. Social-democraţi, 
extrem de pacifişti, cuplul participase la o conferinţă 
mondială de pace la Londra cu două luni înainte. Chiar 
înainte însă de a reveni în ţară, aflară de la un prieten că 
numele lor se aflau pe o listă a Gestapoului. Poliţia secretă 
intenţiona să-i aresteze la Tempelhof, după ce vor fi venit. 
Albrecht făcuse două încercări de a se strecura în ţară 
pentru a-şi scoate fiii, o dată prin Franţa, iar a doua oară 
prin regiunea sudetă din Cehia. De fiecare dată i se 
interzisese intrarea, a doua oară fiind chiar pe punctul de a 
fi arestat. 

Găzduiţi la Londra, protejaţi de profesori ca ei şi lucrând 
ca translatori şi învăţători, îndureraţii părinţi reuşiseră să le 
transmită băieţilor câteva mesaje, cerându-le să plece. Însă 
paşapoartele lor fuseseră confiscate, iar cărţile de 
identitate marcate. Ei nu erau doar copiii unor pacifişti şi 
socialişti fervenţi, dar, se pare, Gestapoul le făcuse şi 
băieţilor dosare. Ei împărtăşeau credinţele politice ale 
părinţilor, iar poliţia consemnase faptul că frecventaseră 
cluburi ilegale de swing şi jazz, unde era cântată muzica 
negrilor americani, iar fetele fumau şi punch-ul era 
condimentat cu votcă rusească. Aveau şi prieteni care erau 
activişti. 

Extrem de subversiv. Arestarea lor era doar o problemă 
de timp. La fel şi riscul de a muri de foame. Kurt fusese dat 
afară de la serviciu. Hans îşi făcuse stagiul obligatoriu de 
şase luni în Reichsarbeitsdienst şi acum se întorsese acasă. 
Fusese alungat de la Universitate - Gestapoul avusese grijă 
şi de asta - şi, asemenea fratelui său, era şomer. Ar fi putut 
deveni foarte bine, în viitorul apropiat, boschetari în Piaţa 
Alexander sau în Piaţa Oranienburg. 

Şi astfel apăru problema încrederii. Albrecht Fischer 

reuşise să ia legătura cu un fost coleg, Gerhard Unger, de 
la Universitatea din Berlin. Pacifist şi socialist el însuşi, 
Unger îşi părăsise catedra nu mult după ce național- 
socialiştii ajunseseră la putere şi se întorsese la compania 
de dulciuri a familiei. Călătorea deseori peste graniţă şi, 
fiind împotriva lui Hitler fără rezerve, era mai mult decât 
fericit să ajute la trecerea ilegală a băieţilor dincolo de 
graniţele Germaniei, într-unul din camioanele companiei 
sale. In fiecare duminică dimineaţa, Unger pleca în Olanda 
să livreze bomboane şi să aducă înapoi ingredientele. 
Avându-i în vedere pe toţi vizitatorii care intrau în ţară 
pentru Olimpiadă, se gândeau că grănicerii vor fi 
suprasolicitaţi şi nu vor da atenţie unui camion comercial 
care părăseşte ţara conform unui program, cum o mai 
făcuse şi înainte. 

Dar puteau să-şi rişte totuşi vieţile având încredere în el? 

Aparent, nu aveau niciun motiv să n-o facă. Unger şi 
Albrecht fuseseră prieteni. Gândeau la fel. li urau pe 
naţional-socialiști. 

Cu toate acestea, în zilele acelea se găseau atât de 
multe scuze pentru trădare! Ar fi putut să-i denunțe pentru 
că era duminică... 

Şi mai exista un motiv pentru care Kurt Fischer ezita să 
plece. Băiatul era pacifist şi social-democrat în mare 
măsură datorită părinţilor şi prietenilor. Nu fusese niciodată 
foarte activ din punct de vedere politic. „Viaţa” însemna 
pentru el drumeţiile şi fetele, şi călătoriile, şi schiatul. Dar 
acum, că naţional-socialiştii veniseră la putere, era surprins 
să descopere în el o dorinţă puternică de a lupta, de a le 
deschide ochii oamenilor asupra intoleranţei şi a răului. 
Probabil, se gândea el, ar fi fost mai bine să rămână şi să 
dea cu ei de pământ. 

Dar erau atât de puternici, atât de vicleni! Şi atât de 
mortali... 

Kurt se uită la ceasul de pe polita căminului. Nu mai 
mergea. El şi Hans uitau mereu să-l întoarcă. Fusese treaba 
tatălui lor şi imaginea ceasului încremenit îl săgetă pe Kurt 
direct în inimă. Scoase ceasul de buzunar şi se uită să vadă 
cât este ora. 

— Trebuie să plecăm acum sau să-l sunăm să-i spunem 
că nu mergem. 

Zang, zang, zang... Cuţitul îşi reluă docănitul pe 
marginea farfuriei. 

Apoi o lungă tăcere. 

— Eu zic să stăm, spuse Hans. 

Se uită la fratele său cu speranţă. Ei doi erau mereu la 
întrecere, dar cu toate acestea fratele cel tânăr s-ar fi 
supus indiferent care ar fi fost decizia fratelui mai mare. 

„Dar voi decide corect?” 

Supravietuire... 

Kurt Fischer spuse în final: 

— Plecăm. la-ți bocceaua. 

Zang, zang... 

Kurt îşi puse ranița pe umeri şi îl privi sfidător pe fratele 
său. Dar starea de spirit a lui Hans se schimba ca vremea 
de primăvară. El izbucni deodată în râs şi făcu un semn 
către hainele lor. Aveau şorturi, cămăşi cu mânecă scurtă şi 
ghete de drumeţie. 

— la te uită la noi: vopseşte-ne în maro şi suntem din 
Hitlerjugend! 

Kurt nu putu să nu zâmbească. 

— Să mergem, camarade, folosi el, sarcastic, termenul 
utilizat şi de cei din SA, şi de cei din Hitlerjugend când se 
refereau la tovarăşii lor. 

Refuzându-şi o ultimă privire prin apartament, de frică să 
nu izbucnească în plâns, Kurt Fischer deschise uşa şi păşiră 
amândoi pe culoar. 

De partea cealaltă a holului, îndesata doamnă Lutz, o 

văduvă de război cu obrajii rotofei ca nişte mere, îşi curăța 
preşul de la intrare. Femeia era, de obicei, retrasă, dar 
uneori se mai oprea pe la uşile unor vecini - doar la cei 
care îi respectau standardele stricte de vecinătate, oricare 
ar fi fost acelea - pentru a le oferi din miraculoasele ei 
mâncăruri. Îi considera pe cei din familia Fischer prietenii ei 
Şi, de-a lungul anilor, le lăsase multe sufertaşe cu budincă 
de plămân, găluşte cu prune, tobă, castraveciori muraţi, 
sos de usturoi şi fidea cu măruntaie. De cum o văzu, Kurt 
începu să saliveze. 

— Aa, fraţii Fischer! 

— Bună dimineața, doamnă Lutz. Aţi început să 
gospodăriţi devreme. 

— Va fi şi azi caniculă, aşa am auzit Ah, ce bună ar fi o 
ploicică! 

— O, nu vrem ca ploaia să strice Olimpiada, spuse Hans 
cu o scânteie de ironic. Abia aşteptăm să o urmărim! 

Ea râse. 

— Nişte tolomaci alergând şi sărind îmbrăcaţi doar în 
lenjerie intimă! Cine are nevoie de ei când bietele mele 
plante mor de sete? la te uită la florile de barba-ţapului din 
faţa intrării! Şi begoniile! Acum, spune-mi, unde sunt 
părinţii voştri? Tot în călătoria aceea? 

— Da, la Londra. 

Problemele politice ale părinţilor lor nu erau cunoscute şi, 
cum era de înţeles, fraţii nu aveau chef să vorbească 
despre ele cu nimeni. 

— Au trecut câteva luni. Mai bine s-ar întoarce mai 
repede, altfel n-o să vă mai recunoască. Incotro vă duceţi? 

— Facem o plimbare. La Grunewald. 

— O, ce drăguţ e acolo! Şi mult mai multă răcoare ca-n 
oraş. 

Ea reîncepu să curețe meticulos covoraşul. 

Pe când coborau treptele, Kurt îi aruncă o privire fratelui 

său şi observă că pe chipul lui revenea cu rapiditate 
supărarea. 

— Ce se întâmplă? 

— Mi se pare că-ţi imaginezi că în oraşul ăsta dracul îşi 
face de cap, dar nu este deloc aşa. Sunt milioane de 
oameni ca ea. Făcu un semn în spate, către scările pe care 
coborâseră. Oameni buni, persoane amabile. Şi noi îi 
părăsim. Ca să plecăm unde? Undeva unde nu cunoaştem 
pe nimeni, ca să vorbim o limbă pe care abia de-o ştim, 
într-un loc unde nu avem de lucru, într-o ţară cu care am 
fost în război în urmă cu mai puţin de douăzeci de ani? Cât 
de bine crezi că vom fi primiţi? 

Kurt nu găsi niciun răspuns potrivit. Fratele său avea 
dreptate sută la sută. Şi s-ar mai fi găsit, probabil, alte zece 
motive împotriva plecării. 

Afară, scrutară strada în sus şi-n jos. Erau puţini oameni 
în ora aceea toridă şi nimeni nu le dădu atenţie. 

— Să mergem, spuse Kurt, apoi se repezi pe trotuar 
gândindu-se că, într-un fel, fusese sincer cu doamna Lutz. 

Mergeau la plimbare - numai că nu la vreun hotel rustic 
de prin pădurile îmbătătoare din vestul Berlinului, ci către o 
viaţă nouă și nesigură, pe un tărâm cu totul şi cu totul 
necunoscut. 


Sări în picioare când telefonul său începu să sune. 

Sperând să fie doctorul legist care examina cazul de pe 
Aleea Dresda, înşfăcă receptorul. 

— La telefon Kohl. 

— Vino la mine în birou, Willi! 

Cling! 

Un moment mai târziu, cu inima bătând din răsputeri, 
străbătea holul către biroul lui Friedrich Horcher. 

Ce-o fi asta? Şeful inspectorilor se afla la sediu într-o 
dimineaţă de duminică? Aflase cumva Peter Krauss că 

inspectorul Kohl fabricase povestirea despre Reinhard 
Heydrich şi Gottburg (tipul era originar din Halle) pentru a 
salva martorul, pe brutarul Rosenbaum? Il auzise oare 
cineva pe când îi spunea lui Janssen cine ştie ce remarcă 
nechibzuită? Ordonase cineva de mai sus ca inspectorul 
care se ocupă de evreii morţi în Gatow să fie mustrat 
oficial? 

Kohl intră în biroul lui Horcher. 

— Domnule? 

— Intră, Willi. 

Se ridică şi închise uşa, făcându-i semn lui Kohl să se 
aşeze. 

Inspectorul se supuse. Se uită în ochii şefului său, aşa 
cum le spusese fiilor săi să procedeze atunci când se uitau 
la altă fiinţă umană cu care ar fi putut avea dificultăţi de 
comunicare. 

Se aşternu tăcerea, în vreme ce Horcher se aşeză din 
nou şi începu să se legene înainte şi înapoi în somptuosul 
său fotoliu de piele, jucându-se absent cu banderola 
sângerie de pe braţul său stâng Era unul dintre puţinii 
funcţionari superiori ai Poliţiei Criminale care chiar purta o 
banderolă la Alex. 

— Dosarul crimei de pe Aleea Dresda... te ţine ocupat, 
nu-i aşa? 

— Este un caz interesant. 

— Mi-e dor de zilele în care făceam investigaţii, Willi! 

— Da, domnule. 

Horcher îşi aşeză meticulos hârtiile pe birou. 

— Te vei duce la Jocuri? 

— Mi-am luat bilete de acum un an. 

— Da? Copiii tăi abia aşteaptă, nu? 

— Într-adevăr. Şi soţia mea la fel. 

— Aha, bine, bine... 

Horcher nu auzea nimic din ce spunea Kohl. Tăcerea 

păru şi mai adâncă, pentru o clipă. El îşi mângâie mustaţa 
ceruită, după cum era obişnuit să facă atunci când nu se 
juca cu banderola sângerie. Apoi spuse: 

— Uneori, Willi, este necesar să faci lucruri dificile, nu 
eşti de acord? Ş 

Horcher îi cviti privirea când îi spuse asta. Îngrijorat, Kohl 
se gândi: „lată de ce tipul nu va avansa prea mult în Partid, 
nu e în apele lui când trebuie să dea veşti proaste”. 

— Da, domnule. 

— Persoanele  stimabilei noastre organizații s-au 
interesat, când şi când, de tine. 

Ca şi Janssen, Horcher era incapabil să fie sarcastic. 
Cuvântul „stimabilă” trebuie să fi fost adevărat, deşi era un 
mister la care organizaţie făcea el referire, data fiind 
ierarhia incomprehensibilă a poliţiei. Spre stupefacţia sa, 
află răspunsul când Horcher continuă: 

— SD are un dosar destul de serios în ceea ce te 
priveşte, cu totul independent de dosarul făcut de Gestapo. 

Aceste cuvinte îl îngheţară pe Kohl până-n măduva 
oaselor. Toţi funcţionarii guvernamentali puteau fi siguri că 
au dosar la Gestapo. Ar fi fost insultător să nu aibă. Dar la 
SD, care era serviciul secret de elită al SS-ului? Şi ai cărui 
lider era nimeni altul decât Reinhard Heydrich în 
persoană?! Aşadar, povestea pe care i-o depănase lui 
Krauss despre oraşul de baştină al lui Heydrich îl izbea 
acum în plină figură. Şi toate acestea pentru a salva un 
brutar evreu, pe care nici măcar nu-l cunoştea. 

Respirând greu, umezindu-şi pantalonii cu palmele 
transpirate, Willi Kohl încuviinţă ameţit, văzând cum 
sfârşitul carierei - şi poate chiar al vieţii sale - începe să se 
deruleze în faţa sa. 

— Au fost discuţii despre tine, se pare, la nivel înalt. 

— Da, domnule. 

Spera ca vocea să nu-i tremure. Îşi aţinti ochii în privirea 

lui Horcher, care - după câteva secunde electrice - şi-o 
retrase şi începu să examineze un bust de bachelită al lui 
Hitler aflat pe masa de lângă uşă. 

— S-a ivit ceva şi, din nefericire, nu am putut face nimic 
în legătură cu asta. 

Nici nu s-ar fi aşteptat la vreun ajutor din partea lui 
Friedrich Horcher, care nu numai că era doar un ofiţer al 
Poliţiei Criminale, cel mai de jos rang al Sipo, ci era, în 
acelaşi timp, şi un laş recunoscut. 

— Da, domnule, despre ce este vorba? 

— Se doreşte... de fapt s-a ordonat ca tu să ne reprezinţi 
la ICPC în Londra, în luna februarie. 

Kohl dădu din cap încet, aşteptând continuarea. Dar nu, 
se pare că aceasta fusese întreaga salvă de ştiri proaste. 

Comisia Internaţională a Poliţiei Criminale (ICPC), fondată 
prin anii 1920 la Viena, era o reţea de cooperare a forţelor 
polițienești din întreaga lume. Schimbau informaţii despre 
crime, criminali şi tehnici de aplicare a legilor cu ajutorul 
publicaţiilor, telegramelor şi radioului. Germania era 
membră a organizaţiei şi Kohl era fericit să afle că, deşi 
America nu era, la conferinţă participau şi reprezentanţi 
FBI, pentru a analiza posibilitatea înscrierii în comisie. 

Horcher îşi inspectă biroul, la a cărui suprafaţă se holbau 
de asemenea şi Hitler, Göring şi Himmler, spânzurați pe 
perete, în ramele lor de lemn. Kohl trase aer în piept de 
câteva ori pentru a se linişti. Spuse: 

— Ar fi o onoare. 

— Onoare? 

Horcher se încruntă. Se aplecă în faţă spunând în şoaptă: 

— Ce generos din partea ta! 

Kohl înţelese ironia superiorului său. Participarea la 
conferinţă ar fi putut fi o pierdere de timp. Graţie 
zgomotoasei propagande naţional-socialiste conform căreia 
Germania era o ţară care se bizuia pe propriile-i forţe, 

ultimul lucru de care avea nevoie Hitler era o alianţă 
internaţională pentru diseminarea informaţiilor. Acesta era 
motivul pentru care Gestapo” era acronimul pentru „poliţia 
secretă a statului”. 

Kohl era trimis ca simplu figurant, mai degrabă pentru a 
păstra aparențele. Niciun alt ofiţer cu grad mai înalt nu ar îi 
îndrăznit să participe - pentru un oficial naţional-socialist, 
părăsirea ţării pentru două săptămâni însemna că era 
posibil ca locul său de muncă să fie ocupat de altcineva 
până la întoarcere. Dar Kohl, de vreme ce era mai degrabă 
o albină lucrătoare, neavând nicio intenţie să urce în 
ierarhia Partidului, putea să dispară paisprezece zile şi să 
se întoarcă fără pericol - mă rog, în afara consecinţei 
mărunte că o duzină de dosare ar fi fost întârziate, iar 
violatorii şi asasinii ar fi putut fi eliberaţi. 

Ceea ce nu era problema lor, desigur. r 

La reacția detectivului, Horcher se simţi uşurat. Intrebă 
însuflețit: 

— Când a fost ultima ta vacanţă, Willi? 

— Heidi şi cu mine mergem frecvent la Wannsee şi în 
Pădurea Neagră. 

— Voiam să spun peste hotare. 

— Ah, da... acum câțiva ani. In Franţa. Şi o călătorie la 
Brighton în Anglia. 

— Ar trebui să-ți iei şi soția la Londra. 

Simpla sugestie a fost suficientă pentru a-l face pe 
Horcher să simtă că şi-a ispăşit vina; după ce chibzui o 
clipă, el îi spuse lui Kohl: 

— Mi s-a spus că preţul biletelor de feribot şi de tren este 
chiar rezonabil în acea perioadă a anului. Făcu o altă 
pauză. Deşi, desigur, vom acoperi cheltuielile de drum şi de 
cazare. 

— Foarte generos. 

— Repet, îmi pare rău că trebuie să porţi crucea asta în 
spinare, Willi! Dar vei mânca şi vei bea bine. Berea 
britanică este mult mai bună decât se vorbeşte. Şi poţi 
vedea Turnul Londrei! 

— Da, mi-ar plăcea. 

— Ce desfătare! Turnul Londrei, repetă şeful inspectorilor 
cu entuziasm. Ei bine, să ai o zi bună, Willi! 

— O zi bună şi dumneavoastră, domnule! 

Străbătând holurile misterioase şi posomorâte, în ciuda 
coloanelor de lumină răsfrânte din lambriurile de stejar şi 
din marmură, Kohl reveni în biroul său, liniştindu-se încetul 
cu încetul. 

Se trânti greoi pe scaun şi se uită la cutia cu probe şi la 
notele referitoare la incidentul din Aleea Dresda. 

Apoi, ochii săi alunecară pe un dosar care se afla alături 
de cutia de probe. Ridică receptorul telefonului şi îi ceru 
operatoarei din Gatow să-i facă legătura cu o reşedinţă 
privată. 

— Da? îi răspunse prudent vocea unui bărbat tânăr, 
neobişnuit, pare-se, să primească telefoane duminică 
dimineaţa. 

— Jandarmul Raul? întrebă Kohl. 

O pauză. 

— Da. 

— Sunt inspectorul Willi Kohl. 

— A, da, domnule inspector. Heil Hitler. Îmi telefonaţi 
acasă. Duminica. 

Kohl chicoti. 

— Aşa e. lertare pentru deranj. Te sun referitor la 
raportul despre scena crimei în cazul împuşcăturilor din 
Gatow şi în cel cu muncitorii polonezi. 

— lertaţi-mă, domnule, nu prea am experienţă. Raportul, 
sunt sigur, e mult mai prost decât cele cu care sunteţi 
obişnuit. Desigur, nu e de calitatea celor pe care le puteţi 

face dumneavoastră. L-am făcut cât de bine am putut. 

— Vrei să spui că raportul este complet? 

Altă ezitare, mai lungă decât prima. 

— Da, domnule. Şi a fost depus pe biroul comandantului 
de jandarmi Meyerhoff. 

— Înţeleg... Când s-a întâmplat asta? 

— Ultima zi de miercuri, cred. Da. Aşa e. 

— Comandantul l-a citit? 

— Am observat un exemplar pe biroul său vineri seara. 
Am cerut, de asemenea, să vă fie trimisă o copie şi 
dumneavoastră. Mă miră că n-aţi primit-o încă. 

— Bine, voi încerca să lămuresc problema asta cu 
superiorul tău... Spune-mi, Raul, eşti mulţumit de modul în 
care ai procesat locul crimei? 

— Cred că am făcut o treabă temeinică, domnule. 

— Ai ajuns la vreo concluzie? îl întrebă Kohl. În acest 
stadiu al investigaţiei, nu e deloc deplasat să speculăm. 

Tânărul spuse: 

— Tâlhăria nu pare să fie motivul? 

— Dumneata mă întrebi pe mine? 

— Nu, domnule. Vă spun concluzia. Mă rog, speculaţia. 

— Bun. Le-a luat cineva lucrurile? 

— Banii lor au dispărut. Însă bijuteriile şi celelalte efecte 
nu au fost luate. Unele dintre ele păreau chiar destul de 
valoroase. Cu toate că... 

— Continuă... 

— Lucrurile erau asupra victimelor atunci când au fost 
aduse la morga noastră. Îmi pare rău să declar că efectele 
personale au dispărut după aceea. 

— Asta nu mă interesează şi nici nu mă surprinde. Ai 
găsit vreun indiciu care să demonstreze că i-ar fi duşmănit 
cineva? Pe oricare dintre ei? 

— Nu, domnule, cel puţin nu în cazul familiilor din Gatow. 
Erau tăcuţi, munceau din greu, erau persoane decente, 

după cum se pare. Evrei, da, dar nu erau practicanți ai 
religiei lor. Nu făceau parte, desigur, din Partid, însă nu 
erau nici disidenţi. În ceea ce-i priveşte pe muncitorii 
polonezi, aceştia plantau copaci pentru Olimpiadă şi 
sosiseră aici din Varşovia cu doar trei zile înainte de a fi 
asasinați. Nu erau nici comunişti şi nici agitatori, din 
informaţiile noastre. 

— Mai ai vreo idee? 

— A fost vorba despre doi sau trei asasini. Am urmărit 
amprentele de tălpi, aşa cum m-aţi instruit. In ambele 
incidente, aceleaşi urme. 

— Ce tip de armă au folosit? 

— Nu am nicio idee, domnule. Cartuşele gloanţelor 
dispăruseră înainte ca eu să ajung. 

— Dispăruseră? O avalanşă de asasini conştiincioşi, pare- 
se. Ei bine, gloanţele de plumb ne vor spune mai multe. Ai 
recuperat vreunul nedeformat? 

— Am verificat locul cu atenţie, dar nu am găsit niciunul. 

— Cu siguranţă legistul a recuperat vreunul. 

— L-am întrebat, domnule, dar mi-a spus că nu a găsit 
niciunul. 

— Niciunul? 

— Îmi pare rău, domnule. 

— Nu sunt supărat pe dumneata, jandarm Raul. 
Dumneata faci cinste profesiei. Şi iartă-mă că te-am 
deranjat acasă. Ai copii? Cred că aud un copilaş plângând 
pe-acolo pe undeva. Eu l-am trezit? 

— Pe ea, domnule, că e fetiţă. Dar e suficient de mare. 
Am să-i spun despre onoarea de a fi trezită de un 
investigator atât de cunoscut ca dumneavoastră. 

— O zi bună. 

— Heil Hitler. 

Kohl aruncă telefonul în furcă. Era în ceaţă. Modul în care 
fuseseră înfăptuite aceste asasinate sugera un asasinat al 

SS, al Gestapoului sau al trupelor de asalt. Dar, dacă ar fi 
fost aşa, lui Kohl şi jandarmului li s-ar fi ordonat să înceteze 
de îndată investigația - cum li se spusese detectivilor de la 
Kripo să înceteze de îndată cercetările într-un caz recent 
referitor la piața neagră, atunci când firele descoperite în 
urma investigaţiei duseseră la amiralul Raeder din Marină 
şi la Walter von Braunchitsch, un ofiţer de armată superior. 

Nu le fusese retras cazul, dar li se puneau piedici. Ce 
sens avea ambiguitatea asta? 

Părea că, oricare le-ar fi fost motivaţia, asasinatele erau 
nişte ispite scoase în calea lui pentru a-i testa loialitatea. 
Oare sunase comandantul Meyerhoff la Kripo din ordinul 
SD, pentru a vedea dacă inspectorul va refuza să se ocupe 
de aceste cazuri de asasinat împotriva unor evrei şi 
polonezi? Ar putea fi la mijloc aşa ceva? 

Dar nu, nu, asta era deja paranoia. Se gândea la asta 
doar pentru că aflase de dosarul pe care-l avea SD despre 
el. 

Kohl putea să nu afle niciodată răspunsul la aceste 
întrebări, aşa că se ridică şi străbătu din nou holurile tăcute 
până în camera telexului, pentru a afla dacă nu cumva, 
printr-un alt miracol, colegii săi americani deciseseră să 
răspundă întrebărilor sale insistente. 


Rabla cu care mergeau, caldă ca un cuptor înăuntru, 
intră în Piaţa Wilhelm şi parcă pe o alee. 

— Cum mă adresez oamenilor? întrebă Paul. 

— Domnule, spuse Webber. Mereu „domnule”. 

— Nu sunt femei? 

— Ah, o întrebare bună, domnule John Dillinger! Da, s-ar 
putea să fie câteva. Dar nu sunt în poziţii oficiale, desigur. 
Sunt ca tine: secretare, femei de serviciu, funcţionare, 
dactilografe. Ar putea fi singure - femeile necăsătorite pot 
munci aşa că spune-le „domnişoară”. Şi poţi flirta puţin cu 

ele dacă vrei. N-ar fi deplasat pentru un muncitor, dar, în 
acelaşi timp, dacă le vei ignora, ele vor considera că 
doreşti doar să-ţi faci treaba cât mai degrabă şi să ajungi 
cât mai repede acasă, la masa de duminică. 

— Bat la uşi sau pur şi simplu intru? 

— Baţi mereu, explică Morgan. 

Webber dădu din cap. 

— Şi spun „Heil Hitler”? 

Webber îl luă peste picior: 

— Cât de des doreşti. Nu va merge nimeni la închisoare 
pentru că a spus asta. 

— Şi fac salutul ăla al vostru. Cu mâna în aer? 

— Nu e obligatoriu, spuse Morgan. Nu pentru un 
muncitor, îi reaminti: Şi nu uita cum pronunţi g-ul. Înmoaie- 
|. Vorbeşte ca un berlinez. Potoleşte suspiciunile dinainte 
de a apărea. 

In spatele camionetei încinse, Paul îşi dădu jos hainele şi 
îşi trase pe el salopeta pe care i-o adusese Webber. 

— Se potriveşte perfect, spuse acesta. Ti le-aș putea 
vinde dacă vrei să le păstrezi. 

— Otto, spuse Paul oftând. Examină actul de identitate 
ponosit, pe care era lipită poza unui bărbat care îi semăna. 

— Cine e tipul? 

— Există un depozit, nu prea folosit, unde Weimar-ul a 
depozitat dosarele soldaţilor care au luptat în război. Sunt 
milioane de dosare, desigur. Le folosesc uneori pentru a 
falsifica permise de trecere şi alte documente. Găsesc o 
fotografie care seamănă cu cel care cumpără documentele. 
Fotografiile sunt vechi şi uzate, dar la fel sunt şi cărţile 
noastre de identitate, pentru că trebuie să le avem la noi 
tot timpul. 

Se uită la fotografie şi apoi la Paul. 

— Acesta este un bărbat care a fost ucis la Argonne- 
Meuse. In dosarul lui se spune că a câştigat multe medalii 

înainte să moară. S-au gândit apoi să-i dea Crucea de Fier. 
Arăţi bine pentru un mort. 

Webber îi înmână apoi două permise de lucru, care îi 
deschideau calea către Cancelarie. Paul îşi lăsase propriul 
paşaport şi pe cel rusesc la pensiune, cumpărase un pachet 
de ţigări germane şi luase o cutie de chibrituri ieftine, 
nemarcate, de la Cafeneaua Ariană; Webber îl asigurase că 
va fi percheziţionat cu atenţie în faţa clădirii. 

— Uite. 

Webber îi înmâna un carnet, un creion şi un metru de 
tâmplărie răpănos. De asemenea, îi mai dădu o riglă mică 
de oţel, cu care ar fi putut forţa, la nevoie, uşa biroului lui 
Ernst. 

Paul privi la toate acestea, apoi îl întrebă pe Webber: 

— Chiar vor crede? 

— O, domnule John Dillinger, dacă vrei certitudini, cred 
te-ai apucat de meseria greşită. 

Scoase unul dintre trabucurile sale din frunză de varză. 

— Doar nu vrei să fumezi chestia aia aici, spuse Morgan. 

— Şi unde ai vrea s-o fumez? Pe scara de la intrarea în 
reşedinţa Fuhrerului, aprinzând chibritul de curul gărzilor 
SS? 

Aprinse trabucul şi făcu un semn cu capul către Paul. 

— Te vom aştepta aici. 


Hermann Göring străbătu clădirea Cancelariei de parcă 
ar fi fost moşia lui. Şi probabil că, într-o bună zi, chiar avea 
să fie. 

Ministrul îl iubea pe Adolf Hitler aşa cum îl iubea Petru pe 
Hristos. 

Dar lisus ajunsese, în cele urmă, prins în cuie pe un T din 
lemn, iar Petru preluase controlul asupra operaţiunii. 

Asta se va întâmpla în Germania, Göring ştia. Hitler era o 
creaţie nepământeană, unică în istoria lumii. Magnetic, 

genial dincolo de cuvinte. Şi tocmai de aceea nu va 
supravieţui până la bătrâneţe. Lumea nu-i acceptă pe 
vizionari şi nici pe salvatori. Lupul va fi mort peste cinci ani, 
iar Göring va jeli şi se va bate în piept, străpuns de o 
imensă şi autentică durere. Va lua apoi hăţurile în mâini în 
timpul prelungului priveghi. Apoi îşi va conduce patria în 
poziţia de cea mai importantă naţiune a lumii. Hitler 
spunea că acesta va fi un imperiu de o mie de ani. Dar 
Hermann Göring îşi va face regimul să dureze o eternitate. 

Deocamdată însă, obiective mai mărunte: măsuri tactice, 
ca să se asigure că el va prelua rolul Fuhrer-ului. 

După ce-şi termină ouăle şi cârnaţii, ministrul îşi schimbă 
hainele din nou (în mod normal schimba câte patru-cinci 
costume pe zi). Avea acum o uniformă militară de un verde 
flamboaiant, acoperită de şnururi, panglici şi decoraţii, 
unele câştigate, multe însă cumpărate. Se îmbrăcase astfel 
pentru că simţea în misiune. lar scopul său? Să prindă 
capul lui Reinhard Ernst pe perete (Göring era, la urma 
urmei, maestrul de vânătoare al Imperiului). 

Cu dosarul care dezvăluia ascendenţa evreiască a lui 
Keitel vârât sub braţ ca o cravaşa, străbătu cu paşi mari 
culoarele întunecoase. Intorcându-se după un colţ, se 
strâmbă de durere din cauza rănii - un glonţ primit în vintre 
în noiembrie 1923, în timpul Puciului de la berărie. Işi luase 
pilulele cu doar o oră înainte - nu putea trăi fără ele însă 
efectul analgezic începuse deja să dispară. Ah, probabil că 
farmacistul greşise concentraţia pilulelor. II va ocări pe 
tema asta mai târziu. 

Făcu un semn către gardienii SS şi intră în anticamera 
biroului liderului, zâmbindu-i secretarei. 

— Mi-a spus să vă las să intraţi imediat, domnule 
ministru. 

Goring străbătu cu paşi repezi covorul din hol, apoi intră 
în biroul Fuhrerului. Hitler stătea aplecat peste marginea 

biroului său, aşa cum făcea mai mereu. Lupul nu se simţea 
niciodată bine stând liniştit. El trebuia să se plimbe prin 
cameră, să se cocoaţe pe câte un scaun, să se legene 
înainte  şi-napoi, holbându-se pe ferestre. Sorbi din 
ciocolată, apoi puse ceaşca şi farfurioara pe birou şi făcu un 
semn solemn către cineva care stătea într-un fotoliu înalt. 
După care ridică privirea şi spuse: 

— A, domnule ministru al aviaţiei, intră, intră... 

Hitler culese de pe birou nota pe care i-o scrisese Göring 
mai devreme. 

— Trebuie să aflu mai multe despre asta. Este interesant 
că ai menţionat o conspirație... Camaradul nostru aici de 
faţă are, după cum se pare, ştiri asemănătoare... 

După ce străbătu jumătate din uriaşul birou, Göring clipi 
apoi se opri brusc văzându-l pe celălalt vizitator al Fuhrer- 
ului ridicându-se din fotoliu. Era Reinhard Ernst. Acesta 
dădu din cap şi-i zâmbi. 

— Bună dimineaţa, domnule ministru. 

Göring se făcu că nu-l vede şi-l întrebă pe Hitler: 

— O conspirație? 

— Intr-adevăr, spuse Hitler. Discutam despre proiectul 
colonelului, Studiul Waltham. Se pare că unele persoane 
care-l duşmănesc au falsificat informaţii despre asociatul 
său, profesorul doctor Ludwig Keitel. iți imaginezi? Au mers 
atât de departe încât au sugerat că profesorul este de 
origine evreiască. Te rog, stai jos, Hermann, şi spune-mi 
despre conspirația pe care ai descoperit-o tu. 


Reinhard Ernst se gândi că nu va uita niciodată expresia 
întipărită atunci pe faţa umflată a lui Hermann Göring; 
Ochii lui văzură cum gogoaşa roşcată de carne surâzătoare 
începe să fie cuprinsă de şoc. Un fanfaron pus la pământ. 

Ernst nu se simţi neapărat satisfăcut de lovitura dată, 
pentru că, după ce şocul trecu, chipul lui Göring se 

desfigură de ură. 

Fuhrer-ul nu părea să observe confruntarea tăcută dintre 
cei doi oameni ai săi. El alinie cu grijă câteva documente pe 
birou. 

— l-am cerut colonelului Ernst câteva informaţii în 
legătură cu studiul asupra armatei pe care-l întreprinde, 
informaţii pe care mi le va furniza mâine. 

O privire pătrunzătoare către Ernst, care dădu din cap şi-l 
asigură: 

— Bineînţeles, Fuhrer-ul meu. 

— Şi, pe când se pregătea, a aflat că cineva a falsificat 
dosarul rudelor profesorului doctor Keitel, precum şi pe cel 
al altora care lucrează cu guvernul. Oameni de la Krupp, 
Farben, Siemens. 

— Şi, rosti Ernst, am fost şocat să descopăr că lucrurile 
au mers chiar şi mai departe de atât. Ei au falsificat până şi 
dosarele unor rude şi străbuni ai multor oficiali proeminenţi 
ai Partidului. Au plantat informaţii în şi în jurul oraşului 
Hamburg, în special. Am decis să le distrug în mare parte, 
pe măsură ce dădeam de ele. Ernst îl măsură pe Göring din 
cap până-n călcâie: Unele minciuni se referă la persoane 
situate la cel mai înalt nivel. Sugestii de legături cu spoitori 
evrei, copii bastarzi şi alte asemenea. 

Göring se încruntă. 

— Teribil. 

Scrâşnea din dinţi - era furios nu numai din cauza 
înfrângerii suferite, ci şi din cauza aluziei lui Ernst că s-ar 
putea găsi, de asemenea, chiar şi în biografia ministrului 
aviaţiei ceva rădăcini evreieşti. 

— Cine ar face aşa ceva? 

Incepu să răsfoiască dosarul pe care-l adusese cu el. 

— Cine?  bolborosi Hitler. Comuniştii, evreii, social- 
democraţii! Eu însumi am fost incomodat în ultima vreme 
de catolici. Nu trebuie să uităm defel că ei sunt adversarii 

noştri. Este uşor să fie puşi la locul lor, ţinând cont de ura 
noastră comună faţă de evrei. Dar cine ştie? Avem atâţia 
inamici! 

— Avem, într-adevăr. 

Göring aruncă din nou o privire către Ernst, care întrebă 
dacă-i poate pune ministrului nişte cafea sau ciocolată. 

— Nu, mulţumesc, Reinhard, îl refuză el cu o voce rece. 

Ca soldat, Ernst învățase de timpuriu că, dintre toate 
armele din arsenalul militarului, cea mai eficientă este 
inteligenţa pură. lInsistase mereu să afle exact ce 
intenţiona să facă inamicul. Făcuse greşeala să-şi 
imagineze că spionii lui Göring nu monitorizau cabina 
telefonică aflată la câteva blocuri distanţă de Cancelarie. 
Din cauza acestei neglijenţe, ministrul aviaţiei aflase 
numele coautorului Studiului Waltham. Insă, din fericire, 
Ernst - chiar dacă părea nepriceput în arta intrigii - 
dispunea, oricum, de persoane de încredere plasate în 
locuri de unde ar fi putut fi folositori. Omul care-i furniza 
informaţii în mod constant lui Ernst în legătură cu tot ce se 
întâmpla la ministerul aviaţiei îi raportase cu o noapte 
înainte, chiar după ce curăţase cioburile unei farfurii cu 
spaghete şi pregătise o cămaşă curată pentru ministru, că 
Göring descoperise unele informaţii referitoare la bunica lui 
Keitel. 

Dezgustat de faptul că trebuie să joace un asemenea joc, 
dar conştient de riscul mortal la care-l expunea situaţia, 
Ernst plecase imediat să-l vadă pe Keitel. Profesorul doctor 
presupusese că legătura evreiască a femeii era adevărată, 
dar spusese că el nu mai avusese de-a face cu acea ramură 
a familiei de ani de zile. Ernst şi Keitel petrecuseră ore 
întregi noaptea trecută creând documente false, pentru a 
sugera că oameni de afaceri şi oficiali din guvern care erau 
arieni pursânge aveau de fapt rădăcini evreieşti. 

Singura dificultate care ameninţa stratagema lui Ernst 

era că trebuia să se asigure cumva că va ajunge la Hitler 
înaintea lui Göring. Însă una dintre tehnicile de război în 
care excela Ernst în domeniul planificării strategice militare 
era ceea ce el numea „lovitură fulgerătoare”. Prin aceasta 
înţelegea să se mişte atât de repede, încât inamicul să nu 
aibă timp să-şi pregătească apărarea, chiar dacă era cu 
mult mai puternic. Colonelul năvălise în biroul Fuhrer-ului 
devreme în acea dimineaţă şi devoalase conspirația, 
prezentându-şi falsurile. 

— Cu treaba asta vom merge până la capăt, spunea 
acum Hitler. Se îndepărtă de birou ca să-şi toarne o ceaşcă 
de cacao fierbinte şi să ia câteva bucăţi de zwieback de pe 
o farfurie. 

— Acum, Hermann, ce-mi poţi spune despre biletul tău? 
Ce ai descoperit? 

Cu un zâmbet lansat către Ernst, uriaşul refuză să se 
recunoască înfrânt. Işi scutură, în schimb, capul şi, cu o 
încruntătură crâncenă, spuse: 

— Am auzit de insubordonarea celor din Oranienburg. 
Lipsă totală de respect din partea gardienilor de acolo. Sunt 
îngrijorat că s-ar putea declanşa revolte. Aş vrea să 
recomand represalii. Represalii severe. 

Era o absurditate. Reconstruit în mare măsură de sclavi 
și redenumit Sachsenhausen, lagărul de concentrare era 
perfect securizat; nu exista defel riscul să se declanşeze 
vreo rebeliune. Prizonierii stăteau închişi în ţarc, cu 
ghearele tăiate ca nişte animale. Göring făcea aceste 
comentarii dintr-un singur motiv: ca să se răzbune, voia să 
arunce la picioarele lui Ernst o serie de morţi inocenți. 

Pe când Hitler se gândea la toate acestea, Ernst spuse 
neprotocolar: 

— Ştiu puţine despre lagăr, Fuhrer-ul meu, iar ministrul 
aviaţiei are dreptate. Trebuie să fim absolut siguri că nu 
există vreun adversar. 


361 


— Dar... Simt că eziţi, colonele, spuse Hitler. 

Ernst ridică din umeri. 

— Mă întreb doar dacă nu ar fi mai bine să trecem la 
astfel de represalii după Olimpiadă. Lagărul nu este 
departe de Satul olimpic, la urma urmei. Mai cu seamă că 
avem acum atâţia reporteri străini în oraş... ar fi chiar 
îngrozitor dacă asemenea poveşti ar ajunge la urechile lor. 
Cred că ar fi de preferat să ţinem lagărul cât se poate de 
secret până după aceea. 

Ernst observi încă din prima clipă că această idee nu-l 
încânta deloc pe Hitler. Dar, înainte ca Göring să poată 
protesta, Fuhrerul spuse: 

— Sunt de acord că aşa ar fi probabil cel mai bine. Să 
rezolvăm problema asta peste o lună sau două. 

„Când el şi Göring vor fi uitat deja această chestiune”, se 
gândi Ernst plin de speranţă. 

— Acum, Hermann, trebuie şi ştii, colonelul are multe 
alte știri bune. Britanicii au acceptat în întregime cotele 
noastre de vapoare şi submarine, conform tratatului de 
anul trecut. Planul lui Reinhard a funcţionat. 

— Ce noroc, bâigui Göring. 

— Domnule ministru al aviaţiei, ai adus dosarul acela 
pentru mine? 

Ochii Fuhrer-ului, cărora le scăpau puţine lucruri, se uitau 
la documentele de sub braţul lui Göring. 

— Nu, domnule. Nu contează. 

Fuhrer-ul îşi mai turnă nişte ciocolată şi se apropie apoi 
de modelul la scară al Stadionului Olimpic. 

— Veniţi, domnilor, şi priviţi aceste noi anexe. Sunt chiar 
drăguţe, nu credeţi? Elegante, aş spune. Imi place acest stil 
modern. Mussolini crede că el l-a inventat. Dar el este un 
hoţ, desigur, după cum bine ştim cu toţii. 

— Aşa e, Fuhrer-ul meu, spuse Göring. 

Ernst murmură şi el nişte cuvinte de aprobare. Ochii 

jucăusi ai lui Hitler i-l aduceau în minte pe Rudy, când 
băiatul îi arătase bunicului său un castel de nisip extrem de 
complex, construit de el anul trecut pe plajă. 

— Mi s-a spus că azi va fi mai cald ca oricând. Să 
sperăm, de dragul sesiunii noastre de fotografii, că aşa va 
fi. Colonele, vei purta uniformă? 

— Cred că nu, Fuhrer-ul meu. Sunt, la urma urmei, mai 
degrabă un funcţionar civil acum. Nu aş vrea să apar 
ostentativ în compania distinşilor mei colegi. 

Ernst privi cu atenţie macheta stadionului şi, cu mult 
efort, evită să se uite la uniforma pretențioasă a lui Göring. 


Biroul plenipotenţiarului pentru stabilitate internă - 
titulatură pictată cu ţepene caractere gotice - se afla la 
etajul al treilea al Cancelariei. Lucrările de renovare de la 
acel nivel păreau să se fi terminat în mare măsură, deşi 
mirosul de vopsea, ipsos şi lac plutea greu în aer. 

Paul intrase fără dificultăţi în clădire, deşi fusese cercetat 
scrupulos de doi gardieni înarmaţi cu puşti cu baionete. 
Documentele lui Webber se dovediseră eficiente, deşi fu 
oprit şi percheziţionat din nou la etajul al treilea. 

Aşteptă până când o patrulă trecu de el şi dispăru pe hol, 
apoi bătu respectuos în geamul jivrat al uşii biroului lui 
Ernst. 

Nu primi niciun răspuns. 

Răsuci mânerul şi descoperi că uşa era deschisă. 
Străbătu anticamera întunecoasă către uşa care ducea la 
biroul personal al lui Ernst. Se opri dintr-odată, îngrijorat de 
posibilitatea cu Ernst să fie totuşi acolo, de vreme ce 
lumina care venea pe sub uşă era atât de puternică. Bătu 
din nou şi nu-i răspunse nimeni. Deschise uşa şi descoperi 
că lumina aceea puternică era reflexia razelor de soare; 
biroul avea ferestrele către răsărit, iar lumina dimineţii 
năvălea torențial în cameră. In ceea ce priveşte uşa, el 

decise s-o lase deschisă. Închiderea ei ar fi fost probabil 
împotriva regulamentului şi i-ar fi băgat la bănuieli pe 
gardienii care-şi făceau rondul. 

Prima sa impresie a fost cea a dezordinii din birou: hârtii, 
broşuri, situaţii contabile, rapoarte oficiale, hărţi, scrisori. 
Toate acestea acopereau biroul lui Ernst şi o masă de mari 
dimensiuni aflată în colţ. Pe rafturi se aflau multe cărţi, în 
mare parte cărţi de istorie militară, aşezate, după cum se 
părea, cronologic, începând cu De Bello Gallico al lui Cezar. 
După tot ce-i spusese Käthe despre cenzura germană, fu 
surprins să descopere aici cărţi de şi despre americani şi 
englezi: Pershing”, Teddy Roosevelt, lord Cornwallis*, 
Ulysses S. Grant”, Abraham Lincoln“, lord Nelson”. 

In birou se mai afla un şemineu, gol în acea dimineaţă, 
desigur, şi curăţat cu peria. Pe marginea alb-neagră din 
marmură erau dispuse plăci cu decoraţiile de război, o 
baionetă, steaguri de bătălie, fotografii ale unui Ernst mai 
tânăr îmbrăcat în uniformă, alături de un bărbat corpolent 
cu o mustață fioroasă şi un coif cu vârf de metal. 


37 John Joseph zis Black Jack Pershing (1850-1948), general american 
care a condus forţele expediţionare americane din timpul Primului 
Război Mondial (n.tr.) 

38 Theodore „Teddy” Roosevelt (1858-1919) a fost al 26-lea preşedinte 
american (1901-1909) (n.tr.) 

3% Familie de nobili şi militari englezi, aflată în posturi de comandă în 
toate războaiele majore ale ultimelor secole, George Cornwallis-West a 
fost tatăl vitreg al lui Winston Churchill (n.tr.) 

4 Hiram Ulysses Grant (1822-1885) a fost al 18-lea preşedinte 
american, unul dintre personajele-cheie ale Războiului de Secesiune 
(n.tr.) 

4 Abraham Lincoln (1809-1865) a fost al 16-leapreşedinte american 
(n.tr.) 

42 Horaţio Nelson (1758-1805), amiral britanic cunoscut în istorie ca 
învingător în bătălia de la Trafalgar, în care a şi murit (n.tr.) 

Paul îşi deschise carneţelul în care desenase o duzină de 
planuri de cameră, apoi măsură cu pasul perimetrul biroului 
şi adăugă dimensiunile. Nu se obosi să le măsoare cu 
metrul; trebuia să fie credibil, nu exact. Mergând la birou, 
Paul se uită la lucrurile care se aflau acolo. Văzu câteva 
fotografii înrămate, îi înfăţişau pe colonel cu familia. Altele 
erau cu o brunetă chipeşă, probabil soţia lui, în alta erau 
trei personaje - un tânăr în uniformă alături de, pare-se, 
soţia sa şi un copil. Apoi alte două fotografii ale aceleiaşi 
tinere cu copilul, făcute la distanţă de câţiva ani şi mult mai 
recente. Paul îşi abătu privirea de la fotografii şi citi la 
repezeală zecile de documente de pe birou. Era gata să se 
întindă către una dintre grămezile de hârtii şi să cotrobăie 
prin ea, când se opri, alertat de un sunet - sau, mai 
degrabă, de o tăcere stranie. Intensitatea sunetelor care 
ajungeau la el se redusese, iar Paul se lăsă instinctiv în 
genunchi şi puse metrul pe podea, apoi începu să-l mute 
dintr-o parte a camerei într-alta. Ridică privirea şi văzu un 
bărbat care intra încet, uitându-se la el curios. 

Fotografiile de pe poliţa de deasupra căminului şi cele pe 
care persoana de contact a lui Morgan le arătase erau 
vechi de câţiva ani, dar nu încăpea nicio îndoială că 
bărbatul care stătea în faţa lui era Reinhard Ernst. 

CAPITOLUL DOUĂZECI ȘI DOI 


— Heil Hitler, spuse Paul. lertaţi-mă dacă vă deranjez, 
domnule. 

— Heil, răspunse bărbatul apatic. Cine eşti dumneata? 

— Sunt Fleischman. lau măsuri pentru covoare. 

— A, covoare... 

În cameră apăru o altă persoană, un gardian solid, 
îmbrăcat în uniformă neagră. li ceru lui Paul documentele, 
le citi atent, apoi se întoarse în anticameră punând un 
scaun chiar lângă uşa biroului. Ernst îl întrebă pe Paul: 

— Şi cât de mare este camera asta? 

— Opt pe nouă metri şi jumătate. 

Inima lui Paul batea cu putere. Aproape că spusese 
„larzi”. 

— Aş fi putut paria că e mai mare. 

—A, păi e mai mare, domnule. Eu mă refer la 
dimensiunile covorului. În general, mai ales cu podeaua 
aceasta atât de frumoasă, clienţii noştri vor să lăsăm un 
chenar din lemnul podelei la vedere. 

Ernst se uită la podea de parcă n-ar mai fi văzut până 
atunci lemnul de stejar. Işi scoase haina şi o agăţă într-un 
cuier din spatele biroului său. Se aşeză pe scaun 
rezemându-se de spătar, îşi închise ochii şi şi-i frecă. Apoi 
se aplecă în faţă, îşi puse nişte ochelari cu rame de sârmă 
pe nas şi începu să citească nişte documente. 

— Lucraţi duminica, domnule? întrebă Paul. 

— Ca şi dumneata, îi replică Ernst cu un chicot de râs, 

fără să-l privească. 

— Fuhrer-ul doreşte să termine renovarea clădirii. 

— A, cu siguranţă asta doreşte. 

Când se aplecă să măsoare o firidă din apropiere, Paul 
privi pieziş la Ernst, observându-i mâinile pline de cicatrice, 
ridurile din jurul gurii, ochii roşii, expresia care părea a 
cuiva în mintea căruia se zbat mii de gânduri şi care are pe 
suflet mii de greutăţi. 

Un sunet slab când Ernst îşi roti scaunul către fereastră, 
dându-şi jos ochelarii. Părea să absoarbă cu aviditate 
strălucirea şi căldura soarelui, cu evidentă plăcere, dar şi 
cu o urmă de regret, de asemenea, de parcă ar fi fost un 
om obişnuit să stea sub cerul liber, nu prea fericit că 
datoria îl transformase într-un sclav al biroului. 

— De când faci meseria asta, Fleischman? îl întrebă el 
fără să se întoarcă. 

Paul se ridicase în picioare, strângând carnetul sub braţ. 

— De-o viaţă, domnule. De la război. 

Ernst continuă să se încălzească la soare, lăsat ușor pe 
spate, cu ochii închişi. Paul se duse rapid către polita de 
deasupra şemineului. Baioneta era lungă. Era neagră şi nu 
mai fusese ascuţită de ceva vreme, dar încă putea să ia 
viaţa cuiva. 

— Şi-ţi place? întrebă Ernst. 

— Mi se potriveşte. 

Putea să smulgă într-o secundă lama cenușie şi să sară 
în spinarea lui Ernst, să-i omoare rapid. Mai omorâse cu 
lama înainte. Folosirea unui cuţit nu seamănă cu duelurile 
din filmele lui Douglas Fairbanks. Lama este, mai degrabă, 
o extensie mortală a pumnului. Un boxer bun este un bun 
cuţitar. 

Atingerea gheții... 

Dar cum s-ar descurca cu gardianul de afară? Acel om ar 
fi trebuit să moară şi el. Cu toate acestea, Paul nu omorâse 

niciodată gărzile celor pe care-i lichida, nici nu voia să 
ajungă în situaţia în care ar fi trebuit s-o facă. Ar putea să-l 
ucidă pe Ernst cu baioneta, apoi să-l culce pe gardian la 
pământ. Dar cu toţi soldaţii aceia care roiau pe-acolo, 
cineva ar fi putut auzi tărăboiul şi l-ar fi arestat. Pe de altă 
parte, se ordonase să facă tot posibilul ca moartea 
colonelului să se petreacă în public. 

— i se potriveşte, repetă Ernst. O viaţă simplă, fără 
conflicte şi fără alegeri dificile. 

Telefonul sună. Ernst ridică receptorul. 

— Da? Da, Ludwig, întâlnirea a decurs avantajos pentru 
noi... Da, da... Acum, spune-mi, ai găsit ceva voluntari? A, 
bine... Dar poate alţi doi-trei... Da, ne întâlnim acolo. Bună 
ziua. 

Punând telefonul în furcă, Ernst îl privi pe Paul, apoi privi 
către poliţa căminului. 

— Câteva amintiri. Am cunoscut militari toată viaţa şi 
părem cu toţii nişte hârciogi care strâng suvenire d-astea. 
Am mult mai multe acasă. Nu e ciudat că păstrăm amintiri 
despre evenimente atât de îngrozitoare? Uneori mi se pare 
o nebunie. 

Se uită la ceasul de pe birou. 

— Ai terminat, Fleischman? 

— Da, domnule, am terminat. 

— Am acum ceva de făcut în particular. 

— Vă mulţumesc că mi-aţi permis să vă deranjez, 
domnule. Heil Hitler. 

— Fleischman? 

Paul se întoarse în pragul uşii. 

— Eşti un om fericit că te ocupi de lucrurile care se 
potrivesc cu dorinţele şi cu felul tău de a fi. Se întâmplă 
atât de rar! 

— Presupun că da, domnule. Vă urez o zi bună. 

— Da, heil. 

Afară, în hol. 

Paul avea încă în minte, incandescente, chipul şi vocea 
lui Ernst. Cobora treptele, cu privirea înainte, mişcându-se 
încet, trecând invizibil printre oamenii de acolo, cei care 
purtau uniforme negre sau cenuşii, costume sau salopete 
de muncitori. Şi, peste tot, ochii severi, bidimensionali, 
holbându-se la el din picturile de pe pereţi: trinitatea cu 
nume gravate pe tăblițe de alamă, A. Hitler, H. Göring şi P.J. 
Goebbels. 

La parter, precedat de ecoul propriilor pași, făcu colţul 
către uşa strălucitoare de la intrare, care dădea în strada 
Wilhelm. Webber îi adusese ghete uzate, potrivite cu 
salopeta, doar că o ţintă străbătuse pielea flecului şi se 
hârşâia asurzitor la fiecare pas, fără să conteze cât de mult 
îşi strâmba Paul piciorul pentru a atenua zgomotul. 

Mai avea vreo douăzeci de metri până la ieşirea din 
clădire, care părea o explozie solară înconjurată de un 
halou. 

Cincisprezece metri. 

Zang, zang, zang... Şapte metri. 

Putea vedea acum afară şuvoiul de maşini care treceau 
pe stradă. 

Trei metri... 

Zang... zang... 

— Tu! Opreşte-te! 

Paul îngheţă. Se întoarse şi văzu un tip între două vârste, 
îmbrăcat într-o uniformă cenuşie, repezindu-se către el. 

— Ai coborât pe scările alea. Unde ai fost? 

— Eu am fost doar... 

— la, actele la control. 

— Am fost să iau măsuri pentru covoare, domnule, spuse 
Paul, scoțând din buzunar actele date de Webber. 

Ofiţerul SS se uită la repezeală prin ele, compară 
fotografia şi citi ordinul de lucru. Smulse metrul de 

tâmplărie din mâna lui Paul, de parcă ar fi fost o armă. 

Reveni la ordinul de lucru şi apoi ridică privirea. 

— Unde este permisul tău special? 

— Permis special? Nu mi s-a spus că am nevoie de unul. 

— Ca să ai acces pe scări, trebuia să ai unul. 

— Şeful meu nu mi-a spus asta. 

— Asta nu e treaba noastră. Toţi cei care ajung la etajele 
superioare au nevoie de un permis special. Ai legitimaţia cu 
membru de partid? 

— Eu... Nu am luat-o cu mine. 

— Nu eşti membru de partid? 

— Bineînţeles că sunt, domnule. Sunt un național- 
socialist loial, credeţi-mă. 

— Nu eşti un naţional-socialist loial dacă nu porţi 
legitimaţia cu tine. 

Ofiţerul îl percheziţionă, îi frunzări carnetul, se uită la 
schiţa camerelor şi la dimensiunile notate. Işi scutură capul. 
Paul spuse: 

— Urmează să revin săptămâna asta, domnule. Vă pot 
aduce atunci permisul special şi legitimaţia de partid. 
Adăugă: Şi atunci pot să vă măsor şi dumneavoastră biroul. 

— Biroul meu se află la parter, în secţiunea din spate, o 
zonă care nu este programată pentru renovări, spuse acru 
ofiţerul SS. 

— Un motiv în plus să puneţi în birou un covor persan de 
calitate. Din care se întâmplă să avem mai multe decât ne- 
au fost repartizate. Şi nu am avea altceva de făcut cu ele 
decât să le lăsăm să putrezească prin depozit. 

Bărbatul se gândi la spusele lui Paul. Apoi îşi consultă 
ceasul de la mână şi zise: 

— Nu am timp de asta. Sunt subofiţerul de securitate 
Schechter. Găseşti biroul meu dac-o iei în jos pe scări la 
dreapta. Numele este pe uşă. Acum ieşi, dar când te 
întorci, să ai cu tine permisul special că, de nu, te trimit în 


370 


Prinz Albrecht Strasse! 


Pe când cei trei părăseau Piaţa Wilhelm, din apropiere se 
auzi o sirenă. Paul şi Reggie Morgan priviră neliniştiţi pe 
ferestrele dubei, care puţea a varză şi a transpiraţie. 

Webber râse: 

— Este o ambulanţă. Liniştiţi-vă. 

O clipă mai târziu, de după colţ se ivi o salvare. _ 

— Cunosc sunetele tuturor maşinilor oficiale. In zilele 
astea este o deprindere foarte utilă. 

După câteva momente, Paul spuse liniştit: 

— L-am întâlnit. 

— L-ai întâlnit? Pe cine? întrebă Morgan. 

— Pe Ernst. 

Morgan căscă ochii. 

— Era acolo? 

— A venit în birou exact când am ajuns şi eu acolo. 

— Ah, ce ne facem? spuse Webber. Nu ne mai putem 
întoarce în Cancelarie. Cum vom afla unde se va duce? 

— O, am aflat deja asta, spuse Paul. 

— Da? întrebă Morgan. 

— Am avut timp să mă uit pe biroul lui înainte să ajungi. 
Va fi la stadion astăzi. 

— Care stadion? întrebă Morgan. Sunt cu duzinile în oraş. 

— Stadionul Olimpic. Am văzut un memorandum. Hitler 
se fotografiază cu oficialii de vârf ai Partidului în această 
după-amiază. Se uită la un turn cu ceas din apropiere. Dar 
avem doar câteva ore ca să mă plasez în dispozitiv. Cred că 
vom avem nevoie de ajutorul tău din nou, Otto! 

— A, te duc de îndată unde doreşti, domnule John 
Dillinger. Fac miracole... iar dumneata plăteşti pentru ele. 
De aceea suntem noi atât de buni parteneri, desigur. Şi, 
pentru că tot vorbeam despre asta, verzişorii mei 
americani, dacă nu vă supăraţi... 

În timp ce lăsă transmisia dubitei să huruie supraturată 
în viteza a doua, ridică mâna dreaptă cu palma în sus, până 
când Morgan îi puse acolo un plic. 

Imediat după aceea, Paul simţi cum Morgan îl scrutează 
din ochi. Îl întrebă: 

— Cum era Ernst? Pare cel mai periculos om din Europa? 

— Era politicos, preocupat, epuizat. Şi trist. 

— Trist? întrebă Webber. 

Paul dădu din cap, amintindu-şi ochii ageri, dar 
împovăraţi ai lui Ernst, ochii cuiva care se aştepta să 
depăşească grelele încercări prin care trecea. 

Soarele se ridică în cele din urmă peste clădiri... 

Morgan privi magazinele şi clădirile, şi steagurile de pe 
vastul bulevard Unter den Linden, apoi întrebă: 

— Ai vreo problemă? 

— Problemă? 

— Faptul că l-ai întâlnit te face să eziţi să... să 
îndeplineşti misiunea pentru care ai venit? E vreo 
diferenţă? 

Paul Schumann şi-ar fi dorit din tot sufletul să spună că 
este. Că a vedea pe cineva de aproape și a-i vorbi ar putea 
topi gheaţa, l-ar face să ezite să-i ia viaţa omului. Dar 
răspunse onest: 

— Nu. Nu e nicio diferenţă. 


Transpirau din cauza căldurii, iar Kurt Fischer, cel puţin, 
transpira şi din cauza fricii. 

Fraţii se aflau acum la două blocuri de piaţa unde urmau 
să-l întâlnească pe Unger, omul care ar fi trebuit să-i facă 
nevăzuţi în noua lor ţară, ducându-i alături de părinţii lor. 

Bărbatul căruia îi încredinţaseră vieţile lor. 

Hans se aplecă, apucă o piatră şi o făcu să sară pe 
suprafaţa Canalului Landwehr. 

— Termină! şopti aspru Kurt. Nu atrage atenţia asupra 

noastră. 

— Relaxează-te, frăţioare. Să arunci cu pietre în lac nu e 
ceva care să atragă atenţia. Toată lumea aruncă. 
Dumnezeule, ce căldură! Nu ne putem opri să luăm o bere 
de ghimbir? 

— A, tu crezi că suntem în vacanţă, nu-i așa? 

Kurt aruncă o privire în jur. Nu erau prea mulţi oameni în 
zonă. Era devreme, iar căldura era deja cumplită. 

— Ai văzut pe cineva care ne urmăreşte? îl întrebă 
fratele său, amestecând ironia cu mirarea. 

— Vrei să rămâi în Berlin? După toate astea? 

— Tot ce ştiu este că, dacă renunţăm la casă, n-o vom 
mai vedea vreodată. 

— Dacă nu renunţăm la ea, nu-i vom mai revedea 
niciodată pe mama şi pe tata. Probabil că nu vom mai 
vedea pe nimeni niciodată. 

Hans se ghemui şi luă o altă piatră. Reuşi s-o facă să 
salte de trei ori de astă dată. 

— la uite. Ai văzut? 

— Grăbeşte-te! 

Luară colţul şi ajunseră pe o stradă pe care erau instalate 
tarabele comercianților. Pe stradă şi pe aleile lăturalnice se 
aflau parcate mai multe camioane. Maşinile erau pline cu 
napi, sfeclă, mere, cartofi, păstrăvi de crescătorie, crapi şi 
ulei de cod. Nimic din alimentele foarte căutate: carne, ulei 
de măsline, unt şi zahăr. Chiar şi aşa, oamenii începuseră 
deja să se aşeze la coadă pentru a le lua pe cele mai bune 
(sau măcar cele mai puţin neatrăgătoare). 

— Uite, este acolo, spuse Kurt traversând strada şi 
îndreptându-se către un camion vechi, parcat în afara 
pieţei. 

Sprijinit de el, stătea un bărbat cu păr castaniu şi 
cârlionţat, fumând şi răsfoind un ziar. Ridică privirea, fi 
văzu pe băieţi şi dădu din cap aproape insesizabil. Aruncă 

ziarul în cabina camionului. 

Toate au legătură cu increderea... 

Şi uneori nu eşti dezamăgit. Kurt se îndoise că şoferul va 
veni. 

— Domnule Unger! spuse Kurt când ajunseră lângă el. Îşi 
strânseră mâinile cu căldură. Acesta este fratele meu, 
Hans. 

— Ah, seamănă perfect cu tatăl vostru. 

— Vindeţi ciocolată? întrebă băiatul uitându-se la 
camion. 

— Produc şi vând dulciuri. Am fost profesor, dar asta nu 
mai este o profesie care să merite osteneala. Oamenii 
învaţă când şi când, dar de mâncat dulciuri mănâncă 
mereu, ca să nu mai vorbim despre siguranţa politică. 
Putem vorbi mai târziu. Acum trebuie să ieşim din Berlin. 
Puteţi sta în cabină cu mine până în apropiere de frontieră. 
Apoi veţi urca într-un spaţiu din spate. Folosesc gheaţă ca 
să nu mi se topească ciocolata în zile ca acestea şi veţi sta 
sub scânduri, acoperiţi cu gheaţă. Nu vă faceţi griji, nu veţi 
muri îngheţaţi. Am făcut nişte găuri în spatele camionului, 
să poată intra pe acolo ceva aer cald. Trecem frontiera, așa 
cum o trec eu în fiecare săptămână, îi cunosc pe gardieni, 
le dau ciocolată. Nu m-au controlat niciodată. 

Unger se duse în spatele camionului şi închise trapa. 

Hans urcă în cabina camionului, luă ziarul şi începu să-l 
citească. Kurt se întoarse, îşi şterse fruntea şi aruncă o 
ultimă privire către oraşul în care-şi petrecuse întreaga 
viaţă, în ceața ridicată de căldură, părea un oraş italian; îi 
reamintea de o călătorie făcută la Bologna cu părinţii săi, 
când tatăl său ţinuse un curs de vară la vechea universitate 
de acolo. Tânărul se întoarse pentru a urca în camion lângă 
fratele său, când din mulţime se auzi un icnet colectiv. Kurt 
îngheţă, cu ochii căscaţi. 

Trei maşini negre frânară brusc, blocând camionul lui 

Unger. Din ele săriră şase oameni în uniforme negre SS. 
Nu! 

— Hans, fugi! strigă Kurt. 

Dar doi dintre soldaţii SS alergară la uşa camionului de 
pe partea pasagerului. Deschiseră violent uşa şi-l traseră 
pe fratele lui mai mic în stradă. El ripostă până când unul îl 
lovi în burtă cu bastonul. Hans icni şi încetă lupta, 
rostogolindu-se pe pământ şi strângându-se de burtă. 
Soldaţii îl ridicară în picioare. 

— Nu, nu, nu! strigă Unger. 

Atât el, cât şi Kurt fuseseră îmbrânciţi pe o parte a 
camionului. 

— Documentele! Goliţi-vă buzunarele. 

Cei trei făcură ce li se ordonase. 

— Băieţii Fischer, spuse comandantul SS, uitându-se pe 
actele lor de identitate şi dând din cap în semn că ştie 
despre ce este vorba. 

Cu lacrimile curgându-i pe obraji, Unger îi spuse lui Kurt: 

— Nu eu te-am trădat, îţi jur că nu! 

— Nu, nu el a făcut-o, spuse ofiţerul SS. 

Apoi îşi scoase Lugerul din toc, îi îndepărtă siguranţa şi-l 
împuşcă pe bărbat în cap. Unger se prăbuşi la pământ. Kurt 
icni de groază. 

— Ea a făcut-o, adăugă ofiţerul SS, făcând un semn către 
o femeie masivă, între două vârste, care se aplecase peste 
geamul uneia dintre maşinile SS. 

Vocea ei, plină de furie, urlă către băieţi: 

— Trădătorilor! Porcilor! 

Era doamna Lutz, văduva de război care locuia pe acelaşi 
etaj cu ei, femeia care cu puţin timp înainte le urase o zi 
bună! 

Şocat, holbându-se la corpul inert al lui Unger, din care 
curgeau încă şuvoaie de sânge, Kurt o auzi ţipând gâfâit: 

— Porci nerecunoscători! V-am urmărit, ştiu ce puneaţi la 

cale, ştiu cine a fost în apartamentul vostru. Voi scrie tot ce 
am văzut. L-aţi trădat pe Fuhrer-ul nostru! 

Comandantul SS se uita cu o grimasă iritată spre femeie. 
Făcu un semn către un ofiţer mai tânăr şi acesta o împinse, 
înapoi în maşină. 

— Eraţi, de ceva vreme, pe lista noastră, amândoi. 

— Nu am făcut nimic! 

Privind la sângele lui Unger, incapabil să-şi ia ochii de la 
balta purpurie din ce în ce mai mare, Kurt şopti: 

— Nimic, jur. Încercam doar să fim cu părinţii noştri. 

— Trecerea ilegală a frontierei, pacifism, activităţi 
împotriva Partidului... pentru toate acestea se dă pedeapsa 
capitală. 

Îl trase pe Hans mai aproape şi-i ţinti capul cu pistolul. 
Băiatul scânci: 

— Vă rog, nu! Vă rog!... 

Kurt făcu repede un pas înainte. Un gardian îl izbi în 
burtă şi el se îndoi din mijloc. Il văzu apoi pe comandant 
cum duce arma la ceafa fratelui său. 

— Nuu! 

Comandantul privi încruntat, apoi se aplecă în spate, ca 
să evite jetul de sânge şi carne. 

— Vă rog, domnule! 

Şi atunci, un alt ofiţer şopti: ` 

— Domnule, am primit ordine. In timpul Olimpiadei 
trebuie să ne abţinem. 

Făcu un semn către piață, apoi către lumea care se 
adunase, privind. 

— Ar putea fi prezenți străini, poate chiar reporteri. 

Ezitând un lung moment, comandantul murmură 
nerăbdător: 

— În regulă. Duceţi-i la Columbia Haus. 

Deşi începuse să fie ocolită în favoarea lagărului de la 
Oranienburg, cu mult mai nemilos de eficient şi mai puţin 

vizibil, Columbia Haus era în continuare cea mai cunoscută 
închisoare din Berlin. 

Ofiţerul făcu un semn către corpul lui Unger. 

— Şi aruncaţi chestia aia undeva. Aflaţi dacă era 
căsătorit şi, dacă a fost, trimiteţi-i soţiei cămaşa aia plină 
de sânge. 

— Da, domnule comandant. Cu ce mesaj? 

— Cămașa va fi mesajul. 

Comandantul îşi puse arma în toc şi se întoarse la 
maşina lui. Se uită scurt la fraţii Fischer, dar ochii săi 
priveau prin ei, de parcă ar fi fost deja morţi. 


— Unde eşti, Paul Schumann? 

Ca şi întrebarea lui de ieri către suspectul pe atunci 
anonim - Cine eşti? —, Willi Kohl o rostea şi pe aceasta cu 
voce tare, frustrat, fără speranţa de a primi un răspuns 
imediat. Inspectorul considerase că, dacă ştie numele 
bărbatului, ar putea grăbi rezolvarea cazului, dar nu era 
deloc așa. 

Kohl nu primise niciun răspuns la telegramele pe care le 
trimisese către Biroul Federal de Investigaţii şi către 
Comitetul Internaţional Olimpic. Primise un răspuns lapidar 
de la Departamentul de Poliţiei al oraşului New York, 
conform căruia urmau să cerceteze această problemă când 
cazul va fi „aplicabil”. 

Nu era un cuvânt cu care Kohl să fi fost familiarizat, dar 
când se uită în dicționarul  englez-german al 
departamentului, faţa îi fu brăzdată de un rictus furios. Pe 
tot parcursul anului trecut, simţise că reprezentanţii legii 
americani aveau reticenţe când se punea problema 
cooperării cu Kripo. Şovăielile erau explicabile, în parte, 
prin resentimentele naţional-socialiste existente în Statele 
Unite. Altele, de asemenea, credea el, ar fi putut să-şi aibă 
rădăcinile în răpirea copilului lui Lindbergh; Bruno 

Hauptmann scăpase din custodia poliţiei din Germania şi 
fugise în Statele Unite, unde omorâse copilul. 

Kohl trimisese şi o a două scurtă telegramă, în engleza 
sa  şchioapă, mulţumindu-le celor de la NYPD şi 
reamintindu-le cât de urgentă era soluţionarea rugăminţii 
sale. El îi alertă pe grăniceri, cerându-le să-l aresteze pe 
Schumann dacă ar fi încercat să părăsească ţara. Dar 
cererea sa ajunse doar în punctele importante de trecere a 
frontierei. 

Nici Janssen nu avusese mai mult succes cu a doua sa 
vizită în Satul olimpic. Paul Schumann nu avusese legături 
oficiale cu echipa americană. Venise la Berlin ca reporter, 
fără să se ştie cine-l patronează. Părăsise Satul olimpic cu o 
zi înainte. Nimeni nu-l mai văzuse de-atunci şi nici nu se 
ştia unde s-ar fi putut duce. Numele lui Schumann nu era 
pe lista celor care cumpăraseră recent muniţie Largo sau 
Modelo A, dar asta nu era o surpriză, de vreme ce nu 
ajunsese la Berlin decât vineri. 

Legănându-se în fotoliu, privind prin cutia cu probe, 
citindu-şi notele... Kohl îşi ridică privirea şi văzu că Janssen 
se oprise în pragul uşii, sporovăind cu alţi câţiva tineri 
inspectori asistenţi şi inspectori candidaţi îmbrăcaţi în 
uniforme. 

Kohl se încruntă la auzul rumorii ca de cafenea. 

Tinerii ofiţeri îl salutară. 

— Heil Hitler. 

— Heil, domnule inspector Kohl! 

— Da, da... 

— Ne îndreptam către conferință. Nu veniţi şi 
dumneavoastră? 

— Nu, bolborosi Kohl. Am de lucru. 

De când ajunsese Partidul la putere, în 1933, se 
organizau săptămânal seminarii de câte o oră asupra 
naţional-socialismului, în sala principală de conferinţe de la 

Alex. Participarea tuturor ofiţerilor Kripo era obligatorie. 
Lipsit de entuziasm, Kohl participa rareori. Ultima la care 
participase fusese cu doi ani înainte şi avea ca titlu „Hitler, 
pangermanismul şi rădăcinile fundamentalelor schimbări 
sociale”. Adormise. 

— Astăzi va veni însuşi liderul SD, Heydrich. 

— Nu suntem siguri, spuse un altul, entuziasmat. Dar s- 
ar putea să vină. Vă imaginaţi? Vom putea să-i strângem 
mâna! 

— După cum spuneam, am de lucru... 

Kohl se uită la chipurile lor tinere şi entuziaste. 

— Ai rezolvat ceva, Janssen? întrebă apoi. 

— Bună ziua, domnule inspector, îi spuse un alt tânăr 
ofiţer exuberant. 

leşiră zgomotoşi şi plecară pe hol. 

Kohl îşi fixă privirea încruntată asupra lui Janssen, care 
sări ca ars. 

— lertaţi-mă, domnule. S-au ataşat de mine pentru că şi 
eu sunt ataşat de... 

— De mine? 

— Ei bine, da. Domnule. 

Kohl făcu un semn în direcţia în care plecaseră tinerii. 

— Sunt membri? 

— De partid? Câţiva, da. 

Inainte ca Hitler să ajungă la putere, era ilegal ca un 
ofiţer de poliţie să fie membru al vreunui partid politic, Kohl 
spuse: 

— Nu ceda ispitei de a te înscrie, Janssen. Crezi că te va 
ajuta în carieră, însă nu e deloc adevărat. Nu va face decât 
să te blocheze şi mai tare în pânza lor de păianjen. 

— Nisipuri mişcătoare morale, îşi cită Janssen şeful. 

— Aşa e. 

— Oricum, cum aş putea intra? întrebă el pe un ton grav, 
apoi îi oferi unul dintre rarele sale surâsuri. Lucrul cu 

dumneavoastră nu-mi lasă timp deloc pentru manifestații. 

Kohl îi întoarse zâmbetul şi apoi spuse: 

— Deci, ce avem? 

— Rezultatele autopsiei în cazul Aleea Dresda. 

— Era şi timpul. 

Douăzeci şi patru de ore pentru o autopsie! Era de 
neiertat. 

Inspectorul candidat îi înmână şefului său un dosar 
subţire, în care se aflau doar două pagini. 

— Ce e asta? Medicul legist a făcut autopsia în somn? Mă 
rog, nu contează, murmură Kohl, apoi începu să parcurgă 
documentul. 

În primul rând, se afirma ceea ce se putea vedea și cu 
ochiul liber, aşa cum fac toate autopsiile, într-un limbaj 
compact, îmbâăcsit cu termeni de fiziologie şi morfologie: 
cauza morţii era o traumă severă la creier produsă de 
impactul unul glonţ. Nu avea boli sexuale, ceva gută, ceva 
artrită, fără răni de război. El şi Kohl aveau în comun 
inflamaţia articulației degetului mare de la picior, iar 
bătăturile de pe picioarele victimei sugerau că era un mare 
amator de plimbări. 

Janssen se uită şi el peste umărul lui Kohl. 

— Uitaţi, domnule, are un deget rupt care s-a sudat 
prost. 

— Nu ne interesează asta, Janssen. Este degetul mic, 
care este predispus să se rupă în diverse circumstanţe, 
spre deosebire de o rană care este unică şi ne-ar putea 
ajuta să înţelegem omul mai bine. Un incident recent ne-ar 
fi de mai mare ajutor, am putea face verificări la medicii din 
nord-vestul Berlinului pentru a afla indicii în legătură cu 
pacienţii lor dar această fractură este veche. 

Se întoarse la raport. Alcoolul din sânge sugera că 
bărbatul băuse ceva tărie nu cu mult înainte de a fi 
împuşcat. În stomac îi găsiseră pui, usturoi, verdeață, 

ceapă, morcovi, cartofi, un sos roşiatic oarecare şi cafea, 
toate digerate până la un punct care sugera faptul că 
victima luase masa cam cu o jumătate de oră înainte de 
moarte. 

— Ah, se aprinse Kohl, trecând cu creionul toate aceste 
amănunte în carnetul său jerpelit. 

— Ce este, domnule? 

— Aici e ceva ce ne interesează pe noi, Janssen. Chiar 
dacă nu putem fi siguri, se pare că victima a avut un meniu 
sublim la ultimul său prânz. Este vorba probabil de cog au 
vin, o delicatesă franţuzească care asociază puiul cu un 
atât de neaşteptat partener, vinul roşu. De obicei, un vin de 
Burgundia, cum ar fi de exemplu un strop de Chambertin. 
Nu întâlnim prea des aşa ceva, Janssen. Ştii de ce? Pentru 
că noi, germanii, facem o pişoarcă de vin roşu, iar 
austriecii, care fac minunate vinuri roşii, nu ne trimit prea 
mult. O, da, asta e bună. 

Se gândi o clipă, apoi se ridică şi se duse să cerceteze o 
hartă a Berlinului de pe peretele biroului. Găsi o pioneză şi 
o înfipse în dreptul Aleii Dresda. 

— A murit aici, la prânz, şi a mâncat la un restaurant, cu 
jumătate de oră înainte. Îţi aminteşti că era un mare 
amator de plimbări, Janssen: muşchii picioarelor, care mă 
fac să-mi fie rușine cu ale mele, şi bătăturile de pe tălpi. 
Aşa că, deşi ar fi putut lua un taxi sau tramvaiul până la 
întâlnirea sa fatală, putem presupune că a ajuns acolo pe 
jos. Ceea ce i-a permis o pauză de câteva minute, să 
fumeze o ţigară după prânz... îţi aminteşti că avea vârfurile 
degetelor pătate cu galben? 

— Nu prea, domnule. 

— Fii mai atent, atunci. Dându-i timp pentru o ţigară şi 
pentru ca apoi să-şi plătească nota şi să-şi savureze 
cafeaua, presupunem că s-a plimbat cu picioarele alea 
solide ale lui cam douăzeci de minute înainte să ajungă pe 

Aleea Dresda. Ce distanţă ar putea străbate în acest 
răstimp un pieton atât de sprinten? 

— Bănuiesc că vreun kilometru şi jumătate. 

Kohl se încruntă. 

— Cam aşa mă gândeam şi eu. 

Privi cu atenţie harta Berlinului şi desenă un cerc în jurul 
locului crimei. 

Janssen scutură din cap. 

— la te uită! Este imens. Trebuie să mergem cu 
fotografia la toate restaurantele din acest cerc? 

— Nu, doar la cele care au în meniu cog au vin şi, dintre 
acestea, doar la cele care au servit sâmbătă la prânz aşa 
ceva. O privire scurtă la orele de servire şi la meniul din 
faţa restaurantului ne vor spune dacă trebuie să mergem 
cu cercetările mai departe. Dar, chiar şi-aşa, este un efort 
uriaş şi încă unul care trebuie făcut imediat. 

Tânărul ofiţer se holbă la hartă. 

— Asta trebuie să facem noi doi, domnule? Le-am putea 
vizita doar noi doi pe toate? Cum aşa? 

Dădu din cap, descurajat. 

— Bineînţeles că nu putem. 

— Atunci? 

Willi Kohl se lăsă pe spate, iar ochii săi plutiră prin 
cameră. Apoi se opriră timp de câteva momente pe biroul 
său şi spuse: 

— Aşteaptă telegramele şi orice alt mesaj în legătură cu 
cazul, Janssen! 

Kohl îşi luă apoi pălăria Panama din cuierul aflat în colļul 
biroului. 

— În ceea ce mă priveşte, am o idee. 

— Unde veţi fi, domnule? 

— Pe urma unui pui franțuzesc. 

CAPITOLUL DOUĂZECI ȘI TREI 


Atmosfera de nelinişte care plutea deasupra celor trei 
oameni aflaţi în pensiune era ca fumul rece. 

Paul Schumann cunoştea prea bine această senzaţie - 
din momentele în care aştepta să păşească în ringul de 
box, încercând să-şi amintească tot ce ştia despre 
adversarul său, imaginându-şi schemele de apărare ale 
tipului, plănuind când să se eschiveze, când să se ridice pe 
vârfuri şi să trimită un sving sau o directă, gândindu-se 
cum să exploateze slăbiciunile adversarului şi cum să pună 
în valoare mai bine calităţile sale. 

O mai trăise, de asemenea, şi cu alte ocazii: ca 
mercenar, plănuind cum să-şi „declanşeze” victimele. 
Privind hărţile desenate în stilul său îngrijit, verificând de 
mai multe ori Coltul şi pistolul de rezervă, uitându-se peste 
informaţiile adunate în legătură cu programul, preferinţele, 
antipatiile, rutinele şi cunoştinţele victimei. 

Acesta era Înaintele. 

Durul, teribilul Înainte. Tăcerea care preceda asasinatul. 
Momentul în care procesa faptele, în mijlocul nerăbdării şi 
ai nervozităţii. Desigur, mai era şi frica. Nu scapi niciodată 
de ea. Oricum, nici cei mai buni dintre asasinii plătiţi nu 
scapă. 

Şi întotdeauna, amorţeala crescândă, cristalizarea inimii. 

Începea să atingă gheaţa. 

În camera întunecoasă, cu ferestrele închise şi perdelele 
trase - şi telefoanele scoase din priză, desigur, Paul şi 

Morgan studiau o hartă şi câteva zeci de fotografii ale 
Stadionului Olimpic aduse de Webber, alături de o pereche 
de pantaloni gri de flanel extrem de mototoliţi pentru 
Morgan (pe care, la început, americanul îi examinase cu 
scepticism, dar deciseră după aceea să-i păstreze). 

Morgan bătu cu degetul pe una dintre fotografii. 

— Unde vrei să...? 

— Te rog, un moment, îl întrerupse Webber. 

Se ridică şi începu să se plimbe prin cameră fluierând. 
Era într-o dispoziţie jovială - avea acum în buzunar o mie 
de dolari şi nu trebuia să-şi mai facă griji, cel puţin o 
vreme, pentru grăsime şi vopsea galbenă. 

Morgan şi Paul se uitară încruntaţi unul la altul. Germanul 
se lăsă în genunchi şi începu să scoată dintr-un dulap 
câteva discuri, pe care le puse în faţa unui gramofon 
ponosit. Făcu o grimasă: 

— A, un John Philip Sousa. Am căutat mereu, dar sunt 
atât de greu de găsit! 

Ridică apoi privirea către Morgan. 

— Uite, domnul John Dillinger aici de faţă mi-a spus că 
Sousa este american. Insă cred că a glumit. Te rog, spune- 
mi, şeful de formaţie este englez, nu-i aşa? 

— Nu, este american, spuse bărbatul cel subţirel. 

— Eu am auzit altceva. 

Morgan ridică o sprânceană. 

— Poate că ai dreptate. Poate că ar trebui să punem un 
pariu. O sută de mărci? 

Webber se gândi, apoi spuse: 

— Voi studia problema mai târziu. 

— Nu prea avem vreme de muzică, adăugă Morgan, 
uitându-se cum Webber studiază grămada de discuri. 

Paul spuse: 

— Dar cred că avem timp să acoperim cumva sunetele 
conversaţiei noastre. 

— Exact, spuse Webber. Şi vom folosi... Cercetă o 
etichetă... o colecţie din imperturbabilele noastre cântece 
germane de vânătoare. 

Se întoarse către gramofon şi puse acul în şanţul 
discului. O melodie viguroasă şi hârşâită umplu instantaneu 
camera. 

— Este „Vânătorul de cerbi”. Râse. Potrivită, ţinând cont 
de misiunea noastră. 

Mafioţii Luciano şi Lansky procedau la fel în America - de 
obicei, dădeau drumul la radio, pentru a acoperi 
conversațiile în cazul în care băieţii lui Dewey sau ai lui 
Hoover ar fi plantat microfoane în camerele unde organizau 
întâlnirile. 

— Aşa, deci ce spuneai? 

Morgan întrebă: 

— Unde are loc sesiunea de fotografii? 

— In memorandumul de pe biroul lui Ernst se spunea că 
în standul presei. 

— Uite aici, spuse Webber. 

Paul se uită cu atenţie la desen şi nu fu deloc mulţumit 
de ce vedea. Stadionul era imens, iar standul presei avea 
probabil 70 de metri lungime. Era amplasat la etaj, aproape 
de capătul sudic al clădirii. Ar fi putut să ia poziţie în 
standurile din nordul clădirii, dar asta ar fi însemnat un foc 
tras de la foarte mare distanţă, peste întregul complex. 

— Prea departe. O pală de vânt, distorsiunea ferestrei... 
Nu. Nu pot garanta o împuşcătură mortală. Şi aş putea lovi 
pe altcineva. 

— Deci? întrebă Webber aproape inert. Poate că poţi să-l 
ucizi pe Hitler. Sau pe Göring... De ce nu, este o ţintă la fel 
de mare ca un dirijabil! Şi un orb l-ar ochi. Se uită din nou 
peste hartă şi spuse: Poţi să-l loveşti pe Ernst când iese din 
maşină. Ce credeţi în legătură cu asta, domnule Morgan? 

După ce îl introdusese pe Paul în Cancelarie și îi 

asigurase apoi ieşirea, Webber câştigase suficientă 
încredere pentru a afla numele lui Morgan. 

— Dar nu ştim exact când şi unde va sosi, spuse Morgan 
apăsat. 

Erau o mulţime de alei şi de pasaje pe unde ar fi putut s- 
o ia. 

— Ar putea să nu folosească intrarea principală, continuă 
el. Nu putem anticipa asta, iar tu ar trebui să fii la adăpost, 
înainte ca el să ajungă acolo. Intregul panteon național- 
socialist se va aduna acolo, iar măsurile de securitate 
urmează să ia amploare. 

Paul cercetă în continuare harta. Morgan avea dreptate. 
Observă pe hartă că exista un pasaj subteran care părea să 
înconjoare întregul stadion, probabil pentru ca liderii să 
aibă accesul doar pe intrări şi ieşiri securizate. Ernst ar 
putea să nu iasă deloc. 

O vreme priviră harta în tăcere. Lui Paul îi veni o idee şi, 
atingând fotografiile, le-o explică: galeriile din spatele 
stadionului erau deschise. După ce părăsea camera presei, 
cineva trebuia să meargă fie la est, fie la vest pe acest 
coridor, apoi să coboare câteva rânduri de scări până la 
nivelul solului, unde se găsea o parcare, o stradă lată şi alei 
care duceau la gară. La circa 30 de metri de stadion, 
dominând parcarea şi şoseaua, se afla un ciorchine de 
clădiri mici, denumite pe hartă Clădiri de depozitare. 

— Dacă Ernst iese prin galerie şi coboară scările, îl pot 
împuşca din hala aia. Cea de-acolo. 

— Ai putea trage de acolo? 

Paul încuviinţă: 

— Da, cu uşurinţă. 

— Dar, după cum vorbeam, nu ştim dacă Ernst va sosi 
sau va pleca pe-acolo. 

— Poate că-l putem forţa să iasă pe acolo. Să-l alungăm 
ca pe o pasăre. 

— Dar cum? întrebă Morgan. 

Paul spuse: 

— ÎI chemăm noi! 

— ÎI chemăm? 

Morgan se încruntă. 

— Îi trimitem un mesaj în camera presei, spunându-i că 
este chemat de urgenţă. Că este cineva care vrea să-l vadă 
în particular în legătură cu o chestiune importantă. El o ia 
apoi pe coridor şi iese pe sub portal, chiar în faţa mea. 

Webber îşi aprinse una dintre ţigările sale de varză. 

— Dar ce mesaj ar putea fi atât de urgent pentru a-l face 
să întrerupă o întâlnire cu Fuhrer-ul, Göring şi Goebbels? 

— Din ceea ce ştim despre el, omul este obsedat de 
munca lui. Să-i spunem că există o problemă în legătură cu 
armata sau cu marina. Ştiu că asta-i va atrage atenţia. Ce 
spuneţi de Krupp ăsta, fabricantul de armament despre 
care ne-a spus Max? Ar putea să fie urgent un mesaj de la 
Krupp? 

Morgan dădu din cap. 

— Krupp. Da, aşa cred. Dar cum facem să-i parvină lui 
Ernst mesajul în timpul şedinţei foto? 

— A, e uşor, spuse Webber. Îi telefonez. 

— Cum? 

Bărbatul trase din trabucul său ersaiz. 

— Voi afla numărul unuia dintre telefoanele din camera 
presei şi voi da un telefon. Asta o fac eu însumi. Voi cere cu 
Ernst şi-i voi spune că la parter se află un şofer cu un 
mesaj. Un mesaj pe care trebuie să-l vadă doar el. De la 
Gustav Krupp von Bohlen în persoană. Voi suna de la un 
oficiu poştal, aşa că atunci când Gestapoul va cerceta - a 
şaptea zi după scripturi - pentru a descoperi de unde a 
venit telefonul, nu va exista nicio urmă care să ducă la 
mine. 

— Cum poţi afla numărul de telefon? întrebă Morgan. 

— Contacte. 

Paul îl întrebă cu cinism: 

— Chiar trebuie să mituieşti pe cineva ca să afli telefonul 
ăla, Otto? Bănuiesc că jumătate dintre jurnaliştii sportivi din 
Berlin au numerele biroului de presă. Ş 

— Ah, spuse Webber zâmbind de plăcere. Işi încercă 
engleza: Ai atins punctul sensibil. Apoi, reveni la limba sa 
maternă. Este adevărat, desigur. Dar cel mai important 
aspect al oricărei afaceri este să ştii pe cine poţi aborda şi 
ce preţ are. 

— In regulă, spuse Morgan exasperat. Cât? Şi, adu-ți 
aminte, nu suntem un sac fără fund. 

— Incă două sute. Ar fi bune mărcile. Şi pentru asta voi 
adăuga, fără plăţi suplimentare, şi un traseu care să vă 
ducă în stadion şi să vă scoată de-acolo, domnule John 
Dillinger. O uniformă SS întreagă. Poţi atârna puşca pe 
umăr şi poţi merge direct în stadion, ca Himmler însuşi, şi 
nimeni nu te va opri. Exersează „Heil” şi salutul hitlerist, 
aruncând o mână flască în aer, cum face ţapul ăsta pişăcios 
de Fuhrer. 

Morgan se încruntă. 

— Dar dacă-l prind deghizat în soldat, îl vor împuşca 
pentru spionaj. 

Paul aruncă o privire către Webber, apoi izbucniră 
amândoi în râs. Apoi şeful mafioţilor spuse: 

— Te rog, domnule Morgan. Prietenul nostru este pe cale 
să-l omoare pe ţarul armatei noastre naţionale şi dacă l-ar 
prinde îmbrăcat ca George Washington, șuierând Stars and 
Stripes Forever, tot l-ar împuşca destul de mortal, nu crezi? 

— Mă gândeam doar la modalităţile de a-l face să sară 
cât mai puţin în ochi, mormăi Morgan. 

— Nu, este un plan bun, Reggie, spuse Paul. După 
împușcătură vor duce oficialii la Berlin cât se poate de 
repede. Voi merge cu gardienii, pentru a-i proteja. Odată 

ajunşi în oraș, mă pierd în mulţime. 

După aceea, se va strecura în clădirea ambasadei de 
lângă Poarta Brandenburg şi le va da semnalul radio lui 
Andrew Avery şi lui Vince Manielli aflaţi în Amsterdam, care 
vor trimite avionul la aerodrom pentru el. 

Când ochii lor se întoarseră la hărţile stadionului, Paul 
decise că venise timpul. Spuse: 

— Vreau să-ţi spun că va mai veni cineva cu mine. 

Morgan se uită la Webber, care începu să râdă: 

— A, la ce te gândeşti? Că ar fi posibil să trăiesc în altă 
parte decât în grădina prusacă a Edenului? Nu, nu, voi 
părăsi Germania doar pentru a merge în rai! 

Paul spuse: 

— O femeie. 

Gura lui Morgan se strânse. 

— Femeia de aici. 

Făcu un semn către holul pensiunii. 

— Aşa e. Kâthe. 

Paul adăugă: 

— Ai verificat-o. Ştii că este curată. 

— Ce i-ai spus? întrebi americanul îngrijorat. 

— Gestapoul i-a luat paşaportul şi este doar o chestiune 
de timp până când o vor aresta. 

— E o chestiune de timp până când vor aresta o groază 
de nimeni de pe aici. Ce i-ai spus, Paul? repetă Morgan. 

— Doar povestea noastră de acoperire, cum că sunt 
jurnalist sportiv. Atâta tot. 

— Dar... 

— Ea vine cu mine, spuse Paul ferm. 

— Trebuie să sun la Washington sau pe senator. 

— Sună pe cine vrei. Vine cu mine. 

Morgan îl privi pe Webber. 

— Ah, eu am fost căsătorit de trei ori, poate de patru, 
spuse germanul. lar acum am un... aranjament destul de 

complicat. Nu te aştepta de la mine la sfaturi în probleme 
sufleteşti. 

Morgan scutură capul. 

— lisuse, parc-am fi înfiinţat o linie aeriană. 

Paul îl aţinti cu privirea pe camaradul său american şi 
spuse: 

— Incă o chestiune: la stadion voi avea ca act de 
identitate doar paşaportul rusesc. Dacă nu reuşesc, ea nu 
trebuie să afle ce s-a întâmplat, îi poţi spune ceva cum că a 
trebuit să plec? Nu vreau să creadă că am abandonat-o. Şi 
fă tot ce poţi s-o scoţi de-aici. 

— Desigur. 

— Ah, vei reuşi, domnule John Dillinger! Doar eşti 
cowboy-ul american cu testicule mari, nu-i aşa? 

Webber îşi şterse fruntea transpirata. Se ridică şi găsi trei 
pahare în dulap. Dintr-o sticlă turnă apoi nişte lichid 
limpede şi dădu paharele celorlalţi. 

— Şnaps austriac. Aţi auzit de el? Este cea mai bună 
licoare, bună pentru sânge, bună pentru suflet. Daţi-l peste 
cap, domnilor, şi apoi să mergem să schimbăm soarta 
bietei mele naţiuni. 


— Voi avea nevoie de cât de mulţi puteţi găsi, spuse Willi 
Kohl. 

Bărbatul aprobă prudent: 

— Nu e, de fapt, o problemă să-i găseşti. În general, sunt 
de găsit fără prea mare greutate. Problema e cât de ieşită 
din comun este această cerere. Nu există, de fapt, niciun 
precedent de acest fel. 

— Este ieşită din comun, fu Kohl de acord. Asta măcar e 
adevărat. Numai că şeful poliţiei, Himmler, a spus că acest 
caz este neobişnuit, dar unul foarte important. Alţi ofiţeri 
sunt ocupați prin tot oraşul cu chestiuni la fel de presante, 
ceea ce mă face să caut resurse. Aşa că am venit la 

dumneata. 

— Himmler? întrebă Johann Muntz. 

Bărbatul între două vârste stătea în pragul micii sale 
case de pe Grün Strasse, în Charlottenburg. Bărbierit, tuns 
şi purtând costum, arăta de parcă abia se întorsese de la 
biserică, duminică dimineaţa, o excursie riscantă dacă 
intenţionai să-ţi păstrezi slujba de director al uneia dintre 
cele mai bune şcoli din Berlin. 

— Da, după cum ştiţi, sunt autonomi. Complet 
independenţi. Nu le pot ordona nimic. Ar putea să mă 
refuze. Şi nu pot face nimic în privinţa asta. 

— Ah, doctore Muntz, vă cer doar ocazia de a face apel la 
ei, în speranţa că se vor oferi voluntari pentru a ajuta cauza 
justiţiei. 

— Dar astăzi este duminică. Cum aş putea să iau 
legătura cu ei? 

— Bănuiesc că nu e necesar decât să-l sunaţi acasă pe 
lider şi el va organiza întrunirea. 

— Foarte bine. O voi face, domnule inspector. 

Trei sferturi de oră mai târziu, Willi Kohl se afla în curtea 
din spate a lui Muntz, privind în faţă vreo două duzini de 
băieţi, mulţi dintre ei îmbrăcaţi în cămăşi brune, pantaloni 
şi şosete albe, cu cravate negre atârnând dintr-o bandă de 
piele legată în jurul gâtului. În cea mai mare parte, tinerii 
erau membri ai brigăzii Hitlerjugend din Şcoala Hindenburg. 
După cum îi amintise lui Kohl directorul şcolii, organizaţia 
nu era supervizată de adulţi. Membrii îşi alegeau propriii 
lideri şi aceştia erau cei care stabileau activităţile grupului, 
dacă plecau în drumeţie, jucau fotbal sau denunţau 
trădători. 

— Heil Hitler, spuse Kohl şi fu salutat imediat de un şir de 
mâini întinse şi de un ecou surprinzător de puternic la 
salutul lui. Sunt inspectorul detectiv Kohl de la Poliţia 
Criminală. 

Unele chipuri se luminară de admiraţie, iar altele 
rămaseră la fel de inerte ca faţa bărbatului acela gras şi 
mort din Aleea Dresda. 

— Am nevoie de asistenţa voastră pentru a promova 
naţional-socialismul. Este o chestiune de maximă prioritate. 

Se uită la un tânăr băiat blond, care se prezentase drept 
Helmut Gruber şi care, îşi aminti Kohl, era şeful brigăzii de 
la Hindenburg. Era mai scund decât cea mai mare parte a 
copiilor, dar avea încrederea în sine a unui adult. Privindu-l 
pe bărbatul mai în vârstă cu treizeci de ani decât el, ochii 
acestuia aveau o răceală de oţel când spuse: 

— Domnule, vom face tot ce este necesar pentru Fuhrer- 
ul nostru şi pentru patrie. 

— Foarte bine, Helmut. Acum, ascultaţi-mă. Puteţi crede 
că vă adresez o cerere ciudată. Am aici două teancuri de 
documente. In primul, avem harta zonei din jurul Grădinii 
Zoologice, în celălalt teanc, avem imaginea unui om pe 
care încercăm să-l identificăm. Sub imaginea acestui om 
avem numele unui anumit fel de mâncare, pe care acesta l- 
a comandat la un restaurant. Se numeşte cog au vin. Un 
nume franțuzesc. Nu trebuie să ştiţi cum se pronunţă. Tot 
ce trebuie să faceţi este să mergeţi la toate restaurantele 
din zona încercuită pe hartă şi să vedeţi dacă au avut 
deschis ieri şi dacă au felul acesta de mâncare în meniu. 
Dacă este aşa, atunci întrebaţi-l pe directorul restaurantului 
dacă-l recunoaşte pe bărbatul din imagine sau dacă-și 
aminteşte să-l fi văzut mâncând acolo recent. Dacă da, 
căutaţi-mă imediat, la sediul Poliţiei Criminale. Ce spuneţi, 
veţi face asta? 

— Da, domnule inspector Kohl, o vom face, anunţă şeful 
de brigadă Gruber, fără să se mai obosească să-şi întrebe 
camarazii. 

— Bine. Fuhrer-ul va fi mândru de voi. Vă voi distribui 
acum aceste hârtii. 

Făcu o pauză şi prinse privirea unui student din spate, 
unul dintre puţinii care nu purtau uniformă. 

— Incă ceva. E absolut necesar să păstraţi cu toţii 
discreţia asupra unui anumit lucru. 

— Să fim discreţi? se încruntă băiatul. 

— Da. Asta presupune că nu trebuie să spuneţi sub nici o 
formă un lucru pe care vi-l împărtăşesc acum. Am venit să 
vă cer ajutorul datorită fiului meu, Gunter, care se află în 
spate, acolo. 

Mai multe zeci de perechi de ochi se rotiră către băiat, pe 
care Kohl îl sunase acasă nu cu mult înainte şi-i spusese să 
vină la casa directorului. Gunter se înroşi ca racul şi privi în 
jos. Tatăl său continuă: 

— Bănuiesc că nu aveţi idee că fiul meu urmează să mă 
asiste în viitor în chestiuni importante de securitate a 
statului. Acesta este motivul, apropo, pentru care nu l-am 
putut lăsa să se alăture minunatei voastre organizaţii; 
prefer să rămână în culise, aşa cum e acum. Astfel va 
putea continua să mă ajute pentru gloria patriei noastre. Vă 
rog să păstraţi această informaţie pentru voi. Veţi face 
asta? 

Helmut căscă ochii tot mai tare privind în spate la 
Gunter, gândindu-se probabil la recentele jocuri „Arienii şi 
evreii” care, probabil, nu ar fi trebuit jucate. 

— Desigur, domnule inspector Kohl, spuse el. 

Kohl privi chipul fiului său şi zâmbetul lui reţinut de 
bucurie, apoi spuse: 

— Acum aşezaţi-vă pe un singur rând şi vă voi distribui 
documentele. Fiul meu şi liderul de brigadă Gruber vor 
stabili cum vă veţi împărţi munca. 

— Da, domnule. Heil Hitler. 

— Heil Hitler. 

Kohl se forţă să le răspundă cu un salut ferm, cu mâna 
întânsă la maximum. El le dădu celor doi băieţi 

documentele, adăugând: 

— Şi domnilor... 

— Da, domnule? răspunse Helmut, în poziţie de drepţi. 

— Atenţie la trafic. Uitaţi-vă cu atenţie când traversaţi 
strada. 

CAPITOLUL DOUĂZECI ȘI PATRU 


Bătu la uşă, iar ea-l lăsă să intre. 

Käthe părea ruşinată de camera ei din pensiune. Pereţi 
goi, nicio plantă, mobilă şubredă; ea (sau proprietarul) 
mutase toate lucrurile de mai bună calitate în camerele de 
închiriat. Nimic de aici nu părea că-i aparţine. Poate că-şi 
amanetase lucrurile. Razele soarelui luminau un covor 
şters, doar o mică şi palidă formă trapezoidală; lumina se 
reflecta dintr-o fereastră de peste alee. 

Apoi ea surâse feciorelnic şi-l cuprinse în braţe, 
sărutându-l cu poftă. _ 

— Miroşi a ceva diferit. Imi place. 

Îi adulmecă faţa. 

— Săpun de ras? întrebă el. 

— Poate că asta e, da. 

Se bărbierise cu un săpun descoperit la spălător, o marcă 
germană, şi nu cu Burma Shave, cum obişnuia, de teamă 
ca nu cumva vreun gardian de la stadion să simtă mirosul 
nefamiliar de săpun american şi să devină suspicios. 

— E drăguţ. 

El observă că pe pat nu se afla decât o singură valiză. 
Cartea lui Goethe stătea pe masa goală, pe care nu se mai 
afla decât o ceaşcă cu cafea slabă. La suprafaţă pluteau 
pete albe şi o întrebă dacă există ceva de genul lapte 
hitlerist, din vaci hitleriste. 

Ea izbucni în râs şi-i spuse că naţional-socialiştii aveau 
mulţi idioţi printre ei, dar, după ştiinţa ei, nu ajunseseră să 

creeze vaci surogat. 

— Chiar şi laptele real trebuie să se prindă dacă s-a 
trecut. 

EI îi spuse apoi: 

— Plecăm diseară. 

Ea dădu din cap, încruntându-se. 

— Diseară? Când ai spus „imediat” chiar că vorbeai 
serios! 

— Vreau să ne întâlnim aici la cinci. 

— Unde mergi acum? îl întrebă Käthe. 

— Trebuie doar să mai iau un interviu final. 

— Ei bine, noroc, Paul. Abia aştept să citesc articolul tău, 
chiar dacă este despre... o, probabil despre piaţa neagră, şi 
nu despre sport. 

li aruncă o privire cunoscătoare. Kâthe era o femeie 
deşteaptă, desigur; ea bănuise că avea alte afaceri aici 
decât scrisul reportajelor - probabil, cum făcea jumătate 
din oraş, să organizeze ceva afaceri semilegale. Şi-i trecu 
prin gând că ea acceptase deja o parte întunecată a sa - şi 
că nu ar fi prea supărată dacă i-ar spune, după toate cele, 
adevărul despre ce căuta el acolo. La urma urmei, 
duşmanul lui era şi al ei. 

O sărută încă o dată, gustând-o, mirosind liliacul, simțind 
presiunea pielii ei asupra lui. Descoperi însă că, spre 
deosebire de noaptea trecută, nu se simţea aţâţat defel. 
Acest fapt, însă, nu-l îngrijoră absolut deloc; lucrurile 
mergeau pe făgaşul normal. Gheaţa îl cuprinsese cu totul... 


— Cum ne-a putut trăda? 

Kurt Fischer răspunse întrebării fratelui său, scuturând 
disperat din cap. Şi el era devastat, gândindu-se la ce 
făcuse vecina lor. De ce, doamnă Lutz? Cea căreia îi 
duceau, cu ocazia fiecărui ajun al Crăciunului, o bucată 
mare din cozonacul mamei lor, fierbinte, deformat, 

supraîncărcat de nucă şi fructe confiate, doamna Lutz pe 
care părinţii lor o consolau când plângea la comemorarea 
capitulării Germaniei - zi în care îl comemora şi pe soţul ei 
mort în război, pentru că nimeni nu ştia cu exactitate când 
murise. 

— Cum a putut face asta? şopti Hans din nou. 

Dar Kurt Fischer era incapabil să răspundă. 

Dacă i-ar fi denunţat fiindcă plănuiau să împrăştie 
manifeste împotriva regimului sau pentru că ar fi atacat 
nişte membri Hitlerjugend, ar fi înţeles-o. Dar singurul lucru 
pe care şi-l doreau era să părăsească ţara al cărei 
conducător spusese: „Pacifismul este inamicul național- 
socialismului”. Ca atât de mulţi alţii, presupuse el, doamna 
Lutz fusese otrăvită de Hitler. 

Celula din închisoarea Columbia Haus avea cam trei 
metri pe trei, era construită din piatră cioplită rudimentar şi 
nu avea ferestre, ci doar o uşă sub forma unui grilaj de 
metal, prin care se vedea coridorul. Prin ziduri se infiltra 
apă şi băieţii auzeau în apropiere goana turbată a 
şobolanilor. In celulă lumina un singur bec fără abajur, în 
vreme ce pe coridor nu era niciunul, astfel că nu puteau 
vedea prea multe detalii din formele întunecoase care 
treceau din când în când pe-acolo. Uneori, gardienii erau 
singuri, alteori escortau prizonieri desculți, de la care nu se 
auzeau alte sunete decât un oftat ocazional, rugăminţi sau 
hohote de plâns. Alteori, tăcerea lor înfricoşată era mai 
terifiantă decât sunetele pe care le scoteau. 

Căldura era insuportabilă; din cauza căldurii începuse să- 
i mănânce pielea. Kurt nu putea înţelege de ce - erau în 
subteran şi ar fi trebuit şi fie răcoare. Apoi observi în colț o 
conductă din care se revărsa un şuvoi puternic de aer 
fierbinte. Gardienii îl evacuau dintr-un furnal, pentru a se 
asigura că prizonierii nu au nici cel mai mic moment de 
răgaz în infernul prin care treceau. 

— Nu ar fi trebuit să plecăm, murmură Hans. Ti-am spus 
eu. 

— Da, trebuia să fi rămas în apartament, asta ne-ar fi 
salvat. Vorbea cu o ironie amară. Până când? Până 
săptămâna viitoare? Pană mâine? Nu înţelegi că ne spiona? 
A văzut petrecerile, a auzit ce spuneam. 

— Cât timp vom sta aici? 

Şi cum ar fi putut cineva să răspundă la o asemenea 
întrebare, se gândi Kurt. Se aflau într-un loc unde fiecare 
moment era o eternitate. Stătea pe podea - nu aveai un alt 
loc unde să te cuibăreşti - şi privea absent în celula 
întunecoasă şi goală aflată de partea cealaltă a coridorului. 

Se deschise apoi o uşă și se auziră ghetele răsunând pe 
ciment. Kurt începu să numere paşii - unu, doi, trei... 

La douăzeci şi opt, gardianul ar fi ajuns lângă celula lor. 
Ştiuse dinainte că număratul paşilor era un amănunt 
important în viaţa prizonierilor: oamenii aflaţi în captivitate 
vor cu disperare să obţină orice informaţie, orice 
certitudine. 

Douăzeci, douăzeci şi unu, douăzeci şi doi... 

Fraţii se priviră unul pe altul. Hans îşi strânse pumnii. 

— Vor lăsa răni. Vor gusta sânge, murmură el. 

— Nu, spuse Kurt. Să nu faci vreo prostie. 

Douăzeci şi cinci, douăzeci şi şase... Paşii încetiniră. 

Clipind din cauza luminii de deasupra capului, Kurt văzu 
doi oameni solizi în uniforme cafenii. Aceştia se uitară la cei 
doi fraţi. 

Apoi se întoarseră. 

Unul dintre ei deschise celula aflată de partea cealaltă a 
coridorului şi spuse cu voce de raşpel: 

— Grossman, ieşi afară. 

Întunericul din celulă se mişcă. Kurt fu surprins să 
realizeze că se holba la o altă fiinţă umană. Bărbatul se 
clătină pe picioare şi făcu un pas înainte, folosind barele 

uşii ca să se sprijine. Arăta mizerabil. Dacă intrase curat şi 
bărbierit la pârnaie, se gândi Kurt, atunci înseamnă că se 
afla în celulă de cel puţin o săptămână. 

Prizonierul clipi, se uită în jur, la cele două matahale care 
îl strigaseră, apoi la Kurt, dincolo de culoar. 

Unul dintre gardieni se uită pe o foaie de hârtie şi spuse: 

— Ali Grossman, ai fost condamnat la cinci ani de 
detenţie în lagărul de la Oranienburg pentru crime 
împotriva statului. leşi din celulă. 

— Dar... 

— Nu vorbi. Te vei pregăti de plecarea în lagăr. 

— M-au despăducheat deja. Ce vrei să spui? 

— Am spus să taci! 

Unul dintre gardieni îi şopti ceva celuilalt, care-i 
răspunse: 

— Nu ţi le-ai adus pe ale tale? 

— Nu. 

— Bine, uite, foloseşte-le pe-ale mele. 

Îi dădu o pereche de mănuşi de piele pastel celuilalt 
gardian, care şi le trase pe mâini. Icnind ca un jucător de 
tenis care lansează un serviciu puternic, gardianul îşi 
aruncă pumnul direct în abdomenul bărbatului. Grossman 
ţipă şi începu să verse. 

Gardianul strânse pumnii şi-l lovi pe tăcute pe prizonier, 
în bărbie. 

— Nu, nu, nu... 

Tot mai multe lovituri îşi găsiră ţinta în vintrele, faţa şi 
abdomenul lui. Din nas şi din gură îi ţâşni sângele, iar din 
ochi începură să-i curgă lacrimi. Sufocându-se, înecându- 
se... 

— Vă rog, domnule! 

Terifiaţi, cei doi fraţi văzură cum o fiinţă umană era 
transformată într-o păpuşă sfărâmată. Gardianul care-l 
bătuse pe prizonier se uită la camaradul său şi spuse: 

— Îmi pare rău pentru mânuşi. Soţia mea le va curăța şi 
le va repara. 

— Dacă nu e prea complicat... 

Îl adunară de pe jos pe omul bătut şi îl traseră după ei pe 
hol. Ecoul uşii se auzi cu putere. 

Kurt şi Hans se holbau la celula goală. Kurt rămăsese 
fără cuvinte. Se gândea că nu mai fusese atât de 
înspăimântat niciodată. In cele din urmă, Hans întrebă: 

— Probabil că a făcut ceva teribil, nu crezi? Ca să fie 
tratat în felul ăsta... 

— Un sabotor, cred, spuse Kurt cu vocea tremurândă. 

— Am auzit că a fost un incendiu într-o clădire a 
guvernului. La Ministerul Transporturilor. Nu ai auzit de 
asta? Pun pariu că el a fost vinovat. 

— Da. Un foc. Cu siguranţă, el a fost cel care l-a pus. 

Stăteau paralizaţi de frică, în vreme ce jetul arzător de 
aburi care ţâşnea din conductă în spatele lor continua să 
încălzească micuța celulă. Nu trecuse mai mult de un minut 
când auziră uşa deschizându-se şi închizându-se cu zgomot 
din nou. Se priviră fulgerător, fiecare în ochii celuilalt. 
Începură să se audă paşi, iar ecoul răsuna când pielea 
cizmelor lovea cimentul. 

... şase, şapte, opt... 

— Îl omor pe cel care stă la dreapta, şopti Hans. Pe cel 
mai mare. Pot s-o fac. Putem pune mâna pe chei şi... 

Kurt se aplecă mai aproape de el, speriindu-l pe băiat 
când îi cuprinse chipul cu mâinile. 

— Nu! şopti el atât de înverşunat încât fratele său icni. 
Nu vei face nimic. Nu te vei bate cu ei, nu vei face niciun 
comentariu. Vei face exact ce spun ei să faci şi, dacă te vor 
lovi, vei suporta durerea în tăcere. 

Toate gândurile sale de dinainte de a lupta împotriva 
naţional-socialiştilor, de a încerca să creeze o alternativă 
dispăruseră. 

— Dar... 

Degetele puternice ale lui Kurt îl traseră pe Hans mai 
aproape. 

— Vei face cum ţi-am spus! 

... treisprezece, paisprezece... 

Zgomotul de paşi era precum ciocanul care lovea 
clopotul olimpic, fiecare trimițând un frison de teamă care 
vibra în sufletul lui Kurt Fischer. 

... şaptesprezece, optsprezece... La douăzeci şi şase vor 
încetini. La douăzeci şi opt se vor opri. Şi sângele o să 
înceapă să curgă. 

— Mă răneşti! 

Dar nici chiar muşchii puternici ai lui Hans nu putură 
înlătura mâna strânsă a fratelui său. 

— Dacă-ţi sparg dinţii, nu spui nimic. Dacăcţi rup 
degetele poţi să plângi, să te vaiţi, să urli. Dar nu le vei 
spune lor nimic. Vom trece noi de asta. Mă înţelegi? Pentru 
a supravieţui nu trebuie să ripostăm. 

... douăzeci şi doi, douăzeci şi trei, douăzeci şi patru... 

Pe zidul din faţa gratiilor se profila o umbră. 

— Înţelegi? 

— Da, şopti Hans. 

Kurt puse o mână peste umărul fratelui său şi se 
întoarseră amândoi către uşă. Bărbaţii se opriră în faţa 
celulei. 

Dar nu erau gardieni. Unul dintre ei era un bărbat cărunt 
şi subţire îmbrăcat în costum. Celălalt era masiv, cu un 
început de chelie, purtând o haină cafenie de tweed şi 
vestă. Se uitau amândoi la cei doi fraţi. 

— Voi sunteţi băieţii Fischer? întrebă bărbatul cu părul 
cenușiu. 

Hans se uită la Kurt, care aprobă. 

Bărbatul scoase o bucată de hârtie din buzunar şi citi: 

— Kurt. Ridică privirea. Tu ar trebui să fii Kurt. lar tu, 

Hans. 

— Da. 

Ce era asta? 

Bărbatul aruncă o privire pe hol: 

— Deschide celula. 

Se auziră mai mulţi paşi. Apăru gardianul, care aruncă o 
privire şi deschise uşa. Făcu un pas înapoi, apucând cu 
mâna bastonul care-i atârna la centură. 

Cei doi bărbaţi păşiră înăuntru. 

Bărbatul cu păr cenuşiu spuse: 

— Sunt colonelul Reinhard Ernst. 

Numele îi era cunoscut lui Kurt. Ocupa un rol oarecare în 
guvernul lui Hitler, deşi nu era sigur care anume. Al doilea 
bărbat se prezentă drept profesorul doctor Keitel, de la un 
colegiu militar de undeva din afara Berlinului. 

Colonelul întrebă: 

— În mandatul vostru de arestare scrie „crime împotriva 
Statului”. Însă în toate mandatele este scris la fel. Care au 
fost, de fapt, crimele voastre? 

Kurt îi povesti despre părinţii lor şi despre încercarea lor 
de a părăsi ilegal țara. 

Ernst înclină capul şi îi privi pe băieţi de aproape. 

— Pacifism, murmură el, apoi se întoarse către Keitel 
care întrebă: 

— Aţi întreprins acţiuni împotriva Partidului? 

— Nu, domnule. 

— Vă numărați printre „Piraţii florii-de-colţ”? 

Erau cluburi neoficiale ale tinerilor antinazişti, pe care 
unii le numeau  găşti, organizate ca reacţie la 
înregimentarea mecanică în Hitlerjugend. Se întâlneau în 
clandestinitate pentru a purta discuţii despre politică şi 
artă, dar şi pentru a împărtăşi câteva dintre plăcerile vieţii 
pe care Partidul, cel puţin în public, le condamna: băutura, 
fumatul şi sexul liber. Cei doi băieţi ştiau câţiva tineri care 

erau membri, dar ei nu erau, le spuse Kurt celor doi 
bărbaţi. 

— Vina pare măruntă, dar - Ernst le arătă o bucată de 
hârtie - aţi fost condamnaţi la trei ani în lagărul de la 
Oranienburg. 

Hans respiră adânc. Kurt era şocat, gândindu-se la bătaia 
îngrozitoare pe care o văzuseră cu câteva minute înainte, 
la bietul domn Grossman zdrobit pur şi simplu cu pumnii. 
Kurt ştia, de asemenea, că oamenii sunt trimişi uneori la 
Oranienburg sau la Dachau cu termene scurte de 
închisoare, dar nu mai erau văzuţi apoi niciodată. 

— Dar nu a fost niciun proces! Am fost arestaţi acum o 
oră! Şi astăzi este duminică. Cum am putut fi condamnaţi 
deja? 

Colonelul ridică din umeri. 

— După cum vezi, a fost un proces. 

Ernst îi înmână documentul, care conţinea zeci de nume 
de prizonieri, ale lui Kurt şi Hans fiind printre acestea. 
Lângă fiecare nume era trecută lungimea pedepsei. Ca 
antet, pe document scria simplu: „Tribunalul Poporului”. 
Tribunalul, care avea o reputaţie execrabilă, era format de 
fapt din doi judecători adevăraţi şi cinci oameni din Partid, 
SS sau Gestapo. Nu se putea cere recurs la deciziile lor. 

Kurt se holbă inert la document. 

Profesorul spuse: 

— În general, sunteţi sănătoşi voi doi? 

Fraţii se uitară unul la altul, apoi încuviinţară. 

— Aveţi vreo picătură de sânge evreiesc? 

— Nu. 

— Aţi făcut parte din Reichsarbeitsdienst? 

Kurt spuse: 

— Fratele meu da. Eu eram prea mare. 

— Referitor la situaţia voastră, spuse profesorul Keitel, 
suntem aici ca să vă oferim o alternativă. 

Părea nerăbdător. 

— Alternativă? 

Ernst îşi cobori vocea şi continuă: 

— Unele persoane din guvern consideră că anumiţi 
oameni nu ar trebui să facă parte din armată. Poate că 
aparţin unei anumite rase sau naţionalităţi, poate că sunt 
intelectuali, poate că tind să pună sub semnul întrebării 
deciziile guvernului nostru. Cu toate acestea, eu cred că o 
naţiune este la fel de mare ca şi armata sa şi că, pentru ca 
o armată să fie mare, ea trebuie să fie reprezentativă 
pentru toţi cetăţenii acelei naţiuni. Profesorul Keitel şi cu 
mine facem un studiu care, credem noi, va determina 
anumite schimbări ale viziunii guvernamentale asupra 
forţelor armate germane. 

Se uită înapoi în hol şi îi spuse gardianului SA: 

— Poţi să pleci. 

— Dar, domnule... 

— Poţi să pleci, repetă Ernst cu o voce calmă, care, cu 
toate acestea, se păru lui Kurt la fel de dură ca oţelul 
Krupp. 

Bărbatul privi iar la Kurt şi la Hans, apoi se îndepărtă pe 
hol. 

Ernst continuă: 

— lar acest studiu ar putea determina, în cele din urmă, 
cum îi evaluează în general guvernul pe cetăţenii săi. 
Căutăm bărbaţi care se află în situaţia voastră pentru a ne 
ajuta. 

Profesorul spuse: 

— Avem nevoie de tineri sănătoşi cărora, altminteri, le-ar 
fi interzis să facă serviciul militar, din motive politice sau de 
altă natură. 

— Şi ce ar trebui să facem? 

Ernst râse scurt. 

— Păi, veţi deveni soldaţi, desigur. Veţi servi armata 

germană, infanteria, marina sau aviația, pentru un an, 
adică veţi face serviciul regulat. 

li aruncă o privire profesorului, care continuă: 

— Serviciul vostru ar fi ca şi cel al oricărui alt soldat. 
Singura diferenţă este că vă vom monitoriza performanţele. 
Ofițerii voştri comandanți vor înregistra amănunţit 
performanţele voastre. Informaţiile vor fi puse cap la cap, 
iar noi le vom analiza. 

Ernst spuse: 

— Dacă veţi face serviciul militar timp de un an, din 
cazierul vostru vor dispărea toate acuzaţiile. Făcu un semn 
către lista cu sentinţele tribunalului. Veţi putea emigra, 
dacă vreţi. Dar reglementările curente vor fi, în continuare, 
valabile. Nu veţi putea lua mai multe mărci decât este 
permis şi nici nu vi se va mai permite să reveniţi în ţară. 

Kurt se gândea la ceva din ceea ce auzise cu o clipă 
înainte. Poate că erau de o anumită rasă sau 
naţionalitate... Credea oare Ernst că evreii sau alţi non- 
arieni se vor putea înrola în armata germană? 

Şi, dacă ar fi fost aşa, atunci ce însemna asta pentru 
ţară, în general? La ce schimbări se gândeau oamenii 
aceştia? 

— Sunteţi pacifişti, spuse Ernst. Ceilalţi voluntari care au 
acceptat să ne ajute au avut de făcut o alegere mai puţin 
dificilă decât voi. Poate un pacifist să adere din punct de 
vedere moral la o organizaţie militară? Este o decizie greu 
de luat! Dar am vrea să participaţi. Aveţi un aspect nordic, 
o sănătate de fier şi alura unor soldaţi. Dacă s-ar implica 
oameni ca voi, cred că anumite elemente din guvern ne-ar 
accepta cu mai multă uşurinţă teoriile. 

— In ceea ce priveşte principiile voastre, adăugă Keitel, 
voi spune mereu asta: fiind profesor la un colegiu militar şi 
totodată istoric militar, le găsesc naive. Însă vom ţine cont 
de sentimentele voastre, iar datoriile pe care le veţi avea 


405 


ca militari voi ţine cont de principiile voastre. Cu greu am 
putea face un aviator dintr-un om care suferă de vertigo 
sau să încarcerăm un claustrofob într-un submarin. In 
armată sunt multe lucruri pe care le-ar putea face un 
pacifist. Îmi vine în minte serviciul medical, de exemplu. 

Ernst spuse: 

— ŞI, cum am mai spus, după o vreme s-ar putea să 
descoperiţi că sentimentele voastre în legătură cu pacea şi 
cu războiul au devenit mai realiste. Nu există un creuzet 
mai bun pentru un bărbat decât armata, aşa cred. 

„Imposibil”, se gândi Kurt. Nu spuse însă nimic. 

— Dar, dacă principiile voastre vă obligă să nu intraţi 
totuşi în serviciul militar, adăugă Ernst, aveţi şi o altă 
opţiune. 

Făcu un gest către documentul prin care erau 
condamnaţi la închisoare. 

Kurt aruncă o privire către fratele său. 

— Aş putea discuta cu fratele meu între patru ochi? 

Ernst spuse: 

— Desigur. Dar nu aveţi la dispoziţie decât vreo câteva 
ore. Există un grup care se formează în această după- 
amiază pentru a începe antrenamentul de bază mâine. 

Se uită la ceas. 

— Acum am o întâlnire. Mă voi întoarce peste vreo două- 
trei ore, pentru a afla ce aţi decis. 

Kurt îi întinse lui Ernst sentinţa judecătorească, însă 
colonelul scutură din cap: 

— Păstreaz-o. S-ar putea să vă determine să luaţi o 
hotărâre. 

CAPITOLUL DOUĂZECI ȘI CINCI 


La douăzeci de minute depărtare de centrul Berlinului, 
imediat ce trecură de Charlottenburg, Reggie Morgan 
întoarse către nord dubiţa albă pe care o conducea, în Piaţa 
Adolf Hitler. Şi el, și Paul Schumann priviră către stadionul 
aflat la stânga. Stadionul avea în faţă două coloane masive, 
rectangulare, între care pluteau cele cinci cercuri olimpice. 

Când întoarseră la stânga pe Strada Olimpică, Paul 
observă din nou  masivitatea complexului. Conform 
semnelor care indicau direcţia, pe lângă stadion se afla un 
bazin nautic, un patinoar de hochei, un teatru, un teren 
sportiv şi multe alte construcţii anexe şi parcări. Stadionul 
era alb, impozant atât prin înălţime, cât şi prin întindere. 
Lui Paul nu-i evoca o clădire, ci mai degrabă un cuirasat 
inexpugnabil. 

Zona era extrem de aglomerată: se aflau acolo, în 
special, muncitori şi furnizori, dar şi soldaţi şi gardieni în 
uniforme cenuşii sau negre, paznici ai liderilor național- 
socialiști care aşteptau sesiunea de fotografii. Dacă Bull 
Gordon şi senatorul doreau ca Ernst să moară în public, 
atunci acesta era locul cel mai potrivit pentru asta. 

Părea că puteai conduce maşina până în piaţa din faţa 
stadionului. Numai că, desigur, ar fi dat de bănuit ca un 
locotenent SS (gradul era o favoare a lui Otto Webber, 
pentru care acesta nu ceruse bani suplimentari) să coboare 
dintr-o dubă particulară. Astfel că deciseră să evite 
stadionul. Morgan urma să-l lase pe Paul undeva, într-un 


407 


pâlc de copaci, lângă o parcare, pe unde avea „să 
patruleze”, examinând camioanele şi muncitorii, pe măsură 
ce s-ar fi îndreptat către depozitul de unde se vedea sala 
presei, în partea de sud a stadionului. 

Dubita opri brusc în afara drumului pe un petec de iarbă, 
care nu putea fi văzut dinspre stadion. Paul cobori şi-şi 
asamblă Mauserul. El demontă luneta telescopică de pe 
puşcă, nefiind un accesoriu pe care să-l aibă un gardian la 
arma sa, şi o strecură în buzunar. Îşi atârnă arma de umăr 
şi-şi puse cascheta neagră pe cap. 

— Cum arăt? întrebă Paul. 

— Suficient de autentic cât să-mi dai fiori... Succes! 

„Am nevoie”, se gândi Paul înnegurat, privind printre 
copaci la grupurile de muncitori din parc, gata pregătiţi să 
identifice un intrus, şi la sutele de gardieni care ar fi fost 
foarte fericiţi să-l culce la pământ. 

Șase la cinci împotrivă... 

Frate... Se uită la Morgan şi simţi impulsul de a ridica 
mâna într-un salut american, ca de la veteran la veteran, 
dar - desigur - Paul Schumann era pe deplin conştient de 
rolul său. 

— Heil, salută el. 

Işi ridică mâna. Morgan îşi stăpâni un surâs şi-i răspunse. 

Când Paul se întoarse să plece, Morgan îi spuse încet: 

— Ah, aşteaptă un pic, Paul. Când am vorbit cu Bull 
Gordon şi cu senatorul în dimineaţa asta, ţi-au urat 
amândoi mult noroc. lar comandantul m-a rugat să-ţi spun 
că poţi imprima invitaţiile la nunta fiică-sii ca primă 
comandă. Ştii cumva ce vrea să spună cu asta? 

Paul dădu din cap şi, apucând cureaua Mauserului, porni 
către stadion. Trecu printre rândurile de copaci şi ajunse 
într-o parcare imensă, în care probabil ar fi avut loc 
douăzeci de mii de maşini. Mergea cu pas autoritar şi 
hotărât, privind atent maşinile parcate acolo, un paznic 

zelos din cap până-n picioare. 

Zece minute mai târziu, Paul străbătuse deja parcarea şi 
urca spre intrarea stadionului. Se aflau acolo soldaţi de 
pază, verificând cu atenție documentele Şi 
percheziționându-i pe toţi cei care intenționau să intre, însă 
pe peluza de afară Paul era doar un alt soldat şi nimeni nu-i 
dădea atenţie. Cu câte-un ocazional „Heil Hitler” şi cu un 
salut din cap, el înconjură clădirea, îndreptându-se către 
depozit. Trecu pe lângă un clopot imens, care avea pe una 
dintre părţi inscripţia: „Îi chem pe toţi tinerii lumii”. 

Apropiindu-se de depozit, observă că acesta nu are 
ferestre. Nu avea nici uşă de serviciu. Deci fuga de după 
împuşcătură va fi dificilă. Ar fi trebuit să iasă prin faţă, în 
văzul întregului stadion. Dar bănui că acustica stadionului 
va face dificilă stabilirea direcţiei din care s-a tras focul. Și- 
apoi, mai erau şi alte zgomote produse de constructori - 
motostivuitoare, fierăstraie, maşini de nituit şi altele 
asemenea care ar fi acoperit focul de puşcă. După 
împuşcătură, Paul ar fi putut părăsi încet depozitul, s-ar fi 
putut opri să privească în jur şi chiar să ceară ajutor, dacă 
putea s-o facă fără să stârnească suspiciuni. 

Era ora unu şi jumătate după-amiaza. Otto Webber, care 
se afla în oficiul poştal din Piaţa Potsdam, urma să sune în 
jur de două şi un sfert. Era timp suficient. 

Paul mergea încet, examinând terenul, uitându-se prin 
maşinile parcate. 

— Heil Hitler, le spuse el unor muncitori dezbrăcaţi de la 
mijloc în sus, care vopseau un gard. Este prea cald pentru o 
asemenea muncă. 

— Ah, e o nimica toată, îi răspunse unul. Şi, chiar dacă ar 
fi, ce dacă? Muncim pentru binele patriei. 

Paul le spuse: 

— Fuhrer-ul este mândru de voi. 

Apoi îşi continuă drumul către ascunzişul său de 

vânătoare. 

Privi curios către depozit, de parcă s-ar fi întrebat dacă 
prezintă vreun risc din punct de vedere al securităţii. 
Punându-şi mănuşile din piele neagră care făceau parte din 
uniformă, deschise uşa şi păşi înăuntru. Depozitul era plin 
de cutii de carton legate cu sfoară. Paul recunoscu de 
îndată mirosul din zilele sale de tipograf: era un miros 
amărui de hârtie şi unul dulce, de cerneală. Depozitul era 
folosit pentru păstrarea programelor sau a broşurilor- 
suvenir oferite la Jocuri. Aranjă nişte cartoane pentru a 
improviza un stand de tragere în faţa depozitului. Işi puse 
apoi haina în dreapta locului unde urma să se întindă, 
pentru a putea prinde cu ea cartuşele aruncate de 
mecanismul de ejectare, atunci când arma zăvorul puştii. 
Aceste amănunte - să recupereze cartuşele şi să nu lase 
amprente nici nu mai contau, probabil. Nu avea cazier aici 
şi urma să părăsească ţara la noapte. El ar fi procedat însă 
oricum aşa, pentru că asta era meseria lui. 

Asigură-te că nu e nimic defect. 

Atenţie la literele p şi g. 

Stând în picioare în interiorul micii clădiri, verifică 
stadionul cu luneta telescopică a puştii. Observă culoarul 
liber din spatele camerei de presă, pe unde ar fi trebuit să 
meargă Ernst pentru a ajunge la trepte, coborând pentru a 
se întâlni cu mesagerul sau şoferul despre care-i va spune 
Webber la telefon. Avea o linie de ţintă perfectă de îndată 
ce colonelul avea să treacă de pragul uşii. Erau, de 
asemenea, ferestre mari, prin care putea trage în cazul în 
care omul se oprea în faţa uneia. 

Era unu şi cincizeci. 

Paul se aşeză cu picioarele încrucişate şi-şi puse puşca în 
poală. Fruntea sa era brăzdată de râuri de sudoare îşi 
şterse faţa cu mâneca hainei şi începu să monteze luneta 
pe puşcă. 

— Ce crezi, Rudy? 

Dar Reinhard Ernst nici nu se aştepta ca nepotul său să-i 
răspundă. Băiatul se uita cu o mirare surâzătoare la 
întinderea Stadionului Olimpic. Se aflau în camera presei, o 
încăpere situată în partea de sud a clădirii, mai sus de 
tribuna Fuhrer-ului, Ernst îl ridicase pentru a se putea uita 
pe fereastră. Rudy dansa pur şi simplu de încântare. 

— A, şi acesta cine este? întrebă cineva. 

Ernst se întoarse şi-l văzu pe Adolf Hitler şi pe doi dintre 
gardienii acestuia intrând în cameră. 

— Fuhrer-ul meu... 

Hitler se apropie şi-i zâmbi copilului. Ernst spuse: 

— El este Rudy, băiatul fiului meu. 

O undă vagă de simpatie de pe faţa Fuhrer-ului îi dădu 
de înţeles lui Ernst că ştia despre moartea lui Mark într-un 
accident din timpul manevrelor de război. Ernst fu surprins 
pe moment că Hitler îşi amintise, dar îşi dădu apoi seama 
că nu avea motive să fie. Mintea Fuhrer-ului era la fel de 
extinsă ca şi terenul olimpic, înfricoşător de rapidă şi cu 
capacitatea de a reţine tot ce dorea să reţină. 

— Spune-i „bună ziua” Fuhrer-ului tău, Rudy. Salută aşa 
cum te-am învăţat. 

Băiatul făcu un salut naţional-socialist ţanţoş, iar Hitler 
râse încântat şi-i ciufuli părul. Fuhrer-ul se apropie apoi de 
fereastră şi  sublinie câteva dintre  particularităţile 
stadionului, vorbind pe un ton entuziast. Hitler îl întrebă pe 
băiat despre şcoală, ce materii îi plac, ce sporturi face. 

În hol se auziră mai multe voci. Cei doi rivali, Goebbels şi 
Göring, sosiră împreună. „Ce călătorie trebuie să fi fost”, se 
gândi Ernst, zâmbind în sinea lui. 

După înfrângerea sa din acea dimineaţă în Cancelarie, 
Göring rămăsese fără plan. Ernst putea să vadă asta clar, 
în ciuda zâmbetului său. Ce diferenţă era între cei mai 
puternici doi oameni ai Germaniei... Crizele de nervi ale lui 

Hitler, ce e drept extreme, erau rareori declanşate de 
probleme personale; dacă nu găsea ciocolata sa favorită 
sau dacă se lovea cu fluierul piciorului de masă, el ar fi 
lăsat ca lucrurile să meargă mai departe fără crize de nervi. 
Şi, dimpotrivă, în probleme de stat, e adevărat, avea un 
temperament care putea să-i terifieze până și pe cei mai 
apropiaţi prieteni, dar, odată rezolvată problema, era gata 
să treacă la alte chestiuni. Pe de altă parte, Goring era ca 
un copil lacom. Tot ce se împotrivea dorințelor sale îl înfuria 
şi-l măcina până găsea un mod potrivit să riposteze. 

Hitler îi explica băiatului ce evenimente sportive vor 
avea loc în diferitele arii ale stadionului. Ernst se amuza să 
vadă cum, sub zâmbetul larg al lui Göring, creştea tot mai 
mult furia că Fuhrer-ul îi acordă atâta atenţie nepotului 
rivalului său. 

În următoarele zece minute, începură să sosească şi alţi 
oficiali: von Blomberg, ministrul apărării statului, şi Hjalmar 
Schacht, şeful Băncii de Stat, cu care Ernst pusese la punct 
un sistem complicat de finanţare a proiectelor de 
reînarmare, folosind fonduri care nu puteau fi identificate, 
denumite Mefo-Wechsel.* În lungul şir de nume purtate de 
Schacht se afla şi Horace Greeley“, după politicianul 
american, iar Ernst glumea cu strălucitorul economist 
vorbind despre rădăcinile lui de cowboy. De asemenea, mai 


13 Denumite aşa după compania Metal/lurgische Forschungsgeselischaft 
societate cu răspundere limitată înfiinţată de Schacht în 1934, pentru a 
pune în vânzare acţiunile care serveau ca bilete de schimb, convertibile 
în mărci. Era un fel de a ascunde cheltuielile de înarmare într-o 
Germanie strict monitorizată după Primul Război Mondial, (n.tr.) 


44 Jurnalist american (1811-1872), fondator al Partidului Liberal 
american. Fondator al ziarului Mew York Tribune. A candidat la 
preşedinţia SUA (1872), dar a fost înfrânt. A murit înainte de 
numărătoarea voturilor, (n.tr) 

veniseră Himmler, capul pătrat de Rudolf Hess, precum şi 
Reinhard Heydrich cu ochii săi de şarpe, care-l salută pe 
Ernst cu un aer distrat, aşa cum obişnuia el să îi salute pe 
toţi. 

Fotograful îşi potrivi meticulos aparatul Leica şi celelalte 
piese de echipament, pentru a surprinde imaginea 
personajului în prim-plan şi, în fundal, stadionul, fiind atent 
ca luminile să nu se reflecte din ferestre. Ernst avea o 
pasiune pentru fotografii. Avea el însuşi mai multe aparate 
Leica şi intenţiona să-i cumpere lui Rudy un Kodak, care era 
importat din America şi mai uşor de folosit decât 
complexele camere germane. Colonelul avea amintiri din 
câteva călătorii făcute cu familia. La Paris şi la Budapesta 
în special făcuse nenumărate fotografii, când porniseră în 
drumeţie prin Pădurea Neagră, dar şi din timpul unei 
croaziere cu vaporul către gurile Dunării. 

— Bun, bun, spuse fotograful, apoi anunţă: Putem 
începe. 

Hitler insistă să facă mai întâi o poză cu Rudy, apoi puse 
copilul pe genunchii lui, râzând şi vorbind cu el ca un bun 
unchi. După aceea începură să facă fotografiile plănuite. 

Deşi era încântat că Rudy se distra, Ernst devenea din ce 
în ce mai nerăbdător. Considera că publicitatea este 
absurdă. Mai mult, era o eroare tactică gravă, aşa cum 
fusese întreaga idee de a organiza Olimpiada în Germania, 
de pildă. Erau prea multe aspecte ale înarmării care ar fi 
trebuit să fie ţinute secrete. Cum ar fi putut un vizitator 
străin să nu observe că această naţiune era o forţă militară 
şi că devenea tot mai puternică pe zi ce trece? 

Bliţurile se aprinseră, iar celebrităţile celui de-Al Treilea 
Reich, văzute prin lentilele aparatului de fotografiat, arătau 
fericite, gânditoare sau amenințătoare. Când nu era 
fotografiat, Ernst vorbea cu Rudy sau privea în zare 
compunând în minte scrisoarea adresată Fuhrerului despre 

Studiul Waltham, analizând ce ar putea spune şi ce nu. 

Uneori, nu puteai împărtăşi chiar totul... 

In uşă apăru un gardian SS. I| reperă pe Ernst şi-l chemă: 

— Domnule ministru! Mai multe capete se întoarseră 
către el. Domnule ministru Ernst! 

Colonelul era tot atât de amuzat pe cât era Göring de 
iritat. Ernst nu era, oficial, ministru de stat. 

— Da? 

— Domnule, aţi fost căutat la telefon de secretarul lui 
Gustav Krupp von Bohlen. Este vorba despre o chestiune 
asupra căreia vrea să vă informeze de îndată. Este ceva 
extrem de important. In legătură cu ultima dumneavoastră 
întâlnire. 

Ce discutaseră oare de era atât de urgent? Blindajul 
navelor fusese unul dintre subiecte. Nu părea atât de 
important. Dar acum, că Anglia acceptase noile planuri de 
construcţie navală, poate că Gustav Krupp avea probleme 
cu îndeplinirea tuturor cotelor de producţie. Dar se gândi 
apoi că nu, baronul nu fusese informat despre reuşita pe 
care o avuseseră cu tratatul. Krupp nu era doar un 
capitalist strălucitor, ci şi un tehnician pe potrivă. Dar era, 
de asemenea, un laş, care ocolise Partidul până când Hitler 
ajunsese la putere, apoi devenise un adept turbat al 
acestuia. Ernst se gândi că presupusa criză era, în cel mai 
rău caz, de mică importanţă. Dar Krupp şi fiul său erau atât 
de importanţi în planul de reînarmare, încât nu puteau fi 
ignoraţi. 

— Puteţi să preluaţi apelul la unul dintre telefoanele de 
aici. Am să vă fac legătura. 

— Scuzaţi-mă un moment, Fuhrer-ul meu. 

Hitler încuviinţă şi se întoarse la discuţia despre 
amplasamentul camerei pe care o purta cu el fotograful. 

O clipă mai târziu, unul dintre nenumăratele telefoane 
fixate în perete începu să zbârnâie. O luminiţă aprinsă îi 

indica aparatul şi Ernst ridică receptorul. 

— Da? Sunt colonelul Ernst. 

— Domnule colonel! Sunt Stroud, un secretar al domnului 
baron von Bohlen. Vă cer scuze pentru deranj. Domnul 
baron a trimis nişte documente pentru dumneavoastră 
pentru a le examina. Un şofer le-a adus la stadion, unde vă 
aflaţi şi dumneavoastră. 

— Despre ce este vorba? 

O pauză. 

— Baronul m-a instruit să nu vorbesc despre asta la 
telefon. 

— Bine, bine, în regulă. Unde este şoferul? 

— Pe şoseaua din sudul stadionului. Vă poate întâlni 
acolo E mai bine să fiți discret. Singur, vreau să spun, 
domnule. Acestea sunt instrucţiunile pe care le-am primit. 

— Da, desigur. 

— Heil Hitler. 

— Heil. 

Ernst atârnă telefonul în furcă. Göring îl veghea ca un 
vultur obez. 

— Probleme, domnule ministru? 

Colonelul se decise să ignore simpatia prefăcută şi ironia 
titulaturii. Însă, decât să mintă, el admise: 

— Krupp are, pare-se, ceva probleme. Mi-a trimis un 
mesaj în legătură cu acestea. 

Fabricând mai întâi de toate blindaje, artilerie şi muniţie, 
Krupp avea de-a face mai mult cu Ernst şi cu comandanții 
navali şi ai armatei de uscat decât cu Göring, al cărui 
imperiu era cel aerian. 

— Aha... 

Uriaşul bărbat se întoarse din nou către oglinda pe care i- 
o adusese fotograful. Incepu să-şi plimbe un deget pe faţă, 
omogenizând machiajul. 

Ernst porni către uşă. 

— Opa, pot veni cu tine? 

— Desigur, Rudy. Hai pe-aici. 

Băiatul ţopăia în urma bunicului său şi păşiră împreună 
pe coridorul interior care lega între ele toate sălile de 
presă, Ernst îşi puse braţul pe umărul băiatului. Incercă să 
se orienteze şi observă o uşă care ducea către una dintre 
scările orientate spre sud. Porniră într-acolo. Minimalizase 
la început preocuparea sa, dar de fapt începuse să fie 
îngrijorat. Oţelul Krupp era recunoscut drept cel mai bun 
din lume; magnificul turn al clădirii Chrysler din oraşul New 
York era făcută din Enduro KA-2 fabricat de compania sa. 
Dar asta însemna că şi strategii militari străini se uitau cu 
atenţie la produsele şi rezultatele uzinelor Krupp. Se 
întrebă dacă britanicii sau francezii nu aflaseră deja cât din 
producţia de oţel se ducea nu câtre construcţia căilor 
ferate, a autoturismelor sau a maşinilor de spălat, ci către 
blindajul navelor. 

Bunic şi nepot îşi făcură drum printr-o mulţime de 
muncitori şi brigadieri care finalizau construcţia aici, la 
etajul cabinelor de presă, tăind uşile la mărime, montând 
aparatura, şlefuind şi vopsind pereţii. Pe când treceau 
ferindu-se pe lângă un banc de tâmplărie, Ernst aruncă o 
ocheadă către mâneca de la costum şi făcu o grimasă. 

— Ce s-a întâmplat, Opa? strigă Rudy pentru a acoperi 
ţipătul unui fierăstrău. 

— O, uite aici. Uite ce am pe mine. 

Mâneca lui era stropită cu ipsos. 

Râcâi praful atât cât putu, dar mai rămaseră ceva urme. 
Se întrebă dacă nu ar trebui să-şi umezească degetele 
pentru a curăța mâneca. Dar, în felul acesta, ipsosul s-ar fi 
putut impregna permanent în țesătură. Gertrud nu va fi 
prea fericită dacă s-ar întâmpla asta. O s-o lase aşa 
deocamdată. Puse mâna pe clanţă, cu intenţia să iasă în 
holul care ducea spre scări. 

— Domnule colonel! se auzi o voce strigându-l. 

Ernst se întoarse. 

Gardianul SS alerga în urma lui. Fu nevoie să strige ca să 
acopere scâncetul fierăstrăului: 

— Domnule, câinii Fuhrerului sunt aici. El se întreba dacă 
nepotul dumneavoastră nu ar vrea să facă poze cu ei. 

— Câini? întrebă Rudy încântat. 

Lui Hitler îi plăceau ciobăneştii germani şi avea câţiva. 
Erau nişte animale de casă minunate. 

— Ţi-ar plăcea? întrebă Ernst. 

— O, da, te rog, Opa! 

— Să nu-i bruschezi. 

— Nu, desigur. 

Ernst îl însoţi pe băiat înapoi în hol şi privi cum aleargă la 
câini, care amuşinau prin cameră, explorând. Hitler râse, 
văzându-l pe băiat cum îl îmbrăţişa pe cel mai mare dintre 
ei şi-l săruta pe ceafă. Câinele îl linse pe Rudy cu limba sa 
enormă. Cu oarece dificultate, Göring se aplecă şi începu 
să mângâie şi el animalele, cu un zâmbet copilăresc pe 
chipul său rotund. Deşi se dovedea fără inimă în multe 
situaţii, ministrul iubea sincer animalele. 

Colonelul se întoarse spre culoar şi se îndreptă din nou 
către uşa care ducea afară. Suflă iar ipsosul de pe mânecă 
şi apoi făcu o pauză în faţa uneia dintre ferestrele imense 
orientate către sud, privind afară. Soarele îl încălzea 
nemilos. Îşi lăsase pălăria în cabina telefonică. Oare ar fi 
trebuit s-o ia? 

Nu, se gândi el. Ar trebui... 

Expiră brusc aerul din plămâni şi simţi apoi o lovitură 
bruscă în corp; îşi dădu seama că se prăbuşeşte pe cârpele 
care acopereau marmura, gâfâind agonic... tulburat, 
înfricoşat... Dar gândul cel mai important care-i trecu prin 
minte când se izbi de podea fu: „Acum mă voi murdări şi pe 
costum! Ce părere o să-şi facă Gertrud despre asta?” 

CAPITOLUL DOUĂZECI ȘI ȘASE 


Munchen Haus era un restaurant mic, situat la zece 
străzi nord-est de Grădina Zoologică şi la cinci de Aleea 
Dresda. 

Willi Kohl luase masa aici de câteva ori şi îşi aminti că-i 
plăcuse gulaşul unguresc la care adăugaseră, în mod 
surprinzător, seminţe de chimen şi stafide. La preparatul cu 
carne băuse un minunat vin roşu austriac, Blaufrankisch. 

El şi Janssen parcară DKW-ul în faţa restaurantului şi Kohl 
îndesă legitimaţia Kripo la vedere pe bordul maşinii, ca să 
se ferească de zeloşii Schupos, care, înarmaţi cu carneţele 
lor cu procese-verbale, amendau abaterile de la trafic. 

Scuturând de tutun pipa sa din spumă de mare, Kohl se 
grăbi către restaurant, iar Konrad Janssen îl urmă 
îndeaproape. lnăuntru, decorul era bavarez: lemn castaniu 
şi stucatură decolorată, cu frize cu gardenii de lemn peste 
tot, stângaci cioplite şi pictate. Atmosfera din cameră era 
aromată cu mirosul acru al condimentelor şi cu cel de carne 
la grătar. Lui Kohl se făcu instantaneu foame. Mâncase 
doar micul dejun în acea dimineaţă, doar ştrudele şi cafea. 
Fumul era gros pentru că ora prânzului aproape că trecuse 
şi clienţii schimbau farfuriile goale pe cafea şi ţigări. 

Kohl îl văzu pe fiul său, Gunter, stând alături de liderul 
Hitlerjugend, Helmut Gruber, şi de alţi doi adolescenţi, 
îmbrăcaţi în uniforma organizaţiei. Cei trei îşi păstraseră 
pălăriile ofiţereşti pe cap chiar dacă se aflau în restaurant, 
fie din lipsă de consideraţie, fie din ignoranță. 

— Am primit mesajul vostru, băieţi. 

Întinzând braţul în faţă în semn de salut, liderul 
Hitlerjugend spuse: 

— Detectiv-inspector Kohl, Heil Hitler. L-am identificat pe 
bărbatul pe care-l căutaţi. 

Ridica fotografia cadavrului de pe Aleea Dresda. 

— Aţi reuşit? 

— Da, domnule. 

Kohl aruncă o privire către Gunter şi descoperi 
sentimente contradictorii pe chipul fiului său. Era mândru 
de noul statut pe care-l avea în organizaţie, dar nu era 
mulţumit că Helmut îşi asumase de unul singur cercetările 
din restaurant. Inspectorul se întrebă dacă nu cumva acest 
incident implica un dublu beneficiu - el reuşea să identifice 
cadavrul, iar fiul său învăţa ce înseamnă, de fapt, viaţa 
printre naţional-socialişti. 

Şeful de sală sau proprietarul, un bărbat îndesat cu un 
început de chelie, îmbrăcat cu un costum negru prăfuit şi 
cu o vestă jerpelită, cu dungi aurii, îl salută pe Kohl. Când îi 
vorbi, era evident că nu se simte la locul lui. Hitlerjugend 
erau unii dintre cei mai energici denunţători. 

— Domnule inspector, fiul dumneavoastră şi prietenii lui 
de aici au întrebat de acest bărbat. 

— Da, da. Dumneavoastră, domnule, sunteţi...? 

— Gerhard Klemp. Sunt director... de 16 ani. 

— Acest bărbat a luat ieri masa aici? 

— Vă rog, da, a luat-o. Şi aproape trei zile pe săptămână. 
A venit prima dată acum câteva luni. Spunea că-i place 
pentru că nu preparăm doar mâncare germană. 

Kohl nu voia ca băieţii să afle prea multe despre crimă, 
aşa că le spuse fiului său şi celor din Hitlerjugend: 

— A, mulţumesc, fiule. Mulţumesc, Helmut. Făcu un 
semn din cap către ceilalţi. Preluăm noi de aici. Sunteţi o 
mândrie pentru ţara noastră. 

— Aş face totul pentru Fuhrer-ul nostru, domnule 
detectiv inspector, spuse Helmut pe un ton care se potrivea 
declaraţiei. 

— O zi bună, domnule. 

Ridică din nou braţul. Kohl văzu cum fiul său întinde şi el 
braţul şi, în semn de răspuns, însuşi inspectorul le oferi un 
salut naţional-socialist înţepat. 

— Heil. 

Kohl ignoră privirea lui Janssen, care părea uşor amuzat 
de salutul lui. 

Tinerii plecară, pălăvrăgind şi râzând. Păreau, la o primă 
vedere, normali, băieţoşi şi fericiţi, eliberaţi de chipul lor 
obişnuit - un fel de automate fără minte, ieşite parcă din 
filmul science-fiction Metropolis, regizat de Fritz Lang”. EI 
prinse privirea fiului său surâzând şi făcându-i semn cu 
mâna când grupul de băieţi dispăru pe uşă. Kohl se rugă ca 
decizia luată în numele fiului său să nu fi fost o greşeală; 
Gunter ar fi putut fi sedus cu uşurinţă de acel grup. 

Se întoarse din nou la Klemp şi bătu cu degetul în 
fotografie. 

— La ce oră a luat masa ieri? 

— A venit devreme, pe la unsprezece, chiar când 
deschideam. A plecat treizeci-patruzeci de minute mai 
târziu. 

Klemp era tulburat de moartea clientului său, observă 
Kohl, dar nu avea curajul să-şi manifeste simpatia de frică 
ca nu cumva să se afle în cele din urmă că victima era 
inamic al statului. Era, de asemenea, foarte curios, dar, ca 
multora dintre cetăţenii acelor zile, îi era teamă să pună 
întrebări despre investigaţii sau să facă mai mult decât se 


15 Regizor austriac-american, scenarist, producător și actor (1890- 
1976). Reprezentant al curentului expresionist german, a fost numit 
„Maestrul întunericului". Metropolis (1927) este o distopie 
cinematografică, cel mai scump film mut din acele vremuri, (n.tr.) 

cerea. Cel puţin el nu avea orbul găinilor. 

— Era singur? 

— Da. 

Janssen întrebă: 

— Dar se întâmplă să-l fi urmărit cu privirea în afara 
restaurantului, să vedeţi dacă a sosit cu cineva sau poate 
dacă s-a întâlnit cu cineva când a plecat? 

Făcu un semn cu capul către ferestrele mari şi fără 
perdele ale restaurantului. 

— Nu am văzut pe nimeni, nu. 

— Avea parteneri care să fi luat masa cu el de mai multe 
ori? 

— Nu. De obicei era singur. 

— Şi în ce parte a luat-o ieri, după ce şi-a terminat 
prânzul? întrebă Kohl, măzgălind toate aceste informaţii în 
carneţel, după ce umezise cu limba mina creionului. 

— Cred că spre sud. Adică la stânga. 

In direcţia Aleii Dresda, aşadar. 

— Ai vreo informaţie despre el? întrebă Kohl. 

— A, doar câteva lucruri. De pildă, am adresa lui, dacă 
asta vă ajuta cu ceva. 

— Bineînţeles că ne ajută, spuse Kohl încântat. 

— După ce a început să vină aici în mod regulat, i-am 
sugerat că-şi poate deschide un cont la noi. 

Se răsuci către o cutie unde se aflau cartele scrise îngrijit 
şi copie o adresă pe o bucată de hârtie. Janssen se uită la 
ea. 

— E la două blocuri de aici, domnule. 

— Mai ştii altceva despre el? 

— Mi-e teamă că nu foarte multe. Era un om discret. 
Vorbea rareori. Nu din pricina limbii. Nu, preocuparea lui 
era de vină. Citea, de obicei, ziarul sau o carte, sau 
documente de afaceri şi nu dorea să converseze. 

— Ce vrei să spui cu „nu din pricina limbii”? 


422 


— A, păi era american... 

Kohl ridică o sprânceană către Janssen. 

— Era? 

— Da, domnule, replică omul, aruncând o nouă privire 
către fotografia victimei. 

— Şi cum îl chema? 

— Domnul Reginald Morgan, domnule. 


* 


— Şi tu cine mai eşti? 

Robert Taggert ridică un deget în semn de avertisment 
ca răspuns la întrebarea lui Reinhard Ernst, apoi se uită cu 
atenție afară, pe fereastra în dreptul căreia se afla Ernst 
când Taggert îl placase pe colonel, exact cu o clipă înainte 
de a intră în linia de țintă dinspre depozitul unde aştepta 
Paul Schumann. 

Taggert surprinsese o sclipire prin uşa neagră a 
depozitului şi putuse întrezări gura Mauserului mişcându-se 
în faţă şi în spate. 

— Nu iese nimeni afară! strigase Taggert spre muncitori. 
Nu staţi în dreptul ferestrelor şi al uşilor! 

Se întoarse către Ernst, care stătea pe o ladă plină de 
cutii cu vopsea. Câţiva muncitori îl ajutaseră să se ridice şi 
să se aşeze acolo. 

Taggert ajunsese cu întârziere la stadion. Conducând 
dubiţa albă, fusese nevoit să ocolească prin nord şi apoi 
prin vest, pentru a fi sigur că Schumann nu-l poate vedea. 
După ce-şi flutură documentele de identitate către 
gardieni, se grăbi să urce scările către camera presei, 
pentru a-l vedea pe Ernst stând în faţa ferestrei. Zgomotul 
de şantier era puternic şi colonelul nu ar fi auzit strigătul 
său peste scrâşnetele fierăstraielor circulare. Astfel că 
americanul sprintă pe hol, trecând pe lângă vreo zece 


423 


muncitori uluiţi, şi-l împinse pe Ernst din faţa ferestrei. 

Colonelul îşi legăna capul, care-l durea pentru că se 
lovise de prelata cu care era acoperită podeaua. Nu-i 
curgea sânge şi nu părea rănit prea grav, deşi placajul lui 
Taggert îl buimăcise şi-i golise plămânii de aer. 

Răspunzând întrebării lui Ernst, Taggert spuse: 

— Fac parte din corpul diplomatic american din 
Washington D.C. 

Îi prezentă documentele: o legitimaţie guvernamentală şi 
un paşaport american autentic, eliberat pe numele său 
real, nu cel fals cu numele lui Reginald Morgan - agentul 
Biroului de Informaţii Navale pe care-l împuşcase cu o zi 
înainte în faţa lui Paul Schumann, pe Aleea Dresda, şi în 
pielea căruia intrase de atunci. 

Taggert spuse: 

— Am venit să vă avertizez în legătură cu un complot 
împotriva vieţii dumneavoastră. Afară se află un asasin. 

— Dar Krupp... baronul von Bohlen este implicat în asta? 

— Krupp? 

Taggert se prefăcu surprins şi îl ascultă pe Ernst 
spunându-i despre telefonul primit. 

— Nu, acela trebuie că a fost unul dintre conspiratori, 
care a sunat ca să vă facă să ieşiţi din clădire. 

Arătă cu un gest dincolo de uşă. 

— Asasinul se află într-unul dintre depozitele aflate la 
sud de stadion. Am aflat că este rus, dar este îmbrăcat în 
uniformă militară SS. 

— Un rus? Da, da, am fost avertizaţi în legătură cu un 
individ care corespunde acestei descrieri. 

De fapt, nu ar fi fost niciun pericol dacă Ernst ar fi stat la 
fereastră sau ar fi ieşit afară, dincolo de portalul de la 
intrare. Puşca pe care o avea Schumann era aceeaşi cu cea 
testată în Piaţa Noiembrie 1923, dar peste noapte Taggert 
umpluse ţeava armei cu plumb, astfel că, dacă Schumann 


424 


ar fi tras, glonţul nu ar fi părăsit ţeava. Şi, dacă s-ar fi 
întâmplat asta, gangsterul american şi-ar fi dat seama de 
înscenare şi ar fi putut scăpa, chiar dacă ar fi fost rănit de 
explozia puştii. 

— Fuhrer-ul ar putea fi în pericol! 

— Nu, spuse Taggert. Pe dumneavoastră vă avea în 
vizor. 

— Pe mine?... Ernst îşi roti atunci capul. Nepotul meu! Se 
ridică brusc. Nepotul meu este aici. Ar putea fi în pericol şi 
el. 

— Trebuie să le spunem tuturor să stea departe de 
ferestre, spuse Taggert, şi să evacueze zona. 

Cei doi bărbaţi străbătură grăbiţi holul. 

— Hitler este în sala presei? întrebă Taggert. 

— Era acum câteva minute. 

O, era cu mult mai bine decât ar fi putut spera Taggert. 
Când Schumann spusese, în timpul discuţiei de la pensiune, 
că Hitler şi alţi lideri s-ar putea întâlni aici, fusese extaziat, 
chiar dacă, desigur, îşi disimulase reacţiile. El spuse acum: 

— Trebuie să-i spun ce am aflat. Trebuie să acţionăm 
repede, înainte ca asasinul să scape. 

Se îndreptară către sala presei. Americanul clipi, şocat să 
se trezească faţă în faţă cu cei mai puternici oameni din 
Germania, care-şi  întoarseră capetele către «el, 
examinându-l curioşi. Singurii din cameră care-l ignorară pe 
Taggert fură doi simpatici ciobăneşti germani şi un băiat 
drăgălaş, cam de şase-şapte ani. 

Adolf Hitler îl observă pe Ernst, care se ţinea încă de 
ceafă şi avea costumul murdar de vopsea şi ipsos. Alarmat, 
întrebă: 

— Reinhard, eşti rănit? 

— Opa! 

Băiatul alergă spre el. 

Mai întâi, Ernst îşi puse protector mâinile în jurul 

nepotului său, apoi îl duse repede în centrul camerei, 
departe de ferestre şi de uşi. 

— Este în regulă, Rudy. Tocmai am alunecat... Toată 
lumea, îndepărtaţi-vă de ferestre! 

Făcu un semn către un gardian SS: 

— Du-mi nepotul în hol şi stai cu el. 

— Da, domnule. 

Ofiţerul se supuse ordinelor. 

— Ce s-a întâmplat? întrebă pe ton ridicat Hitler. 

Ernst îi explică: 

— Omul acesta este un diplomat american. El mi-a spus 
că afară se află un rus cu o armă. Intr-unul dintre 
depozitele din sudul stadionului. 

Himmler făcu semn către un gardian. 

— Adu nişte oameni aici imediat! Şi dă adunarea pentru 
un detaşament la parter. 

— Da, să trăiţi, domnule Şef al Poliţiei. 

Ernst le dădu amănunte în legătură cu Taggert, iar liderul 
german se apropie de american, care era aproape sufocat 
de încântare că se află atât de aproape de Hitler. Acesta 
era scund, aproape de înălţimea lui Taggert, dar avea 
corpul mai masiv şi trăsăturile mai îndesate. Faţa lui deveni 
severă şi,  încruntându-se,  examină documentele 
americanului cu multă atenţie. Dictatorul german avea 
pleoape flasce şi pungi sub ochi, care erau, în schimb, de 
un albastru decolorat, dar străpungător, exact aşa cum 
auzise americanul. „Acest bărbat poate hipnotiza pe 
oricine, se gândi Taggert, simţindu-le forţa el însuşi. 

— Vă rog, Fuhrer, pot să mă uit? întrebă Himmler. 

Hitler îi înmână documentele. Bărbatul se uită peste ele 
şi întrebă: 

— Vorbeşti germana? 

— Da. 

— Domnule, vă întreb cu tot respectul, sunteţi înarmat? 

— Da, sunt, spuse Taggert. 

— În prezenţa Fuhrer-ului nostru şi a celorlalţi, voi prelua 
arma dumneavoastră până când vom vedea despre ce este 
vorba. 

— Desigur. 

Taggert îşi ridică haina şi îi permise unuia dintre ofiţerii 
SS, să-i ia pistolul. Se aşteptase la asta. Himmler era, la 
urma urmelor, şeful SS, care avea ca prim scop apărarea 
lui Hitler şi a celorlalţi membri ai guvernului. 

Himmler trimise un alt soldat să cerceteze depozitele şi 
să vadă dacă-l observă pe presupusul asasin. 

— Grăbeşte-te. 

— Da, domnule Şef al Poliţiei. 

După ce soldatul părăsi sala presei, în cameră intrară o 
duzină de militari SS, care se aşezară în dispozitiv pentru a- 
i proteja pe cei prezenţi. Taggert se întoarse către Hitler şi 
încuviinţă respectuos. 

— Domnule Preşedinte-Cancelar de stat, de câteva zile 
am aflat despre un potenţial complot pus la cale de ruşi. 

Dând din cap, Himmler spuse: 

— Informaţiile pe care le-am primit vineri de la Hamburg 
despre un rus care va cauza ceva „daune”. 

Hitler îi făcu semn cu mâna să tacă şi-l îndemnă pe 
Taggert să-şi continue spusele. 

— Această informaţie nu ne-a atras atenţia în mod 
deosebit. Auzim tot timpul astfel de zvonuri de la ruşii ăştia 
daţi dracului. Dar am primit cu puţine ore în urmă câteva 
informaţii mai precise: că ţinta este colonelul Ernst şi că, în 
această după-amiază, s-ar putea ca asasinul să fie aici, pe 
stadion. Am presupus că examina stadionul punând la cale 
asasinarea colonelului chiar în timpul Jocurilor Olimpice. Am 
venit aici să văd cu ochii mei ce se întâmplă şi am observat 
cum un bărbat se strecura într-un depozit din sudul 
stadionului. Apoi am aflat, spre mirarea mea, că atât 

colonelul, cât şi ceilalţi membri ai guvernului sunt prezenţi 
aici. 

— Cum a reuşit să se strecoare în această zonă? urlă 
Hitler. 

— Cu o uniformă SS şi cu o identitate falsă, bănuiesc, îi 
spuse Taggert. 

— Eram pe punctul să ies din incintă, spuse şi Ernst. 
Acest bărbat mi-a salvat viaţa. 

— Cum a rămas cu Krupp? Cu apelul telefonic? îl întrebă 
Göring. 

— Krupp nu are nimic de-a face cu asta, sunt sigur, 
spuse Taggert. Cu certitudine, apelul a fost făcut de un 
complice pentru a-l determina pe colonel să iasă din 
clădire. 

Himmler făcu un semn din cap către Heydrich, care se 
duse la telefon, formă un număr şi vorbi câteva secunde. 
Apoi ridică privirea. 

— Nu, nu Krupp a fost cel care a sunat. Dacă nu cumva 
foloseşte, mai nou, telefonul oficiului poştal din Piaţa 
Potsdam. 

Hitler mormăi lugubru către Himmler: 

— Noi de ce nu ştiam nimic despre asta? 

Taggert ştia că paranoia conspirației îşi făcea de cap prin 
mintea lui Hitler. Sări în apărarea lui Himmler spunând: 

— Ruşii au fost foarte deştepţi. Am aflat întâmplător de 
toate acestea de la sursele noastre din Moscova... Dar vă 
rog. Domnule, trebuie să ne mişcăm repede. Dacă bărbatul 
acela îşi dă seama că am aflat de el, va scăpa şi va încerca 
din nou. 

— Dar de ce Ernst? întrebă Göring. 

Asta înseamnă, îşi spuse Taggert, de ce nu eu? 

Taggert îţi direcţionă răspunsul către Hitler: 

— Domnule Comandant al statului, colonelul Ernst, după 
câte ştim, este implicat în reînarmare. Nu ne preocupă 


428 


asta; în America noi considerăm că Germania este cel mai 
puternic aliat european al nostru şi vrem sa fiţi puternici 
din punct de vedere militar. 

— Compatrioţii dumneavoastră chiar simt asta? întrebă 
Hitler. 

Era un lucru de notorietate în cercurile diplomatice că pe 
Hitler îl preocupau foarte mult sentimentele antinaziste ale 
americanilor. 

Pentru că putea acum să renunţe la comportamentul 
placid al lui Reggie Morgan, Taggert rosti pe un ton 
mişcător: 

— Nu primiţi mereu informaţii complete. Evreii nu se 
feresc să vorbească - atât în ţara dumneavoastră, cât şi în 
a mea iar elementele de stânga se smiorcăie mereu, presa, 
comuniştii, socialiştii. Insă ei reprezintă doar o mică parte 
din populație. Nu, guvernul nostru şi majoritatea 
americanilor sunt decişi cu fermitate să fie aliaţii 
dumneavoastră şi să vă vadă scăpaţi de jugul Tratatului de 
la Versailles. Ruşii sunt cei preocupaţi de reînarmarea 
dumneavoastră. Oricum, vă rog, domnule, nu avem decât 
câteva minute. Asasinul... 

Gardianul SS se întoarse chiar atunci. 

— Intocmai cum a spus, domnule. Sunt câteva depozite 
dincolo de parcare. Uşa unuia este deschisă şi, da, se vede 
o ţeavă de armă ieşind de-acolo şi fixând o ţintă aflată aici 
pe stadion. 

O parte dintre cei aflaţi în sală respirară precipitat şi 
începură să bodogăne indignaţi. Joseph Goebbels se trase 
de ureche nervos. Göring desfăcu tocul de la Luger şi 
începu comic să agite pistolul în jur, ca un copil cu un pistol 
de lemn. 

Hitler vorbea cu voce tremurată şi dădea furios din 
mâini: 

— Animale comuniste jidovite! Vin în ţara mea şi-mi fac 

mie asta! Trădători... Şi chiar când Olimpiada este pe 
punctul să înceapă! Ei... 

Fu incapabil să-şi continue diatriba, atât era de furios. 

Taggert îi spuse lui Himmler: 

— Vorbesc rusa. Înconjuraţi depozitul şi lăsaţi-mă să-l 
conving să se predea. Sunt sigur că cei de la Gestapo sau 
de la SS îl pot determina să ne spună cine sunt şi unde se 
află ceilalţi conspiratori. 

Himmler dădu din cap şi se întoarse către Hitler: 

— Fuhrer-ul meu, dumneavoastră şi ceilalţi trebuie să 
plecaţi de îndată. Pe ruta subterană. Poate că acesta este 
singurul asasin, dar se prea poate să mai fie şi alţii despre 
care acest american n-a aflat. 

Ca toţi cei care citiseră rapoartele secrete referitoare la 
Himmler, Taggert îl considera pe fostul negustor de 
îngrăşăminte pe jumătate nebun şi un sicofant incurabil. 
Dar partitura americanului era clară şi el spuse docil: 

— Şeful Poliţiei, Himmler, are dreptate. Nu ştiu sigur 
dacă informaţiile pe care le avem sunt complete. Trebuie 
să vă puneţi la adăpost. Eu îi voi ajuta pe soldaţi să-l 
captureze pe omul acela. 

Ernst îi scutură mâna lui Taggert. 

— Vă mulţumesc din suflet. 

Taggert încuviinţă. Il privi pe Ernst cum îl ia pe nepotul 
său de pe coridor şi apoi li se alătură celorlalţi, care 
coborau pe o scară de serviciu până la tunelul subteran, 
păziţi de o echipă de gardieni. 

Doar când Hitler şi ceilalţi oficiali plecară, Himmler îi 
înapoie pistolul lui Taggert. Şeful Poliţiei îl chemă pe 
ofiţerul SS care organizase detaşamentul de la parter. 

— Unde sunt oamenii tăi? 

Gardianul îi spuse că detaşamentul de douăzeci şi patru 
de soldaţi fusese pus în dispozitiv pe partea estică, în afara 
ariei vizuale a persoanei din depozit. 

Himmler replică: 

— Liderul SD Heydrich şi cu mine vom rămâne aici şi 
vom declanşa alarma generală în acest perimetru. Prindeţi- 
| pe rusul ăla. 

— Heil Hitler. 

Gardianul se întoarse pe călcâie şi se grăbi să coboare 
scările, cu Taggert în urma sa. Alergară către partea de est 
a stadionului, alăturându-se trupelor de acolo, şi apoi, 
făcând un arc larg către sud, se apropiară de depozit. 
Bărbaţii se  mişcau rapid, înconjurați de militari SS 
impasibili, în sunetul încărcătoarelor de armă şi al 
declanşatoarelor care împingeau gloanţele pe ţeava. Insă, 
în ciuda atmosferei tensionate şi dramatice, Robert Taggert 
se simţea în largul său, pentru prima dată după multe zile. 
La fel ca bărbatul ucis pe Aleea Dresda - Reggie Morgan - 
Taggert era unul dintre acei oameni care existau în umbra 
guvernului, a diplomaţiei şi afacerilor, îndeplinind ordinele 
superiorilor pe căi uneori legale, deseori nu. Unul dintre 
puţinele lucruri pe care le spusese cu sinceritate lui 
Schumann era pasiunea sa pentru un post diplomatic fie în 
Germania, fie în altă parte (Spania ar fi fost şi ea, într- 
adevăr, atrăgătoare). Dar aceste cireşe de pe tort erau rare 
şi trebuia să transpiri pentru ele, de obicei în situaţii 
nebuneşti şi riscante. Cum ar fi planul în care era prins 
găgăuţă ăsta de Paul Schumann, bietul de el! 

Ordinele primite din Statele Unite erau simple: Reggie 
Morgan trebuia sacrificat. Taggert îl va ucide şi-i va prelua 
identitatea. Îl va ajuta pe Paul Schumann să organizeze 
moartea lui Reinhard Ernst şi apoi, în ultimul moment, 
Taggert îl va „salva” în mod dramatic pe colonelul german, 
demonstrând cât de ferm îi sprijină Statele Unite pe 
naţional-socialişti. Vestea despre salvarea colonelului şi 
comentariile lui Taggert despre sprijinul acordat vor ajunge 
la urechile lui Hitler. Dar se dovedea că rezultatele erau 

mult, mult mai bune: Taggert îşi juca rolul chiar în faţa lui 
Hitler şi a lui Göring. 

Ce se întâmpla cu Schumann nu avea importanţă - fie 
murea acum, ceea ce ar fi fost mai curat şi mai convenabil, 
fie era prins şi torturat. În ultimul caz, Schumann ar fi 
vorbit, în cele din urmă... şi le-ar fi spus o poveste 
incredibilă despre cum a fost el angajat de serviciile 
secrete ale marinei americane pentru a-l ucide pe Ernst, o 
poveste pe care germanii o vor respinge de îndată întrucât 
cei care-l trădaseră fuseseră chiar Taggert şi americanii. Și 
dacă se dovedea că este, de fapt, un gangster germano- 
american, şi nu unul rus? Ei bine, probabil că fusese racolat 
de ruşi. Un plan simplu. 

Insă au apărut dificultăţi încă de la început. Plănuise să-l 
omoare pe Morgan acum câteva zile şi să joace rolul lui ieri, 
la prima întâlnire cu Schumann. Dar Morgan era foarte 
prudent şi priceput în a duce o viaţă sub acoperire. Taggert 
nu ar fi avut nicio şansă să-l omoare înainte. Şi cât de 
tensionat a fost... 

Reggie Morgan ştia vechea parolă - şi nu replicile 
referitoare la tramvaiul către Piaţa Alexander astfel că 
atunci când îl întâlnise pe Schumann pe alee, fiecare a 
crezut despre celălalt că este un inamic. Taggert reuşise şi- 
| omoare la timp pe Morgan şi să-l convingă pe Schumann 
că el era, de fapt, agentul american - mulţumită faptului că 
ştia parola corectă, avea un paşaport falsificat şi putea să-l 
descrie fără cusur pe senator. De asemenea, Taggert se 
asigurase că el va fi primul care cercetează buzunarele 
mortului. Susţinuse că a găsit probe cum că Morgan era 
Sturmtrupper, deşi documentul pe care i-l arătase lui 
Schumann era, de fapt, o simplă legitimaţie care atesta că 
purtătorul ei donase o sumă pentru un fond de ajutor al 
veteranilor de război. Jumătate dintre berlinezi aveau 
asemenni dovezi, de vreme ce membrii Cămăşilor brune 

erau cei mai înverşunaţi solicitanţi de „contribuţii”. 

Schumann însuşi era, de asemenea, o sursă de 
îngrijorare. O, tipul era inteligent, cu mult mai inteligent 
decât mardeiaşul la care se aşteptase Taggert. Era bănuitor 
din fire şi nu ar fi dezvăluit nimic din ceea ce gândea. 
Taggert fusese nevoit să controleze ceea ce spunea şi 
făcea, fiind obligat să-şi amintească că în permanenţă că el 
este Reginald Morgan,  încăpăţânatul,  insignifiantul 
funcţionar public. Când Schumann, de pildă, insistase să 
verifice tatuajele de pe corpul lui Morgan, Taggn fusese 
îngrozit. Cel mai probabil ar fi descoperit un tatuaj cu „U.S 
Navy”. Sau poate numele vasului pe care luptase în război. 
Soarta însă îi surâse: omul nu cunoscuse nicicând acul de 
tatuaj. 

Acum, Taggert şi militarii în uniforme negre ajunseseră la 
depozit. Puteau deja să vadă ţeava Mauserului ieşind în 
exterior în vreme ce Paul Schumann îşi căuta ţinta. Trupa 
se desfăşură în tăcere, iar ofiţerul SS îşi dirija oamenii 
făcând semne cu mâna, Taggert fu impresionat ca 
totdeauna de strălucitoarele abilităţi tactice ale germanilor. 

Mai aproape acum, şi mai aproape. 

Schumann era preocupat, continuând să scruteze 
balconul din spatele camerei de presă. Poate că se întreba 
ce s-o fi întâmplat. De ce oare întârzia Ernst să iasă? 
Reuşise Webber să-l găsească la telefon, așa cum 
stabiliseră? 

În timp ce SS-iştii încercuiră depozitul reducând la zero 
speranţele lui Schumann de a scăpa, Taggert îşi aminti că, 
după ce avea să termine aici, trebuia să meargă la Berlin 
să-l găsească pe Otto Webber şi să-l ucidă. La fel şi pe 
Käthe Richter. 

Când tinerii soldaţi se aşezară în poziţie în jurul 
depozitului, Taggert şopti: 

— Voi merge acum să-i cer în ruseşte să se predea. 

Comandantul SS dădu din cap. Americanul îşi scoase 
pistolul din buzunar. Nu era în niciun pericol, desigur, 
pentru că ţeava Mauserului era înfundată. Chiar şi aşa, se 
mişcă încet, prefăcându-se prudent şi tulburat. 

— Staţi deoparte, şopti el. Mă duc eu primul. 

Ofiţerul SS  încuviinţă, ridicând din  sprâncene, 
impresionat de curajul americanului. 

Taggert ridică pistolul şi păşi în cadrul uşii. Gura puştii 
continua să se plimbe în faţă şi în spate. Frustrarea lui 
Schumann că nu-şi găsea ţinta era evidentă. Cu o mişcare 
rapidă, Taggert trânti una dintre uşi deschizând-o şi-şi 
ridică pistolul ţinând trăgaciul apăsat. Păşi înăuntru. 

Lui Robert Taggert se tăie respiraţia. Simţi că îngheaţă. 

Mauserul continua să baleieze ţintind faţada stadionului, 
mişcându-se încet înainte şi înapoi. Cu toate acestea, arma 
mortală nu era ţinută de mâna unui aşa-zis asasin, ci de 
sforile lungi legate de patul armei şi petrecute peste o 
grindă din acoperiş. 

Paul Schumann plecase. 

CAPITOLUL DOUĂZECI ȘI ȘAPTE 


Fuga. Nu era defel forma sa favorită de exerciţiu, deşi 
Paul făcea deseori ture de teren şi alerga pe loc pentru a-şi 
păstra picioarele în formă şi pentru a elimina tutunul, berea 
şi whisky-ul de porumb din organism. lar acum alerga ca 
Jesse Owens. 

Alerga pentru viaţa sa. 

Spre deosebire de bietul Max, împuşcat în stradă pe când 
fugea de gărzile SS, pe Paul nu-l prea băga lumea în 
seamă. Purta echipament de atletism şi ghetele pe care le 
furase dintr-un dulap din anexele bazinului de înot al 
Stadionului Olimpic și arăta ca oricare dintre miile de atleți 
din împrejurimile  Charlottenburgului care se antrenau 
pentru Jocuri. Era acum în estul stadionului, la circa cinci 
kilometri, îndreptându-se către Berlin şi forțând ritmul, 
mărind astfel distanţa dintre el şi trădare, pe care încă 
încerca s-o înţeleagă. 

Era surprins că Reggie Morgan - dacă într-adevăr era 
Morgan - făcuse o greşeală atât de copilărească după ce 
depusese eforturi atât de mari pentru a-l prinde. Erau unii 
asasini care nu-şi verificau întotdeauna armele când 
mergeau în misiune. Dar asta era o nebunie. când ieşi să 
vânezi oameni râi, mereu înarmaţi, trebuie să fii sigur că 
propria ta armă este în perfectă stare, că nimic nu este 
defect. 

In depozitul încălzit ca un cuptor, Paul montase luneta 
telescopică şi se asigurase că era setată la aceiaşi 


435 


parametri de calibrare ca şi în poligonul cămătarului unde o 
reglase. Apoi, ca verificare finală, scosese zăvorul 
Mauserului şi se uitase pe ţeavă. Era blocată. Se gândise, 
prima dată, că o fi prins ceva mizerie sau creozot din placa 
de fibră a cutiei. Dar Paul găsise o sârmă mai lungă cu care 
începuse să scurme înăuntru. Se uită de aproape la ce 
scosese din ţeavă. Cineva turnase plumb topit. Dacă ar fi 
tras, ţeava ar fi explodat sau încărcătorul ar fi sărit înapoi, 
sfâşiindu-i obrazul lui Paul. 

Arma se aflase peste noapte la Morgan şi cea pe care o 
ţinea acum era aceeaşi; Paul observase configuraţia unică 
a fibrei când o examinase cu o zi înainte. Aşadar, Morgan 
sau cine o fi fost acela îi sabotase fără îndoială arma. 

La repezeală, rupsese nişte sfoară din cartoanele 
existente în depozit şi atârnase puşca de tavan, făcând-o 
să pară că el ar fi în continuare în spatele ei, apoi se 
strecurase afară şi se alăturase unui grup de militari care 
patrulau spre nord. li părăsise la bazinul de înot, găsise un 
rând de îmbrăcăminte şi pantofi de sport, aruncase 
uniforma SS, apoi rupsese în bucăţi şi aruncase în toaletă 
paşaportul rusesc. 

Acum era la jumătate de oră distanţă de stadion şi 
continua să alerge... Transpirase îngrozitor pe sub hainele 
groase. leşi de pe autostradă şi pătrunse într-o mică zonă 
urbană. Descoperi o fântână făcută dintr-un vechi jgheab. 
Se aplecă la nivelul robinetului şi bău un litru de apă caldă 
şi ruginie. Apoi îşi spălă faţa. 

La ce distanţă se afla de oraş? La vreo şapte kilometri, 
presupuse el. Văzu doi ofiţeri în uniforme verzi şi cu pălării 
înalte, verde cu negru, oprind un bărbat solid şi cerându-i 
documentele. Se întoarse nonşalant şi se îndepărtă de ei, 
apucând-o pe străzi lăturalnice şi gândindu-se că era prea 
riscant să-şi continue pe jos drumul către Berlin. 

Văzu apoi o parcare - rânduri întregi de maşini în jurul 

unei staţii feroviare. Paul găsi un DKW decapotabil şi, 
asigurându-se că nu-l vede nimeni, se folosi de o piatra şi 
de o creangă ruptă pentru a sparge contactul din bordul 
maşinii. Pipăi după fire. Tăie cu dinţii învelişul izolator şi 
prinse firele de cupru împreună. Apăsă starterul. Motorul 
prinse viaţă pentru un moment, dar se opri. Cu o grimasă 
de ciudă, îşi dădu seama că nu trăsese şocul. Il potrivi la 
maximum şi încercă din nou. Motorul se deşteptă, începu 
să bolborosească, iar el potrivi starterul până când începu 
să toarcă îmblânzit. li luă doar o clipă să se deprindă cu 
comenzile, iar în scurtă vreme se îndrepta spre est prin 
străduţele înguste ale oraşului, întrebându-se cine-l 
vânduse. 

Şi mai ales de ce? Era vorba de bani? Era ceva politic? 
Alte motive? 

Dar pentru moment nu găsi nimic care să-i sugereze 
răspunsul. Gândurile sale erau concentrate exclusiv pe 
găsirea unei modalităţi de a scăpa. 

Apăsă acceleraţia până la podea şi intră pe autostrada 
largă și foarte curată, pe lângă un semn care îl asigura că 
mai erau şase kilometri până în centrul Berlinului. 


Apartamente modeste, dincolo de Bremer Strasse, în 
partea nord-vestică a oraşului. Semănând cu multe 
cocioabe din vecinătate, apartamentul lui Reginald Morgan 
se găsea într-o clădire întunecoasă cu patru etaje datând 
din perioada celui de-Al Doilea Imperiu, deşi această 
construcţie nu evoca defel gloria prusacă. 

Willi Kohl şi inspectorul său candidat coborâră din DKW. 
Auziră şi mai multe sirene. Văzură un camion cu trupe SS 
accelerând - încă o dovadă a alertei secrete de securitate, 
mai extinsă decât fusese mai devreme, din câte se părea, 
străzile fiind blocate cu baraje de securitate în tot oraşul. 

Kohl şi Janssen fuseseră şi ei opriţi. Gardianul SS se uită 

cu dispreţ la legitimaţiile lor Kripo şi le făcu semn să treacă 
mai departe. Nu-i răspunse inspectorului care-l întrebă ce 
se întâmplă şi aproape că se răsti la ei: 

— Mergeţi mai departe. 

Kohl suna acum la uşa masivă de la intrare. Cât 
aşteptară, inspectorul bătu din picioare de nerăbdare. După 
ce mai sună de două ori îndelung, o gospodină corpolentă 
îmbrăcată în rochie neagră şi cu un şort de bucătărie 
deschise uşa, cu ochii măriţi de uimire la vederea feţelor 
sumbre ale celor doi bărbaţi în costum. 

— Heil Hitler. Îmi pare rău, domnilor, că nu am venit mai 
repede, dar picioarele mele nu sunt... 

— Inspectorul Kohl de la Poliţia Criminală. 

Îi arătă legitimaţia, astfel că femeia se mai relaxă... 
măcar nu erau de la Gestapo. 

— ÎI cunoşti pe bărbatul acesta? 

Janssen îi arătă fotografia făcută pe Aleea Dresda. 

— A, acesta este domnul Morgan! Locuieşte aici. Nu pare 
să... Este mort? 

— Da, este mort. 

— Dumnezeule, din ce... 

Exclamaţia, care era dubioasă din punct de vedere 
politic, îi muri pe buze. 

— Am vrea să-i vedem apartamentul. 

— Da, domnule, desigur. Urmaţi-mă. 

Merseră printr-o curte atât de profund deprimantă, că l- 
ar fi întristat până şi pe nestăpânitul Papageno, eroul lui 
Mozart. Femeia se legăna înainte şi înapoi când mergea. Le 
spuse cu respiraţia tăiată: 

— Mereu m-am gândit că este puţintel cam ciudat, să vă 
spun adevărul, domnilor. Spuse asta privind prudentă către 
Kohl, spre a-l face să înţeleagă că nu era complicea lui 
Morgan, dacă acesta fusese asasinat chiar de naționalist- 
socialişti, dar şi că bărbatul nu se comporta chiar atât de 

dubios încât să fi trebuit să-l denunțe ea însăşi. 

— Nu l-am văzut de o zi întreagă. A plecat ieri chiar 
înainte de prânz şi nu s-a mai întors. 

Trecură de o altă uşă încuiată din capătul celălalt al 
curţii, apoi urcară două rânduri de scări care duhneau a 
ceapă şi a murături. 

— De cât timp locuia aici? întrebă Kohl. 

— De trei luni. A plătit în avans pentru şase. Şi mi-a dat 
şi bacşiş... adăugă ea cu o voce care se stinse uşor. 

— Camerele sunt mobilate? 

— Da, domnule. 

— Îţi aminteşti să fi primit pe cineva în vizită? 

— Pe nimeni, din câte ştiu. Pe nimeni pe care să-l fi lăsat 
să intre în clădire. 

— Arată-i desenul, Janssen. 

Acesta îi arătă portretul lui Paul Schumann. 

— L-ai văzut cumva pe acest bărbat? 

— Nu, domnule. Şi el e mort? Apoi adăugă abrupt: Vreau 
să spun, domnule, că nu, nu l-am văzut niciodată. 

Kohl se uită în ochii ei. Erau evazivi, dar de teamă, nu 
pentru că ar fi minţit, iar el o crezu. În timpul 
interogatoriului, ea îi spuse că Morgan era om de afaceri, 
nu primea telefoane aici şi că îşi ridica mereu 
corespondenţa de la oficiul poştal. Nu ştia dacă are vreun 
birou pe undeva. Nu-i spusese nimic anume despre meseria 
lui. 

— Acum lasă-ne. 

— Heil Hitler, spuse ea şi se precipită spre uşă cu 
rapiditatea unui şoarece. 

Kohl se uită de jur-împrejur prin cameră. 

— Aşadar, vezi că am făcut o deducție incorectă, 
Janssen? 

— Care anume, domnule? 

— Am presupus că domnul Morgan este neamt pentru că 

purta haine făcute din materiale autohtone. Dar nu toţi 
străinii sunt suficient de bogaţi pentru a-şi permite să 
locuiască pe Unter den Linden şi să cumpere trufandale de 
la KaDeWe, deşi aceasta este părerea noastră. 

Janssen se gândi o clipă. 

— E adevărat, domnule. Dar mai poate fi un motiv pentru 
care purta hainele acelea. 

— Voia să arate ca un neamt autentic? 

— Da, domnule. 

— Bun, Janssen. Deşi probabil că nu dorea atât de mult 
să se dea drept unul dintre noi, ci, mai degrabă, ar fi vrut 
să nu atragă atenţia asupra lui. Dar, oricum ar fi, 
comportamentul lui tot dubios rămâne. Acum hai să vedem 
dacă nu putem desluşi ceva din misterul ăsta. Începe cu 
dulapurile. 

Inspectorul candidat deschise o uşă şi începu să 
cerceteze lucrurile dinăuntru. 

Kohl alese să cerceteze un colţ mai puţin pretenţios: se 
făcu comod într-un scaun care gemu sub greutatea lui, 
pentru a se uita printre documentele de pe masa lui 
Montan. Americanul părea să fie un fel de mediator între 
diverşi, furnizând servicii mai multor companii americane 
din Germania. Pentru un comision anume, putea găsi un 
cumpărător american pentru un comerciant german şi 
viceversa. Când oamenii de afaceri americani soseau în 
oraş, Morgan era angajat să le asigure distracţia şi să 
aranjeze întâlniri cu reprezentanţi germani ai firmelor 
Borsig, încălţăminte Bata, Siemens, I.G. Farben, Opel şi 
multe altele. 

Descoperi mai multe fotografii ale lui Morgan şi 
documente care-i confirmau identitatea. Dar, în mod curios, 
se gândi Kohl, nu exista niciun lucru cu adevărat personal. 
Nici urmă de fotografii de familie sau de suvenire. 

„..„. Poate că era fratele cuiva. Şi poate era soţul cuiva. 

Sau iubitul. Şi, dacă a fost norocos, era tatăl unor băieţi şi 
fete. Aş vrea să sper, de asemenea, că a avut în trecut 
iubite care se mai gândesc la el din când în când...” 

Kohl analiză ce implicaţii avea absenţa acestor informaţii 
personale. Asta însemna că omul era un singuratic? Sau 
avea alte motive să păstreze secretul asupra vieţii sale 
personale? 

Janssen scormonea prin dulap. 

— Ar trebui să caut ceva în mod special, domnule? 

„Bani ascunşi, o batistă primită de la o iubită căsătorită, 
o scrisoare de şantaj, un bilet de la o adolescentă 
însărcinată... orice indiciu care ar fi putut explica de ce 
bietul domn Morgan fusese ucis atât de brutal pe 
caldarâmul strălucind de curăţenie al Aleii Dresda.” 

— Uită-te după orice obiect care ar putea să facă lumină, 
în orice fel, asupra acestui caz. Nu pot să fiu mai explicit. 
Asta este partea cea mai grea a meseriei de detectiv. 
Foloseşte-ţi instinctul, foloseşte-ţi imaginaţia. 

— Da, domnule. 

Kohl continuă să cerceteze biroul. 

Un moment mai târziu, Janssen îl strigă: 

— la uitaţi-vă la asta, domnule! Domnul Morgan avea 
câteva fotografii cu femei dezbrăcate. Erau în cutia asta. 

— Sunt poze luate din comerţ? Sau le-a făcut el însuşi? 

— Nu, sunt cărţi poştale, domnule. Le-a cumpărat de cine 
ştie unde. 

— Da, da, atunci nu ne interesează, Janssen. Trebuie să 
discerni între momentele în care viciile unui om sunt 
relevante şi cele în care nu sunt. Şi te asigur că, în 
momentul ăsta, cărţile poştale voluptuoase nu sunt 
importante. Te rog, continuă! 


Unii oameni devin tot mai calmi pe măsură ce disperarea 
lor creşte. Asemenea oameni sunt rari şi sunt în mod 

special periculoşi pentru că, pe de-o parte, neînduplecarea 
lor nu se diminuează, iar, pe de altă parte, nu sunt defel 
neglijenţi. 

Robert Taggert era unul dintre aceştia. Era furios că un 
mercenar de doi bani din Brooklyn îl trăsese pe sfoară, îi 
periclitase viitorul, dar nu intenţiona să lase emoția să-i 
întunece judecata. 

Ştia cum îşi dăduse seama Schumann de înscenare. Pe 
podeaua depozitului găsise o bucată de sârmă şi câteva 
firimituri de plumb lângă ea. Desigur, verificase ţeava puștii 
şi descoperise că fusese înfundată. Taggert se gândi 
supărat: „De ce oare nu i-am golit praful de puşcă din 
cartuşe şi apoi să prind la loc gloanţele de cartuşele de 
alamă? În acest fel Ernst nu ar fi fost pus în pericol, iar 
Schumann nu şi-ar fi dat seama de trădare decât prea 
târziu, după ce trupele SS ar fi înconjurat depozitul”. 

Dar, reflectă el, nu era chiar totul pierdut. După o a doua 
întâlnire scurtă (în sala presei) cu Himmler şi cu Heydrich, 
în timpul căreia el le declarase că ştia ceva mai mult 
despre complot decât le spusese deja, Taggert părăsise 
stadionul, spunându-le germanilor că intenţionează că 
contacteze Washingtonul imediat, să vadă dacă ei au mai 
multe detalii. Taggert îi lăsase pe cei doi mormăind despre 
conspirații evreieşti şi ruseşti. Fu surprins că i se permisese 
să părăsească stadionul fără să fie arestat - desigur, gestul 
ar fi fost lipsit de logică, dar, pe de altă parte, prezenţa 
unui american era, cu certitudine, văzută ca un pericol într- 
o ţară sufocată de suspiciune şi de paranoia. 

Taggert se gândi apoi la vânatul său. Paul Schumann nu 
era prost, desigur. Se înscenase că e rus şi acum ştia că 
după rusul acela alergau germanii. La ora aceasta îşi 
aruncase deja într-un canal falsa identitate şi devenise, din 
nou, american. Dar Taggert prefera să nu le spună 
germanilor asta; ar fi fost mai bine dacă le-ar fi oferit un 


442 


„rusnac” mort alături de complicii săi: şeful unei grupări 
criminale şi o femeie disidentă - Kăthe Richter avea în mod 
sigur ceva prieteni simpatizanți Kosis, ceea ce dădea un 
plus de credibilitate scenariului cu asasinul rus. 

Da, era disperat. Dar, pe când rula cu duba spre sud, 
peste canalul de un cafeniu asemănător culorii Cămăşilor 
brune, şi apoi către est, rămase calm ca o piatră. Opri 
maşina pe o stradă aglomerată şi cobori. Nu încăpea 
îndoială că Schumann se va întoarce la pensiune pentru 
Käthe Richter. Insistase cu tărie s-o ia pe femeie cu el în 
America. Ceea ce însemna că nu intenţiona s-o lase de 
izbelişte nici măcar acum. Taggert era sigur, de asemenea, 
că Schumann se va duce acolo în persoană - nu o va suna, 
pentru că ştia prea bine ce periculoase puteau fi 
telefoanele ascultate în Germania. 

Mergând rapid pe străzi, simţea apăsarea încurajatoare a 
pistolului pe coapsă. Dădu colţul şi străbătu Aleea 
Magdeburger. 

Se opri şi examina străduţa cu atenţie. Părea pustie şi 
prăfuită în căldura după-amiezii. Trecu nepăsător pe lângă 
pensiunea lui Käthe Richter şi apoi, pentru că nu simţi 
niciun pericol, se întoarse repede şi cobori pe intrarea de la 
subsol. Ilmpinse uşa cu umărul până o deschise şi se 
strecură în beciul muced. Taggert urcă scările de lemn, 
călcând pe marginea treptelor pentru a le reduce scârţâitul. 
Ajunse sus, deschise uşa şi, scoțând pistolul din buzunar, 
ieşi în holul de la parter. Gol. Nu se auzea nimic, nu se 
mişca nimic, în afară de bâzâitul înnebunit al unei muşte 
uriaşe prinse în capcana dintre geamuri. 

Străbătu coridorul, ascultând la fiecare uşă, dar nu auzi 
nimic. În final, se întoarse la uşa de care atârna un carton 
pe care scria strâmb: „Proprietăreasă”. 

Bătu. 

— Domnişoară Richter? 

Se întrebă cum arată. Cel care închiriase aceste camere 
pentru Schumann fusese adevăratul Reginald Morgan şi se 
pare că după aceea nu se mai întâlniseră. Ea şi Morgan 
vorbiseră la telefon şi îşi trimiseseră scrisoarea de accept şi 
banii de chirie cu ajutorul poştei pneumatice care străbătea 
Berlinul. 

O altă bătaie în uşă. 

— Am venit pentru o cameră. Uşa din faţă era deschisă. 

Nu primi niciun răspuns. Încercă uşa. Nu era închisă. Se 
strecură înăuntru şi observă o valiză care stătea deschisă 
pe pat, înconjurată de haine şi cărţi. Toate acestea îl 
liniştiră; însemna că Schumann nu se întorsese încă. Cu 
toate acestea, unde era proprietăreasa? Poate că 
intenţiona să strângă banii de la datornici sau, şi mai 
plauzibil, să împrumute ce putea de pe la prieteni şi familie. 
A emigra din Germania pe canalele potrivite însemna să 
pleci cu nimic altceva decât hainele de pe tine şi banii de 
buzunar. În ideea că va pleca ilegal cu Schumann, ea va 
încerca să adune cât mai mulţi bani. Luminile radioului erau 
şi ele aprinse. Aşadar, urma să vină repede acasă. 

Taggert observă lângă uşă un rastel pe care se aflau 
toate cheile casei. Găsi cheile de la camera lui Schumann şi 
ieşi din nou pe culoar. Străbătu repede holul. Cu o mişcare 
rapidă deschise uşa, o împinse la perete şi ridică pistolul. 

Sufrageria era goală. Închise uşa, apoi păşi în tăcere în 
dormitor. Schumann nu era acolo, deşi îi zărise valiza. 
Taggert stătea în mijlocul camerei, nehotărât. Era posibil ca 
Schumann să fi fost sentimental în relaţia cu femeia, dar 
rămânea totuşi un profesionist desăvârşit. Inainte să intre, 
se va uita cu siguranţă pe ferestrele din faţă şi din spate 
ale casei, să vadă dacă nu era cineva înăuntru. 

Taggert se hotări să se ascundă şi să-l aştepte. Găsi 
singura opţiune realistă - dulapul. Va lăsa uşa crăpată 
câţiva centimetri pentru a-l putea auzi pe Schumann 

intrând. Când mercenarul va fi ocupat cu împachetatul 
bagajului, Taggert se va strecura afară din dulap şi-l va 
ucide. Cu puţin noroc, Käthe Richter va fi alături de el şi o 
va putea omori şi pe ea. Dacă nu, o va aştepta în camera 
ei. Ar putea ajunge ea prima, fireşte, iar în acest caz o va 
ucide pe ea atunci sau îl va aştepta şi pe Schumann să se 
întoarcă. Trebuia să decidă cum era mai bine. Apoi ar fi 
trebuit să cerceteze camerele, ca să nu rămână nici urmă 
din identitatea reală a lui Schumann, şi să sune la SS şi la 
Gestapo să le spună că „rusul” fusese lichidat. 

Taggert intră în dulapul uriaş, trase de uşi închizându-le 
aproape cu totul şi îşi deschise câţiva nasturi de la gât 
pentru a face mai suportabilă căldura teribilă. Respiră 
adânc, trăgând aerul în plămânii săi dureroşi. Transpiraţia îi 
acoperise fruntea şi-l irita sub braţe. Dar asta nu conta 
defel. Robert Taggert era întărit întru totul, nu, mai 
degrabă era îmbătat de un element cu totul diferit de 
oxigenul jilav al dulapului: era euforia puterii. Băieţaşul 
provenit din cenuşiul, rău-famatul Hartford, băiatul care era 
călcat în picioare pur şi simplu pentru că avea mintea mai 
ascuţită, dar alerga mai lent decât ceilalţi băieţi din 
cartierul său, ei bine, acel băiat tocmai îl cunoscuse pe 
însuşi Adolf Hitler, cel mai inteligent politician de pe faţa 
pământului. Văzuse arzătorii lui ochi albaştri privindu-l cu 
admiraţie şi respect, un respect al cărui ecou va ajunge şi 
în America, unde se va întoarce şi va raporta succesul 
misiunii sale. 

Ambasador în Anglia, în Spania. Da, chiar şi aici în cele 
din urmă, în ţara pe care o iubea. Putea merge oriunde 
dorea. 

Ştergându-şi faţa din nou, se întrebă cât va trebui să mai 
aştepte întoarcerea lui Schumann. Răspunsul la această 
întrebase veni o clipă mai târziu. Taggert auzi uşa din faţă 
a pensiunii deschizându-se şi apoi paşi grei în hol, trecând 

prin faţa camerei. Un ciocănit. 

— Käthe? spuse cineva cu o voce stinsă. 

Era vocea lui Paul Schumann. 

Se va duce în apartamentul ei s-o aştepte? 

Nu... Paşii reveniră în direcţia camerei. 

Taggert auzi clinchetul cheii, scârţâitul vechilor balamale 
şi apoi sunetul uşii închizându-se. Paul Schumann intrase în 
camera în care avea să moară. 

CAPITOLUL DOUĂZECI ȘI OPT 


Cu inima bubuind ca a oricărui vânător aflat atât de 
aproape de prada sa, Robert Taggert ascultă cu atenţie. 

— Käthe? se auzi din nou vocea lui Schumann chemând- 
o pe proprietăreasă. 

Taggert auzi scârţâitul scândurilor, sunetul apei curgând 
în chiuvetă. Sorbiturile unui om care bea însetat. 

Taggert ridică pistolul. Ar fi fost mai bine să-l împuşte în 
piept, din faţă, ca şi cum ar fi fost atacat. Cei de la SS şi l-ar 
dori viu, desigur, să-l interogheze, şi nu ar fi prea fericiţi 
dacă Taggert l-ar împuşca pe bărbat în spate. Oricum, nu 
putea risca. Schumann era prea mare şi periculos într-o 
confruntare faţă-n faţă. li va spune lui Himmler că n-a avut 
de ales; asasinul a încercat să scape sau a înşfăcat un cuţit. 
Taggert a fost forţat să-l împuşte. 

El auzi cum bărbatul vine către dormitor, apoi, o clipă 
mai târziu, cum cotrobăie prin sertare şi-şi face valiza. 

„Acum”, se gândi el. 

Taggert deschise una dintre cele două uşi ale dulapului. 
Putea astfel să vadă dormitorul. Ridică pistolul. 

Dar Schumann nu era în aria sa vizuală. Taggert putea 
zări doar valiza de pe pat. Şi, aruncate în jur, câteva cărţi şi 
alte obiecte. Atunci se încruntă văzând o pereche de ghete 
în pragul uşii dormitorului. Nu fuseseră acolo înainte. 

O, nu... 

Taggert îşi dădu seama că Schumann mersese spre 
dormitor, dar apoi îşi scosese pantofii şi intrase din nou în 

living doar cu ciorapii în picioare. Aruncase cărţi pe patul 
din dormitor pentru a-l face pe Taggert să creadă că era 
încă acolo! Ceea ce însemna că... 

Uriaşul pumn trecu prin uşa dulapului de parcă ar fi fost 
din vată de zahăr. Nodurile lui îl loviră pe Taggert în gât şi 
maxilar, iar acesta văzu în faţa ochilor o cortină dogoritoare 
de sânge în timp ce se târa către living. Scăpă pistolul şi-şi 
duse mâna la gât, presând carnea în agonie. 

Schumann îl apucă pe Taggert de guler şi-l azvârli de-a 
curmezişul camerei. Acesta se izbi de o masă şi căzu pe 
podea, unde se încovrigă întocmai ca o păpuşă mecanică 
nemţească care ateriza lângă el fără să se spargă, privind 
la tavan cu ochii ei misterioşi, violeţi. 

— Eşti un impostor, nu? Nu eşti Reggie Morgan. 

Paul nu se obosi să-i explice că făcuse ceea ce orice 
mercenar isteţ ar fi trebuit să facă - să ţină minte 
amplasamentul obiectelor din cameră când o părăseşte şi 
apoi să compare cu modul în care arată camera la 
întoarcere. El văzuse că uşa dulapului, pe care el îi 
inchisese la plecare, era deschisă câţiva centimetri. Dându- 
şi seama că Taggert îl va urmări pentru a-l ucide, ştiu că 
acela era locul unde se ascundea. 

— Cine eşti? mârâi Paul. 

Pentru că omul nu spunea nimic, Paul îl luă de guler cu o 
mână şi cu cealaltă îi goli buzunarele: avea acolo un 
portofel, mai multe paşapoarte americane, o legitimaţie 
diplomatică pe numele de Robert Taggert şi documentul 
Cămăşilor brune pe care-l fluturase prin faţa lui Paul pe 
alee atunci când se întâlniseră. 

— Nu mişca, mormăi Paul, apoi examină documentele 
descoperite. 

Portofelul era al lui Reginald Morgan; acolo se aflau şi un 
act de identitate, câteva cărţi de vizită cu numele lui pe 
ele, o adresă pe Bremer Street în Berlin şi alta în 

Washington, D.C. 

Mai găsi câteva fotografii - toate reprezentându-l pe 
bărbatul care fusese ucis pe Aleea Dresda. O fotografie 
fusese făcută cu ocazia unui eveniment social. Bărbatul 
stătea între un om mai în vârstă şi o femeie, cu braţele în 
jurul lor, zâmbind cu toţii către lentilele Kodakului. 

Unul dintre paşapoarte, foarte uzat şi plin cu ştampile de 
intrare şi ieşire, era pe numele lui Morgan. Poza din 
paşaport era şi ea a bărbatului ucis pe alee. 

Alt paşaport - cel pe care i-l arătase lui Paul cu o zi 
înainte - era şi el pe numele lui Reginald Morgan, dar 
fotografia era a bărbatului din faţa lui. Acum, ridică 
paşaportul la lumina lămpii şi-l examina îndeaproape. 
Părea fals. Al doilea paşaport, care părea autentic, avea 
zeci de ştampile şi vize pe numele lui Robert Taggert, ca şi 
legitimaţia diplomatică. Celelalte două paşapoarte care mai 
rămăseseră, unul american pe numele lui Robert Gardner şi 
altul german pe numele lui Artur Schmidt, aveau fotografia 
bărbatului de lângă el. 

Aşadar, înţelese Paul, tipul de pe podea îi ucisese 
contactul din Berlin, căruia îi preluase apoi identitatea. 

— Aşa deci, care e şpilul? 

— Potoleşte-te, băiete. Nu face ceva prostesc. 

Bărbatul renunţase la morga înţepată a lui Reggie 
Morgan. Noua personalitate era cea a unui şmecher, 
asemănător unuia dintre locotenenţii din Manhattan ai lui 
Lucky Luciano, cu costumele lor lucioase ca pielea 
rechinului, din mohair şi mătase. 

Paul ridică paşaportul care părea autentic: 

— Asta eşti tu. Taggert, aşa e? 

Omul îşi apăsă maxilarul şi gâtul acolo unde-l lovise Paul 
şi-şi frecă pielea înroşită. 

— M-ai prins, Paulio. 

— Cum ai făcut-o? se încruntă el. Ai interceptat parola 

despre tramvai, nu-i aşa? De-asta a avut Morgan o reacţie 
întârziată acolo, pe alee. El a crezut că eu sunt cel infiltrat 
pentru că am zbârcit fraza despre tramvai şi la fel am 
crezut şi eu despre el. Apoi tu ai schimbat documentele 
când l-ai percheziţionat. Paul citi documentul SD: „Fondul 
de ajutor pentru veterani”. Căcat, izbucni el, furios că nu se 
uitase de-aproape când i le fluturase Taggert prin faţă. Cine 
dracului eşti, domnule? 

— Un om de afaceri. Eu îndeplinesc misiuni ciudate 
pentru diverse persoane. 

— Şi ai fost ales pentru că semeni puţin cu adevăratul 
Reggie Morgan? 

Asta îl ofensă. 

— Am fost ales pentru că sunt bun. 

— Cu Max ce era? 

— El era pe bune. Morgan l-a plătit să-i aducă informaţii 
în legătură cu Ernst. Apoi eu i-am plătit două sute ca să 
susţină că eu sunt Morgan. 

Paul dădu din cap. 

— De-asta era atât de nervos, nefericitul. Nu de SS se 
temea el, ci de mine. 

Dar povestea înşelătoriei părea să-l plictisească pe 
Taggert. El continuă fără grabă: 

— Avem de negociat una-alta, prietene. Acum... 

— Ce sens are toată tărăşenia asta? 

— Paulio, nu prea avem timp de discuţii, nu crezi? 
Jumătate din Gestapo e pe urmele tale. 

— Nu, Taggert. Dacă am înţeles lucrurile cum trebuie, 
mulţumită ţie, ei caută acum un rus. Nici măcar nu ştiu 
cum arată. lar tu nu i-ai fi adus aici, cel puţin nu înainte să 
mă omori. Aşă că avem tot timpul de pe lume. Acum, 
haide, scuipă. 

— Sunt lucruri mai presus de mine şi de tine, amice. 
Taggert îşi rotea încet maxilarul. Mi-ai paradit dinţii, 

nenorocitule! 

— Spune-mi! 

— Nu este... 

Paul se apropie strângându-şi pumnii. 

— Bine, bine, potoleşte-te, tipule. Vrei să ştii adevărul? 
Uite-l, gol-goluţ: sunt o groază de oameni acasă care nu vor 
să se declanşeze un nou război pe-aici. 

— Asta făceam eu, pentru numele lui Dumnezeu! 
Opream înarmarea. 

— De fapt, nu dă nimeni o ceapă degerată pe 
reînarmarea hunilor. Ce ne interesează pe noi este să-l 
ţinem pe Hitler fericit. Ai priceput? Să-i arătăm că Statele 
Unite sunt de partea lui. 

În cele din urmă Paul înţelese. 

— Aşadar, eu am fost mielul de Paşte. Mi-ai copt-o 
trimițându-mă ca ucigaş rus şi apoi m-ai trădat, astfel că lui 
Hitler i se pare acum că americanii sunt amicii lui, nu-i aşa? 

Taggert dădu din cap: 

— Cam asta e socoteala, Paulio. 

— Eşti orb, nenorocitule? spuse Paul. Tu nu vezi ce face 
aici? Cum ar putea fi cineva de partea lui? 

— lisuse, Schumann, care-i problema ta? Poate că Hitler 
pune laba pe o parte din Polonia, Austria, regiunea 
sudeţilor. Râse. La dracu’, poate să ia şi Franţa. Ce ne pasă 
nouă? 

— Îşi omoară populaţia. Nu vede nimeni asta? 

— Doar o mână de evrei... 

— Ce? Tu auzi ce spui? 

Taggert îşi ridică mâinile. 

— Uite, nu am vrut să sune aşa. Lucrurile sunt aici doar 
temporare. Naziştii sunt ca nişte copii care au o jucărie 
nouă - ţara lor. Vor obosi de toată porcăria asta ariană 
până la anu'. Numai gura e de Hitler. Se va linişti şi va 
înţelege că are nevoie de evrei. 

— Nu, spuse Paul apăsat. Greşeşti. Hitler e nebun. El este 
Bugsy Siegel la puterea o mie. 

— Bine, în regulă, Paulio, nu vom decide tu sau eu 
chestiuni de genul ăsta. Să acceptăm că ne-ai prins. Am 
încercat pe o cale rapidă şi, din fericire pentru tine, ai 
descoperit asta. Dar ai nevoie de mine, amice. Nu poţi ieşi 
din ţara asta fără ajutorul meu. Aşadar, iată ce vom face: 
hai să căutăm un nefericit care să semene a rus, să-l 
omoram şi să chemăm Gestapoul. Nu te-a văzut nimeni. Te 
voi lăsa chiar să faci pe eroul. li poţi întâlni pe Hitler şi pe 
Göring. Să primeşti o nenorocită de medalie. Tu şi duduia 
vă puteţi duce apoi acasă. Şi ca să îndulcesc pastila: îi voi 
oferi şi nişte ocazii de afaceri amicului tău Webber. Piaţa 
neagră a dolarilor. O să se topească de fericire. Cum ţi se 
pare? Inclin să cred că așa trebuie să procedăm! Şi toată 
lumea câştigă. Sau... poţi muri aici. 

— Am o întrebare, răspunse Paul. Cine este Bull Gordon? 
El a fost în spatele poveştii ăsteia? 

— El? Nici gând! Nu are nicio legătură. Au fost... alte 
interese. 

— Ce dracu’ înseamnă asta, „interese”? Vreau un 
răspuns. 

— Îmi pare rău, Paulio. Nu aş fi ajuns unde sunt acum 
dacă aş fi avut gura mare. Asta e natura afacerii, ştii şi tu. 

— Eşti la fel de rău ca naziştii. 

— Da? murmură Taggert. Şi cine eşti tu să vorbeşti, un 
asasin plătit? Se ridică în picioare, scuturându-şi haina de 
prai. Aşadar, ce spui? Hai să găsim un boschetar cu faţa de 
slav, să-i tăiem gâtul şi să le dăm hunilor bolşevicul. Hai s-o 
facem! 

Toată lumea câştigă... 

Fără să-şi mişte corpul, fără să-şi îngusteze ochii, fără să- 
i dea nici cel mai mic indiciu despre ce avea de gând să 
facă, Paul îşi aruncă pumnul direct în pieptul bărbatului. 

Ochii lui Taggert se căscară dintr-odată, iar respiraţia se 
opri. Nici nu mai zări pumnul stâng al lui Paul, care ţâşni şi-i 
rupse gâtul. Pe când Taggert se scurgea pe podea, 
extremităţile sale tremurând chircite de răceala morţii, pe 
gura lui larg deschisă se auzea un horcăit rău-prevestitor. 
Poate din cauza vreunui muşchi rupt al inimii sau poate a 
gâtului frânt, Taggert muri în aproximativ treizeci de 
secunde. 

Paul se holbă la cadavru o clipă îndelungată, cu mâinile 
încă tremurându-i; nu din pricina puternicelor lovituri, ci din 
cauza furiei pe care i-o stârnise trădarea. Şi a vorbelor 
spuse de Taggert. 

„Poate să ia şi Franţa... Doar o mână de evrei...” 

Paul se grăbi în dormitor, se dezbrăcă de hainele 
transpirate pe care le furase la stadion, se curăţă cu 
buretele şi cu apa din chiuveta din dormitor şi se îmbrăcă. 
Auzi o bătaie la uşă. _ 

A, Käthe se întorsese. Işi dădu seama imediat că trupul 
lui Taggert zăcea încă la vedere în sufragerie. Se grăbi să 
mute cadavrul în dormitor. 

Exact când se apleca să-l tragă în dulap, uşa de la 
intrarea în apartament se deschise. Paul ridică privirea. Nu 
Käthe era cea care bătuse la uşă. Se holbă la cei doi 
bărbaţi: unul era rotofei, cu o mustață impozantă, purtând 
un costum uzat de culoare bej cu vestă. In mâini ţinea o 
pălărie panama. În spatele său stătea un tânăr slăbuţ, 
îmbrăcat într-un costum negru, ţinând în mână un pistol 
automat. 

Nu se poate! Erau aceiaşi poliţişti care-l vânau încă de 
ieri. Oftă şi se îndreptă încet. 

— Ah, în fine, iată-l pe domnul Paul Schumann, spuse 
bărbatul mai în vârstă clipind de surpriză, într-o engleză 
puternic deformată de accentul german. Eu sunt detectivul 
inspector Kohl. Sunteţi arestat, domnule, pentru asasinarea 

lui Reginald Morgan pe Aleea Dresda. Privi la trupul lui 
Taggert şi adăugă: lar acum, se pare, şi pentru asasinarea 
unei alte persoane. 

CAPITOLUL DOUĂZECI ȘI NOUĂ 


— Nu vă mişcaţi mâinile. Da, da, vă rog, domnule 
Schumann. ŢIneţi-le ridicate. 

„Chiar că era solid americanul ăsta”, observă Kohl. Cu 
mai mult de 10 centimetri mai înalt decât inspectorul însuşi 
şi mai masiv. Portretul făcut de artistul ambulant fusese 
corect, însă chipul bărbatului era alterat în schiţă de nişte 
cicatrice, iar ochii, ei bine, ochii erau de un albastru blând 
şi senin, în care se citea prudenţă. 

— Janssen, vezi dacă bărbatul este într-adevăr mort, 
spuse Kohl, revenind la germană. 

Işi îndreptă pistolul împotriva lui Schumann. 

Tânărul detectiv se aplecă şi examină trupul, deşi Kohl 
era aproape sigur că bărbatul murise. 

Tânărul ofiţer încuviinţă şi se ridică. 

Willi Kohl era la fel de şocat pe cât era de încântat că-l 
găsise pe Schumann aici. Nicio clipă nu se aşteptase la 
asta. Cu doar douăzeci de minute mai înainte, în camera lui 
Reginald Morgan de pe Bremer Strasse, inspectorul 
descoperise o scrisoare de confirmare a închirierii unor 
camere pentru Paul Schumann la pensiune. Dar Kohl era 
convins că, după asasinarea lui Morgan, pe Schumann îl va 
duce mintea ceva mai mult şi nu va rămâne în reşedinţa pe 
care i-o închiriase victima. El şi Janssen veniseră tot într-o 
fugă, în speranţa că vor descoperi ceva martori sau probe 
care să ducă la Schumann, dar nu se aşteptau defel să-l 
găsească pe american în persoană. 

— Aşadar, eşti unul dintre poliţiştii Gestapoului? întrebă 
Schumann în germană. 

Intr-adevăr, aşa cum îi spuseseră martorii, avea doar un 
foarte slab accent. Sunetul g nu era cel al unui berlinez 
înnăscut. 

— Nu, suntem de la Poliţia Criminală. Îi arătă legitimaţia. 
Janssen, percheziţionează.-l. 

Tânărul ofiţer îl controla cu gesturi sigure în toate locurile 
unde - la vedere sau secret - ar fi putut să fie un buzunar. 
Inspectorul candidat descoperi paşaportul american, banii, 
un pieptene, chibrituri şi un pachet de ţigări. 

Janssen le înmâna lui Kohl, care-i spuse asistentului său 
să-l încătuşeze pe Schumann. Deschise apoi paşaportul şi-l 
examina cu atenţie. Părea autentic. Paul John Schumann. 

— Nu eu l-am ucis pe Reggie Morgan. El l-a omorât. Dădu 
din cap către cadavru. Numele lui este Taggert. Robert 
Taggert. A încercat să mă omoare şi pe mine. De aceea ne- 
am luptat. 

Kohl nu era sigur că „luptă” era cuvântul potrivit care ar 
fi descris o confruntare între masivul american, cu pumnii 
săi roşii şi bătuciţi şi cu braţe enorme, şi victimă, care avea 
fizicul lui Joseph Goebbels. 

— Luptă? 

— Avea pistolul îndreptat către mine. Schumann făcu un 
semn către pistolul care zăcea pe podea. A trebuit să mă 
apăr. 

— Pistolul nostru Spanish Star Modelo A, domnule, spuse 
Janssen încântat. Arma crimei! 

Acelaşi tip de armă ca cea a crimei, se gândi Kohl. 
Comparaţia amprentei balistice le-ar fi putut spune dacă 
era vorba despre exact aceeaşi armă. Dar nu ar fi corectat 
un coleg chiar şi unul învățăcel, în faţa unui suspect. 
Janssen acoperi arma cu o batistă, o ridică şi îi notă scria. 

Kohl umezi vârful creionului, trecu un număr în carnetul 

său şi-l întrebă pe Janssen de lista persoanelor care 
cumpăraseră asemenea arme, listă pe care le-o furnizaseră 
secţiile de poliţie din tot oraşul. Tânărul o scoase din 
servietă. 

— Acum scoate trusa de amprentare din maşină şi ia 
amprentele de pe armă şi pe cele ale celor doi prieteni de 
aici: atât cel viu, cât şi cel mort. 

— Da, domnule. 

Janssen ieşi. Inspectorul inventarie numele de pe listă, 
fără a-l vedea pe cel al lui Schumann. 

— Incearcă Taggert, spuse americanul, sau unul dintre 
celelalte nume. li făcu un semn către maldărul de 
paşapoarte de pe masă. Le avea pe toate cu el. 

— Poţi să te aşezi, te rog. 

Inspectorul îl ajută pe Schumann, care era încătuşat, să 
se aşeze pe canapea. Nu-l mai asistase niciodată un 
suspect într-o investigaţie, dar Kohl luă grămada de 
paşapoarte despre care Schumann susţinea că i-ar putea fi 
de folos. 

Şi, într-adevăr, i-au fost. Un paşaport era al lui Reginald 
Morgan, bărbatul asasinat pe Aleea Dresda. Era cu 
siguranţă autentic. Celelalte aveau fotografia bărbatului 
care zăcea la picioarele lor, dar numele din interiorul lor 
erau diferite. Nu ai fi putut fi investigator la poliţia 
Criminală în Germania naţional-socialistă fără a putea 
recunoaşte documentele falsificate. Dintre toate, doar 
paşaportul pe numele lui Robert Taggert i se păru autentic 
lui Kohl şi era singurul care avea, la o primă vedere, 
ştampile şi vize legale. Compară numele cu cele de pe lista 
de cumpărători de arme. Se opri la unul dintre nume. 

Janssen apăru în cadrul uşii cu trusa de amprentare şi cu 
aparatul de fotografiat Leica. Kohl îi arătă lista. 

— Se pare că decedatul a cumpărat Modelo A luna 
trecuta, Janssen. Pe numele Artur Schmidt. 

Era un amănunt care nu înlătura cu totul posibilitatea ca 
Schumann să-l fi asasinat pe Morgan; Taggert ar fi putut 
pur şi simplu să i-l dea sau să i-l vândă. 

— la amprentele, îl instrui Kohl. 

Tânărul ofiţer deschise cutia şi îşi începu treaba. 

— Nu eu l-am ucis pe Reggie Morgan, vă spun. El l-a ucis. 

— Te rog, nu spune nimic, domnule Schumann! 

Portofelul lui Reginald Morgan era şi el acolo. Kohl se uită 
prin el. Făcu o pauză şi privi fotografia bărbatului care 
stătea între două persoane mai vârstnice, la un eveniment 
social. 

„Ştim ceva despre el... că era fiul cuiva... Şi că probabil 
era fratele cuiva. Şi poate soţul sau iubitul cuiva...” 

Inspectorul candidat acoperi arma cu pudră, apoi îi luă 
amprentele lui Taggert. Tânărul îi spuse lui Schumann: 

— Domnule, vă rog să vă aplecaţi. 

Kohl aprobă tăcut tonul politicos al protejatului său. 

Schumann se supuse, iar tânărul îi luă amprentele şi apoi 
îi şterse cerneala de pe degete cu substanţa astringentă pe 
care o avea în trusă. Janssen aşeză arma şi cele două 
cartele cu amprente pe masă, pentru ca şeful său să le 
inspecteze. 

— Domnule? 

Kohl îşi puse monoclul. Examina de-aproape arma şi 
amprentele celor doi bărbaţi. Nu era expert, dar era de 
părere că singurele amprente de pe pistol erau cele ale lui 
Taggert. 

Ochii lui Janssen se îngustară şi arătă către podea. Kohl îi 
urmări privirea. Acolo se afla o geantă uzată de piele. A, 
binecunoscuta servietă! Kohl se aplecă şi o deschise. 
Cotrobăi printre obiectele de-acolo - singurul lucru pe care-l 
putea face era să descifreze engleza cât putea de bine. 
Erau multe note despre Berlin, sporturi, Olimpiadă, o 
legitimaţie de presă pe numele lui Paul Schumann, zeci de 

tăieturi nevinovate de prin ziarele americane. 

„Aşadar, minte, se gândi inspectorul. Geanta îl plasează 
la locul crimei,” 

Dar, pe măsură ce Kohl o examina mai atent, observă că, 
deşi veche, pielea era suplă, nu obosită. 

Apoi privi la trupul din faţa lor. Kohl puse geanta jos şi se 
aplecă să examineze pantofii victimei. Erau maro, purtaţi şi 
zgâriaţi, cu pielea atârnând în fâşii. Culoarea şi luciul erau 
identice cu cele descoperite pe pavajul de pe Aleea Dresda 
şi pe podeaua restaurantului Grădina de vară. Pielea 
pantofilor lui Schumann era însă intactă. Inspectorul făcu o 
grimasă de supărare. Incă o presupunere eronată. 
Schumann spunea adevărul. 

— Percheziţionează.-l, Janssen, spuse Kohl, ridicându-se. 

Făcu un semn către cadavru. 

Inspectorul candidat se lăsă în genunchi şi începu să 
examineze corpul cu atenţie. 

Kohl îl urmărea pe Janssen cu o sprânceană ridicată. Găsi 
bani, un briceag, un pachet de ţigări. Un ceas de buzunar 
cu un lanţ de aur masiv. Apoi tânărul ofiţer se încruntă. 

— Priviţi, domnule. 

Îi înmână inspectorului mai multe etichete de mătase 
tăiate fără îndoială de la îmbrăcămintea pe care o purtase 
Reginald Morgan pe Aleea Dresda. Aveau numele unor 
producători sau comercianţi germani de îmbrăcăminte. 

— Am să-ţi spun ce s-a întâmplat, spuse Schumann. 

— Da, da, poţi vorbi de îndată. Janssen, ia legătură cu 
centrul. Să contacteze cineva ambasada americană şi să 
întrebe de individul ăsta, Robert Taggert. Să le spună că 
are o legitimaţie diplomatică, dar nimic despre moartea lui, 
deocamdată. 

— Da, domnule. 

Janssen localiza telefonul care, după cum observă Kohl, 
era scos din priză, o privelişte comună în acele zile. Steagul 

olimpic din faţa clădirii, singur, fără cel naţional-socialist, îi 
spunea că locul era deţinut sau administrat de un evreu 
sau de o persoană de pe lista neagră; telefoanele ar fi 
putut fi ascultate. 

— Cheamă-i de pe staţia radio din DKW, Janssen. 

Inspectorul candidat dădu din cap şi părăsi iar camera. 

— Acum, domnule, mă poţi lumina. Şi, te rog, nu cruța 
niciun detaliu. 

Schumann spuse în germană: 

— Am venit aici cu echipa olimpică. Sunt jurnalist sportiv. 
Jurnalist freelancer. Aţi...? 

— Da, da, sunt familiar cu acest termen. 

— Trebuia să-l întâlnesc pe Reggie Morgan, care urma 
să-mi facă cunoştinţă cu unele persoane care urmau să-mi 
spună poveştile lor. Voiam ceea ce noi numim „culoare”. 
Informaţii despre cartierele mai pitoreşti ale oraşului, 
despre jucători, escroci şi cluburile de box. 

— Şi ce făcea Reggie Morgan ăsta? Ca profesie, vreau să 
spun. 

— Era doar un om de afaceri american, de care am auzit 
şi eu. Locuia aici de câţiva ani şi cunoştea destul de bine 
cum merg lucrurile. 

Kohl sublinie: 

— Ai venit aici cu echipa olimpică, iar tipii aceştia păreau 
că nu doresc să-mi spună absolut nimic despre tine. E 
curios, nu găseşti? 

Schumann râse amar. 

— Trăiţi în această ţară şi mă întrebaţi pe mine de ce ar 
ezita cineva să răspundă întrebărilor unui poliţist? 

Este o chestiune de securitate de stat... 

Pe faţa lui Willi Kohl nu se citi nimic, dar fu o clipă 
stânjenit de adevărul din această afirmaţie. Il privi cu 
atenţie pe Schumann. Americanul părea liniştit. Kohl nu 
simţi că povestea ar fi contrafăcută, iar acesta era unul 


460 


dintre talentele speciale ale inspectorului. 

— Continuă.. 

— Trebuia să mă întâlnesc cu Morgan ieri. 

— Să vă întâlniți când şi unde? 

— Pe la prânz. In faţa unei berării de pe Sperer Strasse. 

Chiar lângă Aleea Dresda, se gândi Kohl. Şi chiar în jurul 
orei la care avusese loc crima. Cu siguranţă, dacă ar fi avut 
ceva de ascuns, nu s-ar fi plasat alături de scena crimei. 
Sau poate că da? Criminalii naţional-socialişti erau cu totul 
şi cu totul proşti şi previzibili. Kohl simţi că se află în faţa 
unui om extrem de inteligent, dar inspectorul nu putea 
spune dacă era sau nu criminal. 

— Dar, după cum pretinzi, adevăratul Reginald Morgan 
nu s-a arătat. Era acest Taggert. 

— Așa este. Deşi la acea vreme nu ştiam asta. El 
susţinea că este Morgan. 

— Şi ce s-a întâmplat la acea întâlnire? 

— A durat foarte puţin. Era agitat. M-a tras pe alee, 
spunând că intervenise ceva şi că ar trebui să ne întâlnim 
mai târziu. La un restaurant... 

— Care? 

— Grădina de vară. 

— Unde berea de grâu nu a fost pe placul tău. 

Schumann clipi surprins, apoi replică: 

— E pe placul cuiva? 

Kohl se abţinu cu greu să nu surâdă. 

— Şi l-ai întâlnit din nou pe Taggert, aşa cum aţi stabilit, 
la Grădina de vară? 

— Este adevărat. Ni s-a alăturat şi un prieten de-al lui. 
Nu-mi amintesc numele. 

A, muncitorul. 

— l-a şoptit ceva lui Taggert, care părea îngrijorat, şi ne- 
a spus să-i dăm bice. 

O sprânceană ridicată la auzul traducerii literale a unei 

expresii englezeşti. 

— Vreau să spun, să plecăm repede. Prietenul ăsta 
credea că sunt nişte inşi de la Gestapo sau ceva de genul 
ăsta prin zonă şi Taggert a fost de acord. Ne-am strecurat 
pe uşa laterală. Ar fi trebuit să bănuiesc atunci că e ceva în 
neregulă. Dar era spiritul acela al aventurii, ştiţi, nu? Chiar 
asta căutam pentru articolele mele. 

— Culoarea locală, spuse Kohl încet, gândindu-se că e 
atât de uşor ca o minciună uriaşă să devină credibilă când 
mincinosul îţi furnizează mici adevăruri. 

— Şi l-ai întâlnit pe acest Taggert şi cu alte ocazii? Făcu 
un semn cu capul către cadavru. Cu altă ocazie decât 
astăzi, desigur? 

Kohl se întrebă dacă bărbatul va admite că a mers în 
Piaţa Noiembrie 1923. 

— Da, spuse Schumann. Într-o piaţă, mai târziu, în acea 
zi. Într-un cartier cam sordid. Lângă statuia Oranienburger 
Strasse. La statuia aceea uriaşă a lui Hitler. Urma să ne 
întâlnim cu o altă persoană de contact, dar tipul nu a mai 
apărut. 

— Şi „aţi dat bice” şi acolo. 

— Corect. Taggert s-a speriat din nou. Era clar că 
lucrurile nu mergeau cum trebuie. Atunci am decis că e mai 
bine s-o rup cu individul ăsta. 

— Ce s-a întâmplat cu pălăria ta Stetson? întrebă repede 
Kohl. 

O privire îngrijorată. 

— Ei bine, ca să fiu sincer, domnule detectiv Kohl, 
mergeam pe stradă și am văzut nişte tineri... Ezită căutând 
un cuvânt. Bestii... cuţitari? 

— Da, da, mardeiaşi. 

— În uniforme maro. 

— Trupe de asalt. 

— Cuţitari, spuse Schumann cu un aer dezgustat. Băteau 

un vânzător de cărţi şi pe soţia lui. M-am gândit că aceşti 
oameni o să-i omoare. l-am oprit. Următorul lucru pe care-l 
ştiu este că au început să mă alerge cu zecile. Am aruncat 
o parte din haine într-un canal, ca să nu mă recunoască. 

„Asta e un tip puternic, se gândi Kohl. Şi inteligent.” 

— Mă veţi aresta pentru că i-am bătut pe câţiva dintre 
derbedeii dumneavoastră nazişti? 

— Asta nu mă interesează, domnule Schumann. Dar ce 
mă interesează cu adevărat este scopul întregii mascarade 
orchestrate de domnul Taggert. 

— Incerca să aranjeze câteva dintre întrecerile de la 
Olimpiadă. 

— Să aranjeze? 

Americanul se gândi o clipă. 

— Să facă un sportiv să piardă intenţionat. Asta a făcut în 
ultimele luni aici, a organizat reţele de pariuri în Berlin. 
Colegii lui Taggert urmau să parieze împotriva favoriţilor 
americani. Eu am o legitimaţie de presă şi pot să ajung în 
apropierea atleţilor. Eu ar fi trebuit să-i mituiesc ca să 
piardă intenţionat. De aceea era atât de nervos, bănuiesc. 
Le datora reţelelor criminale de aici, după cum le spunea 
el, o groază de bani. 

— A fost asasinat pentru că Taggert ăsta voia să se dea 
drept Morgan? 

— Aşa este. 

— Ce plan complicat, observă Kohl. 

— Erau implicaţi foarte mulţi bani. Sute de mii de dolari. 

O altă privire aruncată către trupul fără viaţă de pe 
podea. 

— Mi-am notat că ai spus că ieri te-ai decis să pui capăt 
relaţiei cu domnul Taggert. Şi totuşi, iată-l aici. Cum s-a 
declanşat această tragică „luptă”, cum o numeşti 
dumneata? 

— Nu a acceptat refuzul meu. Avea nevoie disperată de 

bani - împrumutase o groază pentru a plasa pariurile. A 
venit ieri aici să mă amenințe. Spunea că vor face în aşa fel 
încât să pară că eu l-am ucis pe Morgan. 

— Te şantaja ca să le faci jocul. 

— Aşa e. Dar i-am spus că nu-mi pasă. Intenţionam să-l 
torn oricum. A scos arma aceea la mine. Ne-am luptat şi a 
căzut. Se pare că şi-a rupt gâtul. 

Mintea lui Kohl suprapuse informaţiile furnizate de 
Schumann peste fapte şi ceea ce cunoştea inspectorul 
despre natura umană. Unele detalii se potriveau; altele 
scârțâiau. Willi Kohl îşi spunea mereu că trebuie să-şi 
păstreze mintea deschisă la locul crimei, să se abţină de la 
concluzii pripite. Acum, acest proces se petrecea automat; 
gândurile sale erau blocate. De parcă una dintre cartelele 
acelea perforate se blocase într-o maşinărie de sortare 
DeHoMag. 

— Ai luptat să te salvezi, iar el a murit după ce a căzut. 

Se auzi atunci o voce de femeie: 

— Da, exact aşa s-a întâmplat. 

Kohl se întoarse către persoana din cadrul uşii. Avea cam 
patruzeci de ani, era slăbuţă şi atrăgătoare, deşi chipul ei 
era obosit, îngrijorat. 

— Numele dumneavoastră, vă rog? 

— Käthe Richter. Ea îi întinse automat cartea de 
identitate. Conduc această pensiune câtă vreme lipseşte 
proprietarul. 

Actele îi confirmau identitatea, iar el le returnă. 

— Aşadar, aţi fost martoră la incident? 

— Am fost aici. În hol. Am auzit zgomote în cameră şi am 
întredeschis uşa. Am văzut tot ce s-a întâmplat. 

— Şi, cu toate acestea, nu v-aţi arătat când am venit noi. 

— Mi-era teamă. Am văzut maşina dumneavoastră 
parcată în faţă. Nu am vrut să mă implic. 

Aşadar, ea era fie pe lista Gestapoului, fie pe cea a SD. 

— Şi acum, iată-vă! 

— Am fost nehotărâtă o vreme. Am decis să risc, 
gândindu-mă că poate mai există nişte poliţişti în oraşul 
ăsta care să fie interesaţi de adevăr. 

Ea spuse toate acestea pe un ton sfidător. 

Janssen intră în cameră. O văzu pe femeie, dar Kohl nu-i 
spuse nimic despre ea. 

— Deci? întrebă inspectorul. 

— Domnule, ambasada americană spune că nu ştie nimic 
despre vreun Robert Taggert. 

Kohl dădu din cap în vreme ce rumega informaţia. Se 
apropie mai mult de corpul lui Taggert şi spuse: 

— Ce cădere fericită! Fericită din perspectiva dumitale, 
desigur. Şi pe dumneata, domnişoară Richter, te întreb din 
nou: ai văzut lupta cu ochii dumitale? Trebuie să fii cinstită 
cu mine. 

— Da, da. Bărbatul acesta avea o armă. Intenţiona să-l 
omoare pe domnul Schumann. 

— Cunoşti victima? 

— Nu, n-o cunosc. Nu l-am văzut pe acest bărbat 
niciodată. 

Kohl aruncă iar o privire spre cadavru, apoi îşi strecură 
degetul mare în buzunarul pentru ceas de la vestă. 

— Este o afacere curioasă să fii detectiv, domnule 
Schumann. Încercăm să citim urmele şi să vedem unde ne 
duc. lar în acest caz urmele m-au dus pe urma dumitale - 
într-adevăr, urmele m-au adus direct aici -, iar acum se 
pare că aceleaşi urme sugerează că, de fapt, tot timpul l- 
am căutat pe acest om. 

— Viaţa este comică uneori. 

Propoziția nu avea niciun sens în germană. Kohl 
presupuse că era traducerea unei expresii americane, dar îi 
deduse înţelesul. Pe care, cu siguranţă, nu-l putea 
contrazice. 

Îşi scoase pipa din buzunar şi, fără să o aprindă, şi-o vâri 
în gură şi începu să-i mestece ţeava. 

— Ei bine, domnule Schumann, am decis să nu vă rețin, 
nu în acest moment. Vă voi lăsa liber, dar vă voi reţine 
paşaportul până când voi analiza toate aceste fapte în 
profunzime. Nu părăsiţi Berlinul. După cum aţi văzut, 
probabil, diverse autorităţi de la noi sunt specialiste în 
localizarea oamenilor oriunde în ţară. Mi-e teamă că va 
trebui să părăsiţi pensiunea care este acum scenă a crimei. 
Aveţi alt loc unde să staţi până vă contactez eu? 

Schumann se gândi o clipă: 

— Am să iau o cameră la hotelul Metropol. 

Kohl îşi notă în carnetul său şi băgă în buzunar 
paşaportul lui Paul. 

— Foarte bine, domnule. Acum, mai aveţi ceva să-mi 
spuneţi? 

— Nimic, domnule inspector. Voi coopera cât pot cu 
dumneavoastră. 

— Puteţi pleca acum. Luaţi-vă doar cele necesare. Dă-i 
cătuşele jos, Janssen! 

Inspectorul candidat se supuse. Schumann se duse la 
valiză. Sub privirea vigilentă a lui Kohl, puse în trusa de 
bărbierit un brici, un săpun de bărbierit, o periuţă de dinţi şi 
un tub cu pastă de dinţi. Inspectorul îi înmâna ţigările, 
chibriturile, banii şi pieptenele. 

Schumann se uită la femeie. 

— Mă poţi duce la staţia de tramvai? 

— Da, bineînţeles. 

Kohl întrebă: 

— Domnişoară Richter, locuieşti aici, în această clădire? 

— În apartamentul din spate la acest etaj, da. 

— Foarte bine. O să ţin legătura şi cu dumneata. 

leşiră împreună pe uşă. După plecarea lor, Janssen se 
încruntă şi spuse: 

— Domnule, cum să-l lăsăm să plece? Credeţi povestea 
lui? 

— O parte din ea. Suficient cât să-mi permită să-l 
eliberez temporar. 

Kohl îi expuse inspectorului candidat o parte din grijile 
sale: el credea că omorul din pensiune fusese în legitimă 
apărare. Şi, într-adevăr, se pare că Taggert era cel care îl 
ucisese pe Reginald Morgan. Dar rămâneau întrebări fără 
răspuns. Dacă ar fi fost în oricare altă ţară, Kohl l-ar fi 
reţinut pe Schumann până verifica totul. Dar ştia că, dacă îl 
băga la închisoare până ce făcea mai multe investigaţii, 
Gestapo-ul ar fi declarat fără drept de apel că americanul 
este „străinul” vinovat pe care-l căuta Himmler şi ar fi fost 
trimis în închisoarea Moabit sau în lagărul de la 
Oranienburg până la căderea nopţii. 

— Nu numai că omul ar muri pentru o crimă pe care, 
probabil, nu a comis-o, dar cazul va fi declarat închis şi nu 
vom afla nicicând adevărul, care reprezintă, desigur, 
motivaţia meseriei noastre. 

— Dar nu ar trebui, măcar, să-l urmăresc? 

Kohl oftă: 

— Janssen, câţi criminali am prins noi urmărindu-i? Cum 
se spune prin cărţile alea americane de două parale? 
Shadowing“5? 

— Ei bine, niciunul, bănuiesc, dar... 

— Aşa că o lăsăm în grija detectivilor de prin cărţi. Ştim 
unde-l vom găsi. 

— Dar Metropol este un hotel imens, cu mult ieşiri. Ne 
poate scăpa uşor din mână. 

— Nu ne interesează asta, Janssen. Vom continua în 
scurtă vreme să analizăm rolul domnului Schumann în 
această dramă. Prioritatea noastră, cu toate acestea, este 
să examinăm această cameră cu atenţie... A, felicitări, 

inspectare candidat. 

— De ce, domnule? 

— Ai rezolvat crima din Aleea Dresda. Făcu cu capul 
către cadavru. Şi, mai mult, ucigaşul este mort, aşa că nu 
trebuie să suferim inconvenientele unui proces. 

CAPITOLUL TREIZECI 


Însoţit de un gardian SS, colonelul Reinhard Ernst îl duse 
pe Rudy înapoi acasă, în Charlottenburg. Era recunoscător 
că băiatul era atât de mititel; copilul nu înţelesese complet 
pericolul în care se aflaseră pe stadion. Feţele îndărjite ale 
oamenilor, tensiunea din sala presei şi evacuarea rapidă a 
complexului îl îngrijoraseră, dar nu putea înţelege totuşi 
semnificaţia evenimentelor. Tot ce ştia era că Opa al său 
căzuse şi se rănise uşor, chiar dacă bunicul lui minimalizase 
„aventura” lor, după cum o numea. 

De fapt, pentru băiat, cele mai intense evenimente ale 
după-amiezii nu fuseseră vizitarea stadionului, nici faptul 
că îi cunoscuse pe unii dintre cei mai importanţi oameni ai 
lumii şi nici alarma declanşată de asasin, ci câinii; Rudy îşi 
dorea acum să aibă unul sau poate chiar doi. Sporovăia 
fără încetare despre animale. 

— Construcţii peste tot, îi murmură Ernst lui Gertrud. Mi- 
am distrus costumul. 

Într-adevăr, ea nu era deloc fericită, dar era mai 
îngrijorată de căzătura lui. Îi examină capul de aproape. 

— Ai un cucui. Trebuie să fii mai atent, Reinie! Am să-ţi 
aduc nişte gheaţă să pui acolo. 

Detesta că nu poate fi în întregime onest cu ea. Dar pur 
şi simplu nu putea să-i spună că fusese ţinta unui asasin. 
Dacă ea ar fi aflat asta, l-ar fi implorat să stea acasă, de 
fapt ar fi insistat. 

lar el ar fi trebuit s-o refuze, cum rareori făcea cu soţia 

sa. Se prea poate ca Hitler să se fi îngropat sub cadavrele 
tovarăşilor săi în timpul rebeliunii din noiembrie 1923, 
pentru a evita să fie omorât el însuşi, însă Ernst nu ar evita 
niciodată un inamic, dacă trebuia să-şi facă datoria. 

In alte circumstanţe, da, ar fi rămas acasă pentru o zi 
sau două, până când asasinul ar fi fost descoperit, ceea ce 
cu siguranţă urma să se întâmple, acum că se pusese în 
mișcare uriaşul mecanism al Gestapoului, al SD şi SS. Dar 
Ernst avea de rezolvat o problemă crucială astăzi: trebuia 
să conducă testele la colegiu cu profesorul doctor Keitel şi 
să pregătească memoriul despre Studiul Waltham pentru 
Fuhrer. 

Îi ceru doar ca menajera să-i aducă o cafea, nişte pâine şi 
cârnaţi în cabinet. 

— Dar Reinie, spuse Gertrud exasperată, este duminică. 
Gâscă... 

Mesele de după-amiază în ziua de odihnă aveau o lungă 
tradiţie în gospodăria lui Ernst, pe care, pe cât posibil, era 
bine să o respecţi. 

— Îmi pare rău, draga mea. Nu am de ales. Săptămâna 
viitoare îmi voi petrece tot weekendul cu tine şi cu familia. 

Intră în birou, se aşeză la birou şi începu să-şi facă notițe. 
Zece minute mai târziu, Gertrud însăşi apăru cărând o tavă 
mare. 

— Nu vreau să te văd băgând în tine mâncăruri de 
proastă calitate, spuse ea, ridicând cârpa care acoperea 
tava. 

El surâse şi examină farfuria imensă cu gâscă prăjită cu 
marmeladă de portocale, varză, cartofi fierţi şi fasole verde 
cu nucşoară. Se ridică şi o sărută pe obraz. Gertrud plecă, 
iar el, pe măsură ce mânca, fără prea mare chef, începu să 
schiţeze un memoriu la maşina sa de scris. 

Adolf Hitler, 

Fuhrer, Cancelar de Stat şi Preşedinte al națiunii 
germane şi 

Comandantul Forțelor Armate terestre, 

Feldmareşal Wenter von Blomberg, Ministru de stat al 
apărării 


Către Fuhrer-ul meu şi ministrul meu 


Aţi cerut detalii în legătură cu Studiul Waltham întreprins 
de mine și de profesorul doctor Ludwig Keitel de la Colegiul 
Militar Waltham. Sunt încântat să vă descriu natura 
studiului şi rezultatele obţinute până acum. 

Acest studiu a fost efectuat conform instrucţiunilor 
primite de la dumneavoastră de a pregăti forţele armate 
germane şi de a le ajuta să atingă cu cea mai mare 
eficienţă ţelurile marii noastre naţiuni, aşa cum le-aţi 
stabilit. 

Făcu o pauză şi-şi organiză gândurile. Ce să spună şi ce 
nu? O jumătate de oră mai târziu, terminase un document 
de o pagină şi jumătate pe care îl corectă pe ici, pe colo. 
Această ciornă era suficientă pentru moment. l-o va da şi 
lui Keitel s-o citească şi să facă eventuale corecturi, apoi va 
bate diseară din nou la maşină versiunea finală pe care, a 
doua zi, i-o va înmâna personal Fuhrer-ului. Scrise o notă 
către Keitel, în care îi solicita comentariile, şi o capsă 
alături de ciornă. 

Duse tava la parter, îşi luă rămas-bun de la Gertrud şi 
plecă. Hitler insistase ca gardienii să staţioneze în afara 
casei, cel puţin până când asasinul va fi prins. Ernst nu avu 
nimic de obiectat, dar acum le ceru să stea ascunşi pentru 
a nu-i alarma familia. De asemenea, se supuse cererii 
Fuhrer-ului de a nu conduce el însuşi Mercedesul său 
decapotabil, cum ar fi vrut, ci de a fi condus într-un 

automobil închis, de către un gardian SS înarmat. 

Merseră mai întâi la Columbia Haus, la Tempelhof. 
Şoferul cobori şi privi în jur pentru a se convinge că zona de 
la intrare e sigură. Merse la ceilalţi doi gardieni care păzeau 
uşa, vorbi cu ei şi aceştia se uitară şi ei în jur, deşi Ernst nu- 
şi putu imagina să existe cineva atât de nebun încât să 
încerce să-i asasineze în faţa unui centru de detenţie al SS. 
După un moment, ei făcură semn cu mâna şi Ernst cobori 
din maşină. Trecu de uşa din faţă, fu condus pe scări în jos, 
prin câteva uşi zăvorâte, şi intră apoi în zona celulelor. 

Din nou lungul hol, fierbinte şi umed, mirosind a urină şi 
fecale. „Ce fel dezgustător de a trata oamenii”, se gândi el. 
Soldaţii britanici, americani şi francezi capturați de el în 
timpul războiului fuseseră trataţi cu respect. Ernst îi saluta 
pe ofiţeri, discuta cu răcanii, se asigura că stau la căldură, 
că au haine uscate şi mâncare. Simţi un val de scârbă faţă 
de gardianul îmbrăcat cu uniformă cafenie care-l 
întovărăşea pe culoar, fluierând din vârful buzelor Horst 
Wessel Lied” şi lovind când şi când cu bastonul zăbrelele, 
pur şi simplu pentru a-i înspăimânta pe prizonieri. 

După ce parcurseră cam trei sferturi din lungimea 
culoarului, se opriră în faţa unei celule. Ernst se opri şi se 
uită înăuntru, în vreme ce începea să simtă mâncărimi pe 
piele. 

Cei doi fraţi Fischer erau leoarcă de transpiraţie. Erau 
înspăimântați, desigur - toţi erau înspăimântați în acest loc 
teribil dar mai văzu şi altceva în ochii lor: sfidarea 
tinerească. 

Ernst era dezamăgit. Modul în care-l priveau îi spunea că- 


47 Imnul Partidului Nazist între 1930-1945. Denumit Dle Fahne hoch 
(„Steagul sus“) după primele cuvinte ale textului scris în 1929 de Horst 
Wessel, comandant SA, asasinat de un activist comunist în 1930. 
Goebbels a făcut din el un martir al nazismului. (n.tr.) 

i vor respinge oferta: aleseseră anii de detenţie în lagărul 
de la Oranienburg? Fusese sigur că Hans şi Kurt vor 
accepta să participe la Studiul Waltham. Ar fi fost foarte 
potriviţi. 

— Bună ziua. 

Cel mai mare dădu din cap. Ernst simţi un frison straniu. 
Băiatul semăna cu propriul său fiu. Cum se făcea că nu 
observase înainte? Poate pentru că acum avea pe chip 
încrederea şi seninătatea pe care nu le avusese dimineaţă. 
Sau poate că era doar un efect întârziat al expresiei pe care 
o văzuse mai devreme în ochii lui Rudy. In orice caz, 
această asemănare îl sleia de puteri. 

— Am nevoie de un răspuns referitor la participarea la 
studiul nostru. 

Cei doi fraţi priviră unul la celălalt. Kurt începu să 
vorbească, dar Hans fu cel care spuse: 

— Vom participa. 

Aşadar, se înşelase. Ernst zâmbi şi dădu din cap, sincer 
încântat. 

Cel mai în vârstă adăugă: 

— Cu condiţia să ne lăsaţi să trimitem o scrisoare în 
Anglia. 

— O scrisoare? 

— Vrem să luăm legătura cu părinţii noştri. 

— Mi-e teamă că asta nu se poate. 

— Dar sunteţi colonel, nu-i aşa? Nu sunteţi unul dintre cei 
care decid ce se poate şi ce nu? întrebă Hans. 

Ernst îşi aplecă privirea şi îl examina pe băiat. Dar 
atenţia sa reveni la fratele mai vârstnic. Asemănarea cu 
Mark era într-adevăr incredibilă. Ezită, apoi spuse: 

— O scrisoare. Însă trebuie s-o trimiteţi în următoarele 
două zile, cât timp sunteţi sub supravegherea mea. 
Sergenţii care vă vor antrena nu vă vor permite, nu o 
scrisoare către Londra. Cu certitudine, ei nu sunt nişte 

persoane care să poată decide ce este permis şi ce nu. 

Băieţii schimbară din nou o privire, iar Kurt dădu din cap. 
La fel şi colonelul. Apoi el îi salută, cam cum i-ar fi spus „la 
revedere” fiului său. Nu salutul nazist cu braţul întins în 
faţă, ci un salut tradiţional, cu mâna cu palma întinsă şi 
dusă la frunte, gest pe care gardianul SA se făcu că nu-l 
vede. 

— Bun venit în noua Germanie, spuse Ernst cu o voce 
care era aproape o şoaptă şi care contrazicea salutul plin 
de viaţă. 


Dădură colţul şi se îndreptară către Piaţa Lützow, 
îndepărtându-se cât puteau de mult de pensiune înainte să 
ia un taxi. Paul se uita în urmă pentru a se asigura că nu 
sunt urmăriţi. 

— Nu vom sta la Metropol, spuse el, scrutând strada în 
toate direcţiile. Voi găsi un loc sigur. Prietenul Otto poate 
face asta. Imi pare rău. Dar va trebui să laşi pur şi simplu 
totul în urmă. Nu te mai poţi întoarce. 

La un colţ aglomerat de stradă se opriră. Braţul său 
alunecă automat în jurul taliei lui Käthe, în vreme ce el 
privea mulţimea. Dar o simţi rigidă, apoi ea se trase 
deoparte. 

El o privi, ridicând sprâncenele. 

— Am să mă întorc, Paul. 

Vorbea cu o voce care fusese golită de emoţii. 

— Käthe, ce se întâmplă? 

— l-am spus adevărul inspectorului ăla Kripo. 

— Tu... 

— Eram pe hol şi m-am uitat în cameră. Tu ai fost cel 
care a mințit. L-ai ucis pe bărbatul ăla acolo. Nu a fost nicio 
lupță. Nu avea o armă. Stătea acolo lipsit de apărare, iar tu 
l-ai lovit şi l-ai ucis. A fost îngrozitor. Nu am mai văzut ceva 
atât de oribil de când... de când... 

Al patrulea de la stratul de iarbă... 

Paul era tăcut. i 

Pe lângă ei trecu un camion fără prelată. In spate se 
aflau vreo şase militari din trupele de şoc. Strigară ceva 
către un grup de oameni şi apoi izbucniră în râs. Unii 
trecători le făcură cu mâna. Camionul dispăru rapid după 
un colţ de stradă. 

Paul o duse pe Käthe către o bancă dintr-un părculeţ, dar 
ea refuză să se aşeze. 

— Nu, şopti ea. 

Ţinea braţele încrucişate la piept şi-l măsura rece din 
ochi. 

— Nu e atât de simplu pe cât crezi, şopti el. 

— Simplu? 

— Sunt mai multe de spus despre mine, despre motivul 
pentru care mă aflu aici. Nu ţi-am spus pentru că nu am 
vrut să te implic. 

Acum, furia ei explodă fără control: 

— O, ce scuză ţi-ai găsit pentru minciunile tale! Nu ai 
vrut să mă implici. Mi-ai cerut să merg în America, Paul. De 
parcă ar fi fost posibil să mă implici mai mult... 

— Voiam să spun... să te implic în vechea mea viaţă. 
Această călătorie va fi sfârşitul acelei vieţi. 

— Vechea ta viaţă? Eşti soldat? _ 

— Într-un fel. Apoi ezită. Nu. Nu e adevărat. În America 
am fost un criminal. Am venit aici să-i opresc. 

— Să-i opreşti? 

— Pe adversarii tăi. Făcu un semn către sutele de 
steaguri în roşu, alb şi negru care fâlfâiau în apropiere. 
Trebuia să ucid aici pe cineva din guvern, pentru a-l 
împiedica să pornească un nou război. Dar, după aceea, voi 
trece de această etapă a vieţii mele. Voi avea un dosar 
curat. Voi... 

— Şi când intenţionai să-mi spui acest mic secret al tău, 

Paul? Când ajungeam la Londra? La New York? 

— Crede-mă. E de domeniul trecutului. 

— Te-ai folosit de mine. 

— Niciodată... 

— Noaptea trecută - acea minunată noapte - m-ai pus 
să-ţi arăt Wilhelm Strasse. M-ai folosit ca acoperire, nu-i 
aşa? Doreai să găseşti locul potrivit unde să-l poţi omori pe 
omul ăsta. 

El ridici privirea către steagurile sumbre şi unduitoare şi 
nu spuse nimic. 

— Şi dacă în America aş fi făcut ceva care te-ar fi 
supărat? M-ai fi lovit? M-ai fi omorât? 

— Käthe! Bineînţeles că nu. 

— Ah, spui şi tu aşa. Dar ai mai minţit şi înainte. Käthe 
scoase o batistă din geantă. Mirosul de liliac îl copleşi o 
secundă, iar inima sa gemu de parcă ar fi fost mirosul de 
tămâie la priveghiul iubitei. Işi şterse ochii şi o mototoli 
înapoi. Spune-mi un singur lucru, Paul. În ce fel te 
deosebeşti de ei? Spune-mi. Cum?... Nu, nu, tu eşti diferit. 
Tu eşti mai crud. Şi ştii de ce? spuse ea înecându-se în 
lacrimi. Mi-ai dat speranţa şi apoi mi-ai luat-o înapoi. Cu ei, 
cu bestiile din grădină, nu va exista niciodată vreo 
speranţă. Cel puţin ei nu sunt mincinoşi ca tine. Nu, Paul. 
Zboară îndărăt în ţara ta perfectă. Voi rămâne aici. Voi sta 
până o să-mi bată la uşă. Şi apoi voi pleca. Aşa cum a 
plecat Michael. 

— Käthe, nu am fost cinstit cu tine, e adevărat. Dar 
trebuie să vii cu mine... Te rog. 

— Ştii ce a scris filosoful nostru Nietzsche? „Cel care se 
luptă cu monştrii trebuie să fie atent să nu devină un 
monstru el însuşi”. O, cât e de adevărat, Paul! Cât e de 


48 „Wer mit Ungeheuern kämpft, mag er nicht dabei zum Ungeheuer 
wird”, Dincolo de bine și de rău (Jenseits von Gut und Böse), Aforismul 
146. (n.red.) 

adevărat! 

— Te rog, vino cu mine. 

O apucă de umeri, strângând-o cu putere. 

Însă Käthe Richter avea şi ea destulă forţă. Îi dădu 
mâinile deoparte şi făcu un pas înapoi. Ochii ei îi fixară pe 
ai lui, apoi şopti cu duritate: 

— Mai degrabă împart ţara cu zece mii de asasini decât 
patul cu unul. 

Şi se întoarse pe călcâie, ezită un moment, apoi se 
îndepărtă repede, atrăgând privirile trecătorilor care se 
întrebau ce ar fi putut produce o asemenea ceartă între cei 
doi iubiţi. 

CAPITOLUL TREIZECI ȘI UNU 


— Willi, Willi, Willi... 

Şeful inspectorilor, Friedrich Horcher, rosti numele foarte 
lent. 

Kohl se întorsese la Alex şi era în apropierea biroului său 
când şeful lui îl ajunse din urmă. 

— Da, domnule? 

— Te-am căutat. 


— Da? 

— Este vorba despre acel caz Gatow. Împuşcăturile. Îţi 
aminteşti? 

Cum ar fi putut uita? Acele fotografii îl vor chinui pe 
vecie. Femeile... copiii... Dar simţi acum, din nou, un fior de 


spaimă. Oare cazul nu fusese decât un test, aşa cum se 
temuse mai devreme? Aşteptaseră cumva băieţii lui 
Heydrich să vadă dacă mersese mai departe cu cercetările 
şi aflaseră acum că făcuse ceva şi mai rău - îl sunase în 
secret pe tânărul jandarm acasă şi-l întrebase despre asta? 

Horcher se trase de brasarda sângerie. 

— Am ştiri bune pentru tine. Cazul a fost rezolvat. Şi cel 
din Charlottenburg, cel cu muncitorii polonezi. Ambele 
asasinate au fost opera aceluiaşi individ. 

Uşurarea iniţială a lui Kohl că nu urma să fie arestat se 
transformă repede în confuzie. 

— Cine a închis cazul? Cineva de la Kripo? 

— Nu, nu, a fost însuşi şeful jandarmeriei. Meyerhoff. 
Imaginează-ţi. 

A... Lucrurile începeau să capete contur - spre dezgustul 
lui Willi Kohl. Nu a fost câtuşi de puţin surprins când află 
restul poveştii spuse de şeful său. 

— Asasinul a fost un evreu ceh. Cu minţile duse. Cam ca 
Vlad Ţepeş. Era ceh? Parcă român sau ungur, nu-mi 
amintesc. Ah, istoria a fost mereu punctul meu slab. 
Oricum, suspectul a fost prins şi a mărturisit. A fost predat 
la SS. 

Horcher râse în hohote. 

— Şi-au luat o pauză de la misterioasa şi importanta lor 
alertă de securitate pentru a face, de fapt, ceva muncă de 
polițiști. 

— A avut vreun complice sau mai mulţi? întrebă Kohl. 

— Complice? Nu, nu, cehul a fost singur. 

— Singur? Dar conform concluziilor jandarmului din 
Gatow trebuie să fi fost doi sau trei criminali, poate chiar 
mai mulți. Fotografiile susţin teoria asta şi e logică, dacă 
ţinem cont de numărul victimelor. 

— Ah, după cum ştim, Willi, ca poliţişti experimentați, 
ochiul poate fi înşelat. Şi apoi... un tânăr jandarm din 
suburbii? Aștia nu fac anchete la locul crimei. Oricum, 
evreul a mărturisit. A acţionat singur. Cazul este rezolvat. 
lar individul este pe drum către lagăr. 

— AŞ vrea să-l interoghez. 

O ezitare. Apoi, încă zâmbind, Horcher îşi potrivi din nou 
brasarda. 

— Am să văd ce pot face în legătură cu asta. Deşi 
probabil că a ajuns deja la Dachau. 

— Dachau? De ce l-ar trimite la Munchen? De ce nu la 
Oranienburg? 

— Poate pentru că este suprapopulat. Oricum, cazul este 
rezolvat, aşa că nu mai avem niciun motiv să vorbim cu el. 

„Bărbatul era, desigur, la ora aceea mort.” 

— lar dincolo de asta, ai nevoie de tot timpul tău ca să te 

concentrezi pe cazul de pe Aleea Dresda. Cum merge? 

— Avem unele noutăţi, îi spuse Kohl şefului său, 
încercând să nu lase ca furia şi frustrarea să se simtă în 
vocea sa. 

— Încă o zi sau două şi vom avea toate răspunsurile. 

— Excelent! Horcher se încruntă. Chiar mai multă 
babilonie pe Strada Prinz Albrecht ca înainte. Ai auzit? Mai 
multe alarme, mai multe măsuri de securitate. Ba chiar au 
mobilizat SS. Încă nu am auzit ce se întâmplă. Ai prins vreo 
vorbă ceva, din întâmplare? 

— Nu, domnule. 

Bietul Horcher! Inspăimântat că toţi ceilalţi erau mai bine 
informaţi decât el. 

— Veţi avea în scurta vreme raportul despre crimă, îi 
spuse Kohl. 

— Bun. Firele duc spre străinul acela, nu-i aşa? Cred că 
tu ai spus asta. 

Kohl se gândi: „Nu, tu ai spus că se leagă”. 

— Cazul avansează rapid. 

— Excelent. Aoleu, ia uite la noi, Willi, stăm şi tragem la 
jug duminicile. Îţi poţi imagina? Îţi aminteşti când eram 
liberi sâmbetele după-amiază şi duminicile? 

Bărbatul se îndepărtă pe coridorul liniştit. 

Kohl se întoarse către uşa biroului său şi văzu spaţiile 
goale unde fuseseră notele şi fotografiile asasinatelor de la 
Gatow. Horcher le „îndosariase” - adică avuseseră aceeaşi 
soartă ca a bietului evreu ceh. Fuseseră arse probabil ca 
lista de pasageri a navei Manhattan şi pluteau acum pe 
deasupra oraşului: particule de cenuşă din vântul alcalin al 
Berlinului. Se sprijini epuizat de cadrul uşii, holbându-se la 
spaţiile libere de pe biroul său, şi se gândi: „O 
caracteristică a crimelor este că nu pot fi anulate. Banii 
furaţi îi dai înapoi, vânătăile se vindecă, casele incendiate 
sunt reconstruite, găseşti victima unei răpiri tulburată, dar 

în viaţă. Dar cei ai căror copii muriseră, părinţii lor, 
muncitorii polonezi... morţile lor erau eterne”. 

Şi iată că aici şi acum se spunea lui Willi Kohl că nu era 
aşa. Că legile universului erau cumva diferite pe acest 
tărâm: morţile familiilor şi ale muncitorilor fuseseră şterse 
cu guma. Pentru că, dacă ar fi fost reale, atunci persoanele 
oneste nu şi-ar fi găsit liniştea până când această pierdere 
nu ar fi fost înţeleasă şi deplânsă, pentru ca apoi - aici 
intervenind rolul lui Kohl - să fie răzbunată. 

Inspectorul îşi puse pălăria în cuier şi se aşeză greoi în 
scaunul său, care gemu prelung. Se uită peste scrisorile şi 
telegramele primite. Nimic referitor la Schumann. Cu 
monoclul amplificator, Kohl însuşi compară amprentele pe 
care Janssen i le luase lui Taggert cu cele descoperite pe 
pavajul din Aleea Dresda. Erau aceleaşi. Această 
descoperire îl linişti cumva; însemna că Taggert era, într- 
adevăr, ucigaşul lui Reginald Morgan, iar inspectorul nu 
lăsase un ucigaş în libertate. 

Era chiar mai bine că a putut să facă el însuşi 
comparaţia. Conform unui mesaj primit de la 
Departamentul de ldentificări pe care-l găsi pe birou, 
tuturor examinatorilor şi analiştilor îi se ordonase să 
abandoneze orice investigaţie Kripo şi să rămână la 
dispoziţia Gestapoului şi a SS din cauza „unei noi 
intensificări a alertei de securitate”. 

Se duse la biroul lui Janssen şi află că oamenii legistului 
nu luaseră încă trupul lui Taggert din pensiune. Kohl clătină 
din cap şi oftă. 

— Vom face ce putem aici. Tehnicienii de la balistică au 
făcut testele cu pistolul spaniol să vedem dacă este arma 
crimei? 

— Da, domnule. 

— Şi? Uite ce e, Janssen, dacă şi specialiştii în balistică au 
fost blocaţi de căutarea rusului ăstuia, atunci fă tu singur 

testele. Poţi să le faci, nu? 

— Sigur, domnule. 

După ce tânărul plecă, Kohl se făcu comod pe scaun şi 
începu să schiţeze o listă cu întrebări referitoare la Morgan 
şi la misteriosul Taggert, pe care apoi să le traducă şi le 
trimită autorităţilor americane. 

În uşă se iţi o umbră. 

— Domnule, aveţi o telegramă, spuse un curier de pe 
etaj, un tânăr cu o jachetă cenuşie. 

li înmână documentul lui Kohl. 

— Da, da, mulţumesc. 

Gândindu-se ca ar putea fi un răspuns de la United 
States Lines în legătură cu broşura vasului sau de la 
magazinul de haine bărbăteşti Manny, prin care îl informau 
scurt şi la obiect că nu-i pot fi de ajutor, desfăcu plicul. 

Dar greşea. Era de la Departamentul de Poliţie al oraşului 
New York. Telegrama era în engleză, dar putu înţelege 
destul de bine conţinutul. 


CĂTRE DETECTIVUL INSPECTOR W. KOHL 
KRIMINALPOLIZEI ALEXANDERPLATZ BERLIN 
CEREREA DVS. DE LA ACEEAŞI DATA AFLAŢI CA 
DOSARUL LUI P SCHUMANN A FOST OBLITERAT IAR 
INVESTIGAŢIA NOASTRA ASUPRA LUI SUSPENDATA 
PE TERMEN NEDEFINIT STOP NU MAI SUNT ALTE 
INFORMAŢII VALABILE STOP SALUTĂRI CĂPITANUL G. 
O'MALLEY NYPD 


Kohl se încruntă. Descoperi dicţionarul englez-german al 
departamentului şi află că „obliterat” înseamnă „distrus”. 
Reciti telegrama de câteva ori, simțind că pielea se încinge 
tot mai mult cu fiecare lectură. 

Aşadar, poliţia newyorkeză îl investigase pe Schumann. 
Pentru ce? Şi de ce dosarul fusese distrus, iar investigaţiile 

oprite? 

Care erau implicaţiile? Ei bine, cea mai evidentă era că, 
de vreme ce omul s-ar putea să nu fi fost vinovat de 
uciderea lui Reginald Morgan, probabil că venise în oraş cu 
alte afaceri criminale. 

Cealaltă implicaţie era că inspectorul Kohl în persoană 
lăsase un om potenţial periculos în libertate prin oraş. 

Trebuia să-l găsească pe Schumann sau, cel puţin, să 
adune mai multe informaţii despre el, şi asta repede! Fără 
să mai aştepte să se întoarcă Janssen, Willi Kohl îşi luă 
pălăria şi porni pe holul întunecos, coborând apoi scările. 
Era atât de distrat, că o luă pe scările către zona interzisă a 
parterului. Împinse uşa deschizând-o şi fu oprit de îndată 
de un soldat SS. Cu vocea aproape acoperită de răpăiala 
maşinilor de sortat cu cartelă DeHoMag, bărbatul spuse: 

— Domnule, este o zonă restricţionată... 

— Ai să mă laşi să trec, mârâi Kohl, cu o înverşunare 
care-l sperie pe tânărul gardian. 

Un altul, înarmat cu o mitralieră Erma, privi înspre ei. 

— Voi părăsi clădirea pe uşa de la capătul holului. Nu am 
timp să o iau pe altă parte. 

Tânărul SS se uită stânjenit în jur. Niciunul nu spuse un 
cuvânt. În cele din urmă, soldatul dădu din cap. 

Kohl străbătu holul, ignorând durerea din picioare, şi 
împinse uşa ieşind în lumina strălucitoare, fierbinte a după- 
amiezii. Încercă să-şi dea seama unde se află, puse piciorul 
drept pe o bancă şi-şi potrivi branţul din piele de miel. Apoi 
porni spre nord, în direcţia hotelului Metropol. 


— A, domnule John Dillinger! Otto Webber ridică 
sprâncenele, făcându-i semn să se aşeze pe un scaun dintr- 
un colţ întunecos de la Cafeneaua Ariană. Strânse cu 
putere braţul lui Paul şi şopti: Am fost îngrijorat pentru tine. 
Nu spune nimic! Telefonul meu la stadion a dat rezultate? 

Nu am auzit nimic la radio. Nu spun că şobolanul nostru de 
Goebbels ar fi mers la radio să difuzeze ştirea despre un 
asasinat. 

Apoi zâmbetul de pe faţa gangsterului-şef se şterse. 

— Care e problema, prietene? Nu pari prea mulţumit. 

Dar, înainte să poată spune ceva, chelneriţa Liesl îl 
observă pe Paul şi se apropie rapid de ei. 

— Hello, iubire, spuse ea. Apoi adăugă bosumflată: Să-ţi 
fie ruşine. Ultima dată ai plecat fără să mă săruţi de rămas- 
bun. Ce vrei să-ţi aduc? 

— Un Pschorr. 

— Da, da, cu mare plăcere. Mi-ai lipsit. 

Pentru că nu-l băgase şi pe el în seamă, Webber îi spuse 
arţăgos: 

— Scuzaţi, vă rog, scuzaţi. O bere blondă şi pentru mine. 

Liesl se aplecă şi-l sărută pe Paul pe obraz. El îi mirosi 
parfumul pătrunzător care pluti o vreme în jur, chiar şi 
după ce ea se îndepărtă. Liliac... se gândi la Käthe. Dar 
întrerupse şirul gândurilor şi apoi îi explică lui Otto ce se 
petrecuse pe stadion şi după aceea. 

— Nu se poate! Prietenul nostru Morgan? 

Webber era oripilat. 

— Un tip care pretindea că este Morgan. Cei de la Kripo 
au numele meu şi paşaportul, dar nu cred că l-am omorât 
eu. Şi nu au făcut legătura dintre mine, Ernst şi stadion. 

Liesl le aduse berile. Strânse uşor umărul lui Paul când 
plecă şi se undui cu cochetărie, lăsând alt nor de parfum 
tare în jurul mesei. Paul se aplecă pentru a evita mirosul. 
Ea surâse lasciv şi plecă agale. 

— Pur şi simplu nu-i poate intra în cap că nu mă 
interesează, nu-i aşa? murmură el, iritat de fapt că nu 
reuşea să şi-o scoată pe Kâthe din minte. 

— Cine? întrebă Webber, dând pe gât câteva înghiţituri 
zdravene. 

— Ea. 

Făcu un semn cu capul către Liesl. 

Webber ridică sprâncenele. 

— Nu, nu, nu, domnule John Dillinger. Nu ea. El. 

— Ce tot spui? 

Webber se încruntă. 

— Ai crezut că Liesl este femeie? 

Paul clipi. 

— De fapt este o... 

— Bineînţeles că este. Bău mai multă bere şi îşi şterse 
mustaţa cu dosul palmei. Credeam că ştii, este evident. 

— lisuse Hristoase! Paul îşi frecă din răsputeri obrazul, 
acolo unde-l sărutase Liesl. Îl fulgeră cu privirea. Evident 
pentru tine, poate. 

— Pentru un bărbat cu profesia ta, eşti cam lipsit de 
experienţă. 

— Am spus că-mi plac femeile, când m-ai întrebat despre 
camerele de aici. 

— A, spectacolul e cu femei. Dar jumătate dintre 
chelneriţe sunt bărbaţi. Nu mă învinovăţi pe mine dacă 
ambele sexe te găsesc atrăgător. Pe de altă parte, este 
vina dumitale - tu ai răsplătit-o cu un bacşiş demn de 
prinţul de la Addis Abeba. 

Paul îşi aprinse o ţigară pentru a acoperi mirosul 
parfumului, care se părea acum şi mai dezgustător. ` 

— Aşadar, domnule John Dillinger, văd că ai probleme. In 
spatele trădării ăsteia se află cei care ar fi trebuit să te 
scoată din Berlin? 

— Încă nu ştiu. Aruncă o privire prin clubul aproape gol, 
însă tot se aplecă să-i şoptească: Am nevoie din nou de 
ajutorul tău, Otto! 

— A, iată-mă, mereu gata să dau o mână de ajutor. Eu, 
salvatorul de cămăşi căcănii, făcătorul de unt, neguțătorul 
de şampanie, imitatorul lui Krupp. 

— Dar nu mi-a mai rămas niciun ban. 

Webber surâse batjocoritor. 

— Banii... sunt rădăcina tuturor relelor, la urma urmei. Ce 
vrei, prietene? 

— O maşină, o altă uniformă şi o altă armă, o puşcă. 

Webber rămase tăcut. Apoi spuse: 

— Continui vânătoarea... 

— Exact. 

— A, rege aş fi fost dacă aveam o duzină de bărbaţi ca 
tine în gaşca mea... Dar securitatea lui Ernst va fi acum mai 
mare ca oricând. S-ar putea chiar să părăsească oraşul 
pentru o vreme. 

— Adevărat. Dar probabil că nu imediat. Gând am fost în 
biroul lui, am văzut că avea astăzi două întâlniri. Prima a 
fost cea de la stadion. A doua era într-un loc numit Colegiul 
Waltham. Unde este ăsta? 

— Waltham? întrebă Webber. Este... 

— Hello, drăguţa, nu vrei o altă bere? Sau poate că mă 
doreşti pe mine? 

Paul sări când simţi aerul cald al cuvintelor în urechea sa 
şi se apără instinctiv cu braţele. Liesl venise pe nevăzute, 
din spate. 

— Prima dată, şopti chelneriţa, va fi gratuit. Poate chiar 
şi a doua oară. 

— Opreşte-te, urlă el. 

Faţa chelneriţei împietri. 

Acum că ştia adevărul despre el, putea vedea că, deşi 
faţa creaturii era drăguță, avea cu certitudine trăsături 
masculine. 

— Nu trebuie să fi necioplit, dragoste! 

— Îmi pare rău, spuse Paul ferindu-se. Nu mă interesează 
bărbaţii. 

Liesl spuse cu răceală: 

— Nu sunt bărbat. 

— Ştii ce vreau să spun. 

— Ei bine, atunci nu ar fi trebuit să flirtezi, replică Liesl. 
Îmi datorezi patru mărci pentru beri. Ba nu, cinci. Am făcut 
socoteala greşit. 

Paul plăti, iar chelneriţa le întoarse spatele ţâfnoasă, 
mormăind şi curăţând zgomotos mesele din apropiere. 

— Fetele mele, spuse nepăsător Webber, o iau şi ele 
uneori razna la fel. Pot fi aşa o pacoste! 

Îşi reluară conversaţia, iar Paul repetă întrebarea: 

— Colegiul Waltham? Ce ştii despre el? 

— Este o şcoală militară, nu departe de aici. Este pe 
drumul către Oranienburg. Apropo, locul unde se află 
frumosul nostru lagăr de concentrare. De vreme ce tot 
ajungi acolo, de ce nu te duci, pur şi simplu, să baţi la uşă 
şi să le spui că te predai? Scuteşti SS-ul de efortul de a te 
depista. 

— O maşină şi o uniformă, repetă Paul. Vreau să fiu un 
oficial, dar nu un soldat. Aşa am procedat la stadion şi s-ar 
putea ca ei să se aştepte tot la asta. Poate... 

— A, ştiu! Poţi fi un lider RAD. 

— Un ce? 

Reichsarbeitsdienst, Serviciul de muncă al Reichului. Un 
soldat cu lopată. Fiecare tânăr din ţară trebuie să facă o 
rundă ca muncitor, etapă considerată, probabil de Ernst 
însuşi, ca o altă cale inteligentă pentru antrenarea 
soldaţilor. Îşi poartă cazmalele ca pe nişte puşti şi 
mărşăluiesc la fel de mult pe cât sapă. Eşti prea bătrân să 
fii activ, dar poţi fi ofiţer. Au camioane cu care-şi duc 
muncitorii la lucru şi terenuri de paradă şi îi întâlneşti 
deseori la ţară. Nu te-ar observa nimeni. Ştiu unde să 
găsesc un camion frumos. Şi o uniformă. Sunt colorate cu 
stil în  albastru-cenuşiu. Exact culoarea care și se 
potriveşte. 

Paul şopti: 

— Şi puşca? 

— Va fi mai greu, dar am ceva în gând. 

Îşi termină berea. 

— Când vrei s-o faci? 

— Ar trebui să fiu la Colegiul Waltham la 5.30. Nu mai 
târziu. 

Webber dădu din cap. 

— Atunci ar trebui să ne grăbim să facem din tine un 
oficial  naţional-socialist.  Râse. Deşi nu-ţi trebuie 
antrenament. Dumnezeu ştie că cei adevăraţi nu au câtuşi 
de puţin aşa ceva. 

CAPITOLUL TREIZECI ȘI DOI 


Auzi doar zgomotul static. Apoi hârşâitul sonor fu 
întrerupt de o voce: 

— Gordon? 

— Nu folosim nume, îi reaminti comandorul, apăsând 
furios telefonul de bachelită la ureche, pentru a auzi mai 
clar transmisiunea de la Berlin. 

Era Paul Schumann, care-i căutase prin radio via Londra. 
Era duminică, puţin înainte de zece dimineaţa, dar Gordon 
se afla deja la biroul său din sediul Agenţiei de Informaţii 
Navale din Washington, unde fusese toată noaptea, 
aşteptând cu nerăbdare să primească vestea asasinării lui 
Ernst. 

— Eşti bine? Ce se întâmplă? Am cercetat toate canalele 
de presă, am monitorizat transmisiunile radio şi nimic... 

— Taci din gură, se repezi Schumann. Nu am timp pentru 
„prietenii din nord” şi „prietenii din sud”. Ascultă. 

Gordon se aplecă în faţă pe scaunul său: 

— Dă-i drumul. 

— Morgan e mort. 

— O, nu. Gordon îşi închise ochii o clipă, îndurerat de 
pierderea agentului. Nu-l cunoscuse personal, dar 
informaţiile lui erau mereu beton şi orice om care-şi risca 
viaţa pentru ţara sa era în regulă în viziunea lui Gordon. 

Apoi Schumann aruncă bomba: 

— A fost ucis de cineva numit Robert Taggert, un 
american. Îl cunoşti? 

— Ce? Un american? 

— ÎI cunoşti? 

— Nu, nu am auzit niciodată de el. 

— A încercat să mă omoare şi pe mine. Înainte să închei 
misiunea în care m-ai trimis. Tipul cu care ai vorbit în 
ultimele zile era Taggert, nu Morgan. 

— Mai spune-mi o dată numele. 

Schumann îl rosti pe litere şi îi spuse că Taggert s-ar 
putea să aibă legături cu serviciul diplomatic al Statelor 
Unite, deşi nu era sigur de asta. Comandorul notă numele 
şi strigă: 

— Subofiţer Willets! 

O clipă mai târziu, în pragul uşii apăru o femeie. Gordon 
îi îndesă biletul în mână: 

— Adu-mi tot ce găseşti despre individul ăsta, spuse el. 
Ea dispăru imediat. Apoi spuse în telefon: Tu eşti bine? 

— Ai fost implicat în asta? 

In ciuda conexiunii proaste, Gordon putea simţi furia 
bărbatului. 

— În ce? 

— Totul a fost o înscenare. De la început. Ai făcut parte 
din ea? 

Gordon simţi cum aerul mocirlos al acelei dimineţi de 
iulie în Washington D.C. plutea înăuntru şi în afara camerei 
pe fereastra deschisă. 

— Nu ştiu despre ce vorbeşti. 

După o pauză, Schumann îi spuse întreaga poveste: 
despre asasinarea lui Morgan, despre Taggert care s-a dat 
drept Morgan şi despre trădarea lui Paul către nazişti. 

Gordon era sincer şocat. 

— Dumnezeule, nu! Jur. Nu am făcut niciodată aşa ceva 
vreunuia dintre oamenii mei. Şi te consider unul dintre ei, 
sincer. 

O altă pauză. 

— Taggert mi-a spus că nu ai fi implicat. Dar voiam s-o 
aud de la tine. 

— Jur că... 

— Ei bine, aveţi un trădător acolo, de partea cealaltă, 
domnule comandor. Trebuie să aflaţi cine este. 

Gordon se lăsa în scaun, zguduit de aceste noutăţi. Se 
holba inert la zidul din faţa lui, pe care se aflau mai multe 
citate, diploma sa de la Yale şi două fotografii: preşedintele 
Roosevelt şi Theodorus B.M. Mason, fălcosul locotenent 
naval care fusese primul şef al Biroului Naval de Informaţii. 

Un trădător... 

— De ce a spus Taggert asta? 

— Tot ce a spus a fost că sunt la mijloc „interese”. N-a 
făcut vreo precizare. Vor ca şeful de aici să fie mulţumit. 
Vreau să spun, şeful tuturor. 

— Poţi să vorbeşti din nou cu el, să afli mai multe? 

Paul ezită: nu putea. 

Gordon înţelese: Taggert era mort. 

Schumann continuă: 

— Am primit parola cu tramvaiul când mă aflam pe 
vapor. Taggert ştia aceleaşi fraze ca noi, dar Morgan, nu. 
Ce s-ar fi putut întâmpla? 

— Am trimis codul oamenilor mei de pe vapor. A plecat 
separat şi către locul unde te afli acum. Morgan ar fi trebuit 
să-l primească acolo. 

— Aşadar, Taggert a primit mesajul corect şi i-a trimis 
altul lui Morgan. Spionul ăla germano-american din 
organizaţia Bunde care s-a aflat la bord nu a transmis 
nimic. Nu a fost el. Aşa că, cine ar fi putut face asta? Cine 
ştia parola exactă? 

In mintea lui Gordon apărură două nume. Soldat înainte 
de toate, Gordon ştia că un comandant militar trebuia să ia 
în considerare toate posibilităţile. Dar tânărul Andrew Avery 
îi era ca un fiu. Il cunoştea mult mai puţin pe Vincent 


491 


Manielli, dar nu văzuse nimic în dosarul tânărului ofiţer care 
să-l facă să se îndoiască de loialitatea lui. 

De parcă i-ar fi citit gândurile. Schumann întrebă: 

— Cât timp i-ai avut în subordine pe ofiţerii ăia doi? 

— Ar fi aproape imposibil... 

— „Imposibil” are un înţeles al dracului de diferit în 
ultima vreme. Cine dracu' mai ştia de cod? Tătucu' cu 
portofelul? 

Gordon se gândi la asta. Dar omul cu banul, Cyrus 
Clayborn, ştia doar în linii mari ce plănuiau. 

— El nici măcar nu ştia că există o parolă. 

— Atunci, cine a avut ideea parolei? 

— Noi am avut-o, împreună, senatorul şi cu mine. 

Şi mai multe zgomote statice în receptor. Schumann nu 
spuse nimic. Dar Gordon adăugă: 

— Nu, nu poate fi el. 

— Era cu tine când ai trimis parola? 

— Nu, era la Washington. 

Gordon se gândi: „Imediat ce a închis telefonul după 
convorbirea cu mine, senatorul i-ar fi putut trimite un mesaj 
lui Taggert în Berlin, spunându-i parola corectă şi făcând în 
aşa fel încât cea greşită să ajungă la Morgan”. 

— Imposibil. 

— Tot aud cuvântul ăsta, Gordon. E o explicaţie prea 
subţire după gustul meu. 

— Uite, toată această operaţiune a fost, în primul rând, 
ideea senatorului. A avut câteva discuţii cu persoane din 
guvern şi apoi a venit la mine. 

— Asta înseamnă că a pus la cale înscenarea încă de la 
început. Schumann adăugă ameninţător. Alături de aceiaşi 
„tipi”. 

Faptele fulgerau prin mintea lui Gordon. Asta să fi fost? 
Ce urmăreau prin această trădare? 

În cele din urmă, Schumann spuse: 

— Ascultă, rezolvi situaţia asta cum vrei. Mai poţi să-mi 
trimiţi avionul ăla? 

— Da, domnule. Ai cuvântul meu de onoare în privinţa 
asta. Voi lua eu însumi legătura cu oamenii din Amsterdam. 
Va fi acolo în circa trei ore şi jumătate. 

— Nu, am nevoie să fie acolo mai târziu de-atât. Diseară, 
pe la zece. 

— Nu putem ateriza pe întuneric. Pista pe care-o folosim 
este abandonată și nu este luminată. Dar va fi suficientă 
lumină să aterizăm în jurul orei opt şi jumătate. Îţi convine? 

— Nu. S-o lăsăm pe mâine-dimineaţă. 


— De ce? 

Pauză. 

— II voi prinde de data asta. 
— Vrei sâ...? 


— Să duc la capăt lucrul pentru care am venit aici, 
mormăi Schumann. 

— Nu, nu... Nu poţi. A devenit prea periculos acum. Vino 
acasă. la-ţi slujba aia despre care vorbeai. Ai câştigat-o. 
E pi ASE 

— Comandante, mă asculţi? 

— Spune. 

— Vezi, eu sunt aici, iar tu eşti acolo şi nu poţi face nimic 
să mă opreşti, aşa că toată vorbăria asta nu este decât o 
pierdere de vreme. Asigură-te că avionul este pe aeroport 
mâine în zori. 

Subofiţerul Ruth Willets apăru în uşă. 

— Stai aşa, spuse Gordon în receptor. 

— Nimic despre Taggert până acum, domnule. Cei de la 
dosare vor suna de îndată ce vor găsi ceva. 

— Unde este senatorul? 

— În New York. 

— Găseşte-mi orice avion care să mă ducă acolo acum. 
De armată, particular, orice e disponibil. 

— Da, să trăiţi. 

Gordon se întoarse la telefon. 

— Paul, vom trimite avionul să te scoată de acolo. Dar te 
rog, ascultă-mă puţin şi gândește-te. Totul s-a schimbat 
acum; ai idee cât de riscant este? 

Zgomotul de pe linie înghiţi mare parte din cuvintele lui 
Schumann, dar lui Bull Gordon se păru că aude ceva ce ar fi 
putut fi un hohot de râs, apoi din nou vocea asasinului. O 
parte din replică era ceva de genul „şase la cinci 
împotrivă”. 

Apoi ascultă liniştea, care deveni mai supărătoare decât 
fusese vreodată zgomotul undelor radio. 


Într-un depozit din estul Berlinului (despre care Otto 
spunea că e „al său”, deşi fuseseră nevoiţi să spargă o 
fereastră pentru a intra) găsiră stelaje întregi cu uniforme 
RAD. Webber scoase una elegantă de pe umeraş. 

— A, da, cum am spus, albastrul-cenuşiu îţi vine foarte 
bine. 

Poate că da, însă culoarea aceasta era ostentativă, mai 
ales că adăpostul său de vânătoare avea să fie la Colegiul 
Waltham, un câmp deschis sau o pădure, după cum îi 
descrisese Webber peisajul de acolo. Uniforma era etanşă, 
voluminoasă şi călduroasă. Putea ajunge cu ea în 
apropierea şcolii, dar mai luă nişte lucruri, ceva mai 
practice: o salopetă, o cămaşă închisă la culoare şi o 
pereche de ghete, pe care avea să le îmbrace după ce-l va 
lichida pe colonel. 

Unul dintre asociaţii de afaceri ai lui Webber avea acces 
la un parc auto al guvernului, unde se găseau şi camioane. 
După ce Webber îl asigură că va primi înapoi vehiculul 
peste o zi (fără a încerca să-l vândă guvernului la 
returnare), asociatul le dădu cheia şi primi în schimb nişte 
ţigări cubaneze fabricate în România. 

Nu mai aveau nevoie acum decât de o puşcă. Paul se 
gândi la cămătarul de lângă Piaţa Noiembrie 1923, cel 
care-i furnizase Mauserul. Dar nu putea fi sigur că omul nu 
făcea parte din înscenarea lui Taggert sau, chiar dacă nu 
era aşa, dacă nu cumva Kripo sau Gestapo luaseră urma 
armei până la magazin şi-l arestase pe comerciant. 

Însă Webber îi spuse că, deseori, sunt depozitate puşti în 
mica magazie de pe râul Spree, locul unde făcea uneori 
livrări de efecte militare. 

Merseră cu maşina către nord, apoi, chiar înainte de a 
trece râul în dreptul străzii Wullenweber, întoarseră spre 
vest şi străbătură un cartier cu clădiri comerciale şi 
industriale joase. 

Webber îl bătu pe umăr pe Paul şi-i arătă o clădire de 
culoare închisă pe stânga. 

— Asta e, prietene. 

Locul părea părăsit, cum se şi aşteptaseră, ţinând cont 
că era duminică. („Chiar şi păcătoşii ăştia de cămăşi căcănii 
îşi cer ziua de odihnă”, îi explicase Webber.) Din nefericire, 
depozitul era retras în spatele unui gard înalt de sârmă 
ghimpată şi avea o parcare spațioasă, dar goală în faţă, 
ceea ce asigura o vizibilitate mare din strada foarte 
circulată. 

— Cum am putea...? 

— Relaxează-te, domnule John Dillinger, spuse Webber. 
Ştiu ce fac. Există o intrare către râu, pentru bărci şi barje. 
Este imposibil s-o vezi din stradă şi nici nu ai spune că este 
un depozit naţional-socialist din acea parte - nu sunt nici 
vulturi, nici cruci încârligate expuse către debarcader, aşa 
că nimeni nu se va gândi prea mult la vizita noastră. 

Parcară la o distanţă de jumătate de stradă dincolo de 
depozit şi apoi Webber îl conduse pe o alee care ducea 
spre sud, la apă. Bărbaţii săriră peste un zid de piatră aflat 
pe malul râului cafeniu, unde aerul puţea pătrunzător a 

peşte putred. Coborâră nişte scări vechi, săpate în piatră, şi 
străbătură cheiul de beton. Acolo erau legate câteva bărci 
cu vâsle, iar Webber se sui într-una. Paul îl urmă. 

Desfăcură parâma şi în câteva minute de tras la vâsle 
ajunseră la un doc asemănător, situat chiar în spatele 
depozitului militar. 

Webber legă barca şi urcă atent pe piatra alunecoasă din 
cauza găinaţului păsărilor. Paul îl urmă. Privind în jur, putea 
vedea bărci pe râu, multe dintre ele ambarcaţiuni de 
agrement, dar Webber avusese dreptate: nimeni nu le 
dădea nicio atenţie. Urcară cele câteva trepte până la uşa 
din spate şi Paul aruncă o privire rapidă pe fereastră. Nu se 
vedeau lumini înăuntru, ci doar razele soarelui filtrate prin 
câteva ferestre rabatabile opace, însă hala părea goală. 
Webber scoase un inel cu chei din buzunar şi încercă mai 
multe chei false până găsi una potrivită. 

Paul auzi un clinchet uşor. Webber se uită la el şi dădu 
din cap. Paul deschise uşa. 

Intrară în camera fierbinte şi mucedă, plină de nori de 
creozot care le iritau ochii. Paul se uită în jur şi observă 
sute de lăzi. La perete se aflau rastele cu puşti. Armata sau 
SS folosea acest loc ca o staţie de primire - luau armele din 
lăzi, desfăceau ambalajele de hârtie îmbibate în ulei şi 
curăţau creozotul cu care fuseseră unse armele pentru a nu 
rugini. Erau Mausere, asemănătoare celei pe care i-o 
înfundase Taggert cu plumb, dar aveau ţevi lungi, ceea era 
bine. Asta însemna că erau mult mai precise şi că, la 
Waltham, Paul ar putea sta suficient de departe de Ernst. 
Nu aveau şi lunete. Insă Paul Schumann nu avusese una 
nici pe arma sa Springfield, la St. Mihiel“* sau în pădurile 
din Argonne, ceea ce nu-l împiedicase să ţintească cu 


19 Bătălie (12-15 septembrie 1918) în care cei circa 48 000 de soldaţi 
americani și francezi sub conducerea generalului John J. Pershing au 
străpuns poziţiile germane. (n.tr.) 

precizie mortală. 

Se duse la rastel, alese una, se uită la ea şi-i încercă 
Zzăvorul. Culisa lin, cu clicul mulţumitor pe care-l are un 
mecanism metalic perfect prelucrat. Ţinti şi trase în gol de 
câteva ori. Găsiră cutiile pe care scria 7.92 mm - calibrul 
muniției pentru Mauser. lnăuntru se aflau cutii gri de carton 
imprimate cu svastici şi vulturi. Deschise una, luă cinci 
gloanţe, încarcă puşca şi evacuă unul pentru a fi absolut 
sigur că gloanţele sunt de calibrul potrivit. 

— Bun, hai să plecăm de aici, spuse el punând două cutii 
cu gloanţe în buzunar. Nu am putea... 

Cuvintele sale fură întrerupte de sunetul uşii din faţă 
care se deschise, aruncând o puternică rază de soare peste 
ei. Se întoarseră, uitându-se chiorâş. Inainte ca Paul să 
poată ridica arma, tânărul din uşă, care purta o uniformă 
SS, îndreptă un pistol către ei. 

— Tu! Pune arma jos! Mâinile sus! 

Paul se ghemui, puse Mauserul pe podea şi se ridică 
încet. 

CAPITOLUL TREIZECI ȘI TREI 


Otto Webber spuse cu glas aspru: 

— Ce faci? Suntem de la fabrica de muniţie Krupp. Am 
fost trimişi aici să verificăm dacă a fost livrată muniţia 
corectă pentru... 

— Tăcere! 

Tânărul gardian se uită în jur nervos, să vadă dacă nu 
cumva mai era cineva pe-acolo. 

— A fost o problemă cu o livrare. Am primit un telefon de 
la... 

— Este duminică. De ce munciţi duminica? 

Webber râse. 

— Tânărul meu prieten, dacă am livrat SS-ului marfa 
greşită, vom corecta greşeala indiferent ce zi sau ce oră 
este. Supraveghetorul meu... 

— Tăcere! 

Tânărul soldat localiza un telefon pe o staţie radio 
prăfuită şi se mişcă într-acolo, cu pistolul îndreptat către ei. 
Ajunsese aproape de masă când Webber îşi cobori mâinile 
şi începu să meargă în direcţia lui: 

— Ah, dar e absurd, spuse el cu un aer exasperat. Am 
documente de identitate. 

— Opreşte-te chiar acolo! 

Împinse pistolul în faţă. 

— Am să-ţi arăt documentaţia de la supraveghetorul 
meu. 

Webber continua să meargă şi să vorbească. 

Gardianul SS apăsă pe trăgaci. Un scurt bubuit metalic 
scutură pereţii. 

Fără să ştie dacă Webber fusese lovit sau nu, Paul ridică 
Mauserul şi se rostogoli după o grămadă de lăzi, băgând un 
glonţ pe ţeavă. 

Tânărul soldat sări să prindă telefonul şi smulse 
receptorul din furcă, apoi se lăsă din nou la pământ. 

— Vă rog, atenţie, strigă el în telefon. 

Paul se ridică repede. Nu-l vedea pe soldat, dar trase un 
glonţ în cutia telefonului, iar aceasta explodă în zeci de 
bucăți de bachelită. Soldatul ţipă. 

Paul alunecă iar în spatele cutiilor, însă nu înainte de a 
arunca o privire către Otto Webber care zăcea pe podea, 
zvârcolindu-se lent şi ţinându-se cu mâinile de abdomenul 
pătat de sânge. 

Nu... 

— Evreu împuţit! urlă tânărul soldat. Vei arunca arma 
imediat. In scurtă vreme vor veni aici o sută de oameni. 

Paul îşi făcu drum către faţa clădirii, de unde putea 
acoperi atât uşa din faţă, cât şi pe cea din spate. Aruncă o 
privire rapidă pe fereastră şi văzu o singură motocicletă 
parcată în faţă. Işi dădu seama că tânărul făcea mai 
degrabă un control de rutină al depozitului şi că nu vor mai 
veni şi alţii. Dar cineva putea să fi auzit împuşcătura. lar 
soldatul SS putea rămâne pur şi simplu în colţul lui, 
ţinându-l pe Paul imobilizat până când superiorul său îşi va 
da seama că nu s-a întors şi va trimite mai mulți soldaţi la 
depozit. 

Se uită pe după maldărul de lăzi. Nu avea nicio idee unde 
afla soldatul. El... Se auzi o altă împuşcătură. Sticla sparse 
fereastra din faţă, dar nu lângă Paul. Gardianul SS trăsese 
prin fereastră pentru a atrage atenţia; trăsese direct în 
stradă, fără să-i pese dacă loveşte pe cineva. 

— Tu, porc de evreu! urlă bărbatul. In picioare şi ridică 

mâinile deasupra capului sau vei muri urlând în chinuri la 
Columbia Haus! 

Vocea se auzea din altă parte de data asta, mai aproape 
de partea din faţă a depozitului. Se târî pentru a pune mai 
multe cutii între el şi adversarul său. 

Un alt glonţ ieşi prin fereastră. Afară se auzi un claxon 
prelung. 

Paul se duse la următorul şir de lăzi, legănându-şi arma 
înaintea lui, cu degetul pe trăgaci. Mauserul era greoi - bun 
pentru distanţă, dar incomod în această situaţie. Aruncă o 
privire. Spaţiul dintre rânduri era gol. Sări şi o altă 
împuşcătură sparse fereastra. Cineva probabil că auzise 
deja împuşcăturile. Sau văzuse cum gloanţele lovesc vreun 
zid sau vreo casă de peste stradă. Poate că fusese lovită 
vreo maşină sau vreun trecător. 

Se repezi la următorul rând. Rapid, balansând arma 
înainte. 

Văzu pentru o fracțiune de secundă uniforma neagră a 
soldatului dispărând. Pesemne că acesta îl auzise pe Paul 
sau îi anticipase mişcarea şi se strecurase în spatele altui 
maldăr de cutii. 

Paul hotărî că nu poate aştepta mai mult. Trebuia să-l 
oprească pe paznic. Nu avea nimic altceva de făcut decât 
să şarjeze peste grămada de lăzi din centru, exact ca 
atunci când alerga spre buza tranşeelor într-un asalt din 
timpul războiului, în speranţa că va putea trage un glonţ 
decisiv înainte ca inamicul să-şi împrăştie gloanţele către el 
din pistolul său semiautomat. 

„OK”, îşi spuse Paul. Trase aer adânc în piept. 

Altul... 

„Fugi!” 

Sări în picioare şi urcă pe lada din faţa sa, ridicând arma. 
Piciorul său abia atinsese a doua ladă din faţă când auzi un 
sunet din spate, în dreapta. Soldatul venise pe flanc! Şi, 

cum se întoarse, ferestrele afumate fură scuturate de alt 
foc de armă. Paul îngheţă. 

Soldatul SS păşi direct în faţa lui, la circa şase metri. Paul 
ridică înnebunit Mauserul, dar chiar înainte să tragă, 
soldatul tuşi. li ţâşni sânge din gură, iar Lugerul îi căzu pe 
podea. Apoi scutură capul, căzu greoi şi rămase nemişcat, 
în vreme ce uniforma sa se înroşea de sânge. 

La dreapta sa, Paul îl văzu pe Otto Webber pe podea, cu 
o mână încleştată peste pântecul însângerat. Cu cealaltă 
ţinea un Mauser. Reuşise să se târască până la un rastel cu 
arme, să încarce una şi să tragă. Puşca alunecase pe 
podea. 

— Eşti nebun? şopti Paul supărat. De ce te-ai dus către el 
aşa? Nu credeai că va trage? 

— Nu, spuse râzând bărbatul care transpira din belşug şi 
se albise la faţă. Nu m-am gândit c-o va face. Omul oftă de 
durere. Du-te să vezi dacă nu cumva a răspuns cineva la 
subtila lui chemare de ajutor. 

Paul se duse la uşa din faţă şi observă că zona era încă 
pustie. Peste stradă se ridica o clădire înaltă, fără ferestre, 
o fabrică sau o magazie, oricum închisă duminica. Părea că 
gloanţele care loviseră zidul trecuseră neobservate. 

— Nu e nimeni, spuse el întorcându-se la Webber, care 
stătea în capul oaselor şi se uita la balta de sânge care-i 
cursese din abdomen. 

— Ah... 

— Trebuie să găsim un doctor. 

Paul îşi atârnă arma de umăr. ÎI ajută pe Webber să se 
ridice în picioare şi se întoarseră pe uşa din spate, 
coborând la barcă. Palid şi transpirat, germanul stătea pe 
spate cu capul sprijinit de proră, în vreme ce Paul vâslea 
înnebunit către docul de lângă camion. 

— Unde te pot duce? Pentru un doctor? 

— Doctor? Webber râse. Este prea târziu pentru asta, 

domnule John Dillinger. Lasă-mă. Pleacă. Ştiu ce vorbesc. E 
prea târziu. 

— Nu, te duc să te ajute cineva, repetă Paul neclintit. 
Spune-mi unde să găsesc pe cineva care să nu alerge la SS 
sau la Gestapo. 

Trase barca la mal, o legă şi urcă. Puse Mauserul pe un 
petic de iarbă de alături şi se întoarse să-l ajute pe Webber 
să coboare din barcă. 

— Nu! şopti Paul. 

Webber desfăcuse parâma şi, cu ultimele sale puteri, se 
împinsese departe de debarcader. Barca era acum la vreo 
trei metri depărtare, dusă de curenţii râului. 

— Otto! Nu! 

— După cum am spus, e prea târziu, strigă Webber 
gâfâind. Apoi râse amar. Uită-te la mine, funeralii de viking! 
Ah, când te vei întoarce acasă, ascultă nişte John Philip 
Sousa şi gândeşte-te la mine... Deşi Istill spune că e englez. 
Voi, americanilor, vă făliţi cu mult prea multe. Acum pleacă, 
domnule John Dillinger! Du la bun sfârşit misiunea pentru 
care ai venit. 

Ultimul detaliu pe care-l mai zări Paul Schumann din 
prietenul său fură ochii bărbatului închizându-se, în vreme 
ce el se prăbuşea pe fundul bărcii care căpătase viteză, 
trasă de apa nămoloasă a râului Spree. 


O duzină dintre aceştia, toţi tineri, care aleseseră viaţa şi 
libertatea, nu onoarea. Oare ceea ce-i motivase să facă 
asta era laşitate sau inteligenţă? 

Kurt Fischer se întrebă dacă el era singurul dintre ei 
bântuit de această întrebare. 

Erau conduşi către zona de nord-vest a Berlinului în 
acelaşi tip de autobuz care îi transporta de obicei în 
călătorii, pe când erau tineri studenţi. Şoferul rotofei 
conducea maşina lin pe drumul şerpuit şi încerca, fără 

succes, să-i facă să intoneze cântece de vânătoare şi 
drumeţie. 

Kurt stătea lângă fratele său şi schimbau impresii cu 
ceilalţi. Încetul cu încetul, află câte ceva despre ei. În mare 
parte arieni, toţi proveniţi din familii ale clasei de mijloc, 
toţi cu studii, mergând la facultate sau plănuind s-o facă, 
după ce-şi vor fi satisfăcut Serviciul de muncă. Jumătate 
dintre ei erau într-o oarecare măsură, ca Hans şi Kurt, 
împotriva Partidului, din raţiuni politice şi intelectuale: erau 
socialişti, pacifişti, protestatari. Băieţii din cealaltă jumătate 
erau aşa-numiţii Swingjugenad** mai bogaţi, rebeli, dar nu 
atât de  politizaţi. Singurul motiv pentru care-i 
nemulţumeau național-socialiştii era unul cultural: cenzura 
filmelor, a dansului şi a muzicii. 

Nu erau printre ei evrei, slavi sau ţigani, desigur. De 
asemenea, niciun comunist. In ciuda explicaţiilor date de 
colonelul Ernst, Kurt ştia că vor trece mulţi ani până când 
asemenea grupuri etnice sau politice îşi vor găsi locul în 
armată sau în structurile oficiale ale Reichului. Credinţa 
personală a lui Kurt era că acest lucru nu se va întâmpla 
câtă vreme la putere se va afla triumviratul format din 
Hitler, Göring şi Goebbels. 

Aşa că, se gândi el, iată-i pe aceşti tineri laolaltă, împinşi 
de la spate de necesitatea de a alege între un lagăr de 
concentrare şi posibilitatea de a muri şi o organizaţie pe 
care o considerau moralmente greşită. 

„Sunt un laş, se întrebă din nou Kurt, fiindcă am ales în 
felul acesta?” Îşi aminti chemarea lui Goebbels pentru 
boicotarea naţională a magazinelor evreilor, în aprilie 1933. 
Naţional-socialiştii crezuseră că apelul acesta va declanşa 
un val uriaş de sprijin. De fapt, lucrurile merseră rău pentru 


5 Adolescenţi germani in anii 1930, stabiliţi în general în Hamburg şi 
Berlin, mari iubitori de swing şi jazz. Se considerau în opoziţie absolută 
cu Hitlerjugend. (n.tr.) 

Partid: mulţi germani - printre care se numărau părinţii lor 
- sfidaseră în mod făţiş boicotul. Mai mult decât atât, mii de 
germani începuseră să frecventeze magazine în care nici 
nu mai călcaseră înainte, doar pentru a demonstra că-i 
sprijină pe concetăţenii lor evrei. 

Asta da curaj! Oare în sufletul lui era vreo urmă de aşa 
ceva? 

— Kurt? 

Ridică privirea. Fratele său îi spunea ceva. 

— Nu auzi? 

— Ce ai spus? 

— Când mâncăm de seară? Mi-e foame. 

— N-am nici cea mai mică idee. De unde să ştiu? 

— O fi bună mâncarea de armată? Am auzit că se 
mănâncă bine. Dar cred că e discutabil. Dacă eşti pe teren, 
este diferită de cea din unitate. Mă întreb cum o i... 

— Ce, mâncarea? 

— Nu. Să fii în tranşee. Să fii... 

— Noi nu vom ajunge în tranşee. Nu va mai fi un alt 
război. Şi dacă va fi, l-ai auzit pe colonelul Ernst, nu vom fi 
obligaţi să luptăm. Ni se vor da alte misiuni. 

Fratele său nu părea prea convins. Şi mai deranjant era 
faptul că nu părea supărat că ar putea să participe la lupte. 
Mai mult, părea chiar fascinat de acest gând. Era o latură 
nouă şi foarte îngrijorătoare a fratelui său. 

Mă întreb cum o fi oare... 

Continuară să vorbească în autobuz despre o grămadă 
de lucruri: sporturi, peisaj, Olimpiadă, filme americane... Și 
fete, desigur. 

Ajunseră, în cele din urmă, ieşind de pe autostradă şi 
luând-o fără grabă pe şoseaua lungă, mărginită de arţari, 
care ducea în campusul Colegiului Militar Waltham. 

Ce ar crede părinţii lor pacifişti dacă i-ar vedea în 
asemenea loc?! 

Autobuzul frână scârţâind din toate încheieturile în faţa 
uneia dintre clădirile din cărămidă roşie ale şcolii. Kurt fu 
şocat de nepotrivire: o instituţie dedicată filosofiei şi 
practicii războiului, amplasată într-o vale idilică, înconjurată 
de un covor bogat de iarbă, cu iedera foşnitoare târându-se 
pe faţada vechilor clădiri, cu pădurile şi dealurile din 
apropiere alcătuind rama graţioasă a acestui tablou. 

Băieţii îşi luară în spinare raniţele şi coborâră din 
autobuz. Un soldat, nu cu mult mai în vârstă decât ei, le 
spuse că este ofiţerul lor de recrutare şi le strânse mâna, 
urându-le bun venit. Le spuse că profesorul doctor va veni 
în scurtă vreme să-i vadă. Ridică mingea de fotbal pe care 
el şi un alt soldat o băteau pe teren şi o aruncă spre Hans, 
care o trimise expert către alt recrut. 

Şi, cum se întâmplă mereu când sunt mai mulţi tineri şi o 
minge pe un câmp de iarbă, nu le-au trebuit decât vreo 
câteva minute ca să formeze două echipe şi să înceapă 
jocul. 

CAPITOLUL TREIZECI ȘI PATRU 


La ora 17.30, camionul RDA mergea pe o autostradă 
netedă, ireproşabilă, care şerpuia printre pâlcuri înalte de 
pini şi cucută. Aerul era îmbăcsit cu fire de praf şi insectele 
leneşe se striveau de parbrizul maşinii. 

Paul Schumann se lupta să se gândească doar la 
Reinhard Ernst, ţinta sa. Pipăi gheaţa. „Nu te gândi la Otto 
Wilhelm Friedrich Georg Webber.” 

Dar asta era imposibil. Paul era copleşit de amintirea 
omului pe care nu-l cunoştea decât de o zi. Acum se 
gândea că Otto s-ar fi potrivit perfect în West Side din New 
York. La o băută cu Runyon şi Jacobs şi cu echipa de box. 
Poate chiar i-ar fi plăcut să-şi pună şi mănuşile de box 
pentru o rundă. Dar ce ar fi iubit Webber cu adevărat în 
America ar fi fost ocaziile: libertatea de a pune pe picioare 
nenumărate şmecherii şi escrocherii. 

„Odată am să mă laud cu cele mai mari şmecherii pe 
care le-am făcut.” 

Dar gândurile lui Paul se frânseră. Făcu o curbă lină, 
luând-o pe o şosea laterală. La un kilometru de autostradă 
văzu o firmă pictată cu grijă: Colegiul Militar Waltham. Trei 
sau patru tineri în costume de drumeţie stăteau tolăniţi pe 
iarbă, înconjurați de pachete, coşuri şi rămăşiţele mesei lor 
de duminică după-amiaza. Un semn din spatele lor indica 
drumul care ducea către clădirea principală. Un al doilea 
drum ducea către stadion, gimnaziu şi clădirile academice 
de la 1 la 4. Mai departe era drumul care ducea la clădirile 

de la 5 la 8. Ernst urma să aibă întâlnirea peste o jumătate 
de oră în clădirea 5, după cum citise Paul în agenda 
colonelului. Cu toate acestea, îşi continuă drumul dincolo 
de bifurcaţie şi conduse încă o sută de metri pe drum, apoi 
trase maşina pe o străduţă neasfaltată, pustie, pe care 
crescuse iarba. Înaintă cu camionul în pădure în aşa fel 
încât să nu poată fi văzut de pe drumul principal. 

Respiră adânc. Işi frecă ochii şi-şi şterse transpiraţia de 
pe faţă. „Va veni oare Ernst?” se întrebă el. Sau va face ca 
Dutch Schultz în Jersey City, când mafiotul nu se dusese la 
o întâlnire unde ştiuse instinctiv - unii spun telepatic - că 
urma să fie atacat prin surprindere? 

Dar ce altceva ar fi putut face Paul? Nu avea de ales 
decât să presupună că Ernst va veni la întâlnire. Tot ce ştia 
despre Ernst îi sugera că este o persoană căreia nu-i plăcea 
să se sustragă de la datorie. 

Americanul ieşi din camion. Îşi scoase uniforma 
incomodă albastră-cenuşie şi chipiul, le împături ca la carte 
şi le puse pe scaunul din faţă, sub care ascunsese alte 
haine, pentru cazul în care ar fi trebuit să-şi schimbe 
identitatea din nou ca să scape. Paul se îmbrăcă repede cu 
hainele de muncitor pe care le furase din depozit. Apoi, 
luând puşca şi muniţia, se afundă în cel mai des hăţiş al 
pădurii, mişcându-se cât putea de încet. 

Îşi tăie lent drum prin pădurea tăcută şi înmiresmată, 
atent la început, pentru că se aştepta la mai mulţi gardieni 
şi soldați, mai ales după atentatul de după-amiază la viaţa 
lui Ernst, dar fu surprins să nu găsească pe nimeni. Pe 
măsură ce se apropia mai mult de clădiri, strecurându-se 
printre tufe şi copaci, observă ceva oameni şi maşini lângă 
una dintre clădiri care, conform indicatorului, era cea cu 
numărul 5, cea pe care o căuta. Parcat pe drum, cam la 
treizeci de metri dincolo de clădire, se afla un Mercedes 
negru sedan. Un bărbat care purta o uniformă SS stătea 


507 


lângă maşină, privind în jur vigilent cu o mitralieră pe 
umăr. Era maşina lui Ernst? Nu putea să vadă prin 
ferestrele lucioase. 

Paul mai observă, de asemenea, o dubiţă şi un autobuz, 
în apropierea cărora aproximativ o duzină de tineri în haine 
civile şi un soldat în uniformă cenuşie jucau fotbal. Un al 
doilea soldat se sprijinea de autobuz urmărind jocul şi 
îmbărbătând echipele. 

De ce s-ar întâlni un oficial de rangul lui Ernst cu acest 
mic grup de studenţi? Poate că era un grup selectat anume 
pentru a deveni ofiţeri; băieţii arătau ca nişte modele ale 
naţional-socialismului, cu pielea deschisă la culoare, blonzi 
şi într-o formă fizică foarte bună. Indiferent cine erau, Paul 
presupuse că Ernst îi va întâlni într-o sală de clasă şi asta 
presupunea că va fi nevoit să străbată circa 15 metri de la 
Mercedes până în clădirea 5. Paul ar fi avut suficient timp 
să-l lichideze. De unde stătea acum ghemuit, nu avea un 
unghi prea bun de tragere. Copacii şi arbuştii se clătinau în 
aerul cald şi nu numai că-i împiedicau vizibilitatea, dar ar fi 
putut chiar devia glonţul. 

Uşa Mercedesului se deschise şi din maşină cobori un 
bărbat cu un început de chelie şi cu o haină maro. Paul se 
uită pe lângă el, pe locul din spate. Da! Ernst era înăuntru. 
Apoi ușa se închise cu zgomot şi el nu-l mai văzu pe 
colonel, care rămăsese în maşină. Bărbatul căra un dosar 
voluminos la o a doua maşină, un Opel, aproape de Paul, în 
locul de unde începea dealul împădurit. Puse dosarul pe 
locul din spate şi se întoarse apoi către marginea 
îndepărtată a câmpului. 

Atenţia lui Paul fu atrasă de Opel, care era neocupat. 
Maşina i-ar fi oferit o bună poziţie de tragere, ceva 
protecție împotriva soldaţilor, dar şi un avans pentru a se 
întoarce în pădure, de unde să scape după aceea cu 
camionul. Da, decise el, maşina va fi paravanul său de 

vânătoare. Adăpostind Mauserul cu braţul îndoit la piept, 
Paul se mişcă încet înainte, ascultând bâzâitul delicat al 
insectelor, vegetaţia pocnind şi scrâşnind sub corpul său, în 
ziua aceea de iulie prăfuit, dar și ţipetele şi râsetele 
tinerilor, încântați de meciul lor de fotbal. 


* 


Roţile Auto Union huruiau pe autostradă, la o viteză 
modestă de 60 kilometri pe oră, zăngănind înnebunitor, în 
ciuda suprafeţei ca oglinda a drumului. Se auzi un rateu şi 
motorul se înecă încercând să-şi recapete respiraţia. Willi 
Kohl potrivi şocul şi apăsă iar acceleraţia. Maşina se 
cutremură şi, în cele din urmă, mai câştigă ceva viteză. 

După ce părăsise sediul Kripo pe uşa interzisă din spate - 
un gest sfidător şi, e adevărat, cât se poate de nebunesc - 
inspectorul plecase pe jos către hotel Metropol. Pe măsură 
ce se apropia, auzea tot mai clar muzica - acele note 
compuse de Mozart cu atât de mulţi ani în urmă dansau 
acum din corzile unui cvartet de cameră în holul magnific 
de la Metropol. 

Se uită pe ferestre la candelabrele strălucitoare, la 
scenele murale din Ringul wagnerian, la chelnerii impecabil 
îmbrăcaţi cu pantaloni negri şi haine albe, legănând în 
mâini tăvile de argint. Inspectorul ştiuse tot drumul, 
desigur, că Paul Schumann minţise când spusese că va 
veni aici. Investigația sa demonstrase că acest american 
era un om care se simţea în largul lui nu cu şampanie, 
limuzine şi Mozart, ci cu bere Pschorr şi cu cârnăciori. Era 
un bărbat cu pantofi uzaţi care iubea ringul de box. Un 
bărbat care avea ceva legături cu vecinătatea suburbană 
din jurul Pieței Noiembrie 1923. Un bărbat care bate fără 
nicio ezitare patru militari SD cu pumnii nu se va caza într- 
un loc efeminat ca Metropol şi nici nu şi-l va permite. 

Cu toate acestea, Metropol fusese primul loc la care se 
gândise Schumann când Kohl îl întrebase, care va fi noua 
lui adresă - ceea ce-i sugera că era posibil ca americanul 
să fi trecut pe acolo recent. Şi de vreme ce pensiunea 
domnişoarei era de partea cealaltă a oraşului, era logic că 
Schumann văzuse hotelul în drum către nordul Berlinului, 
cartierul sordid care începea la doar un bloc dincolo de 
hotel. Aceea era o zonă potrivită cu temperamentul şi 
gusturile lui Paul Schumann. 

Era un district imens, de aceea era nevoie, de cele mai 
multe ori, de vreo şase investigatori care să-i cerceteze pe 
localnici şi să găsească informaţii despre un suspect. Dar 
Kohl socotea că acele câteva probe pe care le descoperise 
l-ar fi putut ajuta şi-i îngusteze considerabil căutarea - de 
pildă, la pensiune, el descoperise în buzunarele lui 
Schumann o cutie strâmbă de chibrituri îndesată într-un 
pachet de ţigări germane. Kohl le cunoştea bine. Le găsise 
deseori în buzunarele altor suspecți, adunaţi de prin 
stabilimentele aflate în zone rău famate, cum era Berlinul 
de Nord. 

Probabil că americanul nu avea nicio legătură aici, dar 
era un bun loc de unde să înceapă cercetările. Înarmat cu 
paşaportul lui Paul Schumann, Kohl îşi începu rondul în 
capătul sudic al cartierului, verificând pentru început ce fel 
de chibrituri aveau oamenii de acolo prin buzunare, dacă 
erau acelaşi tip, apoi arătându-le fotografia americanului 
chelnerilor şi barmanilor. 

— Nu, domnule inspector... Îmi pare foarte rău. Grüß 
Gott, inspectore... Nu am văzut pe nimeni care să-i 
semene. Heil Hitler. Am să mă uit cu atenţie după el... Heil 
Hitler, heil Hitler, heil Hitler... 

Incercă să afle informaţii dintr-un restaurant de pe 
Dragoner Strasse. Nimic. Apoi, merse câteva uşi mai încolo, 
la un club de pe aceeaşi stradă. Işi flutură legitimaţia în 

faţa omului de la intrarea în bar. Da, chibriturile erau de 
acelaşi tip cu cel al lui Schumann. Străbătu câteva camere, 
fluturând paşaportul americanului şi întrebând dacă nu îl 
văzuse cineva. Spectatorii de la mese fuseseră, ca de 
obicei, orbi, iar cei din SS se dovedeau necooperanţi mai 
tot timpul (unul dintre ei chiar lătra: „Nu văd scena de tine, 
Kripo. Mută-ţi curul!”). 

Însă, până la urmă, arătă fotografia unei chelneriţe. Ochii 
ei scânteiară de furie. 

— ÎI cunoşti? o întrebă Kohl. 

— Dacă îl cunosc? Sigur că da. 

— Tu cine eşti? 

— Liesl. Susţinea că numele lui este Hermann, dar văd că 
era o minciună, spuse ea arătând cu capul către paşaport. 
Nu sunt surprinsă. A fost aici cu mai puţin de o oră în urmă. 
Era însoţit de otreapa aia de Otto Webber. 

— Cine este Webber ăsta? 

— O otreapă, după cum am spus. 

— Ce altceva au făcut aici? 

— Păi, au băut, au pălăvrăgit. A, şi au flirtat... Un bărbat 
care flirtează cu o fată şi apoi o înlătură cu atâta răceală... 
Câtă cruzime! 

Liesl înghiţi greu şi, în timp ce mărul lui Adam se 
cutremura vizibil, Kohl deduse toată trista poveste. 

— O să-l arestaţi? 

— Te rog, spune-mi ce ştii despre el! Unde stă, ce afaceri 
are? 

Liesl nu ştia prea multe. Dar una dintre informaţii era 
foarte prețioasă. Se pare că Schumann şi Webber plănuiau 
să se vadă cu cineva în acea după-amiază. Urma să fie, 
desigur, o întâlnire clandestină, adăugase pe un ton 
întunecos chelneriţa abandonată. 

— O afacere de-a otrepei. Într-un loc numit Colegiul 
Waltham. 

Kohl se grăbi să plece de la Cafeneaua Ariană, luă DKW- 
ul şi acceleră către Waltham. Vedea acum colegiul militar şi 
încetini pe aleea cu pietriş de lângă cele două coloane 
joase de cărămidă, pe care se sprijineau statuile vulturilor 
imperiali. Studenţii care stăteau tolăniţi pe iarbă alături de 
raniţele lor, cu un coş de picnic între ei, se uitară la maşina 
neagră, prăfuită. 

Kohl le făcu semne din maşină, iar tinerii blonzi, sensibili 
la autoritate, veniră iute la el. 

— Heil Hitler. 

— Heil, replică Kohl. Încă mai sunt cursuri? Vara? 

— Se predau cursuri, domnule. Cu toate acestea azi nu 
avem ore, aşa că am plecat în drumeţie. 

Ca şi propriii săi fii, aceşti studenţi fuseseră prinşi de 
febra educaţională a celui de-Al Treilea Reich, doar că mai 
intens, desigur, de vreme ce scopul principal al colegiului 
era să producă soldaţi. 

Ce criminali geniali erau Fuhrer-ul şi oamenii lui! lau 
prizonieră întreaga națiune, răpindu-ne copiii... 

Deschise paşaportul lui Schumann şi le arătă fotografia. 

— L-aţi văzut pe omul ăsta? 

— Nu, domnule inspector, spuse unul dintre ei, apoi se 
uită la prietenii săi care dădeau din cap că nici ei. 

— De câtă vreme sunteţi aici? 

— De vreo oră. 

— A trecut cineva între timp? 

— Da, domnule. Nu cu multă vreme în urmă, a sosit un 
autobuz şcolar urmat de un Opel şi de un Mercedes. Unul 
negru, De cinci litri. Nou. 

— Nu, era 7.7, îl corectă unul dintre prietenii săi. 

— Eşti orb! Era mult mai mic. 

Un al treilea spuse: 

— Şi un camion al Serviciului de muncă. Numai că nu a 
trecut pe-aici. 

— Nu, a trecut de noi şi apoi a ieşit de pe drum. Băiatul 
arătă cu degetul. Lângă intrarea în alte clădiri academice. 

— Serviciul de muncă? 

— Da, domnule. 

— Camionul era plin cu muncitori? 

— Nu am putut vedea în spate. 

— L-aţi văzut pe şofer? 

— Nu, domnule. 

— Nici eu. 

Serviciul de muncă... Kohl cântări această informaţie. 
Muncitorii Serviciului de muncă al Reichului erau folosiţi, în 
primul rând, pentru agricultură şi pentru lucrări publice. Ar 
fi fost foarte atipic pentru ei să fie desemnaţi să lucreze la 
un colegiu, în special duminica. 

— Cei de la Serviciul de muncă au ceva lucrări aici? 

Băiatul ridică din umeri. 

— Nu cred, domnule. 

— Nici eu nu am auzit, domnule. 

— Nu trebuie să afle nimeni că v-am întrebat toate astea, 
spuse Kohl. Nimeni. 

— O chestiune de securitate a Partidului? întrebă un 
băiat cu un zâmbet intrigat. 

Kohl îşi duse arătătorul la buze. 

Apoi plecă, lăsându-i să bârfească entuziasmați despre 
înțelesurile pe care le-ar fi putut avea spusele misteriosului 
poliţist. 

CAPITOLUL TREIZECI ȘI CINCI 


Se apropia încet de Opelul cenuşiu... Târâş... pauză... 
târâş... întocmai ca la St. Mihiel şi prin deasa, antica pădure 
din Argonne. 

Paul Schumann mirosi iarba încinsă şi bălegarul vechi 
folosit să îngraşe câmpul. Mirosi uleiul şi creozotul armei, 
apoi propria sudoare. 

Alţi câţiva paşi. Apoi pauză. Trebuia să se mişte încet, 
era foarte expus aici. Oricine aflat pe peluza din jurul 
clădirii 5 ar fi putut arunca o privire în direcţia lui şi ar fi 
putut remarca modul nefiresc în care se legăna iarba sau ar 
fi putut vedea o fulgerare de lumină reflectată de ţeava 
armei. 

Pauză. 

Cercetă iar câmpul. Omul în haine maro luase un maldăr 
de documente din dubită. Strălucirea ferestrelor continua 
să-l împiedice să vadă dacă Ernst era în Mercedes. 
Gardianul SS continua să supravegheze zona. 

Privind înapoi către clădirea şcolii, Paul văzu că omul cu 
început de chelie îi chemă pe tineri la el. Cam fără chef, 
aceştia puseră capăt meciului de fotbal şi se îndreptară 
către clasă. 

Atenţia lor se îndepărtase de la zona unde se afla el, aşa 
că Paul putu să-şi continue acum drumul cu mai mare 
rapiditate către Opel; deschise uşa din spate şi urcă în 
maşina încinsă, simțind că-l ustură pielea de la căldură. 
Uitându-se pe fereastra din stânga spate, observă că era 

un punct extrem de avantajos de tragere. Avea o vedere 
excelentă asupra zonei din jurul maşinii lui Ernst - un câmp 
clar de 10-15 metri în care să-l culci pe colonel la pământ. 
In plus, gardianului şi soldaţilor le-ar fi trebuit un răgaz 
serios ca să-şi dea seama de unde s-a tras focul. 

Paul Schumann atingea tot mai mult gheaţa... Dădu jos 
clapa de siguranţă a Mauserului şi se uită pe furiş la maşina 
lui Ernst. 

— Felicitări, viitori soldaţi. Bun venit la Colegiul Militar 
Waltham! 

Kurt Fischer şi ceilalţi îi răspunseră profesorului doctor 
Keitel cu diferite saluturi. Cei mai mulţi spuseră: „Heil 
Hitler”. Interesant era că profesorul Keitel în persoană nu 
folosise acest salut, după cum observă Kurt. 

Ofiţerul de recrutări care jucase fotbal cu ei stătea alături 
de profesorul doctor, în faţa clasei, ţinând un vraf de plicuri 
mari. El îi făcu cu ochiul lui Kurt, care tocmai scăpase în 
poartă o minge trimisă de soldat. 

Voluntarii stăteau în bănci de stejar. Pe pereţi erau hărţi 
şi steaguri pe care Kurt nu le recunoştea. Fratele său se 
uită şi el de jur împrejur, apoi se aplecă spre el şi îi şopti: 

— Steagurile de luptă ale armatelor celui de-Al doilea 
Reich. 

Kurt îl reduse la tăcere încruntându-se iritat, atât pentru 
că fusese întrerupt, cât şi pentru că fratele său ştia un lucru 
de care el însuşi habar nu avea. Şi cum de ştia fratele său, 
fiu de pacifişti, ce era un steag de luptă? se minuna Kurt, 
deja îngrijorat. 

Profesorul acela îmbrăcat ţipător continuă: 

— Va voi spune ce am plănuit pentru următoarele câteva 
zile. Ascultaţi cu atenţie. 

Se auzi un „Da, domnule”, care umplu sala cu diverse 
intonaţii. 

— În primul rând, veţi completa un formular cu informaţii 

personale şi cererea pentru intrarea în forţele armate. Apoi 
veţi răspunde la un chestionar de personalitate şi 
aptitudini. Răspunsurile vor fi puse cap la cap şi analizate, 
ajutându-ne să vă determinăm talentele și înclinația 
intelectuală pentru anumite îndatoriri. Unii dintre voi, de 
pildă, vor fi mai buni pe câmpul de luptă, alţii la 
transmisiuni radio, iar alţii pentru munca de birou. Aşa că 
este esenţial să răspundeţi sincer. 

Kurt aruncă o privire către fratele său, dar acesta nu-i 
răspunse. Se înţeleseseră să răspundă în aşa fel încât să 
aibă certitudinea că vor primi munci de birou, ba erau chiar 
gata să care cu spinarea - orice care i-ar fi ţinut departe de 
uciderea altei fiinţe umane. Însă Kurt era îngrijorat că Hans 
ar putea avea acum altceva în cap. Fusese cumva sedus de 
ideea de a deveni soldat combatant? 

— După ce terminăm cu formularele, colonelul Ernst vă 
va spune câteva cuvinte. Apoi vă vom arăta dormitorul şi 
veţi mânca. Mâine veţi începe antrenamentul şi veţi 
petrece următoarea lună mărşăluind şi îmbunătăţindu-vă 
condiţia fizică înainte să începeţi instrucţia de sală. 

Keitel dădu din cap către soldat, iar acesta începu să le 
distribuie plicurile. El se opri la banca lui Kurt. Conveniră să 
mai organizeze un meci înainte de cină, dacă mai era 
lumină. Apoi soldatul îl urmă pe Keitel afară, pentru a 
aduce creioane pentru recruți. 

În vreme ce îşi trecea mâna absent peste documentele 
primite, Kurt descoperi că este, în mod ciudat, satisfăcut, în 
ciuda cumplitelor încercări din acea zi foarte, foarte grea. 
Da, cu certitudine era şi recunoştinţă - faţă de colonelul 
Ernst şi profesorul doctor Keitel, care-i salvaseră într-un 
mod de-a dreptul miraculos. Dar mai mult decât atât, el 
începuse să simtă că i se dăduse şansa să facă ceva 
important până la urmă, ceva care îi făcea să depăşească 
situaţia lor critică. Dacă ar fi ajuns la Oranienburg, 

confruntarea cu închisoarea sau cu moartea ar fi putut fi 
curajoasă, dar fără sens. Acum însă, Kurt decise că decizia 
neinspirată de a se oferi voluntar în armată s-ar putea 
dovedi exact acel gest de sfidare pe care şi-l dorea, o cale 
mică, dar concretă de a-şi salva ţara de ciuma brună. 

Cu un surâs către fratele său, Kurt îşi trecu mâna peste 
plicul în care se aflau testele şi îşi dădu seamă că, pentru 
prima dată după multe luni, sufletul său era cu adevărat 
liniştit. 

CAPITOLUL TREIZECI ȘI ȘASE 


Willi Kohl îşi parcă DKW-ul nu departe de camionul 
Serviciului de muncă, aflat cam la cincizeci de metri de 
drum, parcat în aşa fel încât era clar că şoferul îşi dorea ca 
maşina nu fie descoperită. 

Apropiindu-se repede de camion, cu pălăria panama 
trasă pe ochi pentru a-i feri de strălucirea soarelui, îşi 
scoase pistolul şi ascultă atent orice zgomot de paşi sau 
voci. Însă nu auzi nimic altceva decât sunetele obişnuite: 
păsări, greieri, cicade. Se apropie încet de camion. Se uită 
în spate şi descoperi plasele de pânză, lopeţile şi săpăligile 
- obişnuitele „arme” ale celor de la Serviciul de muncă. Dar 
în cabină descoperi câteva obiecte care-l interesară cu mult 
mai mult. Pe scaunul camionului era o uniformă de ofiţer 
RAD, împachetată cu atenţie, de parcă urma să mai fie 
folosită, iar purtătorul ei ar fi fost îngrijorat să n-o 
mototolească pentru a nu da de bănuit. Mai important, 
totuşi, era ceea ce găsi împachetat în hârtie în spatele 
scaunului - un costum la două rânduri şi o cămaşă albă, 
amândouă de mărimi mari. Cămaşa era Arrow, fabricată în 
Statele Unite. lar costumul? Kohl simţi că inima sa o ia 
razna când se uită în interiorul hainei. Magazinul de haine 
bărbăteşti Manny, din oraşul New York. Magazinul favorit al 
lui Paul Schumann... 

Kohl puse hainele la loc şi se uită în jur să vadă pe unde 
ar putea fi americanul, otreapa de Webber sau oricine 
altcineva. Nimeni. 

Urmele de paşi pe care le văzu în praful dinaintea uşii 
camionului sugerau că Schumann plecase prin pădure 
către campus. Un drum vechi de serviciu care ducea în 
acea direcţie era acoperit de iarbă, dar rămăsese destul de 
neted. Era, de asemenea, expus; gardurile vii şi arbuştii de 
pe ambele părţi ar fi fost un loc ideal în care Schumann să- 
şi aştepte ţinta. Singura cale alternativă era peste dealul 
împădurit presărat cu pietre şi ramuri. Simţi o durere surdă 
în sărmanele sale picioare, doar la vederea acelui traseu. 
Dar nu avea de ales. Willi Kohl porni înainte, într-o 
dureroasă cursă cu obstacole. 


„Te rog, se ruga Paul Schumann. Te rog, ieşi din maşină, 
colonele Ernst, şi apari în bătaia armei.” Într-o ţară care îl 
scosese pe Dumnezeu în afara legii şi în care se auzeau tot 
mai puţine rugăciuni, poate că o va asculta totuşi pe 
aceasta. 

Dar se pare că nu era una dintre acele clipe de graţie 
divină, Ernst rămase în Mercedes. Lumina reflectată de 
parbriz şi ferestre nu-i permitea lui Paul să vadă unde 
stătea exact în spatele maşinii. Dacă trăgea prin sticlă şi 
rata, nu ar mai fi avut altă şansă. 

Scrută din nou peluza şi se gândi că nu era niciun pic de 
vânt. Lumina era bună, din lateral, nu-i intra în ochi, ci 
ilumina terenul de ţintă. Condiţii perfecte pentru tragere. 

Paul îşi şterse transpiraţia de pe frunte şi se lăsă pe 
spate, nemulţumit pe deplin. Simţi că îl apasă ceva 
incomod în coapsă şi privi în jos. Era maldărul de hârtii pe 
care omul cu început de chelie le pusese în maşină cu zece 
minute înainte. Le împinse către podea, însă, pe când le 
aşeza, aruncă o privire pe documentul de deasupra. Il ridică 
şi, privind din când în când către Mercedesul lui Ernst, citi 
scrisoarea: 

Ludwig, 

Vei găsi anexată schiţa scrisorii mele către 
Fuhrer despre studiul nostru. Atenţie că am inclus 
o referinţă despre testul pe care-l facem azi la 
Waltham. Putem adăuga rezultatele la noapte. 

În acest stadiu de început al studiului, cred că 
este cel mai bine să mă refer la cei pe care soldaţii 
studiului nostru îi ucid considerându-i criminali de 
stat. De aceea vei vedea în scrisoare că cele două 
familii de evrei pe care i-am ucis la Gatow vor fi 
descrişi drept elemente subversive evreieşti, 
muncitorii polonezi ucişi la Charlottenburg drept 
spioni străini infiltraţi în ţară, pe ţigani drept 
deviaţi sexual, iar pe tinerii arieni care sunt azi la 
Waltham drept disidenţi politici. Ulterior, cred că 
putem fi mai clari în legătură cu inocenţii celor 
exterminați de subiecţii noştri, dar acum nu cred că 
este un climat potrivit pentru asta. 

Şi nici nu aş numi „teste psihologice” 
chestionarele pe care le administrezi soldaţilor. 
Această titulatură cred eu că ar avea, de asemenea, 
un impact negativ. 

Te rog să citeşti materialul şi să iei legătura cu 
mine dacă e nevoie să facem modificări. Intenţionez 
să prezint scrisoarea aşa cum mi s-a cerut, adică 
luni, 27 iulie. 

Reinhard 


Paul se încruntă. Despre ce era vorba? Trecu la foaia 
următoare şi continuă să citească. 


STRICT CONFIDENŢIAL 
Adolf Hitler, Führer, Cancelar de stat şi 
Preşedinte al Națiunii germane şi 

Comandantul forțelor armate  Feldmareşalul 
Werner von Blomberg, Ministru de stat al apărării 


Către Fuhrer-ul meu şi ministrul meu 


Aţi cerut detalii în legătură cu Studiul Waltham 
întreprins de mine şi de profesorul doctor Ludwig 
Keitel de la Colegiul Militar Waltham. Sunt încântat 
să vă descriu natura studiului şi rezultatele 
obţinute până acum. 

Acest studiu a fost efectuat conform 
instrucţiunilor primite de la dumneavoastră de a 
pregăti forţele armate germane şi de a le ajuta să 
atingă cu cea mai mare eficienţă ţelurile marii 
noastre naţiuni, aşa cum le-aţi stabilit. 

În anii în care am comandat curajoasele noastre 
trupe în timpul războiului, am învăţat multe despre 
comportamentul oamenilor în timpul luptelor. 
Ţinând cont că orice bun soldat va urma ordinele, 
mi-a devenit tot mai clar că oamenii răspund în 
mod diferit în faţa uciderii altora, iar această 
diferenţă cred că se bazează pe natura lor. 

Pe scurt, studiul nostru presupune să-i 
chestionăm pe soldați înainte şi după ce-i 
condamnă pe inamicii statului şi apoi să le analizăm 
răspunsurile. Aceste execuţii presupun un număr 
diferit de situaţii: diverse metode de execuţie, 
diverse categorii de prizonieri, relaţia dintre soldat 
şi prizonieri, mediul familial şi istoria personală a 
soldatului etc. 

Exemplele de până acum sunt următoarele: 

Pe 18 iulie acest an, în oraşul Gatow, un soldat 
(Subiectul A) a anchetat îndelung două grupuri 
evreieşti acuzate de activităţi subversive. S-a 

ordonat apoi să-i execute cu foc de armă automată. 

Pe 19 iulie, un soldat din Charlottenburg 
(Subiectul B) a executat în acelaşi mod un număr 
de spioni infiltraţi polonezi. Deşi subiectul B a fost 
cel care i-a ucis, el nu a comunicat cu spionii 
înainte de executarea lor, lucru care s-a întâmplat 
în cazul execuțiilor din Gatow. 

Pe 21 iulie, un soldat (Subiectul C) a executat un 
grup de ţigani cu comportament sexual deviant 
într-o unitate specială pe care am construit-o la 
Colegiul Waltham. Metoda de execuţie a fost 
monoxidul de carbon degajat de motoarele 
maşinilor. Ca şi subiectul B, acest soldat nu a avut 
nicio discuţie cu victimele şi, spre deosebire de 
subiectul B, el nici nu a urmărit în fapt moartea 
acestora. 


Paul Schumann era atât de şocat, încât se tăiase 
răsuflarea. Se uită din nou pe prima scrisoare. Păi... 
aceste persoane ucise erau nevinovate, conform 
propriei mărturisiri a lui Ernst. Familii de evrei, 
muncitori polonezi... Citi aceste pasaje din nou, pentru 
a fi sigur că nu-i scăpase ceva. Se gândi că ar fi putut 
traduce greşit unele cuvinte. Dar, nu, nu încăpea nicio 
îndoială. Se uită peste câmpul prăfuit la Mercedesul 
negru în care încă se afla Ernst. Se uită iarăşi la 
scrisoarea către Hitler şi continuă să citească: 


Pe 26 iulie, un soldat (Subiectul D) a executat o 
duzină de disidenţi politici la unitatea din Colegiul 
Waltham. Deosebirea în acest caz a fost că aceşti 
condamnaţi erau de origine ariană, iar subiectul D 
a petrecut o oră şi mai bine conversând şi jucând 
fotbal cu ei chiar înainte de a-i executa, ajungând 

Chiar să-i cunoască pe unii după nume. A fost apoi 
instruit să-i observe cum mor. 
„O, lisuse... asta se întâmplă acum, azi!” îşi spuse Paul. 
Se aplecă înainte, scrutând câmpul. Soldatul german în 
uniformă cenuşie, cel care jucase fotbal cu băieţii, îl salută 
cu mâna întinsă înainte pe bărbatul în costum cenușiu şi cu 
început de chelie, apoi ataşă un furtun gros care venea de 
la ţeava de eşapament a autobuzului la o conductă din 
zidul exterior al clasei. 


La ora actuală punem laolaltă răspunsurile 
furnizate de toţi aceşti soldaţi-subiecţi. Sunt 
plănuite zeci de alte execuţii, între care sunt mici 
diferenţe, pentru a căpăta informaţii cât mai utile 
posibil. Rezultatul primelor patru teste este ataşat 
în cele ce urmează. 

Vreau să vă asigur că respingem cu tărie 
murdara gândire jidovită a unor trădători ca dr. 
Freud, dar simţim că temeinica filosofie național- 
socialistă şi ştiinţa noastră ne vor permite să legăm 
tipurile de soldaţi de metodele de a omori, de 
natura victimelor şi de relaţia anterioară dintre 
victime şi soldaţi pentru a atinge mai eficient 
obiectivele pe care le-aţi trasat pentru măreaţa 
noastră naţiune. 

Vă vom trimite raportul complet în următoarele 
două luni. 

Cu cel mai umil respect, 


Colonelul Reinhard Ernst, 
Plenipotenţiar pentru Stabilitate internă 


Paul ridică privirea peste terenul din faţă şi-l văzu pe 
soldat aruncând o privire în clasa plină de tineri, apoi 

închizând uşa. Merse cu pas liniştit la maşină şi porni 
motorul. 

CAPITOLUL TREIZECI ȘI ŞAPTE 


Când uşa clasei se închise, studenţii priviră în jurul lor. 
Kurt Fischer plecă din bancă şi merse la fereastră. Bătu în 
geam. 

— Ai uitat de creioane, strigă el. 

— Sunt câteva în spatele clasei, spuse cineva. 

Kurt găsi trei cioturi de creion pe marginea unei table. 

— Dar nu ajung pentru toţi. 

— Cum putem completa testul fără creioane? 

— Deschide fereastra! strigă cineva. Dumnezeule, e 
îngrozitor de cald aici. 

Un băiat blond şi înalt, arestat pentru că scrisese un 
poem în care-şi bătea joc de Hitlerjugend, se duse la 
fereastră şi se luptă să desfacă ivărul. 

Kurt se întoarse la locul său şi desfăcu plicul. Scoase 
bucăţile de hârtie pentru a vedea ce informaţii personale îi 
cereau şi dacă era vreo întrebare despre pacifismul 
părinţilor. Dar ce găsi îl făcu să râdă surprins. 

— la te uită, spuse el. Se pare că la mine n-au ajuns 
chestionarele alea tipărite. 

— Nu, nici la mine. 

— Aşa-s toate! Toate paginile sunt albe! 

— Este absurd. 

Băiatul de la fereastră le spuse: 

— Nu se deschid. 

Se uită la ceilalţi tineri moleşiţi şi ei de atmosfera 
sufocantă. 

— Niciuna... Ferestrele... Nu se deschid. 

— O să le deschid eu, spuse un tânăr masiv. 

Dar încuietorile fură mai puternice decât el. 

— Sunt închise ermetic. Dar de ce? 

Apoi privi fereastra atent. 

Nici sticla nu este una obişnuită. Este groasă. 

Atunci ajunse la nările lui Kurt aroma dulce, puternică a 
gazelor de eşapament, inundând camera printr-o gură de 
ventilaţie aflată deasupra uşii. 

— Ce-i asta? Ceva nu-i în regulă! 

— Ne omoară! urlă un băiat. Uitaţi-vă afară! 

— Un furtun. Uite! 

— Sparge. Sparge sticla! 

Uriaşul care încercase să deschidă fereastra se uită 
împrejur. 

— Un scaun, o masă, orice! 

Dar mesele şi băncile erau prinse cu şuruburi de podea. 
Și cu toate că încăperea părea o sală de clasă obişnuită, nu 
existau indicatoare, globuri, nici chiar călimări de cerneală 
în bănci, cu care ar fi putut să spargă sticla. Câţiva studenți 
încercară să culce uşa la pământ, dar era masivă, din lemn 
de stejar, şi întărită pe dinafară. Norul subţire de fum 
începu pătrundă rapid în cameră. 

Kurt şi alţi doi băieţi încercară să spargă ferestrele, dar 
sticla era, într-adevăr, groasă - mult prea rezistentă pentru 
a putea fi spartă fără nişte unelte grele. Mai era o uşă, însă 
la fel de rezistentă şi de bine încuiată. 

— Îndesaţi ceva în ventilaţie. 

Doi băieţi îşi scoaseră cămăşile şi Kurt împreună cu un 
alt student le îndesară acolo. Însă asasinii lor, Keitel şi 
Ernst, anticipaseră totul. Ventilatoarele erau acoperite cu 
ecrane de dispersie de o jumătate de metru pe un metru. 
Suprafaţa acea netedă nu putea fi blocată. 

Băieţii începură să se înăbuşe. Toţi se târâră cât mai 

departe de gurile de ventilaţie, în colţul camerei, unii 
plângând, alţii rugându-se. 

Kurt Fischer privi afară. Ofiţerul de recrutări, care 
marcase un gol în poarta lui cu câteva minute înainte, 
stătea cu mâinile încrucişate, privind calm la ei, în acelaşi 
fel în care s-ar uita cineva la urşii puşi pe şotii în cuştile lor 
de la Grădina Zoologică de pe strada Budapesta. 


Paul Schumann văzu înaintea lui Mercedesul negru, în 
care prada lui se afla încă la adăpost. Il zări şi pe gardianul 
SS, care privea în jur vigilent. Îl mai zări şi pe omul cu 
început de chelie mergând către soldatul care ataşase 
furtunul la clădirea unde se afla sala de clasă, vorbindu-i şi 
apoi trecând ceva pe hârtie. 

Văzu un câmp gol, pe care doisprezece tineri abia 
terminaseră de jucat o partidă de fotbal în ultimele lor 
minute pe pământ. 

Şi peste toate aceste imagini ce păreau nevinovate văzu 
elementul care le lega: spectrul înfricoşător al indiferenţei 
răului. Reinhard Ernst nu era doar arhitectul războiului 
pentru Hitler, era asasinul inocenților. lar motivul său era 
doar... o colecţie folositoare de informaţii. 

Tot ce se întâmpla era al dracului de defect. 

Paul roti Mauserul spre dreapta, către bărbatul chel şi 
către soldat. Al doilea trupete în uniformă cenuşie stătea 
sprijinit de dubă, fumând o ţigară. Cei doi soldaţi erau la 
oarecare distanţă unul de celălalt, dar Paul îi putea culca 
probabil la pământ pe amândoi. Chelul, posibil profesorul 
menţionat în scrisoarea către Hitler, ar fi putut să nu fie 
înarmat şi probabil că ar fi fugit de la primul foc. Paul ar fi 
putut sprinta către clasă, ar fi deschis uşa şi i-ar fi putut 
acoperi cu arma pe băieţi, ca să scape în siguranţă. 

Ernst şi garda sa ar scăpa sau s-ar piti după maşină până 
când ar primi ajutor şi totuşi, nu-i putea lăsa să moară pe 

toţi tinerii aceia. 

Cătarea Mauserului era centrată pe pieptul soldatului. 
Paul începu să coboare degetul pe trăgaci. 

Apoi oftă supărat și direcţionă ţeava armei din nou către 
Mercedes. 

Nu, venise aici cu un singur scop. Acela de a-l omori pe 
Reinhard Ernst. Tinerii din sala de clasă nu erau problema 
lui. Trebuiau sacrificați. Odată ce l-ar ucide pe Ernst, 
celălalt soldat s-ar ascunde şi ar riposta, forțându-l pe Paul 
să-şi caute scăparea înapoi în pădure, în vreme ce băieţii 
se sufocau. 

Încercând să nu-şi imagineze grozăvenia din sala de 
cursuri şi prin ce treceau tinerii aceia, Paul Schumann 
atinse din nou gheaţa. Îşi domoli respiraţia. 

Şi, chiar atunci, rugăciunea lui de mai înainte primi în 
sfârşit un răspuns. Uşa din spate a maşinii lui Ernst se 
deschise. 


CAPITOLUL TREIZECI ȘI OPT 


„Într-o vreme, obişnuiam să înot ore în şir şi să fac 
drumeţii zile de-a rândul”, se gândi supărat Willi Kohl, care 
se sprijinea de un copac şi încerca să-şi recapete respiraţia. 
Era nedrept să aibă, în acelaşi timp, un apetit consistent şi 
un talent înnăscut pentru o slujbă sedentară. 

Ah, şi acum, desigur, mai era la mijloc şi vârsta... Ca să 
nu mai vorbim de picioare. 

Antrenamentul poliţiei prusace era cel mai bun din lume, 
însă a urmări un suspect prin pădure ca însuşi Göring la 

vânătoare de urşi nu era în foaia de atribuţii. 

Kohl nu descoperi niciun semn al traseului parcurs de 
Paul Schumann şi nici alte urme de om. El însuşi se mişca 
cu greutate. Trebuia să facă pauze din când în când 
apropiindu-se de câte un desiş extrem de compact şi să se 
asigure că nu-l urmăreşte nimeni cu arma. Apoi îşi relua 
urmărirea cu aceeaşi prudenţă. 

În cele din urmă, privind prin tufişul din faţa sa, observă 
o peluză proaspăt tunsă în jurul unei clădiri de şcoală. In 
apropiere erau parcate un Mercedes negru, un autobuz şi o 
dubă. Şi mai era un Opel de partea cealaltă a câmpului. 
Câţiva oameni se aflau lângă maşini; printre ei, doi soldaţi 
şi un militar SS lângă Mercedes. 

Acesta să fi fost locul tranzacţiilor dubioase, piaţa aceea 
neagră în care erau implicaţi Schumann şi Webber? Dacă 
da, ei unde erau? 

Întrebări, nimic altceva decât întrebări. _ 

Apoi Kohl observă ceva neobişnuit. Işi făcu loc mai 
aproape, dând tufele deoparte. Picături de transpiraţie 
începură să se prelingă în ochi. Se şterse şi privi cu atenţie. 
Din ţeava de eşapament a autobuzului pornea un furtun 
care ducea la zidul şcolii. Asta ce mai era? Poate că 
ucideau dăunători. 

Dar ignoră în scurtă vreme acest detaliu curios. Atenţia 
sa se îndreptă către Mercedes, a cărui uşă din spate se 
deschise. Un bărbat ieşi din maşină. Kohl îşi dădu seama 
şocat că era un reprezentant al guvernului - Reinhard 
Ernst, omul însărcinat cu ceea ce se numea „stabilitatea 
internă”, deşi toată lumea ştia că el este geniul militar din 
spatele înarmării ţării. 

Şi el ce căuta aici? Ar fi putut... 

— O, nu, şopti Willi Kohl cu voce tare. Dumnezeule... 

Înţelese dintr-odată ce rost aveau toate alertele de 
securitate, ce relaţie era între Morgan, Taggert şi 

Schumann şi care era misiunea americanului în Germania. 

Scoţându-şi pistolul, inspectorul începu să alerge prin 
pădure către peluză, blestemând Gestapoul şi SS-ul şi pe 
Peter Krauss pentru că nu-i spuseseră ceea ce ştiau. 
Blestemând, de asemenea, cei douăzeci de ani şi cele 
douăzeci şi cinci de kilograme adăugate corpului său de 
când devenise poliţist. În privinţa picioarelor, atât era de 
urgentă dorinţa de a preveni moartea lui Ernst, că uită 
complet de dureri. 


Totul era o minciună! 

Tot ce le spuseseră fusese o minciună. Să ne facă să 
venim de bunăvoie în camera morţii! Kurt luase ceea ce 
considera a fi o hotărâre laşă, acceptând să intre în armată, 
şi acum era pe punctul de a muri din cauza acestei decizii, 
în vreme ce, dacă el şi Hans ar fi mers în lagărul de 
concentrare, ar mai fi avut şanse să supravieţuiască. 

Apatic şi ameţit, Kurt Fischer stătea în colţul clădirii 
academice 5, alături de fratele său. Nu mai puţin 
înspăimântat şi nici mai puţin disperat decât toţi ceilalţi, el 
nu încerca totuşi să smulgă băncile de fier din podea sau să 
dărâme uşa cu umărul, cum încercau băieţii ceilalţi. Ştia că 
Ernst şi Keitel se  gândiseră la aceasta înainte şi 
construiseră o clădire impenetrabilă, care avea să le fie 
sicriu. Naţional-socialiştii erau la fel de eficienţi pe cât erau 
de demonici. 

De fapt, şi Kurt folosea o unealtă ca să se salveze, dar 
una diferită. Cu un ciot de creion găsit în spatele clasei, el 
aşternea cuvinte strâmbe pe o foaie albă de hârtie smulsă 
de la finalul unei cărţi. In mod ironic, ţinând cont că 
pacifismul îi adusese în acel loc teribil, titlul volumului era 
Tactici de cavalerie în timpul războiului dintre Franţa şi 
Prusia, 1870-1871. 

În jurul lor, scâncete de frică, strigăte de furie, hohote de 

plâns. Kurt le auzea cu greutate. 

— Nu-ţi fie frică, îi spuse el fratelui său. 

— Nu, spuse băiatul mai tânăr, cu vocea spartă. Nu mi-e 
frică. 

Şi în locul scrisorii prin care voiau să-şi liniştească 
părinţii, pe care plănuiseră s-o scrie în acea seară şi pe 
care Ernst le promisese c-o pot trimite, scria acum o misivă 
foarte diferită: 


Albrecht şi Lotte Fischer 
Strada Prinţul George nr. 14 
Swiss Cottage, 

Londra, Anglia. 


Dacă printr-un miracol această scrisoare ajunge la voi, 
vrem să vă asigurăm că vă purtăm în minte în aceste 
ultime clipe de viaţă. Circumstanţele morţii noastre sunt la 
fel de fără sens ca ale altor zece mii care au murit înaintea 
noastră. Ne rugăm să vă continuaţi munca şi să ne păstraţi 
în gândurile voastre, astfel că, poate, toată nebunia 
aceasta se va termina. Spuneţi-le tuturor celor care sunt 
capabili să asculte că răul este mai rău decât cel pe care 
şi-l pot imagina şi că nu se va sfârşi decât atunci când 
cineva va avea curajul să-i pună capăt. 


Vă transmitem dragostea noastră. 
Fiii dumneavoastră. 


În jurul lui, ţipetele începură să scadă, în vreme ce tinerii 
cădeau în genunchi sau pe burtă şi îşi lipeau buzele de 
podeaua tocită de stejar şi de plintele din zid, pentru a 
inspira aerul pe care l-ar fi putut găsi dedesubt. Alţii se 
rugau, pur şi simplu, în pace. 

Kurt Fischer se uită încă o dată peste nota scrisă. De 

fapt, chiar râse uşor. Pentru că înţelese de îndată că acesta 
era scopul esenţial pe care spera să-l atingă: să le 
transmită părinţilor săi acest mesaj şi, în ultimă instanţă, se 
ruga el, lumii întregi. În felul acesta va lupta cu Partidul. 
Arma sa era însăşi moartea sa. 

Şi acum, la final, Kurt nutrea o stranie nădejde că acest 
bilet va fi găsit şi trimis şi că poate, prin părinţii săi sau prin 
alţii, va fi lovitura finală ce va dărâma zidul închisorii în 
cariera captivă ţara sa. 

Creionul îi căzu din mână. 

Cu ultimele gânduri şi puteri, Kurt împături hârtia şi o 
puse în portofelul său, care avea cele mai mari şanse să fie 
luat de vreun antreprenor local de pompe funebre sau de 
vreun medic, iar aceştia, cu voia lui Dumnezeu, ar putea 
descoperi cuvintele scrise de el şi ar putea avea curajul să 
le trimită mai departe. 

Apoi îl luă pe fratele său de mână şi închise ochii. 


Paul Schumann încă nu avea nimic în cătare. 

Reinhard Ernst se plimba  nevrotic în spatele 
Mercedesului, vorbind la microfonul ataşat cu un cablu de 
bordul maşinii. Gardianul masiv care-l păzea îi bloca şi el 
vederea lui Paul. 

Ţinu arma ferm, cu degetul pe trăgaci, aşteptând ca 
omul să se oprească. 

Atingerea gheții... 

Işi controla respiraţia, ignora muştele care-i zburau prin 
faţă, ignora căldura. Şi striga în tăcere la Reinhard Ernst: 
„Opreşte-te, pentru numele lui Dumnezeu! Lasă-mă să-mi 
fac treaba şi să plec, să mă întorc la mine în ţară, la 
tipografia mea, la fratele, la familia mea pierdută, la familia 
pe care aş mai putea s-o am”. 

O imagine a lui Kăthe Richter îi trecu rapid prin minte, iar 
el îi văzu ochii, îi simţi lacrimile, auzi ecoul vocii ei. 

Mai degrabă împart tara cu zece mii de asasini decât 
patul cu unul... 

Degetul său mângâie trăgaciul Mauserului, iar faţa şi 
cuvintele ei dispărură într-un nor de gheaţă. 

Şi chiar atunci Ernst se opri, atârnă microfonul înapoi de 
bordul Mercedesului şi se îndepărtă de maşină. Stătea cu 
braţele încrucişate, discutând amabil cu gardianul său care 
dădea din cap încet, în vreme ce priveau amândoi la ce se 
întâmpla în clasă. 

Paul puse cătarea pe pieptul colonelului. 

CAPITOLUL TREIZECI ȘI NOUĂ 


Apropiindu-se de poiană, Willi Kohl auzi o împuşcătură 
puternică. 

Ecoul ei se reflectă din clădiri peste peluză şi fu înghiţit 
de iarba înaltă şi de ienuperii din jur. Inspectorul se ghemui 
instinctiv. Văzu, de partea cealaltă a poienii, cum silueta 
înaltă a lui Reinhard Ernst cade la pământ, lângă Mercedes. 

„Nu... Omul a murit! Este greşeala mea! Din cauza 
neatenţiei mele, a stupidităţii, un om a fost asasinat, un om 
esenţial pentru patrie.” 

Gardianul SS al ministrului, ghemuit, se uita după 
atacator. 

„Ce am făcut?” îşi spuse inspectorul. Dar se auzi apoi un 
alt foc de armă. 

Adăpostindu-se în spatele trunchiului protector al unui 
stejar uriaş de la marginea poienii, Kohl văzu cum un soldat 
al armatei regulate cade la pământ. In spatele acestuia, un 
alt soldat zăcea pe iarbă, cu pieptul plin de sânge. Alături, 
un bărbat chelios cu haine maro se târa pe brânci 
ascunzându-se sub autobuz. 

Inspectorul se uită înapoi către Mercedes. Ce e asta? Se 
înşelase. Ministrul era nevătămat! Ernst se aruncase la 
pământ ca să se protejeze când auzise primul foc de armă, 
dar acum se ridica prudent cu pistolul în mână. Gardianul 
său pregătise un pistol mitralieră şi căuta ţinta. 

Schumann nu-l omorâse pe Ernst. 

Apoi se auzi al treilea foc peste poiană. Glonţul lovi 

Mercedesul lui Ernst. Al patrulea, de asemenea, lovi 
cauciucul maşinii şi camera de aer. Apoi Kohl observă 
mişcare în câmpul cu iarbă. Era Schumann, da! Pleca din 
Opel către şcoală, trăgând ocazional către Mercedes cu o 
puşcă cu ţeavă lungă, forțându-l pe Ernst şi pe gardianul 
său să stea la pământ. Ajuns la uşa din faţă a clasei, 
gardianul SS al lui Ernst se ridică şi trase câteva focuri. Cu 
toate acestea, autobuzul îl proteja pe american de gloanţe. 

Dar nu-l proteja de Willi Kohl. 

Inspectorul îşi şterse mâna de pantaloni şi îşi întinse 
revolverul către Schumann. Era o lovitură la distanţă mare, 
dar nu imposibilă, şi putea măcar să-l facă pe om să se 
ascundă până veneau întăriri. 

Dar când Kohl dădu să apese pe trăgaci, Schumann 
sparse uşa din faţă a clădirii. Păşi înăuntru şi ieşi un 
moment mai târziu trăgând după el un tânăr. Alţi câţiva 
ieşiră, clătinându-se, ţinându-se de piept, tuşind, unii 
vomitând. Incă unul, alţi trei. 

Dumnezeule! Kohl era uluit. Deci acolo erau gazaţi tineri, 
nu şobolani sau şoareci. 

Schumann le făcu semn băieţilor să se îndrepte către 
pădure şi, înainte ca inspectorul Kohl să-şi poată reveni din 
şocul celor văzute şi să ţintească din nou, americanul 
începu să tragă din nou către Mercedes, acoperindu-i pe 
tineri cu puşca, în vreme ce ei se adăposteau în siguranţa 
desişului. 

Mauserul avu un recul puternic în umărul lui Paul când 
trase din nou. Țintea jos, sperând să-l nimerească pe Ernst 
sau pe gardianul său în picioare. Dar maşina lor era într-un 
făgaş din drum şi nu putea ţinti pe sub ea. Aruncă rapid 
încă o privire în clasă; ieşeau şi ultimii tineri. Se târâră 
greoi afară şi începură să alerge către pădure. 

— Fugiţi! ţipă Paul. Fugiţi! 

Mai trase de două ori pentru a-i ţine la pământ pe Ernst 

şi pe gardianul său. 

Ştergându-şi transpiraţia de pe frunte, Paul încercă şi 
ajungă mai aproape de Mercedes, dar şi Ernst şi gardianul 
său erau înarmaţi şi buni ţintaşi, iar militarul SS avea o 
mașină automată. Traseră repetat, iar Paul nu se putu 
apropia. Când Paul trăgea de zăvor ca să încarce un glonţ, 
gardianul împroşca un nor de gloanţe către autobuz şi 
terenul din apropiere. Ernst sări pe scaunul din faţă al 
Mercedesului şi înşfăca microfonul, apoi se adăposti din 
nou în spatele maşinii. 

Cât va mai dura până vor primi ajutoare? Paul condusese 
doar patru kilometri de la şoseaua principală până la 
Waltham. Era sigur că oraşul bine dezvoltat avea şi o 
garnizoană de poliţie pe măsură. Şi şcoala putea avea 
propriile sale forțe de securitate. 

Dacă voia să supravieţuiască, trebuia să fugă acum. 

Trase alte două focuri folosind ultimele gloanţe pe care le 
mai avea. Puse puşca la pământ şi scoase un pistol de la 
centura unuia dintre soldaţii morţi. Era un Luger, ca cel al 
lui Reginald Morgan. Trase de declanşator pentru a încărca 
un glonţ în camera armei. 

Se uită în jos şi-l văzu - pe jumătate strecurat sub 
autobuz - pe mustăciosul chel care îi dusese pe studenţi în 
clădire. 

— Cum te cheamă? îl întrebă Paul în germană. 

— Vă rog, domnule. Vocea lui tremura. Nu mă... 

— Cum te cheamă? 

— Profesor doctor Keitel, domnule. Omul plângea. Vă 
rog... 

Paul îşi aminti că acesta era numele din scrisoarea 
despre Studiul Waltham. Ridică pistolul şi-l împuşcă exact 
în mijlocul frunţii. 

Apoi mai aruncă o privire finală către maşina lui Ernst şi, 
neputând vedea nicio ţintă, o luă la fugă peste câmp, 

trăgând mai multe focuri către Mercedes pentru a-i ţine pe 
Ernst şi pe gardian la pământ, şi imediat după aceea se 
topi în pădure, în vreme ce gloanţele din arma soldatului SS 
mărunţeau frunzişul abundent din jurul lui, toate însă 
departe de ţintă. 

CAPITOLUL PATRUZECI 


Willi Kohl se întorsese din poieniţă şi acum, acoperit de 
transpiraţie şi ameţit de căldură, se îndrepta către 
camionul Serviciului de muncă, cu care, presupunea el, 
Schumann intenţiona să scape. l-ar fi spart cauciucurile ca 
să-l oprească. 

O sută de metri, două sute, cu respiraţia tăiată, 
întrebându-se: „Cine erau acei tineri? Erau criminali? Erau 
nevinovaţi?” 

Făcu o pauză să-şi recapete respiraţia. Trebuia s-o facă 
pentru că era sigur că Schumann i-ar fi auzit cu uşurinţă 
horcăitul dacă s-ar fi apropiat de el. Scrută pădurea, dar nu 
văzu nimic. Unde era camionul? Era dezorientat. In direcţia 
asta? Nu, era în partea cealaltă. 

Dar poate că Schumann nu se îndrepta către camion. 
Poate că avea altă cale de scăpare. Omul era strălucitor, 
până la coadă. Ar fi putut avea ascunsă... 

Fără un sunet, fără avertisment, gura de metal a unui 
pistol îi atinse ceafa. Nu! Primul său gând fu: „Heidi, 
dragostea mea... cum te vei descurca cu copiii în lumea 
asta nebună?” O, nu, nu! 

— Nu te mişca. 

O germană cu un slab accent. 

— Nu mă voi mişca... Tu eşti, Schumann? întrebă el în 
engleză. 

— Dă-mi pistolul. 

Kohl îi întinse arma, iar Schumann o luă. O mână uriaşă îl 

strânse de umăr şi-l răsuci pe inspector. 

„Ce ochi”, se gândi Kohl încremenit. Se întoarse la limba 
sa maternă. 

— Mă vei ucide, nu? 

Schumann nu spuse nimic, dar pipăi buzunarele 
inspectorului în căutarea altor arme. Se dădu înapoi, apoi 
examină câmpul şi pădurea din jur. Aparent satisfăcut că 
sunt singuri, americanul se căută în buzunarul de la cămară 
şi scoase câteva foi de hârtie umede de transpiraţie. Le 
înmână lui Kohl, care întrebă: 

— Ce-s astea? 

— Citeşte-le, spuse Schumann. 

Kohl replică: 

— Te rog, ochelarii. 

Se uită în jos către buzunarul de la piept. Schumann 
scoase ochelarii şi îi dădu inspectorului. Punându-i pe nas, 
el desfăcu şi citi documentele rapid, din ce în ce mai uluit. 
Ridică privirea, holbându-se în ochii albaştri ai lui 
Schumann. Îi coborî iar şi reciti prima pagină: 


Ludwig, 

Vei găsi anexată schiţa scrisorii mele către 
Fuhrer despre studiul nostru. Atenţie că am indus 
o referinţă despre testul pe care-l facem azi la 
Waltham. Putem adăuga rezultatele la noapte. 

În acest stadiu de început al studiului, cred că 
este cel mai bine să mă refer la cei pe care soldaţii 
studiului nostru îi ucid considerându-i criminali de 
stat. De aceea vei vedea în scrisoare că cele două 
familii de evrei pe care i-am ucis la Gatow vor fi 
descrişi drept elemente subversive evreieşti, 
muncitorii polonezi ucişi la Charlottenburg drept 
spioni străini infiltraţi în ţară, pe ţigani drept 
deviaţi sexual, iar pe tinerii arieni care sunt azi la 

Waltham drept disidenţi politici. Ulterior, cred că 
putem fi mai clari în legătură cu inocenţa celor 
exterminați de subiecţii noştri, dar acum nu cred 
că este un climat potrivit pentru asta. 


O, Dumnezeule din cer, se gândi el. Cazul Gatow, cazul 
Charlottenburg! Şi un altul: asasinarea ţiganilor. Şi acei 
tineri de astăzi! Cu o planificare mult mai... Erau asasinați 
pur și simplu ca să îngraşe studiul ăsta barbar, unul 
aprobat de cele mai înalte birouri guvernamentale. 

Schumann îşi luă hârtiile înapoi. 

— În genunchi. Închide ochii. 

Kohl se mai uită o dată la american. A, da. Ăştia sunt 
ochii unui ucigaş, înţelese el. Cum de nu observase privirea 
asta mai devreme, la pensiune? Poate pentru că sunt atâţia 
asasini printre noi, încât am devenit neglijenţi. Willi Kohl 
făcuse un gest de omenie, lăsându-l pe Schumann să plece 
în timp ce el îşi continuase investigaţiile, în loc să-l trimită 
la o moarte sigură în celulele SS sau ale Gestapoului. 
Salvase viaţa unui lup care acum sărise la gâtul lui. O, ar 
putea să-i spună lui Schumann că nu ştia nimic despre 
oroarea asta. Şi, cu toate acestea, de ce l-ar fi crezut omul? 
La urma urmei, se gândi Kohl cu ruşine, în ciuda neştiinţei 
sale despre această monstruozitate anume, inspectorul era 
incontestabil legat de cei care o făcuseră. 

— Acum! şopti Schumann cu voce cruntă. 

Kohl îngenunche, gândindu-se la soţia lui. Îşi aminti că, 
atunci când erau tineri, pe la începutul căsătoriei lor, 
fuseseră la picnic în Pădurea Verde. Ah, mărimea coşului 
făcut de ea, sarea din mâncare, aroma de răşină a vinului, 
castraveciorii acri... Amintirea mâinii ei într-a lui... 

Inspectorul închise ochii şi spuse o rugăciune, gândindu- 
se că cel puţin naţional-socialiştii nu găsiseră o cale de a 
face o crimă şi din legăturile profunde dintre oameni. Se 

pierdu în scurtă vreme într-o relatare ferventă pe care 
Dumnezeu ar fi trebuit să le-o facă lui Heidi şi copiilor. 

Apoi îşi dădu seamă că trecuse ceva timp. Cu ochii încă 
închişi, ascultă cu atenţie. Nu auzi decât vântul care trecea 
printre copaci, băzâitul insectelor, zgomotul ascuţit al unui 
motor de avion aflat sus, pe cer. 

Alte minute fără sfârşit. În cele din urmă deschise ochii. 
Analiză situaţia. Apoi Willi Kohl se uită încet de jur împrejur; 
aşteptându-se să audă o împuşcătură de pistol în orice 
moment. 

Nici urmă de Schumann. Masivul bărbat dispăruse fără 
zgomot din poieniţă. Nu departe de el auzi un motor 
pornind. Apoi o maşina băgată în viteză, scrâşnind. Se 
ridică şi, pe cât de repede îi permiteau gabaritul şi durerea 
din picior, alergă în direcţia sunetului. Ajunse la drumul de 
serviciu abandonat şi invadat de iarbă şi îl urmă până la 
şosea. Nu mai era nicio urmă de camion al Serviciului de 
muncă. Kohl se îndreptă către maşina sa DKW, dar se opri 
de îndată. Capota era ridicată şi dinăuntru atârnau nişte 
fire. Schumann îi distrusese maşina. Se întoarse şi se grăbi 
pe drum către clădirea academică. 

Ajunse în acelaşi timp cu două maşini ale SS, care 
frânară într-o parcare din apropiere. Trupele în uniformă 
săriră şi înconjurară imediat Mercedesul în care se afla 
Ernst. Ei îşi scoseseră pistoalele şi scrutau pădurea, gata de 
ripostă la orice ameninţare. 

Kohl se grăbi peste peluză către ei. Ofițerii SS se 
încruntară, când îl văzură pe Kohl apropiindu-se şi-şi 
întoarseră armele către el. 

— Sunt de la Poliţia Criminală! strigă el cu respiraţia 
tăiată, şi-şi flutură legitimaţia în aer. 

Comandantul SS îl salută. 

— Heil Hitler. 

— Heil, icni şi Kohl. 

— Un inspector Kripo de la Berlin? Ce cauţi aici? Ai auzit 
raportul radio despre atacul împotriva colonelului Ernst? 

— Nu, am urmărit suspectul până aici. Cu toate acestea, 
nu ştiam că ţinta sa era colonelul. Îl urmăream pentru alt 
caz. 

— Colonelul şi gardianul său nu au reuşit să-l vadă pe 
atacator, îi spuse ofiţerul SS inspectorului. Ştii cum arată? 

Kohl ezită. 

Un singur cuvânt ardea ca o făclie în mintea 
inspectorului. Stătea încolăcit ca o mreană şi nu voia să 
plece. Cuvântul acela era „datorie”. 

In cele din urmă, Kohl spuse: 

— Da, da, ştiu, domnule. 

Comandantul SS spuse: 

— Bun. Am ordonat ca drumurile să fie blocate în zonă. 
Voi transmite descrierea lui. E rus, nu? Aşa am auzit. 

— Nu, este american, spuse Kohl. Şi pot face ceva mai 
mult decât să vi-l descriu pur şi simplu. Ştiu ce vehicul 
conduce şi am şi o fotografie de-a lui. 

— Ai? întrebă comandantul încruntându-se. Cum vine 
asta? 

— Mi-a dat-o astăzi, mai devreme. 

Willi Kohl ştiu că nu are de ales. Cu toate acestea, 
sufletul său urla agonic atunci când se căută prin buzunare 
şi îi dădu comandantului paşaportul. 


CAPITOLUL PATRUZECI ȘI UNU 


„Sunt un prost”, se gândi Paul Schumann. 
542 


Era disperat şi pentru asta nu există limite. 

Conducea camionul Serviciului de muncă spre vest, pe 
minunatele drumuri laterale care duceau la Berlin, privind 
în oglindă pentru a vedea dacă este urmărit. 

Un prost... 

„Ernst fusese în vizorul meu! L-aş fi putut ucide! Şi 
totuşi...” 

Şi totuşi ceilalţi, tinerii aceia, ar fi murit de o moarte 
îngrozitoare în sala aceea de clasă nenorocită. Işi spusese 
că trebuie să uite de ei. Să atingă gheaţa. Să-şi 
îndeplinească misiunea pentru care venise în ţara asta atât 
de frământată. 

Dar nu fusese capabil s-o facă. 

Acum lovea volanul cu palma, tremurând de furie. Acum, 
câţi alţii vor muri din cauza deciziei sale? De fiecare dată 
când va citi că naţional-socialişti şi-au extins armata, că 
produc arme noi, că soldaţii germani fac antrenamente, că 
tot mai multă lume dispare de acasă, că au murit pe al 
patrulea pătrat de ciment de la stratul de iarbă în Grădina 
fiarelor... se va simţi vinovat. 

Nici uciderea monstruosului de Keitel nu înlătura oroarea 
alegerii sale. Reinhard Ernst, un om cu mult mai îngrozitor 
decât şi-ar putea imagina oricine, era încă în viaţă. 

Simţea că lacrimile îi inundă ochii. Prost... 

Bull Gordon îl alesese pentru că era atât de al dracului de 
bun. O, desigur, putea atinge gheaţa. Dar un tip mai bun, 
un om mai puternic nu ar atinge doar gheaţa, ci ar aduce-o 
în sufletul său şi ar lua o decizie corectă, indiferent cât i-ar 
fi costat pe tinerii aceia. Cu faţa arzând din cauza ruşinii, 
Paul Schumann conducea înainte, revenind în Berlin, unde 
urma să se ascundă până la sosirea avionului de salvare, în 
dimineaţa următoare. 

Apoi luă o curbă şi frână din răsputeri. Drumul era blocat 
de un camion al armatei. In picioare lângă acesta se aflau 

şase militari SS, dintre care doi cu mitraliere. Paul nu se 
gândise ca vor bloca drumurile atât de repede şi, oricum, 
nu drumuri atât de neînsemnate ca acesta. Işi luă ambele 
pistoale, pe al lui şi pe al inspectorului, şi le puse pe 
scaunul de alături. 

Paul salută, aruncând mâna inertă în sus: 

— Heil Hitler. 

— Heil Hitler, domnule ofiţer, fu replica rece a 
comandantului SS, care privea ironic uniforma de la 
Serviciul de muncă pe care Paul o îmbrăcase din nou. 

— Vă rog, care este problema? întrebă Paul. 

Comandantul se apropie de camion. 

— Căutăm pe cineva în legătură cu un incident care a 
avut loc la Colegiul Militar Waltham. 

— De-asta am văzut tot drumul maşini oficiale? întrebă 
Paul, a cărui inimă bătea cu putere. 

Ofiţerul SS mormăi ceva, apoi se uită la chipul lui Paul. 
Era gata să-l întrebe ceva, când un motociclist opri brusc 
pe marginea drumului şi scoase cheile din contact. 

— Domnule, spuse el, un detectiv Kripo ştie exact 
identitatea asasinului. lată descrierea pe care i-a făcut-o. 

Mâna lui Paul se închise încet în jurul Lugerului. l-ar fi 
putut ucide pe cei doi oameni. Rămâneau, în schimb, 
ceilalţi din apropiere. 

Motociclistul continuă, înmânându-i comandatului SS o 
bucată de hârtie: 

— Este american, dar vorbeşte germana fluent. 

Comandantul consultă foaia de hârtie. li aruncă o privire 
lui Paul, apoi se uită din nou la nota primită de la 
motociclist şi spuse: 

— Suspectul are circa un metru şaptezeci înălţime şi e 
slăbuţ. Are părul negru şi mustață. Conform paşaportului, 
numele lui este Robert E. Gardner. 

Paul se uita fix la comandant, dând din cap în tăcere. 

„Gardner?” se miră el. 

— Hei, întrebă ofiţerul SS, ce te uiţi aşa la mine? Ai văzut 
vreun om ca ăsta sau nu? 

— Nu, domnule, îmi pare rău, nu, nu am văzut. 

Gardner?... Cine mai era şi ăsta?... Stai, da, îşi aminti 
Paul: era numele de pe unul dintre paşapoartele false ale 
lui Robert Taggert. 

Kohl le dăduse celor de la SS această documentaţie, nu 
pe cea a lui Paul. 

Comandantul privi din nou foaia de hârtie. 

— Detectivul ne-a spus că bărbatul conducea un Audi 
sedan verde. Ai văzut vreo maşină ca asta pe-aici? 

— Nu, domnule. 

Paul observă în oglindă că doi dintre ceilalţi ofiţeri se 
uitau în spatele camionului. Ei strigară: 

— Aici totul e-n regulă. 

Comandantul continuă: 

— Dacă îl vezi pe el sau vreo maşină Audi care 
corespunde descrierii, să iei legătura imediat cu 
autorităţile. 

Strigă apoi spre şoferul camionului care bloca drumul: 

— Lasă-l să treacă. 

— Heil Hitler, spuse Paul cu un entuziasm pe care nu-l 
mai auzise la nimeni de când sosise în Germania. 

— Da, da, Heil Hitler. Acum pleacă de-aici! 


Un Mercedes oficial al SS opri în faţa clădirii 5 a 
Colegiului Militar Waltham, unde Willi Kohl îi privea pe zeci 
de militari care măturau pădurea în căutarea tinerilor care 
scăpaseră din sala de clasă. 

Uşa maşinii se deschise şi însuşi Heinrich Himmler 
cobori, îşi şterse ochelarii ca de profesor cu o batistă, apoi 
se îndreptă cu paşi mari către comandantul SS, Kohl şi 
Reinhard Ernst; acesta din urmă stătea acum în afara 

maşinii, păzit de o duzină de militari. 

Kohl ridică mâna şi Himmler răspunse cu un salut scurt, 
apoi îl studie îndeaproape cu ochii strânşi. 

— Eşti de la Poliţia Criminală? 

— Da, domnule Şef al Poliţiei Himmler. Sunt detectiv- 
inspector Kohl. 

— Aha, da... Deci tu eşti Willi Herman Kohl. 

Detectivul era uluit că satrapul poliţiei germane îi ştia 
numele. Işi aminti de dosarul său de la SD şi se simţi şi mai 
stânjenit de faptul că fusese recunoscut. Himmler, care-i 
sugera lui Kohl un şoricel, se întoarse şi-l întrebă pe Ernst: 

— Eşti nevătămat, nu? 

— Eu da. Dar a ucis câţiva ofiţeri şi pe colegul meu, 
profesorul doctor Keitel. 

— Unde este asasinul? 

Comandantul SS spuse pe ton amar: 

— A scăpat. 

— Şi cine este, aţi aflat? 

— Inspectorul Kohl îi ştie identitatea. 

Cu un curaj pe care. i-l permitea rangul - dar pe care Kohl 
nu şi l-ar fi îngăduit — Ernst spuse abrupt: 

— Uită-te la poza din paşaport, Heinrich. Este acelaşi om 
care a fost la Stadionul Olimpic. A stat la un metru de 
Fuhrer, de toţi ceilalţi miniştri. A fost atât de aproape de noi 
toţi. 

— Gardner? întrebă Himmler neliniştit, holbându-se la 
paşaportul pe care comandantul SS i-l ţinea în faţă. 

— S-a folosit de un nume fals la stadion. Sau poate că 
acesta este fals. 

Micuţul om de stat ridică privirea şi se încruntă: 

— Totuşi, de ce ţi-a salvat viaţa la stadion? 

— Evident că nu mi-a salvat viaţa, se răţoi Ernst. Nici nu 
am fost în pericol atunci. Probabil că a spânzurat el însuşi 
arma aia în depozit, ca să pară că este de partea noastră. 

Să ne străpungă sistemul de apărare, desigur. Cine știe 
care ar fi fost următoarea ţintă, după ce m-ar fi ucis pe 
mine? Poate că Fuhrer-ul însăşi. 

— În informarea despre care ne-ai vorbit se spunea că 
este rus, adăugă Himmler tăâios. Dar ăsta este un paşaport 
american. 

Himmler rămase apoi tăcut un moment, măturând cu 
privirea frunzele uscate de la picioarele sale. 

— Americanii nu ar fi avut niciun interes să-ţi facă rău, 
desigur. Bănuiesc că ruşii l-au angajat. Îl privi pe Kohl. Cum 
se face că ştii de asasin? 

— Pură coincidenţă, domnule Şef al Poliţiei Statului. L-am 
urmărit ca suspect într-un alt caz. Numai după ce am ajuns 
aici pentru a-l supraveghea am înţeles că şi colonelul Ernst 
era prezent la colegiu şi că suspectul intenţiona să-l ucidă. 

— Dar ştii cu siguranţă despre atentatul anterior la viaţa 
colonelului Ernst? întrebă Himmler grăbit. 

— Incidentul la care tocmai s-a referit domnul colonel, 
cel de la Stadionul Olimpic? Nu, domnule, nu am fost 
informaţi în legătură cu el. 

— Nu aţi fost? 

— Nu, domnule. Kripo nu a fost informat. Şi chiar m-am 
întâlnit cu şeful inspectorilor Horcher, cu nu mai mult de 
două ore în urmă. Nici el nu ştia nimic despre asta. Kohl îşi 
scutură capul. Aş fi vrut să fi fost informaţi, domnule. Mi-aş 
fi coordonat cazul cu SS şi cu Gestapo în aşa fel încât poate 
că acest incident nu s-ar fi întâmplat şi soldaţii aceia nu ar 
fi murit. 

— Spui că nu ştiai că forţele noastre de securitate căutau 
un posibil infiltrat încă de ieri? 

Himmler pusese întrebarea pe un ton funebru, ca un 
actor prost de cabaret. 

— Aşa este, domnule Şef al Poliţiei. 

Kohl se uită în ochii lui mici, încadraţi de rama neagră şi 

rotundă a ochelarilor, şi ştiu că Himmler însuşi fusese cel 
care ordonase ca Poliţia Criminala să nu fie informată în 
legătură cu alerta de securitate. El era, la urma urmei, cel 
mai mare maestru al celui de-Al Treilea Reich în materie de 
asumare a meritelor, de furt al laurilor care aparţineau 
altora şi de dat vina pe alţii, mai ceva chiar decât Göring. 
Kohl se întrebă dacă nu era cumva el însuşi în pericol 
acum. Se petrecuse o breşă potenţial dezastruoasă de 
securitate, i-ar fi folosit lui Himmler să sacrifice pe cineva 
pentru neglijenţă? Creditul lui Kohl părea apreciabil, dar 
uneori era nevoie de un ţap ispăşitor, mai ales atunci când 
complotul tău aproape că l-a ucis pe expertul în reînarmare 
al lui Hitler. Kohl luă rapid o decizie şi adăugă: 

— Şi, în mod curios, nu am auzit nimic nici de la ofiţerul 
Gestapo de legătură. L-am întâlnit chiar ieri. Ar fi fost bine 
dacă ne-ar fi spus mai multe despre această problemă de 
securitate. 

— Şi cine este ofiţerul Gestapo de legătură al Poliţiei 
Criminale? 

— Peter Krauss, domnule. 

— Aha! 

Şeful Poliţiei Statului dădu din cap, punând informaţia 
bine şi pierzându-şi interesul pentru Willi Kohl. 

— Sunt şi pe aici câţiva prizonieri politici, spuse Reinhard 
Ernst evaziv. O duzină sau cam aşa de tineri. Au scăpat în 
pădure şi am trimis soldaţii după ei. 

Ochii săi se abătură către sala de clasă mortală. Şi Kohl 
se uită către clădire, care părea extrem de prietenoasă, o 
clădire modestă pentru învăţământul de cel mai înalt nivel, 
datând din Al Doilea Reich prusac şi care, îşi dădu el seama 
acum, reprezenta răul în cea mai pură reprezentare a sa. El 
observă că Ernst îi pusese pe soldaţi să scoată furtunul din 
branşamentul din zid şi să ducă autobuzul în altă parte. 
Dosarul şi alte câteva documente care se împrăştiaseră pe 

pământ, probabil o parte a aceluiaşi aberant Studiu 
Waltham, dispăruseră şi ele. 

Kohl îi spuse lui Himmler: 

— Cu permisiunea dumneavoastră, domnule, aş vrea să 
pregătesc un raport cât mai repede posibil şi să ajut la 
prinderea ucigaşului. 

— Da, aşa să faci, şi cât mai repede, inspectore. 

— Heil. 

— Heil, răspunse Himmler. 

Kohl se întoarse şi porni către cei câţiva soldaţi aflaţi 
lângă duba pregătită să îi ducă înapoi la Berlin. Când se 
îndrepta cu greutate către aceştia, decise că poate rafina 
un pic relatarea sa, în aşa fel încât să reducă riscurile la 
care se expunea. Era adevărat, fotografia din paşaport se 
potrivea cu chipul unui bărbat asasinat într-o pensiune în 
sud-vestul Berlinului înainte de atentatul la viaţa lui Ernst. 
Dar numai Janssen, Paul Schumann şi Käthe Richter ştiau 
asta. Ultimii doi nu ar oferi de bunăvoie vreo informaţie 
Gestapoului, iar în privinţa inspectorului candidat, Kohl 
decise că îl va trimite de îndată pe Janssen la Potsdam 
pentru câteva zile, în ideea de a cerceta una dintre acele 
omucideri pe care ar fi trebuit de ceva vreme să le 
investigheze; astfel el urma să preia controlul asupra lui 
Taggert şi asupra crimei din Aleea Dresda. In noaptea 
aceea Kohl le va oferi trupul asasinului, care murise 
încercând să scape. Legistul nu făcuse încă autopsia, 
desigur - ba chiar ar fi fost de mirare dacă ridicase 
cadavrul până la acea oră iar Kohl se putea asigura, prin 
favoruri şi mită, că timpul morţii va fi stabilit după ce 
avusese loc tentativa de asasinat de aici, de la colegiu. 

El se îndoia că ancheta va continua; întreaga afacere era 
acum o neplăcere periculoasă atât pentru Himmler, care 
făcuse greşeli grave în materie de securitate a statului, cât 
şi pentru Ernst, din cauza incendiarului Studiu Waltham. Ar 

fi putut... 

— Ah, Kohl... inspectore Kohl! îl strigă Heinrich Himmler. 

Inspectorul se întoarse. 

— Da, domnule? 

— Cât crezi că va mai dura până când protejatul tău va fi 
suficient pregătit? 

Inspectorul se gândi un moment, dar lucrurile nu mai 
aveau acum niciun sens. Răspunse: 

— A, da, domnule Şef al Poliţiei Himmler. Protejatul meu? 

— Konrad Janssen. În cât timp crezi că se va putea 
transfera la Gestapo? 

Ce voia oare să spună? Mintea lui Kohl se goli pentru o 
clipă... 

Himmler continuă: 

— Păi, cred că ştii că l-am acceptat în Gestapo înainte de 
a absolvi colegiul de poliţie, nu? Dar voiam să înveţe de la 
unul dintre cei mai buni investigatori din Alex înainte de a 
începe să lucreze în Prinz Albrecht Strasse. 

Kohl simţi lovitura în piept, odată cu noutăţile. Dar îşi 
reveni de îndată. 

— lertaţi-mă, domnule Şef al Poliţiei Statului, spuse 
inspectorul, scuturând capul şi zâmbind. Desigur, ştiam. 
Incidentul de aici mi-a ocupat cu totul mintea... În privinţa 
lui Janssen, vă asigur că va fi gata în curând. Se arată a fi 
extraordinar de talentat. 

— İl urmărim de la o vreme, Heydrich şi cu mine. Poţi fi 
mândru de acest băiat. Am credinţa că va ajunge repede în 
vârf. Heil Hitler. 

— Heil Hitler. 

Intors pe dos, Kohl se îndepărta. Janssen? Plănuise în tot 
acest timp să lucreze pentru poliţia secretă politică? Mâinile 
inspectorului tremurau din cauza durerii stârnite de 
această trădare. Aşadar, băiatul turnase numai minciuni - 
despre dorinţa lui de a deveni detectiv criminalist, despre 

intrarea în Partid (dacă voia să avanseze în Gestapo şi în 
Sipo, ar fi trebuit să fie membru). Şi cu un fior de gheaţă în 
suflet, se gândi la nenumăratele indiscreţii pe care le 
împărtăşise inspectorului candidat. 

„Janssen, ştii, m-ai fi putut aresta şi trimite la 
Oranienburg pentru un an pentru ce-am spus acum...” 

Totuşi, se gândi el, inspectorul candidat avea nevoie de 
Kohl pentru a promova şi nu-şi putea permite să-l denunțe. 
Poate că pericolul nu era chiar atât de mare pe cât ar fi 
putut fi. 

Kohl ridică ochii din pământ, privind la grupul de militari 
SS din jurul dubei. Unul dintre ei, un uriaş cu o cască 
neagră pe cap, îl întrebă: 

— Da? Vă putem ajuta cu ceva? 

El le spuse ce se petrecuse cu DKW-ul lui. 

— Ucigaşul l-a stricat? De ce s-o mai fi obosit? Te putea 
întrece şi pe jos! Soldaţii izbucniră în râs. Da, da, te vom 
duce noi acolo, inspectore. Plecăm în câteva minute. 

Kohl dădu din cap şi, încă năucit de şocul celor aflate 
despre Janssen, se urcă în dubă şi se aşeză. Privi spre 
discul portocaliu al soarelui, ce aluneca încet în spatele 
unei coaste de deal care gemea de flori şi iarbă. Se lăsă 
moale, cu capul sprijinit de spătarul scaunului. Militarii SS 
intrară în maşină şi apoi porniră, ieşind din curtea colegiului 
şi îndreptându-se către sud-est, spre Berlin. 

Soldaţii vorbeau despre tentativa de asasinat şi despre 
Jocurile Olimpice, şi despre planurile pentru un mare miting 
în afara zonei Spandau, la sfârşitul de săptămână care 
urma. 

Acela fu momentul în care inspectorul luă o hotărâre. 
Decizia sa părea absurd de impulsivă, la fel de rapidă ca şi 
dispariţia subită a soarelui dincolo de linia orizontului, 
colorând strălucitor cerul, pentru ca - în secunda 
următoare - să nu lase în urmă decât o înnegurare 

albastră-cenuşie. Dar poate, se gândi el, nici nu era o 
alegere conştientă, ci mai degrabă una inevitabilă, care 
fusese decisă cu mult, mult timp înainte, de legi imuabile, 
la fel cu cele care fac din zi amurg: Willi Kohl şi familia sa 
vor părăsi Germania. 

Trădarea lui Konrad Janssen şi Studiul Waltham - ambele 
simboluri desăvârşite ale direcţiei adevărate în care se 
îndrepta guvernul - erau motive suficient de convingătoare. 
însă cel care tranşase, practic, problema fusese 
americanul, Paul Schumann. 

Stând alături de ofiţerii SS în afara clădirii 5, conştient că 
avea în buzunarul său atât paşaportul real al lui Schumann, 
cât şi pe cele false ale lui Taggert, Kohl dusese o luptă 
agonică în legătură cu datoria pe care o avea de îndeplinit. 
Şi, în final, alesese aşa. Crunt era însă faptul că obligaţia îi 
dictase să acţioneze împotriva ţării sale. 

In ceea ce priveşte calea de a părăsi ţara, ştia deja cum 
va face. Se va preface că nu ştie de alegerea lui Janssen 
(dar, desigur, va înceta cu nechibzuitele sale reflecţii 
adresate tânărului inspector), va spune toate replicile pe 
care va dori şeful inspectorilor să le audă de la el, se va 
ţine departe de parterul sediului central al Poliţiei Criminale 
cu maşinile sale de sortat cartele DeHoMag, se va ocupa de 
crime precum cea de la Gatow, exact cum doreau ei s-o 
facă - adică, desigur, nu le va mai investiga deloc. Va fi un 
model de poliţist naţional-socialist. 

Apoi, în februarie, îşi va lua toată familia la Londra, la 
conferinţa Comisiei Internaţionale a Poliţiei Criminale. De 
acolo vor lua vaporul către New York, unde emigraseră doi 
dintre verişorii săi cu câţiva ani înainte, iar aceştia erau 
deja pe picioarele lor. 

Fiind un oficial de rang înalt, care călătorea în interesul 
Kripo, putea aranja cu uşurinţă să obţină documente de 
ieşire, dar şi acceptul de a scoate o sumă de bani 

substanţială în afara ţării. Vor fi câteva manevre dubioase, 
desigur, pentru toate aceste aranjamente, dar cine în 
Germania de acum nu avea talent de intrigant? 

Heidi ar fi mulţumită de schimbare, fireşte, pentru că ar 
găsi un adăpost pentru copiii ei. Gunter va fi salvat de 
colegii săi nazişti. Hilde putea să meargă la şcoală din nou 
şi să devină profesoară, aşa cum îşi dorea. 

Cu fiica sa mai mare lucrurile erau mai complicate, 
desigur, din cauza logodnicului ei, Heinrich Sachs. Dar Kohl 
se gândi că l-ar putea convinge pe bărbat să vină cu ei. 
Sachs era un antinazist vehement, nu avea rude apropiate 
şi era îndrăgostit până peste cap de Charlotte, pe care ar fi 
urmat-o oriunde. Tânărul Sachs era un funcţionar talentat, 
vorbea engleza bine şi, în ciuda unor crize de artrită, era un 
muncitor neobosit; Kohl bănuia că-i va fi mult mai uşor să 
găsească de lucru în America decât îşi va găsi el însuşi. 

In ceea ce-l privea pe inspector... avea să o ia de la 
capăt la jumătatea vieţii! Ce provocare copleşitoare! Se 
gândi ironic la opera stupidă a Fuhrer-ului, Mein Kampf. Măi 
să fie, ce luptă va avea el de dat cu sine însuşiși - un om 
obosit, cu familie, luând-o de la început la o vârstă la care 
ar fi trebuit să delege cazurile către tinerii săi inspectori şi 
să-şi ia zile libere pentru a-şi însoţi copiii la bazinul cu valuri 
de la Luna Park. Insă nu gândul la efortul şi la nesiguranța 
care aveau să urmeze îl sugruma tăcut şi-i aducea în ochi 
lacrimi, pe care încerca să le ascundă de tinerii soldaţi SS... 

Nu, lacrimile erau stârnite de peisajele pe care le vedea 
pe fereastra dubiţei cu care se întorceau în Berlin: câmpiile 
Prusiei. Şi, cu toate că erau prăfoase şi palide în acea seară 
uscată de vară, încă iradiau grandoare şi o semnificaţie 
palpabilă, fiind câmpiile Germaniei sale, o ţară cu sufletul 
mare, ale cărei adevăruri şi idealuri fuseseră cumva, în 
mod tragic, furate de tâlhari. 

Kohl se căută în buzunar şi îşi scoase pipa din spumă de 

mare. Îi umplu cupa, apoi căută din nou prin buzunare, fără 
a găsi însă chibrituri. Auzi un sunet aspru, iar soldatul SS 
care stătea lângă el îi oferi un foc. 

— Mulţumesc, spuse Kohl trăgând adânc din ţeava 
pentru a aprinde tutunul. 

Se lăsă pe spate, umplând aerul din jurul său cu o aromă 
pătrunzătoare de cireşe, şi privi apatic prin parbrizul 
maşinii, pe unde începuseră să se vadă luminile Berlinului. 

CAPITOLUL PATRUZECI ȘI DOI 


Maşina se legăna ca un dansator de-a lungul drumului 
către casa sa din Charlottenburg. Reinhard Ernst stătea în 
spate, ţinându-se bine ca să nu fie răsturnat la curbe şi 
odihnindu-şi capul pe pielea luxoasă a banchetei. Avea un 
nou şofer, care era şi gardian; Claus, locotenentul SS care-l 
păzea la Colegiul Waltham, fusese rănit de sticla care 
zburase din ferestrele Mercedesului şi fusese dus la 
chirurgie. În spatele lor se afla o altă maşină SS, plină de 
gardieni cu căşti negre. 

Îşi scoase ochelarii şi-şi frecă ochii. Vai, Keitel era mort, 
ca şi soldatul care participa la studiu. „Subiectul D”, aşa se 
gândea Ernst la el; nici măcar nu-i ştia numele... Ziua 
fusese dezastruoasă. 

Un lucru îl preocupa mai mult decât oricare altul pe 
Ernst, şi anume alegerea făcută de ucigaş în faţa clădirii 5. 
Dacă dorise să-l ucidă, se gândi colonelul, aceasta fiind cu 
certitudine misiunea lui, ar fi putut s-o facă fără probleme. 
Cu toate acestea, acestea se hotărâse să n-o facă. El i-a 
salvat, în schimb, pe tineri. Gândindu-se la această acţiune, 
oroarea faptelor lui Ernst deveni clară. Da, îşi dădu el 
seama, Studiul Waltham era abominabil. li privise pe tinerii 
aceia în faţă şi le spusese: „Intraţi în armată timp de un an 
şi păcatele voastre vor fi şterse”, ştiind, în acelaşi timp, că 
asta era o minciună. Născocise povestea asta pentru ca 
victimele să rămână relaxate şi încrezătoare, iar soldatul să 
le poată cunoaşte înainte de a le ucide. 

Da, îi minţise pe fraţii Fischer, aşa cum îi minţise şi pe 
muncitorii polonezi cărora le spusese că vor fi plătiţi dublu 
dacă vor planta nişte copaci pentru Olimpiadă, lângă 
Charlottenburg. Şi aşa cum minţise şi familiile de evrei din 
Gatow, spunându-le să se întâlnească pe malul râului, 
pentru că prin apropiere bântuiau nişte soldaţi din Cămăşile 
brune, iar Ernst şi oamenii săi urmau să îi protejeze. 

Lui Ernst nu-i displăceau evreii. Luptase alături de unii 
dintre ei în război şi-i găsea la fel de inteligenţi şi de 
curajoşi ca pe oricine altcineva. Într-adevăr, dacă ţinea cont 
de evreii cunoscuţi pe-atunci, dar şi după aceea, nu putea 
găsi nicio diferenţă între ei şi arieni. In privinţa polonezilor, 
ei bine, din câte ştia el din istorie, aceştia nu erau nici ei 
prea diferiţi faţă de vecinii lor prusaci şi aveau, cu 
adevărat, o nobleţe pe care puţini naţional-socialişti o 
aveau. 

Era dezgustător studiul acela. Oribil. Simţi o ruşine 
incipientă, ca un pumnal răsucindu-se în sufletul său, ca 
mistuitoarea durere din braţul său, acolo unde, în timpul 
războiului, şrapnelul încins îi sfâşiase umărul. 

Drumul se îndrepta pe măsură ce se apropiau de zona în 
care locuia colonelul. Ernst se aplecă înainte şi-l îndrumă 
pe şofer către casa lui. Abominabil, da... 

Şi totuşi... uitându-se în jur la clădirile bine-cunoscute şi 
la cafenelele şi parcurile din această zonă a 
Charlottenburgului, oroarea începea să pălească, după cum 
se întâmpla şi pe câmpul de luptă când ultimul Mauser sau 
Enfield trăgea, salvele de tun încetau, urletele răniților se 
stingeau. Işi aminti cum se uita la „ofiţerul de recrutări”, la 
subiectul D, care ataşase de bunăvoie, mândru, furtunul 
ucigaş la sistemul de ventilaţie al şcolii, chiar dacă jucase 
fotbal cu victimele cu puţin timp înainte. Alt soldat ar fi 
putut obiecta. Dacă n-ar fi murit, răspunsurile la 
chestionarul profesorului doctor ar fi fost extrem de utile 

pentru a stabili criteriile pe care era necesar să le urmeze 
pentru a pune soldatul potrivit la locul potrivit. 

Slăbiciunea simțită cu o clipă înainte, remuşcarea 
declanşată de modul în care alesese asasinul să-şi 
abandoneze propria misiune dispărură de îndată. Era 
convins din nou că făcea ceea ce trebuie. Las' să aibă Hitler 
accesele sale de nebunie! Unii nevinovaţi vor muri, desigur, 
până când furtuna se va fi împrăştiat, dar după aceea 
Fuhrerul va fi alungat, în vreme ce armata pe care o crea 
Ernst va trăi mai mult decât el şi va fi coloana vertebrală a 
unei noi Germanii glorioase şi, în ultimii instanţă, a unei noi 
păci europene. 

Trebuiau făcute sacrificii. 

Mâine, Ernst va începe să caute un alt psiholog sau un 
profesor doctor care l-ar putea ajuta să-şi continue opera. 
lar de data aceasta va căuta pe cineva care să fie mult mai 
ataşat de spiritul naţional-socialismului decât fusese Keitel 
şi unul fără bunici evrei, pentru numele lui Dumnezeu! 
Ernst trebuia să fie mai inteligent. Aceasta era o perioadă 
istorică în care trebuie să fii inteligent. 

Maşina opri în faţa casei. Ernst îi mulţumi şoferului şi ieşi. 
Soldaţii SS din maşina care îi urmase coborâră şi ei, 
alăturându-se celor care deja îi păzeau reşedinţa. 
Comandantul îi spuse că soldaţii vor rămâne până când 
asasinul va fi prins sau până când va fi sigură omorârea lui 
sau fuga din ţară. Ernst îi mulţumi politicos şi intră în casă. 
O salută pe Gertrud cu un sărut. Ea se uită la petele de 
iarbă şi de noroi de pe pantaloni. 

— Ah, eşti fără speranţă, Reinie! 

Fără să-i dea vreo explicaţie, el surâse palid. Ea se 
întoarse în bucătărie, de unde se simţea un pătrunzător 
miros de oţet şi de usturoi. Ernst urcă scările pentru a se 
spăla şi ca să-şi schimbe hainele. Îl văzu pe nepotul său în 
camera lui, desenând ceva pe un calup de hârtie. 

— Opa! strigă copilul şi alergă la el. 

— Ce faci, Mark? Mergem să lucrăm la barca noastră 
diseară? 

El nu răspunse şi Ernst îşi dădu seama că băiatul se 
încruntase. 

— Ce se întâmplă? 

— Opa, mi-ai spus Mark. Asta a fost numele lui tati. 

Chiar așa îi spusese? 

— Îmi pare rău, Rudy. Nu gândeam prea clar. Sunt foarte 
obosit azi. Cred că trebuie să trag un pui de somn. 

— Da, trag şi eu un pui de somn, spuse înflăcărat băiatul, 
fericit să-i facă plăcere bunicului cu cunoştinţele sale. 
După-amiaza, uneori, obosesc. Mami îmi dă lapte fierbinte, 
uneori cacao, apoi trag un pui de somn. 

— Exact. Aşa se simte şi nătărăul de bunic al tău. A fost o 
zi lungă şi are nevoie de un pui de somn. Acum, pregăteşte 
lemnul şi cuţitele. După cină, vom lucra la barca noastră. 

— Da, Opa, asta am să fac acum. 


Era aproape ora 3 după-amiaza şi Bull Gordon urca 
treptele către Cameră, în Manhattan. Oraşul era aglomerat 
şi dinamic în cartierele apropiate, chiar şi duminica, dar pe 
strada aceea lăturalnică era linişte. 

Obloanele erau închise, iar casa părea părăsită, dar când 
Gordon - îmbrăcat astăzi în civil - se apropie, uşa de la 
intrare se deschise chiar înainte de a scoate cheia din 
buzunar. 

— Bună ziua, domnule, spuse cu o voce blândă bărbatul 
îmbrăcat în uniformă de marină. 

Gordon dădu din cap. 

— Senatorul este în salon, domnule. 

— Singur? 

— Întocmai. 

Gordon intră şi îşi agăţă pardesiul într-un cuier din hol. 

Simti greutatea armei în buzunar. Probabil că nu va avea 
nevoie de ea, dar era mulţumit s-o ştie acolo. Trase adânc 
aer în piept şi intră în cămăruţa unde se afla senatorul. 

Acesta stătea într-un fotoliu aflat lângă o veioză cu picior 
Tiffany. Asculta ceva la un aparat de radio Philco. Când îl 
văzu pe Gordon, închise radioul şi întrebă: 

— Zbor obositor? 

— Mereu sunt astfel. Aşa se pare. 

Gordon se duse la bar şi-şi turnă un scotch. Poate nu era 
o idee bună, ţinând cont de armă. Dar, la dracu' cu toate! 
Adăugă apoi un deget suplimentar de scotch în pahar. Se 
uită întrebător la celălalt. 

— Desigur. Unul dublu. 

Senatorul făcu un semn cu capul către paharul lui 
Gordon. 

Comandantul turnă lichidul ceţos într-un alt pahar şi i-l 
dădu bătrânului. Se așeză greoi. Capul său pulsa încă 
dureros de la zborul cu R2D-1, versiunea navală a lui DC-2. 
Era cam la fel de rapid, dar îi lipseau confortabilele scaune 
de răchită şi antifonarea avioanelor de pe linia comercială 
Douglas. 

Senatorul purta costum, o vestă şi o cămaşă băţoasă, cu 
cravată de mătase. Gordon se întrebă dacă erau cumva 
hainele purtate la biserică în acea dimineaţă. li spusese 
odată comandantului că, indiferent de credinţa individuală 
a unui politician, chiar dacă acesta era ateu, trebuia să 
meargă la biserică. Era important. 

Senatorul spuse ţâfnos: 

— Aşa. Poţi să-mi spui acum ce ştii. Dă-i drumul. 

Comandantul luă o înghiţitură consistentă de whisky şi 
făcu ce-i ceruse bătrânul. 


Berlinul era acoperit de voalul nopţii. 
Oraşul se întindea pe o suprafaţă mare, netedă, cu 

excepţia câtorva zgârie-nori şi a farului aeroportului de la 
Tempelhof în sud. Această privelişte dispăru, iar şoferul 
îndreptă maşina peste creasta dealului, coborând apoi în 
cartierele nord-vestice ale oraşului, printre maşini care 
păreau să se întoarcă din weekendul petrecut pe malul 
lacurilor din apropiere sau pe munte. 

Ceea ce făcea ca, de această dată, condusul maşinii să 
fie în mod special dificil. lar Paul Schumann dorea să se 
asigure că nu este oprit de poliţia rutieră. Nu avea acte, iar 
camionul era furat... Nu, era extrem de important să 
rămână neobservat. 

O luă pe o stradă care ducea la un pod de peste Spree şi- 
şi continuă apoi drumul spre sud. În cele din urmă 
descoperi ce căuta, o zonă în care erau parcate zeci de 
maşini de marfă şi dube. Observase parcarea pe când se 
plimbase dinspre Piaţa Lützow către pensiunea lui Käthe 
Richter de-a lungul canalului, când sosise pentru prima 
dată în oraş. 

Cum era posibil ca toate acestea să se fi întâmplat doar 
ieri? 

Se gândi din nou la ea. Şi la Otto Webber, de asemenea. 

Oricât de greu îi era să-i evoce, tot era - cu toate acestea 
- mai bine decât să se gândească la decizia ruşinoasă pe 
care o luase la Waltham. 

ȘI în cea mai bună zi, şi în cea mai rea, soarele tot apune 
până la urmă... 

Dar va trece mult, mult timp, până când soarele va 
apune peste eşecul său de astăzi. Şi poate că nu va apune 
nicicând. 

Parcă lângă două dube mari şi opri motorul. Se lăsă pe 
spate, gândindu-se dacă nu cumva era o nebunie că se 
întorsese aici. Dar, conchise el, era - probabil - o mişcare 
deşteaptă. Nu trebuia să stea mult. Avery cel cu faţa 
blândă şi Manielli care-şi-o-căuta-cu-lumânarea se vor 

asigura că pilotul decolează la timp pentru întâlnirea de la 
aerodrom. Pe de altă parte, simţi, instinctiv, că e mai sigur 
decât oriunde în afara oraşului. Fiarele arogante, cum erau 
naţional-socialiştii, nu ar bănui nicicând că prada lor s-ar 
ascunde fix în mijlocul grădinii lor. 


Uşa se deschise şi ofiţerul permise unui alt om să intre în 
Cameră, unde se aflau deja Bull Gordon şi senatorul. 

In costumul alb care constituia semnul său distinctiv, 
semănând întru totul cu un proprietar de plantație de acum 
o sută de ani, Cyrus Clayborn intră şi dădu din cap către cei 
doi, cu un zâmbet neprotocolar suspendat pe faţa lui 
roşcovană. Se uită apoi chiorâş şi dădu din nou din cap. 
Privi spre bar, dar nu făcu niciun pas în acea direcţie, era 
abstinent, Bull Gordon ştia asta. 

— Nu există cafea? întrebă Clayborn. 

— Nu. 

— Aha. 

Clayborn îşi sprijini de perete bastonul de plimbare, 
undeva lângă uşă, şi spuse: 

— Aveţi nevoie de mine aici doar când este nevoie de 
bani, dar cred că azi nu vreţi donaţii. Se aşeză cu greutate. 
Este vorba despre cealaltă treabă, nu? 

— Despre cealaltă treabă, rosti Gordon ca ecoul. Unde 
este omul tău? 

— Bodyguardul meu? întrebă Clayborn aplecându-şi 
capul. 

— Da. 

— Afară, în maşină. 

Uşurat că ar putea, în cele din urmă, să nu aibă nevoie 
de pistol - garda lui Clayborn, după cum ştia toată lumea, 
era un tip periculos. Gordon îl sună pe unul dintre ofiţerii 
navali din biroul aflat lângă uşa din faţă şi-i spuse să se 
asigure că tipul stă în limuzină şi să nu-l lase să intre în 

casă. 

— Folosiţi orice mijloc pe care-l consideraţi necesar. 

— Da, domnule. Cu plăcere, domnule. 

Gordon puse receptorul în furcă şi-l văzu pe bancher 
chicotind. 

— Să nu-mi spui că te-ai gândit că se va ajunge la 
puşcoci, comandante. 

Pentru că ofiţerul nu răspunse nimic, Clayborn întrebă: 

— Fie... Cum aţi ajuns la chestia asta? 

— Un tip numit Albert Heinsler, replică Gordon. 

— Cine? 

— Tu trebuie să ştii, mormăi senatorul. A fost pe 
Manhattan datorită ţie. 

Gordon continuă: 

— Naziştii sunt deştepţi, desigur, dar ne-am gândit: de ce 
ar avea nevoie de un spion pe vaporul ăla? Mi s-a părut o 
eroare gravă. Ştiam că Heinsler făcea parte din ramura din 
Jersey a organizaţiei germano-americane, Bund, aşa că l- 
am pus pe Hoover să-i preseze pe-ăştia puţin. 

— Poponarul ăla nu a avut nimic mai bun de făcut cu 
timpul lui? mărâi Clayborn. 

— Am descoperit că eşti un mare colaborator al 
organizaţiei. 

— Trebuie să-ţi pui banii la lucru undeva, spuse el cu 
isteţime, făcându-l pe Gordon să-l deteste şi mai mult. 

Magnatul dădu din cap, apoi continuă: 

— Heinsler era numele lui? N-am ştiut niciodată asta. Era 
la bord doar pentru a fi atent la Schumann şi pentru a 
trimite un mesaj la Berlin despre un rus care se afla în oraş. 
Era nevoie să-i ţinem pe nemţălăi în alertă. Să facem mica 
noastră scenetă mai credibilă, ştii... Face parte din 
scenariu. 

— İl cunoşteai pe Taggert? 

— Am fost camarazi în război. l-am promis o carieră 


562 


diplomatică dacă mă ajută acum. 

Senatorul îşi scutură capul. 

— Nu ne puteam explica totuşi cum ai obţinut parolele. 
Râse şi dădu din cap către Gordon. La început, 
comandantul a crezut că eu am fost. Cel care l-a vândut pe 
Schumann. Totuşi, m-a cruțat. Nu mi-a smotocit penele. 
Dar dup-aia Bull şi-a adus aminte de companiile tale; 
controlezi toate companiile de telegrafie şi de telefonie de 
pe coasta de est. Ai pus pe cineva să asculte când l-am 
sunat pe comandant şi am decis codurile. 

— Astea-s tâmpenii. Eu... 

Gordon spuse: 

— Unul dintre oamenii mei a verificat dosarele companiei 
tale, Cyrus. Ai transcrierea conversaţiilor dintre senator şi 
mine. Aşa ai aflat ce-ai vrut. 

Clayborn ridică din umeri, mai mult amuzat decât 
îngrijorat. Ceea ce-l irită peste poate pe Gordon. 
Comandantul se răsti: 

— Am aflat totul, Clayborn. 

El explică apoi cum ideea de a-l asasina pe Reinhard 
Ernst venise iniţial din partea magnatului, care i-o sugerase 
senatorului. „Datorie patriotică”, spusese ei. Ajutase la 
finanţarea asasinatului. La dracu’, finanţase tot deranjul. 
Senatorul a bătut pragul câtorva persoane din vârful 
administraţiei, obţinând aprobarea operaţiunii pe ascuns. 
Dar Clayborn îl sunase în secret pe Robert Taggert şi-i 
ordonase să-l omoare pe Morgan, să-l întâlnească pe 
Schumann şi să-l ajute la alcătuirea planului asasinării lui 
Ernst, apoi să-l salveze pe colonelul german în ultimul 
minut. Când Gordon se dusese la el pentru a-i cere încă o 
mie de dolari, Clayborn continuase să pretindă că Bull 
Gordon vorbea cu Morgan, nu cu Taggert. 

— De ce e atât de important să-l menţinem pe Hitler 
fericit? întrebă Gordon. 

Clayborn îi spuse sfidător: p 

— Eşti un prost dacă ignori pericolul evreiesc. Aştia 
complotează peste tot în lume. Ca să nu mai vorbesc 
despre comunişti. Şi, pentru numele lui Dumnezeu, 
coloraţii? Nu trebuie să lăsăm garda jos nicio clipă. 

Dezgustat, Gordon se răsti la el: 

— Aşadar, despre asta este vorba? Evrei şi negri? 

Inainte ca bătrânul să poată răspunde, senatorul spuse: 

— O, pot pune pariu că la mijloc este altceva, Bull... Bani, 
aşa e, Cyrus? 

— Bingo! şopti bărbatul cu părul cărunt. Germanii ne 
datorează miliarde; toate împrumuturile pe care le-am virat 
ca să-i ţinem în viaţă în ultimii cincisprezece ani. Trebuie ca 
Hitler şi Schacht, dar şi restul băieţilor cu bani să fie fericiţi 
ca să ne plătească înapoi banii datoraţi. 

— Se reînarmează pentru a începe un alt război, mârâi 
Gordon. 

Clayborn spuse pe un ton practic: 

— Cu atât mai bine e să fim de partea lor, nu crezi? O 
piaţă mai mare pentru armele noastre. Arătă cu degetul 
către senator. Cu condiţia ca voi, tipii din Senat, să scăpaţi 
de Actul de neutralitate... Apoi se încruntă. Aşadar, ce cred 
nemţălăii despre situaţia lui Ernst? 

— A, bine, e încurcătura dracului, se dezlănţui senatorul. 
Taggert le-a spus despre un asasinat, dar ucigaşul scapă şi 
încearcă din nou, apoi Taggert dispare. In mod public se 
vorbeşte despre ruşi, care ar fi angajat un asasin american. 
Dar, între patru ochi, se întreabă dacă nu cumva noi 
suntem în spatele întregii poveşti. 

Clayborn se strâmbă de dezgust. 

— Şi Taggert? Apoi dădu din cap. E mort. Desigur. Şi cel 
care a făcut-o a fost Schumann. Ei bine, aşa merg 
lucrurile... Deci, domnilor, presupun că acesta este sfârşitul 
minunatei noastre relaţii de muncă. 

— Reggie Morgan este mort din cauza ta... Eşti vinovat 
de câteva crime destul de nasoale, Cyrus. 

Clayborn îşi şterse o sprânceană albă şi spuse: 

— Ce zici despre faptul că am finanţat această mică 
excursie cu bani din propriul buzunar? O, ăsta ar fi un 
subiect drăguţ pentru o audiere în Congres, nu găseşti? Ne- 
am împotmolit aici, aşa se pare. Aşa că mă gândesc că cel 
mai bine ar fi să o luăm fiecare pe căi separate şi să ne 
ţinem  pliscul. Vă urez o zi bună. O, şi continuaţi să 
cumpăraţi acţiuni la compania mea, dacă voi, angajaţii din 
sectorul public, vă puteţi permite vreuna. Preţul lor creşte 
şi tot creşte. A 

Clayborn se ridică încet. Işi culese bastonul şi se îndreptă 
către uşă. 

Gordon se decisese că, indiferent de consecinţe, 
indiferent de ce se întâmpla cu propria carieră, trebuia să 
se asigure că afaceristul nu va scăpa aşa de uşor, nu după 
ce omul îl omorâse pe Reginald Morgan şi aproape că îl 
sacrificase pe Schumann. Însă justiţia, în sensul larg, putea 
să mai aştepte. Mai era încă o chestiune care trebuia 
rezolvată în acele momente. 

— Vreau banii lui Schumann, spuse comandantul. 

— Care bani? 

— Cele zece mii pe care le-ai promis. 

— Oo, dar n-a produs nimic. Germanii ne bănuiesc, iar 
omul meu este mort. Schumann nu a avut noroc. Aşa că nu 
primeşte cireaşa. 

— Doar n-ai să-l înşeli acum. 

— lmi pare rău, spuse afaceristul, fără să pară defel că s- 
ar căi. 

— Ei bine, în acest caz, Cyrus, spuse senatorul, mult 
noroc! 

— iți ţinem pumnii, adăugă Gordon. 

Afaceristul se opri și privi înapoi. 

— Mă gândesc doar ce s-ar putea întâmpla dacă 
Schumann descoperă nu doar că ai încercat să-l omori, ci și 
să-l înşeli. Ştiind domeniul lui de lucru şi toate celelalte... 
spuse voios Gordon. 

— Nu cred că ai îndrăzni. 

— Se va întoarce într-o săptămână, zece zile. 

Afaceristul oftă: 

— Bine, bine. 

Se scotoci în portofel şi scoase afară un carnet de cecuri. 
Rupse unul și începu să scrie. 

Gordon îşi scutură capul. 

— Nu. Vei face săpături chiar acum după vechile şi 
demodatele lovele. Acum. Nu săptămâna viitoare. 

— Duminică seara? Zece mii? 

— Acum, spuse şi senatorul ca un ecou al lui Bull Gordon. 
Dacă Paul Schumann doreşte verzişori, atunci verzişori îi 
vom da. 

CAPITOLUL PATRUZECI ȘI TREI 


Se îmbolnăviseră de atâta aşteptat. 

În timpul weekendului în Amsterdam, locotenenţii 
Andrew Avery şi Vincent Manielli văzuseră lalele în toate 
culorile imaginabile şi tone de picturi delicate şi flirtaseră 
cu blonde tunse ca nişte paji, cu feţe rotunde şi trandafirii 
(Manielli, cel puţin, Avery fiind un fericit însurăţel). Se 
bucuraseră de compania unui elegant aviator al Forţelor 
Aeriene Regale pe nume Len Aarons, care se afla în ţară cu 
propria sa misiune (în legătură cu care era la fel de evaziv 
ca şi americanii). Dădeau pe gât halbe de câte-un litru de 
bere Amstel, punctându-le cu ţoiuri cu gin de ienupăr. 

Dar viaţa într-o bază militară străină îşi pierde repede 
strălucirea. De fapt, obosiseră să stea în asemenea 
tensiune, îngrijoraţi de soarta lui Paul Schumann. 

De data aceasta, aşteptarea se încheiase. La ora 10 în 
dimineaţa de luni, avionul bimotor, cu profilul aerodinamic 
al unui pescăruş, sclipi o clipă în văzduh şi apoi ateriza pe 
câmpul cu iarbă de la aeroportul Machteldt, aflat în afara 
Amsterdamului. Sprijinindu-se pe roata de sub coadă, 
avionul începu să încetinească, apoi se îndreptă către 
hangar, legănându-se în zigzag, pentru că pilotul nu putea 
vedea peste botul ridicat al avionului când acesta era la 
sol. 

Avery făcu un semn de salut, când avionul argintiu cu o 
formă extrem de aerodinamică se îndreptă încet către ei. 

— Cred că voi face câteva runde cu el, strigă Manielli 

567 


pentru a acoperi sunetul motoarelor şi al curentului de aer 
provocat de rotoarele avionului. 

— Cu cine? întrebă Avery. 

— Cu Schumann. Să fac ceva box. L-am văzut: nu e atât 
de bun pe cât îşi imaginează. 

Locotenentul îl privi pe colegul lui şi începu să râdă. 

— Ce e? 

— Te-ar hali ca pe-o cutie de Cracker Jack şi apoi ar 
scuipa premiul. 

— Sunt mai tânăr, sunt mai rapid... 

— Eşti mai prost! 

Avionul parcurse drumul până la o pistă de parcare, iar 
pilotul opri motorul. Elicele încetară cu un sughiţ, iar echipa 
de la sol veni şi blocă roţile marelui avion Pratt&Whitneys. 

Locotenenţii se îndreptară către uşă. Se gândiseră să-i 
aducă ceva lui Schumann, un cadou, dar nu-şi putuseră 
imagina ce. Manielli spusese: 

— Îi vom spune că i-am dăruit prima sa călătorie cu 
avionul. Ăsta e cadoul lui. 

La rândul său, Avery spuse: 

— Nu. Nu poţi spune nimănui că serviciul pe care l-ai 
făcut este un cadou. 

Manielli îşi imagină că locotenentul ar trebui să ştie asta. 
Bărbaţii căsătoriţi ştiu totul despre protocolul care trebuie 
respectat atunci când oferi cadouri. Aşa că ei cumpăraseră 
un cartuş de Packs o' Pleasure - cum scria pe pachetul de 
Chesterfield - ceea ce, pentru a le găsi în Olanda, 
presupusese un oarece efort şi cheltuială. Manielli ţinea 
acum cartuşul sub braţ. 

Unul dintre tehnicienii de la sol merse la uşa avionului şi 
o trase în jos, transformând-o într-o scară. Locotenenţii 
făcură un pas înainte rânjind, dar încremeniră când pe 
scară păşi un bărbat murdar, purtând haine mizerabile, 
cocoşat din cauza tocului prea jos. 


568 


Acesta clipi, îşi ridică mâna la ochi pentru a-i proteja de 
soare, apoi cobori treptele. 

— Guten Morgen... Bitte, ich bin Georg Mattenberg.”! 

Îşi aruncă braţele în jurul lui Avery şi-l îmbrăţişă călduros. 
Apoi trecu de el, frecându-şi ochii de parcă tocmai se 
trezise. 

— Cine dracu' e ăsta? şopti Manielli. 

Avery dădu din umeri și privi spre uşa avionului, pe unde 
coborâră şi alţi oameni. Erau cinci în total. Toţi în jur de 
douăzeci de ani, sănătoşi, dar obosiţi şi cu ochii înceţoşaţi, 
nebărbieriţi, în haine zdrenţuite şi pătate de transpiraţie. 

— Am greşit avionul, şopti Manielli. lisuse, unde... 

— Este avionul corect, îi spuse colegul său ofiţer, deşi nu 
era nici el mai puţin confuz. 

— Locotenentul Avery? se auzi o voce cu un puternic 
accent venind dinspre uşa avionului. 

Un bărbat cu câţiva ani mai în vârstă decât ceilalţi 
coborî. Un altul, mai tânăr, se alătură. 

— Eu sunt acela. Cine sunteţi dumneavoastră? 

— Vorbesc engleza mai bine decât ceilalţi. Vă voi 
răspunde. Sunt Kurt Fischer, iar acesta este fratele meu, 
Hans. Râse când văzu expresia locotenenţilor şi adăugă: Nu 
ne-aţi aşteptat pe noi, e adevărat. Insă Paul Schumann ne- 
a salvat. 

Le povesti cum salvase Schumann o duzină de tineri care 
erau gazaţi de nazişti. Americanul reuşise să-i culeagă de 
pe drum pe unii dintre ei - care se refugiaseră în pădure - 
şi le oferise şansa de a părăsi ţara. Unii doriseră să rămână 
şi să-şi asume riscurile, dar şapte dintre ei acceptaseră să 
plece, inclusiv fraţii Fischer. Schumann îi urcase în bena 
unui camion ai Serviciului de muncă, iar aceştia înşfăcaseră 


51 Bună dimineaţa... Vă rog, eu sunt Georg Mattenberg (în Ib. germană), 
(n.tr) 

lopeţi şi saci de iută şi se prefăcuseră că sunt muncitori. 
Trecuseră prin baraje şi ajunseseră în siguranţă la Berlin, 
unde se ascunseseră pe durata nopţii. 

— Dimineaţă, ne-a dus la un vechi aerodrom din afara 
oraşului, unde ne-a suit în avionul acesta. Şi iată-ne aici. 

Avery era pe punctul de a-l bombarda pe om cu şi mai 
multe întrebări, dar în acel moment în uşa avionului apăru 
o femeie. Avea vreo patruzeci de ani, era slăbuţă şi părea 
la fel de obosită ca toţi ceilalţi. Ochii ei căprui se rotiră 
rapid în jur, apoi cobori scările. Avea într-o mână o 
valijoară, iar în alta o carte a cărei copertă fusese smulsă. 

— Doamnă, spuse Avery, aruncând o altă privire 
perplexă spre colegul său. 

— Sunteţi locotenentul Avery? Sau poate că sunteţi 
locotenentul Manielli. Engleza ei era perfectă, doar cu un 
uşor accent. 

— Da... eu, da, eu sunt Avery. 

Femeia spuse: 

— Numele meu este Käthe Richter. Aceasta este pentru 
dumneavoastră. 

Îi înmâna o scrisoare. El o deschise şi apoi îi dădu un 
ghiont lui Manielli. Citiră amândoi: 


Gordon, Avery şi Manelli (sau cum dracului s-o 
scrie numele tău): 


Duceţi aceşti oameni în Anglia sau în America, sau 
unde vor ei. Găsiţi-le case, găsiţi-le ceva de făcut. 
Nu-mi pasă cum faceţi asta, dar asiguraţi-vă că se va 
întâmpla astfel. 

Şi, dacă vă gândiţi să-i trimiteţi înapoi în 
Germania, amintiţi-vă doar că Damon Runyon sau 
vreunul dintre amicii mei de la Sun sau Post ar fi 
foarte interesaţi să afle de ce m-aţi trimis la Berlin. 

Ăsta chiar că ar fi un subiect de ştiri dat dracului. 
Mai ales într-un an electoral. 

A fost drăguţ, băieţi, 

Paul 


PS.: E un negru care locuieşte în cămăruţa din 
spatele sălii mele de gimnastică, Sorry Williams. 
Faceţi cumva ca locul să-i revină lui, indiferent cum. 
Şi daţi-i şi nişte parale. 

Fiţi generoşi. 


— Mai este şi asta, spuse ea, şi îi dădu lui Avery câteva 
pagini mototolite bătute la mașină în germană. Sunt despre 
ceva care se numeşte Studiul Waltham. Paul spunea că ar 
trebui să-l vadă şi comandantul. 

Avery luă documentul şi-l puse în buzunar: 

— Am să mă asigur că-l primeşte. 

Manielli merse către avion, Avery se alătură şi priviră 
împreună cabina goală. 

— Nu a avut încredere în noi. S-a gândit că vrem să-l 
dăm pe mâna lui Dewey după toate cele şi l-a pus pe pilot 
să aterizeze în altă parte înainte să ajungă aici. 

— În Franţa, poate? sugeră Manielli. Poate că a ajuns să 
cunoască locurile în timpul războiului... Nu, ştiu. Pariez că a 
fost Elveţia. 

Plin de remuşcări pentru că Schumann se gândise că vor 
încălca înţelegerea, Avery strigă spre carlingă: 

— Hei, unde l-ai lăsat? 

— Poftim? 

— Unde ai aterizat? Să-l laşi pe Schumann... 

Pilotul ridică sprâncenele, uitându-se către copilot. Apoi îl 
privi iar pe Avery. Vocea sa stârni ecoul fuzelajului de tablă: 

— Vrei să spui că nu ți-a zis nimic? 

Epilog 


SÂMBĂTĂ, 21 noiembrie, 1936 


O noapte rece în Pădurea Neagră. 

Doi bărbaţi îşi târau picioarele prin zăpada spulberată. 
Erau îngheţaţi, desigur, dar erau oameni care păreau să 
aibă o destinaţie în minte şi o sarcină importantă de 
realizat anum când vor ajunge acolo. 

Invariabil, scopul - ca şi dorinţa - face corpul insensibil la 
disconfort. 

Aceeaşi acţiune o avea şi lichiorul austriac, obst/er, pe 
care-l consumau la greu dintr-o sticlă comună. 

— Cum eşti cu burta? îşi întrebă Paul Schumann 
partenerul în germană, băgând de seamă că faţa 
mustăcioasă a acestuia se crispează. 

Omul scoase un geamăt. 

— Doare, desigur. Va durea mereu, domnule John 
Dillinger. 

După întoarcerea la Berlin, Paul făcuse câteva cercetări 
subtile la Cafeneaua Ariană pentru a afla unde locuia Otto 
Webber; dorea să facă tot ce putea pentru a le ajuta pe 
„fetele” acestuia. Fusese să o vadă pe una dintre ele - 
Berthe - şi aflase şocat şi bucuros că Webber era încă în 

viaţă. 

Glonţul care-i perforase stomacul în depozitul de pe 
Spree produsese pagube serioase, dar nu mortale, în 
trecerea sa rapidă prin preaplinul burţii lui Webber. Plutise 
ceva timp în josul râului în barca sa vikingă funerară, până 
când fusese recuperat de câţiva pescari care hotărâră că 
nu e atât de mort pe cât părea. Îl duseseră într-un pat şi-i 
oblojiseră rana. Curând, se afla în grija unuia dintre doctorii 
bandei sale care, după ce îi fuseseră vârâte fireşte ceva 
lovele în buzunar, îi prinsese rana în copci fără să pună 
întrebări. Infecția care urmase fusese mai rea decât rana. 
(„Lugerele, spunea Webber obsesiv, trag cele mai 
mizerabile gloanţe. Încărcătorul lasă germenii înăuntru.”) 
Dar Berthe compensa incapacitatea ei de a găti sau de a 
avea grijă de gospodărie, transformându-se într-o soră 
medicală de o dăruire infinită, şi petrecuse câteva luni, 
ajutată de Paul, însănătoşindu-l pe gangsterul german. 

Paul se mută apoi într-o altă pensiune dintr-o zonă uitată 
a oraşului, departe de Aleea Magdeburger şi de Piaţa 
Alexander, şi rămase o vreme în umbră. Făcu 
antrenamente pe la diverse săli de gimnastică, adună ceva 
mărci de ici, de colo, plantând copaci, și ocazional se 
întâlnise cu mai multe femei: în cea mai mare parte foste 
socialiste sau artiste, sau scriitoare care se ascundeau în 
locuri ca Berlinul de Nord sau Piaţa Noiembrie 1923. In 
timpul primelor săptămâni ale lunii august, se dusese 
regulat la poştă sau la sălile de vizionări, pentru a vedea în 
direct Olimpiada, la televizoarele Telefunken sau Fernseh 
instalate pentru cei care nu putuseră să-şi cumpere bilete. 
Făcând pe naţional-socialistul devotat (cu părul său 
oxigenat, de un blond arian), el se forţase din greu să se 
încrunte la fiecare dintre cele patru medalii de aur olimpic 
pe care le câştigase Jesse Owens, dar se întâmplase ca 
mulţi dintre nemţii care îi stăteau alături să aclame 

entuziasmați victoriile negrului. Germanii câştigaseră cele 
mai multe medalii, ceea ce nu surprinsese pe nimeni, dar 
Statele Unite câştigaseră şi ele o mulţime şi ieşiseră pe 
locul al doilea. Singura umbră care  întunecase 
evenimentul, constatase Paul îngrijorat, era că alergătorii 
evrei din America, Stoller şi Glickman, fuseseră într-adevăr 
retraşi din echipa de ştafetă. 

După ce se terminaseră Jocurile Olimpice şi începu luna 
septembrie, vacanţa lui Paul luă sfârşit. Hotărât să se 
răscumpere pentru lipsa de judecată de care dăduse 
dovadă la Colegiul Militar Waltham, îşi reluase încercarea 
de a-l omori pe plenipotenţiarul german pentru stabilitate 
internă. 

Dar reţeaua lui Webber de informatori din rândul 
funcţionarilor publici îi transmisese nişte informaţii 
interesante: Reinhard Ernst dispăruse. Tot ce putuseră afla 
era că biroul său de la Cancelarie fusese eliberat. Se pare 
că se mutase în afara Berlinului cu familia sa şi petrecea 
mult timp pe drumuri. Primise un nou titlu (ca şi cocardele 
sau medaliile, observase Paul, titlurile erau presărate de 
naţional-socialişti ca porumbul în faţa găinilor). Ernst era 
acum „Director de stat pentru legătura cu industriile 
speciale”. 

Nu mai putuse afla şi alte detalii în legătură cu el. 
însemna asta că fusese scos din cărţi? Sau erau doar 
măsuri de securitate pentru a-l proteja pe ţarul reînarmării? 

Paul Schumann nu avea nicio idee. 

Însă un lucru era clar. Reconstrucţia armatei germane se 
petrecea într-un ritm nebunesc. In toamna aceea, noul 
avion de luptă Me 109, condus de piloţi germani, primise 
botezul focului în războiului civil spaniol, ajutându-i pe 
Franco şi trupele sale naţionaliste. Avionul avusese un 
succes uimitor, distrugând poziţiile republicanilor. Armata 
germană înrola tot mai mulţi tineri, iar şantierele navale 

lucrau la întreaga lor capacitate pentru a produce vase de 
război şi submarine. 

In octombrie, chiar şi cartierele lăturalnice ale Berlinului 
deveniseră tot mai periculoase şi, de îndată ce Otto 
Webber se simţise suficient de bine pentru a călători, el şi 
Paul porniseră la drum. 

— Cât de departe este Neustadt? întrebă americanul. 

— Nu prea departe. Zece kilometri sau cam aşa. 

— Zece? mormăi Paul. Dumnezeule mare! 

De fapt, era fericit că următoarea lor destinaţie nu era în 
apropiere. Mai bine să se aştearnă ceva distanţă între ei şi 
St. Margen, cea mai recentă oprire, unde ofiţerii Schupo 
descoperiseră deja cadavrul liderului local al național- 
socialiştilor. Era un bărbat brutal, care obişnuia să le 
ordone mardeiaşilor lui să-i adune pe comercianţi şi să-i 
bată bine, apoi să le arianizeze afacerile. Avea mulţi 
duşmani care îşi doreau să-l calce în picioare, dar 
investigaţiile Kripo sau ale Gestapoului vor descoperi că 
circumstanţele morţii sale puteau fi cu greu puse sub 
semnul întrebării: era evident că îşi oprise maşina să-şi 
facă nevoile în râu şi alunecase apoi pe malul de gheaţă. 
Căzuse de la o înălţime de şapte metri şi-şi spărsese capul 
de pietre, apoi se scufundase în apele rapide ale râului. 
Lângă el descoperiseră o sticlă de şnaps pe jumătate plină. 
Un accident deplorabil. Nu era nevoie să facă mai multe 
cercetări. 

Paul se gândi acum la următoarea lor destinaţie. 
Neustadt, aflaseră ei, urma să fie locul unde avea să ţină 
un discurs un reprezentant al lui Hermann Göring, vedetă a 
unui miting miniatural de tip Nurnberg, care era în curs de 
desfăşurare. Paul îl auzise vorbind pe individ, incitându-i pe 
cetăţeni să distrugă locuinţele evreilor din vecinătate. Îşi 
spunea „doctor”, dar nu era altceva decât un criminal 
intolerant, un om îngust, periculos - şi unul care va fi la fel 

de expus accidentelor ca şi liderul de partid din St. Margen, 
dacă Paul şi Webber aveau succes. 

Probabil, o altă cădere. Sau poate că va scăpa o lampă 
electrică în cada plină cu apă. Exista, de asemenea, 
posibilitatea ca, fiind un tip dezechilibrat, cum mulţi lideri 
naţional-socialişti păreau să fie, omul să fie predispus să se 
împuşte sau să se spânzure într-o criză de nebunie. După 
Neustadt se puteau îndrepta către Munchen, unde, 
Dumnezeu să-l binecuvânteze, Webber avea încă una 
dintre „fetele” sale, la care ar fi putut sta. 

Din spatele lor se văzură luminând o pereche de faruri, 
iar cei doi intrară de îndată în pădure, unde rămaseră până 
când camionul trecu. După ce luminile din spate dispărură 
după o cotitură a şoselei, cei doi îşi continuări drumul. 

— Hei, domnule John Dillinger, ştii cumva la ce folosea 
acest drum? 

— Spune-mi tu, Otto. 

— Acesta era centrul pieţei de ceasuri cu cuc. Ai auzit de 
ele? 

— Sigur. Bunica mea avea unul. Bunicul meu obişnuia să 
ia greutăţile de pe lanţuri ca să-l oprească. Ura nenorocitul 
ăla de ceas. La fiecare oră, cu-cuuu, cu-cuuu... 

— E bine, acesta este chiar drumul pe care îl foloseau 
comercianții ca să le care la piaţă. Nu mai sunt chiar atât 
de mulţi fabricanți de ceasuri în zilele astea, dar cândva ai 
să vezi căruțele trecând în sus şi-n jos pe drumul ăsta, la 
orice oră din zi şi din noapte... E, şi uite acolo! Vezi râul 
ăla? Se varsă în Dunăre, iar râurile de pe partea astălaltă a 
drumului se varsă în Rin. Asta e inima ţării mele. Nu este 
un loc minunat aşa, văzut la lumina lunii? 

În apropiere se auzi ţipând o bufniţă, vântul oftă, iar 
gheaţa care îmbrăcase ramurile copacilor se auzea răpăind 
cum se aud cojile de alune pe podeaua unui bar. 

Otto are dreptate, se gândi Paul. Este un loc frumos. Şi 

simţi în el o satisfacţie la fel de înviorătoare ca şi zăpada 
veche de-o zi de sub ghetele sale. Cea mai neaşteptată 
întorsătură de situaţie îl transformase într-un locuitor al 
acestei ţări străine, dar decisese că-i este cu mult mai puţin 
străină decât ţara unde îl aştepta tipografia fratelui său, o 
lume la care ştia că nu se va mai întoarce niciodată. 

Nu, părăsise acea viaţă cu ani în urmă, lăsase în urmă 
orice împrejurare care ar fi presupus o afacere modestă, o 
căsuţă curată cu acoperiş de ţiglă, o soţie inteligentă şi 
iubitoare, copii jucăuşi. Dar îi era foarte bine. Paul 
Schumann nu dorea nimic mai mult decât ceea ce avea în 
acel moment: să meargă sub ochiul pieziş al semilunii, să 
aibă alături de el un camarad care să gândească la fel, într- 
o călătorie care să împlinească scopul pe care i-l hărăzise 
Dumnezeu, chiar dacă rolul acesta presupunea sarcina 
dificilă şi arogantă în acelaşi timp de a corecta greşelile Lui. 

NOTA AUTORULUI 


Deşi istoria misiunii lui Paul Schumann la Berlin este pură 
ficţiune, iar personajele reale nu au jucat, fireşte, rolurile pe 
care le-am atribuit fiecăruia, cu toate acestea, istoria, 
geografia, tehnologia şi instituţiile culturale şi politice 
menţionate în carte sunt cele care existau în Statele Unite 
şi în Germania în timpul verii anului 1936. Faţă de Hitler şi 
de naţional-socialişti, Aliaţii au fost naivi şi ambivalenţi, 
întocmai cum i-am descris şi eu. Reînarmarea germanilor s- 
a petrecut în mare măsură aşa cum am descris-o, deşi nu a 
fost implicat doar un singur oficial, ca ficţionalul meu 
Reinhard Ernst, ci un număr de oameni care şi-au asumat 
sarcina de a pregăti ţara pentru războiul pe care Hitler îl 
plănuise de multă vreme. A existat, într-adevăr, un loc 
numit „Camera” în Manhattan, iar Biroul Naval de 
informaţii secrete era pe atunci corespondentul CIA de azi. 

Fragmente din cartea lui Hitler, Mein Kampf, au inspirat 
transmisiunile radio care au apărut de-a lungul romanului 
Şi, cu toate că nu a existat un Studiu Waltham per se, au 
fost întreprinse în realitate astfel de studii, deşi ceva mai 
târziu decât cele din carte, de către trupele SS responsabile 
de exterminări în masă (trupe cunoscute sub numele de 
Einstatzgruppen), conduse de Artur Nebe, care a condus 
cândva şi Kripo. 

Guvernul nazist folosea maşini cu cartelă DeHoMag 
pentru a-şi urmări cetăţenii încă din 1936, deşi acestea nu 
au funcţionat niciodată, după ştiinţa mea, în sediul central 

Kripo. Comisia Internaţională a Poliţiei Criminale, cea care 
s-a dovedit în final salvarea lui Willi Kohl, a avut de fapt o 
reuniune la începutul lui 1937. Ulterior, organizaţia a 
devenit Interpol. Lagărul de concentrare de la 
Sachsenhausen a înlocuit vechiul lagăr de la Oranienburg, 
la sfârşitul verii anului 1936. Pentru următorii nouă ani, mai 
mult de 200 000 de prizonieri politici sau oameni reținuți 
din motive rasiale au fost închişi acolo. Zeci de mii au fost 
executaţi sau au murit din cauza bătăilor, a abuzului, a 
foamei şi a bolilor. La rândul ei, armata de ocupaţie rusă a 
folosit lagărul ca închisoare pentru circa 60 000 de nazişti, 
precum şi alţi prizonieri politici, dintre care se presupune că 
ar fi murit 12 000 înainte ca lagărul să fie închis, în 1950. 

In ceea ce priveşte distileria favorită de gin a lui Otto 
Webber: Cafeneaua Ariană şi-a închis uşile pentru 
totdeauna imediat după încheierea Jocurilor Olimpice. 

O scurtă trecere în revistă referitoare la soarta câtorva 
personaje care apar în această poveste: în primăvara 
anului 1945, într-o Germanie redusă la moloz şi ruine, 
Hermann Göring a făcut greşeala de a crede că Adolf Hitler 
renunţă la controlul asupra ţării şi i-a cerut acestuia să-i 
urmeze la conducere. Spre ruşinea şi oroarea lui Göring, 
Hitler s-a înfuriat peste măsură şi l-a acuzat că-l înjunghie 
pe la spate, ordonând arestarea lui. La procesul de la 
Nürnberg, Göring a primit pedeapsa capitală. S-a sinucis în 
1946, cu două ore înainte de execuţie. 

In ciuda faptului că era sicofantul suprem, Heinrich 
Himmler a făcut încercări independente de a negocia cu 
Aliaţii (şeful SS şi arhitectul programului nazist de ucidere 
în masă a sugerat, de fapt, că evreii şi naziştii ar trebui să 
uite trecutul şi „să îngroape securea”). Ca şi Göring, Hitler 
l-a etichetat drept trădător. Pe când ţara sa era cucerită, el 
a încercat să scape de justiţie fugind deghizat, însă - din 
anumite motive - persoana în care se deghizase era un 

poliţist militar din Gestapo, ceea ce a dus automat la 
arestarea lui. Identitatea lui adevărată a fost imediat 
descoperită. S-a sinucis înainte de a ajunge în boxa 
acuzaților, în timpul procesului de la Nürnberg. 

Către sfârşitul războiului, Adolf Hitler devenise tot mai 
instabil, debil fizic (se crede că avea boala Parkinson) şi 
deprimat, plănuind ofensive militare cu divizii care nu mai 
existau, cerându-le tuturor civililor să lupte până la moarte 
şi ordonându-i lui Albert Speer să aplice tactica pământului 
pustiit (ceea ce arhitectul a refuzat să facă). Hitler şi-a 
petrecut ultimele zile într-un complex subteran de sub 
grădina Cancelariei. Pe 29 aprilie 1945, s-a căsătorit cu 
amanta lui, Eva Braun, şi imediat după aceea s-au sinucis 
amândoi. 

Paul Joseph Goebbels i-a rămas loial lui Hitler până la 
sfârşitul vieţii şi a fost numit succesorul său. După 
sinuciderea Fuhrer-ului, Goebbels a încercat să negocieze 
pacea cu ruşii. Eforturile sale au fost inutile şi fostul 
ministru al propagandei şi soţia sa, Magda, s-au sinucis 
(după ce ea şi-a omorât cei şase copii). 

Pe la începutul carierei sale, Hitler spunea despre 
expansiunea militară care va duce la Al Doilea Război 
Mondial: „Va fi datoria mea să port acest război fără să ţin 
cont de pierderi... Va trebui să abandonăm o mare parte 
din ceea ce ne este drag şi pare astăzi de neînlocuit. 
Oraşele vor fi mormane de moloz, monumentele nobile ale 
arhitecturii vor dispărea pentru totdeauna. De astă dată, 
pământul sacru al patriei nu va fi cruțat. Dar nu mi-e teamă 
de toate acestea”. 

Imperiul despre care Hitler pretindea că va supravieţui o 
mie de ani a durat doar doisprezece. 

